
  Na týchto stránkach vydané je svedectvo o prího­dách neuveriteľných, útrapách hrozitánskych i skutkoch udatných, ktoré podstúpil a vykonal slovutný rytier a oficier armády Jeho Veličenstva cisára Leopolda I., kapitán Kornélius Báthory.


  


  Predkladáme ctenému čitateľovi dobrodružstvá v krajoch cudzích i domácich, súboje s nepriateľmi pozemskými i pekelnými, hojnosť stretnutí tajomných, zrád mrzkých a ukrutností pohanských. Bokom však nezostanú ani vzplanutia ľúbostné či družnosť mužná, ktorá v nebezpečenstvách nejednému kresťanovi život zachráni.


  


  Toto je zväzok piaty, v ktorom náš hrdina po boku mnohých chrabrých bojovníkov stojí na hradbách slávnej pevnosti a čelí zlobe tureckej. Srdce sa mu chveje obavou nie o život vlastný, ale o osud syna jediného, druha kozáckeho a dámy milovanej, lebo tí kdesi vo vojnou sužovanom kraji stratení zostali. Do hradieb újvárskych búšia besnou silou delá pohanské, no ešte zákernejší nepriateľ lúdi sa zákutiami tvrdze – mocnosti diabolské, prahnúce po možnosti škodiť, vraždiť a celé obliehanie zvrátiť. Čítaj a žasni, ctený čitateľ, ako na chýrečnej Hradbe západu prebehla borba o svet kresťanský a nejeden bohabojný život pod osmanským ostrím vyhasol.

  Hlava prvá,


  v ktorej sa veští z ocele a zaznie proroctvo o veľkom ohni. Stepan Voronin zachytí stopu svojho druha v zbrani.


  Zopár ich zabili, najmä hlupákov, čo sa postavili na odpor. Ostatných rozprášili po lese alebo nahnali do blízkej rieky. Rehotali sa ako pomätení, keď prúd podrazil mladej žene nohy a vyšklbol jej z náručia dieťa, hádam polročné, a ostatní utečenci sa za ním hádzali a pokúšali sa ho chytiť, pričom sami padali do vody, špliechali na všetky strany, zadúšali sa a bedákali o zmilovanie.


  Nadarmo. Dieťa zmizlo pod hladinou a viac sa neukázalo. Jazdci na brehu usúdili, že zábava sa skončila, otočili kone a vrátili sa do podupaného tábora, medzi strhnuté stany, narýchlo opustené vozy, rozhádzané handry a skrvavené telá. Zopár úbožiakov sa ešte hýbalo. Robustný surovec menom Černek zoskočil z koňa a z pútka na sedle vytiahol fokoš na dlhom porisku. Tábor dobyli bez jediného výstrelu, nuž načo teraz plytvať guľkami a prachom? S ohavným úškľabkom na perách sa pustil do práce.


  Balčar, mladý kolohnát s nakrátko okmásanými vlasmi, si hlasno odchriakol.


  „Cigáni! Nech mi nejaká učená kotrba vysvetlí, načo Boh stvoril túto pliagu? Po tvári zeme nechodí iné plemeno, čo by bolo také špinavé, lenivé a zbabelé.“


  „A čo Židia?“ namietol zjazvený Rareš a sklonil sa, aby si otrel čepeľ šable do ovčej hune, z ktorej trčali len ruky a nohy – hlava sa kamsi zakotúľala.


  „No hej, Židia,“ pripustil Balčar. „Ďalšia zberba, čo akurát rozvláča choroby a kradne kresťanské deti. Ale tí aspoň nežijú takto nadivoko. Vedia stavať ozajstné domy. Dokonca chrámy! Jeden som videl v Šoproni. Mali pre ten bezbožný brloh meno, ale už mi nezíde na rozum...“


  „Synagóga.“


  Zvrtli sa za hlasom. Balčar namieril ukazovák na jazdkyňu, ktorá zastavila koňa uprostred tábora.


  „To je to slovo.“


  Ileana Rónayová, kedysi manželka sedmohradského baróna, dnes veliteľka obávanej žoldnierskej kompánie, mala na sebe mužský odev a výzbroj bohatšiu ako hociktorý z jej poskokov. Spod klobúka so širokou krempou jej na plecia padali plavé vrkoče. V sivých očiach mala čosi neľudské, akoby z dávnych barbarských čias, ale to nebol jediný dôvod, prečo sa pred ňou triasli aj tureckí spojenci a nazývali ju Kanli-kurt – Krvavá vlčica.


  Zosadla z koňa, napravila si kožený opasok, ktorý jej spolu so zelenou šerpou ovíjal štíhly driek, a podišla k ohnisku. Na trojnožke sa hojdal medený kotol so začadeným dnom; nejakým zázrakom sa ho v tej trme-vrme podarilo neprevrhnúť. Parilo sa z neho a vnútri čosi bublalo.


  „Trafili sme akurát na hostinu,“ zobrala barónka drevenú varechu a nabrala trochu hnedastej tekutiny s tajomnými kúskami.


  „Vezmeš to do úst, pani?“ vystrúhal Balčar grimasu.


  „Ty nie si hladný?“ opáčila a pofúkala obsah varechy. Keď takto zošpúlila pery, nejeden z nich si spomenul, že kedysi patrila k vyhláseným sedmohradským krásaviciam. Kdeže boli tie časy?


  „To teda som, pani, ako sirota spod mosta,“ priznal sa Balčar, „ale... sto hromov, je to cigánsky guláš! Čertvie, čo doň nakrájali.“


  „Vraj žerú psy,“ povedal Rareš.


  Ileana po ňom lupla očami. „A čo? Chceš mi tvrdiť, že si jakživ neokoštoval psa?“


  „Nuž...“ prestúpil znalec cigánskych obyčají z nohy na nohu. „Možno aj hej. Ťažký je údel potulného hajdúcha. Keď jedného na cestách prikvačí núdza...“


  „Núdzu sme veru zažili,“ zaspomínal Balčar. „A nie raz. Kadečo sme pojedli, pamätáte? Veverice, hady, žaby, slimáky...“


  „Fuj, nepripomínaj mi to,“ odkašľal si Rareš. „Najhoršia bola tá polievka z korytnačiek, čo sme nachytali v močiari poniže Košíc.“


  „Náhodou, tá mi celkom šmakovala. Počul som, že niekde považujú korytnačí vývar za panské jedlo.“


  „Je to pravda,“ potvrdila barónka. „Kto nad ňou ohŕňa nos, nezaslúži si ani vareného psa.“


  Chlapi sa postupne schádzali k ohnisku a sledovali veliteľku. V napätom tichu najprv vysrkla tekutinu, potom sa zubami zmocnila hnedej hrudky. So sústredeným výrazom požula, prežrela a pokrčila plecami.


  „Obyčajná baranina. Stará, ale dopriali jej čas. Cesnak, cibuľa, krúpy. Psy ani potkany necítim.“


  Znovu načrela, pofúkala a vychlipla. Neponáhľala sa. Kým jedla, nikto z chlapov sa ku kotlu nepriblížil. Taký bol zákon vlčej svorky – najprv sa nasýti vodca.


  Po piatich vrchovatých varechách si Ileana otrela ústa rukávom kabátca a podala drevený nástroj Balčarovi. Chlapi sa dychtivo nahrnuli ku kotlu – mnohí už mali nachystané otlčené plechové hrnčeky a lyžice také zodraté, že sa ich ostrými okrajmi dali šmyknúť krčné tepny. Barónka odstúpila a rozhliadla sa.


  Na konci oblúka opísaného pozorným pohľadom sa zarazila a zúžila oči.


  V tieni stromov na kraji tábora stál voz. Už na prvý pohľad bol iný ako ostatné – o čosi dlhší, s bočnicami prechádzajúcimi do drevených stien, navrchu nízka lomená strieška. Pripomínal skôr koč.


  „Tamto,“ povedala Ileana.


  Hoci nezvýšila hlas, chlapi sa k nej obrátili a chlípanie a mľaskanie ustalo.


  „Niekto tam je,“ dodala a vytiahla spoza opaska pištoľ. „V tom okienku na boku sa čosi pohlo.“


  „Treba vyduriť vtáčka z húštia,“ povedal Balčar a hodil varechu do poloprázdneho kotla.


  „Radšej opatrne,“ ozval sa Rareš znova varovným tónom. „Nevidíte tie čmáranice? Koráliky, amulety? Dajte na mňa, to je cigánske bosoráctvo. Vo voze prebýva vedma alebo strigôň. Nech nás dobrý kresťanský Boh chráni pred pohanskými kúzlami!“


  Viacerí chlapi sa prežehnali, Ileana len skrivila ústa. Natiahla kohútik pištole, z prachovnice nasypala malú dávku na panvičku a vykročila k vozu.


  „Počkaj, pani,“ sykol Balčar a vytiahol z vybíjaného závesníka na boku šabľu. „Rareš má pravdu – nevieme, čo tam striehne. Nasypme do voza zopár guliek, potom ho prezrieme.“


  „Len to nie!“ zháčil sa Rareš. „Ak je tam zlý duch, streľba ho akurát rozzúri. Ani cigánsku bosorku neslobodno zabiť. Padla by na nás kliatba, do roka a do dňa by sme pokapali a ani potom by sme nemali pokoja, z každého z nás by sa stal mulo!“


  „Čo je mulo?“ spýtal sa Černek. Kvetovanou šatkou stiahnutou z poslednej mŕtvoly si utieral krv z hrotu fokoša.


  „Odporný cigánsky démon. Nemŕtvy. Po nociach vstáva z hrobu a obchádza ľudské obydlia. Keď nájde otvorené okno, vlezie dnu a zaútočí na spáča. Živí sa krvou, hlavne panenskou.“


  „Ozaj? Namiesto hnitia v hrobe nočné potulky a cicanie panien?“ zamyslel sa Černek. „Dovoľ, pani, pôjdem prvý. Zahluším, čo je vnútri, kliatba-nekliatba.“


  Niektorí sa nervózne zachechtali. Ileana len pokrútila hlavou a podišla k zadnej časti voza. Úzky vchod nemal dvierka, zakrýval ho maľovaný záves. Namierila naň pištoľ.


  „Ty tam! Koniec schovávačky, videla som ťa. Nič na nás neskúšaj, inak voz podpálime a čokoľvek z neho vyskočí, poriadne osolíme olovom. Počuješ?!“


  „Počujem,“ odvetil ženský hlas, mladistvý, ale s hlbokým nosovým prízvukom. „Nič skúšať nebudem. Naše osudy sú dané. Dnes tu nezomrieme. Ani ja, ani ty. Ostatní... to sa uvidí.“


  Žoldnieri šmátrali po krížikoch a ochranných talizmanoch. Rareš stískal v dlani malý kožený váčok. Nosil v ňom kosť svätého Imricha, ukradnutú z relikviára rozbitého kostola v Stoličnom Belehrade.


  Ileana hlavňou pištole odhrnula plachtu.


  Svetlo z bočného okienka zápasilo s prítmím vo voze. Za stolom s čiernym obrusom niekto sedel – havranie vlasy, jagavé oči. Neznáma ukázala barónke prázdne dlane.


  „Nemám zbraň. Žiadne triky.“


  Ileana zdvihla nohu na kovové stúpadlo pod dvierkami a rázne vhupla do voza. Nízky strop ju prinútil zohnúť sa, čo ju podráždilo – akoby sa Cigánke za stolíkom klaňala. Rýchlo pohľadom prečesala priestor. Truhlica, zo tri súdky, kadejaké haraburdy, na šnúrach rozvešané zväzky sušených byliniek. Nikto okrem tajomnej ženy sa tam neskrýval.


  „Čo si zač?“ namierila pištoľ medzi ligotavé oči.


  „Podľa toho, čo presne ťa zaujíma...“


  „Odpovedz, dofrasa! Nemám náladu na vytáčky a hádanky.“


  „Volajú ma Žitavská Sibyla.“


  „Žitavská Sibyla? Ty? Nič smiešnejšie som jakživ nepočula.“


  „Len sa smej, ak sa ti žiada. Nevymyslela som si to sama.“


  „Ako sa voláš naozaj?“


  „Pokrstená som Erzsébet. Alžbeta, ako vravia v týchto končinách.“


  „Erža,“ zasmiala sa Ileana syčivo a lepšie sa jej prizrela. Mala najviac dvadsať rokov a na Cigánku bola celkom pekná, žiadne hrubé rysy, škúliace oči ani stopy po chorobách.


  „Nie si na vešticu primladá?“


  „Aká stará má byť cigánska veštica?“


  „Čo ja viem? Staršia.“


  „Jasnozrivosť neprichádza s vekom. Nepočula si, že najjasnejšie vízie majú dievčatá, čo sú ešte panny?“


  „Ty si panna?“


  „Kdeže. Poď si sadnúť.“


  „Načo? Chceš mi veštiť?“


  „Ak ma požiadaš...“


  „Ani nápad. Nechcem chytiť vši.“


  „Nie som všivavá.“


  Barónka si odfrkla. „Načo mi je veštba od sprostane, čo ani netušila, že prepadneme jej tábor a pobijeme súkmeňovcov?“


  „S predtuchami je to ťažké,“ vzdychla si Erža zvaná Sibyla. „Keby som ustavične videla budúcnosť, všetko čo príde, čoskoro by som vzala dlhý klinec a vrazila si ho do lebky. Vidiny prichádzajú, len keď ich privolám. Musím sa sústrediť, nadviazať spojenie...“


  „A práve dnes si mala voľno. Aká smola!“


  Ďalší povzdych. „Mala som svrbenie, že sa niečo stane, ale toto som naozaj...“


  „Takže tých vonku sme porúbali kvôli tebe. Lebo si mizerná veštica.“


  „Nie. Zomreli, pretože ste vrahovia.“


  Ileana vycerila zuby. „To teda sme. Najhorší, akých si stretla. Prečo si neušla s ostatnými?“


  „Ani neviem. Niečo ma zadržalo.“


  „Čo?“


  „Ťažko to pomenovať.“


  „Záhadný hlas ti prikázal zostať?“


  „Nebol to hlas. Len... čosi vo mne. Také nutkanie.“


  „Nebojíš sa, že ťa zabijeme?“


  „Už som ti povedala – dnes nezomriem.“


  „Ako to môžeš vedieť, keď si dnešok nepredpovedala?“


  „Ale videla som svoju smrť. Príde inokedy a na inom mieste.“


  Ileana prikročila k stolíku a namierila pištoľ tak zblízka, že sa koniec hlavne takmer dotýkal Cigánkinho nosa.


  „Mám sto chutí dokázať ti, že sa mýliš.“


  „Verím. Ale nespravíš to.“


  Ileana bruškom prsta pohladila spúšť. Cigánka sa na ňu nehybne dívala, ani nežmurkla.


  „Pani?“ ozval sa Balčar pod okienkom na boku voza. „Všetko v poriadku?“


  „V najlepšom,“ odvetila. „Choďte sa najesť. Nakŕmte a napojte kone, nech môžeme čo najskôr vyraziť.“


  Muži vonku šuchtali nohami a čosi si hundrali. Žitavská Sibyla čakala. Barónka sklonila pištoľ a posadila sa na stolec oproti nej.


  „Šľak ťa trafil. Tak dobre, vyvešti mi. Kde máš kryštálovú guľu?“


  „Načo by mi bola?“


  „Z čoho teda veštíš? Karty, kuracie vnútornosti, krv vo vode...“


  „To sú len pomôcky. Všetko, čo potrebujem, je tu,“ dotkla sa ukazovákom sluchy, „a tu,“ položila si dlaň na srdce.


  „Ako povieš. Tak začni. Netreba budúcnosť, stačí, ak uhádneš, kto som.“


  „Viem, kto si, už som o tebe počula. Sedmohradská Vlčica.“


  „Jasné. Tak skús niečo, čo nevie každý druhý.“


  „Podaj mi ruku.“


  „Aha, takže veštenie z ruky.“


  „Len chmuľo môže veriť, že čiary na dlani určujú ľudský osud. Potrebujem sa ťa dotknúť.“


  Ileana po krátkom váhaní vystrela k Cigánke ľavú ruku. Pravou stále držala pištoľ opretú o hranu stola.


  „Ale varujem ťa...“


  „Neboj sa, nemám svrab. Ani inú chorobu. Okrem toho,“ Erža zvaná Sibyla chytila barónkinu ruku a privrela oči, „ty sa nákazy báť nemusíš. Nezomrieš na chorobu.“


  „A ako teda?“


  Cigánka sa zhlboka nadýchla a pomaly vyfúkla. Chvíľu sedela pokojne, potom sa jej dych náhle zrýchlil. Prudko otvorila oči, pustila ruku druhej ženy a trochu sa odtiahla.


  „Čo je?“ zaškerila sa Ileana.


  „Ty si... sídli v tebe démon.“


  „Aj to vie každý druhý. Musíš sa snažiť viac.“


  „Nie, toto o tebe nevedia. Preslávila si sa ukrutnosťami, máš na rukách krv mužov, žien i detí. Zabíjaš bez výčitiek svedomia, dokonca s potešením. Ale toto... je iné. Naozaj je v tebe démon. Pila si vlčie mlieko, aby si porodila mužského následníka. O dieťa si aj tak prišla, lebo ti ublížili. To všetko v tebe niečo prebudilo. Niečo... diabolské.“


  „Len verklíkuješ chýry, ktoré o mne kolujú. Že som vlkolak, striga, moroika, že ma poslúchajú nočné šelmy. Strácam s tebou čas. Nie si žiadna Sibyla, len obyčajná Erža, prešibaná šarlatánka, aká žije v každom cigánskom tábore. Skús to ešte raz. Ale varujem ťa, ak ma mieniš ďalej kŕmiť otrepanými báchorkami, dnešok dopadne inak, než si dúfala.“


  Tmavé, a predsa jagavé oči sledovali ruku položenú na čiernom obruse. Ileana významne posunula hlaveň pištole po kraji stola. Erža sa nadýchla a vzala barónkinu ruku do dlaní. Znovu zavrela oči a sklonila hlavu nad stolík. Dýchala zhlboka.


  „Vidím ťa, ako sa zakrádaš mestom,“ začala trochu zachrípnutým hlasom. „Si iná ako dnes. Si to ty, ale zároveň niekto iný...“


  „Tomu mám ako rozumieť?“


  „Máš tvár iného človeka.“


  „Ako sa to dá? Čo som niekomu zodrala kožu z hlavy a pricapila na svoju?“


  „Sú v tom čary.“


  „Trepeš dve na tri. Čo je to za mesto?“


  „Má silné hradby, pred nimi vodnú priekopu. Dve brány. Rovné ulice, čo sa pretínajú na rínku pri dvoch kostoloch...“


  „Újvár. Čo tam robím?“


  „Schovávaš sa. Máš tajný plán. Potom... príde oheň.“


  „Oheň?“


  „Prudký, ničivý, nenásytný. Ty si v ňom.“


  „Strašíš ma upálením?“ uškrnula sa Ileana. „Nič lepšie si nevymyslíš?“


  „Nie je to hranica pre bosorky. Tie plamene... zahynú v nich aj iní. Veľká skaza. Múry pukajú. Muži kričia a umierajú v príšerných bolestiach. A vidím... och, Matka Božia!“


  „Čo?“


  „Je tam muž, ktorého poznám.“


  „Kto je to?“


  „Trádino.“


  „Čo to znamená?“


  „Jazdec. Rytier. Takže je stále nažive. On... už som ho stretla. Liečila som ho, keď ho zabili.“


  „Liečila si mŕtveho? Zase trepeš!“


  „Iný na jeho mieste by zomrel, ale trádino prežil. Zázrakom. Vstúpila doňho svätá sila.“


  Ileana sa prestala usmievať. „Ako vyzerá? Mladý, starý, tmavý, plavý...“


  „Zhruba Kristove roky. Popolavé vlasy a fúzy. Na hlave má jazvu. Sama som tú ranu zašívala.“


  Barónka sedela ako obarená. „Vieš jeho meno?“


  Cigánska Sibyla otvorila oči.


  „Kornel.“


  Barónka si vytrhla dlaň z Eržiných rúk a druhou rukou zdvihla pištoľ.


  „Čo je to za trik?“ zavrčala. „Odkiaľ vieš, že ho poznám? Bol tu?“


  „Nestretla som ho najmenej tri roky.“


  „Tak ako môžeš vedieť...“


  „Chcela si vyveštiť.“


  „Striga cigánska!“


  Ženy na seba uprene hľadeli. Ileana bojovala s pokušením stisnúť spúšť.


  „Stane sa to,“ precedila cez zuby. „Na Újvár naozaj dopadne oheň. Skaza ako zo Starého zákona.“


  „A ty budeš pri tom. Uvidíš to na vlastné oči.“


  „Skapem tam?“


  „Možno. Ďalej som tvoju budúcnosť nevidela. Všetko sa končí vo veľkom ohni.“


  „A čo Báthory? Tiež zatrasie krpcami?“


  „To neviem. Musela by som veštiť jemu, aby som to dokázala predpovedať.“


  „Nestačí dotknúť sa niečoho, čo mu patrilo?“


  „Vari niečo také máš?“


  Barónka položila ruku na hlavicu meča, čo jej visel pri ľavom boku.


  „Jeho paloš?“ začudovala sa Cigánka. „Ako si k nemu prišla?“


  „Ľahko. Už nie je taký hrdina ako kedysi. Zostarol a zoslabol. Vlastne sa čudujem, že je ešte nažive.“ Ileana vytiahla meč z pošvy a buchla ho na stôl.


  „Ale žiadne fígle!“ pohrozila pištoľou.


  Erža sa dívala na meč. Mal rovnú, obojstranne brúsenú čepeľ so žliabkom uprostred. Rukoväť obtočenú strieborným drôtom chránil zložito spletaný kôš. Na jednu stranu z neho vybiehala polovičná záštita. Hlavica mala dva krátke výbežky, takže pripomínala ušatú mačaciu hlavu.


  Erža zaraz vedela, že zbraň naozaj patrila kapitánovi. Stačilo sa jej dotknúť. Opäť zavrela oči a obrátila zrak dovnútra, kde sa pred ňou rozprestrela pamäť meča.


  Prívaly krvi. Útržky bojov, vresk a rámus, vojnové ohavnosti.


  „Vidíš jeho budúcnosť?“ naliehala Ileana.


  „Nie. Možno trochu. Nejasne. Brodí sa krvou.“


  „Na to nemusím byť veštica, aby som ho videla zasvineného od krvi. Dokážeš určiť, kde je práve teraz?“


  „Priamo tam,“ zachripela Cigánka.


  „Kde?“


  „V pevnosti s mohutnými hradbami.“


  „Ako sa tam ten skurvysyn dostal? Vidíš dobre? Mal by sa na to opevnenie dívať zvonka. Neskúšaj ma obalamutiť, ty špinavá...“


  Barónka zmĺkla. Keď sa na ňu Erža prekvapene pozrela, zistila, že veliteľka žoldnierov zamračene hľadí cez okienko. Niečo ju vyrušilo a znepokojilo.


  „Dopekla,“ hlesla, ale hneď sa nadýchla a vybrechla: „Tí skurvenci!“


  Veštkyňa sa rýchlo odtiahla dozadu, do prítmia. Ileana na ňu namierila pištoľ, ale hneď si uvedomila, že vonku sa jej tá guľka zíde viac. Znovu zlostne zakliala, schmatla zo stola meč a vyletela z voza.


  „Idú na nás!“ skríkla. „Čo ich nepočujete, hlucháni?! Kopytá hrmia ako búrka! Do zbrane!“


  Erža sa vysúkala spoza stola a vyzrela cez okienko. Zberba pri ohnisku sa zmätene rozhliadala. Tí duchaprítomnejší odhadzovali hrnčeky a lyžice a vyťahovali šable a bambitky. Síce stále netušili, čo je dôvod poplachu, ale už sa naučili, že dravčím zmyslom veliteľky radno veriť.


  Vzápätí to začula aj Eržika.


  Dunenie sa rýchlo blížilo a prechádzalo do citeľného chvenia.


  Ileana utekala k strečkujúcim koňom.


  „Do sediel, chumaji! Švihom, ak sa chcete dožiť večera!“


  Potkýnali sa za ňou, no bolo neskoro. Západne od tábora zapraskali výstrely. Eržika sa pri okienku naklonila, aby tam dovidela. Za riedkymi brezami sa mihli siluety jazdcov. Blížili sa z rovnakého smeru ako predtým barónkina kompánia, tým istým útočným galopom.


  Osud je pomstychtivá suka.


  Žoldnieri sa štverali na kone, ale tie medzitým zasiahla streľba, zo dve zvieratá s rykom spadli a ostatné zbesneli. Muži padali pod búšiace kopytá. Viacerí to vzdali a skákali poza bučky a briezky, pričom naverímboha opätovali paľbu.


  Výstrely zhustli, roztrúsené rany sa zliali do takmer súvislej salvy. Jedna guľka prederavila stenu voza a prítmie vnútri prebodol lúč svetla.


  Eržika Chmurová zjajkla a vrhla sa pod stolík, až pri tom strhla čierny obrus.

  Stepan Dmitrijevič Voronin na kraji tábora spomalil, aby mohol namieriť. Koncom dlhej hlavne našiel lotra, ktorému sa horko-ťažko podarilo vyštverať na zjančeného koňa. Kozák prižmúril oko a vystrelil. Guľka zasiahla chlapa zboku do brady a rozmetala mu čeľusť – zo sedla sa skydol s krvavým bľabotom.


  Voronin si naučeným pohybom hodil ešte dymiacu pušku na chrbát, tasil šašku a vklusal do tábora. Ladne zakrivená čepeľ kozáckej šable sa zatočila a zaspievala. On s ňou:


  „Čornyj voron, čornyj voron!“


  Cítil sa ako znovuzrodený. Stačilo pár dní odpočinku v pevnosti Veľké Šurany a slabosť zo zranenia tureckou kopijou pominula. Iste, Juliana Beličová, ktorá si kurírovanie kozáka vzala za poslanie, mu šťavnato vynadala za úmysel sadnúť na koňa a pridať sa k trestnej výprave. Nepochodila. Len čo začul, že statky a menšie dediny v povodí Žitavy drancuje svorka Ileany Rónayovej, už sa nijako nedal odhovoriť. Vlčica mala uňho na rováši pekných pár zárezov. Posledný súvisel s tým, že zajala a nedajbože aj zamordovala Voroninovho verného druha Kornela Báthoryho.


  Z rovnakých pohnútok sa k výprave túžil pridať Michal Báthory. To však Voronin zmietol zo stola; aj napriek tomu, že junákovi ťahalo na pätnásť a vzrastom pomaly dobiehal vysokého kozáka.


  „Keď som sa lúčil s tvojím otcom, dal som mu slovo, že ťa udržím nažive. Že nedovolím, aby si sa svojhlavo vrhal do nebezpečenstiev.“


  „Bol som tam,“ mračil sa Michal, „a nič také medzi vami nezaznelo.“


  „Dobre, možno to nikto nevyslovil, ale sú veci, ktoré si chlapi povedia aj bez zbytočných rečí. Prisahal som v duchu, to stačí. Nepôjdeš. Tvojou úlohou je chrániť Julianu, kým sme ja a jej brat preč.“


  „Takto otcovia chlácholia synov, keď ich nechcú zobrať na lov alebo dobrodružnú cestu,“ šomral mládenec. „Budeš doma strážiť mamu. Vážne mi toto vešiaš na nos? Také drísty!“


  „Možno, ale aj tak daj na ňu pozor. Pekná žena v pevnosti plnej husárov, hajdúchov, žoldnierov a kadejakých utečencov... naisto sú medzi nimi pochybné živly, rozumieme si, molodec?“


  „Drístanie!“


  Výpravu viedol rytier Tomáš Urban, Julianin brat, po meči posledný potomok zemianskeho rodu z rovín na ľavom brehu Nitry. On jediný sa zachránil, keď urbanovský dvorec prepadli a vypálili hrdlorezi v tureckých službách. Aj v ňom vrela túžba po odplate. Preto do tábora pri Žitave vtrhol medzi prvými, hodný kus pred Voroninom. Najprv vypálil z karabíny (zasiahnutý chlap ako kúzlom zmizol zo sedla, zostala po ňom len krvavá hmla) a hneď nato s bojovným výkrikom tasil šabľu.


  „Bite ich, bratia v Kristovi! Poturčenec horší Turka, žiadne zľutovanie!“


  Príval husárov však zahatali splašené kone. Kým sa cez tú erdžiacu haravaru predrali, žoldnierska zberba sa zhrčila do húfu. Huriavk a lomoz pretínali rozkazy samotnej Vlčice. Muži zdvihli zbrane najrôznejších kalibrov.


  „Pripravte sa!“ vyštekla Ileana a pritisla si k plecu pažbu pušky. „Na môj povel!“


  Šurianski husári sa proti nim konečne vyrútili, v rukách šable, sekery a bojové čakany.


  „Páľ!“


  Pušky a bambitky zahrmeli. Olovo plieskalo do konského i ľudského svalstva, rinčalo na pancieroch. Niekoľko jazdcov spadlo, ostatní však udreli na kompániu a nabrúsené železo zatancovalo na hlavách pešiakov. Jeden kôň vo víre iskier prebehol cez ohnisko a zhodil kotol; zvyšky cigánskej večere šplechli do pahreby a bojisko zastrel dym a para.


  Voronin rušal okrajom lesa. Šaška nedočkavo rezala vzduch a hľadala, do čoho sa zahryznúť. Za kozákom sa valili ďalší ozbrojenci, rôznorodo odetí dobrovoľníci z Veľkých Šurian. Na Urbanov rozkaz útočili po krídlach, kľučkovali pomedzi stromy a snažili sa nepriateľom odrezať ústupové cesty.


  Zo zmätku vľavo od kozáka sa vyrútil chlap ako hora. V brunátnej násilníckej tvári sa zablysli zlé oči, ruka podobná skôr labe švihla čakanom. Voronin nemotorne udrel šaškou doľava, ponad konskú šiju. Boh stál pri ňom – štíhla čepeľ cvengla rovno do hlavice čakana a zrazila strašidelný bodec nabok.


  Kozák mykol uzdou k útočníkovi; kôň vrazil do ozruty plecom. Chlap sa zapotácal a spadol na zadok. Voronin fŕkajúceho tátoša rýchlo otočil – jeho protivník sa akurát pozviechal. Kozák ho bez zaváhania sekol odzadu.


  Surovec zmeravel. Kliatby sa zmenili na chrčanie z dokorán otvorených úst. Oči sa obrátili stĺpkom, zdanlivo v snahe pozrieť sa na čepeľ, čo na piaď trčala z čela.


  Voronin vykmasol šašku z lebky. Zo záseku vytryskla červená riava. Žoldnierovi sa podlomili kolená.


  „Černek!“ skríkol akýsi rabiát so zjazvenou tvárou a rozbehol sa k Voroninovi, šabľa nad hlavou. Kozák zdvihol šašku a bojovne vykríkol na znamenie, že prijíma výzvu, no zrazu pomedzi nich precválal jeden zo šurianskych husárov a mávol sekerou na dlhom porisku. Keď Voronin znovu uvidel zjazveného chlapa, ten už na zemi kopal nohami a z tváre mu cŕkala krv.


  Kozák sklamane zahrešil.

  Tomáš Urban ležal v tráve a lapal po dychu. Okolo neho dupali kopytá i nohy v čižmách, lietali guče hliny aj uhlíky z rozdupaného ohniska. Pokúsil sa zdvihnúť na ľavej ruke, aby sa pravou mohol načiahnuť za spadnutou šabľou, ale bolesť ho zrazila naspäť. Pred očami sa mu zatmelo, takmer omdlel.


  Bodaj to čerti uchytili!


  Kyrys ho dusil. Pravačkou si zašmátral po hrudnom pláte s reliéfom levej hlavy. Na kraji kovového goliera nahmatal preliačinu. Guľka síce neprerazila plát, no asi mu niečo pomliaždila, možno zlomila. Pád z koňa tiež ničomu nepomohol.


  S vypätím všetkých síl sa otočil na druhý bok. Podoprel sa pravým lakťom, potom sa pomaly zdvihol do sedu.


  „Pane!“


  Zdvihol zrak. Prilbicu mal stále na hlave, no posunula sa a lícnica mu čiastočne clonila ľavé oko.


  „Zranili vás?“


  Vedľa neho zoskočil z koňa mladý husár. Urban ho poznal, ale za svet si nevedel spomenúť na meno. Hlava mu trešťala.


  „Pomôž mi,“ zachripel, zovrel rukoväť spadnutej šable a zaprel ju hrotom do zeme. „Musím sa... dostať naspäť do sedla...“


  Mladík sa k nemu sklonil.


  V tej chvíli sa čosi mihlo, kovovo brinklo, zaiskrilo.


  Husárova hladko odseknutá hlava spadla Urbanovi do lona a vypúlila naňho prekvapené oči. Veliteľ to však zazrel len na okamih, lebo mu z klesajúceho trupu vystrekla rovno do tváre horúca spŕška.

  Ileana zúrila. Videla, ako Smrtka prevtelená do dlháňa s čiernymi fúziskami skosila Černeka a Rareša. Brechala rozkazy aj hrubé nadávky, ale kompánia sa nadobro rozpadla. Už sa nebránili, nebojovali plece pri pleci, každý bol teraz sám za seba a chcel si zachrániť kožu. Šurianski bojovníci ich prenasledovali a rúbali. Z lotrov čliapala krv a baraní guláš.


  Poriadne ich prekvapili. Dokonca aj barónku, hoci dravčím šiestym zmyslom dokázala zavčasu vycítiť nebezpečenstvo. Obávanú vlčiu družinu, ktorá roky rozsievala skazu v pohraničí od Sedmohradska po Ostrihom, v priebehu niekoľkých minút rozprášila akási chamraď z malej ponitrianskej pevnosti.


  Ileana neutekala. Schovávať sa po kríkoch? Skočiť do rieky a utopiť sa ako to cigánske šteňa? Hovno! Bude hrýzť a trhať do posledného dychu.


  Keď nič iné, vezme so sebou ich kapitána.


  Videla, ako mu na kyryse zaiskrila guľka a zrazila ho z koňa. Mladý husár chcel veliteľovi pomôcť, ale Vlčica k nemu zozadu pribehla s benátskym mečom v ruke. Mladík ju začul až v poslednej chvíli a než sa stihol otočiť, hlava mu sfrkla z pliec.


  Ileana dychčala cez vycerené zuby, oči jej blčali, po lícach stekali rubínové kropaje. Sediaci veliteľ na ňu zízal ako na stelesneného Belzebuba.


  Blesklo jej hlavou, že tu nemusí skapať. Ak toho pankharta vezme ako rukojemníka...


  Nie. Démon v nej bol rozbesnený krvou a dychtil po ďalšej. Zabi ho! kričal.


  Tuhšie zovrela schiavonu v dlani.


  Za ňou zaerdžal kôň a niečo syklo. Okolo krku sa jej omotal kožený remeň. Siahla naň voľnou rukou, ale sotva sa ho dotkla, mocné trhnutie ju zvalilo na zem.


  Duchaprítomne sa zahnala mečom, aby remeň presekla, ale Voronin popchol koňa a vyrazil po obvode tábora. Vlčicu ťahal na konci biča. Metala sa, kopala, treštila oči, vyplazovala jazyk. Kým sa jej podarilo korbáč preseknúť, jazdec ju poriadne povláčil po hrboľoch a vyčnievajúcich koreňoch na kraji lesa.


  Voronin obrátil koňa. Barónka na zemi sipela a odmotávala si koniec biča z krku. Kozák popchol tátoša rovno cez ňu. Skrútila sa v spŕške podkutých kopýt.


  Voronin zastal a hybko zoskočil. Vlčica odhodila zvyšok biča, akoby to bola zmija. Pokúšala sa pozviechať. Kozák k nej kráčal a akurát keď k nemu zdvihla zrak, šľahol ju zvyškom korbáča cez tvár. Zvalila sa na chrbát.


  Voronin si k nej čupol. Chrčala a v nose i na perách jej frfotala krv. Stále šmátrala po spadnutej schiavone. Voronin jej uchmatol meč z dosahu a prebehol ho pohľadom. Pokýval hlavou, otočil zbraň a pritisol čepeľ pod Ileaninu bradu. Znehybnela.


  „Tento meč donedávna patril niekomu inému. A ty mi teraz rozpovieš, čo sa s ním stalo.“

  Eržika Chmurová sedela vo dverách svojho voza s chodidlami na kovovom stúpadle. Oddychovala. Ruky si už umyla, ale šaty mala zababrané od krvi – darmo si dala zásteru a rukávy vysúkala vyše lakťov. Zastavila jedno masívne krvácanie, zašila viacero hlbších šrámov a napravila dve zlomeniny. Usúdila, že chlapa s predlaktím na franforce zachráni len odrezanie celej ruky, ale na to si netrúfala; poradila husárom, aby raneného urýchlene dopravili k ozajstnému felčiarovi.


  „V liečení sa vyznáš,“ uznal Voronin. Zložil si plstenú čapicu s tromi krkavčími perami a poškrabal sa na hlave pokrytej čiernym strniskom. „A to chlapi najprv nechceli ani počuť, aby si ich ošetrovala. Jeden dokonca povedal, že radšej skape...“


  „...ako by sa ho mala dotknúť Cigánka. Počula som.“


  „Bál sa kliatby. Teraz ďakuje Bohu, že si bola nablízku.“


  Odtiahla tlejúce drievko od hlavičky fajky a snažila sa ju rozťahať – líca sa jej prepadávali medzi zuby a pery na náustku hlasno pufkali.


  „Vezmeme si jeden z vašich vozov,“ dodal kozák. „Pre ranených.“


  Pokrčila plecami. Konečne vo fajke hlasno zaškvrčalo a Eržika si šlukla dymu. Hneď sa rozkašľala, až jej vyhŕkli slzy.


  „Mulo to uchvátil!“ vyrážala zo seba. „Čo je to za tabak?“


  „Turecký.“ Voronin so slastným výrazom bafkal z vlastného čibuku, dym sa mu valil z nosa a podchvíľou sa zdalo, že aj z uší. „Najlepší pod slnkom.“


  „Museli ho nastrúhať z čertových kopýt.“


  Kozák si ju premeral. „Vraj nie si iba liečiteľka. Miestna Sibyla, vraveli. Naozaj dokážeš veštiť? Zjavujú sa ti veci, ktoré si sama nezažila?“


  Skúmavo pozrela Voroninovi do tváre, snažila sa odhadnúť, čo od nej chce.


  „Tamtá suka,“ ukázal pipasárom na dôkladne spútanú Ileanu Rónayovú, „mi tvrdila, že poznáš istého Báthoryho a vieš, kde ho nájsť.“


  „Hm.“ Eržika znovu potiahla z fajky, opatrne. Tentoraz sa nerozkašľala. „Prečo ho hľadáš?“


  „Sme starí kumpáni.“


  „Ozaj?“


  „Spolu sme sa dostali z tureckého zajatia a prebili sa polovicou sveta, kým sme došli sem. Bál som sa, že ho Vlčica skántrila.“


  „Nie. Kapitán žije. Zazrela som ho v Újvári. Pevnosť s veľkými hradbami.“


  „Ako sa tam dostal?“


  „Viem ja?“


  „Keď ho Vlčica videla naposledy, bol turecký otrok.“


  „Tak už nie je.“


  „Hm. Možno si obrancovia a útočníci vymenili zajatcov. Tak sa mohol dostať k svojim.“


  „Nech je ako chce, nájdeš ho v pevnosti.“


  „Je otázka, či tam chcem ísť,“ zamyslel sa Voronin. „Újvár obľahlo veľkovezírovo vojsko. Päťdesiattisíc Osmanov. A ďalšie posily sú na ceste. Ak naozaj vidíš budúcnosť, ako sa to skončí? Podarí sa pevnosti ubrániť, alebo padne do pohanských rúk?“


  Eržika prižmúrila oči, lebo ju štípal dym z fajky. „Videla som veľký oheň.“


  „V pevnosti?“


  „Uhm. Vlčica a kapitán boli v ňom.“


  „Ako v ňom? Zhoria? Zahynú?“


  „Neviem. Predpovedať smrť je zložité. Istá som si len svojou. Ale tá ešte chvíľu počká.“


  „Preto si sa nebála, že ťa Vlčica a jej knechti zabijú?“


  Cigánka prikývla. Po krátkej odmlke povedala: „Kurírovala som kapitána, keď ho dorantali poturčenci. Hore v Banských vrchoch.“


  „To si bola ty? Spomínal cigánske dievča a starého alchymistu.“


  „Lebka. Už je u Boha. Si zvedavý, či sa s kapitánom ešte stretneš?“


  Voronin pozrel na čiernovlásku s istými obavami. „Chceš mi veštiť?“


  „Len ak ma požiadaš.“


  „Ako to robíš? Karty alebo...?“


  „Stačí, keď mi podáš ruku.“


  Kozák o tom chvíľu uvažoval, ale napokon zavrtel hlavou. „Nie. Nechcem vedieť, ako a kedy otrčím kopytá. Čo ak v tom veľkom ohni zazrieš aj mňa?“


  Znovu mykla plecami. „Nenútim ťa. Dofajčím a pôjdem hľadať svojich.“


  Voronin sa rozhliadol. „Mnohých ti zabili.“


  „Mnohých,“ vzdychla si. „A ja som to nepredvídala.“


  Zostúpila z voza a narovnala sa. Kozák si ju znovu premeral očami. „Niekoho mi pripomínaš. Jednu ženu, ktorú som poznal.“


  „Ako sa volala?“


  „Širin.“


  „Čo to znamená?“


  „Sladká. Ale značí to skôr... pôvabná.“


  „A bola?“


  „Veru hej. Pekná ako obrázok.“


  Eržika sa pousmiala. „A ja sa na ňu podobám?“


  „Mala takú postavu, havranie vlasy, tmavé oči...“


  „Ľúbil si ju, hm?“


  Voronin len smutne zafučal.


  „Zomrela?“


  Prikývol. Potom sa nadýchol a vystrel plecia. „Zapriahnem ti do voza. Ukoristili sme dosť koní. Vaše sa rozutekali bohvie kde.“


  „Nechaj, ja si zapriahnem. Kone ma poslúchajú, aj cudzie.“


  „Pán Voronin?“


  Kozák sa obzrel. Tomáš Urban mal okolo tridsiatky, gaštanové vlasy ako jeho sestra a ušľachtilú, hoci útrapami poznačenú tvár. Ľavú ruku mal zavesenú v provizórnom ovínadle.


  „Pán rytier,“ odvetil Voronin. „Nohy vás unesú, to rád vidím.“


  „Zachránili ste mi život. Priznávam, spočiatku som o vás pochyboval, ale dnes za vašu spoločnosť ďakujem Bohu.“


  „Potrebujete pár dní na lôžku, pane,“ poradila Eržika.


  „Za týchto okolností? Sotva. Ale vďaka za radu. Pomohla si nám, odmena ťa neminie. Keby bolo viac času, zaplatím si aj veštbu.“


  „Možno nabudúce.“


  „Možno.“ Urban sa pozrel na kozáka. „Čertovsky dobrý boj, pán Voronin. Naučili sme ich po kostole hvízdať.“


  Voronin zaletel pohľadom ku kope mŕtvol na kraji tábora. Po tvárach lepkavých od krvi lozili muchy. „Konečne sekajú dobrotu. A vás si ľudia zapamätajú ako víťaza nad sedmohradskou Vlčicou.“


  „Dvojnásobný úspech je, že sme ju lapili živú. Najprv som si vravel, že ju odvlečieme do Šurian a tam jej dáme zakúsiť spravodlivosť. Ale takú obávanú vrahyňu si isto radi obzrú aj v Prešporku či v samotnej Viedni. V klietke alebo reťazou prikovanú na pranieri.“


  „Nezabúdajte na jej zákernú povahu a diabolské schopnosti. Čím skôr sa jej hlava ocitne na kole, tým lepšie.“


  „Pane,“ podišiel k nim jeden z husárov, „sme pripravení.“


  „Nie celkom,“ namietol Urban a zvrtol sa od pomaľovaného voza k preživším členom oddielu. „Vezmeme všetky hlavy. Na kopije s nimi!“


  Voronin sa otočil k mladej Cigánke. „Zvláštne.“


  „Čo?“


  „Nechce sa mi lúčiť. Akoby sa medzi nami neodohralo všetko, čo mal osud v pláne.“


  „Chceš mi fušovať do vešteckého remesla? Bež už, vojak. Čakajú ťa.“


  „Som Stepan.“


  Znovu sa unavene usmiala a prikývla, akoby to meno dávno poznala.

  Hlava druhá,


  v ktorej sa rukolapne rozhoduje spor, ktorá šermiarska škola má navrch. Do pevnosti Újvár dorazia posily, ale ich príchod vyvolá skôr rozčarovanie.


  Kornel Báthory zaujal bojový postoj.


  Stál na nádvorí Talianskej krčmy. V skutočnosti bolo na vývesnom štíte ozdobne vyrezané U bratov Baldigarovcov, na počesť staviteľov, ktorí pred takmer sto rokmi navrhli a postavili Nové Zámky. Lenže štamgastom sa čosi také lenilo vyslovovať, nuž hostinec zjednodušene nazývali U talianskych bratov, neskôr prosto U Talianov alebo Talianska krčma.


  V hostinci sa schádzali dôstojníci z blízkeho veliteľstva, zámožnejší mešťania, kupci, statkári, cechmajstri. Predstavený františkánskeho kláštora si rád posedel s farárom od Svätého Vojtecha, a keď si trochu hrkli, zápalisto dišputovali s protestantským pastorom a učenými profesormi z kalvínskeho lýcea. Vášne sa raz vystupňovali natoľko, že začali lietať pľuvance a napokon aj krígle. Odvtedy hostinský Proczner dbal na to, aby katolíci a kalvíni sedeli oddelene a v dostatočnej vzdialenosti.


  Aj v onen teplý augustový podvečer bolo U Talianov plno – čo na tom, že sa pred hradbami usilovne rozmiestňovali a zakopávali turecké oddiely? Pevnosť bola vynikajúco zásobená a sýpky a chlievy mohli živiť obrancov aj niekoľko mesiacov. Potraviny začnú byť na prídel až po vyhlásení vojnového stavu, čo sa zatiaľ nestalo. V krčmách sa teda stále varilo a nalievalo, akoby sa za priekopou neozývalo päťkrát denne volanie muezínov k modlitbe.


  Procznerova žena komandovala čeľaď okolo kotlov, hrncov, panvíc a ražňov. Krčmár usilovne nalieval – od miestneho vína, piva a vínovice až po vzácne cudzokrajné moky, ktoré si mohli dopriať len hostia s najťažšími mešcami. Trebárs markíz de Grana a plukovník Locatelli si sem-tam fľašou bieleho z viníc panstva Chianti pripomínali vzdialenú domovinu.


  Sedelo sa vnútri aj vonku. V troch prepojených komnatách s trámovými stropmi bolo rušno, ale pri stoloch na dvore vládla ozajstná tlačenica. Na lavice sa už nespratal ani jeden zadok, nuž mnohí postávali okolo, opierali sa o parapety okien alebo stĺpy pridržiavajúce drevenú pavlač.


  Všetky pohľady sa upierali na kapitána Báthoryho a podplukovníka Johanna Walthera, veliteľa nemeckých kyrysníkov.


  Stáli proti sebe s tasenými zbraňami. Walther bol šľachovitý štyridsiatnik s rednúcimi plavými vlasmi. V ruke zvieral nemecký meč s rovnou dvojsečnou čepeľou a stroho tvarovaným košom.


  Báthory si ľavú ruku strčil za chrbát, palec za opasok. V pravačke držal uhorskú šabľu, pričom si čepeľ tupou stranou opieral o plece. Vyzeralo to ledabolo, ale z prikrčeného, pružného postoja sa dalo usudzovať, že je v strehu.


  „Ak začujete zvuk podobný bučaniu divého tura, neľakajte sa – to som len začal zívať,“ ozval sa do ticha Francesco Locatello di Locatelli, po grófovi Forgáčovi druhý muž vo velení pevnosti. Vyfúkol dym z dlhej fajky a nastavil postriebrenú čašu, aby mu Agnes Procznerová mohla doliať z baňatej fľaše opletenej prútím.


  O obsluhu sa starali krčmárove dcéry. Agnes mala sladkých sedemnásť, Anna ešte sladších šestnásť a všetci chlapi v pevnosti bez ohľadu na vek, vierovyznanie či rodinný stav boli do dievčat po uši zaľúbení. Prešibaný Proczner to veľmi dobre vedel. Na jednej strane strážil panenstvo oboch dcér ako Kerberos bránu do podsvetia, no zároveň im povolil živôtiky s hlbokými výstrihmi. Kypeli z nich lákavé obliny zdedené po matke. Napokon, aj za zadkom pani Procznerovej sa ešte obzrel nejeden vojak.


  „Mne už namojdušu klipli oči,“ pridal sa k Locatellimu barón Bercsényi, tmavovlasý a tmavooký veliteľ novozámockých husárov. Podobne ako Báthory, aj on mal tvár pokrytú čerstvými chrastami a na čele zošitú ranu, ktorá mu dvíhala obočie v ustavične začudovanom výraze. „Hybaj, Kornel, ukáž prevahu uhorskej šable nad západnými rárohami! Inak si stanem namiesto teba a ešte len vtedy uvidíte ozajstný husársky tanec!“


  Bercsényi a Báthory sa ešte nedávno neráčili, ale spoločná bojová skúsenosť, počas ktorej len tak-tak vyviazli z tureckého obkľúčenia a navzájom si zachránili životy, medzi nimi takpovediac rozrumila hradby.


  „Západné rárohy?!“ odfrkol si Walther. „Nie náhodou má meč tvar kríža. Zato v uhorských čepeliach aj slepec vidí bezbožný polmesiac!“


  Bercsényi a ostatní Uhri urazene zahučali a nejeden okríkol Báthoryho, aby dal Nemcovi riadnu príučku. Namiesto toho sa pohol Walther – pravou nohou proti súperovi, zhupnutie v kolenách, rýchly výpad.


  Šabľa bleskovo zoskočila z pleca a odrazila bodajúcu čepeľ. Báthory hybko prešiel do protiútoku, prikrčený v kolenách vyšíval šabľou v ladných oblúkoch zľava-sprava. Podplukovník mal čo robiť, aby spŕšku úderov vykryl. Chvíľu spätkoval, ale v okamihu, keď jeho súper trochu poľavil, znovu zaútočil, tentoraz šikmým seknutím zhora.


  Báthory zachytil meč stredom svojej čepele a zároveň sa rýchlo presunul ľavou stranou tela vpred. Voľnou rukou schmatol Walthera za zápästie pravačky, odstrčil ju aj s mečom nabok a zvrchu švihol šabľou smerom na Nemcov krk.


  Anna, mladšia z krčmárových dcér, skríkla; tresol pustený krčah. Okolostojaci muži zahučali – Uhri víťazoslávne, Waltherovi prívrženci (Nemci, Taliani a hŕstka Valónov a Španielov) sklamane.


  Walther stál zhrbený, ruka s mečom stále v protivníkovom železnom zovretí. Úkosom vytriešťal oči na čepeľ šable. Jelman, obojstranne brúsený rozšírený hrot, sa zastavil na chlp od veľkej škaredej bradavice pod jeho uchom. Keby šlo o skutočný súboj, Waltherova hlava by sa už kotúľala po dvore.


  „Cha, nevravel som?!“ zarehotal sa Bercsényi. S obľubou vyrýval a provokoval, svoj postoj presadzoval v konfliktoch. „Prichádzate nás sem učiť vojnovému kumštu, ctení páni zo všetkých kútov ríše, myslíte si, ako sa predvediete pred barbarmi z pohraničia, ale potom stojíte proti uhorskému šermiarovi a zrazu sú vám všetky tie stratégie, taktiky a bolonské školy úplne na hovno. A prečo? Lebo u nás sa bojuje inak. S Turkami sa bojuje inak!“


  „Barón!“ zahriakol ho Locatelli. „Kroťte sa trochu, neurážajte.“


  „Lebo čo?“ zvrtol sa k nemu rozohnený Bercsényi. „Dáte mi príučku?“


  Plukovník len zavrtel hlavou a mávol rukou na znamenie, že na také taľafatky nemá náladu. Báthory medzitým pustil Walthera, ktorý od neho zahanbený a popudený odstúpil. Ohmatal si krk a potom obzrel prsty, či nie sú od krvi.


  „Nič tam nemáte, podplukovník,“ ubezpečil ho Locatelli a cez kúdol dymu z fajky zažmúril na Báthoryho. „Blahoželám, kapitán. Očividne ste v dobrej kondícii. Som rád, že ste sa vystrábili. Muž vašich schopností sa nám na hradbách zíde.“


  Báthory bez slova sklonil hlavu. Nemalo zmysel plukovníkovi protirečiť, tobôž pred toľkými svedkami.


  Pevnosť sa mu po nedávnom úteku z tureckého zajatia stala útočiskom, ktoré sa časom zmenilo na žalár. Od istého času ho pramálo lákal návrat k vojenskému životu. Zákruty osudu ho však priviedli do nešťastnej bitky pri Parkáne, po ktorej Turci prekročili Dunaj. Krátko nato ho podobne vrtošivé víchry zaviali do Újváru. V pevnosti ho nakŕmili, ošetrili, dostal lôžko a výstroj. Nemohol teraz predstúpiť pred grófa Forgáča, za všetko sa poďakovať a požiadať o dovolenie odísť za súkromnými záležitosťami. Pevnosť mala po jatkách pri Parkáne zúfalý nedostatok mužov. Každá posila sa cenila zlatom, najmä ak šlo o chýrečného turkobijcu.


  A potom tu bol ešte jeden dôvod, prečo si Báthory nemohol vyskakovať. Pred niekoľkými rokmi sa vybral na ďalekú púť, aby zachránil svojho syna z tureckého zajatia. Konal na vlastnú päsť, bez žiadosti o uvoľnenie zo služby v cisárskom vojsku. Ktorýkoľvek vojenský súd by to hodnotil ako dezerciu. Forgáč o tom vedel, alebo to aspoň tušil. Keby sa mu Báthory pokúsil odporovať, gróf by svoje podozrenia zmenil na obvinenia a kapitán by skončil v temnici, ak nie rovno na šibenici.


  Niežeby sa bál obliehania – nemal strach z Turkov, z boja, zo smrti. Lenže kdesi vonku, v kraji zachvátenom pohanským drancovaním, zostali ľudia, na ktorých mu záležalo. Verný druh v zbrani Stepan Voronin, s ktorým už všeličo preskákali. Zemianska vdova Juliana Beličová, ku ktorej cítil čosi, čo už dlho k žiadnej inej žene. A najmä Miško, syn, ktorému sa kedysi odcudzil, ale ku ktorému si znova hľadal cestu.


  Odkedy Báthory padol do rúk Vlčice Ileany Rónayovej, nemal o tých troch žiadne správy. Netušil ani, či sú ešte nažive. Podchvíľou až škrípal zubami, tak ním lomcovalo nutkanie pustiť sa po ich stope, a ak ich nájde živých, odviesť ich do bezpečia.


  Teda čo najďalej od Újváru.


  Lenže nič z toho. Trčal v pevnosti a v blízkej dobe sa to isto nemalo zmeniť. Preto neodpovedal na Locatelliho pochvalu. Úprimná odpoveď by sa nestretla s pochopením.


  „Som prekvapený, ako zručne sa oháňate šabľou, kapitán,“ pochválil ho aj markíz Otto de Grana, dobre oblečený štramák v Báthoryho veku, čiernovlasý, opálený a s nehasnúcou iskrou v oku. „Predtým som vás videl šermovať mečom, benátskou schiavonou. V chýrečných súbojoch s mohamedánskymi bojovníkmi ste vraj dokonca používali rapier. Rapier proti kiliču, šamširu či jatagánu, to si ani neviem predstaviť.“


  Keďže Báthory iba pokrčil plecami (ťažko súdiť, či na znak skromnosti alebo ľahostajnosti), otočil sa de Grana k Bercsényimu.


  „Spomenuli ste bolonskú školu, barón,“ zvážnel. „Som si takmer istý, že vo vašom hlase zaznel pohŕdavý tón.“


  „Bol to len príklad,“ odvrkol husársky veliteľ.


  „Príklad čoho?“


  Bercsényi sa hneď naježil. „Príklad západnej nafintenosti, ktorá sa v našich končinách zlomí na hrubej sile a šermiarskych skúsenostiach získaných priamo v boji.“


  Markíz pokýval hlavou, akoby sa nad argumentáciou vážne zamyslel. Potom vypil zvyšok vína z čaše a vstal.


  „V tom prípade vás ako žiak bolonskej školy musím vyviesť z omylu.“


  Bercsényi sa zoširoka zaškeril, tiež si prajne glgol, vykrútil fúzy, vykročil na priestranstvo dláždené mačacími hlavami a tasil šabľu, len tak bzikla.


  De Grana obnažil kord s rovnou čepeľou, o čosi širšou ako u bežných rapierov. Najprv si čepeľ zdvihol k nosu, potom ladným pohybom zaujal bojové postavenie. Báthory a Walther sa novým súperom rýchlo pratali z dosahu.


  Bercsényi koncom šable cinkol do hrotu markízovho meča a sebavedomo sa uškrnul.


  „Robíte chybu, vaša jasnosť...“


  „Tatárska strela do každého z vás!“ zrúkol zlostný hlas. „Čo to má znamenať?“


  Všetky hlavy sa švihom obrátili ku klenutej bráne, ktorou na dvor krčmy ústil dlhý podjazd z námestia. Bercsényi a de Grana bleskovo sklonili zbrane, vystreli sa a cúvli od seba. Tí, čo stáli pod bránou, sa taktiež pratali kade ľahšie.


  Z podjazdu sa vynoril gróf Adam Forgáč z Gýmeša a Haliča, generál preddunajských vojsk, veliteľ banských miest a hlavný kapitán Újváru – Nových Zámkov. Ako vždy, sprevádzali ho dvaja drábi v krúžkových sukniciach, račích kyrysoch a husárskych šišakoch, každý ozbrojený šabľou, pištoľou, bojovou sekerou a halapartňou. Bratia Kopčanovci slúžili Forgáčovi ako osobná stráž a povrávalo sa, že bez nich nejde ani na latrínu.


  „Markíz? Barón? Žiadam vysvetlenie!“ Forgáč mal už šesťdesiat preč, ale málokto by mu hádal taký pokročilý vek – hlavu držal hrdo, vlasy a fúzy mal bez šedín (vraj si ich dával farbiť výťažkom z orechových šupiek a jelšovej kôry) a oblečený bol prepychovo ako palatín. Zrádzalo ho iba mierne krívanie, ktoré spôsobovala lámka v ľavej nohe. „Dôrazne som v pevnosti zakázal súboje, najmä medzi dôstojníkmi! Za porušenie môjho nariadenia je najprísnejší trest.“


  „Ale toto predsa nebol duel, vaša milosť.“


  Forgáč šľahol pohľadom Locatelliho, ktorý odložil fajku, vstal a mierne sa uklonil.


  „Nerobte zo mňa osla, plukovník,“ zavrčal gróf. „Zrak mi ešte slúži.“


  „Chápem, vidíte dvoch rytierov s tasenými zbraňami. Ale nepoznáte ich pohnútky. Toto nie je súboj vyvolaný sporom. Nedošlo k nactiutŕhaniu ani urážke, nevideli sme hádzanie rukavicami. Urodzený pán barón a najjasnejší markíz sa chystali skrížiť čepele v priateľskom duchu.“


  „Balamutíte ma,“ precedil Forgáč cez zuby.


  „To by som si nedovolil, vaša milosť. Každý vám tu odprisahá, že muži iba cvičia. Štrngajú čepeľami, lebo sa nevedia dočkať, kedy ich už zatnú do pohanského mäsa. Neškodná kratochvíľa. Hádam si nemyslíte, že by som im dovolil ozajstný súboj do krvi?“


  Forgáč spod naježeného obočia hľadel do Locatelliho podlhovastej tváre s veľkým nosom a výrazným, ba priam konským chrupom, zreteľným aj za zomknutými perami. Plukovník mal povesť človeka, ktorý nepokazí žiadnu zábavu, ale svoj šibeničný zmysel pre humor a vrodený sarkazmus skrýval za takmer nemenným koženým výrazom. Forgáča to dráždilo – aj teraz si čosi zašomral a radšej sa otočil k Bercsényimu. Barón sklonil hlavu a zastokol šabľu do pošvy. Aj de Grana schoval kord a pokrčil plecami.


  „Je to tak, vaša milosť. Len trochu cvičíme. Aby nám nespráchniveli kĺby. Ak je vám to proti vôli...“


  „Pravdaže je mi to proti vôli!“ odsekol Forgáč. „Nechcem vidieť tasené zbrane, kým nebude v dosahu mohamedánsky krk. Rozumieme si?“


  Všetci prikývli a zvesili zraky.


  „A kroťte sa s pijatikou, páni. Turci už serú pred bránami, ich smrad cítiť až sem. Veľkovezír, bodaj mu čerti na kare trúbili, môže kedykoľvek zaveliť do útoku.“


  Práve vtedy, akoby to gróf privolal, nad pevnosťou zahrmelo.


  Nikto sa nepozrel hore v úžase, že buráca z jasnej oblohy. Tento zvuk tu každý dobre poznal. Krátko po výstrele zarinčali poplašné zvony – z veží všetkých troch kostolov sa stali pozorovacie stanovištia so stálymi hliadkami.


  Forgáč sa zvrtol a v sprievode drábov zamieril podjazdom na námestie. Locatelli, de Grana, Bercsényi, Walther a ďalší dôstojníci ho nasledovali.


  Báthory sa vrátil ku stolu. Sadol si, palcom odklopil vrchnák cínovej holby a na dúšok vypil zvyšok piva. Položil nádobu, odgrgol si do päste a zadíval sa na bránu.


  Po chvíli pokrútil hlavou a kývol na Agnes Procznerovú, aby mu doniesla ďalšie pivo.

  V diaľke praskali výstrely.


  Forgáč a ostatní dôstojníci vyšli na hradby pri strážnej vežičke nad Viedenskou bránou. Po vrchu kurtiny sa tiahla široká ochodza. Z nej však do predpolia nevideli, pretože predprseň s navŕšenej hliny siahala najmenej dve stopy nad hlavu urasteného muža. Preto vystúpili na banket, akýsi stupeň či rímsu, z ktorého mohli opatrne vyzrieť ponad vrch násypu.


  Oficieri sa dívali na západ, cez vodnú priekopu širokú dobrých dvadsať siah.


  „Čo sa to tam deje, merda?“ žmúril Otto de Grana oči.


  Výhľad na vypálené predmestia a za nimi sa rozrastajúci turecký tábor im do značnej miery clonila druhá línia opevnenia. Kontreskarpu, teda vonkajší breh priekopy lemoval glacis, val s palisádami, poza ktorý sa tiahla krytá cesta – slúžila na rýchly presun oddielov a obsluhu húfnic a mušketierskych pozícií. Pred mostom, ktorým sa vychádzalo z brány, val prechádzal do masívneho trojuholníkového ravelínu s múrom na vonkajšej a strmým násypom na vnútornej strane.


  Ravelín pred západnou bránou nazývali Viedenská bašta. Práve odtiaľ sa šíril poplach, trúbenie a bubnovanie.


  „Hádam sa tá pohanská chamraď neosmelila k prvému útoku?“


  „Jedine ak im slnko vysušilo mozgy,“ pochyboval Locatelli. „Veď ešte ani nerozmiestnili artilériu. Ledva vytýčili táborové rajóny a zdvihli zopár šiatrov.“


  „Vykopali aj prvé paralely,“ pripomenul de Grana.


  „To áno, ale kým nezačali s približovacími zákopmi, je celkom zbytočné...“


  „Toto nie je nepriateľský útok, páni,“ zmietol ich dohady Forgáč. Díval sa na západ skladacím ďalekohľadom.


  „Čo vidíte, vaša milosť?“ dožadoval sa barón Bercsényi. „Zjavne sa tam bojuje. Kto s kým?“


  Okrem občasného zadunenia kanónu na Viedenskej bašte počuli aj vzdialenú streľbu z predpolia.


  Forgáč sklonil ďalekohľad a ústami mu šklblo čosi ako úsmev.


  „Prišli nám posily.“

  Knieža Erberto Pio di Savoia bol zavalitý muž, ale vonkoncom nepôsobil dojmom ťarbavého pupkáča, čo sa zadychčí aj na troch schodoch pred kostolnou bránou. Práve naopak, bol mocný, robustný, rázny. Dupľom, keď jeho sudovitú postavu chránilo brnenie pozostávajúce z prilby, kyrysu, ramenných plátov, kovových rukavíc a dlhých račích šosov siahajúce poniže kolien, to všetko zhotovené z čiernej ocele, na ktorej žiarili pozlátené nity. Inak bola zbroj zdobená striedmo, len na prsnom pláte sa na seba škľabili orlica a lev stojaci na zadných, erb Piovcov.


  Knieža zastavil koňa vedľa cesty vedúcej k novozámockej bráne a zdvihol si vizír na burgundskej prilbe. Mal odutú, akoby spuchnutú tvár, posiatu škvrnami a bradavicami.


  Poza chrbát ho volali don Ropucha.


  „Vpred, muži!“ zrúkol mocným hlasom. „Rezko, poklusom! Ak vám je život milý, nezastavujte a neobzerajte sa! Kto spadne a zaostane, musí si pomôcť sám! Pre nikoho sa nevraciame! Pri Bohu a Márii matke!“


  Vyše päťsto pešiakov za hlasného štrngotu zbraní dupotalo po ceste. Zoradení do dlhánskeho štvorstupu, v plnej poľnej, v rukách kopije či muškety, striasli únavu z dlhého pochodu a podriadili sa jednotnému rytmu.


  Cieľ mali na dohľad. Ale aj najťažší úsek cesty.


  „Podplukovník!“ otočil sa Pio k mužovi v brnení, ktorý sa k nemu blížil v sedle bieleho koňa, v ruke dlhý nemecký meč.


  Nemusel nič dodávať. Plán si dostatočne prebrali cestou. Podplukovník Albrecht von Hagen dal pokyn ďalším podriadeným dôstojníkom. Zazneli povely, zaryčali poľnice.


  Bezmála dvestopäťdesiat dragúnov popchlo kone a dalo sa do pohybu. Rozdelili sa na dva rovnaké oddiely a pustili sa klusom pozdĺž cesty, sprava i zľava chránili pechotu. Velitelia v prilbiciach a kyrysoch, mužstvo v kabátcoch prekrižovaných bandaliermi, na hlavách klobúky alebo vysoké čiapky s prevísajúcimi chlopňami. Do stehien ich plieskali paloše, na sedlách sa hojdali bojové sekery, v rukách zvierali kopije alebo karabíny – pušky s krátkymi hlavňami, z ktorých vedeli strieľať aj počas jazdy.


  Táto zručnosť sa im zišla, keď narazili na janičiarske hliadky. Turecký tábor nebol ani zďaleka jednoliaty, zhluky šiatrov čupeli roztrúsené medzi chumáčmi lužného lesa a šachorinou zarastenými močariskami. Preto chvíľu trvalo, kým sa poplach rozšíril a janičiari sa zmohli na streľbu z muškiet a lukov.


  Dragúni ju s chuťou opätovali. Hlavne ako trombóny chrlili oheň; spŕšky brokov a sekaného olova kmásali ľudské telá, plachty stanov i kôru stromov. Jazdci v krvilačnom vzrušení spustili pokrik:


  „Viktóóóória!“


  Knieža Pio a Albrecht von Hagen cválali s dragúnmi na pravom krídle. Zboku sa k nim prihnal rozohnený janičiar a zahnal sa tirpanom, akousi tureckou halapartňou. Hagen mečom odrazil pretiahnuté sekerovité ostrie. Muž sa zatackal a Pio idúci hneď za podplukovníkom ho z celej sily udrel ťažkým veliteľským palcátom. Janičiarova hlava pukla ako prezretá tekvica.


  Dragúni sa hnali kúdolmi dymu, nad hlavami im plieskali vlajky. Keď do zbiehajúcich sa janičiarov vyprázdnili strelné zbrane, chopili sa mečov a sekier.


  Jazdci i pechota sa takmer bez strát dostali k tureckým zákopom. Kopáči s hlasným alahovaním skákali do vlhkej hliny a chránili si hlavy pred kopytami skáčucich koní. Kresťanskí otroci sa naopak štverali von, odhadzovali nástroje a kričali na Piových vojakov, aby ich počkali. Dozorcovia zaplieskali bičmi, ale tým na seba iba privolali dragúnske paloše, sekery a buzogáne.


  „Sme blízko, muži! Nespomaľujte!“


  Knieža sa predral dopredu. Za hvízdania tureckých šípov a guliek viedol svoje oddiely cez vypálené predmestie k Viedenskej bašte. V líci ravelínu ich už čakala otvorená poterna, výpadová brána. Bola však úzka, takže sa jazdci aj pešiaci pred ňou zhrčili do hustej tlačenice; z diaľky vyzerali ako mravce okolo mŕtveho hada. Janičiarov to posmelilo, aby kresťanov prenasledovali aj cez ruiny. Tým sa ale dostali na dostrel diel a muškiet na ravelíne a glacise. Strelci na nič iné nečakali a zaraz Turkov poriadne osolili. Preriedení janičiari sa onedlho dali na ústup a ťahali za sebou vrieskajúcich ranených.


  Vojaci sa hrnuli poternou do pevnosti. Stráže počkali aj na mužov, ktorí nečakaný chaos využili na útek z otroctva.


  Až potom sa zabuchli okované vráta.


  Streľba stíchla a dym sa pozvoľna rozplýval.

  Stredná časť dreveného mosta, ktorý viedol ponad priekopu k bráne pevnosti, sa dala vďaka jednoduchému vahadlovému mechanizmu zdvihnúť ako na starých hradoch. Knieža Pio netrpezlivo čakal, kým obsluha padací most spustí. Potom popchol koňa, nasledovaný Hagenom a ďalšími dragúnmi. Z otvorenej Viedenskej brány im vyšiel naproti jazdec s početným peším sprievodom. Pio pred ním zastal a oboma rukami si zložil prilbu s masívnym hrebeňom.


  „Knieža Erberto Pio di Savoia, pán z Carpi a Mirandoly, plukovník cisárskeho vojska!“ predstavil sa. Hlas mu znel ako sekanie katovho meča. Pridal krátky úklon hlavy v pozdrave rovnocennému mužovi. „Predpokladám, že mám tú česť s jeho grófskou milosťou, preddunajským generálom a vrchným kapitánom tejto pevnosti Adamom Forgáčom.“


  „Predpokladáte správne, vaša výsosť,“ potvrdil gróf.


  „Ak dovolíte, dávam prednosť osloveniu plukovník, prípadne don Pio. Od podriadených pane.“


  „Vitajte v Újvári, plukovník. Hoci sa obávam, že žijeme v nehostinných časoch.“


  „Už som sa presvedčil tam vonku, vaša milosť,“ ukázal Pio palcom cez plece. „Pohanské strely štípu ako sršne. Ale prekvapili sme ich, takže naše straty sú zanedbateľné. Ponúkam vám svoj meč. Na rozkaz maršala Montecuccoliho som priviedol posily.“


  „Pekné, že si na nás Montecuccoli spomenul,“ utrúsil Forgáč, natiahol krk a preletel zrakom tlačenicu na moste a v tieni ravelínu. „Koľko mužov nám posiela?“


  „Dvestopäťdesiat dragúnov z Desiateho regimentu, nazývaného aj Český. Velí mu tu prítomný podplukovník Albrecht von Hagen z rodu udatných pruských bojovníkov.“


  „K vašim službám, pane,“ uklonil sa urastený mladý Prus.


  „Ďalej dve stotiny z Lacroniho pluku,“ vyratoval Pio. „Ako isto viete, Lacroni, Nádasdy a Csáky pod velením generála Pietra Strozziho strážia mosty a brody cez Váh. A napokon štyri stotiny od grófa Puchaima, pechota z Komárna a Rábu, väčšinou hajdúsi, ale aj sto mušketierov, majú bohaté skúsenosti s obranou pevností...“


  „Kedy dorazia ďalší?“ prerušil ho Forgáč.


  Knieža zdvihol obočie. „Ďalší, vaša milosť? Osemsto mužov je predsa...“


  „Málo.“


  Pio sa zachmúril a zjavne musel prežrieť ostrejšiu odpoveď. Forgáč teda pokračoval:


  „Pánboh zaplať za každého kresťana odhodlaného brániť vlasť pred osmanskou pliagou, ale osemsto mužov? Ty to vidíš, Pane! Písal som Montecuccolimu, že na obsadenie všetkých postov na bastiónoch a ravelínoch, pri delách i v zázemí potrebujem aspoň šesťtisíc mužov. Aj s vašimi posilami, knieža, máme len tritisíc pešiakov a päťsto jazdcov. Hrubým odhadom.“


  „Vaša milosť,“ povedal Pio vážne, „viac mužov nedostanete. Nikto ďalší nepríde.“


  Forgáč naňho hodnú chvíľu hľadel, akoby nerozumel.


  „V tom prípade,“ zašomral napokon, „nám zostáva len modliť sa, že sa udržíme, kým nám Montecuccoli nepríde na pomoc s hlavným vojskom.“


  Savojčan sa zhlboka nadýchol.


  „Vaša milosť...“ Zmĺkol a očividne hľadal vhodné slová, pretože správne vytušil, že z Forgáča sa v priebehu rozhovoru stal sud s prachom, len škrtnúť ocieľkou. „Maršal Montecuccoli táborí s vojskom pri Čeklísi...“


  „To je mi dobre známe.“


  „Bol som tam. Hovoril som s ním osobne. Vaša milosť, nemyslím, že maršal má v úmysle pohnúť sa k Újváru.“


  Forgáč mal zase ten prázdny, nechápavý výraz. Nič nevravel.


  „Pri Čeklísi táborí pre prípad, že sa pohanským silám podarí prekročiť Váh,“ vysvetľoval Pio. „Považie je dobre strážené Strozzim, Lacronim a uhorskými pánmi. Pri Šali hliadkuje Gorzski. Ale ak mohamedáni – chráň Boh! – Váh predsa len prekročia, Montecuccoliho hlavnou úlohou bude zabrániť im v ďalšom postupe.“


  „K Prešporku a Viedni,“ ozval sa Otto de Grana, ktorý tiež prišiel privítať dragúnov. „Vítam vás, don Pio, hoci by som sa radšej stretol za priaznivejších okolností.“


  „Markíz,“ kývol Pio hlavou.


  „Montecuccoli,“ ozval sa konečne Forgáč a znelo to ako odpľutie, „by Prešporok a Viedeň najlepšie ochránil tým, že by vyslal všetky sily do boja s veľkovezírom. Keby udrel na tylo Turkov pred Újvárom, spolu by sme pohanov raz a navždy rozdrvili a nemuseli sa viac obávať nájazdov na Považie či dokonca ďalej na západ.“


  „Je mi ľúto, vaša milosť,“ krútil Pio hlavou, „ale maršal má inú taktiku. Nehovoril som s ním o ďalších podrobnostiach, no domnievam sa...“


  „Rozhodol sa nás obetovať,“ uťal Forgáč.


  „Povedal by som, že dôveruje vašim vojenským schopnostiam. Očakáva, že pevnosť ubránite, ako ste viackrát hrdo vyhlásili, a Osmani sa stiahnu naspäť do Ostrihomu.“


  „Keď som prisahal, že Újvár ubránim, mal som skoro trikrát toľko mužov ako dnes.“


  „Nebyť pohromy pri Parkáne,“ neodpustil si Otto de Grana, „mali by sme dostatočnú posádku a nemuseli prosíkať o posily...“


  Zmĺkol, pretože Forgáč doňho z výšky sedla zabodol nevraživý pohľad. Gróf neznášal akúkoľvek kritiku, najmä ohľadom jeho nedávnej výpravy s cieľom zničiť ostrihomský most. Bola to vážna strategická chyba, nepremyslené dobrodružstvo, za ktoré zaplatili životom dve tretiny novozámockej posádky.


  Z tieňa brány bez náhlenia vyšiel Locatello di Locatelli.


  „Výsosť,“ zložil si klobúk a krátko sa kniežaťu poklonil.


  „Oslovujte ma plukovník alebo pane,“ opáčil Pio odmerane. Locatelli mal poškodenú povesť – počas výstavby hradieb moravského Olomouca, na ktorú z poverenia ríše dozeral, došlo k sprenevere značnej časti rozpočtu. Pred väzením sa zachránil práve tým, že prijal službu vo vojnou zmietanom uhorskom pohraničí.


  „Vaši muži určite čakajú, kedy sa budú môcť napiť a najesť,“ povedal vecne.


  „O tom niet pochýb. Najmä posledná míľa bola mimoriadne vysiľujúca. Aj kone treba opatriť.“


  „Všetkého máme dostatok.“


  „Okrem bojovníkov, ktorí by spasili nešťastné Uhorsko,“ odfrkol si naposledy Forgáč, obrátil koňa a bez patričných zdvorilostí zanechal skupinu dôstojníkov pred bránou. De Grana a Locatelli si vymenili pohľady. Piovi to neuniklo. Zhlboka sa nadýchol, až mu zbroj z čiernej ocele zaškrípala na spojoch.


  Nech už Forgáč videl budúcnosť v akokoľvek pochmúrnych farbách, mal vlastne pravdu.


  Boli v tom sami, vydaní na milosť a nemilosť dvadsaťnásobnej pohanskej presile.

  Hlava tretia,


  v ktorej sa veliteľ pevnosti Šurany pokúša zachrániť čo najviac duší, ale škaredo sa preráta. Michal a Juliana bojujú o prežitie.


  „Mali sme tam zostať,“ zopakoval Michal Báthory už hádam desiatykrát. Ustavične sa obzeral v sedle a jeho tvár s prvými junáckymi fúzikmi zastierali chmáry.


  Juliana Beličová neodpovedala. Sedela na kozlíku voza, vedľa ktorého kráčal Michalov kôň, mala zovreté pery a na rozdiel od mládenca sa zanovito dívala dopredu – na cestu, čo sa popri rieke, pomedzi políčka, lúky a roztrúsené jablone vinula na sever.


  V duchu však dávala Michalovi za pravdu. Mali zostať v pevnosti. Pomôcť obrancom. Lenže kapitán Motešický, ktorý vodnému hradu Veľké Šurany velil, ich doslova vyhnal s ostatnými utečencami.


  „Musíte prežiť, pani Beličová,“ naliehal. Stále fufnal ako prechladnutý, pretože mu nos pred časom presekla turecká šabľa a tvár mal dodnes vodorovne preškrtnutú škaredou jazvou. „Aj vy, mladý pán Báthory. Počuli ste zvedov – z juhu sa blíži turecké vojsko v počte najmenej tritisíc mužov. To je značná presila. Všetci civilisti musia okamžite odísť.“


  „Mnohí sem prišli v nádeji na útočisko,“ protirečil mu Michal. „Prostí sedliaci, čo sa nedokážu brániť. Ženy, deti, starí. Vy ich teraz posielate preč. Nazdávate sa, že kdesi tam,“ mávol rukou cez hradby, „v otvorenej krajine, na úteku, budú vystavení menšiemu nebezpečenstvu ako tu?“


  „Pán Michal,“ nadýchol sa Motešický netrpezlivo, „trochu predvídavosti. To pohanské vojsko neprichádza iba vydrancovať sýpky a maštale. Neodtiahne, keď si naplní vrecia a vozy poživňou. Sú v ňom aj janičiarske oddiely a delostrelectvo. To môže znamenať len jedno – veľkovezír im rozkázal dobyť Šurany. Takže odpoveď na vašu otázku je áno. Vonku majú dedinčania väčšiu nádej na prežitie. Skryjú sa v lesoch, vo východných vrchoch, v pevnostiach a mestách na severe. Tu by boli ako v klepci. Zvieratá odsúdené na porážku. Čakala by ich smrť, v lepšom prípade otroctvo.“


  „Hrdinská smrť,“ povedal Michal. „Možno dokonca martýrska.“


  „Vás možno láka Hektorov osud. Sedliakov sotva. Odchádzajú, povedie ich richtár Sepeši. Vy dvaja pôjdete s nimi. Boj prenechajte mne a posádke. Budeme Osmanom vzdorovať do posledných síl.“


  „Máte ledva dvesto mužov. Urban s husárskou jazdou zostali bohvie kde.“


  „Stále sa nádejam, že sa vrátia včas.“


  „Počkáme na nich,“ dupla si Juliana. „Zíde sa vám každá ruka, ktorá vie bojovať alebo liečiť. Bude treba opatrovať ranených, podávať obrancom vodu a jedlo...“


  „Nosiť strelivo,“ pridal sa Michal, „dobíjať muškety, odpratávať trosky, hasiť požiare...“


  „Nie,“ odsekol Motešický ostro. „Dosť ste si vytrpeli, pani Juliana. Pôjdete, aj keby som vás mal zviazať a tak naložiť na voz. A vy s ňou, mladý pán.“


  Bolo to jeho posledné slovo a Juliane s Michalom nezostalo na výber – nemohli sa protiviť rozkazu pevnostného kapitána.


  Z vodného hradu sa vychádzalo bránou v podjazde vysokej veže. Juliana sa viezla na voze, ktorý poháňal osobne šuriansky richtár Sepeši. Kolóna rebrinákov, ručne ťahaných dvojkolesových kár a chodcov s batohmi na pleciach a deťmi v náručiach, prechádzala cez rázcestie pri Kostole svätého Štefana a otáčala sa na sever, smerom na pevnosť Komjatice a starobylú, dobre opevnenú Nitru.


  Za posledným vozom sa padací most pevnosti s hlasným rachotom reťazí zdvihol a zapadol do výrezu v múre.


  Povyše hradu cesta po drevenom moste prechádzala na východný breh Nitry. Ten bol o čosi suchší. Rieka v týchto končinách tiekla kľukato a rozlievala sa do množstva ramien, tečúcich i slepých, okolo ktorých sa vytvárali luhy a zradné mokrade.


  Vo chvíli, keď sa sprievod dostal k mostu a kolesá prvého voza zahrkotali na trámoch, na šurianskych hradbách zaburácali delá.


  Michal rázne potiahol uzdou a obrátil koňa pyskom k pevnosti. Aj Juliana sa s rozšírenými očami vyklonila z kozlíka, aby popri plachte videla dozadu.


  Pevnosť stála na ostrove vykrojenom riečnym ramenom – uprostred robustný palác chránený starou hradbou s cimburím, okolo novší palánok, tvorený mohutným násypom, ktorý zvonku podopierala plenta z hrubizných kolov. Na rohoch z opevnenia vystupovali rondelové bašty s delami. Tie práve ožili. K dunivej paľbe sa pridalo praskanie muškiet a hradby zahalil biely čmud.


  Nešlo o výstražnú salvu. Hradná posádka reagovala na nebezpečenstvo, na ktoré utečenci od mosta zatiaľ nedovideli. Tým rýchlejšie sa medzi nimi šíril strach a kolóna sa opäť dávala do pohybu.


  „Čo je to, Michal?“ vyhŕkla Juliana.


  Mladík žmúril oči a pravú dlaň mal položenú na pažbe pištole. V puzdrách bandaliera mal zastrčené dve neobyčajné dvojhlavňovky z dielne nizozemského majstra Dolepa. Ešte nedávno patrili Michalovmu otcovi, ale tvárou v tvár smrteľnej hrozbe ich kapitán zveril synovi.


  „Mohamedáni, čo iné?“ odvetil jej prešedivený, večne mrzutý a pálenkou raziaci Sepeši. „Boh ich skáral do najhlbších pekiel!“


  „Ako sa sem dostali tak rýchlo?“


  „Jazdný predvoj,“ hádal Michal.


  Sepeši vehementne plesol liacami.


  K paľbe diel na južnej strane opevnenia sa pridali tie na západe. Michal a Juliana zreteľne videli, ako gule lietajú ponad riečne rameno a padajú do dediny na brehu. Trieštili šindľové strechy i steny chalúp, chlievy, šopy, kôlne. Motešického strelci sa už nemuseli obávať náhodných obetí v radoch kresťanského obyvateľstva – obydlia okolo pevnosti vysťahovali už pred niekoľkými dňami. Ani z dvoch veží Kostola svätého Štefana sa neozývalo poplašné zvonenie – odovzdane sa týčili uprostred postupujúcej skazy.


  „Pane na kríži!“ zvolala Juliana. „Tam sú!“


  Z dymu a kúdolov prachu, ktoré zahalili dedinu, sa znenazdajky vyrútili jazdci – v krúžkových pancieroch i pestrofarebných dolománoch a kabátcoch, na hlavách turbany, šišaky či kalpaky, na dlhých žrdiach bunčuky s polmesiacmi a konskými chvostmi.


  „Pohania!“ zajačal ktosi a v tej chvíli pred mostom i na ňom vypukla panika.


  „Michal!“ skríkla Juliana. Mládenec vytasil jednu z otcových dolepiek a s odhodlaným výrazom sledoval blížiacu sa tureckú jazdu.


  „Nerob to!“ kričala Juliana. „Prosím!“


  Obzrel sa. Pri pohľade na vdovu akoby precitol z tranzu – spomenul si, ako sľúbil Voroninovi, že bude pani Beličovú chrániť. Napokon, aj otec ho poveril čímsi podobným, hoci to priamo nevyslovil.


  Michal ticho zahrešil a obrátil koňa za vozom.


  Medzitým vypálili delá a muškety na severozápadnom rohu pevnosti. Spadli zo tri turecké kone a niekoľko jazdcov zletelo zo sediel. Útočníci však už galopom vyrazili z dediny, preskakujúc ploty a prázdne košiare, a po ceste i cez pole sa raz-dva prihnali k oneskorencom na chvoste sprievodu.


  Tresli výstrely z niekoľkých pištolí, zahvízdali šípy, do chrbtov peších utečencov sa zaborili hroty kopijí. Turci, zväčša sipáhiovia z provinčných oddielov, zavyli v prívale krvilačného vzrušenia, tasili šamširy a kiliče a dali sa rúbať hlava-nehlava.


  Kresťanskí neboráci bedákali a božekali. Vreskot žien sa miešal s nárekom detí. Pred mostom zhustla tlačenica. Len čo sa do nej zahryzli pohanské čepele, ľudia púšťali káry, zahadzovali noše a zbiehali do pobrežného tŕstia. Brodili sa po plytčine, potkýnali o kamene, padali a topili sa. Aj mnohí z tých, čo sa predrali na most, skončili v rieke, lebo ich zrazili splašené záprahy či ostatní chudáci zaslepení pudom sebazáchovy. Drevená konštrukcia hlasno škrípala a praskala – nebola stavaná na takú záťaž.


  Richtárov voz konečne vyšiel na most. Michal Báthory za ním zastavil koňa, hranou dlane natiahol obidva kohútiky pištole a zvrtol sa. Dolepku namieril na jazdcov, ktorí sa k mostu presekávali cez kvíliace ľudské stádo.


  „Bismilláhi!“ skríkol sipáhi v šišaku a pancieri a zahnal sa mečom.


  Michal stisol spúšť. Zbraň zarachotila a z Turkovej tváre vystrekla krv. Kôň pod Michalovým zadkom splašene poskočil a mladík len-len že nezletel zo sedla. Turci spustili zúrivý krik; popri Michalovi bzikol šíp. Odvetil výstrelom z druhej hlavne, ale kvôli čmudu nevidel, či niečo trafil.


  Rýchlo otočil koňa a vyšiel na most. Konské plecia a jeho nohy v strmeňoch vrážali do peších ľudí, ale nevedel tomu zabrániť. Prázdnu pištoľ zastrčil do puzdra a schmatol druhú.


  Kúsok pred Michalom sa sunul voz so Sepešim a Julianou na kozlíku. Odrazu niečo prenikavo zasyčalo v povetrí. Na breh kúsok po prúde dopadla trieštivá strela z pevnostného dela, ohnivo zaprskala a vybuchla.


  Kamene, bahno a chumáče tráv lietali na všetky strany. Záprah na moste sa splašil a prudko šklbol vozom. Kolesá vľavo sa zošuchli z okraja, pričom rozdrvili zvyšky zábradlia.


  „Pani Beličová!“ zakričal Michal.


  Zoskočila z kozlíka akurát vo chvíli, keď osy kolies skĺzli po krajnom tráme. Voz sa nadobro prevážil a z výšky skoro dvoch siah zrútil do rieky. Šialene ryčiace mulice strhol so sebou. Michal začul z korby ženský a detský nárek. Obliala ho ľadová hrôza.


  „Pani!“ zakričal znovu na Julianu. Práve sa zdvihla z brvien, prebehla k okraju mosta a vytreštila oči na prevrátený voz v koryte rieky. Spod plachty znelo volanie o pomoc pretŕhané vykašliavaním vody. Mulice sa márne snažili vyslobodiť z chomútov.


  Michal myslel, že mu z toho huriavku praskne lebka. Obzrel sa a videl, že Turci už rozprášili húf na brehu a vyšli na most. Zakrivenými čepeľami zrážali všetko, čo im prišlo do cesty.


  Michal namieril druhú dolepku. Bojovník v turbane a červenom dolománe naňho čosi kričal, ale mladík mu nerozumel a ani nechcel rozumieť.


  „Do pekla s tebou,“ precedil cez zuby a stisol spúšť.


  Kohút pištole škrtol do ocieľky, zaiskrilo sa, no výstrel nevyšiel. Michal vyvalil oči. Turek sa zarehotal, popchol koňa a rozohnal sa mečom.


  Michal presunul prst na druhú spúšť a stisol ju.


  Výstrel ho skoro prekvapil a ohlušil, spätný ráz mu poriadne zadrnčal v lakti.


  Turek sa zrútil zo sedla tak prudko, že mu turban sfrkol z hlavy. S hlasným druzgnutím kostí narazil do hrany mosta a odtiaľ sa zvalil do rieky, bezvládny ako handra. Jeho kôň zaerdžal a vzopäl sa na zadné, pričom vrazil do ďalšieho jazdca. Ten zaspätkoval a ledva sa udržal v sedle i na moste.


  Michal tomu zmätku ukázal chrbát a popohnal koňa za Julianou. Zemianka už s pridvihnutou sukňou zbiehala po zvažujúcom sa úseku mosta.


  „Pani Beličová!“ zvolal, keď ju dostihol.


  „Zachráň sa, Michal!“


  Zastrčil pištoľ do puzdra, sklonil sa a natiahol k Juliane ruku. „Kôň nás unesie oboch!“


  Nadýchla sa, aby odmietla, ale Michal sa sklonil ešte bližšie a mykol rukou v netrpezlivom geste.


  Chytila sa ho, navzájom si zovreli zápästia.


  Odkiaľsi priletel šíp a trafil Michalovho koňa do zadnej nohy. Zviera zaerdžalo a myklo sa tak prudko, že jazdcov zadok skĺzol z hladkej kože sedla.


  „Pozor!“ zvolala Juliana.


  Padajúci mladík do nej vrazil a spolu pristáli v tráve pri ceste. Ranený kôň pobehol a strmeň kmasol Michalovou nohou. Našťastie mu bola čižma trochu veľká a vyzula sa – ako kôň utekal, hojdala sa mu na boku.


  „Šľak to trafil,“ nadával Michal, zatiaľ čo sa s Julianou snažili pozviechať. Okolo nich sa mihali ďalší utečenci – viacerým sa podarilo preplávať rieku a teraz sa štverali na breh a potkýnali k blízkemu lesu.


  Mladík a zemianka utekali s nimi – Michal ťarbavými prískokmi, lebo z chodidla sa mu postupne odmotávala onuca a zavadzala mu. V behu znovu vytiahol pištoľ. Jedna hlaveň zlyhala, no zostala nabitá, stačilo len znovu nasypať prach na panvičku. Aspoň v to dúfal. Zubami odštopľoval prachovnicu.


  „Utekaj, Michal!“ zvrtla sa k nemu Juliana, keď začal zaostávať. „Už idú!“


  Hodil pohľad cez plece. Niekoľko tureckých jazdcov precválalo po moste a pustilo sa sekať utečencov na východnom brehu.


  Michal zastal, pustil prachovnicu, natiahol kohútik, namieril na najbližšieho jazdca a vystrelil.


  Tentoraz pištoľ nesklamala – s rachotom vychrlila oheň a dym. No Turek nespadol. Michal aj cez víriaci čmud videl, že jazdec popchol koňa. Pomstychtivo vycieral zuby a v ruke zvieral kopiju s násadou vklinenou pod pazuchu.


  „Utekaj, Michal!“ zajačala Juliana.


  Šuhaj však vedel, že jazdcovi neunikne. Čochvíľa by ho dostihol a preklal od chrbta.


  Prechytil dymiacu pištoľ do ľavačky a tasil šabľu. Podobala sa tureckým kiličom, mala širokú čepeľ a rozšírený koniec s protiostrím. Mierne sa prikrčil v kolenách a zrak uprel na rýchlo sa blížiaci hrot kopije. Kristepane. Musí udrieť v pravej chvíli, inak...


  Kdesi za ním zarachotila salva výstrelov. Guľky zasypali tureckých jazdcov na brehu. Jedna plesla do hrude Michalovho protivníka. Muž sa prudko prevrátil dozadu, cez konský zadok a na zem len tak žuchol. Kopija neškodne spadla do trávy. Michal uskočil pred koňom a zvrtol sa.


  Juliana obďaleč niečo kričala a oboma rukami mávala na jazdcov, ktorí sa náhle vyrútili spoza stromov a po ceste smerovali k mostu. Poľnica ostro zatrúbila do útoku.


  Na čele šurianskych husárov cválali Voronin a rytier Urban. Kozák práve vystrelil z pušky a hoci dlhá hlaveň za jazdy divo poskakovala, guľka oslobodila ďalšieho tureckého koňa od bremena v sedle.


  „Za Ježiša! Za kráľovstvo!“ vykríkol Tomáš Urban. Ľavú ruku mal v ovínadle, ale dokázal ňou držať koniec uzdy. V pravej pästi zvieral šabľu a keď ňou švihol, vo vzduchu sa zatočila hlava v šišaku. Bezhlavý sipáhi v krvavom lejaku spadol z koňa.


  Husári a Turci sa zrazili. Bojové pokriky sa zliali do jedného ohlušujúceho revu, kone zaryčali, oceľ zacvendžala.

  „Pandravy,“ cedil kapitán Motešický cez zuby. „Odporné bezbožné pandravy!“


  Cez trhajúci sa závoj dymu videl, ako sa po ceste z juhu valia ďalšie oddiely tureckých jazdcov. Sipáhiovia v prilbiciach a krúžkových korazinoch, ale aj ľahšie odetí deliovia a bešliovia z pohraničných provincií.


  Kapitán zažmurkal, aby si vyhnal slzy z očí. Nevedel, či to spôsobil štipľavý čmud alebo bezmocný hnev. Ukázalo sa, že vdova Beličová a mladý Báthory mali pravdu; ich zlé predtuchy sa naplnili. Tým, že Motešický prinútil civilistov odísť z pevnosti, ich vydal napospas mohamedánskym hrdlorezom. Lenže kto mohol predpovedať, že dorazia tak skoro a v takom počte, že udrú s takou prudkou krvilačnou silou?


  Veliteľ sa ponáhľal po udupanej hlinenej ochodzi, poza mušketierov pri strieľňach v kolovej predprsni. Neúnavne pálili na nepriateľov, ktorí sa rojili vo vyľudnenej dedine. Na túto vzdialenosť im však spôsobovali len zanedbateľné straty.


  Srať na výčitky svedomia, opakoval si kapitán v duchu a pritom pevne zvieral v dlani rukoväť šable. Neskôr ich utopím vo víne, teraz na ne nie je čas.


  „Rotmajster, hlásenie!“ okríkol veliteľa strelcov, keď dorazil na severozápadný rondel.


  „Dorazili husári, pane!“ vystrel sa rotmajster Vrba.


  „Urban?“


  Rotmajster prikývol a ukázal na sever. „Uviazli na druhom brehu. Za mostom bojujú s pohanmi. Len Boh vie, či sa im podarí presekať do pevnosti.“


  „Nepodarí, z juhu už obrezancom prichádzajú posily,“ pohasol v Motešickom plamienok nádeje. „Dobíjajte! Rýchlo!“


  „Pane? Hlavne sú ešte horúce a zvyšky prachu...“


  „Vytrite ich ešte raz! A nabiť! Hýbte sa, v stávke sú kresťanské životy!“


  Obsluha diel len tak poletovala okolo troch kolubrín. Dym z predchádzajúcich výstrelov sa už prevažne rozplynul, takže kapitán dovidel na krvavú trmu-vrmu pri moste. Trochu mu odľahlo, lebo odtiaľto sa zdalo, že útok Urbanových husárov spasil značnú časť utečeneckej kolóny.


  „Dýku,“ natiahol Motešický ruku k Vrbovi.


  Rotmajster mu podal námerovú dýku, ktorá mala na čepeli vyznačené dieliky s číslami. Kapitán podišiel k prostrednej kolubrine – mala najdlhšiu hlaveň a najväčší kaliber – a priložil hrot dýky k zadnému rebrovaniu. Potom začal krútiť kolesom skrutky pod kovovým hroznom na konci dela.


  Hlaveň, už aj tak mieriaca výrazne dohora, sa ešte o pár palcov zdvihla.


  „Pane,“ pochopil Vrba kapitánov úmysel, „nie som si istý, či máme taký dostrel. Už sme skúšali...“


  „Zmija to zvládne,“ odsekol Motešický. Tak nazývali najväčšie delo. Kapitán prižmúril jedno oko, druhým skontroloval sklon hlavne podľa dielikov na dýke. Potom nástroj vrátil Vrbovi.


  „Nastavte aj ostatné delá. Šikovne!“


  „Rozumiem, pane.“


  „Nabiť trieštivými. A načnite nový súdok s prachom, nech je naisto suchý. Hýbte sa, nemáme veľa času!“

  „Neustupujte!“ posmeľoval Tomáš Urban husárov. Cez most neustále prúdili Turci a šurianski jazdci museli chtiac-nechtiac uvoľniť dobyté pozície. „Prebijeme sa do pevnosti! Všemohúci je na našej...“


  Rytierov hlas odumrel v úsečnom zachrčaní. Juliana sa obzrela a uvidela, ako sa Tomáš kníše v sedle. Hrdlo mu prešpikoval turecký šíp – brada sa bezvládne oprela o násadku s operením; hrot na tri palce vybehol zo šije a okamžite popri ňom vytryskla krv. Rytier Urban pustil šabľu a zviezol sa z koňa, medzi tlčúce kopytá a spŕšky hliny a krvi.


  „Braček!“ skríkla Juliana a chcela sa k nemu rozbehnúť, ale cestu jej prudko skrížil kôň.


  Zdvihla zrak a spoznala Voronina. Hodil jej uzdu koňa, ktorého viedol za sebou. Zemianka ju chytila, ale na prázdne sedlo pozrela, akoby nerozumela, čo od nej kozák chce.


  „Nasadajte! Michal, sem sa! Do sedla, musíme zmiznúť!“


  „Môj brat!“ zakvílila Juliana, ale keď jej Voroninov kôň uvoľnil výhľad, uvidela nad Tomášom stáť tureckého bojovníka. Schmatol ležiaceho rytiera za vlasy, trochu ho nadvihol a zaťal mu šamšir do krku. Nepodarilo sa mu oddeliť hlavu na jeden úder, sekol teda znovu, potom tretíkrát. Bezhlavý trup klesol do trávy. Turek sa vzpriamil a s víťazoslávnym výkrikom zdvihol ukoristenú hlavu. Krv sa liala prúdom.


  Pri pohľade do bratovej náhle bezduchej, ochabnutej tváre s pootvorenými ústami a očami stĺpkom Juliana srdcervúco, nezrozumiteľne zajačala.


  „Ber ju!“ okríkol Voronin Michala a obrátil koňa proti Turkovi. Ten zahodil Urbanovu hlavu a zovrel meč v oboch dlaniach. Kozák sa rozohnal šaškou, ale v poslednej chvíli strhol koňa rovno na súpera a chlap sa zrútil pod kopytá. S bolestným revom sa pokúšal zdvihnúť, ale Voronin šikovne otočil koňa, priklusal k nemu zozadu, zohol sa a zaťal mu šašku do zátylku. Skoro odseknutá hlava spadla bradou na hrudník a krv vychrstla do výšky ako gejzír z horúceho prameňa.


  Husári sa bili urputne, zúrivo, snažili sa pomstiť veliteľovu smrť, ale všetko márne. Nepriateľov neubúdalo, práve naopak, za hlasného dunenia kopýt po moste prichádzali stále noví. Zvyšky šurianskej jazdy sa nadobro obrátili na útek.


  Voronin sa vrátil k Michalovi, ktorý sa snažil zlomenú Julianu dostať do sedla. Nedarilo sa mu, kôň fŕkal a strečkoval.


  „Tisíc pekiel, ponáhľajte sa!“ osopil sa na nich kozák. Popri uchu mu sykol šíp. Zvrtol sa tým smerom a videl, ako sa k nim blížia ďalší jazdci v šišakoch. „Zatrasieme tu krpcami!“


  Michal konečne nasadol na koňa a Juliana sa vyškriabala zaňho.


  Na hradbách pevnosti znovu zahrmeli kanóny. Voronin a Michal sa obzreli. Zo severozápadného rondelu sa vyvalilo mračno dymu. Vzduch rozpáralo hrozivé, rýchlo silnejúce hvízdanie.


  „Pozor!“ skríkol Voronin. Mal sokolí zrak a všimol si, ako sa nad riekou mihlo čosi čierne.


  Z brehu na ich strane rieky vyprskla hlina a trsy trávy. Železná guľa poskočila a skotúľala sa medzi nohy tureckých koní.


  „Niyáhá!“ zakvílil sipáhi, podľa všetkého veliteľ oddielu.


  Guľa vybuchla.


  Smršť ohňa, blata, kamenia a železných úlomkov zmietla niekoľko jazdcov aj s koňmi – kusy mäsa, pancierov a postrojov fŕkali na všetky strany.


  Strela z druhej šurianskej kolubriny dopadla na lúku pred mostom a spôsobila tam podobnú skazu.


  Tretia guľa šľahla medzi jazdcov na moste. Skaličila dva kone, čo ju skoro zastavilo – buchla do krajného trámu na moste a spadla do rieky. Keby mala prostú prachovú rozbušku, voda by ju zneškodnila. Odpaľovala ju však zápalná šnúra.


  Výbuch zdvihol mohutný gejzír vody, vo vzduchu s bzukotom rotovali úlomky dreva. Jeden z pilierov mosta praskol a celá konštrukcia sa v strednej časti prevážila na jednu stranu. Podkuté kopytá sa šmýkali po brvnách, ryčiace kone padali do vody a jazdci s nimi, jeden cez druhého.


  Most i oba brehy zahalili kúdoly sivého dymu. Ozýval sa z nich zúfalý krik a erdžanie, kde-tu vybiehali ranené kone a potácali sa siluety zmrzačených mužov.


  Voronin a Michal s Julianou cválali na východ, okrajom lužného lesa za zvyškami husárskej jazdy. Zvieratá nemuseli poháňať, hrôza zo skazy pri moste ich niesla ako zázračný víchor, kopytá sa ledva dotýkali zeme.


  Než im les zakryl výhľad na rieku a vodný hrad, Voronin sa naposledy krátko obzrel.


  Posádka pevnosti pokračovala v streľbe, ale dedinu na brehu nemohla zachrániť. Požiar sa šíril, väčšinu slamených a šindľových striech už hltali plamene. Dym stúpal k oblohe ako zlý omen a výstraha pre všetok kresťanský ľud, že sa naň valí pohanská pohroma.

  Hlava štvrtá,


  v ktorej Báthorymu vyčistia žalúdok. Michal uvažuje o vrátení nechceného dedičstva. Barónka predvádza schopnosti nočnej šelmy.


  Knieža Erberto Pio di Savoia neskrýval svoje znechutenie. Napokon, ako muž s najvyšším šľachtickým titulom široko-ďaleko nemusel nosiť masku zdvorilosti a tajiť svoje postoje či vnútorné rozpoloženie. Tí, čo s ním prišli do styku, veľmi rýchlo zistili, že plukovník je síce náladový, temperamentný a výbušný, inak povedané hulvát a grobian, ale zároveň podobnú otvorenosť a úprimnosť vyžadoval (a do istej miery znášal) aj od svojho okolia.


  „Toto je on?“ ohrnul mäsité pery. „Ťaháte ma za onucu, markíz?“


  „Ani v najmenšom, don Pio,“ odvetil Ottone Enrico del Caretto, markgróf zo Savony, markíz z Grany a gróf z Millesima, ktorého však zjednodušene volali Otto de Grana. Pri tom sa stále potmehúdsky usmieval popod jeden fúz, ale to bol jeho zvyčajný výraz. „Len sa pozrite na tie jazvy.“


  „Má ich veru požehnane, ale inak... vyzerá ako nejaký vandrák.“


  „Vandrovania si veru užil vrchovato,“ pritakal de Grana. „Na vlastnú päsť putoval až do sedmohradského Varadína, potom v tureckom zajatí do Carihradu a na Krétu.“


  „Na Krétu? Naozaj?“


  „Tak mi rozprával. Na vlastné oči videl osmanské provincie až kdesi na perzských hraniciach, ozajstný koniec sveta. Vlani sa dostal do Benátok a odtiaľ ušiel do chorvátskej bánoviny.“


  „O tom som počul,“ pritakal Pio. „Bojoval pri Kaniži v službách Zrínskeho a Frankopana. Vraj sa mimoriadne vyznamenal, zmárnil mnoho pohanských životov a zachránil ešte viac kresťanských. Dokonca, ale to budú len zveličené povedačky, tam zápasil s dákymi diabolskými mocnosťami.“


  „Tiež sa mi tomu nechce veriť. Zato nemám žiadnu pochybnosť o nespočetných osobných dueloch, v ktorých porazil tucty saracénskych bojovníkov.“


  „Videli ste ho šermovať?“


  „Videl. A nechcel by som s ním skrížiť čepeľ, ani len v priateľskom dueli. Ale veď v hostinci ste si isto všimli vystavenú lebku v turbane.“


  „Takú majú v každej druhej krčme. Ukradnú lebku z miestnej kostnice, omotajú farebnou handrou...“


  „Táto je pravá. Patrila Abdullahovi Toptanovi, chýrnemu rumélijskému hrdlorezovi. Spadla mu z pliec vďaka kapitánovmu meču. Akurát tým súbojom Báthory porušil Forgáčov zákaz a upadol do nemilosti. Kapitán a gróf, ako sám zistíte, sa veľmi neráčia. Mierne povedané.“


  „Kvôli jednému nepovolenému súboju?“


  „Po pevnosti koluje aj historka o tom, čo sa stalo pri Vozokanoch.“


  „Vozokany?“


  „Dedina asi deň jazdy na východ. Pred jedenástimi rokmi sa tam strhla ukrutná bitka. Na jednej strane Forgáč, proti nemu ostrihomský beg Mustafa. Napriek štvornásobnej presile pohanov a ťažkým stratám v kresťanskom vojsku Forgáč zvíťazil. Lenže nebyť Báthoryho, gróf by hneď pri prvom ataku padol pod osmanské meče a ktovie, na čiu stranu by sa potom Šťastena priklonila.“


  „To mi akosi nejde na rozum,“ poťahoval si knieža dlhý chlp, čo mu rástol z bradavice na ľavom líci. „Báthory zachránil Forgáčovi život, a odvtedy je medzi nimi zlá krv? Prečo?“


  „Povedal by som,“ de Grana sprisahanecky stlmil hlas, „že jeho milosť nerada zostáva niekomu dlžná. Na Vozokany si potrpí, bolo to veľké forgáčovské víťazstvo, a kapitánov skutok je tak trochu škvrnou na hrdinskom epose. Ak mi rozumiete.“


  „Forgáča zahanbuje spomienka na to, že mu ktosi zachránil krk?“


  „Výstižne povedané, plukovník. Najprv Báthoryho povýšil a povolal do Újváru, lenže povesť mladého rytiera čoskoro zatienila aj grófovu slávu.“


  „Varovali ma, že je Forgáč pyšný a márnomyseľný,“ Pio sa neunúval hovoriť potichu, „ale ak je aj žiarlivý a zákerný, ak stavia svoj lesk nad zásluhy iných...“


  Knieža zmĺkol a akoby sa náhle spamätal z omámenia, zmraštil obrvy, potriasol hlavou a narovnal plecia.


  „Stačilo, markíz. Nezaťahujte ma do miestnych klebiet a ohováračiek. Na každého si urobím vlastný názor. Vojna o kresťanský svet už nehrmí na vzdialenom obzore, buráca nám priamo na priedomí. V boji sa ukáže, kto je vyvolený Bohom a kto len poletuje na čertovom chvoste.“


  De Grana sa uklonil na znak, že rešpektuje práve vyslovené, hoci úškrn mu z pier celkom nezmizol.


  Pio prikročil k podlhovastej drevenej kadi. V nej napoly sedel, napoly ležal nahý muž. Svetlovlasú hlavu mal opretú o kraj vane a z pootvorených úst vychádzalo spokojné chrápanie.


  „Som sklamaný,“ vzdychol si Savojčan. „Ešte ani nezapadlo slnko, no on si tu drichme a ak ma čuch neklame, uspal ho chľast.“


  „Kapitán si nikdy neodoprie holbu piva. K tomu pár pohárikov niečoho tuhšieho... a výsledok máte pred sebou.“


  Pio si založil ruky v bok a nafúkol hruď. Dokázal vyzerať impozantne aj bez čierneho brnenia. V skutočnosti bol teraz bosý a na sebe mal iba košeľu siahajúcu do pol stehien. De Grana bol k nemu do páru, k tomu uterák prehodený cez plece. Nachádzali sa v kúpeli, ktorý stál v rohu námestia za kalvínskym kostolom, hneď vedľa budovy veliteľstva. Obďaleč za plentami z bieleho plátna už kúpeľníci chystali šľachticom ich vlastné vane. Na rozdiel od Uhrov a Nemcov, ktorí vode nedôverovali, lebo vraj roznášala choroby a navyše to bola obľúbená osmanská kratochvíľa a teda na nej muselo byť niečo bezbožné, Taliani si na pravidelnú očistu potrpeli.


  „Toto je neprípustné,“ zašomral Pio napokon, zhlboka sa nadýchol, naklonil k vani a zrúkol:


  „Báthory!!!“


  Spáč sa strhol, plesol dlaňami do vody, s úsečným zachrochtaním sa zdvihol do sedu a zažmúril okolo seba. Kúpeľ z pochopiteľných príčin nemal okná a kahance poskytovali len chabé svetlo.


  „Čo sa robí?“ zabrblal Báthory na dve mátožné postavy. „Čo ste zač?“


  „Mňa hádam spoznávate,“ prikročil de Grana bližšie ku kadi.


  „Markíz...“


  „Snívalo sa vám o dáme, kapitán?“ zaškeril sa mladý šľachtic. „Alebo ste zaspali v náručí kúpeľníčky?“


  Báthory si pod hladinou potiahnutou mastnými mydlinami dlaňami zakryl rozkrok.


  „Plukovník,“ obrátil sa de Grana k Piovi – trápna situácia mu evidentne spôsobovala nemalé potešenie, „dovoľte mi predstaviť vám rytiera Kornélia Báthoryho. V cisárskom vojsku dosiahol hodnosť kapitána.“


  „Rytiera?“ začudoval sa knieža. „Neboli Báthoryovcom priznané vyššie tituly? Grófske, ba kniežacie? Dofrasa, veď jeden z nich bol korunovaný!“


  „Sedmohradská vetva,“ zachripel Báthory, stále vyvedený z miery. „My z Banských vrchov sme sa celkom odtrhli a zostali nízkeho stavu.“


  „Veľmi nízkeho, ako vidím,“ odfrkol si Pio.


  Báthory sa zachmúril, mľaskol a chcel čosi odvrknúť, ale de Grana ho predbehol:


  „Kapitán, pred vami stojí knieža Erberto Pio di Savoia, pán z Carpi a Mirandoly.“


  Báthory sa nehýbal. Sedel nahý v takmer studenej vode, klenoty skryté v dlaniach, a zízal na robustného talianskeho šľachtica s podráždene zježenými fúzami. Napokon zo seba vysúkal:


  „Som poctený, vaša jasnosť.“


  „Výsosť,“ opravil ho Pio. „Ale na titulovanie si nepotrpím. Budete ma oslovovať plukovník alebo pane, nanajvýš don Pio.“


  „Don Pio. Dovoľte mi...“


  „Neopovážte sa vstať,“ zavrčal Savojčan.


  Ozvali sa kroky a spoza plachiet oddeľujúcich vane vyšlo ružolíce dievča s vlasmi pod čepcom.


  „Veľkomožní páni,“ vystrúhalo pukerlík, „vaše kúpele sú pripravené.“


  „Dúfam, že voda je horúca,“ zašomral Pio. „Po tej jazde je špina na mne prischnutá ako chrasta na starej rane.“


  „Ráčite si priať aj služby felčiara, pane? Zuby trhá veľmi šikovne, ani sa nenazdáte a...“


  „Netreba. Nech sa šetrí na nasledujúce dni.“


  „Ešte víno, kapitán?“ usmialo sa dievča na Báthoryho. „Alebo... niečo iné?“


  „Nie!“ zahriakol ju príkro Pio a znovu si dal ruky vbok. „Zožeň kapitánovi holiča s ostrou britvou, hneď a zaraz. Vyzeráte ako lúpežník z odľahlej hornouhorskej jaskyne, Báthory. Okamžite sa dáte do pucu. Vytriezviete, prestanete sa vyčerpávať kurvením a zajtra ráno sa prihlásite na veliteľstve ako muž hodný svojej povesti. Turkobijca pripravený brániť kresťanskú vlasť.“


  „Kresťanskú vlasť?“ ucedil Báthory.


  Piovi očervenela tvár, bradavice hrozivo vystúpili. „Počujem dobre? Zaznel vo vašom hlase znevažujúci či dokonca pohŕdavý tón? Mám to chápať tak, že vo vás turecké otroctvo otupilo oddanosť všemohúcemu Bohu, Svätej ríši a nášmu vznešenému cisárovi?“


  „Slúžil som ríši dlhé roky,“ odvrkol Báthory. „Prelial som v mene cisára potoky krvi...“


  „Potoky?“ zvolal Pio. „Potoky sú málo, kapitán! Pri boji o Újvár jej prelejeme celé rieky! Čierne more pri ústí Dunaja sčervenie od krvi, čo tu vytečie. A vy budete púšťať pohanskou žilou s nami, po boku svojich kresťanských druhov!“


  „Pane, moja rodina...“


  „Rodina?“


  „Môj syn...“


  „A dáma vášho srdca,“ doplnil de Grana.


  „Sú niekde tam vonku, na úteku, možno v tureckom zajatí...“


  „O čom to tliapete, Báthory?!“ vyštekol Pio. „Koho zaujímajú nejakí civilisti?“


  „Mňa, pane.“


  „Staviate osobné záujmy nad službu ríši a Bohu? Ak je to tak, ste zradca a rovno vás dám obesiť!“


  Báthory sa pozrel do nasrdenej bradavičnatej tváre a znenazdajky pocítil, ako sa doňho namiesto vzdoru vkráda... žeby hanba?


  „Vaša výsosť...“


  „Čo som povedal o tom titulovaní? A vôbec, držte hubu. Mlčte a dobre ma počúvajte.“ Pio sa oprel dlaňami o okraj vane. „Forgáč s vami možno nedokázal spraviť poriadok, ale ja vás raz-dva postavím do laty. Z povaľačského lajna, na ktoré sa teraz dívam, ukujem meč. Ostrie, čo bude kosiť hlavy po tuctoch a tá bezbožná chamraď pred bránami si z neho obserie črievice. Rozumiete, kapitán?“


  Báthory neodpovedal. Správne vytušil, že Pio ešte neskončil.


  „Potrebujeme vás, kapitán. Zapíšte si to za uši. Seriem na vaše malicherné prieky s Forgáčom. Odteraz spadáte pod moje velenie. Priviedol som posily, ale už po krátkej obhliadke pevnosti viem, že nebudú stačiť. Čelíme obrovskej presile, a preto potrebujeme morálnu vzpruhu. Ľudia ako vy musia ísť príkladom, prví sa hnať do boja, v jednej ruke meč, v druhej kresťanská vlajka. Urobíte to, Báthory. Správne počujete, na konci tej vety nebol otáznik. Budete zase hrdina, učinený novozámocký Herkules. Posádka si o vás rozpráva neuveriteľné báchorky. Vyvrhol toľko a toľko osmanských zabijakov, zachránil taký a taký urodzený zadok, samotného Diabla zahnal naspäť do pekla. Najneskôr ráno chcem pred sebou vidieť chlapa z tých povestí. A chcem uveriť, že to všetko naozaj dokázal a zase dokáže. Stanete sa symbolom, ktorý obrancom Újváru naplní srdcia odvahou a odhodlaním.“


  Báthory na Pia civel, akoby práve zostúpil v zlatom koči rovno z nebies. Aj de Grana sa pristihol pri tom, že má pootvorené ústa.


  „Chcem počuť, že súhlasíte a že ma poslúchnete,“ zavrčal knieža. „Že prestanete mrhať svojím zdravím a schopnosťami. Zdvihnete hlavu, pochlapíte sa a spolu s nami zastavíte pohanskú povodeň. Tým najlepšie ochránite svojich blízkych, ktorí sú na úteku bohviekde.“


  „Pane...“ zachripel Báthory. „Vaša výsosť...“


  „Prestaňte s tým! Chcem od vás počuť rozhodné chlapské slovo.“


  „Máte titul kniežaťa.“


  „Čože?“


  „Knieža stojí nad grófom. Znamená to, že ste prevzali velenie pevnosti?“


  „Nie. V tomto prípade rozhoduje vojenská hodnosť. Som iba plukovník, Forgáč generál, nemôžem mu rozkazovať. Ale ubezpečujem vás, že moje slovo má váhu. Takže keď sa ráno na môj rozkaz dostavíte na veliteľstvo, nikto proti vašej prítomnosti na porade nebude namietať. Ani proti môjmu rozhodnutiu urobiť z vás veliteľa Viedenskej bašty.“


  Báthory zdvihol obrvy.


  „Presne tak,“ prikývol Pio a pre zmenu sa usmial, hoci to bol skôr úškľabok Lucifera, potešeného utrpením hriešnej duše. „Budete brániť ravelín pred západnou bránou. Pohanský útok sa sústredí na južné bašty, pretože sú ako staré fľandry – zanedbané a ľahko prístupné. Najprv sa však Turci musia dostať k priekope, to znamená dobyť násyp s palisádami a obidva ravelíny na predmostiach. Nepochybne na ne zúrivo zaútočia, ale som presvedčený, že pod vaším velením ich posádka bude brániť do poslednej kvapky krvi.“


  Chvíľu trvalo, kým sa Báthory zmohol za slovo. „Viedenskej bašte velí kapitán Schlechtenthal.“


  „Jeho mušketierske oddiely od zajtra spadajú pod vaše velenie. Takže sme dohodnutí. Zajtra po omši vás čakám na veliteľstve. Nech ste ako zo škatuľky, oddýchnutý, naraňajkovaný, bez ožranského bolehlavu. Dievča, priviedlo si toho holiča?!“


  Kúpeľníčka, ktorá celú scénu sledovala s rozšírenými očami a ako Pio zvyšoval hlas, krok za krokom ustupovala, teraz rýchlo podišla bližšie a opäť sa uklonila.


  „Hostí zvyčajne holím ja, vaša výsosť.“


  „Plukovník alebo pane, to platí pre všetkých. Chop sa britvy a s chuťou do práce. Ale žiadne techtle-mechtle! Markíz?“ Pio ukázal Báthorymu chrbát a zamieril k svojej vani. De Grana ho nasledoval, ale predtým si ešte neodpustil krátke žmurknutie na kapitána, napoly kamarátske, napoly posmešné.


  „Ešte víno, kapitán?“ spýtalo sa dievča tlmene.


  Báthory na ňu pozrel a zamračil sa. Cítil sa, akoby mal namiesto mozgu praženicu.


  Napokon ticho zaklial a zavrtel hlavou.


  [image: decor]


  Za čias, keď Voronin v tureckom zajatí slúžil učenému Čelebimu, videl v Istanbule akéhosi potulného mnícha z východu, ktorý dokázal prehltnúť meč i horiacu fakľu a chodil po žeravom uhlí ako iný po orosenej tráve. Takisto dokázal ležať na posteli z klincov, pričom ho žiadny nezranil.


  Podobne sa Voronin cítil teraz. Či stál, či sedel, akoby chodil po ostrých hrotoch. Akurát tie jeho prenikali kožou a začierali sa hlboko do tela.


  Táborili hodný kus od cesty, medzi stromami na kraji lužného lesa. Vozy, na ktorých priviezli ranených z boja pri moste, postavili do kruhu okolo ležoviska. Hliadku držali štyria husári, ktorí prežili krviprelievanie a pridali sa k utečencom, lebo medzi nimi mali príbuzných.


  Voronin naliehal na Julianu a Michala, aby sa od ostatných odtrhli a pokračovali hlbšie do močariska.


  „Turecká jazda prečesáva kraj a skôr či neskôr nájde stopy po vozoch,“ opakoval.


  Juliana ho nepočúvala. S priam fanatickým zanietením sa pustila do ošetrovania ranených. Akiste tým chcela prehlušiť zármutok a hrôzu z bratovej smrti, prípadne sa za Tomáša chcela pomstiť tým, že zachráni čo najviac životov, ohrozených ranami po pohanských zbraniach.


  Na dôvažok museli zapáliť oheň – potrebovali prevarenú vodu na čistenie rán. Voronin šomral, že ďalšieho rána sa nedožijú, ani keby sa okolo tábora rojili všetci strážni anjeli.


  Neskoro večer sedeli okolo dohárajúceho ohňa a snažili sa odpočívať. Juliana vyzerala strhane. Ešte nikdy ju nevideli v takom stave. Neplakala, nezostala jej sila už ani na ronenie sĺz, ale zreteľne na nej rozoznali, že dnes stratila kus duše.


  Voronin bafkal z čibuku. Michal držal na kolenách benátsky meč a zrakom prechádzal po ligotavej čepeli, akoby na nej čítal nápis, pre iných neviditeľný.


  „Teraz je tvoj,“ povedal kozák.


  Michal zavrtel hlavou. „Stále patrí otcovi. Aj pištole.“


  „Hm. Ako povieš. Ale dnes si ich riadne prevetral.“


  „Nosím ich len dovtedy, kým si ich otec nevezme späť. Aj schiavonu tak budem opatrovať.“


  „Takže je to pravda?“ zdvihla Juliana hlavu a odhrnula si z voskovej tváre prameň vlasov. „Je nažive?“


  „Vraj áno,“ vyfúkol Voronin obláčik dymu a obrátil zrak k najbližšiemu vozu.


  Chrbtom k širokému kolesu rebrináka sedela Ileana Rónayová. Napriek zmätku počas boja pri šurianskom moste sa jej nepodarilo ujsť. Roztiahnuté ruky mala priviazané k dreveným lúčom ako odsúdenec pripravený na lámanie v kolese. Vyzerala rovnako vyčerpaná ako Juliana a tvár farby ošúpaného jablka mala ľahostajnú, nevšímavú. Keby sa však pozreli lepšie, mohli jej v očiach podchvíľou zbadať záblesk záujmu.


  „Vlčica tvrdí, že keď Kornela videla naposledy, bol živý a zdravý,“ dodal Voronin. „Ako zajatec v tureckom tábore pri Újvári.“


  „Dá sa jej veriť?“ spýtal sa Michal a zastokol schiavonu do pošvy.


  „Sotva. Ale tá Cigánka...“


  „Kto?“ zamračila sa Juliana.


  „Vlčica a jej svorka prepadli cigánsky tábor. Tam sme ich dostihli a pobili. Našli sme tam mladú Cigánku. Žitavská Sibyla, tak ju vraj volajú. Počuli ste o nej?“


  Michal a Juliana svorne pokrútili hlavami.


  „Veštila z Kornelovho meča.“


  „Veríš niečomu takému?“ zapochyboval Michal.


  Voronin sa neveselo pousmial. „Čudoval by si sa, čomu všetkému som ochotný veriť. S tvojím otcom sme zažili veci, ktoré...“ Zavrtel hlavou v snahe odohnať zlé spomienky. „Tak či onak, tá Cigánka Kornela poznala. Pamätáte sa, ako nám rozprával, že raz skoro zomrel? Hore v Banských vrchoch, keď ho zranili martalovci...“


  „Chceš povedať, že tá veštica...?“


  „Presne. Ona ho vtedy pomáhala liečiť. Poznala aj meno alchymistu, toho starého Žida.“


  „A táto Cigánka sa dotkla otcovho meča a povedala, že je nažive?“


  „Vraj ho videla. V akejsi prorockej vízii. Bol v Újvári. Nie vo veľkovezírovom tábore v predpolí, ale priamo v pevnosti.“


  „Takže ušiel?“


  „Alebo ho vymenili za tureckého zajatca.“


  „Naozaj sa spoľahneme na slovo cigánskej veštice?“ spýtala sa Juliana. Očividne však ožila, jej zmučená myseľ sa chytala každej dobrej správy, nech znela akokoľvek neuveriteľne.


  Voronin si potiahol z fajky. „Ja jej verím. Bolo v nej niečo... hm. Neviem to pomenovať. Niečo zvláštne.“


  „Ak je teda otec v Újvári...“ začal Michal, ale nedopovedal.


  Kozák pokýval hlavou. „Viem, čo ti zišlo na um, molodec. Tiež o tom rozmýšľam. Byť tak ním, hoc aj v obkľúčenej pevnosti, bok po boku, dej sa čo dej, do posledného dychu. Ale toto si treba dvakrát rozmyslieť. Forgáč dostal pri Dunaji ukrutný výprask. Skoro celou novozámockou posádkou pohnojil parkánske pole. V pevnosti bude teraz... prinajlepšom tritisíc mužov. Proti päťdesiatim tisícom Turkov a poturčencov. A to ešte nedorazila tatárska horda.“


  „Újvár dostane posily. Za Váhom táborí cisárske vojsko. Palatín vyhlásil insurekciu vo všetkých preddunajských stoliciach.“


  Voronin si vzdychol. „Len aby sa mocipáni naozaj pozbierali k činu a nenechali v tom Forgáča samého. No aj keby si mal pravdu a Hradba západu by nejakým zázrakom zahatala osmanskú potopu, je tu iná otázka: Či by Kornel chcel, aby sme tam boli s ním. A teraz nehovorím o sebe.“


  „Neopovážte sa, Stepan,“ zachytila Juliana jeho pohľad. „Nechcem počuť o pomoci dáme v núdzi. To sú len výhovorky. Ak vás niekde ťahá oddanosť druhovi v zbrani, nechcem a nesmiem byť príčinou porušenia tohto záväzku. Netreba ma zachraňovať a opatrovať. Práve naopak – ak sa rozhodnete ísť do Újváru za kapitánom, pôjdem s vami.“


  „Moja reč,“ pridal sa Michal. „Zo Šurian nás vydurili, ale mrzelo ma to už vo chvíli, keď sme vyšli z brány. So sedliakmi na úteku.“ Odfrkol si a pokrútil hlavou. „Druhýkrát sa nenechám takto odstrčiť, obalamutiť rečami o tom, že mám strážiť sukne. Vravím – poďme do Újváru. Ten meč je znamenie. Chápete? Dostal sa nám do rúk, pretože aj nebesá chcú, aby sme ho odniesli otcovi.“


  „Tomu celkom verím,“ uškrnul sa Voronin popod fúz. „Schiavona aj dolepky sa priam pýtajú naspäť do Kornelových rúk.“


  „Takže máme plán,“ uzavrela Juliana. „Ale najprv dostaneme týchto ľudí,“ rozhliadla sa po vyčerpaných a dokaličených utečencoch ležiacich a posedávajúcich okolo, „do bezpečia.“


  „Lenže kde je teraz bezpečne?“ rozhodil Michal rukami.


  „Vo vrchoch za Žitavou je kláštor. Dobre opevnený. Spravujú ho pavlíni, bieli mnísi. Určite neodmietnu pomoc kresťanom v tvŕdzi.“


  „Ako je to ďaleko?“ chcel vedieť Voronin.


  „S vozmi a ranenými... asi deň. Zajtra večer by sme mohli byť tam.“


  „Hm. Toľko bez nás Kornel hádam vydrží.“


  „Hej!“ zvolala zrazu Ileana.


  Otočili sa k nej.


  „Potrebujem si uľaviť. Tá brečka, čo ste mi dali na večeru, mi roztancovala črevá.“


  Stále na ňu nedôverčivo gánili.


  „Mám sa posrať?“ zavrčala. „Chcete nocovať v takom smrade?“


  „Niežeby sme my ostatní voňali ako lúka v rozkvete,“ zahundral Voronin a odložil fajku, „ale načo to zhoršovať?“


  Podišiel k barónke, čupol si a špičkou noža povolil jeden z uzlov, čo jej pútali zápästia k lúčom kolesa.


  „Daj na moju radu, suka. O nič sa nepokúšaj. Pri najmenšom podozrení, že je to dáky fígeľ, ťa schmatnem za vrkoče a jedným šmahom ti odfiknem gebuľu.“


  „Hlavne si pohni.“


  Kozák uvoľnil barónke ruky, ustúpil a zvesil z opaska stočený korbáč. „Poďme.“


  Potrebovala chvíľu na rozhýbanie stŕpnutých končatín, potom s Voroninom za pätami obišla voz a prekročila oje. Vyšli do tmy pred vozovou hradbou a kozák požiadal husára, čo tam držal hliadku, aby šiel s nimi a dával dobrý pozor.


  Barónka pridala do kroku, pričom si už rozopínala opasok. Zašla za najbližší strom, stiahla si nohavice aj spodné gate, čupla si a dala priechod potrebe.


  „Kristepane,“ odpľul si Voronin.


  „Čo?“ zastenala úľavou. „Myslel si si, že šľachtičné serú fialky?“


  „Ty si taká šľachtičná ako ja ruský cár.“


  „Nič o mne nevieš, chumaj. Vôbec nič. Podaj mi lopúch!“


  „Čože?“


  „V týchto mokrinách isto rastú.“


  „Čo som tvoj sluha?“ zahundral kozák, ale potom pokynul husárovi, nech dáva pozor, a vykročil k trsu veľkých listov.


  Odtrhol prvý, keď zrazu začul, ako sa Ileana zhlboka nadýchla. Prudko sa k nej zvrtol, aby ju umravnil, ale podľa bledého zadku rozoznal, že stále kvočí so stiahnutými gaťami. Zaváhal.


  Barónka zdvihla tvár k nočnému nebu a zavyla.


  Voronin mal dojem, že mu nohy vrástli do zeme. Jakživ nič také nepočul, prinajmenšom nie z ľudských úst. Vytie priam rozhrnulo koruny stromov, rozprestrelo sa nad lesom i lúkami, až prešlo do štekavého smiechu.


  „Pri Hospodinovi,“ zadrkotali husárovi zuby.


  Voronin striasol ochromenie a trhol rukou s korbáčom.


  Ileana sa postavila a znova nadýchla.


  Druhýkrát už nezavyla. Kozákov bič preťal vzduch a zboku ju šľahol do hlavy. S úsečným zaskučaním spadla na zem, len-len že neskončila vo vlastnej špine.


  „Si naozaj suka. Suka pľuhavá,“ kráčal k nej Voronin a zmotával pritom korbáč. „Malo mi napadnúť, že ti treba zapchať papuľu. Čo si tým chcela docieliť? Tvoji tureckí kumpáni sa sotva dovtípia, že je to volanie o pomoc.“


  Vlčica lapila dych a z hrdla sa jej znovu začal drať ten zverský hlas.


  Kozák ju bezohľadne kopol do boku. Skrútila sa a pridusene kvílila. Až po chvíli si Voronin uvedomil, že sa syčivo smeje.


  „Kto vraví,“ cedila cez zuby, „že som chcela privolať Turkov?“


  Voronin v sebe potlačil nutkanie naozaj jej ublížiť.


  „Oriaď sa a vstávaj!“


  Keď znovu prekračovali oje voza, v diaľke zavyl vlk. Voronin sa prudko obzrel.


  Vzápätí sa ohlásila druhá šelma, tentoraz z iného smeru. Zavýjanie páralo noc ako tesák čerstvú korisť a z trhlín prýštila čierňava temnejšia ako smola na dne pekla. Voroninovi prebehli po chrbtici zimomriavky.


  „Jednu kompániu sme ti vybili, tak si verbuješ druhú?“ zasyčal.


  Vlčica sa ticho chechtala. Stíchla, keď ju kozák schmatol za vrkoče a odvliekol naspäť ku kolesu voza.


  Voronin v duchu hromžil a musel si znovu zapáliť, aby sa ako-tak upokojil. Dočkať sa rána bude ešte ťažšie, ako pôvodne predpokladal.

  V noci takmer nezažmúrili oka; nanajvýš im kedy-tedy klipli viečka a oni nakrátko upadli do driemot pretkaných zlými snami.


  Zavýjanie vlkov sa neprestajne rozliehalo krajom, lietalo tam a späť, podchvíľou sa vzďaľovalo a potom zase blížilo. Unaveným mysliam sa zdalo, že to nie sú hlasy obyčajných zvierat, lež dákych diabolských šeliem. Ženy a deti v tábore sa chúlili k sebe, pridusene fňukali a kvílili a polohlasne sa modlili. Muži v obave pred zbiehajúcou sa svorkou znovu rozdúchali oheň, hoci svetlo mohlo privábiť Turkov snoriacich po kraji.


  Nepriatelia sa však neukázali a ani vlky sa neosmelili do mihotavého svetla spoza vozovej hradby.


  Napriek tomu sa brieždenia nedočkali celkom bez strát – dvaja dedinčania, postarší muž a malé dievča, podľahli ťažkým zraneniam z bitky pri moste. Dievčatko predtým, než nadobro stíchlo, niekoľko hodín stenalo a prosíkalo matku, aby mu nejako utíšila bolesť. Michal Báthory mal celý čas sto chutí vytiahnuť dýku a prepichnúť si hrotom ušné bubienky. Voronin vyfajčil všetok tabak. Juliana sa šepky modlila, pretože okrem toho už pre dieťa urobila všetko.


  Ráno pochovali mŕtvych do plytkých hrobov a vyrazili. Prebrodili Žitavu a pokračovali na východ. Dedinčania súhlasili s Julianiným návrhom, aby poprosili o útočisko v pavlínskom kláštore.


  Jazdec na oddýchnutom koni by cestu zo Šurian do kláštora zvládol za dve, najviac tri hodiny. Lenže oni viezli ranených na vozoch a nemohli ísť po cestách, takže sa záprahy museli terigať cez lúky a vlhké lesy. Napredovali pomaly, kvôli raneným často oddychovali a než sa odvážili zase pohnúť, posielali mužov na výzvedy, či na nich kdesi vpredu nestriehnu prenasledovatelia.


  Z jedného prieskumu sa dvojica husárov vrátila so zlými správami. Dalo sa to prečítať v ich bledých tvárach.


  „Čo je?“ vykročil im Voronin v ústrety. „Pohania?“


  Zavrteli hlavami a pozreli jeden na druhého, zjavne v pomykove, čo vlastne povedať.


  „Vravte, dopekla! Čo ste našli?“ súril ich kozák. Hovoril však tlmene, nechcel zlé správy roznášať po celom sprievode.


  „Ďalšiu skupinu utečencov,“ odvetil mladší husár. „Na kraji lesa pri potoku. Šuriansky kováč, obecný notár s deťmi, dve či tri rodiny z horného konca...“


  Voronin zvraštil obrvy. Kolóna, čo včera vyšla z pevnosti, sa počas bitky pri moste a na úteku pred osmanskou jazdou potrhala na niekoľko častí. To bola jedna z úloh vyzvedačov – okrem hrozieb mali hľadať ďalších utečencov roztratených po kraji.


  „Mŕtvi?“ spýtal sa spoza kozáka Michal Báthory.


  Husári prikývli. „Ale neposekali ich turecké šable.“


  „Tak čo ich zabilo?“ zavrčal Voronin. „Vravte jasne!“


  „Boli roztrhaní,“ dostal zo seba starší muž a prežehnal sa. „A nielen to. Aj... dohryzení.“


  „Zožratí,“ vyslovil to jeho druh. „Naširoko rozvláčené črevá, krvavé zdrapy šiat, ohryzené kosti. Len z hláv čo-to zostalo, inak by sme ich ani nespoznali. Boh opatruj ich duše.“


  Na Voroninovu tvár sadol tieň. Otočil sa a zaletel pohľadom k Ileane Rónayovej.


  Sedela priviazaná k stromu a pozorne sledovala mužov pri koňoch. Hoci mala ústa zapchaté handrou a previazané druhou, rozoznali jej na tvári pobavený úškľabok.


  „Len sa na ňu pozri,“ ucedil kozák k Michalovi. „Vie, čo sa stalo. A je na to pyšná. Vykonali to beštie, ktoré v noci zvolala a nahuckala na všetko živé v chotári. Vlk je plachý, na človeka nezaútočí. Tieto šelmy však posadla diabolská sila. A tá suka to má na svedomí.“


  „Potom je ešte horšia a nebezpečnejšia, než nám rozprával otec.“


  „Omnoho.“


  „Ktovie, aké pekelné mocnosti ešte môže vyvolať.“ Michal sa naklonil ku kozákovi, až mal bradu pri jeho pleci. „Mali by sme sa jej zbaviť. Raz a navždy. Mršinu zaťažíme kameňom a hodíme do močiara.“


  Voronin pozrel na mladíka s údivom, potom však prikývol.


  „Od včera na to myslím. Ale čo ak prebudíme niečo ešte horšie?“


  „Myslíš, že keď ju zabijeme, padne na nás kliatba? Veríš takým veciam?“


  „Už som ti povedal, že verím všeličomu. Navyše – možno ju vôbec zabiť obyčajným železom či olovenou guľkou?“


  „O tom sa hneď presvedčíme,“ položil mladík dlaň na pažbu pištole.


  „Počkaj. Neunáhlime sa. Zoberme ju do kláštora a tam sa spýtame na radu mníchov. Tí už budú vedieť, čo s takou bosorkou, ako zapudiť besov, čo v nej sídlia. A keď bude treba, prekoleme jej to čierne srdce.“


  „Len aby sme neľutovali, že sme s ňou neskoncovali skôr.“


  Voronin sa obrátil k vyzvedačom. „Jazyk zamknúť za zubami, molodci. Myslím to vážne. Ľudia sú aj bez takýchto zvestí vrchovato vystrašení. Pôjdete v čele sprievodu. Miestu, kde ste našli mŕtvoly, sa vyhneme širokým oblúkom.“


  Husári prikývli a strčili nohy naspäť do strmeňov.

  Hlava piata,


  v ktorej si Báthory vyberá niečo na seba. Nočné prenasledovanie zastaví až nečakané zjavenie. Dočasné útočisko halí tieň neblahej minulosti.


  „Kapitán,“ privítal Báthoryho zbrojný komisár Louis Perpignan zvaný Bonbon. „Rád vás zase vidím, ale... čo je príčinou? Nespokojnosť s minulým výberom? U Talianov som mal potešenie na vlastné oči vidieť, že šabľa vám sedí do dlane, akoby ste ňou vybojovali svoje najslávnejšie duely. Tak hádam pištoľ?“


  „Pištoľ mi tiež vyhovuje,“ opáčil Báthory. „Neprišiel som so sťažnosťou.“


  „Bon, bon. Takže ako vám teda...“


  „Potrebujem niečo na seba.“


  „Ach, áno.“


  „Boli ste pri tom, keď ma menovali veliteľom Viedenskej bašty...“


  „Ó áno, najzábavnejšia porada za veľmi dlhú dobu. Forgáčovi ten návrh ani trochu nevoňal, ale bolo nanajvýš potešujúce sledovať, ako si don Pio vydupal svoje.“ Komisár sa usmieval od ucha k uchu. „V každom prípade, je to pre vás pocta. Západný ravelín sa akiste stane cieľom prvého osmanského ataku. Preto sa oproti nemu rozložili veľkovezírove najlepšie oddiely vrátane janičiarov. Akiste sa už neviete dočkať, kedy omočíte čepeľ v pohanskej krvi.“


  Báthory sa na územčistého, šedivého, už skoro bielovlasého Francúza pozrel s podozrením, že si z neho uťahuje. Zdalo sa však, že svoje slová myslí vážne.


  „Nuž... áno,“ prisvedčil neisto. „Je tu oprávnený predpoklad, že si Turci brúsia zuby na Viedenskú baštu. Už začali kopať druhú paralelu...“


  „Mondieu, človek musí obdivovať ich rýchlosť.“


  „Veru. Čoskoro sa pustia do približovacích sapov. Keď sa dostanú na úpätie glacisu, vyhĺbia tam ďalší paralelný zákop a z neho už budú ostreľovať alebo priamo šturmovať naše palisády na krytej ceste. Možno sa odvážia aj na samotný ravelín...“


  „A vy sa potrebujete lepšie chrániť,“ dodal Perpignan.


  „Zrejme sa vyskytnú okolnosti, keď mi klobúk a kožený kabátec nepostačia.“


  „Súhlasím. Bon, bon, poďte. Niečo vám vyberieme.“


  „Nechcem vás zdržiavať, pán komisár, určite máte povinností vyše hlavy...“


  „Ale choďte! To nestojí za reč. Rytierovi vašich kvalít treba vybrať zbroj odborne! Nasledujte ma, prosím.“


  Vykročili naprieč rušným nádvorím. Perpignan pri chôdzi klopkal paličkou s okovanou pätkou a rúčkou z jelenieho parohu.


  Novozámocká zbrojnica stála na južnom konci pevnosti, oproti nej sa dvíhala kurtina spájajúca Žerotínovu a Forgáčovu baštu. Na prvý pohľad vyzerala ako kaštieľ, mala rovnaký tvar ako arcibiskupský či grófov palác – štyri poschodové krídla spojené do štvorca s priestranným nádvorím uprostred. Zbrojnica však vynikala omnoho pevnejšou škridlovou strechou (starostlivo podmurovanou, ako Báthory vedel), malými zamrežovanými oknami na vonkajšej strane a početnými hliadkami pri oboch bránach. Bola to vlastne akási pevnosť v pevnosti.


  Už na dvore bolo zrejmé, kde sa človek ocitol. V jednom rohu sa nachádzala kováčska dielňa, v ktorej sa dňom a často i nocou opravovali poškodené zbrane a zhotovovali nové. Odlievali sa tu delové gule, guľky do pušiek i železný hrach, ktorým sa plnili kartáčové strely alebo granáty a bomby. Strely všetkých druhov a kalibrov, od plných cez duté až po reťazové sa vŕšili pozdĺž vnútorných stien zbrojnice, všetky naolejované a kryté drevenými strieškami, aby nezhrdzaveli. Aj tesári a ďalší remeselníci usilovne zhotovovali najrôznejšie potreby pre obliehanie – Báthory si všimol niekoľko útočných brvien, čo boli vlastne dve veľké kolesá spojené hrubou kladou okovanou dlhými ostrými hrotmi. Pod jednou strieškou boli do výšky naukladaní železní ježkovia – mali štyri hroty umiestnené tak, aby pri dopade na zem vždy jeden trčal hore a čakal na chodidlá či kopytá.


  Perpignan a Báthory vošli do podjazdu brány a komisár zabočil na schodisko. Kým na prízemí skladovali najmä prach, delostrelecké potreby a rôzne druhy horľavín a výbušnín, klenuté miestnosti na poschodí boli zaplnené ručnými zbraňami a zbrojou, lanami a ďalším náradím.


  „Ak dovolíte, kapitán, som váš dlhoročný obdivovateľ,“ drmolil starý Francúz, zatiaľ čo prechádzali úzkou chodbou popred dlhý rad zamknutých dvier. Na každých visel podrobný súpis všetkého, čo sa nachádza vnútri. Muškety a furkety, karabíny a pištole, kopije, halapartne a piky, palcáty, bojové sekery a čakany, ale aj skladisko felčiarskych potrieb, obväzov, liekov a dokonca jedov.


  „Na vlastné oči som videl, ako ste zoťali hlavu obávaného Abdullaha Toptana,“ pokračoval Perpignan. „Veru, veru, bol som pri tom. Skvostný súboj zavŕšený majstrovským úderom. Škoda, že vás potom Forgáč prevelil do toho zapadákova.“


  Báthory nič nevravel. Poznali sa už dobrých desať rokov, hoci sa nikdy nestali priateľmi. Perpignan patril k služobne najstarším členom posádky. Bol komisárom zbrojnice, alebo, ako zvykol sám seba označovať vo vzletne znejúcej rodnej reči, commissaire ordinaire de l‘artillerie. Zodpovedal za správne uskladnenie, ako aj výdaj a dopravu zbraní, streliva a ďalších potrieb. Aj napriek vysokému veku (už určite ťahal na sedemdesiat) mal stále vynikajúcu hlavu na čísla a udržiaval si dokonalý prehľad o celom arzenáli. Hovorilo sa o ňom, že si pamätá každú vydanú guľku či funt prachu.


  „Dúfajme, že už čoskoro dostanete príležitosť predviesť sa ako prvotriedny turkobijca,“ zopakoval.


  Báthory po ničom takom vonkoncom netúžil, hoci vedel, že sa predpoveď zrejme onedlho naplní.


  „A sme tu,“ zaštrkotal Perpignan zväzkom kľúčov a otvoril dvere do tienistej miestnosti voňajúcej železom a olejom. „Len ráčte, kapitán. Akú máte predstavu? Nie, vydržte, dovoľte najprv mne, aby som vám niečo odporučil.“


  Báthory si nečujne vzdychol, ale doprial Francúzovi to potešenie.


  „Najprv krúžkovú suknicu, prirodzene,“ prechádzal komisár popri stojanoch a policiach. „Patrične dlhú, aby vám chránila aj stehná, ale zároveň nebránila v pohybe, ak sa ocitnete v boji muža proti mužovi. Dole s kabátcom, kapitán, musíte si ju vyskúšať, aby vám nebola úzka, ani na vás nevisela.“


  Báthory poslúchol a čoskoro už si navliekal cez hlavu štrkotajúci krúžkový pancier.


  „To sme trafili na prvý pokus, čo poviete?“ dostával sa Perpignan do svojho živlu. „Bon, bon, teraz kyrys.“


  „Nie som si celkom istý...“


  „Bez kyrysu vás pred šamširy, kiliče a jatagány nepustím, priateľu. Môžem vás tak oslovovať?“


  „Bude mi cťou.“


  „Bon, bon.“


  Čoskoro mal Báthory na sebe kyrys, komisár mu ochotne pomohol zapnúť pracky prsného a chrbtového plátu.


  „Ďalej by to chcelo gorget, pauldrony a tasset,“ uvažoval komisár, pričom si ľavou dlaňou pridržiaval pravý lakeť a ukazovákom ťukal na zamyslene zošpúlené pery.


  „Nie,“ odmietol Báthory.


  „Nie? Ale prečo?“


  „Priveľká záťaž.“


  „Náplecníky sú dôležité...“


  „Naozaj nie.“


  „Chrániče predlaktí? Mám tu tieto skvostné husárske, podobné nosí do boja barón Bercsényi...“


  „Krúžková suknica stačí. Už len prilbu.“


  Perpignan vystrúhal sklamanú grimasu, ale potom odovzdane pokrčil plecami. Prešli k policiam s helmami.


  „Ako vidíte, najčastejší typ je morión. To je ale prilba pre obyčajnú pechotu. Tvár zostáva do značnej miery odkrytá. Podobne tieto železné klobúky...“


  „Priťažké. Mám dojem, že by mi zlomili väzy.“


  „Tu sú útočné prilby, ale majú pomerne tuhý kryt zátylku, takže sú ako stvorené pre jazdcov. Vlastne nie ako, naozaj sú stvorené pre kyrysníkov.“


  Báthory zobral do rúk jednu z helmíc a nasadil si ju. Ku chrániču nosa mala prinitovaný ozdobne tvarovaný kovový list, ktorý chránil tvár. Kapitán otočil hlavou doprava-doľava a hneď si prilbu zložil.


  „Máte pravdu. Vzadu je tuhá. A maska dosť bráni výhľadu. Jazdcovi to nemusí až tak prekážať, ale pri boji na bastióne...“


  „V tom sa zhodneme. Takže zostáva jediná možnosť, kapitán. Tento šišak.“


  Báthory si obzeral určenú prilbu. Mala kovový šilt, pohyblivé lícnice a kryt zátylku zo železných plátkov spojených do račieho panciera. Posuvný chránič nosa bol jednoduchý, ale dostatočne masívny.


  „Nasaďte si ju, prosím,“ požiadal komisár.


  Báthory poslúchol a urobil niekoľko pohybov hlavou i celým trupom.


  „Uhm,“ zabručal uznanlivo. „Ten kryt zátylku sa obstojne prispôsobuje pohybu hlavy. Myslím, že si ju nechám.“


  „Táto je príliš obyčajná. Nájdem vám nejakú s honosnejším zdobením...“


  „Netreba. Sedí mi dobre, to celkom stačí. Ďakujem, pán komisár.“


  „Potešenie na mojej strane. Je to naozaj všetko, kapitán?“


  „Všetko. Za tie roky som si od zbroje odvykol a celkom sa v nej dusím aj bez goliera, náplecníkov, šosov a ďalšej ťarchy.“


  „Nevyberiete si aspoň niečo malé? Tesák, palcát, bojovú sekeru...“


  „Mám všetko, čo potrebujem.“


  Perpignan o krok ustúpil a v chabom svetle dopadajúcom cez úzke zamrežované okno si kapitána premeral. Pery mu zvlnil povzbudzujúci úsmev.


  „Bon, bon. Rozhodne vám to pridalo na rytierskom výzore. Pravý člen dračieho rádu, obranca kresťanstva. Len čo vás Saracéni zočia, radšej si budú sami rezať hlavy a hádzať vám ich k nohám.“


  Báthory chcel jeho úsmev opätovať, ale vyšiel mu z toho iba trpký úškrn.


  „Kiežby, pán komisár. Kiežby.“

  Súmrak ich zastihol obďaleč akejsi dediny. Čupela na úpätí zalesnených pahorkov, uprostred ktorých podľa Juliany stál pavlínsky kláštor. Ako po celý deň, ani teraz sa k obydliam neodvážili. Zrejme by tam beztak nič nenašli – aj z diaľky videli, že dedina je vyplienená, čiastočne vypálená a podľa všetkého celkom pustá. Drancovanie ju akiste postihlo už pred niekoľkými dňami, keď tadiaľto k Újváru postupoval jeden z početných tureckých vojov.


  „Pôjdeme aj potme,“ rozhodol Voronin.


  „Ranení sú na pokraji síl,“ povedala Juliana, ale kým sa ju kozák pustil presviedčať, dodala: „Ale súhlasím. Pokračujme. Oddýchneme si v kláštore.“


  Po zotmení sa neodvážili trmácať len tak naverímboha cez húštiny. Museli vyjsť na cestu, ktorá stúpala z podhorskej dediny ku kláštoru v kopcoch. Les sa za nimi zavrel ako ťažká opona.


  Michal uviazal koňa za rebrinák, v ktorom viezli spútanú barónku, posadil sa na kozlík vedľa Juliany a prevzal od nej opraty. Dlho nič nevraveli. Od bitky pri moste nebolo vdove bohvieako do reči. Preto Michala prekvapilo, keď zrazu povedala:


  „Dám zaňho slúžiť omšu.“


  Pokúsil sa zachytiť tok myšlienok, z ktorého sa tak náhle vynorila. „Za vášho brata?“


  Prikývla. „Len čo prídeme do kláštora. Aspoň to preňho musím urobiť, keď už som ho nemohla riadne pochovať.“


  „V noci som vás počul modliť sa za jeho dušu.“


  Vzdychla si. „Nie je dobré takto zísť zo sveta. Náhle, vražednou rukou, bez rozhrešenia a zmierenia s Bohom, ešte k tomu nepochovaný. Jeho telo zrejme stále leží tam, kde spadlo.“


  „Možno Turci nechali mŕtvych zakopať.“


  „A jeho hlava? Kde skončila? Zrejme ju odniesli s korisťou veľkovezírovi a nechali si za ňu vyplatiť štedrú odmenu.“


  Michal nevedel, čo na to povedať, lebo poznal zvyky osmanských vojakov a hlava rytiera Urbana zrejme naozaj putovala do Újváru. Vo vreci, v koši, na voze s ostatnými podobnými trofejami.


  „Nedobrá smrť,“ zopakovala Juliana. „Snáď omša postačí, aby jeho duša našla pokoj.“


  Michal si spomenul na Starý Mlyn a pochopil, že vdova myslí na svojho nebohého manžela. Jeho tieň sa zjavoval v hlavnej palote sídla dlho po smrti. Mladíkovi prešiel mráz po chrbte.


  „Hovorí sa im revenanti. Poznáte to slovo? Tí, čo sa vracajú.“


  „Myslíte nemŕtvych?“


  „Niektorí veria, že sa vracajú z očistca, aby nás vystríhali pred pekelnou trýzňou. Podľa mňa sú to len duše, čo zablúdili. Zostali zaťažené hriechom, nechali tu nedokončené niečo dôležité... Niečo, čo ich stále drží jednou nohou na tomto svete.“


  „Máte strach, že sa duša vášho brata bude túlať svetom živých?“


  „Neviem. Videla som už všeličo a toto sú zlovestné končiny. Preto mi chodia po rozume prízraky a diabolské zjavenia.“


  „Zlovestné končiny?“ zopakoval Voronin, ktorého kôň sa objavil vedľa voza. „Myslel som, že sme na kláštornej pôde.“


  „Ten kláštor má poškvrnenú minulosť,“ odvetila Juliana. „Môžete si povedať, že sú to len povery, zveličené dedinské povedačky. No ako sa vraví, niet dymu bez ohňa...“


  „Čo sa tu odohralo?“ zaujímal sa Michal.


  Vzdychla si. „Viete niečo o ráde pavlínov?“


  „Vôbec nič.“


  „Svojho času doň prijímali najmä prebytočných šľachtických synov, ľavobočkov a takých, čo sa vážne previnili a bolo im nariadené kajať sa. Dnes je to už iné, ale za čias opáta Harasztyho mal kláštor mimoriadne pochmúrnu povesť...“


  „Haraszty? Čo bol zač?“


  „Rod Harasztyovcov dodnes vlastní pozemky a dediny susediace s kláštornými. Gašpar bol nehodný syn, večne opitý, obklopený ľahkými ženami a násilníckymi kumpánmi. Napokon sa dopustil lúpeže, pri ktorej vyhaslo niekoľko životov. Zatkli ho stoliční drábi, uväznili v Nitre a hrozil mu katov meč. Bohatý otec ho však vykúpil a Gašpar dostal súdom nariadené pokánie. Tak sa dostal do pavlínskeho kláštora a vstúpil medzi bielych mníchov.“


  „Z lúpežného rytiera opátom?“ začudoval sa Voronin.


  „Povráva sa, že do svojich úkladov zatiahol aj ostatných mníchov, zväčša bývalých zhýralcov a zločincov. Odstránil starého opáta, zaujal jeho miesto a bačoval si tu, ako sa mu zachcelo. Ľudia sa vtedy bielych mníchov báli. Pavlíni bezohľadne zdierali dediny na kláštornej pôde a podľa mnohých páchali aj omnoho horšie veci...“


  „Aké napríklad?“ vyzvedal Michal, zatiaľ čo vozy drkotali po lesnej ceste.


  „Vraj unášali vidiecke dievčatá, zatvárali ich do kobiek pod kláštorom a tam kruto znásilňovali.“


  „Pane na nebi.“


  „Jedna z nich, richtárova dcéra z Lótu, po takých radovánkach vykrvácala na smrť, ale s posledným dychom ešte stihla Harasztyho prekliať. Za života si bol vlkom, budeš ním aj po smrti. Zvrátený opát rok nato zomrel v lesoch. Údajne ho zmárnila divá zver, ale našli po ňom len krvavý, rozšklbaný habit. Telo zmizlo. Odvtedy sa vraj Haraszty zjavuje v podobe obrovského vlka.“


  „Vlkolak? Pozrime sa,“ uškrnul sa Voronin a obzrel sa na Ileanu Rónayovú, ktorá príbeh pozorne počúvala. „Zdá sa, že sme ti našli ženícha.“


  Ako to vyslovil, nad stromy vzlietlo prenikavé vytie. Michala a Juliana sa strhli, Voronin zaklial a siahol po puške, ktorú niesol zavesenú na remeni na chrbte.


  K prvému hlasu sa okamžite pridal druhý, potom tretí a mnohé ďalšie, až sa tma nad pahorkatinou rozochvela vlčími hlasmi. Kone a mulice splašene fŕkali a híkali, muži tlmene kliali, ženy a deti úpeli, všetci spoločne sa prežehnávali. Ozbrojenci štrngali oceľou a z prachovníc sypali dávky na panvičky pištolí a karabín.


  „Nespomaľujte!“ poháňal Voronin koňa popri kolóne dopredu. Pušku už zvieral v ruke, nabitú a pripravenú. „Za nič na svete nezastavujte! Musíme sa čo najskôr dostať do bezpečia. Zapáľte všetky lampáše a fakle.“


  Barónku zavýjanie prebralo z apatie, nadvihla sa a jastrila okolo seba svietiacimi očami. Michal zreteľne videl, že je naježená ako pes počas splnu. Keby jej dôkladne nezapchali ústa, vyla by so svorkou.


  „Čo sa to dnes stalo?“ vyzvedala Juliana. „Tí jazdci, čo sa vrátili popoludní. Videli niečo hrozné, mám pravdu?“


  „Našli druhú skupinu utečencov,“ prezradil jej Michal. „Lepšie povedané, ich ostatky. Rozšklbané na franforce.“


  Ileana Rónayová vydávala pridusené zvuky.


  „Len sa nesmej, suka,“ osopil sa na ňu Voronin, ktorý sa k nim opäť pripojil. „Ak na nás zaútočia, podrežem ťa od ucha k uchu a tvoju mrcinu hodím na cestu, aby svorku zdržala.“


  Vlky sa blížili, ich hlasy boli čoraz zreteľnejšie a zlovestnejšie. Kolóna neustále zrýchľovala. Vozy nadskakovali na skalách a výmoľoch. Michal si uvedomil, že zavýjanie a úsečné chniapanie podobné psiemu brechotu sa už nerozlieha kdesi nad lesom. Cedilo sa pomedzi stromy, nízko nad zemou, dorážalo na kolónu spolu s pribiehajúcimi šelmami. Spočiatku znelo zozadu, no postupne sa rozprestrelo vpravo i vľavo. Skúsení lovci sa snažili zovrieť korisť zo všetkých strán.


  „Vidím ich!“ vykríkol jeden z husárov.


  Voronin a mladý Báthory sa obzreli.


  V svetle lampášov a fakieľ zablikali v lese dravé oči, mihli sa štíhle tiene. Vlkov bolo toľko, že zaplnili les. Kone erdžali a pohoniči ich museli pre zmenu hamovať, aby sa vozy v tej rýchlosti neroztrieskali na hrboľatej hradskej.


  Vtom pred čelom kolóny vybehol na cestu statný tmavý vlk. Tieto krvavé časy mu zjavne padli na úžitok, bol dobre vykŕmený mŕtvolami a roztrateným dobytkom po osmanskom rabovaní.


  Voronin pritiahol uzdu, zdvihol si pažbu pušky k plecu, krátko zamieril a vystrelil. Záblesk a rachot roztrhli noc. Vlčí vodca sa prudko prevalil na chrbát a zabubnoval labami vo vzduchu. Vzápätí ho podupali konské kopytá a rozdrvili kolesá prvého voza.


  Na konci sprievodu zaduneli ďalšie výstrely. Aj Michal prenechal liace Juliane, vytiahol dolepku a vypálil na štvornohých útočníkov. Lesom sa rozľahlo bolestné skučanie. Ani to však vlky nezahnalo. Bežali s kolónou a tie najsmelšie (alebo najhladnejšie) vyskakovali z húštin a dorážali na kolesá a mihajúce sa konské nohy. Svetla sa vôbec nebáli a streľba ich zahnala len na chvíľu, vzápätí boli späť, ešte trúfalejšie. Jačanie a nárek žien a detí len rozdúchali ich krvilačnosť.


  Cesta vyšla na návršie a les sa rozostúpil. Zazreli neveľké údolie a na pahorku oproti siluetu rozľahlej stavby – dve mohutné kostolné veže sa týčili nad strechami nižších budov, to všetko obohnané masívnym múrom.


  „Kláštor! Sme blízko!“ zakričala Juliana, aby povzbudila ostatných.


  S hlasným dupotom a hrkotom kolies schádzali do údolia. Les vystriedala lúka s kde-tu roztrúsenými stromami. Celkom dole sa však na bledej stuhe cesty čosi černelo. Škvrna sa pohybovala a zväčšovala, ako sa k nej pridávali menšie tiene pribiehajúce zo všetkých strán.


  „Bože dobrý,“ hlesla Juliana.


  Boli to vlky. Akiste najväčšia svorka, akú kedy niesla zem. Dva, možno tri tucty beštií. Čakali na korisť, ktorú k nim hnali ich druhovia.


  „Nezastavujte!“ zvolal Voronin už hádam piatykrát. „Prejdeme rovno cez nich, pomelieme ich na kašu!“


  Lenže záprahy už spomaľovali, začínali sa plašiť a pätiť, niektoré sa pokúšali zísť z cesty, čím kolónu uvrhli do chaosu. Uprostred tiahleho svahu sa vozy napokon zastavili a nikto nevedel, čo ďalej. Z riedkeho lesa vzadu a po stranách vybiehali ďalší vlčí lovci a s vycerenými tesákmi sa hádzali po koňoch. Husári mali čo robiť, aby ich včas odrážali kopijami a šabľami – na dobíjanie pištolí a karabín v tom zmätku nezostal čas.


  „Musíme ísť ďalej!“ kričal Michal Báthory a krúžil okolo seba spojenými hlavňami dolepky, pripravený vypáliť na prvú beštiu, čo sa priblíži.


  „Musíme,“ potvrdil Voronin. „Vpred! Všetci vpred! Úkryt je blízko! Hýbte sa, ak chcete mať aj ráno mäso na kostiach!“


  No než pohoniči zdvihli korbáče a oborili sa nimi na strečkujúce záprahy, znovu sa ozvalo vytie.


  Toto však bolo iné. Celkom iné. Ostré, panovačné, nestrpelo odpor. Navyše bolo také hlasné, že prehlušilo všetky ostatné zvuky.


  Vlky zmĺkli, ako keď utne. Stuhli na miestach, zdvihli hlavy, zastrihali ušami. Rovnako ohromene počúvali utečenci. Dokonca aj detský nárek ustal.


  Do náhleho ticha zaznelo druhé zavytie. Nepochybne z toho istého hrdla. Prenikalo až do miechy a zrážala sa z neho krv.


  Michal sa obzrel na barónku, či sa jej nepodarilo uvoľniť si ústa. Hlas, čo sa niesol nocou, bol rovnako neľudský a zároveň nie celkom zverský. Ileana však sedela spútaná ako predtým a tak ako všetci načúvala a vypliešťala oči. V jej pohľade sa však namiesto hrôzy zračilo skôr prekvapenie a zvedavosť.


  Po treťom zavytí vlky stiahli chvosty, zvesili hlavy a s tichým skučaním sa dali na ústup. Aj temný chumáč na dne údolia sa roztrhal na jednotlivé svorky, ktoré sa rozpŕchli do strán. Netrvalo dlho a cesta bola opäť voľná.


  Kolóna sa však nehýbala. Všetci ako obarení čakali, čo nastane. Báli sa, že namiesto vlkov príde čosi horšie, nepozemské, diabolské, čo nezastaví žiadna zbraň, ba ani kláštorný múr.


  „Čo je to tam?“ hlesol jeden z husárov.


  Jazdcova zakrvavená kopija ukazovala na úbočie vľavo. Poza čierne obrysy stromov sa pohyboval bledý tvar.


  „Boh s nami,“ vydýchol postarší muž na kozlíku druhého voza v sprievode. „To je Biely duch.“


  „Biely duch?“ zagánil naňho Voronin. Aj z ostatných vozov znel zhrozený šepot, opakujúci tie isté slová.


  Juliana nečakala na odpoveď, švihla liacami a okríkla mulice. Ochotne poslúchli. Ostatní kočiši si zo zemianky vzali príklad, striasli úžas a popohnali záprahy. Kolóna rezko zišla do doliny, kde už nebolo ani pamiatky po šelmách, a dala sa stúpať ku kláštoru.


  Voronin sa ešte raz obzrel. Ozrutný biely vlk stál na kraji lesa a vyprevádzal ich ohnivo planúcimi očami. Kozák obrátil koňa a dobehol rebrinák s Julianou a Michalom na kozlíku.


  „Máte potuchy, čo to malo znamenať?“


  „Biely duch,“ kývla žena cez plece. „Ten vlk, čo ich zahnal...“


  „Hádam nechcete povedať...“


  „Presne tak. Zakliaty opát.“


  „Dopekla!“


  „Ak je ten príbeh pravdivý,“ uvažoval Michal, „opát si vo vlčej podobe vstúpil do svedomia. Práve nás zachránil. Ako inak sa to dá chápať?“


  „A možno,“ zachechtal sa Voronin nervózne, „sa len nechce deliť o korisť.“


  Ileana opäť vydávala zvuk, o ktorom už vedeli, že je to zlomyseľný smiech.


  Nemuseli búchať na kláštornú bránu a dožadovať sa útočiska. Keď sa čelo kolóny priblížilo k opevneniu, veľké okované vráta sa už otvárali.


  V rozširujúcej sa medzere svietili postavy mníchov v bielych habitoch. Voronin vošiel do prejazdu brány s dlaňou na krkavčej rukoväti šašky.

  Otec Matúš sa značne vymykal predstavám o výzore kláštorného opáta. Predovšetkým na to nemal roky, určite ešte nedosiahol štyridsiatku. V brade a vlasoch ani jediný sivý prameň. Postava vysoká, plecnatá, žiadalo sa povedať statná. Hlas ako zvon.


  „Prepáčte to skúpe jedlo. Je piatok. Ale popravde, ani po iné dni nevaríme výdatnejšie. Časy sú zlé.“


  Voronin zdvihol zrak od misky s kašou. „Otče, vyzeráme azda, že nám nechutí?“


  Opát sa musel pousmiať. Utečenci zhrčení okolo vatry na kláštornom nádvorí si dychtivo naberali z kotla, ktorý im pred chvíľou doniesli mnísi. Niektorí sa už nasýtili a teraz kŕmili ranených, čo sami nevládali ani zdvihnúť lyžicu.


  „Pravda, ale po útrapách, ktoré ste v posledných dňoch zakúsili...“


  „... by sme sa hostili aj na celkom obyčajnej kaši,“ prerušila mnícha Juliana. „Táto je s cibuľou a opraženými dubákmi. Kráľovský pokrm.“


  „Ste príliš zhovievavá, pani Beličová.“ Opát si vzdychol. „Žijeme s bratmi veľmi skromne. Doby, keď sem hojne prúdilo to najlepšie, čo vypestovali a dochovali dediny na kláštorných pozemkoch, dávno pominuli.“


  Voronin, Michal a Juliana prestali jesť a ukradomky pozreli na predstaveného. Pokrčil širokými plecami.


  „Určite ste počuli o neslávnej minulosti kláštora. O zdieraní sedliakov a... aj tých horších veciach.“


  „Dnes sa nám tie povesti zhmotnili rovno pred očami,“ podotkla Juliana.


  Opát prikývol a prežehnal sa. „Takže ste ho nielen počuli, ale aj videli.“


  „Biely duch,“ povedal Voronin. „Naozaj je to on? Bývalý opát? Ten... ako sa volal?“


  „Gašpar Haraszty.“


  „Jeho sme stretli? Zvráteného mnícha zakliateho do vlčej podoby?“


  Matúš bezradne rozhodil rukami. „Ľudia tomu veria. Ale viete, ako je to s prostým ľudom – uverí hocičomu, najmä ak tým na niekoho padne vina za ich príkoria. Isté je len toľko, že vlčisko už roky blúdi tunajšími lesmi, po nociach obchádza kláštor a dediny na úpätí vrchov. Nikto sa neodváži vyjsť po súmraku. Napriek tomu sa kedy-tedy niekto stratí. Dedinčania to zakaždým pripíšu Bielemu duchovi. Najmä ak zmizne mladé dievča. Niečo mi ale nejde do hlavy. Vždy bol samotár. A vás dnes prenasledovala celá svorka.“


  „Keby jedna,“ zašomral Voronin. „Toľko vlkov jakživ nikto pokope nevidel.“


  „To sa na Bieleho ducha nepodobá.“


  „Veď s tým nič nemal,“ ozval sa Michal Báthory. „V skutočnosti nás prišiel zachrániť.“


  „Zachrániť?“ zdvihol opát obrvy.


  „Je to tak. Vlky nás prenasledovali a boli by nás asi dostali, keby sa nezjavil a nezahnal ich.“


  „Pravda je taká,“ dodal Voronin, „že tie beštie privolal niekto iný. Počuli ste niekedy o Vlčici?“


  „Stoj pri nás, Všemohúci. Vlčica Rónayová. Diablova konkubína. Jej kompánia napáchala v povodí Žitavy neslýchané škody. Na majetku aj na životoch.“


  „Nielen tu. Má toho na rováši viac. Omnoho viac.“


  „Viem. Takže... och... Tá žena v temnici?“


  „Preto sme žiadali, aby ste ju zamkli naozaj dôkladne.“


  „Vravíte, že ona zvolala vlčiu štvanicu? Ale ako?“


  „Je posadnutá démonom. Doslova.“


  Opát zaštrkotal ružencom, ktorý už nejakú chvíľu preberal medzi prstami. „A čo jej druhovia, tí krvilační poturčenci? Neprídu sem a nepokúsia sa ju oslobodiť?“


  „Tých sa už nemusíte obávať. S družinou je amen. Videl som jej záhubu na vlastné oči. Aj som k nej prispel a priznávam, že s veľkou chuťou.“


  „Čo ale neznamená, že ste v bezpečí, otče,“ povedala Juliana bez okolkov. „Turci obľahli Šurany a kým jedna časť vojska búši na hradby, oddiely jazdcov krížom-krážom lietajú po kraji. Drancujú, vraždia, zotročujú.“


  Voronin vážne pokýval hlavou. „Treba rátať s tým, že sa tu napokon ukážu. Trochu vás chránia vrchy a kláštor je obstojne opevnený, ale ak dôjde na lámanie chleba... Ako som si všimol, nemáte ozbrojené hliadky.“


  „Nie. Ani poriadne zbrane. Ale viacerí bratia by sa dokázali brániť, postaviť nepriateľovi tvárou v tvár...“


  „Ale čo?“


  „Rád stále prijíma príslušníkov šľachty. Aj kajúcnikov so zločinnou minulosťou. Mnohí z nich vedia zaobchádzať so zbraňou. Ale tu v kláštore k boju nikdy nedôjde.“


  „Ako to?“


  „Aj keby Saracéni zaútočili priamo na tieto múry, nebudeme sa brániť a plytvať ľudskými životmi. Máme iné východisko.“


  „Podzemné chodby,“ dovtípila sa Juliana.


  Otec Matúš prikývol. „Kobky, kam sme zamkli tú strašnú ženskú, sú len začiatkom rozsiahleho bludiska. Pahorok pod kláštorom je prešpikovaný katakombami.“


  „Počula som o tajnej chodbe, ktorá sa dá odtiaľto dôjsť až do Nitry či kláštora v Beňadiku.“


  „To je prehnané,“ pousmial sa opát. „Ale jeden tunel ústi do lesa na východnom úpätí kopca. V prípade priameho ohrozenia by sme tadiaľ utiekli.“


  „S tajnými chodbami je oštara,“ utrúsil Voronin.


  „Ako to myslíte?“ spýtal sa Matúš.


  Kozák odložil dôkladne vyčistenú misku a siahol po čibuku.


  „Dávajú nádej na útek, o to nič. Ale zároveň je to cesta, ktorou sa niekto neželaný môže dostať dnu.“


  Opát sa zamračil a presunul pod palcom niekoľko korálikov ruženca.


  [image: nadpis]


  Hlava šiesta,


  v ktorej osmanskí pohlavári spriadajú plány na dobytie pevnosti. Veľkovezír sa vyhráža obrancom a dostane odpoveď, ktorá mu nie je po chuti.


  Veľkovezír Fazil Ahmed Köprülü, ochranca pravej viery, nositeľ pečate a hlava dívánu, rady najvyšších vezírov, mal dvadsaťosem rokov, ale vyzeral omnoho staršie. Mohla za to jeho záľuba vo víne, ópiu a ďalších zakázaných potešeniach. Tvár mal nezdravo červenú, opuchnutú, s dvoma bradami. Aj štyri mesiace po odchode z Istanbulu bol stále vypasený ako medveď pred zimou. Keď nasadal na svojho tátoša (ktorý bol statný ako ťažný kôň, aby uniesol tú ťarchu), potreboval chrbty troch otrokov ako schody.


  Na obhliadku tábora sa vydal v sprievode dvanástich müteferrikov. Títo mladí muži, neraz ešte chlapci, pochádzali z urodzených rodín a kariéru začínali službou u najvyšších hodnostárov ríše – ako ich pobočníci, telesná stráž, poslovia alebo nosiči a ochrancovia tugov.


  Okrem nich sa k veľkovezírovi pripojili bosniansky miestodržiteľ Köse Ali paša a Gürdžü Mehmed paša, správca sýrskeho Halebu. Boli to najskúsenejší velitelia v celom vojsku. Sedemdesiatročný Ali paša sa pred tromi rokmi vyznamenal dobytím sedmohradskej pevnosti Varadín. Mal dlhú, už celkom bielu bradu a bol skoro hluchý, takže vojnové porady s jeho účasťou zneli ako hlasné hádky.


  Gürdžü Mehmed paša sa pýšil hladko oholenou tvárou i hlavou. Povrávalo sa, že skupinka mladých otrokov udržiava celé jeho telo bez jediného chĺpka. Okrem toho bol Gürdžü vždy, keď to okolnosti čo len trochu umožnili, dôkladne umytý, navoňaný a natretý vzácnymi olejmi a masťami. Vďaka tomu vyzeral mladšie ako Köse Ali, hoci bol skoro o dvadsať rokov starší. Málokomu sa to chcelo veriť, ale halebskému miestodržiteľovi už ťahalo na deväťdesiatku. Ako prezrádzalo jeho meno, pochádzal z Gruzínska. V dobách, na ktoré si pamätali už len kroniky, slúžil ako otrok vtedajšieho veľkovezíra, slávneho Kodžu Sinana pašu. Neskôr získal slobodu a vypracoval sa na významného palácového úradníka, neskôr vojenského veliteľa. Mal za sebou obdivuhodné úspechy vrátane dobytia Bagdadu a ďalších víťazstiev, pred jedenástimi rokmi sa na nejaký čas stal veľkovezírom. No hoci bol bezpochyby najstarším mužom vo vojsku, um mal stále bystrý a dokonca bol stále schopný jazdy na koni; do sedla sa vyštveral s pomocou jediného otroka.


  Veľkovezír so štyrmi tisíckami istanbulských sipáhiov táboril na severozápadnej strane Újváru, oproti Cisárskej bašte. Šiatre Gürdžü Mehmeda pašu stáli len o čosi južnejšie. Rovno oproti Viedenskej bráne zaujal postavenie Köse Ali paša. Okrem nich sa tu usalašil aj osemtisícový janičiarsky zbor pod vedením Saliha agu. Vytváralo to dojem, že sa výkvet osmanského vojska snaží odrezať pevnosť od zvyšku kresťanského sveta.


  Traja vezíri mierili na juh. Oproti bastiónu nazývanému Fridrichova bašta rozmiestnil svoje oddiely Kibleli Mustafa paša, miestodržiteľ Damasku. Mustafa bol len o päť rokov starší ako Köprülü. Pred časom spolu slúžili v sýrskych provinciách a odvtedy boli dobrí priatelia.


  „Ako vidí tvoj sokolí zrak, nedostižný paša,“ vysvetľoval damaský správca veľkovezírovi, „vyzvedači neklamali. Tri bašty ďaurskej pevnosti na južnej strane sú naozaj zanedbané, dokonca na niektorých úsekoch ešte nedostavané.“


  Fazil Ahmed Köprülü sa zo sedla skúmavo díval na pevnosť. Okrem Fridrichovej bašty videl aj Žerotínovu a vzdialený hrot Forgáčovej – prvá mierila približne na juh, druhá na juhovýchod, k rieke Nitre. Tieto tri boli skutočne v horšom stave ako severné bastióny. Dokazovala to horúčkovitá činnosť na ich vrcholoch – Novozámčania tam usilovne vozili kamene a zeminu, nahŕňali z nich ochodze a predprsne, rozmiestňovali obranné koše s hlinou, zatĺkali palisády.


  Veľkovezír sklonil pohľad ku Kiblelimu. „Najslabšie miesto opevnenia?“


  „Dívaš sa naň, nositeľ múdrosti,“ ukázal damaský paša na Fridrichov bastión. „Biela bašta.“


  „Potom som preukázal predvídavosť hodnú Proroka,“ pochválil Köprülü sám seba, pričom sa pohyboval na hrane rúhania. „Tým, že som ťa umiestnil práve sem, môj verný Mustafa. Udeľujem ti najvyššiu poctu, o akej môže účastník džihádu za rozšírenie Alahovho panstva na zemi snívať.“


  Kibleli Mustafa paša pokorne sklonil hlavu v turbane zdobenom sponou s drahokamom a chocholom farebných pier.


  „Práve z tvojej pozície povedieme hlavný útok na pevnosť,“ pokračoval veľkovezír. „Tvrdo a neľútostne budeme búšiť na toto slabé miesto, salva za salvou, oddiel za oddielom. A ty budeš tomu útoku veliť, udatný Mustafa. Pravdaže, aj prasožrúti vedia, kde je ich slabina, preto budú túto baštu brániť najzúrivejšie. Z radov tvojich mužov bude najviac mučeníkov, ich posvätná obeť však umožní dobyť to hniezdo neveriacich hadov a uchvátiť ho pre vznešeného sultána.“


  Kibleli Mustafa paša v radostnom pohnutí pristúpil k veľkovezírovmu strmeňu a medzi hlasnými prejavmi vďaky mu trikrát pobozkal čižmu z drahocenného žltého kordovánu.


  Potom sa skupina hodnostárov vydala po južnom obvode pevnosti.


  „Toto je najneprístupnejší úsek, ctihodný vezír,“ vysvetľoval Köse Ali paša. Ako zvyčajne, hovoril veľmi hlasno, takže mu starecky zachrípnutý hlas preskakoval. Ak to niekomu prišlo smiešne, nedal to najavo. „Vodnú priekopu na severe napája kanál z rieky Nitra. Tu na juhu prebytočná voda odteká odvodňovacím jarkom. Ten sa však rôzne vetví a vytvára močarisko. Nedajú sa tu príliš hĺbiť zákopy ani rozmiestňovať topčiovia – obávam sa, že by delá zapadli do bahna a prišli by sme o ne.“


  Veľkovezír sa nadýchol a urobil znechutenú grimasu. „Ak ma nos neklame, nablízku ústi stoka.“


  „Je to tak, výsosť. Za ušami južnej bašty sú otvory, ktorými vylievajú do priekopy splašky z celej pevnosti.“


  Köprülü prešiel pohľadom chumáč lužného lesa a tŕstím zarastené mokrade, ktoré sa tisli až k priekope pred Žerotínovou baštou.


  „Musíme túto oblasť odvodniť,“ usúdil. „To dostali na starosť Čatrapatra Ali paša a silistrijský Džan Arslan paša. Najprv musia zahatať prívod vody do priekopy a potom priekopu vysušiť. Tým klesne hladina aj v okolitých močariskách.“


  „Nebude to ľahká úloha,“ poznamenal Gürdžü Mehmed paša. „Aby sme vypustili vodu z priekopy, musí byť odvodňovacia struha rovnako hlboká, alebo hlbšia.“


  „Alah je s nami a vnukne nám spôsob, ako to uskutočniť.“


  „Alah s nami!“ zopakovali vezíri jednohlasne.


  „Dovtedy musíme tieto miesta dobre strážiť,“ dodal Köprülü. „Ďaurskí poslovia by cez močiare mohli nosiť správy do pevnosti alebo von. Pošlem oddiel rumélijských sipáhiov, aby tu neustále hliadkovali. Odrežeme ten prasací chliev od zvyšku sveta!“


  Skupina širokým oblúkom obišla močarisko oproti Žerotínovej bašte. Pred vezírmi klusali müteferrikovia v slávnostných uniformách s pozlátenými polmesiacmi na dlhých žrdiach. Počet tugov určoval postavenie ich držiteľa. Veľkovezír sa pýšil piatimi. Viac mal už iba samotný sultán – sedem. Pašovia najväčších provincií, ktorí osobne priviedli svoje vojská do Orta Madžar (tak Osmani nazývali severné Uhorsko), nosili po tri. Výnimkou boli práve Köse Ali a Gürdžü Mehmed, ktorým za ich zásluhy patril aj štvrtý tug.


  Oproti Forgáčovej bašte na juhovýchodnom výbežku pevnosti sa usalašil budínsky miestodržiteľ Sari Arslan Hüseyin paša. Jeho muži usilovne hĺbili prvé paralelné zákopy a vŕšili šiance a provizórne palánky z hlinou naplnených prútených gabiónov. Za nimi postupne rozmiestňovali delá a mažiare. Väčšina mohutných zbraní mala povrch bohato zdobený nápismi a ornamentmi. Najväčšie nazývali balyemez a na ich presun bol potrebný záprah zo štyroch, ba aj šiestich koní.


  „Kopáči a otroci s pomocou janičiarov najprv vyhĺbia zákopy zarovno s hradbami,“ rozprával Gürdžü Mehmed paša. Často sa mu stávalo, že mladších vezírov, agov a begov, čo ako boli skúsení, poúčal ako žiakov v škole. „Potom začnú kopať myšie cesty kolmo k opevneniu. Keď sa dostanú na dostrel ďaurov, spoja ich krytými zákopmi, ktoré obsadia janičiari s mušketami. Z nich s Alahovou pomocou zaútočíme na valy a palisády pred priekopou. Keď ich dobyjeme, získame prístup k priekope.“


  „Tú musíme dovtedy vypustiť,“ zopakoval Köprülü. „Inak sa cez ňu nedostaneme.“


  Gürdžü Mehmed paša prikývol. „Na miestach, kde má priekopa pevnejšie dno, vykopeme približovacie štôlne. Inde bude priveľa bahna, tam nahádžeme snopy tŕstia a raždia, kmene stromov a vrecia so suchou zeminou. Po nich udatní gaziovia prejdú k hradbám. Ako si však videl, výsosť, na úpätí múrov nás čaká ešte jedna prekážka – prekliati bezverci tam navŕšili hlinené rímsy s palisádami. Spoza nich budú ohrozovať našich bojovníkov v priekope. Tú palisádu pod hradbami budeme musieť dobyť, vytrhať či spáliť. A keď sa konečne dostaneme k samotným hradbám, bezverci nás budú zvrchu zasypávať bombami a zápalnými hrncami, liať na nás olej, smolu a kolomaž. Mnohí, premnohí z nás sa odoberú do údolia mlčania.“


  Veľkovezír sa po tých slovách zachmúril. V duchu rátal, koľko stoviek, ba tisícok mužov stratí, kým prekliaty Újvár dobyje. A to mala byť iba prvá zastávka na výprave k Viedni. Pritom už mali polovicu leta za sebou. Odrazu dostal chuť na pohár silného gréckeho vína. K tomu si zafajčiť zmes dobrého tabaku, ópia a hašiša, to ho vždy rýchlo zbavilo ťažkých myšlienok a starostí.


  Oblizol si suché pery. „To, čo tu popisuješ, vznešený Mehmed, môže trvať týždne, ak nie mesiace. A to znamená, že budeme potrebovať veľké zásoby proviantu.“


  „Na to sa nám zídu Tatári a kozáci,“ prispel svojou troškou do mlyna budínsky paša Hüseyin, ktorý vzácnych hostí prijal pred svojím honosným šiatrom. „Kým budeme lámať hradby, oni sa na rýchlych koňoch ako stepný požiar rozletia po krajine. Privezú nám zásoby jedla a otrokov.“


  „Áno, ale kde stále trčia?“ zafučal Köprülü. „Poslal som tatárskemu chánovi na Krym jasné rozkazy. Jeho jazdci sa k nám mali pripojiť už v Ostrihome, ešte než sme prekročili Dunaj. S nimi mali doraziť kozáci a moldavské a valašské kniežatá so svojimi jazdcami. Stále o nich nechyrovať. Ak nás zradili a zmeškajú obliehanie, na ich provincie dopadne nemilosrdný padišachov hnev!“


  Odrazu zo severu, z rumélijského tábora pred Ostrihomskou bránou, zaznela salva z pušiek. Veľkovezír a jeho spoločníci sa ta prekvapene zadívali. Podľa hlasného volania na Alahovu počesť usúdili, že streľba ohlasuje dobrý chýr. Napriek tomu sa Köprülü ešte viac zamračil. Nech už dorazila akokoľvek radostná správa, mala sa najprv dostať do jeho uší. A jedine on mohol dovoliť mužom, aby plytvali strelivom na oslavnú salvu.


  Podráždene popohnal koňa. Müteferrikovia s tugmi bežali pred ním, vezíri a ich stráže v blýskavých pancieroch a šišakoch s chocholmi ho nasledovali.


  Oproti Ostrihomskej bráne a pozdĺž rieky Nitra táborili vojská pravého a ľavého krídla Rumélie. Tábor však bol teraz poloprázdny, pretože Beyko Ali paša a alaybeg Kara Mustafa paša sa pred niekoľkými dňami na veľkovezírov rozkaz vybrali na sever dobyť pevnosť Veľké Šurany. Veliteľom tábora bol v ich neprítomnosti nikopolský sandžakbeg Kadizade Ibrahim paša.


  Len čo sa na slnku zablysli veľkovezírove tugy, radostná vrava stíchla a všetko, čo malo kolená, ich razom zaborilo do zeme. Köprülü priklusal ku Kadizadeho šiatru. Keď zavalitého mladíka uvidel, oči mu potemneli.


  Kadizade Ibrahim paša bol veľkovezírovým úhlavným politickým protivníkom. Za jeho mocenským vzostupom stál sultán a jeho vplyvná intrigánska matka. Údajne si priali, aby Kadizade čím skôr nahradil Fazila Ahmeda v úrade. Nikopolčanovi sa skutočne darilo stúpať v očiach vojska – v nedávnom boji pri Parkáne zožal slávne víťazstvo a všetci vojaci naňho teraz hľadeli ako na hrdinu.


  „Čo sa to tu deje?!“ zvolal veľkovezír príkro.


  Kľačiaci Kadizade sa dotkol čelom zeme, ale potom narovnal chrbát a trúfalo pozrel Köprülüovi do očí.


  „Dobré správy, pán môj!“ odvetil pevným hlasom. „Beyko Ali paša dnes ráno vztýčil vlajky s polmesiacom nad palánkom Šurany. Alah je mocný!“


  „Alah je mocný!“ zvolali muži naokolo, vrátane Köse Aliho a Gürdžü Mehmeda.


  Veľkovezír sa netváril ani trochu potešene.


  „Odkiaľ si sa to dozvedel?“ spýtal sa chladne. „Nie sú to len klebety?“


  „Môj verný musahib pred chvíľou pricválal s tou správou. Videl Beykovo veľkolepé víťazstvo na vlastné oči.“


  Fazil Ahmed Köprülü sa zatváril, akoby mu strčili pod nos niečo smradľavé. Rozhliadol sa, ale videl len chrbty a zátylky kľačiacich mužov.


  „Čelebi Mehmed Zilli!“ vyštekol.


  „Veľkomožný vezír nad vezírmi!“ zvolal človek blízko Kadizadeho a viackrát udrel hlavou v turbane do zeme. „Ctihodný Ibrahim paša hovorí pravdu. Beyko Ali paša s udatnými rumélijskými jazdcami a strelcami po urputnom boji dobyl pevnosť Šurany. Získal veľkú korisť, pán môj, pevnosť bola vynikajúco zásobená a vyzbrojená. Už sú na ceste vozy s potravinami, ako aj množstvo diel, pušiek, prachu a gúľ. V pevnosti sa bránilo vyše dvesto ďaurov, ale pod náporom sultánových bojovníkov im srdcia zmäkli a nakoniec zbabelo prosili o milosť. Beyko paša im všetkým nasadil chomút otroctva.“


  „Bismilláh!“ zvolal Kadizade Ibrahim paša. „Rovnako dobyjeme aj Újvár!“


  Posmelení muži dvíhali hlavy a opakovali: „Bismilláh!“


  „Čelebi!“ zvolal veľkovezír zlostne. Šum hlasov zaraz stíchol.


  „Môj nádherný pane?“ kvílil evliya do zeme.


  „Prečo si s tou správou neprišiel rovno za mnou?“ karhal ho Köprülü, pritom sa však významne díval na Kadizadeho; ten sklopil zrak, ale čelo už k zemi nesklonil. „Vari má tento sandžakbeg prednostné právo na hlásenie o výsledku boja, ktorý sa udial na môj rozkaz?! Nie som stále ja serdár tohto vojska, zhromaždeného na Alahovu slávu?“


  Čelebi na chvíľu zmeravel, potom začal znovu búchať čelom do udupanej hliny.


  „Odpusť nehodnému dervišovi, nositeľ najvyššej dôstojnosti! Prvý medzi vyvolenými, najstatočnejší vojvodca, plameň džihádu, Alahom vyvolený...“


  „Odpovedz!“


  Zreteľne počuli, ako Čelebi nasucho preglgol.


  „Pán môj, tento úbohý červ ťa prosí o zľutovanie! Ani jedinou myšlienkou mi nenapadlo znevážiť ťa! Ponáhľal som sa do svojho stanu, aby som zo seba po namáhavej jazde zmyl prach, pot a krv neveriacich. Chcel som pred tvoj trón pokľaknúť očistený a zbavený pachov. Okrem radostných správ ti od Beyka pašu prinášam dôkaz o dosiahnutom víťazstve. Prosím ťa o dovolenie vstať a predložiť ti ho!“


  Veľkovezír naňho hodnú chvíľu nevľúdne zazeral. Nikto ani nemukol, nikto sa neodvážil o vrchného veliteľa obtrieť čo len krátkym pohľadom.


  „Budem veľkomyseľný a odpustím ti,“ vyhlásil napokon. „Ale dobre si zapamätám, čím si sa dnes previnil. Teraz vstaň a ukáž, čo mi Beyko posiela!“


  Čelebi ešte trikrát buchol čelom do zeme a rýchlo sa pozviechal, zrak stále sklopený. Prešiel ku svojmu koňovi uviazanému o kôl vedľa šiatra a zvesil zo sedla prútený kôš. Odniesol ho k veľkovezírovi, pobozkal mu čižmu a potom zložil z koša vrchnák. Köprülü pokrčil nosom, ale potom sa sklonil k nádobe, čím milosrdne prejavil záujem.


  Čelebi siahol dnu a za vlasy vytiahol hladko odťatú mužskú hlavu.


  Tvár rovno cez nos pretínala dávno zhojená vodorovná jazva.


  „Kto je to?“ spýtal sa veľkovezír.


  „Kapitán šurianskeho palánku, výsosť. Podliak, zabijak dobrých moslimov, neveriace prasa, ale treba uznať, že schopný veliteľ. Jeho muži sa bránili zúrivo ako rozdráždené sršne. Duše mnohých rumélijských hrdinov odleteli do raja, kým sme odpor ďaurov zlomili. Napokon kapitánovým hrdlom prešiel meč aščiho Iskendera.“


  „Iskender-ašči? To je ten uhorský mladík, ktorého ľstivý jazyk nám pomohol vylákať Forgáča k Parkánu a uštedriť mu potupnú porážku?“


  „Veru ten, môj pane.“ Čelebi strčil hlavu naspäť do koša. „Bývalý syn hajdúskeho hajtmana patrí teraz k najvášnivejším bojovníkom za pravú vieru. Jeho meč kosí kresťanské hlavy ako pšenicu. Aj v Šuranoch vypustil z nepriateľských žíl celé jazerá krvi. Muži mu dali prezývku Öfkeli Iskender.“


  Veľkovezír pokýval hlavou. „Zúrivý Iskender. Naozaj. Opäť sa vyznamenal. Odmena ho neminie. Teba, evliya, by som za správu o víťazstve odmenil zlatom. Ale keďže si urobil chybu a nešiel rovno za mnou, môj pokladník ti vyplatí iba dvadsať strieborných gurušov.“


  „Si stelesnenie štedrosti, žiarivý vezír!“ zvolal Čelebi a znovu otrel tvárou Köprülüovu čižmu. „Komu mám odovzdať hlavu šurianskeho kapitána? Tvojim sluhom, aby ju nabodli na kôl pred serdárskym šiatrom ako prvú z mnohých krvavých trofejí? Určite onedlho pribudnú lebky ďalších kresťanských dôstojníkov na počesť tvojho veliteľského umu a bojovej vášne. Verím, že napokon sa bude z kola škeriť aj hlava prekliateho Forgáča...“


  „Nie,“ uťal veľkovezír.


  „Môj pane?“ zdvihol k nemu derviš zmätený pohľad.


  Tukovitou tvárou Fazila Ahmeda sa mihol pobavený úsmev. Čelebi hneď vedel, že je zle.


  „Tú hlavu odnesieš do pevnosti, evliya. Spolu s listom, ktorý ešte dnes napíšeš. Hlavu ukážeš Forgáčovi, nech vidí, aký osud ho postretne, pokiaľ neuposlúchne moju výzvu.“


  „Požehnaný vezír!“ zvolal Čelebi a hlas mu preskočil. „Ďakujem ti za túto poctu! Rád ti poslúžim ako čavuš. Zrejme budem mať to nevýslovné šťastie, že sa ešte dnes stanem mučeníkom. Keď Forgáčovi odovzdám hlavu šurianskeho kapitána, zapáli to v ňom hnev. Je to zákerný lump, ľahko zabudne na dobré mravy, čo sa týka zaobchádzania s poslom.“


  Veľkovezír prikývol. V očiach mu ihrali zlomyseľné ohníčky. „O hodinu sa hlás v mojom šiatri, evliya. Prines si potreby na písanie. Ale predtým sa umy a prezleč, lebo skutočne smrdíš ako cap.“


  Čelebi sa znovu vrhol na kolená, takže keď sa skupina urodzených jazdcov pohla, kopytá narážali do zeme len pár stôp od jeho hlavy.


  V duchu si vravel, že by možno bolo lepšie, keby mu rozdupali lebku a urýchlili tak jeho neradostný koniec.

  Ako Čelebimu prezradil Kethüda Ibrahim efendi, veľkovezírov tajomník a radca, toto nebol prvý list, ktorý do pevnosti písali. Už včera čavuš baši menom Ibširli Mehmed aga zaniesol k ravelínu pred Viedenskou bránou dôraznú výzvu obrancom pevnosti, aby sa vzdali a odovzdali Újvár do rúk sultánových bojovníkov.


  Lenže list bol napísaný po turecky. Gróf Forgáč ho vrátil a po Ibširlim odkázal veľkovezírovi, že neovláda jeho bezbožnú reč a písmo. Vraj ak s ním chce vyjednávať, nech pošle správu v zrozumiteľnom kresťanskom jazyku.


  Čelebi nad týmito ťahanicami krútil hlavou. Prirodzene, že veľkovezír mal medzi svojimi ľuďmi takých, čo ovládali ďaurskú reč a písmo. A aj keby nie, medzi množstvom uhorských zajatcov by sa určite našiel aspoň jeden, čo vie písať.


  Köprülü teda mohol poslať Forgáčovi zrozumiteľný list. Pokojne aj v jazyku Uhrov, ktorý gróf ovládal najlepšie.


  A naopak, v pevnosti by sa pri troche snahy isto našli ľudia, čo by si poradili s listom v turečtine. Čelebi nemal vysokú mienku o vzdelaní ďaurov, väčšinou to boli hrubí surovci a hulváti, ale Forgáč väznil niekoľko tuctov osmanských zajatcov. Medzi nimi bol naisto aspoň jeden, čo vedel čítať a ovládal nejaký kresťanský jazyk.


  To, čo tu prebiehalo, bol súboj vôle. Köprülü a Forgáč si ako dvaja kohúti dokazovali, kto má väčší a krajšie sfarbený hrebienok.


  Keď si Čelebi rozložil písacie potreby a namočil pero do atramentu, Kethüda Ibrahim efendi mu začal diktovať z odpisu prvého listu. Čelebi šikovne prekladal slová do latinčiny:


  


  Tebe, Forgáč, ktorý si popredný z Uhrov, i vám ostatným veliteľom Újváru!


  Dávame vám na známosť, že náš pán, najmocnejší a najnepremožiteľnejší sultán pravoverných, miestodržiteľ Alaha na zemi, najväčší zo všetkých vladárov sveta, milostivo postavil mňa, z dobrodenia Alaha a hojnosti divov jeho veľkého proroka Mohameda na vznešené miesto svojho prvého vojvodcu a najvyššieho sluhu.


  Preto sme, ako veľkovezír mocného a víťazného vojska, z rozkazu žiarivého sultána prišli vydobyť Újvár. Ak nám vydáte túto pevnosť, tak z rozkazu najmocnejšieho sultána a nášho Proroka vám umožníme so všetkými vašimi ľuďmi slobodný odchod, kamkoľvek budete chcieť. Ktorí však budú chcieť ostať, môžu naďalej užívať svoje majetky.


  Ak vás však silou premôžeme, ako to s pomocou Alaha očakávame, tak potom nech nikto, ani mladý, ani starý, ani chudobný, ani bohatý neočakáva od nás zmilovanie. Prisaháme na večného Boha, ktorý nemá sebe podobného, že budete všetci hodení pod meč, ako to žiadajú naše zákony. Keby ste vy Uhri vedeli, koľko priazne a výsad môžete očakávať z milosti veľkolepého sultána, ak odstúpite túto pevnosť, som presvedčený, že by ste i vlastných synov obetovali ako odplatu jeho sultánskej výsosti.


  Nech sú spasení všetci, ktorí dobre činia jeho sultánskej výsosti! Nech sú spasení všetci, ktorí činia dobre!


  


  Kethüda efendi odniesol list veľkovezírovi na podpis a opečatenie. Čelebimu zatiaľ pripravili koňa, na sedlo zavesili kôš s hlavou šurianskeho kapitána a na drevenú žrď pripevnili bielu zástavu. Pravdaže, neposielali ho samého ako vyvrheľa. Pridelili mu dvoch sipáhiov na koňoch a štyroch janičiarov s mušketami opretými o plecia.


  Kethüda Ibrahim sa vrátil pred šiator a podal Čelebimu kožený tubus s listom.


  „Nech dobrotivý Alah stráži tvoje kroky, evliya.“


  „Ponížene ti ďakujem, efendi. No obávam sa, že nado mnou visí čepeľ anjela smrti a vidíme sa naposledy.“


  „To hádam nie, evliya. Pamätaj, tvoja úloha sa ešte neskončila!“


  Čelebi pozrel Ibrahimovi do očí. Starý priateľ k nemu pristúpil bližšie a stlmil hlas, aby ich nikto iný nepočul.


  „Dívaš sa, akoby si spadol z prvého stromu v raji. Prisahal si pri Prorokovi, že mi patrí všetko, čo zazrú tvoje oči a začujú tvoje uši. Tak čo, máš pre mňa poznatky užitočné pre môjho pána?“


  Čelebiho tvár mala farbu starej kosti. Odjakživa slúžil prívržencom sultána a jeho vznešenej matky. S Köprülüovcami sa veľmi neráčil, raz dokonca len tak-tak unikol vrahom, ktorých naňho poslali. Aj na tejto výprave bol pobočníkom nikopolského Kadizade Ibrahima pašu. Ten so svojím svokrom, vplyvným úradníkom Šamizade Mehmedom efendim, splietal intrigy proti mladému veľkovezírovi.


  Nedávno však Čelebiho dôverne oslovil Kethüda Ibrahim efendi a v mene ich dávneho priateľstva mu prezradil, že Köprülü o sprisahaní tých dvoch vie a potajme sa chystá na protiúder. A Čelebi, ak sa chce zachrániť, musí prijať úlohu veľkovezírovho špióna.


  Prestrašený derviš ponuku prijal.


  „Odpusť mi, Kethüda efendi,“ chripel polohlasne, „ale nič nové som sa nedozvedel. Ako vieš, niekoľko dní som bol s rumélijskými oddielmi pri Šuranoch...“


  „Snaž sa viac, evliya!“ prerušil ho Ibrahim prísne.


  Čelebi sa znovu zlomil v páse. „Urobím, čo je v mojich silách, ctihodný efendi. Len mi dovoľ opýtať sa – ak som pre jeho veľkovezírsku jasnosť taký dôležitý, prečo ma poveril týmto posolstvom? S najväčšou pravdepodobnosťou ma bude stáť život.“


  „Nič nechápeš, evliya. Vezír nad vezírmi ešte nevie, že si prešiel na jeho stranu.“


  „Neprihovoril si sa za môj biedny život?“


  „Urobím to, keď získam rukolapný dôkaz, že si skutočne verný rodu Köprülü, nie tým naničhodným zhýralcom z panovníkovho paláca. Prines mi niečo, evliya. Čokoľvek, čo Fazil Ahmed paša môže využiť na zničenie svojich protivníkov. Potom ho oboznámim s tvojimi zásluhami a on ťa určite milostivo prijme pod svoje krídla.“


  Ak sa dožijem dnešnej večernej modlitby, pomyslel si Čelebi. Ešte raz Kethüdovi poďakoval a vysadol na koňa.


  Turecký tábor a prvú líniu zákopov oddeľovali od pevnosti zvyšky predmestia, vypáleného samotnými obrancami. Čelebi s malým sprievodom prechádzal cez sčerneté rumovisko a nemohol sa ubrániť pocitu, že je to duchmi obývané priedomie Šejtánovho paláca, ktorý sa týčil rovno pred ním.


  Deň sa chýlil k večeru a august sa už prehupol do druhej polovice, ale Ponitrie stále kvárila letná horúčava. Čelebi cítil, ako mu tkanina turbanu na čele vlhne od potu. Pravdaže, nebola to iba zásluha teplého počasia.


  Na trávnatom priestranstve pred ravelínom skupina zastala. Janičiari zdvihli muškety k nebu a vystrelili salvu. Čelebi vyšiel na koni kúsok dopredu a zdvihol žrď s bielou vlajkou vysoko nad hlavu.


  Uvidel pohyb na ravelíne a valoch pozdĺž priekopy. Ďauri sa zvedavo dívali, čo sa to deje, a keďže streľbu neopätovali, Čelebi s úľavou usúdil, že pochopili znamenie. Dúfal, že poslovi neublížia, hoci od zákerných bezvercov mohlo vzísť čokoľvek.


  S nečujnou modlitbou na perách popchol koňa.


  V pevnosti vládlo ticho. Hlavy v klobúkoch a prilbiciach nad predprsňami pozorovali blížiaceho sa jazdca.


  Čelebi zastavil koňa pred priekopou, ktorá chránila ravelín – z blatistého dna šikmo dopredu trčali zahrotené koly. Cítil, že mu vyschlo v ústach. Musel mľasknúť a prežrieť slinu, aby vládal zavolať:


  „Buďte pozdravení, obrancovia Újváru! Som vyslanec najmocnejšieho veľkovezíra Fazila Ahmeda Köprülü, veliteľa slávneho osmanského vojska, ktoré je také veľké, že ho ledva unesie zem! Prinášam posolstvo veliteľovi Forgáčovi!“


  Odpoveď, ktorá zaznela z hradieb, derviša prekvapila.


  „Vitaj, evliya!“


  Čelebi prižmúril oči.


  „Kapitán?“ začudoval sa.


  Vnútri sa rozľahol buchot a dupot a po nejakom čase sa v líci ravelínu otvorila úzka poterna. Čelebi zaváhal, ale potom prešiel po moste nad priekopou a vstúpil s koňom do tienistého prejazdu. Keď sa za ním vonkajšie vráta zavreli, zosilnel v ňom pocit, že späť už živý nevyjde.

  Husár na koni odniesol tubus s listom i kôš s hlavou šurianskeho kapitána do pevnosti, na veliteľstvo. Kým čakali na odpoveď, posadili sa Báthory a Čelebi na drevenú lavicu pred strážnicou na predmostí.


  Báthory mal na sebe krúžkový pancier a kyrys, vedľa seba položil prilbicu podobnú šišakom sipáhiov. Potil sa a tvár mal bledú, ale inak vyzeral čisto a pri sile.


  „Víno?“ ponúkol Čelebimu, hoci tušil odpoveď.


  Derviš mierne sklonil hlavu. Nevedel, ako sa ku kapitánovi správať. Svojho času bol Báthory jeho otrokom, potom mu derviš z vďaky za záchranu života daroval slobodu, nedávno však kapitán opäť padol do jeho zajatia. Z neho sa mu za pohnutých okolností podarilo ujsť.


  „Napil by som sa čistej vody. Ak máte.“


  „Máme, čoby nie.“ Báthory kývol na najbližšie stojaceho vojaka. „Studňa na rínku poskytuje vody, čo hrdlo ráči. Aj stravy je dosť, chlievy plné, obilie v sýpkach nadvihuje strechy, mlyn melie dňom i nocou.“


  „Preháňaš.“


  „Zato vy vraj máte nedostatok chleba. Nuž, nemali ste vypáliť polia a šopy.“


  Čelebi pokýval hlavou, ale potom odvetil: „Náš vznešený serdár nás nenechá hladovať. Stará sa o všetkých vojakov ako o vlastných synov. Poslal vozy do Ostrihomu, aby priviezli zásoby. Aj v Šuranoch sme ukoristili veľa potravín.“


  „V Šuranoch,“ zopakoval Báthory neurčito, bez výrazu.


  „Bránili sa zúrivo. Mŕtvi gaziovia sa vŕšili všade okolo palánku. Ale ich hradby boli z dreva, rýchlo sme ich rozstrieľali.“


  „Začínam šípiť, čo je v tom koši,“ zahundral Báthory.


  „Hlava šurianskeho kapitána,“ potvrdil Čelebi.


  „To Forgáča nepoteší. Nebol dobrý nápad posielať s listom taký krvavý odkaz.“


  „Súhlasím. Ale som len biedny otrok ríše, plním rozkazy veľkovezíra.“


  Vojak im doniesol džbán s čerstvou vodou. Čelebi si chlipol a zastenal.


  „Dobrá voda.“ Druhýkrát sa napil prajnejšie. „Teší ma, že ťa vidím nažive.“


  „Naozaj?“ pousmial sa Báthory.


  „Myslel som, že si zahynul s tými bláznami v rozstrieľanom kostole,“ pripomenul Čelebi potýčku na predmestí spred niekoľkých dní.


  „Prialo mi šťastie a prebil som sa do pevnosti.“


  „Boh ťa musí mať rád.“


  „Ktorý boh?“


  „La iláha ill-Allah. Všetci ostatní sú falošné modly a prestrojení šejtáni.“


  Báthorymu to nezotrelo úsmev z tváre. Len pokrútil hlavou na znamenie, že na dišputy tohto druhu nemá náladu.


  „Ako vidím, urobili z teba veliteľa,“ podotkol Čelebi.


  „Čosi také,“ pritakal Báthory. „Som kapitán tohto ravelínu.“


  „Forgáč ťa teda zobral na milosť. Odpustil ti prehrešky.“


  „To sotva. Na Viedenskú baštu ma menoval knieža Pio.“


  „Kto je to?“


  „Významný veliteľ. Nedávno priviedol posily od Montecuccoliho.“


  „Á, od krivého vezíra.“


  „Čože?“


  „Montecuccoli. Vraj kvôli starému zraneniu kríva.“


  „Hej, o tom som počul.“


  „Tie posily vraj nestáli za veľa. Sedemsto mužov...“


  „Skoro tisíc.“


  „Aj tak. Musíte byť zúfalí.“


  „Toto bol len malý predvoj. Čoskoro pritiahne krivý vezír s celým cisárskym vojskom a naženie vás do Nitry ako ovce.“


  Čelebi po očku pozrel na kapitána, ktorý sedel s dlaňami na kolenách.


  „To sa nestane.“


  „Prečo nie?“


  „Čoskoro vyrazíme k Váhu, dobyjeme tamojšie mosty a brody a odrežeme vaše vojsko na druhom brehu.“


  „To by ste sa mali poponáhľať, lebo Montecuccoli je už na ceste.“


  Dervišovi myklo kútikom úst. „Si líška prešibaná. Dúfaš, že tú lož poviem veľkovezírovi a on sa zľakne a odtiahne od Újváru.“


  „Tak či tak by mal čo najskôr zdupkať do Ostrihomu. Nečaká vás tu nič dobré. Ani korisť, ani víťazstvo. Ubránime sa. Vaše vojsko sa vyčerpá dlhým obliehaním a potom ho Montecuccoli zmetie z povrchu zemského. Ešte pred zimou sa s hanbou a prázdnymi rukami vrátite za Dunaj.“


  „Koľko má Újvár mužov?“


  „Dvadsaťtisíc,“ odvetil Báthory bez zaváhania.


  „To nie je pravda. Sú vás ledva tri tisícky.“


  „Na počtoch nezáleží. Je nás dosť, aby sme sa ubránili.“


  „Na túto baštu zaútočíme zo všetkého najskôr.“


  „To mi nemusíš hovoriť.“


  „Ak dôjde k boju.“


  „Áno, ak dôjde k boju.“


  „A dôjde?“


  Báthory len pokrčil plecami. „Forgáč je možno na vážkach, ale Pio nie. Ak gróf čo len naznačí, že by sme mali kapitulovať, knieža ho prekole mečom.“


  „Zase zveličuješ.“


  „Len trochu.“


  „Ty si pripravený bojovať? Je to veľká česť, že velíš prvej obrannej línii.“


  „Nie som si istý, či to vnímam takto.“


  „Takže si v sebe stále nevykresal to správne zanietenie? Nie si bohatier odhodlaný položiť život za cisára a svoju vieru, čo ako pomýlenú?“


  Báthory sa zhlboka nadýchol, ale k odpovedi sa už nedostal. Zatrúbili poľnice a z Viedenskej brány vyšiel početný ozbrojený sprievod.


  Čelebi vstal a zadíval sa cez dlhý drevený most, ktorého stredná časť bola teraz spustená.


  Dodnes vnímal pevnosť ako nejasnú tmavú masu kdesi za valmi a palisádami vonkajšieho opevnenia. Vidieť ju takto priamo, len spoza priekopy, bolo celkom iné. Pri Prorokovi, tie hradby akoby vztýčil sám legendárny Iskender. Aby sa cez ne prestrieľali, zišlo by sa im ozrutné delo Šahi Topu, s ktorým Mehmed Dobyvateľ zboril hradby Konštantínopolu.


  Na čele blížiaceho sa sprievodu šlo niekoľko jazdcov v blýskavej zbroji. Niesli vlajku s vyobrazením kráľovnej so zlatou korunou a dvoma striebornými polmesiacmi.


  „Máš veľké šťastie, evliya,“ uškrnul sa Báthory. „Ďalšie otázky môžeš klásť veliteľovi pevnosti osobne. Gróf Forgáč ťa poctil svojou prítomnosťou.“


  Čelebi zbledol. Viac než nadchádzajúce stretnutie s grófom ho však ohúril pohľad na zvyšok sprievodu.


  Po moste totiž prichádzali nielen uhorskí a nemeckí vojaci, ale aj množstvo zajatcov. V okovách či prostých putách z povrazov, pod korbáčmi dozorcov sa šuchtalo aspoň štyridsať sultánových bojovníkov. Vyzerali zbedačene, v pevnostnom žalári sa s nimi rozhodne nemaznali.


  Čelebiho premkla neblahá predtucha. Mal chuť padnúť na kolená, ale takú poctu mohol vzdávať iba pravoverným hodnostárom. Preto keď pred ním Adam Forgáč zastavil koňa, len sa hlboko uklonil.


  Aj Báthory sklonil hlavu. Gróf preskočil pohľadom z jedného na druhého a späť.


  „Hrkútate si?“ zašomral. „Dúfam, že ste v tureckom zajatí nepochytili pohanské móresy, Báthory.“


  Kapitán sa narovnal. Namiesto odpovede ukázal na Turka.


  „Toto je Čelebi Mehmed Zilli, vaša milosť. Učený a ctihodný muž, pobočník mnohých významných...“


  „Vzdelanec?“ skočil mu Forgáč do reči. „Prečo veľkovezír posiela svojich najlepších radcov, aby nosili hnusné odťaté hlavy a vyhrážali sa nám mečom?“


  „Urodzený vodca Uhrov,“ ozval sa Čelebi plynulou latinčinou. „Odpusť mi. Som len biedny sultánov otrok a plním rozkazy mužov, ktorí sú vznešenejšieho rodu ako ja. Veľkovezír mi uštedril poctu priniesť ti jeho správu a odovzdať ostatky šurianskeho kapitána, aby si sa presvedčil, že Fazil Ahmed Köprülü, stelesnenie statočnosti a múdrosti, nehovorí do vetra. Vydajte pevnosť a zachráňte tak túto veľkolepú stavbu pred skazou. Pretože ak dôjde k boju, zničíme ju, nenecháme kameň na kameni. A vaše hlavy skončia tiež v koši.“


  Čelebi zmĺkol a okamžite svoje ostré slová oľutoval – v očiach grófa Forgáča pobadal zlovoľný záblesk. Rýchlo sklopil zrak.


  „Drzý pohan,“ zavrčal Forgáč taktiež po latinsky. „Čo keby som veľkovezírovi poslal tvoju hlavu? Na dôkaz, že sa nenecháme zastrašovať prekliatymi divochmi!“


  „Zabili by ste posla?“ zasiahol rýchlo Báthory.


  Forgáč naňho zlostne zagánil, ale kapitán sa nestiahol. „Taká podlosť by Turkov poriadne rozzúrila...“


  „Možno práve to chcem dosiahnuť, kapitán,“ uťal Forgáč. „Na vašom mieste by som držal jazyk za zubami. Našli ste si patróna v donovi Ropušiakovi, ale to neznamená, že už nespadáte pod moje velenie. Kedykoľvek vás môžem degradovať a uvrhnúť do žalára, ako si právom zaslúžite.“


  Báthory zúžil oči, ale Forgáč sa obrátil k tureckému poslovi. „Veľkovezír nás chcel zastrašiť hlavou udatného kapitána Motešického, ale márna snaha. My dobre vieme, čoho sú tvoji krvilační súkmeňovci a všetci prekliati poturčenci schopní. Počuli sme, čo ste urobili s našimi zajatcami po bitke pri Parkáne. Bez milosti ste sťali tristo mužov. Ich krv rozmočila zem na blato a z hláv ste navŕšili kopu vyššiu ako veľkovezírov šiator. Povedz, nie je to pravda?“


  Čelebi sa díval do zeme kdesi pri kopytách Forgáčovho koňa. „Je to, ako hovoríš, vodca Uhrov. Na veľkovezírov rozkaz spadlo tristo hláv.“


  Gróf sa narovnal v sedle a vrhol pohľad cez plece.


  „Stojí tu štyridsaťtri lotrov, ktorí prišli do našich chotárov pod sultánovou zástavou a s menom vášho diabolského boha na perách. Hrdlorezi, zlodeji, prašivé vrany hodujúce na skaličenom kresťanskom kraji. Opovrhnutia hodná čvarga, čo si nezaslúži chodiť po zemi. Napriek tomu som s nimi zaobchádzal ako s riadnymi vojnovými zajatcami. No s mojou blahosklonnosťou je koniec. Teba nechám nažive, Turek. Porozprávaš veľkovezírovi, čo si tu videl. Dobre sa dívaj, ako odpoviem na hrozby tvojho nadutého pána. Kapitán?“


  „Pane?“ ozval sa zamračený Báthory. Tušil, čo bude nasledovať.


  „Postaráte sa o to. Vy osobne na to dozriete.“


  „Pane...“


  „Všetkým zajatcom oddelíte hlavy. Tie potom napichnete na koly a vztýčite pred ravelínom. Nech ich nepriatelia dobre vidia.“


  „Pane, Osmani určite väznia mnoho kresťanov. Ak pobijeme zajatcov, ich odpoveď bude rovnako krutá a krvavá.“


  „Kapitán,“ povedal Forgáč výhražne, „namiesto opätovného protirečenia rozkážte mužom, aby si brúsili šable a strúhali koly. Ty,“ pozrel na Čelebiho, „sa budeš dívať, kým nespadne posledná kotrba. Potom pôjdeš k svojmu pánovi a povieš mu, že pevnosť nevydáme. Ak si ju chce zobrať násilím, nech to len skúsi. Máme dosť mužov, streliva i odvahy. Ako je Boh nado mnou, Újvár nepadne do pohanských paprčí!“


  Čelebi sa znovu hlboko uklonil. Mal cítiť úľavu z toho, že gróf ušetril jeho život. Namiesto toho naňho padla temnota. Úkosom sa pozrel na Báthoryho. Kapitán mal zovreté pery a jazvy a žily na tvári mu navreli.


  Potom však zavrčal na poddôstojníkov, aby vykonali rozkaz.

  Keď Čelebi odovzdal veľkovezírovi odkaz od Forgáča a porozprával mu, ako na vlastné oči videl padať hlavy statočných mučeníkov, Köprülü vstal z kresla a škrípavým hlasom oslovil veliteľov, ktorých predtým zvolal do svojho šiatra:


  „Na svete niet podlejšieho plemena, ako je to kresťanské. Alah ho stvoril z rovnakého dôvodu ako šejtánov – aby skúšali našu vieru, našu oddanosť Prorokovmu učeniu, a aby sme na kostiach týchto psov stavali našu vojnovú slávu. V mene Boha a nášho vznešeného sultána zaútočíme na pevnosť a dobyjeme ju!“


  Pašovia, begovia a agovia zborovo zvolali: „Inšalláh!“


  „Máme mnohonásobnú presilu. Máme viac diel. Vy, moji verní vezíri, ste múdrejší a skúsenejší vojvodcovia ako tie zaostalé prasce za novozámockými múrmi. Choďte teraz k svojim mužom, pomodlite sa s nimi a povedzte im radostnú novinu, že každý dostane príležitosť stať sa mučeníkom. Pretože touto chvíľou sa začína dobývanie uhorského hradu Újvár. Nech zo všetkých našich diel vystrelia proti opevneniu. Nech sa ďauri trasú od strachu pred železnou búrkou, ohlasujúcou ich koniec. Zrúcame ich múry, kostoly a paláce. Zmocníme sa ich pokladov. Korytom Nitry sa bude valiť krvavá povodeň. V mene jediného, všemohúceho Boha! Na slávu Stvoriteľa a sultána, jeho miestodržiteľa na zemi. Zvíťazíme!“


  Prítomní muži vykríkli tak, že sa zatrepotala pestrofarebná látka veľkovezírovho šiatra.

  „Teraz nám tu budú smrdieť rovno pod nosom,“ zašomral kapitán Antoni.


  Hovoril o vyše štyridsiatich hlavách, ktoré podvečer nabodli na koly (z dôvodu nedostatku kolov aj po dve, po tri, čo bola obzvlášť odporná robota, keď mal hrot preniknúť lebkou skrz-naskrz) a tie potom vztýčili na priestranstve pred ravelínom a zvrtli tak, aby pobití zajatci zízali smerom k tureckému táboru.


  Báthory neodvetil, len si hlasno odpľul cez predprseň. Boli asi dve hodiny po západe slnka a pevnosť sa pozvoľna upokojovala. Po Forgáčovom odmietnutí kapitulovať nastal v Újvári ruch a zhon. Kostolné zvony cvendžali ako v predzvesti konca sveta, čo vlastne nebolo ďaleko od pravdy. Očakávalo sa, že každú chvíľu zahrmia turecké delá. V meste sa všetko obyvateľstvo presunulo do prízemných miestností a čo najďalej od okien zatlčených hrubými fošňami. Ženy, deti a starci zišli do pivníc s dekami na spanie a zásobami vody a potravín.


  Ako útočisko mala slúžiť aj sieť podzemných chodieb a katakomb. V ich prípade však platil Forgáčov rozkaz, aby tunely zostali priechodné pre vojenské účely. Spletité bludisko tvorilo súčasť obrannej funkcie pevnosti. Spájalo všetky dôležité body – z kobiek pod kláštorom, hlavným veliteľstvom či arcibiskupským palácom sa dalo podzemím rýchlo dostať do hlavnej zbrojnice, do kazemát pretkávajúcich hradby či do prachárni v útrobách niektorých bastiónov.


  V priebehu tých dvoch hodín od súmraku sa mesto nad povrchom vyľudnilo a vo väčšine domov, najmä na poschodiach, zavládla tma. Svetlá akoby sa presunuli na hradby, kde teraz všade horeli fakle, kahany a lampáše. Muži stáli zoradení a pripravení. Ticho nad pevnosťou drnčalo napätím.


  Turecké delá zatiaľ mlčali. Tábory za vypálenými predmestiami, na lúkach a medzi chumáčmi lužného lesa sa však hemžili pohybom. Báthory videl početné oddiely kopáčov, ako vchádzajú do zákopov. Prikázal Antonimu, aby delá na ravelíne namieril práve tým smerom.


  „Len čo to vypukne, zvrhneme na nich oheň pekelný.“


  „Oheň pekelný si dávam na raňajky,“ zaškeril sa Antoni a začal rozdávať povely. Delá na širokej ochodzi osobne obišiel s námerovou dýkou a upravoval sklon hlavní, pričom hrubými žartmi povzbudzoval členov obsluhy. Kapitán delostrelcov predtým slúžil na Forgáčovej bašte, ale tam prevzal velenie markíz de Grana, a ten si dosadil vlastného strelmajstra. Antoniho prevelili na ravelín Viedenská bašta, kam mal podľa rozmiestnenia tureckých jednotiek smerovať hlavný útok.


  Delá boli nastavené a nabité, čakalo sa na rozkaz.


  „Keby som bol civilista,“ zasníval sa Antoni, „určite by som sa schoval do pivnice pod Talianskymi bratmi.“


  Báthory naňho pozrel. Antoni bol o čosi mladší ako on, stredne vysoký, no plecnatý a silný, špinavo svetlé vlasy nosil zopnuté na zátylku, o fúzy a hustú bradu sa ktovieako nestaral. Celkovo pôsobil zanedbane, na čom mala akiste podiel jeho slabosť pre pijatiku. Báthory sa však necítil byť v pozícii vytýkať niekomu opilstvo. Takže pokiaľ to u Antoniho neovplyvní plnenie povinností...


  „Allahu ekber!“


  Muži na ravelíne, ale aj na hradbách a všetkých bastiónoch spozorneli a vystreli sa ako sviece.


  Z tureckého tábora k nim doľahlo zborové volanie:


  „Allahu ekber! Allahu ekber!“


  Pridávali sa ďalšie a ďalšie hrdlá, pokrik sa šíril z veľkovezírovho tábora na severozápade smerom na východ i na juh a naberal na zlovestnom rytme. Netrvalo dlho a ozýval sa okolo celej pevnosti. Päťdesiattisíc mužov vzývalo svojho boha a hoci boj ešte nezačal, už teraz to znelo ako víťazoslávny pokrik.


  Krátko nato na veľkovezírovej strane zaduneli delá.


  Na novozámockej rovine zvuk streľby nemal prekážku a šíril sa doďaleka. Keď vypálili delá v Komárne, Rábe alebo Nitre, bolo ich počuť až sem. Rachot tureckých kanónov len toť za priekopou pripomínal náhlu búrku, smršť priviatu skazonosným víchrom.


  Gule búšili do glacisu a palisád, dvíhali do tmy biele gejzíry z priekopy, trieskali do samotnej hradby, odrážali sa od hrubého tehlového armovania Cisárskej bašty. Zopár ich preletelo dovnútra a dopadlo na strechy františkánskeho kláštora.


  Vzápätí zarachotili kanóny oproti ravelínu a Viedenskej bráne. Báthory videl sériu jasných zábleskov, nasledovaných vírom dymu a zlovestným hukotom v nočnom vzduchu. Rýchlo si nasadil šišak.


  „Kryte sa!“ okríkol mužov, ale v tej chvíli už väčšina z nich zoskočila z banketov na ako-tak kryté ochodze a držala si prilbice a klobúky, akoby bolo teraz najdôležitejšie nestratiť pokrývku hlavy.


  Železné strely rôznej veľkosti, váhy a dôrazu zasypali predmostie. Fŕkala zem pred ravelínom i voda z priekopy za ním. Vydrapilo zopár kolov z palisády. Zo päť gúľ zasiahlo samotný ravelín, zúrivo zabubnovali do múru, až sa násyp vnútri chvel a sypala sa z neho hlina.


  Jedna veľká guľa zasiahla predprseň a odniesla do neznáma chlapa učupeného na delovej plošine. Nestihol ani zrevať, zostala po ňom len krvavá hmla.


  „Mohamedánske prašiny!“ zreval kapitán Antoni a ako ho zaplavila úľava, jeho kliatba prešla do smiechu.


  Báthory sa vzpriamil, vystúpil na banket a opatrne vyzrel cez predprseň z kolov a navrstvenej zeminy. Teraz burácali delá na juhozápade a gule trieskali do Fridrichovej bašty. Vzápätí začuli salvu na opačnej strane pevnosti, z pozícií proti Českej bašte.


  „Pozóóór!“ zaznelo z hlavných hradieb. Báthory a Antoni sa obzreli.


  Roj gúľ z východu preletel ponad celú pevnosť a zasypal predpolie pred Viedenskou bránou – breh priekopy, ruiny predmestia, dokonca prvé turecké zákopy, odkiaľ zaznel bolestný rev.


  Antoni sa hlasno rehotal. „Strieľajú do vlastných! Sprostí milenci kôz a tiav, ani nevedia nastaviť námer! S chuťou do toho, obrezaní mamľasi, naserte si trochu železa do vlastného hniezda! Rád sa pozriem, ako sa hlušíte navzájom!“


  Aj Báthory sa musel uškrnúť. „Zle odhadli rozmery pevnosti. Prestrelili ju.“


  Na hlavných hradbách zatrúbili poľnice, v mihotavom svetle lampášov zaviali vlajky.


  „Opätovať salvu!“ znel rozkaz prenášaný z bastiónu na bastión.


  „Konečne,“ vyceril Antoni zuby a pomädlil si ruky.


  Bastióny a kurtiny obklopil oheň a dym. Báthory si pomyslel, že takto to bude znieť, keď sa raz roztrhnú nebesá a prirútia sa štyria jazdci a ostatné pohromy zo Zjavenia.


  Železo lietalo ponad priekopu a glacis a padalo do vypáleného predmestia, na prvé zákopy, ale zasiahlo aj okraj tureckého tábora, kde rozmetalo zopár šiatrov a akiste zabilo viacero mužov, koní a dobytok.


  „Kapitán?“ otočil sa Antoni k Báthorymu.


  Báthory mu súhlasne pokynul.


  „Páľ!“ zrúkol Antoni.


  Väčšina mužov sa odvrátila od plošín s kanónmi, skrčila sa a pritisla dlane k ušiam. Luntové palice s tlejúcimi knôtmi klesli k zápalným kanálikom na konci diel. Prach zaprskal a pol tucta diel na ravelíne ohlušujúco zrevalo.


  Cez mračno dymu Báthory nevidel, akú skazu ich streľba rozpútala, ale keď mu trochu odľahlo v ušiach, začul vzdialené bolestné skuvíňanie.


  Je to tu, pomyslel si. Práve sa začala vojna o Újvár. Boh s nami, aj všetci svätí.


  Kapitán Antoni sa rehotal ako pominutý na rozume.

  Hlava siedma,


  v ktorej sa odohrá strašidelná hra v podzemnom labyrinte. Ukáže sa, že kláštor bol naozaj iba dočasným útočiskom.


  Sedela sama potme.


  Prinajmenšom by to tak vyzeralo, keby niekto nazrel do jej cely.


  V skutočnosti nebola nikdy sama. Spoločnosť jej vždy a všade robili démoni a duchovia. Tí, čo žili v nej.


  Niežeby trpela výčitkami svedomia. Neprenasledovali ju prízraky tých, čo zniesla zo sveta, či už vlastnoručne alebo prostredníctvom rozkazu. Občas sa jej zjavovali tváre zabitých detí, ale necítila k nim ani štipku ľútosti. Naopak, prebúdzali v nej hnev, ba zúrivosť. Najradšej by ich zmárnila znovu, strhla im kožu z tvárí a vylúpla oči, aby už na ňu nemohli civieť. Nemali právo na život, keď jej vlastné dieťa vytieklo na svet mŕtve v krvavom slize.


  V žilách všetkých ľudí pod slnkom neprúdilo dosť krvi na to, aby uhasila nenávisť v jej srdci. Nebola to však zloba klíčiaca z tuposti, strachu a vnútorného zmätku, ako to vídala u svojich kumpánov, dokonca aj tých najhorších hrdlorezov. Kdeže, ona sa nebála.


  Jej nenávisť bola rýdza. Démoni, ktorí jej niekedy iba našepkávali, inokedy ňou divo lomcovali, neboli len ozvenou prízemných ľudských slabostí. Iste, ľudia jej strašne ublížili, ale to z nej neurobilo to, čím bola dnes. Príkoria v nej len prebudili spiace besy.


  Napĺňalo ju číre, prapôvodné Zlo. Bes, démon, antikrist. Uvedomovala si to a ani jej len nenapadlo bojovať s tým. Veď prečo by sa bránila takej moci?


  Verila, že prišla na svet, aby šírila skazu a strach. Voľakedy žila v ilúzii, že sa stane poriadnou šľachtickou manželkou, primerane vzdelanou, vernou a rodiacou jedného potomka za druhým. Tie časy dnes Ileane pripadali ako zahmlený sen, neurčitá spomienka. Akoby prežila polovicu života v sústavnej opitosti. Potom zrazu prišlo vytriezvenie a poznanie, že v skutočnosti je niečo ako piaty jazdec zo Zjavenia. Horší ako tí štyria, pretože ju neposlal Boh. Prišla v mene Šelmy.


  Nie. Ona sama bola Šelma.


  Sedela v tme a sama pre seba sa usmievala. Na chvíľu ju oslabili, spútali, uväznili, ale už to dlho nepotrvá. Vracala sa jej sila a odhodlanie.


  Vo dverách bolo vo výške očí zamrežované okienko. Kdesi za ním sa zachvelo svetlo. Ileana začula kroky na schodoch. Do podzemia zostupovali dvaja muži. Zaňuchala jedlo. Kaša, kúsok chleba. Sústredila sa. Silnejúci pach jej prezradil, kto prichádza.


  Dvojica zastala pred dverami. Kozák si posvietil lampášom do priezoru a zaťukal na mrežu hlavňou pištole.


  „Večera,“ potvrdil jej domnienku o dennej dobe. „Počuješ? Nespíš? Aha, už ťa vidím. Oči sa ti ligocú ako ozajstnej vlčici. Zostaň, kde si, potvora. O nič sa nepokúšaj, inak ťa ovalím a strčím ti hlavu do toho kýbľa v kúte.“


  Zaštrkotal kľúč, vysunula sa závora. Voronin vošiel s namierenou pištoľou. Barónka prižmúrila oči a napoly odvrátila tvár, akoby sviečka za sklom lampáša žiarila sťa poludňajšie slnko.


  Za kozákom vstúpil Michal Báthory, položil na kraj prične misku a krajec a rýchlo cúvol naspäť ku dverám. Ileana cítila jeho strach, prebíjal všetko v kobke, dokonca aj smrad z vedra. Uškrnula sa.


  „Dobre sa najedz, aby si ráno vládala nasadnúť na koňa,“ poradil jej Voronin. „Zdržali sme sa tu pridlho. Pavlíni nie sú najhorší hostitelia, ale už je načase dať tomuto miestu zbohom.“


  „Kam... ma beriete?“ Barónka zo seba súkala slová, akoby sa len pred chvíľou premenila na človeka a ešte jej robilo ťažkosti hovoriť ľudskou rečou.


  „Čo myslíš? Do Újváru.“


  „Do Újváru,“ zopakovala.


  „Ako počuješ. Poďakuj tuná Michalovi a pani Juliane. Prihovorili sa za teba. Ja som tvrdil, že si nám na oštaru a stačí vziať hlavu. Na dôkaz, že s vlčou kompániou je amen. Ale oni nie, vraj si vojnový zajatec a tých neslobodno zabíjať len tak.“


  „Okrem toho,“ ozval sa Báthory mladší, „v Újvári ťa odsúdia na onakvejší trest.“


  „Tiež pravda,“ uškrnul sa Voronin. „Šmykneš sa na kole.“


  „Cigánka nám veštila niečo iné,“ pripomenula Ileana.


  Kozák sa zháčil.


  „Jedz. Vyspi sa,“ zopakoval nevrlo. „Na svitaní odchádzame.“


  Ruka s pištoľou trochu klesla, ale zostala namierená na barónkine prsia, až kým Voronin pospiatky neprekročil prah. Michal zabuchol dvere, rýchlo zasunul závoru a zamkol visaciu zámku.


  Kroky sa vzdialili i so svetlom. Opäť ju obklopila tma.


  Takže je to pravda. Osud sa napĺňa. Naozaj ju odvlečú do Újváru.


  Na miesto, kde ju má pohltiť oheň.


  Čo znamená to chvenie, ktoré cíti pri predstave ničivého požiaru? Vari do nej tá cigánska bosorka zasiala strach?


  Mala sa pokúsiť o útek. Zaútočiť na tých dvoch. Možno by kozák stihol vystreliť, možno nie. Musel by ju trafiť rovno do srdca alebo mozgu, aby ju zastavil. Premohla by ho, tým si bola istá. Kapitánovho syna dupľom. Za posledné dni sa v nej nazbieral dostatok sily a nenávisti.


  Čo ju vlastne zastavilo? Stráca rozhodnosť? Tú divokú výbušnú vášeň, ktorá tak veľmi prekvapovala jej protivníkov a takmer vždy ich stála život?


  Nespokojne zavrčala a siahla po jedle.

  Od večere uplynulo niekoľko hodín. Ileana chvíľu driemala, ale potom sa znenazdajky posadila, prebratá ako po dúšku zázračného elixíru. Vedela, čím to je, dôverne ten pocit poznala – vonku vyšiel mesiac, verný sprievodca nočných bytostí.


  Nevydržala sedieť. Vstala a prechádzala od okovaných dverí k stene a späť ako mačka v klietke. Chvela sa, ticho vrčala cez vycerené zuby a zmysly mala vybičované.


  Zreteľne vnímala ľudí v kláštore kdesi nad klenutým stropom kobky. A nielen ich – mala pocit, že počuje každú myš a potkana, každého pavúka súkajúceho siete, cvrkot stonožiek v puklinách múrov.


  Cítila pach ranených, zrazenú krv, hnijúce mäso. Opäť jej zaškvŕkalo v žalúdku. Nebol to však bežný hlad. Najradšej by hrýzla a kmásala tie mokvajúce rany v ošetrovni.


  V podzemí vládla dokonalá tma, barónka však videla lepšie než ktorýkoľvek smrteľník. Aj teraz rozoznávala fľakaté múry, pričňu na spanie, vedro, obrysy dvier...


  Zrazu sa zastavila. Umlčala prekrikujúcich sa démonov v hlave. Potrebovala sa sústrediť.


  Na schodoch do podzemia opäť zašuchotali kroky. Tentoraz iba jeden muž. Čoskoro sa v priezore vo dverách zachvelo svetlo. Zaspätkovala k stene oproti a prikrčila sa. Dýchala cez vycerené zuby a oči jej blčali. Svaly sa napínali až do kŕča.


  Neznámy zastal pred celou a posvietil si do okienka. Hodnú chvíľu Ileanu pozoroval. Nevyriekol slovka, no zreteľne počula jeho zrýchlený dych – v mužovi postupne narastalo vzrušenie. Pomyslela si, že časy zvrátených mníchov, ktorí v pivniciach kláštora prznili panny, zrejme celkom nepominuli. Ledva potlačila úškrn. Len nech ten nadržaný mamľas vojde. Rýchlo zistí, že tentoraz nemá do činenia s bezbrannou fňukajúcou dedinčankou.


  Zahrkotali kľúče. Zámka cvakla, závora vykĺzla z držiakov. Dvere sa trochu odchýlili. Vlčica sa prikrčila k útoku.


  Muž však nevkročil. Jednoducho sa otočil a odišiel. Nie však naspäť ku schodom, ale chodbou, čo viedla opačným smerom, hlbšie do podzemia. Kroky i svetlo sa rýchlo vytratili a barónka opäť zostala v tichu a tme.


  Dlho sa nehýbala. Aj dýchať sa snažila nečujne. Urputne rozmýšľala, čo to má znamenať. Prečo by ju niekto odomkol a potom nechal tak?


  Muž sa nevracal. Pohltili ho chodby, ktoré sa pod kláštorom splietali do bludiska a niektoré sa vraj tiahli na míle ďaleko.


  Keď sa dlhé minúty nič nedialo, vzpriamila sa. Hrýzla ju nedobrá predtucha, ale napriek tomu prešla ku dverám. Najprv vyzrela priezorom, natáčala hlavu, sprava zľava skúmala priestor pred celou. Nikde nič, len vlhké múry a kamenná podlaha.


  Otvorila dvere dokorán. Pánty zaškrípali a Ileana mala dojem, že ozvena sa rozlieha celým podzemím a preniká i do komnát kláštora na vrcholku kopca. Ustúpila a pritisla chrbát k stene.


  Nič. Ticho a tma.


  Prekročila prah. Mierne prikrčená lovila zvuky a pachy. Neďaleko rozoznala schody. Dlho nerozmýšľala a pustila sa po nich hore. Akiste už minula polnoc, celý kláštor nepochybne spí. Pri troche šťastia sa jej podarí vykĺznuť na dvor. Otvorí si bránu alebo prelezie múr...


  Jej plány sa rozplynuli pri zamknutých dverách na vrchu schodiska. V návale zlosti zalomcovala zámkou, ale márna snaha. Poobzerala sa, hľadala inú únikovú cestu, ale rýchlo pochopila, že jediná možnosť je vrátiť sa do podzemia.


  Zostúpila naspäť k dverám kobky. Hodnú chvíľu otáľala. Všetky vysvetlenia sa vymykali zdravému rozumu – dokonca aj vo svete, v ktorom žila ona, vládkyňa vlkov.


  Napokon sa zmierila s tým, že nemá na výber. Opatrne vykročila chodbou, ktorou odišiel muž s kľúčmi.


  Šípila, že presne to sa neznámy snažil docieliť.


  Chcel ju vlákať do labyrintu.


  [image: decor]


  Hoci si verila, že s pomocou dravčích inštinktov nájde správnu cestu, čoskoro zablúdila. Stratila sa tak, že sa ani nedokázala vrátiť k cele. Síce v tme ako-tak videla, rozoznávala steny a nízky klenutý strop, ale na zorientovanie to nestačilo.


  Dostala sa na rázcestie, z ktorého viedlo päť chodieb rôznymi smermi. Pri každom ústí chvíľu postála a pozorne ňuchala, snažila sa zachytiť závan čerstvejšieho vzduchu, ktorý by naznačoval, že sa tadiaľ dostane na zemský povrch. Nič také nezavetrila, nuž si jednu chodbu vybrala len tak naverímboha.


  Po dlhých minútach chôdze a niekoľkých odbočeniach prišla do tej istej kobky s piatimi portálmi. Hrubo zakliala.


  Ako tak stála a rozhodovala sa, ktorú z chodieb skúsi tentoraz, zrazu začula kroky.


  Bleskovo sa obzrela.


  Nebol to zvuk ľudských chodidiel. Na kamennej dlažbe šramotili laby.


  Dívala sa do katakomb, napínala zrak. Hlboko v temnote zasvietil pár očí, hoci tu nebolo svetlo, ktoré by mohli odrážať.


  Pri inom zvierati by jej chvíľu trvalo určiť druh. Ale vlka rozoznala okamžite.


  Zvrtla sa a vbehla do chodby oproti.


  Tvor vyrazil za ňou.


  V ohyboch tunela Ileana vrážala do stien, lebo ich zavčasu nerozlíšila. Dvakrát spadla, raz si udrela temeno o znížený strop. Nevzdávala sa, utekala ďalej, až kým cupot láb za ňou nestíchol. Trochu spomalila.


  Za ďalšou zákrutou doňho skoro vrazila. Stál tam, oči mu žiarili, v čierňave sa črtala jeho strašidelne svetlá silueta.


  „Sukin syn!“ Otočila sa a bežala naspäť. On za ňou, no udržiaval si odstup. Už vedela, že sa s ňou hrá. Keby chcel, dávno by ju dobehol a zrazil na zem.


  Šetril sily.


  Opäť sa vypotácala na rázcestie s piatimi východmi. Zatočila sa dookola, lapala po dychu. Už ani nevedela určiť, ktoré cesty vyskúšala a ktoré nie. V jednom tuneli zazrela záblesk očí a znovu vyrazila opačným smerom.


  Zabočila raz doprava, raz doľava a zrazu pred sebou zazrela úzky pruh svetla. Utekala k nemu ako ku spáse, hoci tušila, že je to klamná nádej.


  Dobehla k odchýleným dverám. Šklbla nimi k sebe a prekročila prah priestrannej miestnosti.


  Zmeravela. Kobka osvetlená lampášom v držiaku pri dverách bola skoro prázdna. Rebrová klenba sa zbiehala k stredovému klenáku – z neho visela reťaz s hákom na konci a na ňom na štyroch rovnako dlhých povrazoch drevený kríž v tvare X. Na koncoch ramien mal remene s prackami – putá pre členky a zápästia. Kríž visel vodorovne, vo výške bedier. Dlážku pod ním pokrývali tmavé škvrny. Ileana zaňuchala zaschnutú krv.


  Štvanica sa skončila. Prenasledovateľ ju zahnal tam, kde ju od začiatku chcel mať. Kobka mala jediné dvere – tie, ktorými Ileana práve vošla.


  Znovu začula mäkký zvuk láb. Otočila sa. V chodbe planuli dychtivé oči. Vlk zastal pri hlave jej dlhého rozochveného tieňa a uprene ju sledoval.


  Biely duch. Tvor, ktorý rozprášil jej svorku, čím vlastne zlomil jej moc. Má veriť rozprávkam o zakliatom opátovi, ktorý v podzemí kláštora zneucťoval panny a za trest obchádza kraj ako nesmrteľný vlkolak?


  Bleskovo schmatla železný kruh na vnútornej strane dverí, zabuchla ich a druhou rukou pevne zovrela kľučku. Iná možnosť jej nezostala – nebola tu závora a kľúče jej protivník schoval ktovie kam.


  Čakala, že sa vlk zúrivo vrhne na dvere, ale namiesto toho začal v chodbe krúžiť, akoby naháňal vlastný chvost. Po chvíli prenikavo zaskučal od bolesti, spadol na podlahu a Ileana počula, ako sa mohutné telo mece a kope labami.


  Pri všetkých diabloch, čo sa to deje? nadávala v duchu, kým z chodby znel kŕčovitý škrabot, hlasné fučanie a občasné zakvílenie.


  Zakvílenie? Presne tak. Už nie vlčie skučanie, ale kvílenie.


  Ľudský hlas.


  Napokon stíchol aj ten. Rozhostilo sa ticho. Ileana čakala zavesená na dverách, stále pripravená brániť sa zubami-nechtami, aj keby...


  Prudké, mocné trhnutie ju takmer pripravilo o prsty. Zatackala sa v náhle dokorán otvorených dverách a skoro vrazila do statného, celkom nahého muža. Vykríkla od zlosti, prekvapenia i bolesti a rýchlo zaspätkovala do kobky.


  Muž prekročil prah. Ileana zízala na jeho robustnú postavu. Uprostred hrudníka sa mu čosi jagalo, medailón či talizman. Pozerala sa mu však do tváre. Dofrasa, nie je to...?


  „Vlčica,“ povedal hlbokým hlasom.


  Cúvla o ďalší krok. Opát Matúš? Ale ako...


  „Nastal tvoj čas. Náš čas.“


  Srdce jej besne búšilo. Od strachu či vzrušenia? Čo cíti démon, keď natrafí na iného démona?


  „Upokoj sa. Neurob nič nepredvídané. Cítim tvoj zmätok a strach...“


  „Nebojím sa.“


  Vložila do tých slov vrčanie, za ktoré by sa isto nehanbil ani jej protivník, než zmenil podobu. Rozkročila sa, útočne nahrbila, vycerila zuby a skrivila prsty ako dravčie pazúry.


  „Len poď,“ ucedila. „Som tu, kde si ma chcel mať. Urob, čo si plánoval. Pokús sa o to. Čakám.“


  Ani trochu nevyzeral, že by sa chystal zaútočiť. Založil si ruky na hrudi a pokojne si ju premeriaval od hlavy po päty ako kupec na trhu s otrokmi alebo mladík, čo prvýkrát vidí rodičmi vybratú nevestu. Nosné dierky sa mu rozšírili, hlasno nasal vzduch.


  „Vedel som to. Si iná než všetky, čo tu boli pred tebou.“


  „O tom nepochybuj, vlčia koža. Celkom iná. Viac, než si dokážeš predstaviť.“


  „Podceňuješ moju predstavivosť.“


  Oči sa jej zmenila na úzke škáry. Pre zmenu si premerala ona jeho.


  „Kto vlastne si? Otec Matúš alebo Gašpar Haraszty?“


  „Obaja, svojím spôsobom. A nosil som aj tváre všetkých opátov, čo slúžili medzitým. Mal som v živote veľa podôb.“


  „Aký si starý?“


  „Tomu by si neverila.“


  „Videla som prísť vlka a teraz tu namiesto neho stojí človek. Po tomto už uverím hocičomu. Koľko máš rokov?“


  „Keď som prišiel na svet, novozámocká pevnosť bola iba dedina v močariskách, skrčená za valom s palisádou.“


  Ileana sa snažila ovládnuť svoj vzrušený dych, ale nedarilo sa jej to. „Dokážeš zmeniť podobu?“


  Namiesto odpovede sa len pousmial.


  Ileana sklonila pohľad k jeho hrudi. Jagalo sa tam malé živé červenkasté svetlo, zakliaty plameň. Drahokam bol vsadený do kovového kruhu s piatimi hrotmi po obvode. Do kruhu bol vyrytý nápis drobným písmom, Ileana ho však nedokázala rozlúštiť.


  Najzvláštnejšie bolo, že medailón na opátovej hrudi nevisel – vôbec nemal očko na remienok či retiazku. Bol prichytený priamo na tele, tými piatimi zahnutými hrotmi sa začieral do kože ako sokolí pazúr.


  Zdvihla zrak, pozrela mu do očí. „Čo so mnou zamýšľaš?“


  Mykol hlavou a odfrkol si, akoby sa mu už vracala vlčia podoba.


  „Tam v lese. Zvolala si svorku.“


  „Vlci ma poslúchajú,“ prisvedčila. „Tak ako teba.“


  „Na tvoj rozkaz zaútočili na ľudí. To sa nikdy predtým neodvážili. Akoby ich posadol zlý duch. Tvoj duch. Vnútila si im svoju vôľu. Kde si prišla k takej moci? Kliatba? Nakazil ťa iný démon?“


  „Pila som vlčie mlieko,“ odvetila. Len na ňu civel, nuž pokračovala: „Mala som muža, kedysi. Chcel potomka, chlapca. Dedinská bosorka mu poradila, že mám piť vlčie mlieko. Tak dal nachytať vlčice. Niečo z nich do mňa prešlo. Niečo... divé.“


  „Vlčie mlieko, vlčia krv,“ usmial sa znovu. „Sme si súdení.“


  Vycerila zuby. „Vybral si si zlú korisť. Nie som zaostalá vidiečanka, na ktorej sa ukojíš a potom ju zakopeš v lese.“


  „Nič také nemám v úmysle. Viem, že by si sa bránila. Než by som ťa premohol, preliala by si moju krv, možno ma aj zabila.“


  „Tak čo chceš?“


  „Aby si sa ku mne pridala.“


  „Mám sa ti podvoliť dobrovoľne?“ povedala s opovrhnutím, hoci už chvíľu cítila zvláštne šteklenie v slabinách. Z nahého muža vyžarovalo čosi, čo si vzhľadom na okolnosti odmietala pripustiť, no postupne sa jej to rozlievalo všetkými žilami.


  „Vyslobodil som ťa,“ pripomenul. „Ešte dnes v noci ti ukážem cestu von. Spolu pobežíme lesmi. Nespútaní, diví, na love.“


  „Nie som vlkolak. Neviem zmeniť podobu.“


  „Naučím ťa to.“


  „Čosi také sa nedá naučiť.“


  „Pravdaže dá. Ak máš to zviera v sebe. A v tebe sa skrýva skvostná beštia.“


  Pohol sa k nej. Tentoraz necúvla, hoci mala stále bojovný postoj. Zastal na krok od nej. Smelo opätovala jeho pohľad.


  „Podelím sa s tebou o svoju moc,“ dodal.


  „Skrýva sa v tom medailóne?“ opäť sklonila pohľad k jeho hrudníku.


  „Áno.“


  „Vďaka nemu na seba berieš cudzie podoby? On ťa drží pri živote?“


  Pristúpil ešte bližšie, už sa jej skoro dotýkal.


  „Cítiš jeho silu, je tak? Neboj sa jej. Nezotročí ťa. Práve naopak – konečne ťa oslobodí. Toho dravca v tebe. Nič také si dosiaľ nezakúsila.“


  Nedokázala odolať. Zdvihla ruku s úmyslom dotknúť sa drahokamu. Opát ju schmatol za zápästie.


  „Opatrne.“


  „Ten kov... vyzerá ako striebro, ale takým ako ty vraj škodí...“


  „Nie je to striebro.“


  „Tak čo je zač? Odkiaľ pochádza? Kto ho vyrobil?“


  „Ja a moji nasledovníci. Tu v kláštore. Za starých čias, keď som ešte nosil podobu, s ktorou som sa narodil. Vtedy sa tu diali veci, o akých sa ti ani nesnívalo.“


  „Počula som.“


  „Kdeže, nepočula. To, čo sa rozpráva, sú iba útržky pravdy. Bola to doba okultných majstrov a mocnej alchýmie. Obyčajní alchymisti sa však pokúšali iba o premenu neživých látok, olova na zlato a podobné nezmysly. Tí na vyššej úrovni sa snažili vytvoriť život z neživých vecí – uhniesť z blata človeka, napodobniť pôvodný akt stvorenia. Samé šarlatánstvo a púťové triky. My, čo sme prenikli do podstaty skutočnej mágie, sme sa zaoberali premenou živých vecí. Človek na zviera, na iného človeka. Moc, ktorú sme zhromaždili, je zakliata v tom medailóne. Stačí jediná kvapka krvi a môžeš sa stať tvorom, z ktorého vytiekla.“


  „A ty sa chceš o túto moc deliť?“


  Prikývol. „Už dlho sa sám túlam nocou. Teba mi priviedla prozreteľnosť.“


  V Ileaninej hlave zaznel hlas cigánskej veštice: Si to ty, ale zároveň niekto iný.


  A zrazu pred ňou stojí človek, ktorý vraj dokáže meniť podoby. Tvrdí, že má vyše sto rokov, hoci vyzerá ako chlap v plnej sile. Do čerta, do najhlbších pekiel, to nemôže byť iba zhoda okolností! Naozaj sa napĺňa veštba tej prašivej bosorky?


  Ileana si prekvapene uvedomila, že je vzrušená. Krv jej šumela v žilách tak divo, že sa z toho cítila trochu omámene, opito, ako v čudnom sne, kde sa obavy z niečoho nebezpečného miešajú s nepatričnou, ale neovládateľnou túžbou.


  Telo stuhnuté v obrannom postoji sa konečne uvoľnilo. Opát to hneď pocítil a privinul si ju. Určite zaňuchal vlhkosť jej vzrušenia a jeho telo odpovedalo. Ileana voľnou rukou siahla dole a zovrela ho, až zastenal.


  „Vlčia nevesta,“ vydýchla a ukázala zuby vo vyzývavom úsmeve.


  Vošiel jej rukou do vlasov a pevne ich zovrel. Nato ju rázne, takmer surovo otočil. Klesla prsiami na drevený kríž, zadkom k nemu. Jeho ruky sa jej predierali pod odev. Ochotne mu pomohla. Onedlho do nej nedočkavo vnikol – zabolelo to len krátko, pretože bola pripravená. Zaskučala od rozkoše a v priebehu niekoľkých jeho nárazov náhle vyvrcholila.


  Jej hrdelné výkriky sa rozliehali podzemným bludiskom.


  Zhupla sa s krížom, zošmykla sa z opátovho údu, ale hneď sa otočila a vyzvala ho, aby si ľahol. Ochotne klesol na studenú kamennú podlahu. Nadobro si strhla odev, sadla si naňho a začala prirážať.


  Netrvalo dlho a aj on dosiahol vrchol – zaklonil hlavu, mocne zovrel v dlaniach jej boky a s chrapľavým výkrikom, prechádzajúcim do neľudského vytia, vystrekol hlboko do jej útrob.


  Presne v tom okamihu Ileana skrivenými prstami schmatla medailón. Ostré nechty začrela pod jeho okraje a jediným ráznym šklbnutím ho odtrhla z opátovej hrude. Zároveň so semenom vytryskla aj jeho krv. Bola čierna ako smola.


  Opát zreval, zdvihol hlavu s nenávistne blčiacimi očami a ešte pevnejšie si ju pritisol k bedrám. Ileana však prudko mykla zadkom dozadu. Znovu zaskučal od bolesti a jeho zovretie ochablo. Vymanila sa mu a vrhla sa nabok, po dlážke ku dverám. Otočil sa za ňou a zdrapil ju za lýtko, začrel jej nechty až do mäsa. Obzrela sa a druhou nohou ho kopla do tváre. Potom znovu a znovu. Tvár mu zafŕkal čierny sliz.


  Vyhrabala sa na nohy, medailón v ruke ako cenná trofej. Ovzdušie v kobke zavírilo, akoby tam vtrhol kŕdeľ neviditeľných prízrakov.


  Opát znovu zareval a pokúsil sa vstať, ale ruky zapreté do podlahy sa mu podlomili. Padol na tvár, až to chruplo. Ileana cúvla ku dverám, ale na prahu zmeravela. Pochopila, že už ju nemá kto prenasledovať.


  Vyjúci Gašpar Haraszty sa zvíjal pod rozhojdaným krížom, striedavo sa krčil do polohy plodu v maternici a hneď zase vystieral. Slintal, hrýzol si vlastný jazyk a pery, lámal si nechty na podlahe, búšil pätami do chladného kameňa. Čierna krv sa mu mocným prúdom rinula z hrude, akoby to bola hlboká rana prenikajúca až do srdca.


  Jeho telo sa menilo. Priamo pred Ileaninými očami zostarlo, zošúverilo sa, svaly zoschli, kĺby ostro vystúpili. Tvár sa prepadla, spoza pier vyliezli zuby, oči sa prepadli do lebky. Krik sa zmenil na úbohé chrčanie. Keď stíchlo aj to a pohyb tela ustal, na podlahe kobky ležala v kaluži tmavého slizu len kostra potiahnutá suchým pergamenom kože.


  Ileana sa na tie biedne ostatky dlho dívala a čakala, kým sa jej upokojí tep a dych. Napokon sa jej po tvári roztiahol pohŕdavý úškľabok.


  „Chlapi.“


  Pozbierala rozhádzané kusy odevu, obliekla sa, zobrala lampáš a nechala komnatu, teraz vlastne opátovu hrobku, v temnote za sebou.


  Vrátila sa na rázcestie s ústím piatich chodieb. Zdvihla lampáš vyššie, ale ani svetlo jej nedalo odpoveď na otázku, kadiaľ von.


  Sklonila zrak k medailónu vo svojich prstoch. Niečo z neho sálalo. Nedokázala to pomenovať – nebolo to teplo ani chlad a nevnímala to zrakom, hoci šperk stále slabo žiaril. Skôr z neho cítila akési... chvenie.


  Po dlhom váhaní usúdila, že jej nezostala iná možnosť.


  Lampáš pre istotu položila na zem. Rozhrnula si kabátec a šnurovanie na košeli. Potom si medailón opatrne, akoby to bol jedovatý chrobák, priložila medzi ňadrá.


  Uvažovala, čo ďalej, či musí niečo urobiť, nejako tú vec prebudiť...


  Vtom vytreštila oči a zalapala po dychu.


  Medailón sa jej zahryzol do tela. Hroty sa vysunuli z obruby ako pazúry z vankúšikov mačacej laby. Mala pocit, že prenikli hlboko do pŕs a zovreli jej srdce. Spod odevu sa vyvalila červená žiara – drahokam akoby vzbĺkol červeným plameňom.


  Zatackala sa a hrubo zakliala. Na bolesť zareagovala hnevom, zašmátrala si rukou v záhrení a pokúsila sa medailón odtrhnúť, aby ho mohla zahodiť.


  Vtedy to prišlo.


  Prúd horúcej, pulzujúcej sily. Vytryskol z medailónu a prehnal sa jej žilami, div sa jej srdce nerozprsklo na kúsky.


  Nohy sa jej podlomili. Klesla na všetky štyri, akoby sa už menila na šelmu.


  Riava moci dorazila do mysle. Vedomie jej zaplavili spomienky na veci, ktoré nezažila. Zazrela mníchov v bielych habitoch zafŕkaných krvou. Kričiace obete pripútané ku krížu v tvare X v podzemnej svätyni. Ohavné orgie, nahé telá v slize telesných tekutín. Tiene neľudských postáv, rohatých, zubatých, s hadími jazykmi a chvostmi. Tvory srstnaté i šupinaté, oči ako žeravé uhlie, tesáky dychtiace po človečine. Potom sa roztočil striebristý kruh. Päť hrotov na obvode sa vysunulo a zmenilo na dravčie pazúry. V strede tepalo krvavočervené srdce, zdroj všetkej sily, stred priestoru a času, portál medzi dimenziami.


  Zo srdca vyskočil biely vlk a ešte vo vzduchu sa zmenil na človeka. Keď dopadol, vybuchla krv a zaplavila celý svet.


  Ileana sa povracala. Vypľúvala žlč, skučala a snažila sa necapnúť tvárou do vlastných zvratkov.


  Si to ty, ale zároveň niekto iný, opakoval hlas v jej hlave.


  Útroby sa jej postupne upokojili. Snažila sa dýchať zhlboka. Prúd sily z medailónu sa ustálil, akoby si za tú chvíľu zvykol na nového hostiteľa. Spleť rýchlo sa striedajúcich obrazov v mysli vystriedalo jasné, usmernené poznanie.


  Spakruky si poutierala ústa a sadla na päty.


  Onedlho sa jej na pery vrátil nepekný úškľabok.


  Nepotrebovala učiteľa. Nečakaný dar jej sám vnukol poznanie, ako s ním narábať. Opát trávil príliš veľa času vo zvieracej podobe. Jeho ľudský intelekt, kedysi možno prenikavý, otupel. Chcel sa deliť o moc, no namiesto toho jej ju dôverčivo dal.


  Aký hlupák!


  Pozviechala sa. Po niekoľkých hlbokých nádychoch bola schopná vykročiť. Bez zaváhania vošla do jednej z chodieb. Vďaka opátovým spomienkam, ktoré vstrebalo jej vedomie, presne vedela, kadiaľ ísť.


  Až po niekoľkých krokoch si uvedomila, že lampáš nechala na rázcestí. No nevrátila sa. Nepotrebovala svetlo, v podzemnej tme videla ako za jasného dňa, ešte lepšie ako predtým. Naplnili ju nové, nevídané schopnosti. Rozbehla sa.


  Chodba sa mierne zvažovala. Murované steny a strop čoskoro vystriedali drevené výstuže ako v dákej starej bani. Míňala odbočky a prešla ďalšími dvoma rázcestiami, z ktorých sa rozbiehalo viacero chodieb. Napredovala však bez zastavenia.


  Napokon ju ovanul čerstvý nočný vzduch. Chodba ústila medzi balvany roztrúsené v hustom kroví. Keď sa predrala spleťou, ktorá otvor dobre maskovala, ocitla sa v lese na úpätí nejakého svahu. Zhlboka sa nadýchla a pocítila obrovskú úľavu. Ako bytosť s povahou divého zvieraťa sa necítila dobre v stiesnených, uzavretých priestoroch.


  Napochytre sa rozhliadla. Pomedzi stromy zazrela na návrší čierny obrys kláštora. Noc bola modrastá, presvetlená mesiacom a priehrštiami hviezd. Ileana pocítila príval neslýchanej sily. Prepadla ju chuť strhať zo seba šatstvo a rozbehnúť sa lesom len tak, ako ju stvoril Boh.


  Ak to bol On, kto ju priviedol na tento svet.


  Poslúchla to nutkanie, vyzliekla sa a začala utekať. Onedlho klesla na všetky štyri, ale vôbec ju to nespomalilo, práve naopak. V istej chvíli si uvedomila, že už nemá ľudskú podobu.


  Lesmi opäť bežal obávaný Biely duch.

  Vstali s prvým svetlom a zišli sa v kláštornej maštali, kde sa vedľa kráv a oviec našlo miesto aj pre ich kone.


  Mlčky sa chystali na cestu – nasadili koňom ohlávky, prehodili im cez chrbty čabraky, pripli sedlá a na ne pripevnili výstroj, zbrane a skromné zásoby jedla a pitia. Nikto nič nevravel. Juliana za posledné dni ledva prehovorila, a keď už, zväčša to boli rady raneným a tým, čo jej pomáhali s ošetrovaním. Búrku pocitov po smrti jej brata a ostatných nešťastiach zadusila hlboko v sebe.


  Stepan a Michal jej viackrát neohrabane naznačovali, že s ňou súcitia, mladík sa dokonca pokúšal zapriasť rozhovor, prejavil ochotu byť aspoň chvíľu bútľavou vŕbou, či dokonca poskytnúť rameno útechy... Nemohla. Bola mu vďačná, už len jeho sústrasť a snaha o pochopenie jej poskytli istú úľavu, odbremenili ju od najhoršej ťažoby, ale na pleci sa mu nevyplakala. Nevedela, či vôbec jestvuje plece, na ktorom by nechala priechod tým najvnútornejším pocitom. Kornel? Možno. Myslela naňho takmer neustále, ale zároveň si pripomínala, ako málo sa stihli spoznať, nieto ešte zblížiť. Vytvorilo sa medzi nimi puto, to bezpochyby, no dalo sa to nazvať niečím viac?


  Pridlho žila sama. Ako vdova na statku Starý Mlyn mala síce okolo seba rušno, ale zároveň nikoho, komu by sa mohla naozaj zdôveriť. Naučila sa prežierať trpké dúšky života. Keď jej bolo najťažšie, zavrela sa vo svojej komnate a tam slzila do vankúša.


  Tak ako teraz. Na Stepana a Michala sa dalo spoľahnúť, bola si takmer istá, že by pre jej bezpečie nasadili aj vlastné životy... ale vyžalovať sa im nedokázala. A keďže musela zármutok prekonať sama, jeho príkrov bol hustý, ťažký, dusivý. Vynárala sa z neho iba postupne.


  Dnes to bolo lepšie. Zdalo sa jej, že je na svete viac svetla, hoci kláštor ešte halilo ranné šero. Tešila sa, že odchádzajú. Tam vonku nepochybne striehli smrteľné hrozby, ale aj tak sa nevedela dočkať, kedy vyrazia. Mali jasný cieľ a presne to teraz potrebovala.


  Nad sedlom Michalovho koňa zachytila mladíkov pohľad. Opätovala ho a v náhlom popude sa usmiala. Zdvihol obočie, zaskočený zmenou jej výrazu, ale potom sa aj jemu tvár roztiahla do opatrného úsmevu.


  „Idem po ňu,“ vyhlásil Voronin.


  Juliana iba prikývla. Kozák vykročil k otvoreným dverám, vysoká tmavá silueta na sivom pozadí.


  Do ticha cengol zvon na kostolnej veži.


  Michal a Juliana sa vyľakane zvrtli ku dverám. Voronin zmeravel na prahu.


  „Dopekla, čo sa to...“


  Srdce zvonu druhýkrát udrelo do bronzového tela. A znovu a znovu, čoraz rýchlejšie a mocnejšie, ako ho ruka ťahajúca za povraz naliehavo rozhojdávala.


  „Priskoro na rannú omšu,“ hlesla Juliana.


  Michal siahol po jednej z otcových pištolí. Voronin sa zvrtol, pobehol k svojmu koňovi a vykmasol spod sedla pušku. V okamihu, keď zubami odštopľoval prachovnicu, začuli krik.


  „Pohania! Pohania pred bránou!“


  Ako sa ukázalo, poplach spustil jeden zo šurianskych husárov, ktorí sa vo dne v noci striedali na hliadke na kostolnej veži. Vysoko nad nádvorím zarachotil výstrel. Hneď mu odpovedali ďalšie spoza obvodového múra.


  Voronin a Michal si vymenili pohľady, pričom ale neprestali štuchať nabijakmi v hlavniach zbraní. Potom bok po boku vybehli na dvor. Ranným ovzduším sa rozľahol zlostný krik útočníkov.


  Juliane zovrelo hrdlo, ale nezaváhala. Tentoraz nezostane v kúte čakať, kým jej začnú nosiť ranených. Z puzdra na sedle vytiahla pištoľ, ktorú jej daroval Voronin, a na ceste z maštale ju šikovne nabíjala.


  V šere rozoznala virvar postáv pri bráne – nepriateľom sa už podarilo preliezť múr a snažili sa vysunúť masívnu závoru, vpustiť dnu kumpánov hemžiacich sa pred vrátami. Stepan s Michalom sa na nich tvrdo oborili, najprv olovom, vzápätí oceľou. Na pomoc im pribiehali ďalší muži – väčšina len v spodkoch a košeliach, ale zato ozbrojení. Kláštor rýchlo precital, dvere búchali, zmätené pokrikovanie pretínali povely. Pod stanmi a prístreškami, kde táborili utečenci zo Šurian, vypukla panika, znel nárek žien a detí.


  Z koruny múra zoskočil chlap v turbane. Voronin skrížil šašku s jeho šabľou. Michal k nepriateľovi priskočil odzadu a celou silou ho udrel do tyla pažbou pištole, ktorú držal za dvojitú hlaveň. Turek sa zaknísal a Voronin mu vrazil hrot šašky tesne pod hrudný kôš. Keď ho vytrhol, krv vychrstla mocným prúdom.


  Kozák, mladý Báthory a ďalší chlapi priskočili k strieľňam v kláštornom múre. Kto mal nabité, spustil paľbu na svah pred opevnením.


  „Je ich ako vší na tatárskej hlave!“ zahromžil Voronin a nasypal dávku prachu do hlavne pušky. „Neubránime sa.“


  Poza múr dupotali kone. Útočníci hlasno vyli a nešetrili krvilačnými hrozbami – dodávali si odvahy a zároveň sa snažili zastrašiť obrancov. Cez múr preletelo zopár šípov, jeden z nich preklal mnícha nesúceho nabitú kušu. Do brány niečo vrazilo, obe krídla sa zhupli dovnútra a drevená závora zaškrípala v závesoch.


  „Pozor!“ skríkla Juliana.


  „Pani Beličová!“ otočil sa k nej Michal a úprimne sa zhrozil. „Bežte naspäť!“


  Lenže ona sa dívala hore. Turci vstávali v strmeňoch, chytali sa drevenej striešky na múre a štverali sa hore. Jeden sa znenazdajky vztýčil rovno nad Michalovou hlavou.


  Juliana rýchlo namierila a stisla spúšť.


  Pištoľ zahrmela, až jej zaľahlo v ušiach. Z útočníkovho trupu vyšklblo krvavý chuchvalec. Zrútil sa dozadu, doslova im zmizol z očí.


  Búšenie na bránu neustávalo. Pri piatom či šiestom náraze závora praskla a z tmavého dreva vyskočili biele triesky.


  Vedeli, že pri ďalšom údere povolí.


  „Ústup, molodci!“ zvolal Voronin. „Všetci dnu!“


  Rozbehli sa cez dvor k hlavnej budove, kam sa už nahrnuli aj utečenci zo Šurian. Juliana utekala s dymiacou pištoľou v ruke, druhou si pridržiavala sukňu. Michal utekal po jej boku – možno zámerne, možno podvedome prevzal úlohu jej ochrancu.


  Voronin sa postavil vedľa dverí, a kým ostatní vbiehali dnu, dokončil dobíjanie pušky.


  „Stepan!“ zavolala naňho zvnútra Juliana.


  „Hneď.“ Natiahol kohútik a pritisol si pažbu zdobenú strieborným drôtom k plecu. „Musím mať posledné slovo.“


  Brána do dvora sa rozletela. Pomedzi vráta s ovísajúcimi kusmi závory sa predral prvý jazdec, podľa plášťa z rysej kožušiny a jastrabích krídel na pleciach zrejme deli, člen pohraničnej jazdy.


  Voronin vystrelil. Muž sa zvrátil v sedle tak prudko, že aj kôň stratil rovnováhu a obaja sa zrútili na zem, ostatným útočníkom do cesty. Vypukol ešte horší zmätok a huriavk.


  Kozák sa so smiechom zvrtol a vbehol do vstupnej haly. Pomohol ostatným zabuchnúť dvere a zatarasiť ich nábytkom a kamennou sochou Matky Božej.


  „Do podzemia?“ vydýchol Michal. Oči mal vytreštené, ale ruky bez zachvenia dobíjali jednu z dolepiek.


  „Do podzemia,“ prisvedčil Voronin a očami vyhľadal postavy v bielych kutniach. „Kto pozná cestu tajnými chodbami?“


  „Ja,“ prihlásil sa postarší plešatý mních.


  „Výborne. Veďte nás.“


  Odkiaľsi zvnútra budovy sa ozvali zúfalé výkriky a búchanie.


  „Čo zase?“ zavrčal Voronin a začal sa ta predierať tlačenicou utečencov.


  „Dvere do pivnice sú zamknuté!“ volal mu v ústrety jeden z husárov.


  „Ako to? Kde sú kľúče?“


  „Nikto nevie.“


  „Dopekla, kde je opát?“


  „Niet po ňom ani chýru.“


  „Pustite ma!“ Voronin sa prebojoval k zamknutým vrátam. Zhodnotil ich jedným pohľadom, namieril pušku kúsok pod kľučku a skríkol: „Všetci nabok!“


  Výstrel ich ohlušil a naplnil chodbu dymom. Voronin rozohnal kúdol rukou a pozrel sa na výsledok – dvere stále držali, ale dierou po guľke už videl petlicu na druhej strane. Otočil sa a zazrel karabínu v ruke jedného husára.


  „Máš nabité?“


  Muž prikývol a bez zbytočných slov podal zbraň kozákovi. Voronin namieril hlaveň s rozšíreným koncom na poškodené miesto, odvrátil tvár a stisol spúšť.


  Mali pocit, že popraskajú steny a strop sa im zosype na hlavy. Nič také sa však nestalo. Voronin zakašľal a celou silou kopol do dverí. Rozleteli sa dokorán a petlica zarinčala na schodoch.


  Mnísi a utečenci zo Šurian sa hrnuli do podzemia. Málokto si za týchto okolností spomenul na hrôzostrašné povesti o kláštorných katakombách.


  Od hlavného vchodu do budovy sa ozývali pravidelné dunivé údery.


  „Čoskoro sú vnútri,“ hlesol Michal, pričom pokračoval v nabíjaní pištolí.


  „V bludisku ich strasieme,“ odvetil kozák. „Poďme.“


  Zatiaľ čo sa kláštorom rozliehal treskot a rinčanie skla, utečenci zostúpili do pivničných priestorov. Zamierili ku kobkám, čo vraj kedysi slúžili ako žalár pre unesené panny. Pred prvou sa Voronin a Michal zháčili. Dvere, ktoré za sebou večer starostlivo zamkli, boli dokorán.


  „Boh to skáral!“ uľavil si Voronin. „Ako sa tá suka dostala von?“


  „Niekto ju pustil,“ ukázala Juliana na odomknutú zámku.


  „Otec Matúš sa vraj niekam vyparil,“ pripomenul Michal.


  Rámus kdesi nad nimi zosilnel, krátko nato zaznel zúfalý krik ťažko ranených, ktorých museli nechať na lôžkach. Nepriatelia vnikli do budovy. Voronin a jeho druhovia nemali čas dumať nad tým, kto a prečo pomohol Vlčici ujsť. Oni sami boli teraz na úteku. Rozbehli sa za ostatnými do podzemia. Ak sa nechceli stratiť v bludisku, nesmeli zaostať.


  Juliana si náhle uvedomila, že ju Michal vedie za ruku. Zaskočilo ju to, ale nesnažila sa vymaniť, namiesto toho stisla mladíkovu dlaň pevnejšie.

  Hlava ôsma,


  v ktorej vyvstane otázka, ktorý oddiel pevnostných jazdcov je osožnejší. Rozhoduje sa priamo v boji, pričom dôjde k presunu značného množstva proviantu.


  Útok na turecký tábor viedli barón Bercsényi a podplukovník von Hagen. Každý po svojej línii.


  Tí dvaja si vonkoncom nepadli do oka. Niežeby to niekoho prekvapilo – Miklós Bercsényi nemal na „padanie si do oka“ povahu. Mal chvíľky, keď dokázal byť srdečný a dobrý spoločník, ale častejšie sa správal naduto, priečne a prchko, takže sa neráčil skoro s nikým (že si nakoniec celkom porozumel akurát s Báthorym, to nikomu v pevnosti nešlo do hlavy). No až keď sa stretol zoči-voči s prísnym a ľadovo odmeraným pruským dôstojníkom, narazila kosa na kameň. Presnejšie, na Náhrobok. Odkedy Locatello di Locatelli poznamenal, že Hagen sa ustavične tvári, „akoby sa chystal vysrať náhrobok“, prischla podplukovníkovi práve táto prezývka.


  „Povráva sa, že Prusi sú rodení vojaci,“ rozmýšľal Bercsényi nahlas a už podľa toho, ako si vykrúcal fúziky, ostatní dôstojníci sa podvedome odtiahli – znamenalo to, že má zádrapčivú náladu. „Vraj sa chlapci u vás rodia s mečom v ruke.“


  „Úprimne ľutujem pruské ženy,“ poznamenal sucho Locatelli, čím pri dôstojníckom stole U bratov Baldigarovcov vyvolal vlnu smiechu.


  Hagen sa neusmial. Chladne sa díval na Bercsényiho a čakal, čo z neho ešte vylezie.


  „Niet teda pochýb,“ pokračoval barón, „že tam u vás, v pruských a brandenburských končinách, máte široké možnosti vojenského uplatnenia. Alebo sa mýlim, podplukovník?“


  Spozorovali prvú zmenu – Albrecht von Hagen podozrievavo zúžil oči. „Nie, kapitán, nemýlite sa.“


  „Dovoľte mi teda vysloviť údiv nad tým, že sa muž vašich kvalít namiesto zaručenej domácej kariéry ocitol vo vojsku habsburského cisára. Veliť regimentu českých dragúnov, nie je to pre vás... ponižujúce? Tým skôr, že vy Prusi ste zaprisahaní protestanti. Museli to byť vážne dôvody, ktoré vás prinútili vstúpiť do cudzích služieb a bojovať za katolícke záujmy.“


  „Bijem sa predovšetkým za záujmy kresťanstva,“ odvetil Hagen. „Toto je svätá vojna. Pokiaľ viem, ste rytierom Rádu svätého Božieho hrobu jeruzalemského...“


  „Hrdým. Naším veľmajstrom je jeho svätosť rímsky pápež osobne.“


  „Vaši rádoví predchodcovia boli účastníkmi križiackych výprav. Malo by vám dupľovane záležať na spáse kresťanského sveta pred mohamedánskou pliagou.“


  Bercsényi sa prestal usmievať. „Chcete vari naznačiť, že nie som dosť dobrý kresťan? Spochybniť môj zápal pre obranu Kristovho panstva na zemi?“


  „Len vravím, že v týchto temných časoch by katolíci a reformovaní mali zahodiť vzájomnú nevraživosť a spojiť sa v boji proti spoločnému nepriateľovi.“


  „To je isto vznešená myšlienka, ale stále sme nedostali odpoveď, prečo ste opustili Pruské vojvodstvo a vstúpili do habsburského vojska. Navyše k dragúnom. Ako všetci vieme, je to iba pechota na koňoch. Nemožno ju porovnávať s husármi a kyrysníkmi.“


  „Vari pohŕdate dragúnmi?“


  „Nie. Sú nepochybne užitoční. Na zametanie zvyškov po ťažkej jazde.“


  „Zvyškov?“


  „Vyhýbate sa odpovedi. Zaujímame sa, čo vás vyhnalo z Pruska do Čiech.“


  „Kto tvrdí, že ma niečo vyhnalo?“


  „Neviem si predstaviť inú príčinu.“


  Hagen siahol po čaši s vínom. Keď pohár rozvážne položil, znovu sa otočil k Bercsényimu a s kamennou tvárou povedal:


  „Žena.“


  „Ako prosím?“


  „To je dôvod môjho odchodu z vojvodstva.“


  „Vy a žena?“ precitol Otto de Grana z miernej apatie, ktorú v ňom vyvolala nechuť k Bercsényiho provokáciám. „Práve ste získali moju pozornosť, podplukovník. Nechce sa mi veriť, že niekto ako vy...“


  „Predstavte si, vaša jasnosť,“ pozrel naňho Hagen, „že aj Prusi, ktorí sa rodia s mečom v ruke, poznajú lásku.“


  Muži pri stole si po očku vymieňali pohľady a zjavne zadržiavali smiech. Podplukovník Náhrobok a city, to im nijako nešlo dokopy.


  „Žiaľ, moja náklonnosť smerovala k nesprávnej osobe.“


  „Vari nie k vydatej žene?“ bavil sa de Grana čoraz lepšie.


  Hagen krátko prikývol. „Nielen to. Šlo o manželku môjho nadriadeného dôstojníka.“


  „Tento príbeh ste mi nikdy nerozprávali, podplukovník,“ ozval sa spoza vrchstola Pio di Savoia a zatváril sa nesúhlasne, ba pohoršene. „Dopustili ste sa cudzoložstva?“


  „A jej manžel vás pristihol!“ vyhŕkol de Grana. „Museli ste utiecť s gaťami pod pazuchou!“


  „Nie, pane, nikdy som sa tej dámy ani nedotkol,“ sklamal ho Hagen a v jeho hlase zaznelo čosi ako smutný povzdych. „Ale napísal som jej list s vyznaním svojej náklonnosti. Bohužiaľ, manžel ho našiel. Spočiatku na sebe nedal nič znať, ale keď som na dôstojníckom bále požiadal jeho ženu o tanec, rozčúlil sa a vyzval ma na súboj.“


  „Zabili ste ho v dueli?“ dychtivo vyzvedal de Grana.


  „Len zranil. Nasledovala okamžitá degradácia a prepustenie z vojska.“


  „Vedel som to,“ uškŕňal sa Bercsényi. „To nie je len tak, že sa Prus ocitol v českom dragúnskom pluku.“


  Hagen sa k nemu otočil s opäť meravým výrazom. „Kapitán, vaše vyjadrenia o dragúnoch sa priblížili k hranici, za ktorou ich už nemôžem nechať bez patričnej odpovede.“


  „Opatrne, podplukovník,“ varoval ho knieža zo Savojska. „Vy sa takisto miernite, barón. V tomto som zajedno s vrchným veliteľom Forgáčom. Nestrpíme tu žiadne malicherné zvady. Ak sa niekto pokúsi vyprovokovať súboj, budem to považovať za hrubé porušenie predpisov. Trestom je žalár a možno šibenica.“


  „Don Pio, chcel som navrhnúť niečo iné,“ namietol Hagen. „Istú... ukážku dragúnskych schopností.“


  „Spresnite to.“


  „Pane, podľa hlásenia kapitána Báthoryho dnes do osmanského tábora dorazila skupina jazdcov a prihnala početnú čriedu dobytka.“


  „Viem o tom. Akiste korisť z vyplienených uhorských dedín.“


  „Niekoľko kráv hneď zabili, aby nasýtili vojakov. Najmenej päťdesiat kusov však zostalo v ohrade naproti Viedenskej bráne. Báthory ich videl ďalekohľadom z ravelínu.“


  „K veci, podplukovník.“


  „Navrhujem, aby sme na tú ohradu zaútočili. Povráva sa, že Turkom rýchlo dochádzajú zásoby potravín...“


  „Žiaden div,“ podotkol Bercsényi. „Na ceste k Újváru vypálili polia, mlyny a sýpky a teraz lamentujú, že nemajú chlieb. Hlúpa čvarga!“


  „Ak im v tejto núdzi odoženieme ukoristený dobytok, bude to mať zo strategického hľadiska väčší dopad, než keby sme im zabili sto mužov.“


  „Navyše,“ utrúsil Locatelli, „sto hláv sa dá zoťať aj počas útoku na ohradu s kravami. Príjemné s užitočným. Výborný nápad, podplukovník. Nech dragúni predvedú, čo je v nich.“


  „A čo tak uskutočniť výpad v dvoch vojoch?“ ozval sa rýchlo Bercsényi. „Jeden nech tvoria dragúni pána Hagena, druhý zostavíme z husárov a povediem ho ja osobne. Uvidíme, kto pobije viac pohanov a priženie viac kráv.“


  „Výzvu prijímam,“ opáčil Prus.


  Pio zafučal. Doprial si čas na rozmyslenie, kým im Agnes Procznerová z nového džbánku doplnila poháre.


  „Súhlasím s útokom na dobytčiu ohradu,“ povedal napokon. „Treba Saracénom ukázať, že nemienime iba čupieť za múrmi pevnosti. Máme odvahu a sme schopní protiúderu. Ale tá vaša... hm, súťaž... sa mi nepozdáva a už teraz viem, že ani gróf ju neschváli. Nevraživosť medzi oboma kompániami môže spôsobiť, že sa namiesto kántrenia Osmanov posekáte navzájom.“


  „Plukovník, rivalita znásobí odhodlanie oboch skupín,“ namietol Locatelli a vytiahol fajku a vrecko s tabakom. „Z dejín poznáme víťazstvá, na ktorých mala zásluhu práve snaha súperiacich dôstojníkov ukázať, kto je lepší.“


  „Ale poznáme aj prehry, zapríčinené spormi medzi veliteľmi, nesúladom v taktike. Dobre viem, o čo vám ide, Locatelli. Priam vám svieti z očí, že v tom vidíte príležitosť na uzatváranie stávok. Určite riadne vysokých. Asi ste už zabudli, že práve slabosť pre karty, stávky a podobné čertovské kratochvíle spôsobila vaše problémy v Olomouci.“


  Locatelli zostal ako obarený.


  „Don Pio,“ zapojil sa markíz de Grana, „ja som za, aby barón a podplukovník predviedli, čo dokážu.“


  Knieža pozrel na Hagena a Bercsényiho. „Páni, ste oficieri armády jeho veličenstva, nie kohúty na hnojisku. Očakáva sa od vás, že budete ťahať za jeden povraz, nie vyhľadávať zámienky na súperenie. Mohlo by sa nám to vypomstiť. Dovolím vám prepadnúť ohradu, len ak mi odprisaháte, že pri tom nedôjde k roztržke medzi vašimi oddielmi.“


  Pristali na požiadavku. A čuduj sa, svete, ešte v ten večer dostali aj Forgáčov súhlas.


  Ráno 21. augusta, na štvrtý deň od začiatku obliehania, vyšli z Viedenskej brány dve stotiny husárov a rovnaký počet dragúnov, všetci na oddýchnutých a napojených koňoch. Zhromaždili sa na priestranstve za ravelínom a čakali na pokyn.


  Na Piov pokyn vypálili všetky delá na bastiónoch obrátených na západ. Gule z Fridrichovej a Cisárskej bašty, ale aj z Viedenského ravelínu zasypali turecké zákopy i okraj tábora. Ako sa muži neskôr dozvedeli, streľba zabila aj niekoľko mužov a koní blízko veľkovezírovho šiatra.


  Neprešlo ani pár minút a z nepriateľského tábora sa ozvalo zborové volanie na Alahovu počesť. Vo vzduchu sa zatrepotali vlajky, vyskočili bunčuky. Obrancovia pevnosti už vedeli, že to je predzvesť tureckej salvy.


  „Hlavy dole!“ zavelil Báthory a sám sa zviezol za kolmi vystuženú hlinenú predprseň.


  Pohanské kanóny zaburácali. Gule rôznych veľkostí a hmotností šklbali hlinu a guče trávy z glacisu, lámali palisádu nad krytou cestou, čliapali do priekopy, búšili do kurtín a líc bastiónov. Niekoľko striel zasiahlo tehlovú plentu ravelínu a vytĺklo z nej spŕšky červenkastého muriva. Jedna štrajchla vrch hradby asi siahu od Báthoryho, zranila dvoch mužov a po vnútornom svahu ravelínu sa skotúľala medzi čakajúcich jazdcov, kde dorantala nohy husárskeho koňa.


  „Hohó!“ zvolal do revu a erdžania Antoni, sediaci chrbtom k predprsni vedľa Báthoryho. „Ešte pár dní a obrezanci sa naučia strieľať!“


  Zo záhrenia vybral čutoru a poriadne si z nej prihol. Podľa syčania a vycierania zubov v nej určite nemal vodu. Podal ju Báthorymu. Kapitán zaváhal. Prepadla ho taká chuť na čosi ostrejšie, že mu až stŕpol jazyk. Napriek tomu zavrtel hlavou.


  „A ocenil by som, keby ste sa aj vy v službe vyhýbali chľastu.“


  Antoni pretiahol tvár a zdvihol obe ruky v kapitulačnom geste.


  „Myslím to vážne,“ zavrčal Báthory.


  Medzitým spustili streľbu janičiari. Guľky z dlhých muškiet klepali do vonkajšieho opevnenia. Nikoho príliš nevzrušovali. Od toho večera, keď Forgáč odmietol veľkovezírovu výzvu, mali za sebou tri dni intenzívnej paľby. Pevnosť každý deň zasiahlo odhadom tristo až štyristo delových gúľ a celé roje striel z ručných zbraní.


  „Pripravte sa!“ zvolal Albrecht von Hagen, keď počul, že streľba na tureckej strane redne. „V mene Božom!“


  „Do zbrane, páni!“ otočil sa Bercsényi k husárom, šabľu vo vysoko zdvihnutej ruke. „Očakávam, že sa predvediete ako kovaní uhorskí turkobijci! Za Krista, za vlasť!“


  V jednom ohľade husári prekonali svojich českých spolubojovníkov už tu a teraz – kričali hlasnejšie a strúhali vražednejšie grimasy.


  Pruský podplukovník iba mykol fúzom a s mečom napriahnutým nad konskú hlavu vklusal do prejazdu poterny.


  Báthory vstal, vystúpil na banket a sledoval dva prúdy jazdcov, ako cez predmestie cválajú k tureckým pozíciám. Zazneli útočné poľnice a čoskoro zapraskali pištole a karabíny.


  Kapitán cítil, ako mu búši srdce. Po dňoch skleslých nálad, hraničiacich s melanchóliou, sa v ňom čosi prebudilo. Už ani neveril, že to v sebe ešte dokáže rozdúchať. Uvedomil si, že zviera v dlani rukoväť šable. Akoby cválal s jazdcami a každú chvíľu mal rúbať hlavy s turbanoch, fezoch a šišakoch.


  Ako za starých čias.


  Otočil sa k Antonimu. „Dobíjať! Švihom!“


  „Kapitán...“


  „Viem, že je priskoro. Vytrite hlavne mokrými handrami. A nech sú nabité húfnice na glacise. Keď sa Hagen a Bercsényi budú vracať, s korisťou či bez, Turci sa poženú za nimi. Vtedy musíme byť pripravení!“


  „Rozkaz, kapitán!“

  Öfkeli Iskender. Na to meno bol pyšný. Omnoho viac ako na to, s ktorým sa narodil. Szilárd? V tých časoch, keď sa modlil ku krížu, nebol „pevný“. Kdeže. Bol vlažný vo viere ako väčšina kresťanských slabochov. Neistý, pochybujúci, zmätený, bez cieľa.


  Učenie proroka Mohameda – nech naveky trvá Jeho sláva! – ukončilo jeho blúdenie raz a navždy. Napĺňalo ho silou a dávalo mu jasné poslanie – slúžiť Bohu a šíriť jeho vieru každým možným spôsobom. Vo vojsku to jednoznačne znamenalo cestu meča, svätú vojnu, krvavú podobu džihádu. Áno, v Písme sa často opakovalo, že Boh je milosrdný a odpúšťajúci. Veľkolepý posledný sudca však odpúšťal len tým, čo sa poklonili pred jeho múdrosťou a nekonečnou mocou. S odpadlíkmi a úbohými bezvercami nemal zľutovania.


  Dnes si už ledva spomínal na to, ako sa modlil k Ježišovi, trojjedinému Bohu a ostatným bludom. Počas výcviku v tábore Ok Meydan blízko Istanbulu sa o duchovné osvietenie nových janičiarov staral imám ody a derviši z rádu bektaši. Ich učenie bolo mystické, tajuplné, obsahovalo aj rituály z čias pred Mohamedom, ktoré niektorí moslimovia považovali za rúhanie. Pre janičiarov však boli práve tieto obrady tmelom ich bratstva. Keď mehter zahral údernú melódiu a členovia ody sklonili hlavy k modlitbe gülbank, v ktorej sa obracali k štvrtému kalifovi Alimu a zakladateľovi rádu Hadžimu Bektašovi Velimu, prestupovala nimi nevídaná moc. Dostávali sa do tranzu, ktorý nemal ďaleko k stavu marifa, poznaniu konečnej duchovnej pravdy. Pravý sultánov bojovník bol pripravený prelievať krv nepriateľov viery a položiť aj vlastný život v mene Alaha. Mučenícka smrť bola najvyššia hodnota.


  V Iskenderovej duši sa bili dva princípy. Na jednej strane bol ako každý janičiar pripravený na smrť v boji; keď mu aga alebo odabaši prikážu, aby sa hruďou hodil na čepele ďaurov, urobí to bez najmenšieho zaváhania. No pomyslenie na smrť by ho malo napĺňať pokojom a zmierením. Čakali ho predsa potešenia vo večných záhradách.


  V jeho srdci však blčal oheň. Ak si ho Alah povolá, nech sa tak stane, ale predtým túžil zmárniť čo najviac neveriacich. Pomyslenie na nich v ňom rozdúchavalo hnev, ba zúrivosť. Dychtil po ich krvi, akoby sa chcel kresťanom pomstiť za to, že bol sám kedysi jedným z nich, že ho celé roky udržiavali v tom odpornom blude. Mal pocit, že kým bol kresťanom, prebýval v akejsi temnici a oči mal previazané čiernou stuhou. Teraz konečne striasol otrocké okovy a chcel sa kruto vyvŕšiť na svojich žalárnikoch.


  Tak sa stal Zúrivým Iskenderom. Bojovníkom, od ktorého počas bitky radšej bočili aj jeho vlastní druhovia, aby sa im neušiel úder jatagánom či kiličom. Aj dnes svojim bratom z janičiarskeho zboru dokazoval, že si nové meno zaslúži. Keď zaútočili jazdci z pevnosti a vypukli jatky, akoby ho niekto pustil z reťaze.


  „Kerim Allah!“ kričal a pritom bodal, sekal, rezal, oddeľoval údy a hlavy. Veril, že jeho rukou padá na bezvercov hnev samotného Boha. V takýchto chvíľach nebol Alah ani zamak milostivý a odpúšťajúci. Neúprosne rozsieval skazu a Iskenderova dolama čoskoro vyzerala ako mäsiarska zástera.


  Napriek jeho besneniu a spoločnému úsiliu janičiarov, azabov a sipáhiov útočníci rýchlo prenikli k ohrade s dobytkom a podarilo sa im ju otvoriť. Kravy sa vyvalili von, ale brána im bola priúzka, takže pod tlakom bučiacej masy začali praskať a váľať sa aj najbližšie stĺpy a vodorovné preklady. To ešte znásobilo chaos a všetko zahalil zvírený prach.


  Iskender v kúdoloch pred sebou zočil siluetu uhorského jazdca a rozohnal sa kiličom, ale v tej chvíli sa zboku prihnal splašený býk, vrazil do koňa a zvalil ho na zem. Erdžiaci tátoš zabubnoval kopytami a zaraz vyskočil; hoci sa mu zo slabín valila krv, rozbehol sa preč. Iskender sa ponáhľal k jazdcovi, ktorý sa takisto snažil pozviechať. Na prvý pohľad patril k pevnostným husárom. Niektorí z jeho oddielu nosili krúžkové panciere a zopár veliteľov dokonca kyrysy, ale väčšinou mali iba dolomány. Preto keď Iskender celou silou sekol muža kúsok nad šerpu, ktorou bol opásaný, ostrie rozpáralo brucho dlhou škaredou ranou. Husár sa zlomil v páse a klesol na všetky štyri. Z rany s mľasknutím vypadli slučky čriev. Ranený lapil dych a otvoril ústa k výkriku, ale vtedy mu Iskender obojručným katovským úderom preťal krk a nemá hlava sa skotúľala do podupanej trávy.


  Mladý bojovník sa rozhliadol. Ako sa okolo trhali a usádzali mračná prachu, aj jeho vedomie sa pozvoľna vynáralo z červenej hmly. Húfy nepriateľských jazdcov očividne redli, no nie mečmi gaziov, ale jednoducho dosiahli, čo mali v pláne a poľnice im trúbili na ústup.


  „Utekajú!“ zakričal ktosi. „Zbabelí psi!“


  Znelo to ako víťazné volanie, ale Iskender videl, že okolo ležia tucty mŕtvych a vážne zranených osmanských vojakov, najmä janičiarov. Ohrada pre dobytok zostala zváľaná a prázdna. Obzrel sa za útočníkmi. Vzďaľovali sa predmestím k pevnosti a pred sebou hnali stádo kráv, navyše niesli ukoristené turecké zástavy a bunčuky. To patrilo k najhorším potupám v boji – stratiť vlajku oddielu.


  Zaškrípal zubami a cítil, ako v ňom opäť klokoce nenávisť. Vykročil krížom cez bojisko, hoci strelci na hradbách Újváru práve spustili kryciu paľbu, ktorá mala Osmanov odradiť od prenasledovania vracajúcich sa jazdcov. Do janičiarskeho tábora oproti Viedenskej bráne pršalo železo i olovo. Muži skákali do zákopov a skrývali sa za stromy, šiance a zvyšky vypálených domov.


  Öfkeli Iskender si bzukot guliek a prskanie hliny a kamenných úlomkov nevšímal. Ako démon zbierajúci duše kráčal bojiskom a skúsenými údermi meča odtínal hlavy kresťanov, ktorí padli jeho rukou. Pozbieral ich osem, čo bola tretina celkového počtu mŕtvych ďaurov. Našiel aj dvoch zranených. Ukončil ich životy.


  Tureckí strelci paľbu opätovali, ale vzájomná prestrelka pozvoľna tíchla. Iskender vyšiel na cestu. Ako keby načisto stratil úctu k svojmu životu, postavil sa na miesto, kde ho museli muži z pevnosti dobre vidieť. Zdvihol ruky, v jednej krvavý kilič, v druhej strapec hláv, a vykríkol:


  „Alah je veľký! Niet boha okrem Alaha a Mohamed je jeho Prorok! Alah je veľký! Niet boha okrem Alaha...“


  Opakoval to aspoň desaťkrát. Obrancovia Újváru ho videli a viackrát naňho vystrelili. Guľky okolo neho vírili prach, hvízdali mu okolo uší, no ani jedna ho nezasiahla.


  „Zabijeme vás!“ zakričal napokon rečou Uhrov. „Všetci padnete pod ostria našich mečov a vaše duše zožerú diabli v ohnivej priepasti!“


  Hnev v ňom konečne vychladol. Spustil ruky, ukázal opevneniu chrbát a vracal sa k pozíciám svojich druhov. Nikto ho neoslovil. Vyprevádzali ho pohľadmi plnými úcty a bázne. Ktosi povedal, že musí byť nezraniteľný. Možno ho chráni neviditeľná ruka samotného Boha. Tie slová sa rýchlo šírili.


  Posadil sa k starej jabloni a hlavy položil vedľa seba. Pil vodu z čutory a otupene sa díval, ako ostatní janičiari nosia z bojiska mŕtvych a ranených druhov.


  „Iskender! Iskender-ašči!“ zavolal ktosi.


  Ašči bola jeho hodnosť v hierarchii orty. Zdvihol hlavu.


  „Iskender-ašči,“ zopakoval obďaleč stojaci mladý janičiar a uklonil sa. „Žiada si ťa ctihodný Salih aga.“


  Vrchný veliteľ janičiarov. Iskender si nalial z čutory trochu vody do pravej dlane a pretrel si tvár. Z brady mu stekala voda ružovej farby. Opláchol sa ešte raz. Zaprel do zeme obojstranne brúsený jelman na konci meča a vstal.


  Hlavy vzal so sebou – ako dravec, čo sa už nasýtil, ale stále rozvláča obhryzené kosti, aby dal ostatným v svorke najavo, kto je vrchný lovec.


  Salih ho už netrpezlivo čakal pred svojím šiatrom. Keď zbadal mladíkov zakrvavený odev a ohavné trofeje v pästi, zamračil sa a trochu zbledol.


  „Vznešený aga,“ pozdravil ho Iskender a hlboko sa uklonil.


  „Pôjdeš so mnou, ašči. Vezmi aj hlavy.“


  Mladík poslušne nasledoval veliteľa s jeho osobnou gardou uličkou medzi stanmi. Kráčali na sever, do tábora samotného veľkovezíra.

  Fazil Ahmed Köprülü a Salih aga boli dávni priatelia. Keď terajší veľkovezír slúžil ako miestodržiteľ v Damasku, bol Salih jeho kethüdom – osobným tajomníkom, dôverníkom a radcom. Po nástupe do veľkovezírskeho úradu Köprülü vymenoval Saliha za čavuš bašiho, vrchného veliteľa poslov; bola to významná funkcia, pretože čavuši okrem doručovania správ často pôsobili aj ako vyslanci a vyjednávači. Krátko pred tohtoročnou výpravou do Uhorska Köprülü usúdil, že osemtisícový janičiarsky zbor, srdce Alahovo vojska, musí viesť muž, ktorému bezvýhradne dôveruje. Salih sa stal janičiarskym agom.


  Dnes však ani dlhoročná známosť nezachránila Saliha pred výbuchom veľkovezírovho hnevu.


  „Toľké straty!“ niesol sa priestranným šiatrom Köprülüov rozčúlený hlas. „A nielen na ľudských životoch! Dobre vieš, aga, aké máme ťažkosti so zásobovaním. Napriek tomu si nechal tie špinavé neveriace svine, aby nás jedným útokom pripravili o celé stádo! Dostal si rozkaz dobytok dobre strážiť. Načisto si zlyhal!“


  Salih aga ponížene tisol čelo k nádhernému perzskému kobercu.


  „Tisíckrát ťa prosím o odpustenie, veľkomožný vezír! Určite vieš, že neustávame v našom úsilí. Už štvrtý deň zasypávame pevnosť skazou a spôsobili sme ďaurom obrovské škody. Kto mohol predvídať, že ich bojovnosť ešte nie je zlomená? Že sa vzchopia k takému tvrdému protiútoku?“


  „Na ich zákernosť netreba zabúdať!“ prskal Köprülü. „Musíme byť neustále v strehu!“


  „Alah je mi svedkom, že sme bojovali udatne, strážca ríše! Tu som priviedol aščiho Iskendera, ktorý sám usmrtil osem kacírskych podliakov. Ich hlavy ti prinášame do daru, výsosť. Na znak našej bojovnosti a odhodlania čeliť každému ďaurskému výpadu!“


  „Chvastáš sa krvou na cudzom ostrí, aga,“ odfrkol si veľkovezír. „Chceš ma ohúriť mimoriadnymi zásluhami jedného muža, aby som prehliadol neúspech celého tvojho zboru?“


  „Na niečo také som ani nepomyslel, ctihodný vezír! Tvoj úbohý služobník prišiel s trúfalým návrhom...“


  „Mlč!“ zahriakol ho Köprülü takým tónom, že aj otrok, ktorý ho ovieval vejárom na dlhej násade, na chvíľu zmeravel. Hneď sa ale spamätal a vrátil sa k jednotvárnej činnosti – hoci boli chlopne stanu zdvihnuté, vnútri bolo horúco.


  Veľkovezír sklonil zrak k mladíkovi, ktorý kľačal s tvárou na zemi dva kroky za janičiarskym veliteľom.


  „Osem hláv?“ spýtal sa. „Všetky tvojím mečom? Hovor!“


  „Tak je, prvý medzi vyvolenými.“ Iskender sa trochu nadvihol, ale zrak naďalej upieral do zeme. „Vlastnoručne som ich zrazil zo sediel a ukončil ich naničhodné životy.“


  „Potom si hrdina, aký nemá v mojom vojsku páru. Vyznamenal si sa v bitke pri Parkáne, pri obliehaní Šurianskej pevnosti a dnes opäť.“


  „Slúžim Bohu, žiarivému sultánovi a tvojej výsosti!“


  „Patrí ti štedrá odmena. Pamätám si, čo si žiadal v ostrihomskom tábore. Chcel si sa stať serdengečtiom. Povedz, stále túžiš po osude toho, ktorý stratil hlavu?“


  „Celým srdcom, pane!“


  Veľkovezír rozvážne pokýval hlavou. „Nech sa stane. Ale nebudeš radovým bojovníkom, Iskender. Týmto ti dávam hodnosť odabašiho.“


  „Môj pane?“ zareagoval mladík trochu zmätene.


  „Počuješ dobre. Budeš veliť zvláštnej orte. Salih aga!“


  „Výsosť?“ ohlásil sa veliteľ janičiarov, nos stále zarytý v koberci.


  „Prikazujem ti, aby si zostavil jednotku serdengečtiov. Vyber z janičiarskeho zboru odvážnych, zdatných bojovníkov, ktorí nemajú strach vrhnúť sa aj do beznádejného útoku. Takých, čo sa ochotne stanú mučeníkmi viery, ak zároveň usmrtia čo najväčší počet nepriateľov a spôsobia im veľké škody. Táto zvláštna orta musí mať sto členov a veliť im bude Iskender-baši.“


  „Rozumiem, môj pane! Vykonám, ako si rozkázal.“


  „To nie je všetko, Salih aga. Ortu musíš zostaviť ešte dnes.“


  „Dnes, môj pane?“


  „Áno, pretože už zajtra podnikne prvý útok. Pre väčšinu jej členov to bude zároveň posledný boj, ale je to obeť potrebná pre veľké víťazstvo sultána a jediného Boha. Ctihodný Ali paša, vysvetli agovi, o čom sme hovorili pred jeho príchodom.“


  V stane bolo aj niekoľko begov a vezírov, vrátane skúseného Köse Ali pašu.


  „Udatný aga,“ ujal sa slova nahluchlý bosniansky miestodržiteľ, „tvoji janičiari kopú približovacie zákopy s obdivuhodným nasadením. Ale dostali sa už tak blízko, že ich príliš ohrozujú ďaurskí strelci na valoch pred priekopou. A keby len strelci! Ako sme sa dnes presvedčili, tá bašta pred mostom...“


  „Ravelín,“ podotkol Gürdžü Mehmed paša. „Tak ju kresťania nazývajú.“


  „Presne tak, Gürdžü paša. Tento ravelín slúži aj na nečakané výpady ďaurských jazdcov do nášho tábora. Preto musí byť čo najskôr zničený. Kým ho nedobyjeme, neprenikneme k priekope a nebudeme môcť zaútočiť priamo na hradby pevnosti. Preto zajtra udrieme na západné predmostie. Útok povedú serdengečtiovia vedení Iskender-bašim. Za nimi pôjdu ostatné janičiarske orty, azabi a ďalší gaziovia.“


  „To je veľkolepý plán, múdry serdár,“ povedal Salih aga, „ale naše straty budú obrovské. Na tom... rale...“


  „Ravelíne,“ opravil ho Gürdžü Mehmed paša.


  „Na ravelíne majú niekoľko diel a podľa všetkého ich obsluhujú skúsení strelci. Za palisádami na násype striehnu celé šíky prekliatych mušketierov a okrem toho tam majú rozostavené húfnice. Tie dokážu metať celé smršte olova a železa, naši gaziovia budú padať po tuctoch...“


  „Nebudú,“ prerušil ho veľkovezír a pokynul Kösemu, aby pokračoval.


  „Zničíme ich,“ nadviazal Ali paša. „Dnes v noci presunieme delá na nové pozície, bližšie k nepriateľským valom. A potom,“ starý vezír vyceril riedke žlté zuby, „rozpútame takú skazu, že sa zbabelí ďaurskí psi budú modliť za rýchlu smrť.“


  [image: decor]


  V pevnosti bola na večeru hovädzina.


  Na veliteľstve sa ako predjedlo podávala kravská pečeň na rošte, k nej omáčka z medu, ďumbiera a drvených klinčekov. Nasledoval vývar so zeleninou a knedličkami z hovädzieho špiku. Hlavný chod tvorilo teľa pečené na ražni s hruďou plnenou zmesou slaniny, opečenej chlebovej kôrky, hrozienok a petržlenovej vňate. K tomu, ako inak, najlepšie uhorské víno.


  Báthory celý čas myslel na to, že by dal prednosť pivu a hovädziemu gulášu, ktorý sa varil v kotle na nádvorí U Talianov.


  Lenže pozvali ho na oficiersku oslavu. Vraj „za zásluhy“. Dnešný útok bol jeho nápad a strelci z Viedenského ravelínu pod jeho velením účinne kryli ústup jazdcov do pevnosti. Don Pio trval na tom, že Báthorymu patrí miesto pri veliteľskom stole, dokonca po jeho pravej ruke.


  Hostina nebola celkom neformálna, šlo zároveň o pravidelné zasadanie Rady obrany. Tej sa okrem velenia zúčastňovali aj zbrojný komisár Perpignan, vrchný lekár Domanický či novozámocký richtár Ján Lončík, zodpovedný za civilné záležitosti. Hlavná sieň kapitanátu bola pôvodne na poschodí. Miestnosť s vysokými oknami však priamo ohrozovala osmanská delostreľba. Neoplatilo sa riskovať – akurát dnes nepriateľská guľa zasiahla vedľa stojaci arcibiskupský palác tak, že dve okná na poschodí premenila na jednu hrozivú dieru a drahocenný nábytok v hlavnej palote sa už teraz hodil iba ak na podkúrenie.


  Hodovná a poradná sála veliteľstva sa teda presunula na prízemie, do menšej, tienistej miestnosti s oknami otočenými k susednému mestskému kúpeľu. Úzka ulička medzi budovami a vysoký protiľahlý múr predstavovali obstojnú záruku, že tieto okná nedostanú priamy zásah. Pre istotu ich aj tak zatĺkli hrubými fošňami.


  Keď k Báthorymu pristúpil sluha s objemným džbánom, kapitán zavrtel hlavou a svoj nedávno dopitý pohár prikryl dlaňou. Lokaj sa teda obrátil k barónovi Bercsényimu. Ten sa rozhodne neokúňal a lial do seba jeden pohár za druhým. Dnes mal čo oslavovať.


  „Vidím, že ste si vstúpili do svedomia, kapitán,“ pochválil Báthoryho knieža Pio, sediaci za vrchstolom – opačný koniec tabule patril Forgáčovi. „Keď som prišiel do pevnosti, mal som z vás dojem, že ste sa načisto opustili. Z chýrečného turkobijcu sa stal bohapustý korheľ, navyše taký ľahostajný k dianiu pred hradbami, že to takmer hraničilo s vlastizradou.“


  Báthory sklonil hlavu, akoby ďakoval za prejavené uznanie. Nemalo zmysel priznávať sa, že odmietol víno, lebo zamýšľal čo najskôr zdúchnuť a dať si U Talianov holbu piva.


  „Udržiavate si triezvu myseľ a vykresali ste v sebe nadšenie pre boj,“ pokračoval Savojčan. „Dobre. Veľmi dobre. Na dnešnom úspechu máte nemalý podiel.“


  „Hold patrí barónovi a podplukovníkovi,“ namietol Báthory.


  „Na našu udatnú kavalériu, husárov i dragúnov!“ zvolal markíz de Grana a zdvihol čašu.


  Hlučne si pripili. Bercsényi a von Hagen sa tvárili, ako keby boli pre seba navzájom neviditeľní, ani len o seba nezavadili pohľadom.


  „Jedna vec mi ale vŕta v hlave,“ ozval sa Adam Forgáč tónom, ktorý šmahom zadusil rozjarenú náladu. Za jeho chrbtom boli o stenu opreté trofeje z dnešného výpadu – dva turecké bunčuky a vlajka s polmesiacom a nerozlúštiteľným arabským nápisom. „Čo teraz urobia mohamedáni?“


  „Niet pochýb, že sme ich rozzúrili,“ povedal Locatelli a vyfúkol sivý kúdol dymu – po večeri v jeho prstoch nesmela chýbať fajka. „Veľkovezír, ten sukin syn, už isto spriada plány na odvetu. Počítal by som s tvrdým protiúderom proti západnému ravelínu.“


  „Len nech sa prídu nažrať olova,“ odfrkol si Pio. „Glacis aj ravelín ubránime. Sú tam Antoni, Schlechtenthal a Báthory.“


  „Dobrá posádka, o tom niet pochýb, ale proti takej obrovskej presile...“


  „Udržíme sa,“ uťal knieža. „Nekuvikajte, plukovník. Musíme zostať pevní vo viere a nepoľaviť v odhodlaní. Pohania čelia nedostatku stravy. Vojsko je vraj nespokojné a nesúdržné, hlavne provinčné jazdné oddiely vraj zaujíma skôr drancovanie po dedinách ako dobývanie pevnosti. Navyše im stále neprišla na pomoc tatárska horda, ako sa povrávalo. Ak vytrváme, zastihnú ich jesenné pľušte a budú sa musieť stiahnuť do Ostrihomu.“


  „Ani v našom vojsku nie je najlepšia nálada,“ namietol Locatelli. „Hlavne medzi husármi a hajdúchmi sa šíria pochybovačné, ba porazenecké reči.“


  „Počujem dobre?“ zareagoval Bercsényi zvučne. „Osočujte uhorských bojovníkov zo zbabelosti, pane?“


  „Barón,“ opáčil Locatelli chladnokrvne, „aj vy dobre viete, že uhorskí vojaci sú sklamaní z postoja svojich pánov. Palatín Wesselényi vyhlásil insurekciu v preddunajských stoliciach, ale väčšina veľmožov si s jeho výzvou vytrela riť. Dá sa to hodnotiť inak ako vlastizrada?“


  „A niekoho čosi také prekvapuje?“ ozval sa podplukovník Walther. „Nie je to prvýkrát, čo Uhri otáľajú v predvečer stretu s Turkom. Nenávidia Habsburgovcov a keď si majú vybrať medzi nimi a sultánovým zlatom a výsadami...“


  „Neopovážte sa!“ skríkol Bercsényi a rázne vstal, až riady zahrkotali a z čiaš vyšplechlo víno. „Nekydajte ohováračský hnoj na uhorskú šľachtu! Uznávam, nájdu sa aj vierolomníci, hlavne sedmohradská čvarga na čele s Apaffym, ale väčšina z nás hrdinsky, s krvavou šabľou v ruke bráni kresťanský svet pred pohanskou záplavou! Aby vaše vypasené zadky mohli pokojne čupieť v nemeckých zlatých kaštieľoch...“


  „Upokojte sa, barón!“ zavrčal Forgáč. „A vy, podplukovník, nedúchajte do pahreby klebiet a neberte si Uhrov do úst. Vy tobôž, Locatelli. Osoba s vašou povesťou nemá právo posudzovať morálnosť nášho konania.“


  Plukovník stuhol a trochu zbledol.


  „Mám dôkaz,“ precedil cez zuby, ktorými zvieral pipasár fajky.


  Muži pri stole zmĺkli.


  „Dôkaz čoho?“ spýtal sa Forgáč.


  „Že uhorskí vojaci nie sú celkom oddaní Bohu. Majú sklony k pohanským, ba povedal by som diabolským záležitostiam. Šíri sa medzi nimi heréza, a teraz nemám na mysli luteránstvo. Je to niečo horšie.“


  „Ešte horšie?“ zvolal Pio. „O čom to rozprávate, plukovník? Na také vážne tvrdenie treba mať naozaj pádny dôvod. Varujem vás, ak je to krivé obvinenie...“


  „Na Žerotínovej bašte sme našli zakopané prasacie vnútornosti.“


  Dobrá nálada načisto zvädla. Dokonca aj Bercsényi si sadol a dal si ďalší glg vína.


  „Upozornil ma na to poručík Storch,“ nadviazal Locatelli. „Dnes velí nočnej hliadke, ale keby tu bol, potvrdí moje slová. Včera ráno si všimol rozrytú hlinu – zhruba na mieste, kde ochodza z kurtiny ústi na bastión. Bolo mu to podozrivé, nepoznal dôvod, prečo by tam niekto kopal. Rozkázal som, aby doniesli motyku a lopatu. Po chvíli muži vytiahli zo zeme smradľavé vrece. Boli v ňom prasacie črevá a kosti. Na kostiach sme rozoznali vypálené značky. Hneď som vedel, že je to čosi kacírske. Jeden Valón, dobrý kresťan, za mnou prišiel s hlásením, že v noci pristihol uhorských hajdúchov sedieť v kruhu a zaoberať sa čímsi tajným. Najprv si myslel, že hrajú karty, ale potom mu čosi zasmrdelo. Chcel sa na to pozrieť, ale nedovolili mu podísť bližšie.“


  Pod klenbami s omietkou popraskanou od ustavičných otrasov sa prelievalo zhrozené ticho.


  „To je naozaj vážne obvinenie, plukovník,“ ozval sa konečne Forgáč. „Máte tie kosti a vnútornosti?“


  „Pravdaže nie, vaša milosť! Dal som tie čarodejnícke haraburdy okamžite spáliť. Ale mám dostatok svedkov, ktorí nález potvrdia.“


  „Dobrý Bože,“ Forgáč sa s povzdychom oprel vo svojom vysokom kresle. „Už len to nám chýba – bosoráctvo priamo v pevnosti. Hajtman, tí muži spadajú pod vaše velenie. Nemáte k tomu čo povedať?“


  Oslovený Gábor Horvay bol šľachovitý chlap stredných rokov. Velil novozámockým hajdúchom, odkedy bývalý vrchný hajtman Morochovič padol v bitke pri kostole na predmestí.


  „Vaša milosť,“ poposadol si Horvay, „nemám pre to žiadne vysvetlenie. O celej veci počujem teraz prvýkrát. Naozaj netuším, čo tam tí chumaji stvárali.“


  „Veštili,“ povedal náhle Báthory. „Snažili sa z čriev a kostí vyčítať budúcnosť.“


  Všetci sa k nemu otočili.


  „Kapitán?“ zahundral Forgáč. „Nejako sa v týchto veciach vyznáte. Niežeby som sa čudoval. Vaša povesť je... pochybná. Dokonca zlovestná. Počul som o vašich spolkoch so židovskými alchymistami, cigánskymi bosorkami a najmä tým tureckým okultistom...“


  „Čelebi nie je okultista, pane. Je to derviš, vzdelaný mních.“


  „Ale mohamedán, preboha! Strigôň, čo patrí ku kolu s kopou raždia pod podošvami!“


  „Späť k veci, vaša milosť,“ uťal Erberto Pio di Savoia. „Veštenie z vnútorností je neslýchané rúhanie. Zločin proti Bohu. Nesmieme pripustiť, aby sa v našej posádke diali také ohavnosti. Plukovník, požiadate otca Lipperta, aby miesto nálezu dôkladne vysvätil a urobil všetky opatrenia proti pekelným silám.“


  „Už sa stalo. Sľúbil, že príde po rannej omši.“


  „A po druhé: dôkladne celú vec prešetríte a nájdete páchateľov. Hajtman Horvay vám pomôže.“


  „Pravdaže,“ potvrdil rýchlo veliteľ hajdúchov.


  „Všetkých, čo sa bezbožného rituálu zúčastnili, zavriete do žalára, kde zistíme, hoci aj tortúrou, ktorý z nich je vodca. Treba kacírov prísne potrestať. Všetkých zbičovať a vypáliť im znamenia na výstrahu. Toho, čo veštil, obesiť a potom spáliť. Súhlasíte, vaša milosť?“


  Forgáč sa pozrel na Pia z opačného konca stola, ponad svietniky, misy, poháre, džbány, zamastené taniere a podlhovastú tácňu s takmer obratou kostrou pečeného teľaťa.


  „Iste,“ potvrdil. „Čaká nás ešte mnoho krušných dní a je neprípustné, aby sa muži utiekali k Luciferovi alebo iným pekelníkom. Jedinú pomoc môžeme očakávať od všemohúceho Boha. Len on nás spasí pred pohanskou presilou.“


  Mnohí muži pri stole sa prežehnali, niektorí aj sklonili hlavy a privreli oči, aby nečujne vyslovili aspoň kúsok otčenáša.


  „V niečom máte nesporne pravdu, plukovník,“ otočil sa Pio k Locatellimu. „Severné Uhorsko je divoká a tajuplná krajina. Počul som o tunajších šľachtičných, čo sa kúpali v krvi panien, ba dokonca ju pili. O vidieckom obyvateľstve, ktorého sa ledva dotklo kresťanstvo a dodnes vykonáva obrady z pohanských čias. O vedmách a ľudožrútoch, duchoch, démonoch a prízrakoch, čo strašia v starých hradoch a zavýjajú v lesoch. Takisto sa tu stále nepodarilo vykoreniť protestantský blud.“


  Bercsényi hlasno zafučal a zagúľal očami. „Don Pio, vyprosím si, aby ste o nás hovorili ako o barbaroch. Áno, poddanská zberba trpí sklonmi ku kacírstvu. U nás rovnako ako kdekoľvek inde. Na mojom panstve som musel zakázať hádzanie Moreny do potoka a preskakovanie ohňov na Jána. Príliš často sa to zvrhávalo na zvrátené bezbožnosti. Ale uhorskí šľachtici nie sú o nič horší kresťania ako tí v Nemecku, Prusku, Itálii. Nedáme túto krajinu Turkom! Uhorsko je štít kresťanského sveta. Nie nadarmo Újvár nazývajú Hradbou západu. Ja osobne ho budem brániť, kým udržím zbraň v ruke!“


  „O tom nikto nepochybuje, barón,“ povedal Pio zmierlivo. „No viacerí členovia posádky sa zjavne nakazili malovernosťou.“


  „Viem, čo urobíme,“ narovnal sa Forgáč v kresle. Keď upútal pozornosť všetkých prítomných, pokračoval: „Zložíme prísahu. Ráno zhromaždíme na námestí celú posádku bez výnimky, od tu prítomných dôstojníkov až po posledného radového vojaka. Husári, hajdúsi, dragúni, kyrysníci, mušketieri. Nechám z kostola vyniesť kríž s naším Pánom Spasiteľom a všetci povinne odprisahajú vernosť Bohu a cisárovi. Pred tvárou Ukrižovaného sľúbia, že budú Újvár brániť do poslednej kvapky krvi a ak bude treba, položia za vlasť a vieru aj vlastné životy. Kto tú prísahu poruší, nech je naveky zatratený!“


  Dôstojníci na Forgáča mlčky zízali. Niektorí uznanlivo prikyvovali, iní zjavne nevedeli, ako sa tváriť.


  „Vynikajúca myšlienka, vaša milosť,“ ozval sa napokon knieža zo Savojska. „Uskutočníme to hneď zajtra! Locatelli, dovtedy nájdite toho veštca zo svinských čriev. Hneď po prísahe ho obesíme a spálime, aby muži videli, že ich sľub nie sú iba prázdne slová.“


  Nasledoval ďalší z mnohých prípitkov a zamrznutá atmosféra sa konečne začala roztápať. V silnejúcom šume hlasov sa Bercsényi naklonil k Báthorymu a kútikom úst ucedil:


  „Ak sa ráno všetci zhromaždia na rínku, znamená to, že na hradbách nezostanú hliadky?“


  Báthory sa musel uškrnúť. Keď došlo k sporu vo velení, barón zvykol držať stranu uhorskému rodákovi Forgáčovi, ale zjavne ani on nemal príliš vysokú mienku o grófovom ume.


  Silnejúcu vravu pretrhli kovovo zvoniace kroky na chodbe a rázne hlasy. Dvere sa otvorili a vošiel vysoký svetlovlasý mladík v koženom kabátci a plášti zopnutom na ľavom pleci. Strhol si z hlavy klobúk s volavčím perom a uklonil sa.


  „Ráčte odpustiť, páni,“ povedal do náhleho ticha. „Nesiem hlásenie od kapitána Antoniho, ktorý velí nočnej hliadke na Viedenskom ravelíne.“


  „Poručík Lamperský?“ postavil sa Báthory. „Čo sa deje?“


  „To zatiaľ nevieme celkom presne. Ale pohania niečo kujú, pane. Kapitán Antoni dospel k názoru, že by sme mali vyhlásiť pohotovosť; prinajmenšom na západných baštách. Zrejme o tom neviete, ale nastal zvláštny úkaz...“


  „Čo za úkaz?“ zachmúril sa Forgáč. „Hovorte jasne!“


  „Áno, vaša milosť. Dnes je bezoblačné nebo a mesiac skoro v splne, takže sme očakávali jasnú noc s dobrým výhľadom na nepriateľské pozície. Lenže ak sa teraz ráčite pozrieť von, uvidíte, že je tam tma ako v hrobe.“


  „Ako to?“ zapojil sa aj knieža Pio. Hodovnou sieňou sa rýchlo šírilo znepokojenie.


  „Asi hodinu po zotmení začalo mesiaca ubúdať. Netrvalo dlho a celkom zmizol. Na kraj ľahla čierna tma.“


  „Ako je to možné?“ nerozumel Forgáč. „Zatmenie mesiaca?“


  „Pravdepodobne,“ pritakal poručík Lamperský. „Posádka je nanajvýš znepokojená. Šíria sa reči o zlom znamení. Mnohí sa úpenlivo modlia, lebo majú strach, že mesiac zastreli temné mocnosti vyvolané tureckými čarodejníkmi.“


  „Toto ste nám prišli hlásiť, poručík?“ rozčúlil sa Pio. „Že sa poverčiví chumaji trasú pred pohanskými kliatbami?“


  „Pravdaže nie, pane. Ale všetko nasvedčuje tomu, že sa Turci rozhodli využiť tmu. Síce nevidno, čo sa na ich pozíciách deje, ale od zákopov blízko ku glacisu a ravelínu sme začuli tlmené hlasy. Akési stonanie, ako keď viacerí muži fučia od námahy. Takisto fŕkanie koní.“


  „Doriti,“ zaklial Báthory a hodil na stôl obrúsok, ktorým si pred chvíľou napochytre utrel fúzy. „Chystajú odvetu za dnešný útok. Poručík, bežte naspäť! Nech dá Antoni trúbiť na poplach. Všetci ozbrojiť, mušketieri k strieľňam, každé delo nabité. Zakúrte pod kotlami so smolou a pripravte dostatok oleja, bômb a granátov.“


  „Rozkaz, kapitán!“ zvolal Lamperský, nasadil si klobúk, zavial plášťom v ráznej otočke a opustil miestnosť.


  „Páni, povinnosť volá,“ povedal Báthory a krátko sa uklonil najprv grófovi, potom kniežaťu.


  „A nielen vás, kapitán,“ zdvihol sa Pio z kresla. „Zjavne je pred nami rušná noc. Nech niekto zburcuje doktora Domanického a ostatných felčiarov; musia sa pripraviť na prísun zranených. Ďalej navrhujem...“


  Prerušilo ho vzdialené zahrmenie. Všetci prítomní inštinktívne stiahli hlavy medzi plecia. Očakávaný rachot a otrasy spôsobené zásahmi delových gúľ však nenastali.


  „Dnes nestrieľajú dovnútra pevnosti,“ pokrútil Báthory hlavou. „Sústredia sa na ravelín a palisády pred priekopou.“


  Nato bez žiadosti o dovolenie odísť zamieril ku dverám.


  Zbohom, pivo a hovädzí guláš.


  Keď vyšiel z hlavnej brány veliteľstva na námestie, tma naňho doslova zaútočila. Dokonca aj hviezdy blikali akosi slabo. Pozrel sa smerom, kde mal vysoko nad obzorom visieť mesačný kotúč, ale videl iba čiernu škvrnu.


  Nad západnými strechami sa zablyslo a nočný vzduch rozochvelo dunenie ďalších výstrelov. Ani jedna guľa však nepreletela ponad hradby a nedopadla do pevnosti.


  Báthory rázne prešiel popri mestskom kúpeli a zabočil do ulice, čo viedla k Viedenskej bráne. Hlavné vráta boli dôkladne zamknuté, ale vedľa nich bola menšia brána, ktorou sa chodilo k priekope po vodu. Stráže ňou pred chvíľou pustili Lamperského a ešte nestihli zamknúť. Báthory vyšiel von.


  Z mosta sa mu naskytol pohľad na kontreskarpu, vonkajší breh priekopy. Po ňom viedla krytá cesta, chránená palisádami a násypom zvaným glacis, ktorý sa pozvoľna zvažoval do predpolia. V blýskavici z tureckých diel Báthory zazrel, ako sa kolová hradba na jednom úseku rozprskla na márne kúsky. Turci sa ju snažili zničiť, pretože kryla pozície mušketierov a húfnic. Tie predstavovali momentálne najväčšiu hrozbu pre osmanskú pechotu, ak by sa odvážila na priamy šturm.


  „Využili tmu, prašiví psi,“ hlásil mu Antoni, keď Báthory prešiel most a vybehol po nástupnej rampe na ochodzu ravelínu. „Dotiahli za najbližšie šiance delá a strieľajú z nich kliešťové a reťazové strely. Čochvíľa rozbijú palisády na triesky. Kapitán Schlechtenthal mi už hlásil prvé straty na životoch. Takisto nám poškodili jednu húfnicu.“


  V tureckých zákopoch pre zmenu zaburácali mažiare – Báthory spoľahlivo rozoznal ich zvuk. Z hore zdvihnutých krátkych hlavní lietali strely oblúkom za násyp a ravelín. Tam vybuchovali a rozsievali nevídanú skazu.


  Pane na nebi, stoj pri nás, modlil sa Báthory v duchu.


  Útok, ktorého sa obával, začal omnoho skôr, než ktokoľvek v pevnosti predpokladal.

  Hlava deviata,


  v ktorej najudatnejší osmanskí bojovníci útočia na predsunuté opevnenie. Zúrivý Iskender sa opäť vyznamená. Ešte zúrivejší Báthory upadne do nemilosti.


  „Nech Boh vypočuje toho, kto Ho velebí. Pane náš, Tebe patrí chvála!“


  „Allahu ekber!“


  Čas na sabah, skorú rannú modlitbu, ich zastihol už v zákopoch. Öfkeli Iskender a muži z orty serdengečtiov pokľakli do vlhkej hliny. Modlitebné koberčeky so sebou nemali, pri nočnom vstupe do zákopov si vzali len to najnutnejšie, teda zbrane.


  „Sláva Pánu najvyššiemu,“ opakovali muži trikrát, pričom sa zakaždým dotkli čelom zeme. „Allahu ekber!“


  Potom chvíľu sedeli na pätách, aby precítili spojenie s Všemohúcim. Iskender mal čo robiť, aby sa sústredil. Blížila sa jeho chvíľa. Pozvoľna sa brieždilo, skončila noc naplnená ohňom, výbuchmi a skazou. Násyp pred priekopou bol rozrytý ako po nájazde obludných kancov, palisáda pozdĺž krytej cesty pripomínala chrup starca. Streľba poriadne dotĺkla aj tehlovú plentu ravelínu, zívali v nej viditeľné diery a trhliny.


  „Sláva Pánu najvyššiemu,“ predniesol Iskender a znovu klesol tvárou k zemi. Napokon sa v pokľaku pozrel napravo i naľavo a zakaždým vyriekol:


  „Mier nech ťa sprevádza a milosť Božia.“


  Lenže mier bolo to posledné, čo dnes ráno mienili rozsievať. Mladý veliteľ vstal, ostatní bojovníci nasledovali jeho príklad. Rýchlo si pripínali opasky s mečmi, za šerpy strkali jatagány, nasadzovali si okrúhle prútené štíty s kovovými puklicami, do rúk brali bojové sekery, či už načaky alebo balty. Viacerí z nich si vzali luky a šípy.


  Za iných okolností by teraz rezko spustil mehter, janičiarsky orchester. No ak sa im mal podariť prekvapujúci útok, nesmeli sa prezradiť privčas.


  Bez vojnovej modlitby gülbank by sa však žiadny janičiar neodvážil ísť do boja.


  „Allah! Allah! Ill-Allah!“ predniesol imám z rádu bektaši. Muži to po ňom zopakovali a potom vedno, ale tlmenými hlasmi, aby ich nezačuli kresťania v pevnosti, prednášali:


  


  Krvavé ruky, krvavé meče,


  hlava bystrá, srdce ohnivé.


  Nezradíme bratov z našej družiny,


  staneme sa mučeníkmi v mene Boha,


  náš hnev uvrhne nepriateľov do skazy.


  Vyznávame vernosť sultánovi,


  trikrát, sedemkrát, štyridsaťkrát!


  Prorok Mohamed je osvietený,


  kalif Ali je náš svätý otec,


  Hadži Bektaš Veli je nositeľ múdrosti.


  Boh je veľkorysý! Boh je veľkorysý! Kerim Allah!


  


  Na posledné slová mala celá orta zborovo zvolať: „Hu!“ Muži mali čo robiť, aby sa ovládli a namiesto pokriku odpoveď len zašepkali.


  Iskender vytiahol spoza šerpy pištoľ, dar od samotného Saliha agu.


  „Do zbrane, bratia. Nadišiel deň našej slávy. Dnes nebojujeme za korisť a pôdu. Myslite na potešenia vo večnej záhrade, len to je pravá odmena pre bojovníkov viery. Zničte čo najviac naničhodných uctievačov kríža!“


  Nastal čas. Na novozámockých predmestiach ležal sivý opar – ranná hmla z močarísk sa miešala s dymom, ktorý sa stále kde-tu valil zo spálenísk po nočných požiaroch. Toto vítané krytie bolo bezpochyby dielom Alaha, rovnako ako nočné zatmenie mesiaca, ktoré im uľahčilo nepozorovaný presun diel a veľkých jednotiek janičiarov bližšie k pevnosti. Všemohúci stál na ich strane.


  Serdengečtiovia po rebríkoch liezli zo zákopov, zoraďovali sa a pod šerým príkrovom sa rezko blížili k násypu a ravelínu. Niektorí niesli dlhé rebríky. Nikto nepreriekol slovka. Zbrane sa snažili držať tak, aby necvendžali.


  Vo chvíli, keď čelo orty dosiahlo úpätie glacisu, z ravelínu zaznel varovný výkrik.


  „Kerim Allah!“ zrúkol Iskender-baši. „Kerim Allah!“


  „Hu!!!“ zrevali muži konečne a ozlomkrky sa rozbehli k opevneniu. Chceli sa dostať čo najbližšie, kým kresťania naplno nespustia poplach a nechopia sa zbraní.


  K tomu došlo vzápätí – tresol výstrel, zatrúbili poľnice, krátko nato zacvendžal zvon.


  Iskender dobehol k priekope pred ravelínom. Nasledovali ho muži s rebríkmi, stred útoku. Bojovníci na krídlach sa už po tiahlom svahu glacisu blížili k rozstrieľaným palisádam. Lukostrelci zasypali vrcholok valu šípmi.


  Kresťania sa rýchlo spamätali a opätovali paľbu. Na násype zaburácala húfnica a Iskender videl, ako roj guliek z kartáčovej strely zmietol pol tucta jeho druhov v smršti rozšklbaného mäsa a roztrieštených kostí.


  Riadne janičiarske oddiely, dosiaľ skryté v najbližšom paralelnom zákope, spustili kryciu streľbu z muškiet – mierili najmä na vrch ravelínu. Serdengečtiovia medzitým skákali do priekopy, pomedzi koly zarazené do blatistého dna sa drali k murovanej eskarpe, opierali o ňu rebríky a smelo liezli hore.


  „Kerim Allah!“


  „Hu!!!“


  Skupina mužov prebehla po drevenom moste k poterne v líci ravelínu. Načaky a balty sa zahryzli do vrát. Ich úsilie však obrancovia rýchlo zmarili, keď na nich zhodili niekoľko syčiacich granátov. Baňaté nádoby z liatiny, ale aj zo skla či pálenej hliny mali v sebe okrem prachu aj ostré kamene, klince, sekané olovo a železný hrach. Pri výbuchu sa to všetko spolu s črepmi rozprsklo na všetky strany a páchalo priam apokalyptickú skazu na všetkom živom.


  Na mužov šplhajúcich po rebríkoch sa zniesol čierny dážď dechtu a zemného oleja. Vzápätí zhora zleteli horiace fakle. Nešťastníci skropení lepkavými horľavinami prudko vzbĺkli. So šialeným vreskom strhávali svojich druhov na nižších priečkach a v blčiacich chumľoch padali naspäť do priekopy.


  Iskender stál na kraji priekopy obďaleč mosta a povzbudzoval mužov v ich zdanlivo márnom úsilí. Od puklice jeho štítu sa odrazila guľka z pušky. Zapotácal sa, zaspätkoval, vrazil hlavu medzi plecia. Uvedomil si, že janičiarska streľba spoza šiancov utíchla. Znamenalo to, že Salih aga vydal rozkaz k útoku aj pre ostatné oddiely. Potvrdil mu to zvuk mehteru – najprv zaduneli dva veľké tympany, k nim sa pridali menšie bubny a činely, vzápätí ostro zakvílili trúbky. Janičiari povzbudení rezkou melódiou sa hrnuli zo zákopov a bežali v stopách udatných serdengečtiov.


  Iskender pochopil, že cez priekopu sa na ravelín neprebijú. Hrubo zanadával (v rodnej reči, lebo na kliatby bola maďarčina omnoho vhodnejšia ako turečtina) a vyrazil vľavo, na glacis. Jeho druhovia, hoci riadne preriedení paľbou nemeckých strelcov, medzitým dosiahli vrchol násypu a snažili sa predrať do prielomov v rozstrieľaných palisádach. Mušketieri tasili tesáky a kordy a vedno s hajdúchmi, ktorí im pribehli na pomoc, rozpútali boj muža proti mužovi.


  Iskender na vrchole glacisu bežal pozdĺž bojovej línie a štekal na mužov rozkazy. Rovno pred ním sa jeden zo serdengečtiov prudko odvrátil od úzkej strieľne a než spadol na kolená a na tvár, zafŕkal všetko vôkol krvou z preseknutého hrdla. Iskender zazrel v strieľni hlavu v mušketierskom klobúku. Vystrelil na ňu z pištole a hlava zmizla ako odčarovaná. V kresťanskej obrane sa na chvíľku otvorila medzera a mladý bojovník sa do nej bez zaváhania vrhol.


  „Kerim Allah!“ zreval a zoskočil na krytú cestu, čo sa tiahla poza glacis, po brehu hlavnej priekopy.


  „Hu!“ odpovedali ostatní serdengečtiovia.


  Iskender tasil meč. Hajdúcha, ktorý sa naňho vrhol s bojovým fokošom v ruke, sekol do predlaktia; sekera v červenej spŕške odletela popri murovanej kontreskarpe do priekopy. Hajdúch vykríkol, ale len krátko – vzápätí jeho hlas zmĺkol na perách odseknutej hlavy, ktorá vzlietla do výšky.


  Iskender nastavil tvár hrejivému dažďu krvi a šťastne sa rozosmial. Veril, že je nesmrteľný. Jemu, vyvolenému samotným Alahom, nemohla ublížiť zbraň špinavého bezverca.


  „Kerim Allah! Kerim Allah!!!“

  Báthory videl, že je zle.


  Vrch ravelínu kropilo olovo z janičiarskych muškiet. Už zabilo troch chlapov z obsluhy diel a niekoľkých ďalších zranilo. Antonimu prederavilo strechu klobúka sotva palec od ľavého ucha – vypúlil oči, hrubo zaklial a hneď nato sa prežehnal a zadrmolil kus Otčenáša.


  Obrancovia sa museli kryť a to uľahčilo situáciu útočníkom na rebríkoch. Odhodlane liezli hore – nad predprseň z kolov a zeminy sa vynárali fanatické tváre volajúce Alaha. Niektoré boli dokonca škaredo popálené, nezastavil ich olej ani smola, vracali sa ako satanáši z diery pekelnej. Najprv predstavovali len dobrý terč pre meče, sekery a buzogáne, no potom sa niekoľkým podarilo preliezť na ochodzu.


  Báthoryho šabľa sa roztancovala, zaiskrila na čepeliach šamširov a jatagánov, skrvavila tváre, rozpárala zo dve bruchá. Ani Antoni a ostatní muži sa nenechali zahanbiť. Spoločným úsilím vytlačili Turkov z ochodze a ich telá hádzali na ďalších zurvalcov na rebríkoch. Opäť sa dostali k slovu granáty a kolomaž, vyšľahli plamene, zaškvrčalo ľudské mäso. Nad múrom sa zvíjali kotúče čierneho dymu a v nosoch štípal smrad horiacej človečiny.


  Báthory cúvol od predprsne, zložil si prilbu a prstami prehrabol spotené vlasy. Srdce mu búšilo, krv hučala v žilách, tvárou šklbal vlčí úsmev.


  Ako za starých čias.


  Lapil dych a rozhliadol sa. Úškrn mu zaraz zvädol.


  Hoci ravelín kryla delostreľba z Cisárskej a Fridrichovej bašty, smerovaná na najbližšie osmanské zákopy, janičiari pokračovali v útoku. Na glacise to nevyzeralo dobre. Južne od ravelínu sa mušketieri a delostrelci pri húfniciach stále ako-tak držali. Na severe... to bola celkom iná pesnička.


  „Ujmite sa velenia!“ zvolal Báthory na Antoniho a zbehol po šikmej nástupnej rampe. Zmätený strelmajster sa za ním obzrel, zrak mu padol na krytú cestu a razom pochopil.


  Vpravo od ravelínu sa boj zmenil na jatky. Nepriatelia prelomili obranu na hrebeni násypu, cez diery v roztrieštených palisádach zoskakovali na krytú cestu a napriek zúrivému odporu začali mušketierov a hajdúchov zatláčať k ravelínu. Janičiari bojovali ako posadnutí, besne, nepríčetne, bez ohľadu na vlastné zranenia. Telá kresťanských bojovníkov im padali pod nohy alebo po príkrom brehu do priekopy.


  Báthory dobehol k miestu, kde krytá cesta ústila na predmostie. Mali tam pripravené drevené zátarasy so špicatými kolmi – práve pre prípad, že nepriateľ dobyje glacis a odtiaľ sa pokúsi preniknúť do priestoru za ravelínom.


  „Kapitán Schlechtenthal!“


  Fúzatý veliteľ mušketierov sa obzrel. Tvár mal zafŕkanú krvou. „Báthory! Potrebujeme posily!“


  „Ja som posila!“ odsekol kapitán. S pištoľou v jednej a šabľou v druhej ruke prebehol popri rýchlo dobíjajúcich mušketieroch a vklinil sa medzi hajdúchov. Na nich sa práve oboril ozrutný janičiar, ktorý obojručne zvieral tabarzin, perzskú bojovú sekeru s dlhánskym poriskom, a švihal ňou vpravo vľavo, akoby sa presekával hustou mladinou.


  Báthory namieril pištoľ. Turek ho zazrel a zúrivo zreval:


  „La iláha ill...“


  Pištoľ zarachotila. Z obrovho zátylku vychrstla krvavá kaša a zafŕkala jeho druhov. Mohutné telo sa zosypalo na cestu, akoby mu neviditeľné čepele naraz preťali všetky šľachy – pred chvíľou ľudská bytosť, teraz bezduchá handra.


  „Zátarasy!“ okríkol Báthory hajdúchov a švihol šabľou, akoby ich chcel všetkých zahnať za seba.


  Osmani zavyli a vyrazili proti ďaurovi, ktorý práve najsilnejšieho z nich odbachol ako psa.


  Báthory vyhodil ešte dymiacu pištoľ do vzduchu a chytil ju za hlaveň, čím sa z nej stal kyjak. Najprv švihnutím šable rozhrnul húštinu zakrivených čepelí, potom kovovou hlavicou pištole rozlúskol najbližšiu lebku.


  „Do pekla s vami!“ zrúkol a spätným švihom šable odfaklil ruku zvierajúcu porisko načaku.


  Hajdúsi a mušketieri ho v tom nenechali samého. Vrhli sa na útočníkov s novým zápalom a prinútili ich zaspätkovať, poľaviť v tlaku. Medzitým niekoľko mocných chlapov presunulo zátarasy tak, že zostal len úzky priechod, aby mali Báthory a poslední odvážlivci kadiaľ ustúpiť.


  Turci sa znovu pohli vpred.


  „Hu!“ dodávali si odvahu zborovým pokrikom. „Hu!!!“


  Báthory ustúpil k medzere medzi zátarasami, ale odrazu zdúpnel. Z nepriateľského húfu sa vynorila známa tvár.


  „Sándor?!“ zvolal neveriacky.


  „Allahu ekber!“ vykríkol mladík a s krvilačne skrivenou tvárou vyrazil proti mužovi, ktorý mu kedysi zachránil život.


  Šabľa a kilič sa zrazili a ostria skĺzli jedno po druhom. Kapitánova zbraň zaškrípala na obvodovom kovaní súperovho štítu.


  „Zošalel si, Sándor? Čo ti to urobili?“


  „Allahu ekber!“ Mladík štítom kapitána odsotil a znovu sa zahnal mečom. Báthory však výpad vykryl tak rázne, že syn niekdajšieho hajdúskeho hajtmana stratil rovnováhu. Kapitán ho pažbou pištole udrel do čela.


  Sándor urobil dva tackavé kroky dozadu a zvalil sa medzi svojich spolubojovníkov. Báthory sa zvrtol a prebehol medzi zátarasami. Schlechtenthal vydal ostrý povel, načo sa provizórna drevená hradba uzavrela. Mušketieri medzitým dobili zbrane, opreli ich medzi špicaté koly a vypálili salvu. Z Turkov na krytej ceste fŕkali krvavé chuchvalce. Tí, čo zostali stáť, sa dali na ústup.


  „Dobíjať!“ kričal Schlechtenthal do zvíreného dymu.


  Zadychčaný Báthory pozrel na ravelín.


  „Došľaka...“


  Na ochodzi Antoni a jeho značne preriedený oddiel čelili nepriateľom, ktorým sa opäť podarilo po rebríkoch vyliezť až hore.


  Zúfalý krik už doliehal aj z južného násypu. Báthory ta zaletel pohľadom a znova zahromžil. Obrancovia na krytej ceste smerom k Fridrichovej bašte už nedržali pozície tak pevne ako doteraz. Janičiari sa napriek masívnym stratám prebojovali na vrch glacisu, predierali sa cez poničené palisády a rúbali mušketierov a hajdúchov hlava-nehlava.


  Báthory sa zvrtol k Schlechtenthalovi. „Na juhu sa neudržia.“


  „Ani my!“


  Ako na potvrdenie tej chmúrnej predpovede do kapitánovho kyrysu cvengol šíp. Nato sa vzduchom mihli ďalšie strely. Janičiarski lukostrelci sa zoradili na dobytom násype a ostreľovali obrancov za zátarasami. Jeden šíp preklal práporčíka a zrazil ho na zem aj s vlajkou mušketierskej kompánie. Schlechtenthalovi sa strela zapichla rovno medzi chodidlá – zaklial a zaspätkoval.


  Báthory pobehol k rampe, čo stúpala na ochodzu ravelínu, ale zvyšky Antoniho oddielu už utekali oproti nemu.


  „Neustupujte!“ okríkol ich zlostne. Strelmajstra, ktorý doňho takmer vrazil, zdrapil pod krkom a surovo sotil späť. „Zastavíme ich!“


  „Je koniec, kapitán!“ vytrhol sa mu Antoni. „Vonku sa ich rojí hádam tisíc. A z pevnosti nám nikto nejde na pomoc.“


  Báthory sa krátko obzrel a videl, že veliteľ delostrelcov má pravdu – Viedenská brána zostala pevne zavretá. Jediná podpora, ktorú dostali spoza hlavných hradieb, bola sporadická delostreľba z najbližších bastiónov na priestranstvo pred glacisom.


  Báthory sprosto zahrešil sa a obrátil pohľad na vrch ravelínu. Janičiari a príslušníci ďalších osmanských oddielov v hojnom počte liezli cez predprseň a zoskakovali na banket a ochodzu; dokonca sa im podarilo vztýčiť niekoľko bunčukov a vlajku s dvojklaným mečom kalifa Aliho. Mehter im k tomu veselo vyhrával, vrešťanie trúbok akoby chcelo rozšľahať mozog v kresťanských lebkách.


  Báthory hrdelne zavrčal a zdvihol šabľu nad hlavu.


  „Za mnou! Všetci za mnou! Nevzdávajte sa!“


  Nečakal, či sa k nemu naozaj niekto pridá, a rázne vykročil hore rampou, v ústrety janičiarom, ktorí už zbiehali z ochodze.


  „Kapitán!“ zakričal za ním Schlechtenthal.


  Báthory ho nepočúval. So zlostným výkrikom sa vrhol do cesty prvému súperovi – zrazil nabok ruku s jatagánom, ľavou rukou schmatol chlapa za dolamu a mocným trhnutím ho poslal za seba, dolu rampou vo viere, že sa tam oňho postarajú ďalší.


  Na kyryse mu čosi zarinčalo. Musel sa rozkročiť a zaprieť jednu nohu poniže druhej, aby udržal rovnováhu. Skrížil čepeľ s ďalším protivníkom a šabľa otvorila prvý jasnočervený prameň. Vypukol nerovný boj. Nebyť krúžkovej suknice a kyrysu, Báthory by sa neudržal ani minútu. Jeden zásah do ľavého ramena mu takmer ochromil ruku. Nedbal na to, zlostne sekal jedného pohana za druhým a hádzal ich cez okraj rampy – dole ich ochotne dorážali mušketieri. Keď hajdúsi na predmostí videli Báthoryho odhodlanie, niekoľkí z nich sa chopili zbraní a rozbehli sa k nemu.


  „Hajde! Bite Turka!“


  Vtom na Báthoryho prilbe zacvendžalo ostrie načaku. Najprv sa mu zaiskrilo, vzápätí zatmelo pred očami; nadobro stratil rovnováhu a zviezol sa cez hranu rampy. Z výšky vyše dvoch siah spadol na úpätie valu. Našťastie pristál na mäkkom – na rozfaklených telách dvoch janičiarov, ktorých tam pred chvíľou sám zrazil.


  Aj tak mu vyrazilo dych. S hlasným sipením sa snažil pozviechať. Prilbu si pudovo strhol z hlavy v nádeji, že mu to pomôže nadýchnuť sa. Ako spoza hrubej steny začul Schlechtenthala kričať:


  „Ústup! Trúbte na ústup!“


  Trubač ochotne dúchol do poľnice. Ktosi chytil Báthoryho pod pazuchou a pomohol mu vstať, dokonca mu strčil do ruky spadnutú šabľu. Kapitán striasol útržky mrákot a rozhliadol sa.


  Viedenská bašta bola stratená. Janičiari sa ako mravce valili cez všetky prekážky a rozsievali záhubu. Mušketieri, hajdúsi i delostrelci z krytej cesty sa stiahli do trojuholníka za ravelínom, ale už nedokázali udržať ani túto pozíciu.


  Odrazu bojový huriavk prehlušil akýsi škripot a hrkot. Báthory sa pozrel za zvukom a vypúlil oči. Ostatní chlapi to zbadali tiež a spustili prúd nadávok a lamentovania.


  Pohyblivá časť mosta pred Viedenskou bránou sa začala dvíhať. V pevnosti pochopili, že ravelín padol a čoskoro ho obsadia Turci. Niekto rozkázal zdvihnúť padací most a odrezať tak celé predpolie.


  Muži sa rozbehli na most v nádeji, že sa im ešte podarí preskočiť rastúcu medzeru. Nikto z nich to nestihol. Nezostalo im iné, len skákať do priekopy a pokúšať sa ju preplávať.


  „Kapitán!“ schytil Báthoryho za lakeť poručík Lamperský. To on ho pred chvíľou podoprel. „Poďte rýchlo! Do člna!“


  Báthorymu stále hučalo v hlave a svet sa mihotal pred očami. Nechal sa viesť poručíkom. Vedľa mosta bolo uviazaných niekoľko člnov. Schádzalo sa k nim po schodoch v murovanej kontreskarpe. Viaceré loďky už s pomocou dlhých bidiel odstrčili a pomaly sa vzďaľovali k hradbám pevnosti. Báthory zostúpil do člna, v ktorom netrpezlivo čakali Schlechtenthal, Antoni a ďalší muži.


  Odrazili od brehu.


  „Nechali sme tam všetky delá,“ zašomral Antoni.


  Osmanskí vojaci dobehli na breh a strieľali za utečencami z lukov i pušiek. V jednom člne zasiahli muža s bidlom tak nešťastne, že pri páde prevrhol celú loďku a vojaci skončili vo vode. Nie všetci vedeli plávať a váha zbroje a výstroja tiež urobili svoje – viacero chlapov zmizlo pod kalnou hladinou a už sa nevynorili.


  Mnoho janičiarov smelo vybehlo na most, až k medzere pred zdvihnutou časťou a odtiaľ strieľalo na plavcov a člny. Poručíka Lamperského zasiahol šíp do hrdla. Zvalil sa na dno plavidla, kde ohavne chrčal, dávil krvavú penu a kopal nohami, až kým nepristáli pri eskarpe. Tam sa naposledy kŕčovito vystrel a znehybnel.


  „Vezmite ho,“ prikázal Báthory.


  Spoločnými silami teperili jeho telo k malej bočnej bránke. Aspoň že tá zostala otvorená.


  Popod hradby sa tesne nad vodou tiahla rímsa s palisádou. Mušketieri opreli zbrane do strieľní medzi kolmi a spustili paľbu na nepriateľov na moste a predmostí. Zatiaľ utečenci z ravelínu pomáhali svojim druhom z vody a potom podopierajúc zranených a vysilených vchádzali do tienistého podjazdu a do pevnosti.


  Báthory si uvedomil, že škrípe zubami. V hrudi mu klokotala zlosť.


  Chceli v ňom prebudiť toho divého turkobijcu, akým bol kedysi.


  Dobre teda. Tu ho mali.

  „Kto to bol?“ brechal podráždene, keď vyšiel z prítmia Viedenskej brány a po príkrych schodoch stúpal na hradby. „Kto vydal ten rozkaz?“


  „Kapitán,“ privítal ho na kurtine Otto de Grana, „dobre vám radím, upokojte sa. Krv sa vám ešte varí z boja. Nechajte hlavu vychladnúť a potom možno...“


  Báthory naňho vrhol pohľad, z ktorého sa markízovi zasekli slová v hrdle.


  „Kto kázal zdvihnúť most? Forgáč alebo Ropucha? Alebo hádam vy? Locatelli?“


  „Naopak – ja som navrhol, aby vám vyrazili na pomoc dragúni! Kapitán, dofrasa...“


  Báthory mu ukázal chrbát a ráznym krokom zamieril k Cisárskej bašte. V miestach, kde ochodza ústila na rozľahlý vrcholok bastiónu, mu cestu zastal Bercsényi.


  „Len pomaly, kapitán. Neurobte nič, čo by vás neskôr mrzelo.“


  „Kto rozkázal zdvihnúť most? Rovno nám pred nosom!“


  „Zabránilo to pohanom dostať sa k bráne. Chýba vám odstup...“


  „Kto?“ skríkol Báthory.


  „Ja,“ ozvalo sa spoza Bercsényiho. Gróf Forgáč sa blížil v zvyčajnom sprievode bratov Kopčanovcov. Ako rondašíri mali na sebe kyrysy, morióny a okrúhle železné štíty, ktoré dokázali odraziť aj guľku z muškety. „Máte nejaké námietky, kapitán?“


  „Určite by namietali chlapi, ktorí kvôli vášmu rozkazu padli pod pohanské šable. Lenže už nemôžu. Ich hlavy napichnú na koly pred veľkovezírovým stanom.“


  „Takýmto tónom so mnou nehovorte, Báthory. Ak nechápete, že išlo o strategické rozhodnutie...“


  „Strategické?“ vyprskol Báthory a Bercsényi ho musel chytiť za plece, aby mu zabránil vyraziť proti Forgáčovi. „Vaša slávna stratégia pri Parkáne zahubila dve tretiny novozámockej posádky! Prečo neprenecháte velenie niekomu, kto má aspoň aké-také poňatie o vojenskej taktike?“


  „Báthory,“ zavrčal Bercsényi do kapitánovho ucha, „prestaňte s tým! Aký to má zmysel?“


  No už bolo neskoro. Forgáč najprv očervenel od hnevu, ale vzápätí sa mu ústa skrivili do zlovestného úškľabku.


  „Barón, volám vás za svedka!“


  „Vaša milosť?“ obzrel sa Bercsényi.


  „Aj vás ostatných. Počuli ste to na vlastné uši. Kapitán Báthory sa dopustil urážky nadriadeného dôstojníka a spochybnenia rozkazov. To je vzbura. Barón, odoberte kapitánovi zbrane a zatknite ho.“


  „Pane, je nutné zachádzať...?“


  „Je to nutné, barón! Alebo sa aj vy protivíte rozkazom?“


  Báthory namieril na Forgáča ukazovák. „Čelili sme viacnásobnej presile. Odtiaľto ste to museli jasne vidieť. Rovnako ste vedeli, že palisády na glacise sú po nočnej streľbe rozbité na márne kúsky. Schopný veliteľ by nám včas poslal posily. Keby dragúni a husári v pravej chvíli vyrazili proti janičiarom, mohli ich zahnať naspäť do zákopov!“


  „Hádžete na mňa vinu za svoje zlyhanie?“


  „Nechali ste nás v tom samých a ešte nám odrezali únikovú cestu. Zradili ste vlastných mužov. Strata ravelínu padá na vašu hlavu!“


  Forgáč preklal Báthoryho pohľadom. „Už dlho viem, že ste zrelý na žalár, kapitán. Ale to, čoho sa dopúšťate práve teraz, je na slučku.“


  „Ty jeden skur...“


  Za priekopou zaduneli delá. Ozval sa ohlušujúci rachot, rozprskli sa úlomky tehál i hlina z predprsní, hradby sa zachveli. Niekoľko gúľ preletelo ponad kurtinu a zasiahlo budovy za ňou.


  Jeden z Kopčanovcov skočil pred Forgáča, druhý pána postrčil bližšie k predprsni.


  „Tie svine!“ zaklial Bercsényi. „Bijú do nás našimi vlastnými kanónmi!“


  Báthory vyskočil na banket a vyzrel ponad vrcholok hradby. Janičiari na ravelíne a glacise nelenili a obrátili ukoristené delá proti pevnosti. Paľbu sústredili na zdvihnutú časť mosta – dostala niekoľko tvrdých zásahov a čiastočne roztrieštená ovisla na jednej reťazi.


  „Teraz už proti nim naša jazda nevyrazí,“ zhodnotil Bercsényi sucho.


  Forgáč vydal ostrý povel. Nad hradbami zaviali signalizačné vlajky, zatrúbili trúbky. Rozkaz bol jasný: opätovať paľbu.


  Delám na Cisárskej a Fridrichovej bašte upravili sklon i dávku prachu, takže tentoraz zasiahli ravelín a blízke násypy. Takisto mušketieri sa chceli pomstiť za padlých druhov a husto strieľali z kurtín a bastiónov a spoza palisád na úpätí hradieb.


  Janičiari sa dali na ústup do zákopov. Keď sa rozplynul dym, obrancom pevnosti sa naskytol neradostný pohľad na takmer rozrumený ravelín a streľbou zbrázdený glacis s úbohými zvyškami palisády. Všade ležali mŕtve telá, mnohé z nich bez hlavy.


  Turci dosiahli prvé významné víťazstvo. Bez priameho ohrozenia z ravelínu a krytej cesty sa ich približovacie zákopy čoskoro dostanú k priekope.


  Báthory odvrátil pohľad. Zlosť z neho už takmer vyprchala.


  „Vašu šabľu a pištoľ, kapitán,“ požiadal ho Bercsényi.


  Báthory si baróna premeral, akoby uvažoval, či sa oplatí brániť sa.


  „Rozkaz je rozkaz, nedá sa nič robiť. Vravel som vám, aby ste sa krotili. Gróf už dlhšie striehol na príležitosť zatočiť s vami. Obávam sa, že z vás urobí exemplárny príklad. Na výstrahu pre tých, čo by chceli spochybňovať jeho velenie.“


  Kapitán sa zhlboka nadýchol a vyfúkol nosom.


  Potom si odopol zbrane.

  Hlava desiata,


  v ktorej nocovanie vo vypálenom zemianskom dvorci prerušia neznámi ozbrojenci. Čelebi je proti svojej vôli zatiahnutý do intríg, za ktoré hrozí hrdelný trest.


  Opäť putovali iba v trojici. Od ostatných utečencov sa odpojili hneď, ako vyšli z podzemnej chodby na úpätí kláštorného kopca. Mnísi a zvyšky Šurancov sa vydali na východ, k Hronu, hľadať útočisko v Beňadiku prestavanom na pevnosť.


  Voronin, Michal a Juliana šli najprv na sever – lesy tam boli hustejšie a terén členitý, nešlo sa dobre, ale práve to im dávalo istotu, že ich tam Turci nebudú prenasledovať. Bol už skoro večer, keď konečne zostúpili z vrchov. Kráčali až do úplnej tmy, prenocovali bez ohňa a ráno už za šera pokračovali na západ.


  Predpoludním po ceste južne od nich preklusala početná skupina jazdcov vyzdobených perím, kožušinami a ľudskými i zvieracími kosťami; jeden niesol bunčuk, ostatní kopije s čerstvými hlavami. Patrili k pohraničnej jazde – deliom. Deli znamenalo „šialený“ a bola to skutočne nebezpečná cháska. Traja utečenci prudko odbočili na sever, aby sa nepriateľom vyhli. Tým sa opäť vzdialili od Újváru, dokonca už boli severne od Šurian a Juliana odhadovala, že priamo na západ od nich sú Komjatice – vodná pevnosť na rieke Nitra, podobná Šuranom, ale o čosi menšia.


  Kráčali celý deň takmer bez oddychu. Nenaďabili na žiadnych ďalších Turkov či poturčencov. Tesne pred súmrakom sa pred nimi opäť zaligotala Žitava. Odkiaľsi spoza nej počuli hrmenie diel.


  „Komjatice,“ zastenala vyčerpaná Juliana. „Postihla ich rovnaká skaza ako Šurany.“


  Prebrodili rieku a Voronin navrhol, aby sa utáborili a osušili, ale zemianska vdova mala iné úmysly.


  „Viem, kde prečkáme noc,“ povedala a pokračovala v chôdzi – zanovito, neúnavne, s jasným cieľom.


  Cesta viedla cez zhorené polia, všade smrdela spálenina a chodidlá pri každom kroku vírili popol. Michal a Stepan rýchlo pochopili, kam ich vdova vedie. Do týchto končín už zavítali – odvtedy uplynulo ledva pár týždňov, ale vzhľadom na všetko, čo sa medzitým odohralo, im to pripadalo ako veky.


  „Určite tam chcete ísť?“ spýtal sa Voronin.


  „Prečo nie?“ opáčila Juliana.


  „Viete, čo tam nájdeme. Alebo, lepšie povedané, nenájdeme.“


  „Hocijaká strecha je lepšia ako nocľah pod holým nebom.“


  „To hej. Ale nebude to pre vás...?“ Odmlčal sa.


  „Čo?“ Trochu spomalila. „Ťažké? Skľučujúce?“


  „Nuž, po tom všetkom, čo vám osud naložil v posledných dňoch. Museli ste ujsť z manželovho dvorca. Dozvedeli ste sa o skaze rodného domu. A keď sme sa schovali vo vodnom hrade, aj na ten padla pohroma. A potom... váš brat. Miesto, kam smerujeme, vo vás vyvolá spomienky na nebohú rodinu.“


  „Stepan,“ oslovila ho nečakane dôverne, „po všetkom, čo som v nedávnej dobe zažila... čo sme my traja spolu zažili... nemyslím si, že ešte niečo môže znásobiť moju bolesť.“


  Voronin si len vzdychol a viac ju neprehováral.


  Asi hodinu po zotmení Juliana konečne ukázala pred seba.


  „Sme tu.“


  Údolím medzi nízkymi vŕškami pretekal potok a na jeho brehu stála veľká zemianska usadlosť. Aj tu nedávno vyčíňal oheň. Z palisády, dreveníc a medzi nimi roztrúsených stromov zostali len čierne kostry. Ako-tak sa zachovala hlavná budova, poschodový vidiecky dom zalomený do tvaru L. Strecha zhorela, prepadla sa a zničila všetko na poschodí, ale prízemie zostalo v obstojnom stave, v priestrannej kuchyni dokonca našli použiteľný stôl, lavicu a zopár stolcov.


  Boli na statku Urbanovcov. Tu sa Juliana narodila a vyrástla. Na úteku zo Starého Mlyna sa tu pokúšali nájsť útočisko, ale už vtedy našli iba obhorené rozvaliny. Miesto, kde bola zemianka kedysi doma, už nebolo domovom pre nikoho. Osmanské oddiely to tu vyplienili a spálili, keď postupovali na Újvár – zachránil sa pred nimi iba Tomáš Urban a hŕstka poddaných.


  „Minule sa vám podarilo rozkúriť v peci,“ povedala Juliana. „Skúste to zase. Ja pohľadám dačo pod zub. Možno Turci celkom nevyčistili pivnice.“


  „Dávajte si pozor,“ vystríhal ju Voronin.


  „Žiadny strach. Dobre to tu poznám.“


  Kým bola preč, Voronin vymietol z pece popol a Michal doniesol drevo. Kozák si polohlasne spieval:


  


  Pulja ranila donskova kazaka,


  Krov lilasja pod kopytami konja.


  Ej-ej-ej, živo, ne robej!


  Krov lilasja pod kopytami konja...


  


  „Čo je pulja?“ vyzvedal Michal.


  „Strela. Guľka,“ odvetil kozák. Prvý pokus o zakúrenie mu nevyšiel. Prestaval teda malú hranicu z triesok a znovu zaškrtal kresadlom. Michal vyšiel na priedomie a zavolal:


  „Pani Beličová!“


  „Tu som,“ začul odkiaľsi jej tlmený hlas. „Hneď prídem.“


  Upokojil sa a šiel naspäť do kuchyne. V peci už vyskakovali prvé plamene; komín zostal nepoškodený a ťahal dobre. Kozák rozšnuroval vrecko s tabakom, ktoré uchmatol mŕtvemu Turkovi.


  „V posledných dňoch jej nie je veľmi do reči,“ utrúsil a siahol po čibuku.


  „Čuduješ sa?“


  „Ani trochu. Len sa o ňu bojím. Všimol si si, ako občas zostane duchom neprítomná, s očami ako zo skla?“


  „Pravdaže.“


  „Zakaždým sa zľaknem, že tak zostane. Ženy sa ľahko pominú na rozume, hlavne keď je toho na ne priveľa.“


  „Chlapi nie?“


  „Predsa len vydržíme viac. Pozri na nás dvoch. Prežili sme turecké otroctvo, vraždenie, surovosti...“ Voronin vytiahol z ohňa horiace drievko, priložil ho k hlavičke fajky a zabafkal. „Ženy sú krehké a slabé.“


  „Krehké možno, ale slabé? Podceňujeme ich, mnohé sú odolnejšie ako my. Húževnatejšie. A rozumnejšie.“


  „Rozumnejšie?“ Voronin vyfúkol dym a prižmúril oči. „Viem isto, že sú prefíkanejšie. A sú aj také, čo dokážu byť riadne zákerné.“


  „Vlčica.“


  „Vlčica. Až mám zimomriavky, keď si spomeniem, že zase behá na slobode. Kam sa, do všetkých pekiel, podela? Prečo zároveň s ňou zmizol opát? A prečo boli dvere do podzemia zamknuté z druhej strany? Celý deň mi vŕta v hlave, čo sa v tú noc v kláštorných pivniciach vlastne odohralo.“


  „To sa už zrejme nedozvieme.“


  „Zrejme nie.“ Voronin si odcrkol do kúta. „Nenahneval by som sa, keby sme tú suku už nikdy nestretli, ani o nej nepočuli.“


  „Niekto ako ona len tak nezmizne z povrchu zemského.“


  Voronin na to len pokýval hlavou. Po chvíli po očku pozrel na mládenca a spýtal sa: „Na pani Juliane ti veľmi záleží.“


  Michala tie slová očividne zaskočili. „Tebe nie?“


  „Pravdaže hej. Ale tebe... hm...“


  „Čo?“


  „Trochu viac. Veď vieš, čo chcem povedať.“


  Mladík sa zamračil. „To veru neviem.“


  „Všimol som si, ako si ju viedol za ruku. Pri najmenšom podozrení, že nám čosi hrozí, sa postavíš čo najbližšie k nej a chrániš ju vlastným telom.“


  „Čo je na tom čudné? Pomáhame si navzájom.“


  „Ale iste, iste...“


  „Navyše, padla do oka môjmu otcovi. To z nás robí blízke osoby, skoro príbuzných.“


  „Nezahováraj, molodec. Je mi jasné, že sa páči nielen tvojmu tatkovi.“


  „Čo zahováram?“ zareagoval Michal už trochu podráždene. Uši mu sčerveneli a aj do tváre sa vkrádal rumenec. „Nerozumiem, čo naznačuješ.“


  „Ale rozumieš. Dobre rozumieš. Vyrástol si, je z teba mladý chlap, určite ťa už zaujímajú dievčatá... a ženy.“


  „Tak to už vysyp, dofrasa. Chceš povedať, že som sa do pani Beličovej zaľúbil?“


  „A nie?“


  „Nezmysel.“


  „Je to pekná žena.“


  „To vidí aj slepý, ale je predsa...“ Michal zmĺkol a zavrtel hlavou.


  „Čo? Stará? Vôbec nie. Len staršia ako ty. Junáci v tvojom veku sa často zaľúbia do zrelých žien. Lákajú ich skúsenosti. Snívajú o tom, že sa u nich niečomu priučia a neskôr s tým budú robiť dojem na panny svojho veku.“


  Mladíkovi horeli líca. Prudko sa zdvihol. „Už je preč pridlho. Idem na ňu zavolať.“


  Vo dverách na dvor sa skoro zrazil s Julianou. Mala naponáhlo a rozšírené oči jej svietili v tme.


  „Niekto ide,“ vyhŕkla. „Začula som dupot a fŕkanie koní.“


  Chytil ju za rameno a postrčil cez pitvor ku kuchynským dverám. On vyzrel z dverí.


  Medzi stromami a spálenými šopami sa zachveli chumáče svetla z fakieľ a lampášov. Po ceste zjavne prichádzalo veľa nôh – krok mali nepravidelný, bez pochodového rytmu. Do toho klepotali podkuté kopytá. Michalovi nebolo viac treba, zvrtol sa a prebehol do kuchyne. Voronin už sypal prach na panvičku pušky. Juliana schytila čutoru a vychrstla vodu do pece.


  „Idú,“ zobral mladík zo stola bandalier s otcovými pištoľami. „Je ich veľa.“


  „Kadiaľ?“ sykol kozák na Julianu.


  Vyplašene sa rozhliadla a ukázala na úzke dvere za pecou. Chodbu na zadný dvor blokovali zuhoľnatené trámy, ale rýchlo cez ne preliezli a vybehli medzi zvyšky kôlní a chlievov. Vľavo od nich zadupotal kôň, nuž sa pustili vpravo, prešmykli sa dierou v pováľanej palisáde a zošuchli do úvozu cesty, čo tadiaľ viedla na pole.


  „Niekto tu bol!“ začuli dunivý mužský hlas. „Chvíľku pred nami. Z komína sa ešte trochu dymí.“


  „To sú naši,“ šepla Juliana.


  „Len aby,“ zavrtel Michal hlavou. „Uhorskou rečou môžu hovoriť aj osmanskí žoldnieri.“


  „Prehľadať!“ rozkázal hlas. „Nikto nezažmúri oka, kým sa nepresvedčíme, že sa to tu nehemží pohanmi a poturčencami!“


  „Jednoznačne naši,“ pousmiala sa Juliana.


  „Aj tak bude lepšie neukazovať sa,“ usúdil Voronin. „Krajom sa potĺka kadejaká svoloč. A ktovie, čo by si mysleli oni o nás.“


  „Radšej sa vytratíme,“ súhlasil Michal.


  No len čo sa odlepili od zničenej palisády a prešli cez cestu, obtrelo sa o nich mihotavé svetlo.


  „Tam sú!“ vykríkol muž s fakľou a popchol koňa. „Sem sa, chlapi, vidím ich! Stáť, ani hnúť!“


  Juliana pobehla, ale Voronin a Michal sa zvrtli tvárou ku kričiacemu mužovi. Pochopili, že jazdcom neuniknú. A veru, než sa nazdali, okolo nich zavírili kopytá, zaštrngali zbrane.


  „Sme kresťania!“ zvolal Michal a ukázal prázdne dlane. „Tak ako vy. Skrývali sme sa tu pred pohanmi.“


  „Ty tam, fúzatý, pusti tú flintu!“ prikázal hlas, ktorý počuli už predtým.


  Voronin poslúchol a položil pušku na zem vedľa pravej nohy. Keď sa vztýčil, zdvihol ruky ako jeho mladší spoločník.


  „Čo ste zač?“ spýtal sa hromový hlas. „Odkiaľ idete a kam?“


  Vodca bol mladý, hádam dvadsaťročný, to nezakryla ani strapatá brada. Narástol ho kusisko, musel byť vysoký ako Voronin, ale výrazne širší v pleciach, hruď ako balvan, ruky sťa dubové haluze. Za šerpou mal zastrčenú pištoľ, pri boku tesák, ale najviac sa zjavne spoliehal na bojový čakan, ktorý zvieral v pästi. Zbraň na dlhom porisku vystuženom kovovými pásmi mala hrôzostrašnú hlavicu – na jednej strane mohutné štvorhranné tylo a proti nemu oceľový bodec dlhý vyše stopy, mierne zahnutý a prechádzajúci do ostrého hrotu.


  Niečím takým sa robili diery do kyrysov ako do papiera.


  „Sme na úteku z pevnosti Šurany,“ odpovedal Michal. „Obľahli ich Turci...“


  „Obľahli a dobyli, ak sú posledné správy pravdivé. Dúfam, že nie ste dezertéri!“


  „Nemôžeme byť, lebo sme nepatrili k vojsku.“


  „Ale vyzbrojení ste ako Bethlen pred Prešporkom. Schováva sa tu ešte niekto? Koľko je vás naozaj?“


  „Len my traja. Ostatní utečenci odišli na východ, do Beňadiku.“


  „Saracéni vás nesledovali?“


  „Nevieme o tom.“


  „Kam máte namierené?“


  Michal zaváhal a úkosom pozrel na Voronina. Ten pokrčil plecom.


  „Do Újváru,“ odvetil mladík popravde.


  „Do Újváru? A to už prečo?“


  „Mám tam otca. Chcem bojovať po jeho boku.“


  „A tvoji spoločníci? Tiež sa im žiada do pohanského obkľúčenia? Pani! Ste s týmito mužmi dobrovoľne?“


  „Pravdaže. Spolieham sa na ich ochranu.“


  „Vaše meno?“


  „Juliana Beličová.“


  „Beličová rodená Urbanová?“ ozval sa jeden z jazdcov.


  Prikývla.


  „Potom je toto váš rodný dom.“


  „Bol.“


  „Odpusťte. Vaším bratom je udatný Tomáš Urban...“


  „Rytier Urban,“ zasiahol Michal, „padol v boji pri Šuranoch.“


  Hromotĺcky veliteľ zosadol z koňa, pričom na ňom hlasno zaštrkotal krúžkový pancier, ktorého súčasťou bola okrúhla puklica na hrudi. Zložil si z hlavy baranicu so sojčími pierkami za sponou; vyskočila spod nej hriva kučeravých vlasov, čiernych ako žúžoľ.


  „Prijmite moju sústrasť, pani Beličová. A ospravedlnenie. Nevedel som, že máme česť s osobou urodzeného pôvodu...“


  „Predstavte sa, pane.“


  „Štvrťmajster Juraj Corgoň z Nitry. Vediem stotinu dobrovoľníkov do Újváru. Pokúsime sa dostať cez turecké obkľúčenie a v pevnosti sa pridáme k obrancom.“


  „Potom máme spoločnú cestu,“ povedala Juliana.


  „Ak si dobre spomínam,“ ozval sa Michal, „Corgoňovci sú chýrni nitrianski kováči.“


  „Dlhoročná rodinná tradícia,“ prikývol štvrťmajster. „Ale popri robote v otcovej vyhni som sa dal aj k mestským hliadkam. Zodpovedám za obranu našej štvrte a dozerám na výcvik domobrany. Keď som začul chýr, že mohamedánske hordy obkľúčili Újvár, hneď som požiadal mestského kapitána Nitrayiho o povolenie zhromaždiť dobrovoľníkov. Posádka pevnosti je vraj oslabená po jatkách pri Parkáne...“


  „Boli sme tam,“ povedal Michal.


  „Prosím?“


  „Boli sme pri Parkáne.“


  „Och, niekedy v čase bitky?“


  „Nielen v tom čase, ale priamo uprostred nej.“


  „Kto ste, mladý pán?“ prešiel Corgoň na vykanie.


  „Michal Báthory.“


  „Báthory? Ani vaše meno nie je neznáme. Jeden Báthory sa vyznamenal pri Vozokanoch, neskôr slúžil v Újvári, v osobných súbojoch skosil celé tucty osmanských hláv...“


  „Môj otec.“


  Muži vôkol zmĺkli.


  „Syn kapitána Báthoryho,“ čudoval sa robustný veliteľ. „Takže ak vravíte, že idete za otcom do Újváru...“


  „Presne tak. Pridal sa k obrancom. Aspoň takú máme vedomosť.“


  Voronin si odkašľal – tú vedomosť mali od Cigánky, ktorá to veštila z kapitánovho meča. Zvuk pritiahol Corgoňovu pozornosť.


  „A kto ste vy, pane?“


  „Voronin.“


  „Čo je to za meno?“


  „Moje meno.“


  Štvrťmajster sa zachmúril. „Ale odkiaľ pochádzate?“


  „Z Černogradu na rieke Don.“


  „O takom meste ani rieke som jakživ nepočul.“


  „Ani sa nečudujem. Sú tisíce míľ ďaleko.“


  „Ktorým smerom?“


  „Na východ a trochu na juh. Don sa vlieva do Čierneho mora. O ňom ste počuli?“


  „Počul.“ Čakan sa vzniesol a hrot sa hrozivo zablysol v svetle fakieľ a lampášov. „Vraj to nie sú kresťanské končiny. Žijú tam kozáci, Tatári a iná chamraď bozkávajúca sultánovu riť.“


  Voronin sa pozrel obrovi do očí – málokto to mohol urobiť bez toho, aby sa zaklonil.


  „V Černograde sa modlíme k Bohu a Ježišovi. A keby sme mali poruke sultánov zadok, vrazili by sme doň šabľu a zväčšili mu sraciu dieru aspoň do pol chrbta.“


  „Ktorému panovníkovi sa klaniate?“


  „Žiadnemu. Ale sme zadobre s ruským cárom. Väčšinou. Tatári sú naši úhlavní nepriatelia. Spolu s kozákmi zo Záporožia, zbabelými psami, čo vstúpili do tureckých služieb a vraj sú práve teraz na ceste do Uhorska.“


  Obor najprv pokýval hlavou, potom ňou pokrútil. „Vy, pane, ste tiež kozák.“


  „Som. Ale od Donu, nie od Dnepra.“


  „Ja v tom žiadny rozdiel nevidím.“


  „Ale ja áno. Ak niekto spochybní, že bojujem na strane kresťanov, dopúšťa sa urážky, ktorú môže zmyť len krv.“


  Corgoň si ho ešte chvíľu premeriaval, potom sa pozrel na Julianu. „Ručíte za to, že tento človek nie je turecký špiceľ?“


  „Svojou dušou.“


  Štvrťmajster rozvážne prikývol. „Poďte. Máte nám čo rozprávať. Mestá na severe dostávajú len kusé správy. Máme zásoby jedla, podelíme sa.“


  „Tým mal začať, hneď by si získal našu dôveru,“ utrúsil Voronin k Michalovi, keď zdvihol zo zeme pušku a nasledoval Nitranov naspäť k hlavnej budove statku.

  Slnko už zašlo za obzor, ale ešte bolo svetlo, čas prvej večernej modlitby. Čelebi ako zvyčajne zastúpil imáma a prednášal sväté slová, zatiaľ čo muži z rumélijských oddielov na modlitebných koberčekoch striedavo vstávali, kľakali a dotýkali sa čelom zeme.


  „Boh je veľký! Niet boha okrem Boha!“


  Po akšame Kadizade Ibrahim paša, veliteľ tábora pred Ostrihomskou bránou, ako zvyčajne pozval derviša do svojho stanu. Na ohnisku pred šiatrom sa v kotle varil pilaf. Keď sa para z neho obtrela Čelebimu o nos, v žalúdku mu hlasno zaškvŕkalo. Mladý vojvodca to začul a pousmial sa.


  „Brucho sa ti krúti ako čerkeskej tanečnici, evliya.“


  „Odpusť svojmu naničhodnému musahibovi, pane,“ uklonil sa derviš zahanbene.


  „Niet čo odpúšťať. Všetci žijeme z ruky do úst. Ako si na tom ty?“


  „Služobník Boha by sa nemal ponosovať, pane.“ Vošli do stanu, kde boli okrem nich iba dvaja otroci, a usadili sa na podušky. „Písmo vraví: Budem vás skúšať strachom a hladom a stratou na majetku, ľuďoch i plodoch. Avšak oznám radostnú zvesť trpezlivým, ktorí aj v nešťastí hovoria: – My Bohu patríme a k Nemu sa navrátime. – Lebo to sú tí, ktorým patrí požehnanie a milosrdenstvo ich Pána, to sú tí, kto sú správnou cestou vedení.“


  Nikopolský sandžakbeg sa nad tým vážne zamyslel. „Korán je žriedlom nekonečnej múdrosti. Bojovník, čo sa zúčastňuje džihádu, by nemal dbať na svoj osobný prospech a pohodlie, na plné brucho. Slúžime sultánovi a jedinečnému Bohu. Na našich prízemných strastiach nezáleží.“


  „Chápem tie slová rovnako, môj pane.“


  „Na druhej strane, s prázdnym žalúdkom nezvíťazíš nad vykŕmenými prasožrútmi. V tom so mnou určite súhlasíš.“


  „Hovoríš múdro, pane.“


  „Ak nás skúša Boh, činí tak prostredníctvom veľkovezíra. On kázal ničiť a páliť; z jeho vôle ľahli popolom polia, mlyny a sýpky. Teraz jeho vojsko hladuje. Zásoby dovezené zo Šurian vystačili ledva na tri dni. A jeho riešenie? Poslal do Ostrihomu desať vozov, aby doviezli chlieb.“


  „Desať vozov chleba je pre takú mrákavu vojska ako omrvinka pre medveďa...“


  „Presne moje slová.“


  „...ale keď nemáš pečenú hus, postačí aj uvarený vrabec.“


  „Neteš sa predčasne, evliya. Žiadny chlieb nebude.“


  „Čo to hovoríš, môj pane?“


  „Nezachytil si čerstvé správy? Tie vozy k Dunaju vôbec nedorazili. Pohoniči a ozbrojený sprievod to nevydržali a už kdesi na polceste sa rozutekali po kraji, aby si našli niečo pod vlastný zub. Zvedovia po nich našli len opustené vozy. Dokonca aj mulice zmizli, zrejme skončili na ražni.“


  „Alah,“ vzdychol si Čelebi, „vystavuješ nás naozaj ťažkej skúške!“


  „Trpezlivosť a zbožnosť sú veľké cnosti, evliya, ale hovorme vecne – ako si na tom so zásobami?“


  „Nestoja za reč, mocný beg. V mojom stane už nenájdeš ani zrnko ryže, ani posledný kúsok sušeného ovocia. Môj sluha vyzerá ako vysušení mŕtvi v egyptských hrobkách. Aspoň že kone sa majú kde napásť, lebo aj obrok sa dávno minul.“


  „Tiež som stratil na váhe,“ tľapol sa Kadizade po bruchu. „Ale trochu tuku človek oželie, aspoň sa potom ľahšie hýbe, uľaví kĺbom. Horšie je, že nemáme žiadne ovocie. Rany sa zle hoja a začínajú ma pobolievať zuby.“


  „Ani nevrav, pane,“ dotkol sa derviš pravého líca. „V stoličke mám dieru, že by tam mohli kutať zlatokopi. Predtým ma len omínala, ale včera večer som už chcel zájsť za kováčom, nech schytí kliešte a oslobodí ma od bolesti.“


  „Ja ťa nebudem skúšať, evliya.“ Správca Nikopolu pokynul otrokom. „Najeme sa spolu. Môj pilaf je dobrý, omastený. Pri troche šťastia v ňom nájdeš aj kúsok mäsa či mrkvy.“


  „Si veľkorysý, môj pane,“ uklonil sa Čelebi vďačne. Keď sa narovnal, otrok mu už podával misku s pariacim sa pokrmom. Derviš vylovil z torby ošúchanú lyžicu a pustil sa do jedla. Aby nehltal ako žobrák v istanbulskej vývarovni pre chudobu, medzi jedlom rozprával:


  „Na svojich cestách som neraz trpel núdzou, mocný beg. Často takou, že mi jedinou útechou bolo slovo Proroka. Ale keď služobník veľkomožného padišacha putuje odľahlými končinami, musí sa vedieť uskromniť. My derviši sme odjakživa vedení k striedmosti; prečisťuje myšlienky a približuje človeka k vyššiemu poznaniu. Napokon, preto nám Boh a Prorok dali posvätný dar ramadánu. Ale na situácii, v ktorej sme sa ocitli teraz, je čosi... nepochopiteľné, ba neprístojné.“


  „Hovor, ako to myslíš?“


  „Neobliehame predsa tvrdzu povstalcov v odľahlých arménskych horách. Ani sme nevytiahli proti beduínom v púšťach na perzských hraniciach. To sú končiny, kde nikoho príliš neprekvapia ťažkosti so zásobovaním. Ale tu? Uhorsko je kvitnúca záhrada. Polia, sady, lúky. Pasienky sa hemžia dobytkom, rieky rybami a lesy vysokou zverou. Sultán si chce túto zem podmaniť, pretože je rúhaním voči Bohu, aby končiny natoľko podobné raju obývala špinavá neveriaca háveď. Je našou svätou povinnosťou osídliť ju pravovernými služobníkmi Alaha.“


  „Poznáš môj názor, evliya. Boh nás skúša, pokora je namieste, no pre sklopené oči by sme nemali prehliadať chyby našich smrteľných vládcov. Z toho, že v tomto úrodnom kraji trpíme nedostatkom, viním veľkovezíra. Jeho rozkazy nás priviedli do tejto psoty. Preto nám neostáva iné, len jeho rozkazy porušiť.“


  Čelebiho čeľuste sa na chvíľu zastavili.


  „Hovorím o zákaze opustiť tábor,“ nadviazal Kadizade. „Na koristné výpravy môžu vyrážať len oddiely schválené osobne Fazilom Ahmedom. Určite ti nemusím vysvetľovať, prečo je to tak.“


  „Aby sa vyhladované vojsko nerozutekalo na všetky strany.“


  „A aby mal veľkovezír prehľad o všetkej koristi a mohol si z nej brať svoj leví podiel.“


  „Mnohí ten zákaz porušujú, môj pane. Po nociach potajme vyrážajú na koňoch z tábora a hľadajú kresťanské obydlia, aby ich mohli vydrancovať.“


  „Okolnosti ma dohnali k rovnakému riešeniu. Poznáš Seydiho Mehmeda bega?“


  „Pravdaže. Syn bývalého bosnianskeho pašu Ahmeda, ktorého zákerne zavraždili v Temešvári. Seydi Mehmed je udatný bojovník, pri Parkáne vraj zoťal tucet ďaurských hláv.“


  Kadizade prikývol. „Poveril som ho, aby vybral tristo jazdcov z rumélijských oddielov. Najmä sipáhiov, ale aj dva bölüky sekbanov. Nadránom, ešte za šera nebadane vyvedú kone z tábora, v dostatočnej vzdialenosti nasadnú a cvalom sa poženú na sever. Stojí tam veľký hrad zvaný Nitra. V jeho okolí bude určite veľa koristi. Seydi Mehmed privezie jedlo pre mužov v našom tábore.“


  Čelebimu zasvietili oči. Položil prázdnu misku na nízky stolík.


  „Pane, prosím ťa v mene Proroka, dovoľ mi ísť s nimi!“


  „Neboj sa, evliya, dostaneš svoj podiel potravín.“


  „Nielen preto ťa o to žiadam, veľký sandžakbeg. Rád by som na vlastné oči videl Nitriansky hrad. Vraj patrí k najstarším a najväčším v celom Uhorsku.“


  Mladý veliteľ sa krátko zasmial. „Ozvali sa v tebe cestovateľské chúťky, evliya? Dychtíš po nových zážitkoch a neznámych miestach. Tu v tábore ťa zrejme žerú mrle.“


  „Plním vôľu žiarivého sultána, pane. Poveril ma spísaním všetkého, čo som zažil a videl. Je mojou povinnosťou spoznať čo najviac cudzích krajov...“


  „Viem. Tak dobre. Ak si to želáš, pripoj sa k Seydiho výprave. Ale vyžiada si to veľa síl a statočnosti. Jazdci sa za jeden deň musia dostať k Nitre, zhromaždiť korisť a už na druhý deň sa vrátiť k Újváru. Zväčša poženú kone cvalom.“


  „To mi vôbec neprekáža, ctihodný beg. Som dobrý jazdec a ani meč a luk mi nie sú cudzie.“


  „O tom vôbec nepochybujem, evliya.“


  Čelebi sa na znak vďaky hlboko uklonil. Dojedli a otrok obom nalial čerstvo uvarenú kávu. Vonku sa medzitým zotmelo. Napriek predchádzajúcemu rozhovoru o pokore a trpezlivosti zapriadli reč o ďalších veciach, ktoré im na vojnovej výprave chýbajú.


  „Dal by som zlatý prút za to, keby sa tento stan aspoň na jednu noc zmenil na môj nikopolský hamam,“ sníval mladý veliteľ. „Ľahol by som si na vyhriaty mramor a nechal otrokyne, aby ma umyli, oholili, natreli vonnými olejmi a dôkladne namasírovali. Boh žiada, aby jeho verní dbali na telesnú čistotu, ale určite vidí, že naše možnosti v týchto krajoch sú veľmi obmedzené. Poznajú vôbec ďauri kúpeľ?“


  „Ale áno,“ pritakal Čelebi. „Jeden vraj majú aj v Újvári.“


  „Naozaj? Keď pevnosť dobyjeme, hneď tam zájdem. Ak ho naši topčiovia dovtedy nerozstrieľajú na márne kúsky.“


  „Radšej si to ešte rozmysli, môj pane. Oproti našim hamamom sú kresťanské kúpele špinavé chlievy. Muži a ženy sa tam dokonca kúpu v jednej veľkej kadi, rozdelenej iba plachtou uprostred.“


  „Muži a ženy súčasne? Alah! Tie prasce v sebe nemajú kúska hanby!“


  „Stačí hodina a voda vyzerá ako rieka v brode, ktorým sa prehnala tatárska jazda. Dvíha sa mi žalúdok, len si na to spomeniem. V kresťanskom kúpeli by si najskôr chytil svrab alebo niečo ešte horšie.“


  „Hnus. Počkám teda, kým újvársky kúpeľ vyčistia a prestavajú na poriadny hamam.“


  Vonku zaznel dupot kopýt a cez otvorený vchod šiatra zazreli zosadať jazdca v tmavom kaftane. Tvár mu až po oči zakrýval cíp čierneho turbanu, ale Čelebi ihneď vedel, s kým majú tú česť. Hosťa spoznali aj dvaja strážcovia, ktorí sa pred ním hlboko uklonili a bez slova ho vpustili. Muži v stane vstali, aby sa mohli hlboko ukloniť.


  „Ctihodný otec,“ privítal návštevníka Kadizade Ibrahim paša.


  „Buď pozdravený, vznešený efendi,“ povedal Čelebi.


  Muž si odhalil tvár – s výnimkou starostlivo upravených šedivých fúzov bola hladko oholená a dívali sa z nej bystré, prenikavé, hoci v tejto chvíli ustarostené oči.


  „Alah s vami,“ pozdravil a bez zdĺhavých zdvorilostí sa posadil. Aj Ibrahim a Čelebi si sadli.


  „Dovoľ mi ponúknuť ti skromné jedlo, otec.“


  „Ďakujem, ale už som večeral.“


  „Tak hrnček kávy? So škoricou a štipkou cukru.“


  „Nepohrdnem. A nech prinesú nargile, aby sa nám lepšie rozmýšľalo. Musíme prebrať a naplánovať dôležité veci. Evliya, aj teba potrebujem. Prines si písacie potreby.“


  Čelebi sa zasa zdvihol a ponáhľal sa do svojho stanu. Zistil, že sa mu žalúdok zase krúti „ako čerkeskej tanečnici“. Tentoraz nie od hladu, ale znepokojením.


  Šamizade Mehmed efendi slúžil u veľkovezíra ako reis ül-küttab, tajomník s poverením vyjednávať s cudzími vládcami. Zároveň na výprave zastupoval sultánove záujmy, čo v skutočnosti znamenalo, že bol špiónom jeho matky, skutočnej vládkyne Osmanskej ríše. Šamizade Mehmed využíval podporu dvora na to, aby podkopal postavenie Fazila Ahmeda a zároveň sa snažil do funkcie veľkovezíra presadiť svojho zaťa, nikopolského miestodržiteľa Kadizade Ibrahima pašu.


  Čelebimu bolo nad slnko jasnejšie, že Kadizade so svokrom aj dnes budú splietať intrigy proti veľkovezírovi. A chceli, aby bol pri tom a dokonca im pomáhal. Dopúšťal sa tak hrdelného zločinu velezrady a jeho spásou malo byť donášanie veľkovezírovi, konkrétne jeho tajomníkovi Kethüdovi Ibrahimovi. To mu bolo bytostne proti srsti, lebo on sám sa tešil priazni sultánskeho dvora a odjakživa slúžil hodnostárom, ktorí boli s Köprülüovcami na nože.


  Takže pre záchranu svojho krku mal pre svojho dávneho nepriateľa špicľovať a udávať svojich prirodzených spojencov.


  Ocitol sa medzi dvoma mlynskými kameňmi a mal pocit, že ho čoskoro rozdrvia. Musel vynaložiť veľké úsilie, aby sa cestou naspäť k Ibrahimovmu šiatru nepovracal.

  „Musíme konať,“ vyhlásil Šamizade Mehmed efendi a potiahol si z náustka vodnej fajky. V nádržke zabublala voda. S výdychom pokračoval: „A to rýchlo. Prekliaty Köprülü začína sláviť prvé úspechy. Dobyl predmostie pred západnou bránou a janičiari už kopú šikmo cez násyp zostupové šachty.“


  „Čo z toho, keď je priekopa stále plná vody?“ namietol Kadizade Ibrahim paša a zahmýril sa na poduške. Zo svokra bol vždy nesvoj. V skutočnosti jeho vášnivú túžbu po získaní veľkovezírskej pečate nezdieľal. Svadbou so Šamizadeho dcérou sa stal tak trochu rukojemníkom jeho ambícií.


  „To sa čoskoro zmení. Zjavne nemáš najčerstvejšie novinky. Medzi zajatcami zo Šurian boli aj muži, ktorí sa podieľali na posledných opevňovacích prácach v Újvári. Džan Arslan paša ich prinútil, aby mu prezradili, ako odvodniť priekopu. Už sa mu podarilo zahatať prítok vody z rieky Nitra. Na opačnej strane Čatrapatra Ali paša usilovne pokračuje v kopaní odvodňovacej struhy. Už ňou odteká voda z južného močariska a v najbližších dňoch sa vyprázdni aj priekopa. Potom sa kopáči pustia do približovacích štôlní na dne priekopy a čoskoro budú môcť podmínovať hradby.“


  Kadizade Ibrahim paša sa len zachmúril, chlipol si kávy a potiahol z fajky.


  „Navyše,“ pokračoval reis ül-küttab, „dorazila správa, že konečne prichádza veľké jazdné vojsko – Tatári, kozáci, Moldavci, Valasi. O niekoľko dní sú tu. Vieš si isto predstaviť, čo bude nasledovať.“


  „Köprülü ich pošle plieniť Uhorsko. Bude veľa koristi, zlepší sa zásobovanie, velitelia prestanú hundrať a vojsko bude mať viac síl na dobytie pevnosti.“


  „Presne tak. Veľkovezír bude sláviť ohromný vojnový úspech. A tvoja nádej na úrad držiteľa pečate zahynie.“


  „Predpokladám, že máš plán, ako to zvrátiť. Vždy máš nejaký plán.“


  „Napíšeme dva listy.“ Šamizade úkosom pozrel na Čelebiho, ktorý trpezlivo čakal s pripraveným papierom, perom a kalamárom. „Prvý pošleme jeho veličenstvu.“


  „Sultánovi?“ začudoval sa mladík. „Potrvá celé týždne, kým čavuš dorazí do Istanbulu...“


  „Panovník je v Edirne, ako každé leto.“


  „To nie je veľký rozdiel.“


  „Nebuď maloverný. Pošleme správu po Dunaji. Rýchla šajka prepláva aj sedemdesiat míľ za deň, možno viac.“


  „Čo teda sultánovi napíšeš?“


  „Čo myslíš? Farbisto dvoru opíšeme všetky veľkovezírove zlyhania. Obrovské straty, hlad, nespokojnosť vojska. Poukážeme na to, aký je neskúsený a bez starých serdárov ako Köse Ali a Gürdžü Mehmed by nebol schopný viesť vojsko. Ale hlavne, opíšeme bitku pri Parkáne a vyzdvihneme tvoje zásluhy na víťazstve. Napokon, taká je pravda – nebyť tvojej statočnosti, ďauri by nás nahnali do Dunaja a zničili Alahov prápor!“


  Kadizade Ibrahim sa mračil, akoby s tým, čo práve zaznelo, ktovieako nesúhlasil.


  „A druhý list?“


  „Ten pošleme do pevnosti. Dokážem s kresťanskými psami vyjednávať omnoho obratnejšie ako veľkovezír a ten jeho poskok Kethüda Ibrahim.“


  Čelebimu trhlo tvárou, ale rýchlo sa ovládol a nedal na sebe nič znať.


  „Poradíme vezírovi Forgáčovi, aby na ďalšie Köprülüove výzvy vôbec neodpovedal. Vysvetlíme, že v úrade veľkovezíra už dlho nepobudne a namiesto neho sa serdárom vojska staneš ty. Navrhneme mu, aby sa vzdal menovite tebe, víťazovi od Parkánu, a výmenou za to ponúkneme výhodné podmienky kapitulácie. Ak sa vzdajú, môžu odísť živí a zobrať si všetky zbrane a majetok, ktorý unesú. Dokonca im poskytneme ozbrojenú ochranu na presun do najbližšieho kresťanského mesta či pevnosti.“


  „Príliš veľkorysé,“ poznamenal Kadizade.


  „Iba tak ich získame na svoju stranu. Keď Forgáč oznámi, že odovzdá kľúče pevnosti len do tvojich a do žiadnych iných rúk, nadobro to podlomí veľkovezírov vplyv v díváne. Možno ani nebudeme musieť čakať na sultánovu odpoveď. Rada najvyšších vezírov sama rozhodne, že ho zbaví velenia a zverí ho tebe.“


  Kadizade Ibrahim paša si potiahol z vodnej fajky a zamyslel sa. Napokon povedal:


  „Pravdupovediac, očakával som celkom iný plán, ctený otec. Niečo... ráznejšie.“


  „Čo máš na mysli?“


  „Trebárs... jed vo víne?“


  „Pri Prorokovi...“


  „Alebo niečo iné, čo nám toho albánskeho tchora raz a navždy odstráni z cesty. Keby sa zrútil po výdatnej večeri so zvyčajnou nadmierou vína a ópia, nikomu by to ani neprišlo podozrivé. Povedali by si, že jeho srdce nevydržalo dlhoročnú pažravosť a pijanstvo. Vnímali by to ako Boží trest za porušenie jedného zo základných moslimských prikázaní.“


  Šamizade sa k zaťovi naklonil a stlmil hlas. „To je pekná predstava, ale veľkovezíra nemôžeš len tak otráviť. Je príliš opatrný. Neustále všetkých podozrieva. Má sluhov, ktorí ochutnávajú všetky jedlá a nápoje.“


  „Tých podplatíme.“


  „Ibrahim, pri Všemohúcom, uvažuj triezvo. Priamy pokus o Köprülüovo zavraždenie by nás vystavil priveľkému ohrozeniu. Niečo sa zvrtne, stačí drobné zlyhanie, a prídeme o hlavy.“


  „Rovnako môže dopadnúť tvoj plán s listami. Čo ak sa dostanú do nepovolaných rúk?“


  Šamizade sa zachmúril. Jeho zať sa otočil k tretiemu mužovi v stane.


  „Evliya?“


  Čelebi naňho vyplašene pozrel.


  „Čo si o tom myslíš?“ spýtal sa mladý vojvodca.


  „Môj pane,“ Čelebi opäť rýchlo sklopil zrak, „názor tohto úbohého derviša nemá väčšiu váhu ako večerný vánok...“


  „Omyl, evliya. Si môj musahib, spoločník a radca. Tak mi poraď. Čo by si urobil ty? Otrávené víno alebo zložitá intriga s listom sultánovi a tajným spojenectvom s ďaurami?“


  „Kladieš mi na bedrá priťažké bremeno, môj pane. Oba plány sú veľmi nebezpečné. Dávate do stávky vlastné životy...“


  „Bez toho nikto nikdy nedosiahol nič veľké,“ uťal Šamizade Mehmed. „Ak chceme ukončiť tyraniu prekliatych Köprülüovcov, musíme riskovať.“


  „Aj ty si s nimi v dávnom spore, evliya,“ dodal sandžakbeg. „Tvoj bývalý pán Melek Ahmed paša bol ich úhlavný protivník. Nebohý Mehmed Köprülü na teba dokonca poslal vrahov. Len tak-tak si vyviazol živý. Nepotešil by ťa pohľad na jeho syna, ako sa zvíja s bolestných kŕčoch?“


  Čelebi si odkašľal a zhlboka sa nadýchol. „Môj pane... Keby som bol na tvojom mieste, konal by som predvídavo. Predtým, než by som sa pokúsil siahnuť veľkovezírovi na život, dôkladne by som si zabezpečil podporu panovníka a ostatných vezírov. Najprv by som sa snažil čo najviac poškodiť Köprülüovu povesť. Až do takej miery, aby si aj ostatní vydýchli, keď konečne zatrasie črievicami. V takom prípade by sa určite nikto nehrnul do vyšetrovania jeho smrti. Takisto by som dbal na to, aby odstránenie vrchného veliteľa nemalo vplyv na výsledky tejto vojnovej výpravy. Ale tieto slová padajú z úst prostého derviša. Je na tvojom láskavom rozhodnutí, či si z nich vezmeš niečo pre svoje plány.“


  Šamizade sa syčivo zasmial. „Ďakujem ti, Čelebi. Si líška podkutá. Počul si svojho musahiba, Ibrahim. Pustíme sa konečne do písania tých listov?“


  Kadizade ešte raz pozrel na derviša. Ten však už upieral zrak na papier a namáčal pero do atramentu.


  „Ja som pripravený, môj pane.“

  Hlava jedenásta,


  v ktorej nitrianska výprava dospeje do nečakaného cieľa. Uprostred noci sa Újvár zobudí na hrôzostrašné hrmenie.


  Poprava sa konala na pravé poludnie.


  Forgáč ako hlava vojenského súdu určil tento čas, aby sa na námestí mohlo zhromaždiť čo najviac ľudí. V osmanskom tábore totiž slnko v nadhlavníku znamenalo povinnú poludňajšiu modlitbu. Vtedy delá a mažiare na nejaký čas stíchli a obrancovia pevnosti si mohli vydýchnuť. Vyšli z pivníc, katakomb a zadebnených prízemí a nadýchli sa ako-tak čerstvého vzduchu. Pravdaže, nepremeškali ani príležitosť pozrieť si popravu.


  Šibenica stála pred budovou radnice na južnej strane námestia – jednoduché pódium a na ňom dva zvislé koly spojené vodorovným trámom s tromi železnými hákmi. Na prostrednom čakal povraz so slučkou a pod ním stolec. O horný preklad bol opretý rebrík.


  Odsúdenca priviedli zo žalára, ktorý sa nachádzal v kobkách pod radnicou. Po krátkej modlitbe a rozhrešení Forgáč pokynul svojmu pisárovi, aby prečítal rozsudok. Desiatnik hajdúchov sa dopustil dvoch vážnych zločinov – počas nočnej hliadky opustil strážne stanovisko a navyše viedol kacírsky rituál s veštením zo svinských vnútorností. Svoje činy oľutoval a kajal sa pred Bohom, preto mu súd udelil milosť – namiesto upálenia len prosté obesenie.


  S rukami spútanými za chrbtom ho primäli vyjsť na stolec, kde mu zviazali aj členky. Určený poddôstojník vyšiel po rebríku a založil mužovi slučku. Potom zostúpil, odložil rebrík, prešiel za odsúdenca a chopil sa povrazu priviazaného k nohe stolca.


  Na kalvínskom kostole desaťkrát zacvendžal zvon. Znovu zavírili bubny. Kat sa pozrel na Forgáča v očakávaní posledného pokynu. Gróf však namiesto toho vyšiel zo šíku dôstojníkov a predstúpil pred napäté zhromaždenie.


  „Nech si toto každý dobre zapamätá!“ zvolal do ticha. „Všetci ste zložili prísahu, že budete bojovať do posledného dychu a zostanete verní kresťanskému Bohu a jeho cisárskemu veličenstvu. Presile mohamedánskych vrahov odoláme len tak, že sa každý z nás bezvýhradne podriadi rozkazom nadriadených. Aj ten najmenší prehrešok voči povinnostiam môže mať ďalekosiahle následky pre všetkých v pevnosti. Ešte prísnejší trest dopadne na všetkých, čo sa namiesto modlitby k Ježišovi a všemohúcemu Bohu opovážia utiekať sa ku kacírskym odpornostiam. Platí to pre všetkých, od prostého vojaka až po najvyššieho veliteľa. Disciplína a zbožnosť, to je jediná cesta k víťazstvu! Za Boha a za vlasť!“


  Po tých slovách mala nasledovať zborová odpoveď, ale nikto ani nehlesol. Forgáč sa zachmúril, zvrtol sa k šibenici a dal pokyn katovi.


  Muž prudko šklbol povrazom. Stolec vyletel spod hajdúchových chodidiel. Odsúdenec klesol o dve stopy, slučka sa prudko zatiahla a vyvrátila mu hlavu. Prasknutie väzov však nezačuli. Obesenec s vytreštenými očami a jazykom lezúcim z úst chrčal, slintal a metal sa, nakoľko mu to putá na rukách a nohách dovolili. Trvalo hodnú chvíľu, kým jeho kŕčovitý tanec konečne ustal. Nato mu nohavice zvlhli močom a vzduchom sa začal šíriť pach výkalov. Okolostojaci sa prežehnávali a ticho modlili.


  Báthory, ktorý popravu sledoval zamrežovaným okienkom na úrovni ulice, odvrátil tvár, zostúpil z prične, sadol si a oprel tylo o múr.


  „Došľaka,“ precedil cez zuby.

  Od rána sa zbieralo na dážď. Kdesi v diaľke hrmelo – pre zmenu naozajstný hrom, nie zvyčajná ozvena delostreľby.


  Stotina dobrovoľníkov vedená štvrťmajstrom Corgoňom postupovala pásom zeme medzi riekami Nitra a Žitava. Zo dvadsať jazdcov, zvyšok pešiaci, k tomu tucet mulíc so zásobami. Držali sa východne, bližšie k Žitave. Síce ich spomaľoval lesnatý a močaristý terén, ale pozdĺž Nitry sa teraz hore-dolu preháňali nepriatelia. Po Šuranoch dobyli aj Komjatice, svedčili o tom kúdoly dymu nad severozápadným obzorom. Keby Turci zjastrili, že sa krajom zakráda väčšia skupina ozbrojencov, určite by urobili všetko preto, aby ju zneškodnili.


  Okolo poludnia sa nebo nadobro zatiahlo. Na kraj padla sivota a vzápätí sa spustil lejak. Hrmavica už nešomrala v diaľke, blesky kmitali čoraz bližšie. Corgoň kázal sprievodu schovať sa v hustej dubine blízko Žitavy. Oddych im prišiel celkom vhod. Opatrili kone a aj oni čo-to prehryzli a vypili. Sedeli pod hustou listnatou klenbou, na hlavách klobúky a kapucne plášťov, a modlili sa, aby do stromov nad nimi nešľahol blesk.


  Corgoň už hodnú chvíľu poškuľoval po Báthoryho zbraniach.


  „Benátsky meč. Schiavona, ako sa vraví v južných krajoch. A nie hocijaká. Naozaj pekná remeselná práca, skoro ako keby vyšla z nitrianskych dielní. O pištoliach ani nehovoriac. Také dvojhlavňové krásky som dosiaľ nevidel, ani o nich nechyroval. Dovolíte, mladý pán?“


  Michal pokrčil plecom a jednu pištoľ mu podal.


  „Ľahšia, než som predpokladal,“ poťažkal štvrťmajster zbraň a keď si ju dôkladne poobzeral, dal ju kolovať medzi okolo sediacimi Nitranmi.


  „Vyrobil ich nizozemský majster Dolep,“ vysvetľoval Michal. „Patria môjmu otcovi. Je to dar za zásluhy od chorvátskeho bána Nikolu Zrínskeho.“


  Po tých slovách si muži začali zbraň podávať na končekoch prstov ako kosť svätca.


  „Aj Zrínsky vraj teraz zápolí s bezvercami,“ povedal Corgoň. „Veľkovezír ešte z Budína poslal desaťtisíc zúrivých jazdcov na chorvátske hranice, k Novému Hradu. Akiste preto, aby Zrínskemu zabránil cválať na pomoc Hornej zemi. Dobre to vymyslel, skurvysyn. Človeku to vnukne rúhačskú myšlienku, že nie každý mohamedán má nasraté v gebuli.“


  „To by bola osudová chyba, považovať ich všetkých za hlupákov,“ podotkol Voronin, bafkajúci z čibuku. „Je medzi nimi veľa učencov a šikovných vojvodcov.“


  „Ale všetci sú zapredaní diablovi a preto je našou svätou povinnosťou poslať ich čo najskôr do pekla, kam patria.“


  Pištoľ sa vrátila naspäť k Corgoňovi a ten ju zase podal Michalovi.


  „Rád by som niekedy skúsil takúto jemnejšiu prácičku. Môj otec je majster nad majstrov, keď treba ukuť meč, buzogáň, bojovú sekeru či halapartňu, ale strelné zbrane, tie mu smrdia, to vraj necháme na prešporských a viedenských puškárov. Ako keby bola Nitra horšia a nemala dosť šikovných remeselníkov! Naše mesto dvíhalo k nebu murované veže, keď Prešporok a Viedeň boli len špinavé chatrče za valom a palisádou.“


  Štvrťmajstrovi druhovia súhlasne zahučali, oči im zasvietili, niektorí až bojovne zovreli päste.


  „V týchto časoch vyhňa vášho otca zrejme nestihne vychladnúť,“ poznamenal Michal.


  „Oj, kdeže! Trochu ma preto škrie svedomie. Otec má síce dvoch tovarišov, nezostal na všetku tú robotu sám, ale aj tak by sa mu zišla moja pomoc. Lenže kresťanská povinnosť volá. Újvár je brána k Nitre. Ak padne do rúk obrezaných psov, budú sa odtiaľ ustavične rojiť ako osy a obťažovať moje mesto. Nitra sa ubráni, o tom niet najmenších pochýb, jej hradby nikto nezdolá a pod svätým Zoborom nikdy nebude vládnuť cudzia chamraď, ale aj tak – kto by chcel mať mohamedánske hnidy za susedov? Preto som sa rozhodol, že Újvár zachránime.“


  „Vy a vašich sto chlapov?“ spýtal sa Voronin.


  Corgoň naňho zagánil. Kozáka však halil dym z čibuku, nuž sa nedalo rozoznať, či svoju otázku myslel posmešne.


  „Jeden nitriansky bojovník vydá za sto osmanských divochov. S takou posilou sa Újvár poľahky ubráni. Forgáč s tými talianskymi panákmi, vypasenými Nemcami a nafúkanými dolnozemskými hajdúchmi nech sa stará o delá a muškety, o vrhanie bômb a smolných hrncov. Ale ak sa pohania nedajbože prebijú až k hradbám a vylezú hore, budú to moji chlapi, kto ich nahádže naspäť do priekopy. Po kusoch.“


  Najbližšie sediaci Nitrania opäť zborovo zahučali.


  „Vaše odhodlanie treba obdivovať,“ ozvala sa Juliana, „ale aby ste mohli Újvár brániť pred skazou, musíte sa tam najprv dostať. Máte nejaký plán, štvrťmajster, ako preniknúť do pevnosti?“


  Michal a Stepan na ňu začudovane pozreli. Vdova očividne pookriala – pohľad mala jasný a sústredený, zaujímala sa o dianie okolo seba. Čakali, že návšteva vypáleného urbanovského dvorca ju uvrhne do ešte hlbšej melanchólie, no zrejme pre ňu znamenala príslovečné dno, od ktorého sa odrazila. Takisto skutočnosť, že sa blížili k pevnosti (a k človeku, ktorého tam dúfali nájsť), zrejme umožnila aspoň čiastočne zabudnúť na bratovu smrť a ostatné hrôzy.


  „Náš plán je nasledovný, urodzená pani,“ odvetil Corgoň. „Presekáme sa cez turecký tábor k bráne pevnosti a vojdeme dnu.“


  Juliana sa neubránila úsmevu. „Smelý zámer. Ale nech už sú vaši muži akokoľvek udatní...“


  „Do každého z nás by aj blesk musel udrieť dvakrát, aby nás zrazil na kolená, pani. A možno aj potom by sme ešte vládali vstať.“


  Ako na zavolanie práve vtedy nad lesom zakmitalo ostré svetlo a ovzdušie roztrhol ohlušujúci rachot. Nitrianski bohatieri sa najprv prikrčili, ale vzápätí zdvihli hlavy a zborovo sa rozosmiali. Kone a mulice nepokojne fŕkali a mykali vôdzkami.


  „Osmanov je predsa len priveľa,“ nadviazala Juliana. „Vraj vyše päťdesiattisíc.“


  „Čím viac hláv na rúbanie, tým lepšie.“


  „Pevnosť je obkľúčená, zo všetkých strán budú šiance a palisády s delostrelectvom, zákopy plné janičiarov...“


  „Táborom sa prebijeme, to je najmenej.“


  „Napriek tomu by nezaškodilo vymyslieť to tak, aby ste počas prieniku k novozámockej bráne stratili čo najmenej mužov.“


  Corgoň sa poškrabal v brčkavej brade, zamyslene cmukol ústami a pokýval hlavou.


  „Sme teraz zhruba na úrovni Šurian,“ ukázal na západ. „Pôjdeme ďalej na juh. Večer si odpočinieme a budeme kráčať v noci, lebo to už sa ocitneme na dohľad pevnosti a tma nás skryje pred tureckými očami. Najneskôr ráno budeme mať Újvár na dosah...“


  „Áno, ale medzi nami a pevnosťou je rieka. Po tomto daždi sa poriadne rozvodní. Turci zničili väčšinu mostov a tie zvyšné isto dobre strážia. Ako sa dostaneme na druhý breh?“


  „Zvládneme to. Nitra nie je Dunaj, dá sa prebrodiť. Mám tu chlapov, čo tie končiny dobre poznajú. Prešmykneme sa poza pohanský tábor a južne od pevnosti prejdeme na západný breh. Cez močariská sa priblížime k priekope. Potom sa musíme dostať k bráne.“


  „Ku ktorej?“


  „Určite k východnej. Pokiaľ viem, hlavná sila tureckého vojska táborí na západe, pred Viedenskou bránou. Tadiaľ neprekĺzne ani had natretý kolomažou. Východná strana nebude tak dobre strážená. Tam skúsime preniknúť v palisádam a ravelínu pred Ostrihomskou bránou.“


  „Možno stojí za úvahu,“ ozval sa Voronin, „či najprv neposlať do pevnosti šikovného posla. Dať posádke vedieť, že prichádzame. Nech nám z Újváru vyjdú oproti, prípadne nás kryjú streľbou.“


  Corgoň sa zatváril pochybovačne. „Ak toho posla lapia Turci, môžu z neho vypáčiť, že sa k pevnosti blíži posila.“


  „Preto vravím, že musí byť šikovný. Okrem toho,“ Voroninovi šklblo kútikom úst, ale ovládol sa, „statočný nitriansky bojovník sa určite nedá zlomiť trochou mučenia. Aj keď padne do zajatia, nič neprezradí.“


  Štvrťmajster sa zachmúril, obočie naježené. „Ako počujem, kozáci majú obratný jazyk.“


  „Keby som mal dukát za každú, čo mi to povedala...“


  „Ako prosím?“


  Voronin pokrútil hlavou. „Len tak táram, nevšímajte si ma. Rozhodnutie je na vás. Vy velíte. Ja len radím na základe svojich skromných skúseností.“


  Znovu sa zablyslo, ale tentoraz o čosi ďalej. Lejak medzitým zoslabol na obyčajný dážď a aj ten postupne zredol. Asi hodinu od chvíle, keď ich nečas zahnal do lesnej skrýše, štvrťmajster Corgoň rozkázal pokračovať v pochode.


  Ako prvý vysadol na koňa zved, ktorý vždy šiel hodný kus pred ostatnými a mal za úlohu včas odhaliť prípadné nebezpečenstvo. Len čo odklusal po rozmočenej lesnej ceste, aj ostatní sa zoradili do ako-tak súdržného útvaru a pohli sa. Jeden z jazdcov prepustil sedlo Juliane, takže sa viezla na koni. Voronin s Michalom kráčali vedľa nej. Čižmy a kopytá mľaskali v blate. Dážď nadobro ustal, ale zo stromov naďalej riedko pršalo.


  Neprešli ani pol míle, keď kdesi pred nimi tresol výstrel. Sprievod sa okamžite zastavil, preletela ním zmätená vrava a fŕkanie koní.


  „Do zbrane!“ zavelil Corgoň a sám vytiahol pištoľ a prachovnicu.


  Znelo šťukanie kohútikov a sykot tasených čepelí.


  „Radšej zosadnite,“ poradil Voronin Juliane, zatiaľ čo si chystal pušku. „Jazdec je lepší terč. Keby došlo k najhoršiemu, zase vysadnete a cvalom preč.“


  Poslúchla. Nachádzali sa takmer v čele sprievodu, na dohľad práporčíka s vlajkou, na ktorej obrnená ruka rytiera zvierala zástavu s dvojkrížom.


  Vpredu zadupotali kopytá. Nitrania zdvihli zbrane.


  Spoza zákruty vyklusal kôň. Patril zvedovi. Najprv sa im zazdalo, že má prázdne sedlo, ale vzápätí si všimli jazdca zrúteného tvárou na konskej šiji. Keď zastavili vyľakaného koňa, naskytol sa im pohľad na dva šípy zapichnuté v mužovom chrbte.


  „Turci!“ zvolal niekto a vrava zosilnela. Dlhý zástup sa premenil na nesúrodé hemženie. Na ceste sa nedalo rozvinúť, húštiny ju z oboch strán zvierali ako zelené steny.


  Spredu, z miest, na ktoré nedovideli, zaznelo čudné trúbenie. Nepochybne hlas rohu, čo v nich posilnilo dojem stretu s niečím cudzím, barbarským, vražedným. Nato sa lesom prihnal dupot kopýt.


  Mnohých kopýt. Toľkých, že sa zachvela zem a z lístia sa zniesli nové spŕšky vody.


  Muži v čele sprievodu začali mimovoľne spätkovať.


  Spoza stromov v ohybe cesty sa vyrútili jazdci v šišakoch a turbanoch. Mnohí mali krúžkové panciere. Keď zočili stotinu Nitranov, bojovne zajačali. Za jazdy vystrelili z lukov a Voronin videl, ako nitrianska zástava padá a mizne vo virvare mužov a koní. Zapraskali výstrely, zavíril dym. Jeden turecký jazdec zletel zo sedla, pod druhým sa zrútil kôň, ale ostatní tvrdo udreli na čelo kresťanského zástupu. Zarinčalo železo, tváre zafŕkalo blato a krv.


  Nitrania nechceli zostať v hanbe a s bojovným krikom sa drali dopredu, do stretu s nenávideným nepriateľom. Vzišiel z toho len chaos, v ktorom spolubojovníci vrážali jeden do druhého, naverímboha strieľali ponad hlavy svojich druhov, potkýnali sa a padali. Do toho všetkého sa naďalej sypali turecké šípy. Cesta sčervenela od nového lejaku, čo prýštil z rán.


  „Čo sa to deje, dopekla?!“ zakričal Michal bezradne.


  Voronin, skoro o hlavu vyšší od všetkých okolo, naťahoval krk v snahe zistiť situáciu vpredu. Oči sa mu rozšírili, keď sa z kúdolov dymu ako z brány záhrobia vynorili sipáhiovia so šamširmi a kiličmi v rukách. Oblúky čepelí lietali vpravo vľavo a Nitrania s revom padali pod kopytá a do húštia pri ceste. Osmanskí jazdci rýchlo postupovali.


  „Hospodin,“ zvrtol sa kozák k svojim druhom. „Preč odtiaľto!“


  Michal bez otáľania zišiel z cesty do porastu, Juliana hneď za ním, koňa viedla na uzde. Voronin sa ešte raz obzrel. Nepriatelia sa valili prúdom a nitrianskych dobrovoľníkov napriek zúrivému odporu rozhŕňali a zrážali na zem. Kozák na prvého z nich namieril pušku, ale potom si povedal, že guľka sa mu zíde inde a vzápätí sa už predieral za zemiankou a mládencom.


  Niekoľko minút sa brodili vodou potiahnutou zeleným šliamom. Komáre sa rojili, užovky sa od nich plazili na všetky strany. Michal držal pištole hlavňami hore, Voronin niesol pušku nad hlavou a klial v rodnej reči, ale hoci mu rozumeli iba občas, znelo to hrubo a rúhavo. Juliana vysadla na koňa. Lesom sa rozliehal krik bojujúcich a umierajúcich mužov, erdžanie koní, sem-tam výstrel.


  „Čo sa to stalo?“ vyrážal zo seba Michal. „Kde sa zdrazu nabrali?“


  „Viem ja?“ opáčil Voronin. „Privalili sa ako veľká voda. Mračno jazdcov, hotové vojsko, určite presila. A žiadni žoldnieri a poturčenci, ale sipáhiovia. Obrnenci. Kosili Corgoňových chlapov ako žito.“


  Chvalabohu vyšli z vody na pevnú zem a po chvíli našli chodník. Vedeli, že to nie je príliš rozumné, ale vydali sa po ňom. Takmer okamžite sa im to vypomstilo. Kúsok pred nimi zaznel dupot, výkrik, smrteľný chrapot. Spoza stromov vybehol jeden z nitrianskych dobrovoľníkov. Potácal sa a pľul krv. Z hrude mu vyčnieval hrot šípu. Vrazil plecom do stromu, zatočil sa a spadol na tvár; vedľa lopatky mu trčala násadka s operením.


  Vzápätí sa ukázal jazdec. Zbadal utečencov a zdvihol luk s druhým šípom na tetive. Voronin bleskovo prirazil pažbu pušky k plecu, zacielil a...


  Zaváhal.


  Aj Turek zmeravel. Jeho kôň pohodil hrivou.


  „Čo je, zabi ho!“ zavrčal Michal a zdvihol dolepku s natiahnutými kohútikmi.


  „Nie, počkaj!“ sykol kozák ostro.


  Mladík naňho vrhol nechápavý pohľad.


  „Kuzgun?“ spýtal sa Turek neveriacky a sklonil luk, ale len o palec.


  „Evliya.“ Aj Voroninova puška trochu poklesla. „To je ale náhoda.“


  „Myslíš? Sme figúrky na Alahovej šachovnici.“


  „V tejto hre ale stojíme proti sebe. Ustúp nám z cesty, evliya. Nerád by som ťa zranil alebo horšie.“


  „Som ti dlžný život.“ Dervišove tri prsty pomaly povolili tetivu. „To je tá vdova a kapitánov syn?“


  „Odkiaľ o nich vieš?“


  „Z kapitánovho rozprávania. Vraj ste sa museli rozdeliť na úteku pred Vlčicou.“


  Voronin urobil tri kroky k jazdcovi. „Hovoril si s Kornelom?“


  „Pred pár dňami. Na chvíľu bol zase mojím otrokom, ale potom sa mu podarilo utiecť do pevnosti.“


  „Takže je to pravda, je v Újvári.“


  „Bol. Pochybujem, že ešte žije. Urobili z neho veliteľa bašty, ale tú sme dobyli, zničili a väčšinu mužov zahubili.“


  „Kornel má tuhý korienok.“


  Krik bojujúcich mužov zosilnel, cez stromy sa precedilo turecké pokrikovanie i kliatby v uhorskej reči. Čelebi sa obzrel, potom švihol pohľadom naspäť k trojici.


  „Bežte. Hneď!“


  Voronin zdvihol pušku ústím k nebu, vďačne kývol hlavou a rozbehol sa do lesa. Mládenec a zemianka ho nasledovali.


  „Tvoj bývalý pán,“ hádal Michal. „Z čias, keď si bol otrokom.“


  „Aj tvoj otec mu nejaký čas slúžil.“


  „O čom ste hovorili?“


  Voronin si až teraz uvedomil, že pri rozhovore s Čelebim hladko prešiel do turečtiny.


  „O Kornelovi.“


  „Žije?“


  „Možno. Bol v Újvári, ale dostal sa do krviprelievania, z ktorého vyviazlo len málo obrancov. Teraz ticho. Musíme sa dostať z tejto šlamastiky.“


  Na chodníku Čelebi vrátil šíp do tulca, odložil luk, zoskočil z koňa a tasil meč. Zohol sa k mŕtvemu mužovi, priložil mu čepeľ k zátylku, rozohnal sa a sekol. Potom ešte raz. Práve sa mu podarilo oddeliť hlavu, keď pri ňom zastavil koňa Seydi Mehmed. Meč a ruky mal zafŕkané od krvi.


  „Evliya!“ zvolal so zubatým úsmevom. „Myslel som, že vládneš iba slovám, ale zjavne si aj zručný lovec hláv!“


  „Luk a meč mi nie sú cudzie, statočný Ahmedpašazade.“


  „Viac ďaurov si nezbadal?“


  „Tadiaľto utekal len jeden,“ zdvihol derviš hlavu kresťana. „Nikoho iného som nezazrel ani nezačul.“


  Seydi nemal dôvod pochybovať o jeho tvrdení. Ťahom uzdy otočil koňa, pokynul ostatným jazdcom a rezko sa vydali späť.


  Čelebi si očistil meč a prehľadal nebožtíka. V torbe našiel jedlo zabalené v šatke. Rýchlo látku rozprestrel a vzdychol si.


  Slanina. Tá najodpornejšia zo všetkých odporností, ktoré boli neveriaci schopní vložiť do úst. Za iných okolností sa mu z nej obracal žalúdok, ale teraz sa pristihol pri tom, že sa mu z údenej vône zbiehajú v ústach sliny.


  „Všemocný pán neba i zeme,“ zachripel. „Ťažko ma skúšaš. Ale tvoj služobník vytrvá.“


  Zahodil mazľavý kus prasaciny do krovia, prsty si dôkladne poutieral do odevu mŕtveho a pustil sa aspoň do chleba, cibule a kúska oschnutého syra.


  Boj v lese medzitým stíchol.


  Čelebi s pocitom, aký nemal ani po najbohatších palácových hostinách, vysadol na koňa. Krvavú trofej priviazal k hruške sedla. Snáď mu za ňu jeho pán vyplatí aspoň malú odmenu.

  Krátko po polnoci zaburácal výbuch.


  Všetci v pevnosti boli zaraz na nohách. Takto neznel obyčajný výstrel z dela, ba ani salva z viacerých. Zem sa chvela, kone v stajniach fŕkali a dupotali, okná na domoch za južnými hradbami hlasno zadrnčali a len-len že sa nevysypali z rámov.


  Gróf Adam Forgáč sa s námahou vyhrabal z postele a prikázal zistiť, čo sa stalo. Dúfal, že nevybuchla zbrojnica alebo niektorá z prachární na bastiónoch. To by znamenalo zvrat v priebehu obliehania – a určite nie priaznivý.


  Vyslaný desiatnik sa onedlho vrátil s hlásením, že výbuch zrejme uskutočnili nepriatelia, ale došlo k nemu mimo pevnosti a nijako nepoškodil hradby. Forgáč si najprv vydýchol, ale posol dodal:


  „Podmínovali kontreskarpu oproti Žerotínovej bašte, vaša milosť. Výbuch ju rozmetal na kusy.“


  Forgáč zahrešil tak hrubo, že si vzápätí v duchu nakázal, aby sa z toho pri najbližšej príležitosti nezabudol vyspovedať.


  Zhruba o jednej hodine sa v sprievode bratov Kopčanovcov dostavil na Žerotínovu baštu. Po rampe vkrojenej do tela bastiónu sa dostal k čiastočne zahĺbenému veliteľskému prístrešku tesne pod ochodzou, kde ho už čakali Locatelli, Pio, de Grana a podplukovník Walther, ktorý velil nočnej hliadke a prvý zistil, čo sa stalo.


  „Vaša milosť,“ uklonil sa grófovi, „začala nová fáza obliehania.“


  „Je to zlé?“ zahundral Forgáč.


  „V kontreskarte je diera ako do podsvetia. Hladina rýchlo klesá. Do rána zrejme vytečie všetka voda.“


  „Bože dobrý.“


  „Tým skurvencom sa to nakoniec podarilo,“ potvrdil Waltherovo hlásenie Pio di Savoia. „Napokon, presvedčte sa sám.“


  „Je to bezpečné?“


  „Tu sme zriedka pod paľbou,“ uistil ho Locatelli. „Oproti Žerotínovi nemajú zákopy ani šiance s delovými batériami.“


  Forgáč sa krátko zamyslel, ale potom krívajúc vyšiel na vrch bastiónu. Ostatní dôstojníci mu robili spoločnosť. Ako sa blížili k hrotu, vo vzduchu zosilnel prenikavý zápach. Forgáč zakašľal. Kvôli tomuto nerád chodil na Žerotínovu baštu. Pevnosť rozhodne nevoňala ako rozkvitnutá lúka, najmä taká preľudnená, ale tu na južnom cípe to bolo najhoršie. Otvormi na bokoch bastiónu sa vylievali splašky, každodenne zvážané v objemných sudoch. Blízko odtokového kanála sa voda v priekope ako-tak hýbala a zvládala časť toho hnusu odplaviť na juh, do močarísk a Nitry. Napriek tomu bastión neustále halil pach ľudských i zvieracích výlučkov. Aj preto ho často volali Hovnová bašta, len si dávali pozor, aby to nevyslovili pred Locatellim, jej hlavným veliteľom. V tejto veci nepoznal žarty.


  Keďže predprseň navŕšená z hliny mala hrúbku dobré dve siahy, mužom stojacim na bankete to znemožňovalo výhľad na značnú časť priekopy – rozhodne sa nemohli pozrieť priamo dolu. Preto mal každý bastión na hrote vysunutú strážnu vežičku s oblou strechou a niekoľkými priezormi. Forgáč do nej vošiel.


  Včerajšia búrka vyčistila oblohu a mesiac svietil jasne. Gróf hneď uvidel dieru v protiľahlom brehu priekopy. Walther nepreháňal – človek priam čakal, kedy z nej vyzrú tri Kerberove hlavy. Voda vytekala prielomom tak rýchlo, že zreteľne počul jej zurčanie, a hladina už bola tak nízko, že sa ukázali zhnité trámy, deravé člny a rozličný odpad. Locatelli sa teda mýlil – rozhodne nebude trvať až do úsvitu, kým sa priekopa vyprázdni.


  Forgáč sa vrátil na ochodzu. Stískal čeľuste, až mu na nich hrali žuvacie svaly.


  „Nie sú celkom sprostí,“ hovoril práve Locatelli. „Vedeli, že odvodňovací kanál je plytký a musia vykopať druhý, ktorý bude ešte o čosi hlbší ako priekopa. Začali v koryte Nitry a postupovali k hradbám, denne aj niekoľko siah. Močarisko im kládlo odpor, ale poradili si. Dnes v noci sa dostali ku kontreskarpe. Murovaný breh vyhodili do vzduchu silnou náložou.“


  „Urobili to tak rýchlo a šikovne, že človek priam musí tú mohamedánsku háveď obdivovať,“ uznal knieža Pio. „Oproti Fridrichovi už kopú cez glacis šikmé zostupové šachty. Dostanú sa nimi ku kontreskarpe, podobe ako tu ju prerazia výbušninami a tým získajú prístup do priekopy. Je to otázka niekoľkých dní.“


  „Potom začnú hĺbiť približovacie sapy,“ zapojil sa de Grana. „Zrejme ste počuli, ako to urobili vo Varadíne. Dovtípili sa, že nemôžu kopať popod priekopu, inak by museli ísť veľmi hlboko, aby sa im rozmočené dno nezvalilo na hlavy. Takže vyhĺbili široký zákop, ktorý postupne zastrešovali kmeňmi stromov, hradami, vyťahanými kolmi z našich palisád, lafetami zničených diel, bočnicami vozov, skrátka všetkým, čo mali poruke. Na tento kryt ešte nahádzali vrstvu hliny, takže sa z toho naozaj stala akási štôlňa. Postupne prenikli až k hradbám, podkopali ich a podmínovali.“


  „No zjavne rátajú aj s priamym útokom na hradby,“ uvažoval Pio. „Ďalekohľadom som videl, ako v tábore zhromažďujú vrecia a koše so zemou, snopy slamy, raždia a tŕstia. Vo veľkom množstve. Zrejme to chcú nahádzať do priekopy a vytvoriť akési násypy pre útok pechoty.“


  „Nuž hej,“ zašomral Forgáč. „Aj keď odtečie všetka voda, v priekope bude bahna po pás.“


  „Presne o tom hovorím, vaša milosť. Kým by sa prebrodili, postrieľame ich ako štence. No so všetkým tým raždím a tŕstím prejdú až k palisádam suchou nohou. Navyše si z vriec a košov navŕšia valy, ktoré ich ochránia pred streľbou z bastiónov.“


  „Bodaj ich tatárska strela párala,“ odfrkol si Forgáč. „Usilovní pankharti. Ale ak sú oni včely a mravce, my musíme byť sršne a jedovaté hady. Za každý ríf, ktorým sa priblížia k hradbám, zaplatia stovkami životov.“


  „Na to sa spoľahnite, vaša milosť,“ sľúbil de Grana.


  „Situácia je však vážna,“ mračil sa Pio. „Už takto čelíme obrovskej sile, a to ešte nedorazili prekliati Tatári a kozáci...“


  „Znovu pošleme list so žiadosťou o pomoc,“ povedal Forgáč.


  „Vaša milosť, ako som už viackrát zdôraznil, maršal Montecuccoli nie je ochotný...“


  „Nie jemu. Palatínovi. Wesselényi ako uhorský miestokráľ nedopustí pád Újváru.“


  „Už raz vyhlásil insurekciu a odpoveď veľmožov bola chabá, či dokonca odmietavá.“


  „Lenže vtedy pohania táborili kdesi za Dunajom, pod ostrihomským hradom. Dnes sa ako mor rozťahujú priamo v srdci kráľovstva, drancujú kresťanskú zem. Bezprostredná hrozba isto prinúti pánov, aby vyšli zo svojich hradov a pripojili sa k obrane vlasti.“


  Pio neurčito pokýval hlavou. Zrejme si o tom myslel svoje, ale nemalo zmysel Forgáčovi protirečiť. Navyše, žiadosť o posily nemohla nikomu uškodiť.


  „Nazdávam sa,“ rozvíjal knieža svoju predchádzajúcu myšlienku, „že za týchto okolností by sme hlavne nemali plytvať ľuďmi.“


  „Čo tým myslíte?“ zazrel naňho Forgáč.


  „Veľmi dobre chápem, že pre posilnenie disciplíny je potrebné trestať tých, čo zanedbávajú svoje povinnosti...“


  „Ach tak, už viem, kam tým mierite,“ zavrčal gróf. „Vopred vám vravím, že je to zbytočné plytvanie dychom a mojím časom.“


  „Vaša milosť,“ povedal Pio dôraznejšie a odutá, bradavicami posiata tvár mu potemnela, „nemali by sme držať v žalári dôstojníkov s bohatými vojnovými skúsenosťami. Nehovoriac o ich prípadnom vešaní.“


  „Asi ste zabudli, že ten váš skúsený oficier nedokázal udržať zverenú pozíciu. Stratil ravelín, pre Krista! Práve kvôli jeho zlyhaniu dnes saracénska zberba stojí na dostrel a robí si plány na podmínovanie hradieb.“


  „Generál, strata Viedenskej bašty nepadá iba na Báthoryho hlavu. Čelil ohromnej presile...“


  „Čože?! Hádam aj vy zastávate názor, že to bola chyba velenia? Podľa vás sme mali poslať ravelínu posily? Ďalšie teľce na jatky?“


  „Ak svojich mužov považujete za teľce určené na porážku...“


  „Nechytajte ma za slovo, plukovník!“


  „Som presvedčený, že keby ste mi vtedy dovolili poslať na ravelín Hagena s dragúnmi...“


  „Nezmysel!“


  Knieža sa syčivo nadýchol cez zuby. Ovládol sa a chladným hlasom dodal: „Nech už je pád ravelínu kohokoľvek vina, Báthory by nemal sedieť v temnici. Potrebujeme ho na hradbách.“


  „Naozaj máte krátku pamäť, plukovník. Kapitána som nedal zatknúť kvôli strate ravelínu. Bude súdený, pretože sa vzoprel môjmu rozkazu. Dokonca sa ma pokúsil napadnúť! Hrubo ma urazil. Mňa, vrchného veliteľa tejto pevnosti a preddunajských vojsk!“


  Na chvíľu zavládlo ticho. Pio a Forgáč sa prebodávali pohľadmi, ostatní sa radšej nezapájali.


  „Vaša milosť,“ ozval sa napokon knieža, „musím trvať na požiadavke, aby ste Báthoryho omilostili. Aspoň dočasne.“


  „Neprichádza do úvahy!“


  „Zaručím sa zaňho.“


  „Zaručíte?“


  „Urobím z neho svojho pobočníka. Bude slúžiť na Fridrichovej bašte. Priamo pod mojím velením.“


  „Je to najslabšie miesto pevnosti a vy ho chcete zveriť človeku, ktorý nedokázal ubrániť ani poondiaty ravelín?“


  „O to viac sa vynasnaží napraviť si reputáciu. Ja mu verím.“


  Gróf zavrtel hlavou. „Nerozumiem vám. Prečo vám na ňom tak záleží?“


  „Báthory je symbol. Chýrečný turkobijca. Súdiť ho, či dokonca popraviť, by bola nenapraviteľná chyba. Veľká rana pre morálku posádky.“


  „Máme dosť iných hrdinov. Bojovníkov, ktorí sú zručnejší, rozumnejší a hlavne lojálnejší ako on.“


  „Možno. Ale o nich si mužstvo po večeroch a na dlhých hliadkach nerozpráva legendy.“


  Forgáč zafučal a znovu pokrútil hlavou. „Ako vravím, plukovník, plytváte mojím časom. Báthory zostane za mrežami. Nikto ma nebude urážať pred očami mojich mužov.“


  Gróf pokynul Kopčanovcom a zamieril k rampe v hrdle bastiónu.


  Dôstojníci na hradbách si vymenili pohľady. Kým niektorý z nich stihol niečo povedať, z diaľky na západe sa ozvalo zborové volanie:


  „Alah! Alah! Alah!“


  Krátko nato zarachotili turecké delá a hradby sa otriasli pod náporom ťažkých striel.


  Nočný pokoj sa skončil.

  Hlava dvanásta,


  v ktorej Michal Báthory čelí pokušeniu. Nesúrodá skupina sa pokúsi o prienik do obkľúčenej pevnosti. Osmanom konečne dorazia posily.


  Michal a Juliana sedeli vedľa seba na ako-tak suchom ostrovčeku v močaristom lese a chveli sa od chladu.


  Od nečakaného prepadnutia nitrianskych dobrovoľníkov tureckou jazdou uplynulo už vyše dvoch dní. Noc po bitke a celý nasledujúci deň sa kozák, vdova a mládenec plahočili popri Žitave na juh. V noci si oddýchli a cez deň sa opatrne zakrádali okolo osmanského tábora, ktorý obklopoval Újvár a na východe siahal až k Žitave.


  Podvečer sa dostali k Nitre asi pol míle južne od pevnosti. Vyčkali na súmrak a potme rieku prebrodili a čiastočne preplávali. Pre Voronina, ktorý vodu z hĺbky duše nenávidel, to bola ťažká skúška. Na najhlbšom mieste si glgol vody, začal sa dusiť a nebyť Juliany a Michala, hádam by sa utopil. Na druhom brehu potom dlho lapal po dychu a hromžil, že by radšej čelil oddielu zlostných Tatárov.


  Mokrí a vysilení sa vydali zase na sever, do pevnosti sa chceli dostať ešte túto noc. Až k opevneniu sa odtiaľ tiahla mokraď zarastená tŕstím, vrbinou a chumáčmi lužného lesa. Dostali sa na dohľad hradieb osvetlených kahanmi a fakľami a vydali sa paralelne s nimi na východ, až kým im cestu neskrížila plytká struha s brehmi vykladanými lámaným kameňom.


  „Odvodňovací jarok,“ hádal Voronin. „Odteká ním prebytočná voda z priekopy.“


  Teraz v ňom žiadna voda nebola. Ich tušenie sa potvrdilo o niekoľko siah ďalej, kde objavili čosi, čo vyzeralo ako zákop – úzky, na niektorých úsekoch vystužený guľatinou, pozoruhodne hlboký a lemovaný kopami čerstvej hliny. Vládla v ňom tma a ticho, nič nenasvedčovalo ľudskej prítomnosti.


  „Turecká robota,“ ucedil kozák. „Vykopali kanál, aby vypustili priekopu. A zrejme sa im to podarilo. Preto je jarok za nami suchý.“


  „To je dobre, nie?“ nadhodil Michal. „Môžeme prejsť k hradbám a už sa nemusíš dotknúť vody.“


  Voronin naňho úkosom zagánil, aj v hlbokej tme sa mu oko zreteľne zablyslo.


  „Rozmýšľaj, molodec. V priekope určite zostala vrstva bahna. Len tak ho neprebrodíme. Musíme sa dostať k voľaktorému mostu. Podľa toho, čo vravel kováčov syn, jednoduchšie bude preniknúť k východnej bráne.“


  „Dúfajme, že obrancovia stále držia postavenie pred priekopou. Je tam val s palisádami a ravelín na predmostí.“


  „Ak ho Turci ešte nedobyli,“ podotkla Juliana.


  „Corgoň spomínal, že hlavné sily rozmiestnili na západe, oproti Viedenskej bráne...“


  „Spoľahneme sa na jeho domnienky?“


  „Pôjdem na prieskum,“ navrhol Voronin. „Vy počkajte tu, oddýchnite si. Zrejme budeme musieť aj utekať.“


  Kozák zmizol v tme a Michal s Julianou čakali. Dni boli v druhej polovici augusta ešte horúce, ale noci už prinášali predzvesť jesenného chladu.


  „Celá sa trasiete,“ hlesol mladík. Sedeli opretí o kmeň stromu, plece pri pleci. Do ticha len občas zakŕkala žaba. Nič nenasvedčovalo tomu, že by na tejto strane pevnosti táborili či strážili Osmani; od prekročenia Nitry nenatrafili na žiadnu hliadku.


  „Akoby som sedela v snehovom záveji,“ odvetila. „Treba vydržať, v pevnosti sa osušíme.“


  „Sme blízko cieľa, ale toto bude najťažší úsek. Nechcem, aby sa vám niečo stalo.“


  Otočila k nemu hlavu. Potom mu znenazdajky ovinula paže okolo tela a tesne sa pritúlila. Zháčil sa, zmeravel, ale po chvíli jej váhavo položil ruku okolo pliec.


  „Škoda plytvať teplom,“ šepla.


  Chvíľu sedeli bez slova a Michal sa snažil upokojiť. S hlavou na jeho hrudi musela počuť, že má tep ako poplašný zvon. Hanbil sa za svoje chlapčenské vzrušenie z ženskej blízkosti. Znovu sa zachvel, tentoraz nie od chladu.


  „Neľutujete?“ spýtal sa, aby nejako zahovoril rozpaky.


  „Čo?“


  „Že ste sa rozhodli ísť do pevnosti.“


  „Nie. Aké iné možnosti mi zostali?“


  „Mohli ste odísť s ostatnými utečencami k Hronu. Alebo na západ, Váh stráži cisárske vojsko a na druhom brehu je ako-tak bezpečne. Prípadne do Nitry alebo...“


  „A čo tam? Medzi cudzími ľuďmi, ustavične na úteku. Navyše – ako dlho by som tam bola v bezpečí? Ak veľkovezír dobyje Újvár...“


  „Nestrašte.“


  „Môže sa to stať. Presila je obrovská a ak obrancom nepríde na pomoc cisárske vojsko, pevnosť skôr či neskôr padne. Nech už nás čaká čokoľvek, aspoň budem s tými, na ktorých mi záleží.“


  Michal sa napol, akoby ho prepadla zlá spomienka.


  „Na čo myslíte?“ zdvihla Juliana hlavu.


  „Na otca,“ vzdychol si.


  „Vari sa s ním nechcete stretnúť?“


  „Chcem, pravdaže. Preto sme sa vybrali do Újváru. No zároveň... Je to zložité.“


  „Niečo vás trápi. Mne sa môžete zveriť.“


  Zhlboka sa nadýchol. Tá neposlušná vec v hrudi akoby mala každú chvíľu prasknúť.


  „Vy a môj otec...“ Opäť zmĺkol a pokrútil hlavou. „Radšej to nechajme tak.“


  „Zblížili sme sa. Na to myslíte?“


  „Prosím, nehovorme o tom.“


  „Naopak, načaté treba dopovedať. Vás hryzie, že je niečo medzi mnou a vaším otcom?“


  „Nehryzie. Prečo by malo?“


  „To mi povedzte vy.“


  Michal znovu zavrtel hlavou, pustil jej plece a chcel sa odtiahnuť, ale nedovolila mu to, prisunula sa ešte bližšie, trochu nadvihla, položila mu dlaň na líce, otočila tvár k svojej a z ničoho nič ho pobozkala na ústa. Mykol sa, vytreštil oči.


  „Pani Juliana... nebesá... to by sme...“


  „Nemali? Komu na tom záleží?“ Ešte viac sa k nemu pritisla a znovu ho pobozkala; tentoraz pomalšie, opatrne, aby ho znovu nevyplašila. Len čo zovreté pery trochu povolili, zaútočila rozhodnejšie. Michal pocítil dotyk jej jazyka a krv sa mu spenila.


  „Môj otec...“ zachripel, keď mu dovolila nadýchnuť sa. „Nie je to tak, že by som naňho žiarlil...“


  „Nehovor už o ňom,“ šepla a zavrela mu ústa ďalším nástojčivým bozkom. Opätoval ho, spočiatku nešikovne, ale učil sa rýchlo. Vzala mu ruku a vložila si ju do výstrihu – jeho prsty vkĺzli pod okraj šnurovačky. Súčasne jej ruka klesla. Najprv ho pevne zovrela cez tkaninu, potom začala hľadať cestu pod odev.


  Medzi stromami zazneli opatrné kroky. Mladík a vdova sa od seba rýchlo odtiahli. Michal rozochvenou rukou vykmasol z puzdra na bandalieri jednu z dvojhlavňových pištolí.


  „Michal?“ ozvalo sa z tmy. „Pani Beličová?“


  Vydýchli si a vstali, pričom si naprávali šaty.


  „Nechali ste nás dlho čakať,“ vytkla Juliana Voroninovi. „Začínali sme sa báť.“


  „Pravdupovediac, trochu som blúdil. Trvalo mi, kým som našiel spiatočnú cestu.“


  „Čo si videl?“ Michal zase schoval pištoľ.


  „Myslím, že to zvládneme. Na juhu je naozaj diera v osmanskom obkľúčení. Šiance a zákopy začínajú až oproti juhovýchodnej bašte. A tam už je predmestie – plno rozvalín, kde sa dá schovať. Skúsime sa dostať k násypu, na ktorom sú pozície kresťanských strelcov. Hádam na nás nezačnú strieľať skôr, ako sa ohlásime.“


  „Alebo kým na nás turecké hliadky nespustia streľbu zo zákopov,“ utrúsila Juliana.


  „Treba sa dobre pomodliť.“


  Voronin to myslel napoly žartom, ale keď opustili dočasný úkryt a vydali sa močariskom na severovýchod, k Forgáčovej bašte, Michal šepky odriekal Otčenáš.


  Snažil sa ním prehlušiť myšlienky na to, čo sa odohralo tam v tme medzi stromami.


  Márne.

  Hradby Újváru boli vysvietené ako na nejaký sviatok. Všade horeli fakle a lampáše, z delových strieľní v predprsniach trčali tyče a z nich viseli reťaze s veľkými kahanmi plnými oleja.


  „Snažia sa osvetliť priekopu,“ šepol Voronin, „aby sa Turci v noci nedostali k hradbám.“


  Osvetlené bolo aj predsunuté opevnenie na vonkajšom brehu priekopy. Traja utečenci ho zo skrýše v rozvalinách predmestia dobre videli – pozvoľna stúpajúci násyp, navrchu kolová hradba so strieľňami pre húfnice a muškety, vpravo ravelín pred Ostrihomskou bránou.


  „Musíme sa dostať k tej palisáde,“ zopakoval Voronin. „Za ňou sa popri priekope tiahne krytá cesta, tam už budeme v bezpečí. Ste pripravení? Pani Beličová?“


  Prikývla. V skutočnosti sa tvárila odhodlanejšie ako Michal. Kozák pozrel na mládenca, ktorý si chystal pištole.


  „Keď nám nedajbože niekto skríži cestu, skúsime ho odstrániť nehlučne.“ Voronin si pušku zavesil na chrbát a vytiahol šašku. „Rozumel si, molodec? Strieľať až v krajnom prípade.“


  „Je mi to jasné.“


  „Naozaj? Vyzeráš byť mysľou ďaleko odtiaľto. Stalo sa niečo?“


  „Vôbec nič. Rozumel som. Za každú cenu zostať potichu.“


  „Ak vypukne poplach, v daždi guliek z janičiarskych muškiet sa nám pobeží dosť na hovno. Prepáčte, pani Beličová.“


  „Stepan, stokrát som vás požiadala, aby ste ma oslovovali Juliana.“


  „Pani Juliana. Môžeme?“


  Mládenec a zemianka prikývli, no sotva vyzreli z dvier vypáleného domu na niekdajší rínok, z bočnej uličky zazneli kroky.


  Bleskovo sa stiahli naspäť do tmy, preč od dvier, zadržali dych.


  V slabom nočnom prísvite sa na priedomí zjavili postavy s janičiarskymi čiapkami na hlavách. V rukách luky, na opaskoch jatagány a plné tulce. Voronin ich narátal päť. Nečujne sa presunul tak, aby videl von oknom. Janičiari zastali v ústí uličky a rozhliadali sa po námestí zasypanom troskami. Chvíľu sa tlmenými hlasmi nervózne dohadovali, potom sa prikrčení pohli ku kostolu.


  „Rozumel si im?“ zašepkal Michal.


  „Nepočul som všetko, ale hľadajú nepriateľov, ktorí prenikli do zrúcanín.“


  „Vedia o nás?“ spýtala sa Juliana vystrašene.


  „Spomínali mŕtveho strážcu.“


  „Ty si niekoho zabil?“ začudoval sa Michal.


  „Práveže nie.“


  „Tak kto teda?“


  „Možno nejaký posol. Alebo dobrovoľníci z Nitry.“


  „Myslíš, že nejakí prežili bitku v lese?“


  „Podľa teba sme z tých jatiek vyviazli len my traja?“


  „Neviem. Možno.“


  „To by sme boli vyvolení Šťasteny a mohli sa tu prechádzať ako cár po Kremli.“


  „Kde?“


  „To je jedno. Poďme.“


  „Už? Radšej ešte počkajme.“


  „Ak janičiari vysnoria tých, ktorým sú na stope, strhne sa poplach. Potom už sa nikam nedostaneme. Poďte za mnou. Opatrne. Ani muk, ani šuch.“


  Vyšli na ulicu. Nevydali sa cez rínok, ako pôvodne plánovali, ale vkĺzli do bočnej uličky oproti doterajšej skrýši. Napredovali najrýchlejšie, ako sa dalo, prekračovali sutiny a zhorené trámy napadané medzi zvyškami stien. Po chvíli Voronin zabočil do širšieho priechodu a opäť zamieril na západ, k pevnosti.


  Náhle Juliana zastala a varovne sykla. Kozák a mládenec zamrzli a upreli na ňu pohľady.


  Nemusela nič vysvetľovať. Aj oni to začuli.


  Dupot nôh a cvengnutie železa. Záchvev varovného výkriku, bleskovo umlčaný ostrou čepeľou.


  Zrúcaniny sa opäť prepadli do ticha.


  „Rýchlo,“ šepol Voronin a svižne vykročil. Každú chvíľu mohlo zaznieť poplašné trúbenie a bubnovanie.


  Prešli sotva päť konských dĺžok, keď sa vpravo od nich ozval výkrik. Inštinktívne sa prikrčili a Voroninovi to zachránilo život – šíp len o palec minul jeho ucho a železný hrot zaiskril na múre.


  Spoza rohu najbližšej zrúcaniny sa vynoril janičiar s lukom v ruke. Práve z tulca vytiahol druhý šíp a snažil sa ho priložiť k tetive.


  Michal bol k nemu najbližšie. Pobehol a tasil schiavonu. Janičiar však už zdvihol luk a šíp skĺzol po pästi dozadu. Michal si uvedomil, že to nestihne. V zúfalom popude hodil meč.


  Turek sa mykol. Schiavona ho naplocho udrela do pleca a zarinčala na zemi.


  Janičiar sa narovnal.


  Vtom zaznel úder a čosi odporne chruplo. Michal prudko zastal, pod čižmami mu zaškrípali kamienky. Vytreštil oči na robustnú postavu, ktorá sa vztýčila za meravým Turkom. Janičiarove ruky ochabli, luk i šíp spadli na zem. Z úst sa mu vyvalila krv a Michal postrehol, že z nich trčí niečo špicaté.


  „Pohanský tchor,“ zaklial Juraj Corgoň, nechal Turka klesnúť, stupil naňho a vydrapil mu bodec čakanu zo zátylku. Chruplo to ešte ohavnejšie.


  „Štvrťmajster,“ vydýchla si Juliana.


  „Pani Beličová, vy ste? A mladý pán Báthory?“


  „Všetci traja,“ ohlásil sa Voronin.


  „Vďaka Bohu.“


  „Koľko vás prežilo?“


  „Sedem, ale o jedného sme práve prišli. Ak tu nechceme otrčiť kopytá všetci, navrhujem vyraziť.“


  „Súhlasím.“


  Z tmy za Corgoňom sa vynorili ďalší piati Nitrania. Michal zodvihol spadnutú schiavonu. Rezko vykročili predmestím k pevnosti.


  Priestranstvo medzi rozvalinami a glacisom už bolo rozkrájané tureckými zákopmi. V najbližšom zazreli pohybujúce sa svetlo, začuli vzrušené hlasy a rýchle kroky – výkrik lukostrelca nezostal bez odozvy. Vzápätí zarinčal poplašný zvonec.


  „Utekajme!“ zavelil Corgoň.


  Na iné plány bolo neskoro. Muži sa rozbehli a Juliana s pridvihnutou sukňou nezaostávala. Kľučkovali pomedzi kopy vyhádzanej hliny, kamene, koše a vrecia a snažili sa nepotknúť.


  Za nimi zaznel varovný výkrik.


  „Zbadali nás!“ vyštekol Voronin.


  Rozbehli sa najrýchlejšie, ako vládali; teraz už sa nemuseli trápiť obavami, či nedupú príliš nahlas.


  Tresol výstrel, potom niekoľko ďalších. Zo zákopov sa v miestach, kde neboli zakryté strieškami zbúchanými zo všetkého, čo bolo poruke, vysúvali lesklé hlavne muškiet. Aj zopár šípov bziklo tmou.


  Jeden z Nitranov zreval a spadol na tvár. Nestarali sa, ako vážne je zranený. Nemohli spomaliť.


  Keď začali stúpať po glacise, zrútil sa druhý muž. Michalovi janičiarska guľka hvizdla popri hlave tak tesne, že si chytil ucho, či ho stále má – na prstoch však nezbadal žiadnu krv.


  Medzitým sa poplašné trúbenie rozľahlo aj nad palisádami a ravelínom.


  „Sme kresťania!“ ryčal Corgoň zďaleka. „Nestrieľajte, bratia v Kristovi!“


  Napriek silnejúcemu lomozu ho museli začuť, lebo z krytej cesty na nich nikto nevystrelil. Vybehli hore násypom až ku kolovej hradbe.


  „Sme kresťania! Dobrovoľníci z Nitry! Pustite nás dnu!“


  „Sem sa!“ zakričal im ktosi v ústrety.


  Z jednej zo strieľní obrancovia odtiahli húfnicu. Corgoň a ostatní rýchlo liezli do otvoru a zoskakovali na krytú cestu. Jedného z Nitranov v poslednej chvíli dostihla guľka z tureckej muškety a škrabla mu ruku. Zrútil sa do strieľne a skoro si zlámal väzy.


  Až teraz obrancovia spustili streľbu na turecké zákopy, dokonca zaduneli delá na ravelíne. Prebehlíci zatiaľ lapali po dychu a odriekali ďakovné modlitby. Vojaci im podali vodu.


  „Pán vám to oplať, bratia kresťanskí,“ drmolil Corgoň. „Nechýbalo veľa a tá bezbožná háveď by odniesla naše kože veľkovezírovi.“


  Malá nočná výmena olova a železa pozvoľna tíchla. Po ceste poza val a palisády sa s fakľou v ruke blížil muž v dôstojníckom odeve, sprevádzaný niekoľkými mušketiermi.


  „Čo sú zač?“ oboril sa na strelcov – máločo znelo tak prísne ako nemčina. „Posila alebo špióni?“


  „Pane, štvrťmajster Juraj Corgoň z Nitry,“ vystrel sa kováčov syn. V ruke stále zvieral bojový čakan s krvavým bodcom. „Hlásim sa k obrane pevnosti! So mnou títo muži. Viedol som stotinu dobrovoľníkov, ale v lese pri Žitave nás prepadla desaťnásobná presila pohanských diablov. Prebili sme sa len niekoľkí. A toto sú...“


  „Pani Beličová,“ prerušil ho veliteľ mušketierov. „Mladý pán Báthory. A ten kozák.“


  „Kapitán Schlechtenthal,“ opáčil Michal.


  „Prekvapuje ma, že vás tu vidím,“ skonštatoval mušketier bez najmenšej stopy vrelosti v hlase. „Rozhodli ste sa, že predsa len priložíte ruku k obrane kresťanskej vlasti?“


  „Hľadáme Kornela Báthoryho,“ ozval sa Voronin. „Vraj je v Újvári.“


  „Je,“ prisvedčil Schlechtenthal. „Ale už dlho nebude.“


  „Ako to?“ spýtal sa Michal. „Niekam ho odvelili alebo...?“


  „Sedí v žalári.“


  Michal zdúpnel. „Čo spáchal?“


  „Neuposlúchnutie rozkazu a pokus o napadnutie nadriadeného dôstojníka, dokonca vrchného veliteľa pevnosti. Čaká ho súd a podľa všetkého ortieľ smrti a šibenica.“


  Kozák a mladík nechápavo zízali na Schlechtenthala, ten však odvrátil zrak a pokynul mušketierom.


  „Odzbrojte ich, odveďte na veliteľstvo a držte pod dozorom. Počkajú na ranný výsluch. Treba preveriť, či medzi nimi nie je špiceľ. Takisto podajú hlásenie o situácii mimo pevnosti.“


  Keď v sprievode strelcov kráčali k mostu, pripadali si ako zajatci s ozbrojenou eskortou. Michal nenachádzal slová.


  Voronin to vyslovil aj zaňho:


  „A kurva.“

  Okienkom nad Báthoryho hlavou vnikali slnečné lúče a kreslili na stenu vpravo polkruh preškrtaný mrežami.


  Ráno bolo nezvyčajne tiché. Kapitán rozmýšľal, prečo osmanské delá ešte nezasypali Újvár zvyčajnou každodennou skazou. Už bolo po rannej modlitbe, takže topčiovia mohli rezko tancovať okolo kanónov a mažiarov s nabijakmi, vyterákmi, lopatkami na prach, námerovými pomôckami a luntovými palicami. V pevnosti sa mala triasť zem i všetky múry, malo rinčať sklo, rachotiť padajúce sutiny, sypať sa prach i úlomky muriva zo stien a stropov.


  Nič z toho však nenastalo. Niečo sa muselo stať. Niečo bolo inak. A Báthoryho, hoci mu vzhľadom na jeho osobnú situáciu mohol byť osud pevnosti ukradnutý, zhrýzala zvedavosť, čo je vo veci.


  Vstal z prične a prešiel k mreži, ktorá tvorila celú jednu stenu kobky. Žalárom prechádzala jedna z rušných chodieb spájajúcich najdôležitejšie časti pevnosti. Život v Újvári sa postupne presúval do podzemia. Mnoho civilistov našlo skrýšu v pivniciach a katakombách, ale aj vojaci a vojenský materiál sa už presúvali takmer výhradne pod povrchom. Tunelmi dokonca občas prešli mulice s dvojkolesovými kárami naloženými strelivom.


  „Hej, vojak!“ oslovil Báthory ponáhľajúceho sa dragúna. „Čo sa to deje? Prečo pohania nestrieľajú?“


  „Nevieme, kapitán. V tureckom tábore sa niečo chystá, ale zatiaľ sme nezistili, čo.“


  Muž sa vzdialil a s ním aj svetlo fakle.


  Báthory nespokojne zafučal a vrátil sa na pričňu. Sedel a dumal, pričom nervózne dupkal nohou, akoby mu v hlave vyhrávala cigánska muzika.


  Uväznili ho vo vrcholne nevhodnom čase. Ešte pred zhruba desiatimi dňami mu bolo všetko jedno, prežíval v opare ustavičnej pripitosti a apatie. No služba na ravelíne v ňom prebudila jeho staré ja. Náturu, čo dychtila po rinčaní mečov a rachote diel a pušiek. Spomenul si, prečo mu kedysi tak chutila vojna. Ako keď si chlap unavený dlhoročným manželstvom nájde mladú milenku.


  „Otec?“


  Prudko zdvihol hlavu. Tak sa zamyslel, že prestal vnímať ľudí prechádzajúcich popred temnicu.


  Nechápavo zízal na dve postavy za mrežami. V prvej chvíli mu napadlo, že zadriemal a prisnil sa mu ďalší zo snov plných falošnej útechy a nádeje.


  „Michal?“ zachripel a vstal. „Dobrý Bože, kde sa tu berieš?“


  „Prišli sme za tebou.“


  Bola to skutočnosť. Kapitán s miernym omámením prikročil k mreži, prestrčil ňou obe ruky a zovrel synove ramená.


  „Všetci svätí,“ vyrážal zo seba. „Ako je to možné? Žiješ, synak. Chvalabohu, si živý a zdravý! Bál som sa, že som ťa znovu stratil...“


  Hlas mu preskočil.


  „Ver svojim očiam, Kornel.“


  Pozrel sa na druhú postavu, ktorá vystúpila z tieňov.


  „Juliana,“ vydýchol, hneď pustil Michala a presunul sa k nej. Schmatol ju cez mreže a nakoľko mu to železná zábrana dovolila, pritiahol ju k sebe, tuho objal a vtisol jej bozk na ústa. Najprv sa zháčila, očividne zaskočená, ale potom sa jeho prudkému zovretiu podvolila a bozk opätovala.


  Keď to Michal videl, nevdojak o krok ustúpil. V tvári mal nečitateľný výraz, ale v očiach sa mu, nepovšimnuté ostatnými, mihlo hlboké rozčarovanie.


  Báthory odtrhol pery od Julianiných úst a prešiel jej rukou po vlasoch.


  „Už som strácal vieru...“


  „Sme tu.“


  „A Voronin?“ spýtal sa s obavami v hlase.


  „Žije,“ usmiala sa Juliana. „Prišiel s nami. Ešte ho vypočúvajú.“


  „Aj nás riadne vyzvŕtali, či nie sme tureckí špióni,“ dodal Michal. „Museli sme im podrobne opísať, ako sme sa dostali do pevnosti. Presvedčiť ich, že sme to dokázali sami, nie vďaka spojenectvu s pohanmi. Dobre že nás nenatiahli na škripec. A Stepan, veď vieš...“


  „Viem. Kozák je stokrát podozrivejší ako hocikto iný. Kto viedol výsluch?“


  „Barón Bercsényi.“


  „Dobre. Rozumný chlap.“


  „Naozaj? Neboli ste v spore? Pri Parkáne som mal dojem, že by ste si najradšej skočili po krku.“


  „To už je preč. Bercsényi je hnevlivý živel, ale keď mu hlava vychladne, vidí veci tak, ako sú.“


  „Stretli sme aj Forgáča. Spoznal nás, ale napriek tomu rozkázal, aby nás dôkladne preverili.“


  „Žiaden div. Do tejto šlamastiky som sa dostal vďaka grófovi.“


  „Hovorí sa, že ťa odsúdia,“ prestala sa Juliana usmievať. „Vraj ti hrozí slučka.“


  Báthory si vzdychol. „Bohvie. Nehovorme o tom. Radšej mi porozprávajte, čo ste zažili a čo vás priviedlo sem.“


  „Najprv sme sa ukryli v pevnosti Veľké Šurany,“ odvetil Michal. „Lenže aj tú obľahli Turci...“


  „Obľahli a dobyli,“ prerušil ho Báthory. „Forgáčovi poslali hlavu kapitána Motešického.“


  „Panebože,“ zhrozil sa Michal. „Takže nakoniec mal pravdu.“


  „V čom?“


  „Motešický tušil, že pevnosť neodolá. Doslova nás vyhnal s ostatnými civilistami. Zdá sa, že nám tým zachránil životy. Ukryli sme sa v kláštore vo východných vrchoch, ale aj na ten padla pohanská pohroma a museli sme ujsť. Medzičasom sme sa rozhodli, že pôjdeme do Újváru, za tebou. Priniesol som ti dolepky a schiavonu, ale zabavili mi ich, snáď len dočasne...“


  „Ako ste vedeli, že som tu?“


  „To je zvláštny príbeh. Lepšie by ti ho porozprával Stepan. So šurianskymi husármi sa zúčastnil výpravy do povodia Žitavy a natrafil tam na akúsi cigánsku vešticu. Tvrdila mu, že ťa pozná, vraj ťa liečila v Banských vrchoch...“


  „Eržika Chmurová?“ zdvihol Báthory obočie.


  „Veštila z tvojho meča, že si v Újvári...“


  „A vy ste tomu uverili? Riadili ste sa cigánskou veštbou?“


  Michal pokrčil plecami. „Vedeli sme, že si v tureckom otroctve blízko pevnosti...“


  „Odkiaľ?“


  „Od Vlčice.“


  „Vy ste sa s ňou... Ach, pravdaže. Ak ste sa dostali k môjmu meču...“


  „To je na dlhé rozprávanie,“ prerušila ho Juliana. „Šurianskym husárom sa podarilo rozprášiť jej kompániu. Ileanu zajal Voronin. Bola s nami aj v kláštore, ale potom...“


  „Kde je?“ vyhŕkol Báthory.


  Juliana pokrčila plecami. „Zmizla. Mnísi ju zavreli do podzemnej kobky, ale odtiaľ sa nejako vyslobodila. Viac o nej nevieme. Pravdepodobne je mŕtva.“


  Báthory nespokojne zavrtel hlavou. „Kým niekto nevidel jej studenú mrcinu, neverím, že je po nej. Tá suka je húževnatá, len tak neskape.“


  „Cestou do Újváru sme naďabili na stotinu dobrovoľníkov z Nitry. Vybrali sa pevnosti na pomoc, velil im štvrťmajster Corgoň...“


  „Ten kováč?“


  „Jeho syn. Lenže prepadli nás pohanskí jazdci. Unikli sme im len vďaka tvojmu tureckému priateľovi.“


  „O kom to hovoríš?“


  „Ten učenec predsa.“


  „Čelebi? Stretli ste Čelebiho?“


  „Mohol nás zabiť, alebo na nás privolať svojich súkmeňovcov. Ale neurobil to, nechal nás ísť. Navyše nám povedal, že si ušiel do pevnosti. Vďaka nemu sme už naisto vedeli, že ťa tu nájdeme. V noci sme aj s Corgoňom a hŕstkou Nitranov prenikli k palisádam pred Ostrihomskou bránou.“


  Báthory zamyslene sklopil zrak a vzdychol si. Potom pozrel na Julianu a smutne sa pousmial.


  „Som rád, že vás oboch zase vidím. Ďakujem Bohu, že ste nažive. Naozaj ma opúšťala nádej. Ale nebolo to rozumné rozhodnutie, vybrať sa do Újváru.“


  „Chceli sme ti byť nablízku,“ povedal Michal. „Bojovať po tvojom boku.“


  „Lenže k tomu už zrejme nedôjde. Odtiaľto vyjdem, len keď ma povedú na šibenicu. A čo bude s vami? Začínam pochybovať, či sa pevnosť ubráni. Turci postupujú, vraj už vypustili priekopu a kopú zostupové šachty. Ak sa dostanú k hradbám a podmínujú ich...“


  „To je predsa jedno,“ skočila mu Juliana do reči. „Záleží len na tom, že sme zase spolu. Bez ohľadu na okolnosti.“


  „Potrebovali sme nejaký cieľ,“ dodal Michal. „Teraz sme tu a Boh rozhodne, čo bude nasledovať. Nech sa stane, čo sa má stať.“


  Odrazu začuli dupot bežiacich nôh a zo západnej chodby k nim preblesklo svetlo lampáša.


  „Nabok!“ zakričal hajdúch na dvojicu pred celou. „Nesiem správu na veliteľstvo!“


  „Čo sa stalo?“ zvolal Báthory.


  „Tatári!“ preletel posol popri nich, ani sa neobzrel. „Prišli Tatári!“

  Jazdci vedení Seydim Mehmedom sa vracali v rozjarenej nálade. Koristnú výpravu nezhatil ani nečakaný stret so stotinou ozbrojených ďaurov v požitavských lesoch. Seydi po boji vyčlenil skupinu mužov, ktorá mala dopraviť mŕtvych a ranených naspäť do tábora pri Újvári, ostatných asi dvestopäťdesiat jazdcov pokračovalo na sever. Videli horiacu pevnosť Komjatice a dostali sa na dohľad Nitry, hradu na návrší pod majestátnou horou neznámeho mena. Neďaleko mesta našli dedinu, dosiaľ nedotknutú rabovaním. Vyplienili ju skôr, ako proti nim zakročila nitrianska posádka, takže na spiatočnej ceste viedli na povrazoch dobytok i otrokov a viezli vrecia s múkou, zeleninou, hydinou a ďalšou stravou. Pravdaže, okrem hnusnej prasaciny. Na hrotoch kopijí hrdo niesli hlavy zabitých bezvercov.


  Cestou sa dohodli, že sa vrátia rovnako nebadane ako odišli. Niektorí chceli predstúpiť pred veľkovezíra, pochváliť sa korisťou a žiadať odmenu či dokonca timár, pozemky do léna. Čelebi ich varoval, že Köprülü má premenlivú náladu a namiesto pochvaly by mohli dostať prísny trest za neschválené opustenie tábora. Navyše by im zhabal celú korisť.


  Seydiho skupina sa preto vracala po východnom brehu Nitry, aby mohla pri Újvári prejsť cez mosty strážené rumélijskými oddielmi a vstúpiť rovno do tábora Kadizade Ibrahima pašu pred Ostrihomskou bránou.


  Lenže ako sa ukázalo, po mostoch cez Nitru sa dnes prejsť nedalo.


  Boli preplnené.


  „To sú jazdci z Krymu!“ ožil Čelebi pri pohľade na nedozernú záplavu jazdcov, valiacu sa od žitavských brodov. „Boh je milosrdný, konečne dorazili! Nie je to veľkolepý pohľad, vznešený beg?“


  Seydi Mehmed dervišovmu nadšeniu očividne nerozumel. Tatári boli síce dávni spojenci ríše a ako dedičia Čingisovej krvi sa považovali za rovnocenný národ s Osmanmi, ale mnohí Turci v nich stále videli divochov, čo sa nedokázali striasť kočovníckej minulosti.


  „Odpusť mi, môj pane,“ pobadal Čelebi Seydiho výraz. „Viem, že mnohí považujú Tatárov za menejcenných. Ale tento úbohý derviš má pre nich slabosť. Na svojich cestách z vôle veľkomožného sultána som viackrát zavítal do ich sídel a táborov na Kryme. Odvážim sa tvrdiť, že chán Mehmed si k menu pridáva Súfi aj mojou zásluhou. S jeho vojskom som sa zúčastnil na výpravách proti zradnému Rákoczymu i jeho nástupcovi Keményovi. Precestoval som s Tatármi celé Sedmohradsko, územia kozákov pri Dnepri i kraje krvilačných Poliakov. Na vlastné oči som videl boje v Moldavsku a Valašsku...“


  „Teraz sa chvasceš, evliya.“


  „Alah mi je svedkom, môj pane!“ uklonil sa Čelebi v sedle, až sa čelom dotkol konskej šije. „Som iba prostý otrok ríše. Chcel som povedať, že za ten čas strávený s Tatármi som dôverne spoznal ich obyčaje a spôsob života. Dá sa povedať, že som sa s nimi spriatelil. Ak dovolíš, pôjdem sa s nimi pozdraviť.“


  „Len choď,“ urobil Seydi ľahostajné gesto. „My tu počkáme, kým horda prejde do veľkovezírovho tábora.“


  Čelebi sa poďakoval a popchol koňa.


  Od Žitavy k Nitre sa hrnuli tisíce jazdcov a s nimi stáda náhradných koní. Čelebi s plesajúcim srdcom klusal zarovno s nimi a zdravil ich tatárskou rečou, ktorú dobre ovládal. Dokonca zazrel veliteľov z predchádzajúcich výprav a aj oni spoznávali jeho, priateľsky mu mávali a s úctou skláňali hlavy.


  Na rozdiel od osmanských vojakov, ktorí do značnej miery dodržiavali jednotný vzhľad, z rôznorodých Tatárov prechádzal zrak. Nosili bohato vyšívané košele, pestrofarebné šerpy a plášte lemované kožušinou, na hlavách kožené či plstené čiapky zdobené zväzkami pier. Remene, sedlá a postroje mali vybíjané a ovešané cinkajúcimi a jagavými ozdobami. Boli hluční a smiali sa, za jazdy hrali na rôznorodé hudobné nástroje a spievali z plných hrdiel. Nad hlavami sa im trepotali vlajky a konské chvosty na bunčukoch.


  Čelebi kúsok pred mostom cez Nitru dostihol chánovu družinu. S nemalým prekvapením zistil, že vojsku nevelí dlhoročný krymský vládca Súfi Mehmed Geray, ale jeho syn Ahmed. Mládenec mal asi pätnásť rokov, bol nízky a chudý, ale jeho neveľmi impozantný vzrast vyvažoval aspoň veľmožský odev a výstroj – čiapka zo soboliny, zlatom pretkávaný dolomán, čižmy z červeného kordovánu a na páse šabľa s rukoväťou vykladanou drahokamami. Navyše sa niesol na skvostnom arabskom tátošovi z najlepšieho chovu.


  „Evliya Čelebi!“ okamžite spoznal vzdelanca. Derviš ho počas svojho pobytu na Kryme nejaký čas učil. „Alah je veľkorysý, že opäť skrížil naše cesty.“


  Čelebi zoskočil z koňa, pribehol k arabovi a pobozkal princovu čižmu v strmeni.


  „Môj pane! Vznešený sultán!“ Tatárski cháni sa radi nechávali oslovovať rovnakým titulom ako osmanskí panovníci. „Dnes je najšťastnejší deň od začiatku tohto ťaženia! Tvoj príchod oslávime piesňami a ďakovnými modlitbami. Ctihodný veľkovezír na tvoju počesť usporiada nevídanú hostinu.“


  „Si si tým istý, evliya? Vravíš pravdu?“


  „Môj pane?“ zatváril sa Čelebi nechápavo, hoci veľmi dobre vedel, kam tým princ mieri.


  Mladík sa k nemu sklonil a stlmil hlas. „Hovor úprimne, evliya. Jeho výsosť sa ani trochu nehnevá, že sme prišli až teraz, toľko dní od bitky pri Dunaji a začiatku obliehania pevnosti?“


  „Veľkolepý sultán,“ začal aj Čelebi hovoriť tichšie, „dobre ma poznáš a vieš, že voči tebe mám srdce otvorené...“


  „Práve na to sa spolieham. Povedz mi pravdu.“


  Čelebi sa poobzeral, či ich niekto nepočúva. „Köprülü sa viackrát pýtal, kde sú sokoly z Krymu. V Budíne, v Ostrihome, v tábore pod Újvárom,“ ukázal derviš ponad pevnosť. „Všade žiadal správy o vašom postupe a chcel vedieť, kedy konečne prídete.“


  „Takže sa hnevá.“


  Čelebi opatrne prikývol. „Jeho zlosť má mnoho príčin, môj pane. Toto obliehanie bude omnoho ťažšie, než serdár predpokladal. Vojaci trpia hladom a niektorí vezíri sa už Fazilovi Ahmedovi vyhrážali, že ak im nedá jedlo, odvedú svoje oddiely. Ak dáš na radu poníženého otroka...“


  „Len vrav, evliya.“


  „Predstúp pred neho s pokorou v srdci.“


  Mladík sa zachmúril. „Som z panovníckeho rodu, evliya. On je iba hlava rady vezírov, nebudem sa mu klaňať.“


  „Pravdaže, môj vládca, pravdaže. V žilách ti koluje krv samotného Čingischána, ako všetkým tatárskym vladárom. Ale ešte budeš mať príležitosť ukázať veľkovezírovi svoje postavenie. Odvahu sokola a silu tigra. Dnes pamätaj na to, že ste rovnocenní. Snaž sa nerozdúchať oheň jeho hnevu. Köprülü je nevyspytateľný.“


  Tatársky princ napokon prikývol. „Vždy si mi radil múdro, evliya. Aj tentoraz ťa poslúchnem. Poď, vysadni na koňa a pripoj sa k mojej družine.“


  Čelebi poďakoval za tú nesmiernu poctu a vyskočil do sedla, hoci si v duchu vravel, že za týchto okolností by sa veľkovezírovi radšej nemal ukazovať na oči.

  Počas slávnostnej prehliadky pred otvoreným veľkovezírovým šiatrom sa Fazil Ahmed Köprülü tváril, akoby ho všetok ten huriavk, dupot, spev, hlučná muzika, streľba do vzduchu a rinčanie šablí nevýslovne obťažovali.


  Najprv prešli v dvojstupe krymskí Tatári vedení princom Ahmedom, potom budžackí a nogajskí Tatári. Nasledovali záporožskí kozáci s atamanom Pavlom Teterjom. Tých všetkých bolo dokopy dvanásťtisíc. S miernym odstupom popred veľkovezírov stan prešlo ešte štyritisíc moldavských jazdcov pod velením kniežaťa Eustacha Dabiju. Pompézny sprievod uzatváral valašský knieža Gregor Ghica so šiestimi tisícmi bojovníkov. Oboch kresťanských vazalov sprevádzali aj tureckí miestodržitelia, skutoční správcovia provincií podriadených Osmanskej ríši.


  Po prehliadke pozvali všetkých veľmožov a veliteľov do hlavného stanu, kde sa zaradom predstavili a úctivo pobozkali lem veľkovezírovho rúcha. Každého z nich Türk Ahmed efendi, hlavný účtovník vojska, obdaroval cenným rúchom, šperkom či zbraňou.


  Köprülü sa zdvihol zo svojho stolca vykladaného striebrom a slonovinou. Všetci stíchli a sklonili hlavy až k zemi; okrem tatárskeho princa, ktorý sedel po serdárovej pravej ruke a ako muž rovnakého postavenia mu nemusel preukazovať také pocty ako ostatní.


  „Všetky dary, ktorými som vás poctil,“ začal veľkovezír bez zdvorilostných úvodov, „pochádzajú z vojnovej koristi. Získali sme ich od ďaurov, zabitých alebo zajatých na počesť sultána a všemocného Boha. Tieto poklady sú dôkazom, že sme v doterajších bojoch získali veľké bohatstvo. Keby ste sa dostavili včas a pripojili sa k vojsku polmesiaca predtým, než sme v Ostrihome prekročili Dunaj, aj vy ste sa už mohli pýšiť vojnovou slávou a hojnou korisťou.“


  Ostrá výčitka nadobro umlčala všetkých v stane. Köprülü urobil krok vpred a nevľúdnym pohľadom počastoval troch prítomných kresťanov – kozáka Teterju i kniežatá z Valašska a Moldavska.


  „Kedy ste dostali sultánov rozkaz, aby ste bez meškania zhromaždili vojakov a pridali sa k osmanskému vojsku? Poslovia k vám odcválali ešte pred odchodom vojska z Edirne. To je vyše päť mesiacov! Prečo ste teda neprišli už skôr? A kde je ten červ Apaffy so sedmohradskými oddielmi?“


  Oslovení muži udreli čelami o zem, ale aj ostatní vojvodcovia v stane sklopili zrak, lebo vedeli, že tá výčitka je určená všetkým. Princ Ahmed sa nepokojne zahniezdil na stolci.


  „Knieža Apaffy o sebe nedal vedieť, výsosť,“ povedal do koberca Gregor Ghica. „Sedmohradské oddiely sme nikde nestretli.“


  „Keď sem príde, dám mu odseknúť hlavu – na výstrahu všetkým služobníkom ríše, ktorí zabudli, že padišachov rozkaz treba poslúchnuť hneď, bez zbytočného otáľania a výhovoriek!“


  Veľkovezír sa hrozivo týčil nad ohnutými chrbtami veliteľov. Ešte raz si znechutene odfrkol a vrátil sa k stolcu, pričom sa významne pozrel na tatárskeho princa. Bledý mladík uhol pohľadom.


  „Princ Ahmed, drahý priateľ,“ oslovil ho Köprülü, keď sa usadil, „prečo namiesto teba neprišiel tvoj otec? Mehmed z rodu Gerayov je slávny vojvodca. Jeho skúsenosti by nám boli na veľký osoh. Poslal však teba, akoby tým chcel odkázať, že sa neponíži pred vládcom Osmanov. Bojujeme tu predsa za slávu Alaha! Tvojmu otcovi nezáleží na šírení pravej viery?“


  „Pravdaže záleží, prvý medzi vznešenými,“ odvetil rýchlo princ. „V skutočnosti práve jeho zápas za moslimskú vieru zapríčinil, že nemohol prísť.“


  „Žiadam ťa o vysvetlenie,“ zamračil sa veľkovezír.


  „Pán môj, Krym je vo vojne. Rozťahuje sa po ňom cudzia zberba. Môj otec chán musel zostať a chrániť ho pred nepriateľmi.“


  „Ale čo? Kto sú tí votrelci?“


  „Donskí kozáci, tí prekliati hrdlorezi, sa spolčili s kočovnými Kalmykmi. Vo veľkom počte zaútočili na Krym, prešmykli sa pomedzi pohraničné pevnosti a vyplienili mnoho našich dedín a táborov. Veľa tatárskych moslimov zabili a mnohých odvliekli do otroctva. Takisto nám odohnali stáda koní a oviec. Tatárski náčelníci a staršinovia prišli za mojím otcom s úpenlivou prosbou o pomoc. Práve v čase, keď do chánovho sídla dorazil aj čavuš s padišachovým rozkazom. Otec povedal zhromaždeným mužom: Osvietený sultán ma volá do vojny proti nepriateľom viery. Musím ho poslúchnuť! Náčelníci začali bedákať: Vznešený chán, ak teraz odídeš s vojskom do Uhorska, donskí kozáci a pohanskí Kalmykovia dobyjú tvoje sídla a načisto ovládnu Krym. Nebudeš sa mať kam vrátiť a sultán sa rozhnevá, že si stratil územie, ktoré prisahalo vernosť Osmanskej ríši! Môj otec dlho rozmýšľal a nakoniec riekol: Zostanem teda a budem brániť krymských moslimov pred útokmi špinavých bezvercov z východných stepí. Namiesto mňa povedie vojsko do Uhorska môj syn. Nato sa obrátil ku mne a povedal mi: Syn môj, si dedič krymského stolca a preto na tvoje plecia kladiem povinnosť, ktorou sme zaviazaní voči tureckému sultánovi. Pôjdeš so sedemtisíc Tatármi a piatimi tisícmi našich bratov záporožských kozákov na hranice nemeckej ríše a prihlásiš sa do služby u vznešeného veľkovezíra, ktorý velí džihádu proti kresťanským sviniam. A tak som poslušne prišiel pred tvoju tvár, najvyšší z vezírov. Chvála a vďaka milostivému Alahovi, že môžem byť v prítomnosti tvojej požehnanej vznešenosti!“


  Čelebi kľačiaci obďaleč sa pre seba krátko pousmial. Princ Ahmed dal na jeho radu a prehryzol svoju pýchu. Za dávnych čias bol krymský chán považovaný za druhého muža v Osmanskej ríši hneď po sultánovi. Dokonca aj veľkovezír stál pod ním a musel poslúchať jeho rozkazy. Lenže po povstaní chána Semiza Mehmeda proti Osmanom, ku ktorému došlo pred takmer sto rokmi, sultán za trest ponížil krymských chánov na úroveň veľkovezíra.


  Fazil Ahmed Köprülü zamyslene pokýval hlavou. „Nerád počujem, že Krym sužujú útoky tej donskej čvargy a prašivých Kalmykov.“


  „Prisahám pri Alahovi, že je to pravda, môj pane. Napáchali veľké škody a môj otec proti nim musel zakročiť s veľkou ozbrojenou silou. Spýtaj sa čavuša, ktorý nám doniesol padišachov rozkaz a priviedol nás do tvojho tábora.“


  Spomedzi tatárskych náčelníkov sa zdvihol slávnostne odetý posol.


  „Valláhi! Na vlastné oči som videl spálenú zem a počul nárek vdov po útoku kozákov a Kalmykov. Dokonca zaútočili aj na môj sprievod, vznešený vezír. Ja sám som len tak-tak vyviazol živý. Nepriatelia odvliekli mnoho koristi a zajali mnoho Alahových vyznávačov.“


  Veľkovezír sa zhlboka nadýchol a zafučal nosom.


  „Ak je tak, mocný chán Mehmed Geray koná v záujme ríše a najvznešenejšej viery. Nebudem ho volať na zodpovednosť. Teším sa, že mám po boku jeho udatného syna. Na oslavu usporiadame veľkú hostinu a vystrelíme z každej pušky a dela v tábore.“


  Napätie v stane konečne povolilo. Princ Ahmed sa opatrne usmial a uklonil.


  „Môj pane, si naozaj nositeľom neobyčajnej múdrosti a stelesnením veľkorysosti.“


  „Ale predtým, než sa začne oslava,“ prerušil Köprülü uvoľnený šum v šiatri, „vypočujte si moje rozhodnutie: Zajtra môžete oddychovať po dlhej ceste, ale hneď nasledujúceho rána po modlitbe prikážete svojim mužom nasadnúť na kone a vyrazíte šíriť slávu Alaha. Ghica-beg, ty s valašskými oddielmi pôjdeš na juh, smerom na pevnosť Komárno. Budeš tam zhromažďovať korisť a otrokov, ale hlavne dáš pozor, aby z Komárna neprišli do Újváru posily.“


  „Rozumiem, môj pane,“ uklonil sa knieža.


  „Moldavské oddiely,“ obrátil sa Köprülü k Dabijovi, „odcválajú na východ, k rieke Hron a pevnosti Levice. Zasejete strach, zožnete skazu a presekáte nám cestu do Banských vrchov, kde ďauri ťažia zlato a striebro.“


  „Ako rozkážeš, výsosť.“


  „Najťažšiu úlohu mám pre teba, vznešený princ,“ pozrel veľkovezír na mládenca. „Tvoja udatná horda spolu s Budžakmi, Nogajcami a bratmi kozákmi vyrazí na západ, k veľkej rieke Váh. Prekročíte ju a ohňom a železom sa oboríte na kraje za ňou. Je to kvitnúca záhrada plná polí, vinohradov a sadov. Na rozľahlých pasienkoch sa pasú stáda rozličného dobytka. Budete postupovať na Prešporok a ďalej, až k rieke Morave a s Alahovou pomocou smerom na Viedeň. Čaká vás tam hojná korisť a preslávite sa na večné časy.“


  „Ďakujem ti za túto veľkú poctu, vezír nad vezírmi. Ako som však počul, cestu na západ stráži cisárov krivý vezír.“


  „Montecuccoli, áno. Striehne v tábore na ceste do Prešporka. Takisto postavil oddiely k mostom a brodom cez Váh. Okrem toho povodie stráži niekoľko ďaurských pevností a palánkov. Tvoji statoční bojovníci si však nájdu cestu na druhý breh. Pamätaj, že proti vám stoja nehodní kresťanskí psi. Je ich málo, sú medzi sebou rozhádaní, ich viera je slabá a srdcia zbabelé. Keď uvidia mocné moslimské vojsko, dajú sa na útek. Budete ich hnať pred sebou ako požiar ženie stepnú zver.“


  Princovou tvárou sa mihla pochybnosť o takom jednoduchom víťazstve, ale potom sa znovu uklonil.


  „Naplním tvoju vôľu, výsosť. Vojsko Tatárov a kozákov zatne ostrú čepeľ do srdca prašivých ďaurov. Ich zem uvrhneme do tieňa, lebo dym z požiarov zastrie slnko. Vrátime sa so stádami kráv a oviec a prinesieme na kopijach stotisíc kresťanských hláv. Alah je veľký!“


  „Allahu ekber!“ zvolali zborovo muži v šiatri, vrátane kresťanských vazalov.


  „Vedzte však aj toto,“ dodal veľkovezír, keď hlasy zase stíchli. „Čavušzade Mehmed paša z Karamanu dostal odo mňa rozkaz, aby sa so svojimi sipáhiami presunul k ostrihomskému mostu. V Parkáne bude stáť na stráži a zavráti každého, kto sa pokúsi z tejto strany prekročiť Dunaj. Ak niekto bez môjho dovolenia ujde z tábora alebo sa odtrhne od oddielov vyslaných z mojej vôle do rôznych končín uhorskej krajiny, Čavušzade Mehmed paša ho chytí, na mieste popraví a jeho korisť zhabe pre serdársku pokladnicu. Dezercia je neprípustná a trestá sa smrťou a večným zatratením. Ten, kto myslí len na vlastný život a prospech je zradca džihádu, jeho meno upadne do zabudnutia a duša sa bude navždy škvariť v ohnivej jame!“


  Tentoraz sa zborové volanie na Alahovu počesť neozvalo. Namiesto toho vojvodcovia opäť mlčky ohli chrbty a dotkli sa čelami zeme. Fazil Ahmed Köprülü po nich prešiel nevľúdnym pohľadom, pokýval hlavou a tleskol dlaňami.


  „Teraz sa môže začať oslava!“

  Hlava trinásta,


  v ktorej Báthoryho odvedú v ústrety novému osudu, Michal urobí vážne rozhodnutie a Juliana sa postará o vzrušujúcu noc.


  Báthory s narastajúcim znepokojením pozoroval krysu, ktorá vyliezla z trhliny v stene kobky a teraz sa producírovala tam a späť.


  Múr praskol pri včerajšom ostreľovaní. Ako Báthorymu prezradil dozorca, ktorý mu nosil jedlo a vymieňal vedro, radnica dostala priamy zásah guľou z najväčšieho tureckého dela. To bolo umiestnené pred veľkovezírovým táborom na severozápade a nazývali ho bačaluša (Báthorymu to znelo ako skomolenina slova bazilišok, ktorým sa istý typ dela označoval aj v kresťanskom svete). Strieľalo železné opachy s hmotnosťou vyše sto funtov. Jedna taká odtrhla z radnice vežu s hodinami; budova sa ešte niekoľko minút otriasala v základoch (doslova!), šíril sa hrozivý rachot, steny pukali a zo stropov sa sypalo murivo. Báthory mal dojem, že sedí v akejsi pivnici pod Sodomou akurát počas Božieho trestu. Nebol dôvod čeliť hrozbe dôstojne – mihom zaliezol pod pričňu. Von sa vysúkal, až keď lomoz ustal a prach sa usadil.


  K závalu v podzemí síce nedošlo, ale dnes mu vŕtalo v hlave, ako veľmi je múr narušený, keď sa prasklinou pretiahol očividne dobre živený hlodavec. Vravel si, že radšej skončí rozpáraný tureckou šabľou, ako by sa mal zadusiť pod troskami kdesi v katakombách.


  „Kornel?“


  Krysa zmizla v trhline. Báthory vstal. Olejový kahan na stene chodby vrhal na podlahu kobky rozochvený tieň mreží. K jeho chabému svitu sa práve pridalo svetlo lampáša v dozorcovej ruke. S prešediveným krívajúcim drábom prišiel ešte niekto.


  „Juliana,“ pristúpil Báthory k mreži a natiahol ruku. Zovrela ju, pritisla sa bližšie a pomedzi železné prúty ho pobozkala.


  „Nechám vás,“ zachripel dozorca. „Dúfam, pani, že pod šatami neskrývate pilník, pakľúč, ani nič podobné.“


  „Chcete ma prehľadať?“ blysla po ňom očami.


  „Nečertite sa, len žartujem,“ skrivil starý ústa. „Pomyslite, kapitán, aj keby ste unikli z cely, kam potom? Do kláštora? Do zbrojnice? Do pivnice pod Talianskymi bratmi? Všetci sme tu zavretí v jednom veľkom žalári a Turci sú kati, čo nás jedného po druhom posielajú do hrobu. Pokojne by som vás pustil aj k nemu, pani, keby tadiaľto neviedla hlavná chodba. Niet tu súkromia a niekto by ma mohol obviniť zo zanedbania povinností. Videli ste, kapitán, ako teraz účtujú s takými, čo niečo zanedbali.“


  „Vďaka,“ pokynul mu Báthory. „Keď sa vrátite, stále budem tu.“


  Dozorca si čosi zašomral popod nos, zvrtol sa a zamieril chodbou naspäť ku schodisku.


  „Odpusť,“ šepla Juliana, keď sa nadýchla po ďalšom dlhom bozku.


  „Čo také?“


  „Včera sme sa už neukázali.“


  „Pochopiteľne. Potrebovali ste si odpočinúť, dať sa do poriadku...“


  „A tureckí delostrelci nám veľa spánku nedopriali.“


  „Pravda. Včera bola streľba asi najhustejšia od začiatku obliehania. Nie si zranená?“


  „Ako vidíš.“


  „A Michal?“


  „Je v poriadku.“


  „Voronina stále držia pod zámkou?“


  „Nie. Prepustili ho a pridelili k strelcom na západných hradbách. Videla som sa s ním len chvíľu. Ani neviem, kde ho ubytovali. Miesta je málo.“


  „Kde si prenocovala ty? A Michal?“


  „Skús hádať.“


  Báthory zvraštil obočie. „V tej mojej kutici za kúpeľom? Tam sa ledva zmestí jeden človek...“


  „Potisli sme sa.“


  „Na jednej prični?“


  „Michal si rozprestrel na zem čabraku. Hádam naňho nežiarliš?“


  Báthory sa zháčil. „Na chlapca? Prečo by som mal...“


  „Už to nie je chlapec. Ak si si nevšimol, je z neho rúči junák. Občas zachytím jeho pohľad. Keď ho opätujem, rýchlo sa odvráti a zaleje ho rumenec.“


  „Chceš povedať...?“


  „Žena také veci rozozná.“


  Báthory sa zamračil a pokrútil hlavou, akoby sa takými myšlienkami odmietal zaoberať.


  „Kde vlastne je?“ spýtal sa.


  „Michal? Popravde, nemám potuchy. Skoro ráno sa vystrojil a odišiel s tým, že sa ide prihlásiť do služby. Možno už je na voľaktorom bastióne.“


  „Došľaka. Odstrelia mu hlavu.“


  „Poradí si. Stačilo pár dní a dospel na muža. Ale nemusíš sa báť,“ usmiala sa Juliana, „nevymením ťa za mladšieho.“


  Prekvapene na ňu pozrel. Pochopila, že brnkla na nesprávnu strunu, natiahla ruky, cez mreže ho objala a znovu pobozkala.


  „Aj tak by ti mali nájsť dôstojnejšie ubytovanie,“ húdol si Báthory svoje.


  „Nie som z cukru, to si už mohol zistiť.“


  „Tá izba predtým patrila kúpeľníčke. Jednému z dievčat, čo obsluhujú a...“


  „Chápem. Do izbičiek vzadu si dievčatá vodia zákazníkov, čo chcú viac ako iba oholiť a vydrhnúť chrbát.“


  „Ako vravím, nie je to vhodné miesto pre počestnú dámu.“


  „Počestnú dámu?“ pousmiala sa Juliana. „Kornel, za týchto okolností a po zážitkoch z uplynulých dní je nocľah na posteli nasiaknutej starými neresťami to posledné, čo mi kazí dobrý spánok. Okrem toho, ženy z kúpeľa sú celkom priateľské. Vďačím im za čisté šaty. Tie staré už boli akurát na spálenie.“


  Báthory prikývol. Nemohol si nevšimnúť, že prišla prezlečená. Aj vlasy mala umyté a rozčesané, spod čepca sa tisli nezbedné pramene lesklé ako meď.


  „Vyzeráš pekne,“ povedal, lebo mu nič lepšie nenapadlo.


  „Asi som dobre nepočula. Môžeš to zopakovať?“


  „Pravda je taká, že si sa mi páčila aj v tých otrhaných handrách. V hocičom.“


  Dívala sa mu do očí.


  „Chýbal si mi, Kornel. Nedá sa ani vysloviť, ako veľmi si mi chýbal.“


  Báthory sa zhlboka nadýchol. Od takejto konverzácie si odvykol, slová mu nešli na jazyk tak ľahko ako kedysi.


  „Ani na chvíľu som na teba neprestal myslieť, Juliana. Modlil som sa za opätovné stretnutie. No zároveň som mal strach ako nikdy predtým. O teba aj o Miška. Nemal som o vás žiadne správy. Vlčica ma odvliekla k Újváru a...“


  „Nehovorme o nej. Vôbec na ňu nechcem myslieť. Teraz sme tu, konečne spolu.“


  „Áno. Ale čo bude ďalej?“ Báthory podráždene buchol dlaňou do mreží.


  Zvuk zdanlivo privolal šuchtanie krivých dozorcových nôh. S nimi sa však blížili aj rezkejšie vojenské kroky.


  „Kapitán?“


  Báthory zažmúril ponad Julianino plece.


  „Antoni,“ spoznal kapitána delostrelcov. „Čo vy tu?“


  „Idem po vás. Don Ropucha rozkázal.“


  Báthory zdvihol obočie. Antoniho sprevádzal mladý vojak s lampášom v ruke. Svietil dozorcovi, kým štrkotal kľúčmi v zámke. Mrežou musel poriadne trhnúť, aby ju otvoril – po včerajšej paľbe sa múry mierne posunuli.


  „Kam ho vediete?“ vyhŕkla Juliana, zmätená a na vážkach, či nečakaný vývoj brať ako dobrú správu.


  „Viem len toľko, pani,“ odvetil Antoni, „že ho zatiaľ neberiem na popravisko. Napokon, museli by mu postaviť novú šibenicu.“


  „Čo je so starou?“ začudoval sa Báthory.


  „Turecká strela,“ zachechtal sa dozorca. „Zostali z nej triesky dobré akurát do pece.“


  „Hm... Ale to asi nebude dôvod môjho prepustenia. Keby Forgáč veľmi chcel, určite by našiel konár alebo trám, cez ktorý prehodiť povraz.“


  „Netešte sa predčasne,“ schladil ho Antoni. „Začul som čosi o dočasnom prepustení.“


  „A to znamená, že sa sem ešte vrátite, kapitán,“ dodal starý dráb. „Ak vás na hradbách nepostretne iný osud.“


  Báthory vyšiel z cely. „Hádam vás nemrzí, že ma odvádzajú inam ako pod hák so slučkou.“


  „Práve naopak. Poďte, vydám vám zabavené veci.“


  Kým si preberal súčasti zbroje a bandalier so zbraňami a strelivom, ťahal Báthory z Antoniho podrobnosti.


  „Viac vám povie knieža,“ krčil Talian širokými plecami. „On si u Forgáča vydupal vaše prepustenie. Ale než vás odvediem na Fridrichovu baštu, mali by ste sa dať do pucu. Aspoň trochu.“


  Báthory si úkosom premeral ako zvyčajne zanedbaného Antoniho a nevidel ktovieaký rozdiel. Potom však prikývol. Poriadne sám sebe smrdel, nezaškodí vymeniť si aspoň spodky.


  Vykročili podzemným tunelom k mestskému kúpeľu.


  [image: decor]


  „Večer ťa budem čakať,“ šepla Juliana do Kornelovho ucha pri rozlúčke na prahu izby.


  Keď teraz kráčal za Antonim a mladým vojakom klenutou chodbou k hradbám, snažil sa vyhnať z hlavy predstavy toho, čo sa za tým prísľubom skrýva.


  „Nejaké novinky spoza predprsní?“ spýtal sa Antoniho. Kým sa Báthory umýval a prezliekal, taliansky kapitán využil čakanie na rozhovor s prsnatou kúpeľníčkou a rýchly džbánok vína. Teraz sa mu za chôdze grgalo.


  „Prišli Tatári, ako asi viete...“


  „Počul som.“


  „S nimi kozáci, Moldavci, Valasi...“ Ďalšie odgrgnutie do päste. „Vyše dvadsaťtisíc skurvysynov, hrubým odhadom. Dnes ráno vo veľkých skupinách vyrazili na všetky strany.“


  „Do pekla s nimi. Tatári sú najhorší. Znivočia všetko, čo im príde do cesty. Navyše poslúžia veľkovezírovi ako prieskumné hliadky. Zavčasu ho varujú, keby sa k Újváru z niektorého smeru blížili kresťanské posily.“


  „Morálka v pevnosti nestojí za deravý groš,“ pokrútil Antoni hlavou a pre zmenu sa mu začkalo. „Keď chlapi videli tú mrákavu jazdcov, upadli na duchu. Mnohí sa nazdávajú, vrátane nemenovaných oficierov, že by sme mali kapitulovať.“


  „A čo vy?“


  „Čo ja?“


  „Aký máte názor?“


  „Naozaj vás to zaujíma?“


  „Prečo nie?“


  Antoni sa tváril, akoby sa mu čosi také už dlho nestalo. „Nuž, ako to povedať... Niežeby ma nebavilo odstreľovať hlavy v turbanoch. Takisto mojim ušiam lahodí mohamedánske škriekanie, keď do zákopov a štôlní v priekope hádžeme granáty a lejeme kolomaž...“


  „Ale...“


  „Ale... možno to nie je zlý nápad.“


  „Vzdať sa?“


  „Vyjednávať s veľkovezírom. Dohodnúť dobré podmienky vydania pevnosti. Veď čochvíľa tu nebude čo brániť. Z mesta sú pomaly zrúcaniny a aj hradby sú samá diera a trhlina. Z neba neprestajne padá skaza. Je to ako dáka biblická pohroma. Dokonca začali ožívať mŕtvi.“


  „Čože?“


  „Aspoň si to niektorí myslia. Na Ernestovu baštu včera dopadla výbušná strela z tureckého mažiara. Rovno do húfu hajdúchov. Troch na mieste zabila, štyroch zmrzačila. Jednému chlapovi odtrhlo pol tváre. Zostal ležať bez nosa a brady, vraj hrozný pohľad, len jazyk mu visel z krvavých zdrapov líc. A predstavte si, prežil to! Keď ho s ostatnými zabitými položili do jamy, uprostred modlitby sa znenazdajky prebral a začal strašne kričať a bľabotať. Kňaza skoro zrádnik uchytil. Hajdúcha odniesli k felčiarovi, ale pochybujem, že ho zachránia. Čo už bez sánky? Ani jesť, ani piť...“


  Muž s lampášom zabočil.


  Po krátkom schodisku vyšli do galérie, klenutej chodby s tehlovými stenami. Spájala kazematy, priestranné výklenky vnútri hradieb. V niektorých boli skladiská, v iných prespávalo mužstvo. Príšerne to tam smrdelo všetkými druhmi telesných výlučkov. Kazematami sa rozliehala čulá vrava, nemčina sa miešala s taliančinou, maďarčinou, češtinou a sem-tam slovenčinou, španielčina s valónskou francúzštinou. Báthory a jeho sprievodcovia sa na každom kroku uhýbali rýchlym chodcom a vozíkom hrkotajúcim chodbou tam a späť.


  Na mieste, kde sa kurtina primkýnala k Fridrichovej bašte, chodbu kolmo križovala úzka poterna, ktorou sa z nádvoria prechádzalo popod hradby na delostrelecké postavenia za ušami bastiónu. Galéria pokračovala do útrob bašty, kde boli ďalšie kazematy a dobre strážený sklad strelného prachu, oleja, smoly a ďalších potrieb pre boj s nepriateľom.


  Trojica však zabočila do poterny a vyšla ňou na priestranstvo za hradbami. Na bastión viedla šikmá rampa zakrojená do násypu. Tesne pod jej ústím na vrchol bol vľavo zahĺbený veliteľský prístrešok a oproti nemu pracháreň s hrubými múrmi a silnou strechou dosadajúcou okrajmi na ochodzu.


  „Akurát je pokoj,“ poznamenal Antoni. „Inak do Fridricha bijú ako besní.“


  Báthory len prikývol. Fridrichova bašta patrila k najohrozenejším miestam pevnosti. Turci neboli hlupáci a vedeli, že ak sa im má podariť prielom hradieb, bude to práve tu, prípadne na podobne slabej Forgáčovej bašte.


  Vo veliteľskom prístrešku sedel za stolom s nejakými papiermi, džbánom a pohárom Erberto Pio di Savoia. Tentoraz na sebe nemal svoj čierny pancier so zlatými nitmi, ale bežný odev tvorený košeľou, kabátcom a podkasanými nohavicami. Klobúk si zavesil na skobu na výstuži.


  „Báthory!“ privítal kapitána rázne. „Zhodou okolností nám dali trochu vydýchnuť. Môžeme sa pozhovárať bez toho, aby nám tu zavýjali a rachotili pohanské gule.“


  Báthory sa krátko uklonil. „Plukovník.“


  „Kapitán Antoni vám asi vysvetlil, o čo tu ide.“


  „Len zhruba, pane. Spomenul dočasné prepustenie.“


  „Tak. Ďakujem, strelmajster, môžete sa vrátiť k svojim povinnostiam. Nech sa chlapi pripravia, dnes tú háveď ešte riadne osolíme.“


  „Podľa rozkazu, pane,“ uklonil sa Antoni, kývnutím pozdravil Báthoryho a vyšiel po krátkom úseku rampy na širokú ochodzu.


  „Stihol si niekde vypiť?“ spýtal sa Pio s podozrievavým výrazom.


  „Pane?“ zatváril sa Báthory nechápavo.


  „Antoni. Vypil si, kým vás čakal? Vidím, že ste sa umyli a prezliekli, on zatiaľ isto využil príležitosť a niekde do seba niečo nalial.“


  „O tom nič neviem, pane.“ Báthory niekedy prekvapil sám seba schopnosťou hladko klamať.


  „Určite si niečo dal,“ prikývol Pio sám sebe. „Razilo z neho víno. Aj keď je pravda, že z neho sa chľast vyparuje stále. V službe je prísny zákaz slopať, ale mnohí si nájdu spôsob, ako to obísť. Antoni je naozaj dobrý strelmajster, vám to nemusím vravieť, no jeho slabosť pre pijatiku ma znepokojuje. Čo vy, kapitán?“


  „Nerozumiem otázke, pane.“


  „Keď som prišiel do pevnosti, našiel som vás uprostred korheľského obdobia.“


  „Strávil som niekoľko dní v žalári, pane.“


  „Hádam mi nechcete tvrdiť, že sa tam nedá zohnať niečo lepšie ako voda a suchá kôrka? Ten starý obecný dráb, čo tam slúži...“


  „Nepil som víno ani nič silnejšie, pane,“ prerušil ho Báthory. „Ani sa za tým netrasiem. Mám čistú hlavu a práve teraz mi tento stav vyhovuje.“


  Pio sa zamračil, ale potom spokojne prikývol. „Dobre. To rád počujem. Takže k veci: potrebujem vás. Potrebujeme každého bojaschopného chlapa. Predvčerom sa dovalila tatárska horda. Dnes ráno dvadsaťtisíc jazdcov cvalom vyrazilo na všetky strany a to znamená, že hornouhorské župy, hradné panstvá, cisárske vojsko aj posádky podunajských pevností budú mať plné ruky práce s touto pohromou. Nemusím vám vravieť, aký dopad to bude mať na nás.“


  „Výrazne sa zníži šanca, že nám pošlú posily.“


  „Trefné. V noci sme vyslali posla k Montecuccolimu a do Prešporka k palatínovi. Nesie naliehavú Forgáčovu prosbu o útok na tylo tureckých pozícií, ale obaja dobre vieme, že v čosi také nemožno dúfať. Újvár je odkázaný sám na seba. V tejto situácii si nemôžeme dovoliť, aby sa naši dôstojníci podaromnici váľali po áreštoch. Forgáč síce odmietol sňať z vás obvinenie, ale na môj nátlak nakoniec súhlasil s vaším dočasným prepustením. Budete slúžiť tu, na Fridrichovi, ako môj pobočník a zástupca. V mojej neprítomnosti alebo v prípade môjho zranenia velíte vy.“


  „Ďakujem, pane, je to pocta. Ale dovoľte mi vyjadriť údiv. Vzhľadom na môj neúspech na Viedenskom ravelíne...“


  „K tomu sa už nebudeme vracať. Obaja dobre vieme, prečo to dopadlo tak, ako dopadlo. Nemyslím si, že šlo o chybu vášho velenia.“


  Kiežby som mal vašu istotu, pomyslel si Báthory, ale nepovedal nič, len opäť sklonil hlavu.


  „Druhá vec: vaším priateľstvom sa oháňal ten kozák, čo predminulú noc vnikol do pevnosti v spoločnosti vášho syna a tej ženy...“


  „Voronin.“


  „Teda ho naozaj poznáte.“


  „Pravdaže. Spolu sme ušli z osmanského zajatia a vyše roka bojovali bok po boku. U Zrínskeho, pri Parkáne. Mnohí z Forgáčovho mužstva, vrátane samotného grófa, si musia pamätať, ako Voronin pri ostrihomskom moste rúbal turecké hlavy.“


  „Dobre. Pridelil som ho k strelcom, tiež tu na Fridrichovi. Má tú švédsku flintu, čo vraj dostal darom od Zrínskeho. Povráva sa, že je ozajstný čarostrelec.“


  „Je to pravda, pane. Kedykoľvek budete potrebovať presný zásah na väčšiu, aj nepravdepodobnú vzdialenosť, zavolajte si Voronina.“


  „Môžem mu dôverovať? Predsa len, je to kozák. A z jeho výsluchu vyplynulo, že istý čas slúžil Turkom. Podozrievam ho, že vtedy prestúpil na mohamedánsky blud a dal si odrezať kožu z vtáka.“


  „To je minulosť, pane. Ručím zaňho. Ak má moje slovo nejakú váhu.“


  „Inak by som sa vás na toho chlapa nepýtal.“ Pio Savojský znovu zamyslene pokýval hlavou. „Teraz k vášmu synovi. Hlásil sa ku mne do služby, vraj chce bojovať s pohanmi. Zdá sa mi, že má viac odhodlania ako vy; aj zmyslu pre službu vlasti. Je mladý, ale máme tu aj mladších. Potreboval by výcvik, ale na to tu niet času a miesta. A junák vyzerá byť šikovný a bystrá hlava, podľa všetkého vie aj strieľať a bojovať šabľou. Vy ste ho naučili?“


  „Snažil som sa, hoci nebolo veľa príležitostí.“


  „Najprv mi napadlo, že vám ho dám za pobočníka. Ale starosť o syna by vás trhala od ostatných povinností. Preto som si povedal, že bude slúžiť mne. Vie písať a čítať?“


  „Veľmi dobre, pane.“


  „Výborne. Takisto sa mi zíde človek s rýchlymi nohami a zdravou hlavou, ktorý v prípade potreby doručí súrnu správu na veliteľstvo alebo ostatné bašty. Alebo mi trebárs zbehne pre džbán čerstvej vody. Čo na to poviete?“


  „Ďakujem, don Pio. Naozaj ďakujem.“


  Knieža vstal, nasadil si klobúk, kývol na kapitána a vyšiel spod striešky. Báthory ho nasledoval na vrchol bastiónu.


  „Počas vašej záhaľky v žalári sa veľa nezmenilo,“ rozprával knieža počas chôdze. „Locatelli velí na Žerotínovej bašte, takže je náš južný sused. De Grana má Forgáčovu. Na severe na Cisárskej oficiálne velí Forgáč, ale on osobne sa tam ukáže len zriedka, väčšinou sedí na veliteľstve a tvári sa, že koordinuje dianie v celej pevnosti. V skutočnosti má Cisársku na povel Bercsényi. Sú tam pod ťažkou paľbou, ale chránia ich podstatne lepšie múry ako nás. Ich strelci sa naopak snažia zasiahnuť veľkovezírov tábor. Minule sa im podarilo trafiť šiator vedľa Köprülüovho a zabiť zopár koní v blízkej ohrade. Turci potom presťahovali veliteľský stan o dvesto krokov ďalej.“


  Prechádzali poza masívne predprsne navŕšené z hliny. Za nimi na bankete postávali mušketieri. Na vyvýšených plošinách boli umiestnené delá – ich hlavne smerovali do strieľní vykrojených v zemine predprsní.


  „Situácia je čoraz zložitejšia,“ pokračoval Pio. „Turci sú ako poondiate hraboše, už sa prekopali cez glacis a prebili kontreskarpu. Teraz cez zostupové štôlne znášajú do priekopy vrecia a koše s hlinou, snopy tŕstia, poškodené vozy a lafety, kadejaké trámy a sutiny z predmestia. Snažia sa vytvoriť násyp, po ktorom prejdú až k hradbám, a zároveň popri ňom vŕšia valy na ochranu pred našou streľbou. Okrem toho hĺbia proti pravému lícu bastiónu štôlňu. Muži za palisádami na úpätí hradby na ňu hádžu granáty, bomby a smolné hrnce, zabíjame tie vši po tuctoch, ale napriek všetkému sa stále približujú. Čoskoro sa dostanú k eskarpe. Akoby to nestačilo, súčasne začali na glacise vŕšiť hlinu a kamenie, očividne sa snažia vytvoriť oproti hradbe rovnako vysoký val, aby mohli účinnejšie strieľať na vrch bastiónov a kurtín. Rovnako postupujú na východe proti Forgáčovej bašte – de Grana ich tam kynoží ako šváby, ale keď zabije desať, o chvíľu ich nahradí dvadsať. Takto bezohľadne neplytval živou silou ani Forgáč pri Parkáne.“


  Pio podišiel k banketu a vykročil naň, čím sa jeho hlava ocitla nad predprsňou. Keďže turecké delá i janičiarske muškety mlčali, mohli si dovoliť vyzrieť ponad múr.


  „Čo je dnes tak ticho?“ spýtal sa knieža. „Čo kujú?“


  Antoni stojaci na delovej plošine mal pri oku skladací ďalekohľad a pomaly ním prechádzal po západnom obzore.


  „Zaručene niečo chystajú, pane. Možno nočný útok? Zdalo sa mi, že... merda!“ Antoni sa predklonil, akoby vďaka tomu mohol vidieť lepšie.


  „Čo je, kapitán?“ vyzvedal Pio.


  „To musíte vidieť na vlastné oči, pane.“ Antoni podal ďalekohľad kniežaťu a ukázal rukou, kam sa má dívať.


  „Tie naničhodné svine!“ zaklial Pio vzápätí. „Nech Všemohúci vyhubí ich prekliate plemeno do poslednej nohy!“


  Báthory sa ta zadíval a voľným okom uvidel, ako sa nad val za priekopou dvíha vysoký kôl. Na jeho zastrúhanom konci sa zvíjal nabodnutý človek. Keď sa započúvali, aj na túto vzdialenosť zachytili útržok jeho bolestného vytia.


  Pio Savojský sklonil ďalekohľad. Zdalo sa, že mu tvár napuchla ešte viac, sčervenela od hnevu a nenávisti.


  „Náš posol,“ vysvetlil Báthorymu. „Ten, čo v noci odišiel s Forgáčovou žiadosťou o posily. Chytili ho, mor na nich!“


  Vtom ticho rozdrapil výstrel z ručnej zbrane. Pio sa mykol a podráždene pozrel na miesto, kde sa nad predprsňou zvíjal obláčik dymu.


  „Čo to má znamenať, dočerta?“


  „To je ten nový prírastok do streleckého oddielu, pane,“ odvetil Antoni. Vzápätí uvideli, ako k nim kráča vysoký chlap s dlhými čiernymi fúzmi a puškou opretou o plece. Z hlavne sa ešte trochu dymilo.


  „Stepan!“ zaradoval sa Báthory a vykročil kozákovi v ústrety.


  „Kornel.“


  Podali si ruky. Báthory skoro zaskučal od bolesti.


  „Zdá sa, že si zase pri sile,“ zaškľabil sa.


  „A ty zase dýchaš slobodný vzduch.“


  „Len dočasne.“


  „Tak prečo ťa prepustili?“


  „Čo myslíš? Nedostatok mužov.“


  „Z rovnakého dôvodu už mne nestojí pri každom pleci dráb. Poslúžime im, a ak to s Božou pomocou prežijeme, šup naspäť do temnice. Tak či onak, rád ťa vidím.“


  „Aj ja teba. Vďaka, že si dozrel na Michala a Julianu.“


  „Bratku, boli aj chvíle, keď sa viac starali oni o mňa...“


  „Na čo ste to strieľali, človeče?“ spýtal sa Pio prísne.


  Voronin si zložil plstenú čapicu s perom za sponou a sklonil hlavu.


  „Pane, Turci sú majstri v narážaní na koly. Vedia to urobiť tak, že nešťastník s drúkom v črevách zomiera aj niekoľko hodín...“


  „O čom to rozprávate?“


  „Skrátil som mu utrpenie, pane.“


  Knieža sa najprv zachmúril, odmietal veriť opovážlivému chvastúnstvu, ale potom znovu zdvihol ďalekohľad k oku a zadíval sa na kôl. Vzápätí sa mu vrásky na tvári vyrovnali.


  „Rovno do pŕs?“ vydýchol. „Na túto vzdialenosť?“


  „To je tou puškou, pane,“ pousmial sa Voronin. „Je veľmi presná.“


  „Vravel som vám to, plukovník,“ podotkol Báthory.


  Pio si premeral kozáka, akoby ho videl prvýkrát. „Ešte raz vaše meno?“


  „Voronin, pane. Stepan Dmitrijevič Voronin z Černogradu. To je kozácka stanica na rieke Don.“


  „Pán Voronin. Či už je to puškou alebo vaším okom, odteraz nesmú zaháľať. Nabite si, nájdite cieľ za priekopou a strieľajte. Mám na mysli predovšetkým živý cieľ, ale keby ste zbadali povedzme odkrytý súdok s prachom...“


  „Pochopil som, pane.“


  „Strieľajte podľa vlastného uváženia. Nemusíte sa riadiť rozkazmi veliteľa strelcov. Odteraz budete konať samostatne.“


  „To je úloha podľa môjho gusta, pane. Ďakujem.“ Voronin siahol po prachovnici a vačku s guľkami.


  „Tak či onak,“ vzdychol si Pio a začal si poťahovať chlpy na bradavici vedľa nosa, „obrezanci nám odpravili posla. A žiadosť o pomoc musí byť doručená stoj čo stoj. List napíšeme nový, to je najmenej. Ale kde vziať ďalšieho dobrovoľníka? Teraz, keď všetci videli koniec toho predchádzajúceho...“


  „Ja pôjdem, pane.“


  Prekvapene sa obzreli za mladým hlasom.


  Po ochodzi k nim podišiel Michal Báthory. Zložil si klobúk a uklonil sa pred začudovaným kniežaťom.


  „Miško...“ pohol sa k nemu Báthory, ale zachytil synov nevľúdny výraz a prekvapene zamrzol uprostred kroku. „Počkaj. Neunáhli sa. Prečo by si to robil? Don Pio, na toto je chlapec príliš mladý, neskúsený...“


  „Chcem ísť,“ prerušil ho Michal tvrdo, pričom sa zanovito díval na veliteľa bastiónu. „Trvám na tom, pane.“


  Báthory otvoril ústa, ale knieža ho predbehol. „Navrhol som vášmu otcovi, aby ste mi slúžili ako pobočník. Ochotne s tým súhlasil.“


  „Chcem doručiť ten list do tábora maršala Montecuccoliho, pane.“


  „Ale prečo, Michal?“ vyhŕkol Báthory. „Dlho si sem putoval a riskoval život, aby si sa dostal do pevnosti, a keď sa ti to konečne horko-ťažko podarilo, chceš hneď odísť? Vysvetli mi to.“


  Mladík sa nadýchol a spod zvrašteného obočia úkosom pozrel na otca. „Zmenil som názor.“


  „Stále tomu nerozumiem.“


  „Ženy,“ zafučal Voronin, štuchajúc nabijakom v hlavni, akoby to malo byť oplzlé gesto.


  Báthory naňho zagánil. „Aké ženy? Čo s tým majú...“


  „Zabudni na to,“ spamätal sa kozák. „Nič som nepovedal.“


  Kapitán znovu príkro pozrel na syna. Šuhajove líca zalieval rumenec, ale nedalo sa rozoznať, či je príčinou hanba alebo hnev.


  „Netuším, o čo medzi vami ide,“ zašomral Pio di Savoia netrpezlivo, „a popravde, hovno mi na tom záleží. Stále však potrebujem dobrovoľníka a mládenec je šikovný a očividne odhodlaný...“


  „Pane, prosím vás,“ preskočil Báthorymu hlas, „nedovoľte mu to.“


  „Uvažujte, kapitán. V skutočnosti sa na to ideálne hodí. Prezlečieme ho za sedliaka. Keďže je taký mladý, Turci skôr uveria, že nie je vojak alebo špión. V prípade, že ho zachytí janičiarska hliadka...“


  „Ľahšie by ich presvedčil Voronin. Hovorí po turecky ako rodák z Istanbulu.“


  „Pred chvíľou dokázal, že bude užitočnejší tu. Zato pre vášho syna je to príležitosť predviesť, čo v ňom naozaj je. Jeho odvaha si zaslúži obdiv.“


  „Nepozná dobre tento kraj...“


  „Musím sa dostať k Váhu,“ povedal Michal. „Váh je na západe. Rozoznám svetové strany.“


  Báthory mal zrazu pocit, akoby dýchal cez úzku slamku. „Pane... plukovník... prosím vás...“


  „Zoženiem posily a vrátim sa s nimi,“ vyhlásil Michal pevným hlasom. „Použijem svoje meno, aby som presvedčil veliteľov a veľmožov.“


  Knieža opätoval jeho upretý pohľad a rozvážne prikývol. „Dobre, súhlasím. Skúste to.“


  „Pane,“ Báthoryho prosebný tón prešiel do vrčania, „radšej pošlite mňa.“


  Pio sa naňho zamračil. „Niečo také Forgáč nikdy neschváli. Myslel by si, že chcete zdúchnuť. Rozhodol som sa, kapitán. Mladík pôjde dnes v noci. Odkážem na veliteľstvo, nech pripravia nový list.“


  Báthory znovu pozrel na syna, ale ten sa už odvrátil. Kapitán mal dojem, že sa mu ktosi pokúša vydrapiť srdce z hrudi. Voronin sa tváril, že ho zaujíma len puška a hmkal si pochmúrnu kozácku dumku.

  „Miško! Michal! Stoj, došľaka!“


  Mladík konečne poslúchol a prudko sa otočil. Báthory doňho takmer vrazil.


  „Čo to stváraš, synak? Čo sa ti porobilo? Len tak sa mi otočíš chrbtom a odídeš bez slovka vysvetlenia?“


  „Máš pravdu, na niečo som zabudol.“ Michal si zložil klobúk a zvesil z hrude bandalier. „Tu. Tvoje pištole a meč. Voronin schiavonu získal od Vlčice, určite ti tú príhodu rád rozpovie.“


  „Michal, do všetkých čertov, tu nejde o dáky kus železa...“


  „Ale áno. Prišiel som sem hlavne preto, aby som ti odovzdal tvoje drahocenné zbrane.“


  „Doriti, počúvaj ma!“


  Obaja na chvíľu znehybneli a zmĺkli. Potom Michal strčil bandalier do otcovej náruče tak prudko, že si ho musel vziať.


  Báthory sa díval mládencovi do očí, pátral v nich po odpovediach.


  „Vysvetli mi to,“ poprosil znovu. „Čo ti to vošlo do hlavy? Prečo sa správaš takto? Existuje dôvod, prečo sa na mňa hneváš? Kvôli tomu, že som vás opustil tam na statku za Starým Mlynom?“


  „Nezmysel,“ odvrkol mladík. „Neopustil si nás. Obetoval si sa, aby sme mohli ujsť. Nie som taký sebec a hlupák, aby som ti čosi také vyčítal.“


  „Tak čo je vo veci?“


  Michal si zhlboka vzdychol a prestúpil z nohy na nohu. Zrak zabáral do udupanej hliny, ktorá tvorila povrch bastiónu. „Nie je to tvoja vina,“ hlesol napokon.


  „A čia teda?“


  „Vlastne... moja. Iba moja.“


  Báthory priam zúfalo zavrtel hlavou. „Čo sa stalo, chlapče? Pozri sa na mňa a povedz mi to. Rovno, ako chlap chlapovi.“


  „Jednoducho musím odísť. Aspoň na nejaký čas.“


  „Voronin povedal: Ženy. Čo tým myslel?“


  „To sa spýtaj jeho.“


  „Pýtam sa teba. Ide o Julianu?“


  Michal krátko pozrel otcovi do očí, zase zastenal a pokrútil hlavou.


  „Nechcem o tom hovoriť. Naozaj nie. Hlavne preto, že to neviem pomenovať.“


  „Miško,“ povedal Báthory vážne, ale vľúdne, urobil krok k synovi a natiahol k nemu ruku. Mladík sa pohol, ale neustúpil. Dovolil, aby mu otec položil dlaň na plece.


  „Niečo k nej cítiš?“


  Michal sa zamračil. „Patrí k tebe, otec. Ak toto všetko prežijeme, možno sa jedného dňa vezmete. Bude mi náhradnou matkou.“


  „Neodvetil si mi. Juliana mi čosi naznačila...“


  Michal prudko cúvol a vymanil si plece zo zovretia. Tvár mu pre zmenu zbledla.


  „Je mi jedno, čo ti naznačila. Na ničom z toho nezáleží. Dnes v noci odchádzam. Aspoň sa nebudem musieť dívať, ako sa máte jeden k druhému. Nezniesol by som to.“


  Nato sa zvrtol a rázne vykročil.


  „Počkaj predsa!“ náhlil sa Báthory za ním. „Nič ti nevyčítam. Ani ťa už nebudem odhovárať od toho bláznovstva, na ktoré si sa prihlásil. Žiadam len o jedno – nenechaj si tým zmätkom, čo v tebe teraz vyčíňa, zastrieť zdravý rozum. Počuješ? Zostaň sústredený. Konaj s chladnou hlavou. Nemusíš nikomu nič dokazovať. Tu máš, vezmi si toto.“


  Michal sa obzrel. Otec mu podával jednu z dvojhlavňových pištolí.


  „Načo?“


  „Akože načo? Je to dobrá zbraň. Spoľahlivá. Môže ti zachrániť život.“


  „Tie dolepky patria k sebe.“


  „Veď sa k sebe zase vrátia. Teraz si jednu vezmi. Trvám na tom.“


  „Neviem, či je to rozumné. Počul si knieža. Prezlečú ma za sedliaka. Ak ma náhodou lapia turecké hliadky, budem predstierať, že som len otrok, čo zablúdil. Keď u mňa nájdu pištoľ...“


  „Zbavíš sa jej. V prípade, že ti bude hroziť zajatie, včas zahodíš list aj pištoľ a môžeš hrať dedinského ťuťmáka. Ale nenechám ťa ísť neozbrojeného. Ber. Schováš si ju pod odev. Zíde sa ti.“


  „Lenže...“


  „Trvám na tom!“


  Michal sa mračil na pištoľ, ktorú mu Báthory podával pažbou napred.


  Po chvíli si ju vzal.


  „Vrátim ti ju,“ zahundral a zastrčil si zbraň za šerpu omotanú okolo pása.


  „Nahnevám sa, ak to nedodržíš.“


  Michal sa smutne pousmial. Odrazu sa nemal k odchodu. Báthory sa naňho spýtavo díval.


  „Nie je to tak, že by som si niečo vysníval,“ vysúkal zo seba mládenec. „Nie som až taký zaslepený chumaj.“


  Báthory mu celkom nerozumel, ale nič nevravel.


  „Ona sama... tam v močarisku... Boli sme mokrí, noc studená, snažili sme sa zohriať... Prečo to urobila?“


  Temnota pre zmenu vstúpila do Kornelovej tváre.


  „Prečo to urobila?“ zopakoval Michal a zrazu sa zdalo, že má slzy na krajíčku.


  Nad bastiónom sa rozľahlo trúbenie a varovné výkriky. Vzápätí zarachotili delá, jedno po druhom, ich zvuk sa zlial do hromobitia, zem sa chvela a ponad hradby sa prevalilo mračno dymu.


  Večerné „solenie“ tureckých pozícií sa začalo.

  Báthory vošiel do izby za kúpeľom až nadránom – do brieždenia zostávala nanajvýš hodina. Po intenzívnej nočnej prestrelke medzi pevnosťou a tureckými šiancami delá a mažiare konečne zmĺkli a unavení muži si mohli oddýchnuť.


  Snažil sa byť potichu, ale keď sa prešmykol odchýlenými dverami, Juliana sa posadila na posteli. Vyzerala unavene, nie však rozospato.


  „Si stále hore?“ čudoval sa Báthory, kým si skladal zbrane a zbroj.


  „Nemohla som zaspať. Čakám ťa, ako som sľúbila.“


  „Nemusela si.“


  „Nemusela. Aj tak čakám. Počula som o Michalovi.“


  Báthory si vzdychol. „Hej.“


  „Naozaj šiel?“


  „Naozaj,“ potvrdil kapitán a vyzliekol sa do košele a nohavíc. V plechovom umyváku bola mydlová voda, opláchol si v nej ruky, pretrel tvár, prstami prečesal vlasy.


  „Podarilo sa mu prejsť?“


  „To netuším. Vykĺzol z pevnosti rovnakou cestou, ako ste sa dostali dnu. Poza východný glacis a do močariska na juhu. Vyprevadil som ho, kam sa až dalo. Potom som dlho čakal, či nezačujem výstrely, krik alebo poplach z tureckých pozícií, ale nič také sa neozvalo.“


  „Takže sa mu to podarilo. Vyhol sa nepriateľským hliadkam.“


  „Dúfajme. Nič nie je isté. Aj u predchádzajúceho posla sa zdalo, že prešiel, a o niekoľko hodín neskôr sa už zvíjal na kole. Turci sa určite dovtípili, že to skúsime znovu, a postavili početnejšie a ostražitejšie hliadky. Musíme sa len modliť.“


  Báthory sa poutieral a sadol si na kraj postele. Chcel si vyzuť čižmy, ale Juliana mu odstrčila ruky a urobila to ona. Odmotala mu onuce a strčila ich do umyváka.


  „Zajtra si vezmeš čisté. Tieto už potrebovali oprať.“


  „Ďakujem. Nemusíš sa o mňa starať.“


  „Máš asi dlhý zoznam vecí, ktoré nemusím robiť. Napriek tomu ich urobím, a rada. Chceš niečo zjesť a vypiť?“


  „Nie. Nevládzem.“


  „Mám tu džbánok vína. Vydrankala som od kúpeľníčok.“


  „Len sa s nimi nedaj dokopy,“ uškrnul sa Báthory unavene.


  „Nedozviem sa od nich nič, čo by som už dávno nevedela.“


  Pozrel na ňu. Usmiala sa. Sadla si vedľa neho na posteľ a podala mu krčah.


  „Takto nalačno?“ namietol. „Opijem sa ako mača.“


  „Preto som ti núkala jesť.“


  „Hm. Stačí víno.“


  Napil sa, vrátil jej nádobu a klesol chrbtom na lôžko. Odložila krčah, ľahla si vedľa neho a pritúlila sa mu pod ľavú pazuchu, líce na jeho hrudi.


  „Neviem presne, čo to chlapca posadlo,“ zamrmlal Báthory. „Akoby nám nebolo súdené zostať aspoň nejaký čas spolu a byť rodina.“


  Juliana nič nevravela. Knôt olejovej lampy ticho prskal a svetlo sa zakaždým zachvelo.


  „Prihlásil sa dobrovoľne. Z ničoho nič. Keď som ho žiadal o vysvetlenie, len sa vykrúcal. Napokon z neho vyliezlo, že je to všetko kvôli zlomenému srdcu.“


  Juliana zmeravela.


  „Rozumieš tomu?“ spýtal sa jej Kornel. „Vravela si, že sa na teba čudne díval.“


  Juliana stále mlčala.


  „Zrejme sa do teba naozaj zaľúbil. Tak chlapčensky, divo, bezhlavo. A nezniesol pohľad na to, ako sa objímaš s iným. Preto sa prihlásil na smrteľne nebezpečnú výpravu.“


  Juliana sa nadvihla na lakti a pozrela Báthorymu do tváre. Vlasy mala rozpustené, v matnom svetle sa nimi prepletali medové záblesky.


  „Takisto mi povedal, že sa medzi vami niečo odohralo. Vraj si mu... dala nádej.“


  „Úbohý chlapec,“ ozvala sa Juliana konečne. „V lesíku za priekopou sme sa k sebe pritisli, aby sme sa trochu zohriali. Nič viac. Musel si to zle vysvetliť. V jeho veku má bujnú predstavivosť. Mrzí ma, že na teba žiarli.“


  Báthory opätoval jej pohľad. Hoci mala tvár v tieni, oči sa jej zvláštne leskli.


  „Niežeby som sa mu čudoval, že sa do teba zaľúbil...“


  Juliana sa posunula vyššie a vtisla Kornelovi bozk na ústa. Napriek únave sa do ich objatia rýchlo vliala vášeň. Juliana si preložila nohu cez jeho stehná a kolenom sa dotkla rozkroku. Báthorymu zovrela krv v žilách. Juliana odtrhla pery od jeho úst a presunula sa nižšie. Rozopla mu remeň na nohaviciach, rozšnurovala spodky a než sa nazdal, zobrala si ho do úst. Zastenal a zaklonil hlavu, ale nevydržal len tak ležať, posunul sa vrchom tela nabok, natiahol ruku a zovrel jej zadok. Aj ona sa posunula, aby ju mohol chytiť lepšie. Nedočkavo jej vyhrnul sukňu aj spodničku a zistil, že pod nimi nič nemá. Schmatol ju a pritiahol si ju k tvári. Aj ona začala stenať a o chvíľu sa už nemohla sústrediť na to, čo robí jemu, vychutnávala si len jeho dotyky a bozky.


  „Dosť. Ešte nie,“ zachripela, vymanila si stehná z jeho zovretia, celá sa otočila a nasadla naňho.


  „Bože,“ rúhala sa. „Na toto som dlho čakala.“


  Rýchlo pohybovala bokmi dopredu a dozadu. Kornel jej siahol na prsia a kmasol živôtikom zašnurovaným skoro pod bradu. Odstrčila mu ruky.


  „Už len chvíľku,“ zastenala a začala sa pohybovať rýchlejšie.


  V tej chvíli nezrozumiteľne zachrčal a prudko do nej vystrekol. Aj ona sa roztriasla, zakvílila a urobila niekoľko posledných trhaných pohybov.


  Znovu jej siahol do výstrihu, hnala ho akási stará pudová potreba. Vtom pocítil medzi jej ňadrami čosi tvrdé, kov a... kúsok skla? Akoby tam mala šperk, talizman či medailón, ale pokiaľ vedel, nič také nenosila a okolo krku nemala retiazku ani remienok.


  Tá vec akoby bola prichytená priamo na koži.


  Potiahol šnurovaním živôtika a v tom okamihu tá vec medzi prsníkmi krvavo zažiarila.


  Báthory vytreštil oči do tváre Ileany Rónayovej.


  Vycerila zuby v divom úškľabku, ktorý tak dobre poznal.


  „Ako milenci by sme boli neprekonateľní,“ zavrčala a mykla lonom dozadu, až mu skoro odtrhla úd. Báthory sa s bolestným zaskučaním nadvihol, ale Vlčica práve vtedy prudko vyrazila hlavou dopredu. Čelom ho trafila do koreňa nosa. Pred očami sa mu zaiskrilo a vzápätí zatmelo, omráčene sa zvalil na chrbát.


  Ileana z neho zoskočila a siahla po jeho bandalieri na operadle stoličky. Báthory brblavo klial a snažil sa pozviechať. Vlčica sa k nemu zvrtla s dýkou v dlani. Zažmúril na dopadajúcu ruku, zočil záblesk na čepeli. Len zázrakom sa mu podarilo zachytiť jej zápästie a zastaviť hrot dýky ledva piaď od svojho krku.


  Druhú ruku zovrel do päste a udrel ju do tváre.


  Odletela dozadu, pričom zaviali už nie gaštanové, ale jej skutočné plavé vlasy. Narazila do stoličky a zosypala sa na podlahu vedľa stolíka s umyvákom.


  „Kde je Juliana?“ zrúkol Báthory a snažil sa vstať. Nohavice a spodky mal stiahnuté po kolená. „Čo si jej spravila?“


  „Zabila som ju,“ vyštekla Vlčica a znovu vyskočila. „Roztĺkla som jej hlavu kameňom! Z krvi som ukradla jej podobu!“


  Znovu sa na seba vrhli, čepeľ dýky sa zavrtela medzi nimi. Báthory celou silou udrel Ileanu do hrudníka, rovno do toho žiariaceho talizmanu. To jej vyrazilo dych; zatackala sa a spadla na zadok. Báthory si jedným trhnutím natiahol nohavice. Kopol Vlčicu do boku a siahol po schiavone, ktorej rukoväť trčala spod prevrátenej stoličky.


  Kým obnažil čepeľ, vstávajúca Ileana otvorila dvere a vytackala sa na chodbu. Vybehol za ňou, ale hlava mu stále trešťala a z nosa tiekla krv. Stratil rovnováhu, vrazil do steny oproti dverám a skoro sa zrútil na podlahu. Kým sa ako-tak spamätal, z Ileany sa stal len bledý záchvev na konci chodby. Vedel, že sú tam dvere do pivnice. Vlčica do nich bez zaváhania vbehla.


  Potácal sa za ňou, zatiaľ čo v izbách pozdĺž chodby sa prebúdzali kúpeľníčky a zvedavo vyzerali cez odchýlené dvere.


  Mal čo robiť, aby nespadol na schodoch do podzemia. Zišiel do pivnice plnej sudov a potom dokorán otvorenými dverami do chodby, ktorá patrila k bludisku pod pevnosťou.


  Švihol pohľadom napravo naľavo, ale po Ileane ani pamiatky.


  Fufnavo zaklial, chytil sa za tvár, narazil plecom do kamennej steny a zosunul sa popri nej na zadok.


  „Juliana...“ hlesol. „Panebože, Juliana...“


  [image: nadpis]


  Hlava štrnásta,


  v ktorej Čelebi zažije krvavý dážď a musí zradiť vlastných v prospech odvekého nepriateľa. Kornel Báthory dostane ultimátum. Michal zachraňuje iných a iní ledva zachránia jeho.


  V noci si tureckí topčiovia ani chvíľu neoddýchli. Stosedemdesiat diel a mažiarov rozmiestnených okolo pevnosti usilovne ostreľovalo hradby.


  Čelebi spal. Neustále dunenie artilérie už vnímal ako námorník hukot mora, nárazy vĺn a škrípanie lodného trupu. Privykol naň počas mnohých vojnových výprav a obliehaní, ktorých sa doteraz zúčastnil. Bol pri dobývaní bosnianskej pevnosti Šibenik, sedmohradského Varadína i krétskej Kandie. Zúčastnil sa bojov so zradným Rákoczym či kozákmi na Azove. Počas ciest v Anatólii videl krvavý koniec dvoch rozsiahlych povstaní proti sultánovi, vedených Vardari Alim a Katirdži Ogluom.


  Vojnová vrava a hrmenie zbraní sa mu stali vernými spoločníkmi.


  No okolnosti mu nedopriali spať až do rána. Uprostred noci ho zobudil jeho mladý otrok.


  „Pane, prišiel posol z veľkovezírovho tábora. Volajú ťa.“


  Čelebi bol zaraz pri zmysloch – všetko súvisiace s veľkovezírom a ľuďmi z jeho okolia ho napĺňalo veľkým znepokojením. Nasadil si turban, cez dolamu prehodil dlhý feradže s rukávmi po lakte a vyšiel zo stanu.


  Najprv nikoho nezazrel. Potom ho z tmy za stanom oslovil tichý hlas:


  „Evliya efendi.“


  Delá na kraji predmestia vypálili a Čelebi v ich záblesku zazrel vysokú postavu v šišaku a krúžkovom pancieri, s dlaňou položenou na rukoväti širokého kiliča. Zaspätkoval v obave, že naňho poslali vraha.


  „Neľakaj sa, ctihodný evliya,“ zdvihol ozbrojenec ruku z meča. „Som müteferrik baši Mustafa Alizade. Posiela ma Kethüda Ibrahim efendi.“


  Čelebi si vydýchol a v duchu poďakoval Alahovi. „Buď pozdravený, Mustafa Alizade baši. Čo mi efendi odkazuje?“


  „Žiada ťa, aby si sa dostavil do jeho stanu.“


  „Pravdaže. Hneď po raňajšej modlitbe...“


  „Odpusť, evliya, ale musíš ísť teraz. Nemeškaj.“


  „Uprostred noci?“


  „Ako mi vznešený efendi vysvetlil, je v tvojom vlastnom záujme, aby nikto vo vašom rajóne nevedel, že si navštívil tábor jeho výsosti veľkovezíra. Preto som prišiel pod rúškom tmy – aby ma nezbadali iné oči okrem tvojich.“


  Čelebi si nečujne vzdychol. Dobre vedel, čo od neho veľkovezírov tajomník chce, a ani zamak mu to nebolo po chuti. Kethüdova žiadosť sa však nedala odmietnuť. Na to bol Čelebi príliš malý pán.


  „Chvíľku počkaj, Mustafa Alizade. Len sa opášem mečom a hneď ťa budem nasledovať.“


  „Poponáhľaj sa, evliya.“


  [image: decor]


  Delostrelectvo pálilo, akoby serdár rozhodol, že ešte pred úsvitom treba vytvoriť v hradbách prielom pre vstup pechoty.


  Väčšinu tureckých diel tvorili osvedčené balyemezy; strieľali železné gule s hmotnosťou päťdesiat až šesťdesiat funtov. Na pozíciách proti novozámockým baštám však boli rozmiestnené aj zbrane iných kalibrov, zvané holonborny, lankuzy či zalimy. Skutočnou pýchou artilérie však bola bačaluša, ohromné delo strieľajúce gule s váhou stodvadsať funtov. Takýchto kanónov malo sultánovo vojsko iba niekoľko. Bačalušu, ktorú pod Újvár pritiahol záprah dvanástich koní, pomenovali Ali Bali podľa slávneho lejára. Strieľala z batérie pred veľkovezírovým táborom na Cisársku baštu. Jej obsluha bola schopná vypáliť trikrát za deň (alebo noc) a vždy to znelo ako hrom, ktorý rozdrapí zem.


  V pevnosti nezaháľali a streľbu opätovali. Evliya Čelebi a veliteľ müteferrikov sa kryli, ako sa len dalo. Na presun použili zákopy a kde to nešlo, zhrbene bežali poza šiance, palisády a provizórne hradby z košov naplnených hlinou. Z rumélijského tábora na východe sa dostali k pozíciám Kaplana pašu, ktorý z nitrianskeho brehu strieľal na Českú baštu. Odtiaľ pokračovali na západ.


  Mustafa Alizade baši zomrel vo chvíli, keď prechádzali poza veľký mažiar oproti Ernestovej bašte. Krátka zbraň veľkého kalibru vrhala gule vysokým oblúkom na tie časti pevnosti, ktoré boli inak dobre chránené pred priamou streľbou. Pre znásobenie účinku mala obsluha za šiancom vykopanú jamu so stále žeravým uhlím a na nej železný rošt. Naň položili guľu, rozpálili ju do biela a potom na lopate podobnej veľkej lyžici preniesli k hlavni. Mnoho takýchto striel spôsobilo požiar, keď v pevnosti dopadli na niečo horľavé, alebo zostali tlieť na strechách a krovoch a postupne sa cez ne prepálili.


  Pochopiteľne, delostrelci na Ernestovej bašte sa usilovali mažiar zničiť. Nešťastnou náhodou zasiahli jeho pozíciu práve vtedy, keď tadiaľ prechádzali Čelebi a jeho sprievodca. Guľa z kresťanského dela prebila palisády a košatinu, zranila dvoch topčiov a skotúľala sa popri jame s uhlím do priekopy, ktorou sa práve zakrádali derviš a müteferrik.


  „Niyáhá!“ zabedákal Čelebi a hodil sa dolu tvárou do hliny.


  Mustafa Alizade pri pohľade na guľu s ohnivo sršiacou zápalkou zmeravel na mieste. Preto keď vybuchla, Čelebiho okrem zeme, kamenia a triesok zasypali aj útržky zbroje a začliapala zmes krvi a mäkkých kúskov vnútorností.


  Chvíľu trvalo, kým sa Čelebi s kašľom vyhrabal z hliny. Žmúril do kúdolov dymu a šmátral okolo seba.


  „Alizade?“ zachripel, hoci tušil, že nedostane odpoveď. Ledva počul sám seba, v ušiach mu pískalo a hlavu mal ako uväznenú v džbáne.


  Nahmatal čižmu a v nej nohu odtrhnutú od kolena. V neďaleko spadnutom šišaku bublalo čosi ako ružová praženica.


  Čelebimu sa vzbúril žalúdok. Dávil na všetkých štyroch, až kým kŕče neustali.


  „Efendi,“ chytil ho ktosi pod pazuchu. Akiste jeden z delostrelcov. „Si zranený?“


  Jeho hlas počul ako z veľkej diaľky. Znovu zaodŕhal a vypľul horkú slinu.


  „Neviem... Pri Alahovi, padlo to tak blízko...“


  „Tvoj spoločník je na kusy ako Hüseyin, vnuk Prorokov, po kerbelskej bitke. Krásna mučenícka smrť, čakajú ho rajské potešenia.“


  Čelebi na tých zdrapoch mŕtvoly naokolo nič krásne nevidel. Pokúsil sa vstať. Topči mu pomohol. Šlo to, nohy mal v poriadku a necítil ani inú bolesť.


  „Poď do zákopu, pane. Posaď sa. Dáme ti napiť.“


  Vďačne prijal. Pokúsil sa triezvo rozmýšľať, čo urobí. Najradšej by sa vrátil do svojho stanu, ale napokon dospel k záveru, že to nie je možné. Rozkazy vrchného tajomníka sa neodmietali. Bez ohľadu na to, že ten, čo ich pôvodne doručil, bol na franforce.


  Čelebi sa po krátkom odpočinku poďakoval strelcom marašského pašu Sühraba Mehmeda, sľúbil poslať ľudí po Mustafove ostatky a tackavým krokom pokračoval do veľkovezírovho tábora.

  Napriek pokročilej hodine Kethüda Ibrahim efendi sedel za nízkym písacím pulpitom a sústredene čosi zapisoval na list papiera s ornamentmi po okrajoch a kaligrafickým monogramom veľkovezíra navrchu. Ku kľačiacemu Čelebimu sedel bokom a od jeho vstupu do šiatra mu nevenoval ani jediný pohľad.


  „Píšem v mene jeho výsosti príkaz na začatie vyšetrovania a prísne potrestanie vinníkov,“ povedal, zatiaľ čo trstinové pero kalem ďalej škrabotalo po papieri. „Určite vieš, že nám roztrhlo niekoľko diel a zranilo sa pritom mnoho dobrých topčiov. Traja z nich sa dokonca odobrali pred tvár posledného sudcu. Zistilo sa, že je to vina strelného prachu. Hanba! Stokrát hanba! Ten prach bol totiž od našich osmanských výrobcov. Tí darebáci ho zle namiešali a preto zničil delá. Odteraz musíme používať len egyptský a bagdadský prach. Našťastie ho máme dostatok a v Ostrihome sú ďalšie zásoby. Prachári z Istanbulu však za svoju lakomosť zaplatia hlavami. Chceli si namastiť vrecká, keď do prachu pridali lacné či celkom bezcenné zložky, ale dlho si ten zlodejský zisk neužijú. Dopadne na nich veľkovezírov hnev. Tak.“


  Tajomník urobil na spodku strany poslednú ozdobnú slučku, poutieral pero o hodvábny vankúšik a uložil ho do dlhého dreveného puzdra.


  „Nechal si ma dlho čakať, evliya,“ dodal a posypal stránku rikom, jemným pieskom na osušenie písma. „A tým nemyslím len dnešok. Moje srdce plnia pochybnosti a otázky, či si vôbec uvedomuješ, ako veľkoryso som sa k tebe zachoval. Pomyslel si na to, že ak nesplníš sľub, ktorý si mi dal, budem ťa musieť považovať za vierolomného podliaka? Veru tak, za nepriateľa jeho výsosti. A keď si jedného dňa prídu po úkladných zradcov, jedna hodvábna stuha sa ujde aj pre tvoj krk.“


  Kethüda Ibrahim sfúkol prach zo stránky, položil ju na pulpit a konečne sa otočil k Čelebimu.


  Oči sa mu prudko rozšírili a sánka s prešedivenou briadkou poklesla.


  „Pri Prorokovi, evliya, ako to vyzeráš? Aj žobravý derviš Hindi Baba na konci svojej celoživotnej púte by sa od teba odtiahol, aby sa nezašpinil!“


  Čelebi sa už hodnú chvíľu dotýkal čelom zeme. Zistil, že po výbuchu nepriateľskej strely necítil bolesť len vďaka celkovému ohúreniu. Teraz sa mu doudierané telo na viacerých miestach neodbytne pripomínalo. Ako tak kľačal, zrazu si uvedomil, že sa nedokáže zdvihnúť.


  „Odpusť tomuto úbožiakovi, urodzený efendi. Cestou sem ma postretla nemilá nehoda. Len zázrakom som vyviazol živý. Mohol som sa vrátiť do svojho stanu umyť sa a prezliecť, ale čakal by si ešte dlhšie a to som sa neopovážil...“


  „Kde je müteferrik baši?“


  „Od neho sa anjeli odvrátili. Guľa z ďaurského dela vybuchla sotva dva kroky od neho a roztrhala ho na franforce.“


  „Alah! Takže to je Alizadeho krv, ktorou si celý zafŕkaný?“


  „Keby len krvou, efendi.“


  „Nekľač tam, evliya, poď sa posadiť.“


  „Nechcem ti znečistiť koberec a podušky.“


  „Tým si teraz nezaťažuj hlavu.“


  Čelebi sa pokúsil nadvihnúť, ale ľavá ruka sa mu podlomila a derviš sa s kvílivým zastonaním zvalil na bok. Kethüda vyskočil a tlieskaním a ostrými rozkazmi privolal dvoch otrokov. Šetrne Čelebiho zdvihli a premiestnili medzi podušky, kde mu podložili chrbát.


  „Prineste mu pohár vína!“


  „Nie,“ zachripel Čelebi. „Je to nápoj neveriacich...“


  „Všetci si ctíme slovo Proroka, evliya, ale občas potrebujeme zakázané nápoje na posilnenie. Ak nechceš víno, dám ti naliať aspoň trochu piva. Dostal som súdok ako podiel z koristi privezenej zo severu. Je horké, ako ho vedia variť iba ďauri, ale mne chutí. Pomáha tráveniu.“


  Čelebi po krátkom váhaní prikývol a čo najzdvorilejšie poďakoval. Pivu nikdy neprišiel na chuť, ale za týchto okolností nechcel Ibrahima uraziť odmietnutím.


  „Nešťastný Alizade,“ vzdychol si Kethüda. „Predpovedal som mu žiarivú budúcnosť v sultánových službách. Priskoro sa odobral do večných záhrad. Dnes je temný deň, evliya, zomierajú najlepší synovia ríše. Predstav si, padol Jazidži Osman efendi.“


  Čelebi napriek vlastnej slabosti a bolesti vystrúhal šokovanú grimasu. „Kütahyali Jazidži Osman? Ten kaligraf?“


  „Veru ten. Len na okamih vyzrel spoza palisády na násype oproti západnej bráne a jeho hruď prederavila guľka z ďaurskej pušky. Zásah rovno do srdca. Povráva sa, že tie neveriace špiny majú vo svojich radoch strelca s priam šejtánsky presnou muškou. Neustále striehne, kedy nejaký gazi vystrčí hlavu zo zákopu, a nemilosrdne mu vezme život. Vraj takto zabil už tretinu topčiov oproti Bielej bašte. Jeden muž s jednou puškou, nech je naveky prekliaty!“


  Čelebimu zišlo na um, že sa Kuzgunovi predsa len podarilo dostať do pevnosti, nahlas to však nevyslovil. Namiesto toho si znova povzdychol nad osudom nešťastného Jazidžiho.


  „Videl som jeho prácu na vlastné oči. Boh ho obdaroval mimoriadnym nadaním, jeho kaligrafie boli skutočné umelecké dielo. Počul som, že prepísal štyridsať významných náboženských diel. Čo vlastne muž ako on hľadal na valoch tak blízko pevnosti?“


  „Vari nevieš, že slúžil jeho výsosti aj ako muezín a imám? Áno, mohol zostať v zázemí, ale napriek svojmu vysokému postaveniu sa prihlásil, že bude viesť modlitby v prvej línii a povzbudzovať mužov, ktorí v priekope čelia dažďu smrtiaceho ohňa a železa. Bol symbolom odvahy a z jeho oddanosti vyššiemu poslaniu by sme si všetci mali brať príklad.“


  Čelebi vytušil skrytú narážku, ale našťastie sa nemusel vyjadriť, pretože otroci doniesli pivo a Kethüda zmenil tému.


  „Teraz k veci,“ vrátil sa do jeho hlasu odmeraný tón. „Akiste ti netreba zdĺhavo vysvetľovať, prečo som ťa povolal uprostred noci. Povedz, evliya, stále túžiš po veľkovezírovej milosti? Pretože deň zúčtovania so zradcami sa blíži.“


  „Som tvoj služobník, efendi.“


  „To rád počujem. Ale je najvyšší čas, aby si mi o tom poskytol rukolapný dôkaz.“


  Čelebi potlačil vzdych, čo sa mu dral z hrude, a vypil zvyšok piva z pohára. Bolo už trochu skysnuté, ale zato silné, už po niekoľkých hltoch mu stúplo do hlavy.


  „Ponížene ťa prosím o odpustenie, efendi...“


  Derviš zmĺkol, lebo tajomník zdvihol ruku.


  „Už žiadne vytáčky, evliya. Viem, že si bol pri Šuranoch, aj na nepovolenej výprave pod Nitrianskym hradom, takisto viem, koľko máte vo vašom tábore práce s vláčením zeminy, kameňov a dreva na veľký val oproti juhovýchodnej bašte... ale mám dosť tvojich výhovoriek. Dávam ti poslednú príležitosť dokázať oddanosť ríši.“


  Čelebi pozrel tajomníkovi do očí a videl, že to Kethüda Ibrahim myslí vážne. Zrejme aj naňho tlačili zvrchu, priamo z veľkovezírovho stanu, aby konečne zistil niečo, čo sa dalo použiť proti Šamizademu a jeho zaťovi.


  Ibrahim čakal. Čelebi sa narovnal v snahe vrátiť si aspoň trochu dôstojnosti.


  „Reis ül-küttab napísal dva tajné listy,“ povedal potichu.


  V Kethüdových očiach sa víťazoslávne zablyslo. Naklonil sa bližšie a aj on stlmil hlas.


  „Aké listy? Komu?“


  „Jeden je určený žiarivému padišachovi, druhý ďaurom v pevnosti.“


  „Poznáš ich obsah?“


  „Sám som ich napísal. Šamizade efendi a Ibrahim paša diktovali.“


  „Výborne. Čo sa v tých správach píše?“


  Čelebimu oťažela myseľ. Práve sa dopúšťal zrady na mužoch, ktorí doňho vložili dôveru. No už nebolo cesty späť.


  „V liste sultánovi a jeho vznešenej matke je viackrát zdôraznené, aký je Fazil Ahmed Köprülü neskúsený a vydáva chybné rozkazy, vďaka ktorým vojsko hladuje, máme obrovské straty na životoch a mnohí gaziovia, ba aj begovia majú buričské nálady.“


  „Predpokladám, že súčasne správa vyzdvihuje zásluhy Kadizadeho Ibrahima.“


  „Áno, najmä víťazstvo pri Parkáne a ostrihomskom moste. Šamizade odporúča panovníkovi a Vysokej Porte, aby terajšieho veľkovezíra zosadili a na jeho miesto vymenovali nikopolského sandžakbega. Ak tak neurobia, táto vojnová výprava sa vraj skončí neslýchaným neúspechom.“


  „To je jasná velezrada,“ uškrnul sa Kethüda. „A čo druhý list?“


  „V ňom Šamizade navrhol veliteľovi Újváru Forgáčovi, aby sa v žiadnom prípade nevzdával súčasnému veľkovezírovi. Radí mu, aby trval na tom, že kapituluje len pred mužom, ktorý ho porazil pri Parkáne.“


  „Prečo by to prekliaty Forgáč robil?“


  „Šamizade mu sľúbil, že ak to urobí, obsadením Újváru sa toto vojnové ťaženie skončí. Alahovo vojsko nezaútočí na Nitru či Prešporok a novou hranicou ríše bude Váh. Reis ül-küttab sľúbil kresťanom uzavretie mierovej zmluvy, ak zaplatia stotisíc dukátov. Na revanš Osmani ustúpia zo svojich predchádzajúcich požiadaviek, ako je odchod nemeckých vojakov zo Sedmohradska a zrúcanie Nového Hradu na chorvátskych hraniciach.“


  „Ďalší čin velezrady!“ vyhŕkol Ibrahim. „Keby veľkovezír dostal tie listy do rúk, mohol by svojich nepriateľov obviniť a nadobro zničiť. Kde sú?“


  „Odoslané.“


  „Už? Kedy sa tak stalo?“


  Čelebi sa nepokojne zahmýril. „Pred niekoľkými dňami.“


  „Čože?“ zavrčal Ibrahim zlostne. „Prečo si mi to neoznámil skôr?“


  „Odpusť úbohému a nedokonalému dervišovi, efendi, ale mal som toľko povinností...“


  „Výhovorky, evliya! Opäť iba výhovorky!“


  „Nebol v tom úmysel, efendi, prisahám na vlastný život!“


  „Tvoj život visí na vlásku, tak sa ním radšej nezaklínaj. Záleží na tom, či sa nám podarí tie listy zachytiť. Alebo aspoň jeden z nich. Ten odoslaný do pevnosti sa už zrejme dávno dostal do Forgáčových rúk.“


  „Nepochybne.“


  „Aj naň odpovedal?“


  „Zatiaľ mlčí.“


  „Možno zvažuje ponuku.“


  „Myslím si, že o niečom takom nemôže rozhodnúť sám. Zrejme poslal tú správu ďalej svojim kresťanským vezírom a vládcom.“


  „Áno, to je možné. V tomto prípade nám teda zostáva trocha času. Ale čo správa sultánovi?“


  „Šamizade ju poslal vodnou cestou. Loďou po Dunaji.“


  „Bodaj ho všetci šejtáni hrýzli a škriabali! Dostihnúť loď, čo odplávala pred niekoľkými dňami, nebude jednoduché. Hm... Napriek tomu to skúsime. A ty, evliya, sa modli, aby sme to posolstvo včas zastavili. Lebo ak nezískame dôkazy o tejto odpornej zrade, zabudnem na svoju veľkorysosť a budem ťa považovať za nepriateľa.“


  Čelebi zmenil polohu a hoci ho to bolelo, spustil sa čelom k zemi.


  „Čo najpokornejšie ťa prosím o milosť, efendi...“


  „Alah! Alah! Alah!“ ozvalo sa zvonka zborové volanie. „Ali Bali bačaluša!!!“


  Kethüda Ibrahim efendi si rýchlo strčil prsty do uší a stiahol hlavu medzi plecia.


  Čelebi to nestihol, takže ho zaburácanie najväčšieho dela načisto ohlušilo. Zem sa zachvela, chlopňa stanovej plachty vo vstupe zatrepotala sťa vo víchre, drevená konštrukcia zaškrípala a olejové lampy sa rozhojdali. Čelebi žmúril do mihotavého svetla a zvíreného prachu a v duchu si vravel, že by radšej nasledoval Mustafu Alizadeho do rajských záhrad.

  Erberto Pio di Savoia sedel ako obarený a spoza stola vo veliteľskom prístrešku na Fridrichovej bašte prebodával Báthoryho očami. Hoci jeho odutá bradavičnatá tvár nabádala skôr k nelichotivým prirovnaniam, dokázal sa dívať ako jastrab.


  Aj kapitán mlčal a čakal. Nesklopil zrak, bez zachvenia opätoval Piov upretý pohľad, ľavú dlaň mal položenú na mačacej rukoväti schiavony, výrazom i celkovým postojom dával najavo, že trvá na tom, čo práve povedal.


  Napokon sa Pio naklonil dopredu, do osamelého slnečného lúča prenikajúceho medzi trámami nad jeho hlavou. Zlaté nity na čiernom kyryse sa zatrblietali.


  „Pristúpte bližšie, kapitán. Dýchnite na mňa.“


  Báthory len zavrtel hlavou. „Nepil som, plukovník.“


  „Čerta nepil! Stavím sa, že vás zase zvábila fľaša. Džbán, holba, čutora. Alebo sa do pevnosti dostalo to pohanské svinstvo, z ktorého vraj človek blúzni ako v horúčke...“


  „Máte na mysli ópium.“


  „Presne to. Turci mu celkom prepadli a vraj sa šíri aj medzi Uhrami...“


  „Pokiaľ viem, doktor Domanický má zásobu.“


  „Naozaj? Ak zistím, že ho niekto v pevnosti užíva na niečo iné než zmiernenie bolesti...“


  „Pane,“ prerušil ho Báthory ostro, „nepil som a nemám vidiny. Viackrát ste ostatných dôstojníkov vyzvali, aby s vami hovorili otvorene a úprimne. Presne to teraz robím. Som úprimný a otvorený. Chápem, že tomu ťažko uveriť. Ale položte si takúto otázku: prečo by som za vami chodil s takým neuveriteľným príbehom? Rozprával by som vám ho, keby z neho nevyplývalo vážne nebezpečenstvo? Pre posádku, pre celú pevnosť?“


  Pio rázne vstal a zobral zo stolca svoj veliteľský palcát s ostrými striebornými listami na hlavici. Varovne si ním plesol do ľavej dlane, keď prikročil ku kapitánovi. Zdalo sa, že si k nemu mieni naozaj privoňať, ale ako sa ukázalo, len si neprial, aby ich ďalšiu konverzáciu počula stráž pred krytom.


  „Pri všetkých svätých, Báthory,“ zasyčal naňho zblízka, „počul som o vás šialené historky. O démonoch, bosoráctvach, pekelných silách. Považoval som ich za bohapusté výmysly. Chcete mi rovno do tváre tvrdiť, že na nich bolo niečo pravdy? A že ste niečo z toho odporného kacírstva zavliekli aj do pevnosti?“


  Báthory mu znovu pevne pozrel do očí. „Nezavliekol. Samo si ma to našlo. Ale nejde to iba po mojom krku; môže to uškodiť aj ostatným. A poriadne. Mohlo by to zvrátiť priebeh obliehania.“


  „V prospech nepriateľa.“


  „Ako inak?“


  „Šľak to trafil. Takže podľa vás do pevnosti prenikol špión...“


  „Špión, vrah, záškodník, podpaľač a ktoviečo ešte. To všetko v jednej osobe.“


  „A je to žena.“


  „Barónka Ileana Rónayová.“


  „Prezývaná Vlčica.“


  „Presne tak. Pomstychtivá sedmohradská vrahyňa.“


  „Toto vám urobila ona?“ spýtal sa Pio v pohľadom upretým na Báthoryho čelo. Koreň kapitánovho nosa obklopovala nepekná podliatina. Časť nosa mal opuchnutú a keď hovoril, fufnal ako prechladnutý.


  „Ona,“ prisvedčil. „Nie je to prvýkrát, čo si ma označila. Máme spolu nevyrovnané účty už oddávna.“


  „Jej meno poznám. Vraj velí horde ukrutných hrdlorezov...“


  „Už nie. Šurianski husári ich pobili. Voronin bol pri tom. Nejaký čas držal Vlčicu v zajatí, ale podarilo sa jej ujsť.“


  „A teraz je v Újvári. Potajme sa zakráda po pevnosti a striehne na príležitosť škodiť.“


  „Áno.“


  „Prišla sem s kozákom a vaším synom, ale tí dvaja o tom netušili, lebo na seba vzala podobu tej zemianskej vdovy...“


  „Juliany Beličovej.“


  „...a ani vy, hoci ste s tou Beličovou v blízkom vzťahu, ste nerozoznali, že je to v skutočnosti nepriateľský živel.“


  Báthory sa zhlboka nadýchol. „Pane, viem, že sa tomu ťažko verí...“


  „Prestaňte to opakovať, dopekla!“


  Báthory poslušne zmĺkol.


  „Neslýchané,“ zavrčal Pio po chvíli. „Mám sto chutí obviniť vás zo šírenia klamstiev a rozvracania morálky. Pamätáte si, ako sme obesili chlapa, čo veštil zo svinských čriev?“


  „Ťažko na to zabudnúť, pane.“


  „Možno aj vás treba izolovať a odstrániť – v záujme zastavenia kacírskych bludov. Zrejme som spravil chybu, keď som vám u Forgáča vyprosil dočasné prepustenie.“


  Báthory zúžil oči. „Robte, čo uznáte za správne. Ale na skutočnosti, že v pevnosti je zákerný votrelec, to nič nezmení.“


  „Varujem vás, kapitán, dôkladne zvážte tón, akým so mnou teraz hovoríte.“


  „Áno, pane.“


  Pio o krok ustúpil a znovu si plesol strieborným palcátom do dlane, akoby uvažoval, či celý problém nevyrieši rýchly úder do kapitánovej hlavy.


  „Dobre. Na chvíľu pripusťme, že tomu verím. Po pevnosti sa prechádza striga, ktorá dokáže zmeniť podobu. Ako to robí?“


  „To neviem, pane.“


  „Musia v tom byť čertovské kúzla.“


  „O tom niet pochýb. Každý, kto mal kedy do činenia s Vlčicou a nejakým zázrakom to prežil, vám potvrdí, že tá žena je démon. A tentoraz to nemyslím obrazne.“


  „Slúži diablovi?“


  „Viem určite, že neslúži Bohu. Navyše, má ten amulet...“


  „Aký amulet?“


  „Na prsiach nosí čudný šperk. Drahokam vsadený do kovovej obruby, prichytený priamo na koži – akoby bol do nej zahryznutý. Keď som sa ho náhodou dotkol, ukázala svoju pravú podobu. Zrejme sa premieňa pomocou toho medailónu.“


  Pio prechytil palcát do ľavačky a pravou sa dôkladne prežehnal.


  „Kapitán, ak je na tom, čo mi tu vešiate na nos, čo i len štipka pravdy... o čo tej suke ide? Koná na turecký rozkaz?“


  „Skôr nie. Nerada niekoho poslúcha. Ale neznáša nás rovnako ako Osmani a mohla by spáchať niečo, čím by sa im zapáčila. Kvôli odmene, uznaniu alebo skrátka iba preto, aby šírila hrôzu a budovala svoju strašidelnú povesť. Je zlá skrz-naskrz.“


  „Čo teda navrhujete? Mám poslať stráže, aby prehľadávali pevnosť a pátrali po žene s amuletom na prsiach?“


  „Možno už nemá ženskú podobu.“


  „Čože?“


  „Pane, premenila sa na niekoho, kto mi je blízky. Tak, že som nerozoznal ten klam. Obávam sa, že na seba dokáže vziať aj iné podoby.“


  „Podľa vás sa môže zmeniť na hocikoho?“


  „Nie som si istý. Možno len na ľudí, ktorých...“ Báthory sa zarazil a oči akoby sa mu prepadli hlbšie do lebky. „Preriekla sa, že to nejako súvisí s krvou. Možno sa mení na tých, ktorých zavraždila.“


  „Myslíte, že im kradne duše?“


  Báthorymu sa prehĺbili vrásky lemujúce kútiky úst. „To naozaj neviem. Treba rátať so všetkým. V prípade Vlčice aj s tým najhorším.“


  Pio opäť výhražne pokýval palcátom. „Potvrdzujete svoju reputáciu človeka, okolo ktorého sa dejú nepochopiteľné a často bezbožné úkazy. Nepáči sa mi to a dám si na vás pozor. Dupľom na toho kozáka. Dal som vám príležitosť ukázať svoje schopnosti a prednosti, a vy ma na revanš ovalíte touto obludnou báchorkou? Pri najmenšom náznaku, že konáte proti kresťanským záujmom, vás oboch bez milosti pošlem na šibenicu. Alebo pre istotu na hranicu.“


  „Tam patrí Ileana Rónayová, pane.“


  Pio urobil pohyb čeľusťou, pri ktorom mu zaškrípali zuby. „Uzavrieme dohodu, Báthory. Či už vravíte pravdu, alebo je toto celé len akési blúznenie, prípadne zradný úskok...“


  „Don Pio...“


  „Neskáčte mi do reči, kapitán! Nech je ako chce, všetko sa točí okolo tej ženy. Beličová či Rónayová, alebo obe v jednom tele, ani Hospodin sa v tom nevyzná, v každom prípade ju nájdete a privediete na výsluch. Snažte sa, inak zvážim ďalšie kroky – a už určite nebudem taký blahosklonný. Kto ešte vie o tom, čo ste mi tu rozprávali? Ten kozák?“


  „Iste.“


  „Nech vám pomôže. Ale nikomu inému ani slovo. Zakazujem to! Rozumieme si?“


  „Nie je to vec, ktorú túžim rozprávať každému, koho stretnem.“


  „To rád počujem. Uvedomte si jedno, Báthory. Toto nie je vojna medzi dvoma kráľovstvami, ktoré sa pohádali o hraničný kameň. Je to zápas o budúcnosť kresťanstva. Bitka medzi Dobrom a Zlom, Svetlom a Tmou. Čelíme nevýslovnému pohanskému protivenstvu a to dokážeme len s pevnou vierou v srdci. Preto som dal obesiť toho prasacieho veštca. A preto aj vás žiadam, aby ste nešírili skazky o diabolských silách, čo sa skrývajú v pevnosti. Vojaci nesmú vedieť, že tvár hocikoho v Újvári môže byť len maska, za ktorou sa skrýva démon. Podlomilo by to ich vieru.“


  „Rozumiem, plukovník.“


  „Už teraz mám tejto záležitosti plné zuby. Ukončite ju čo najskôr. Ulovte tú strigu, dokážte svoje tvrdenia a budem sa na vás dívať inak. Odchod!“


  Báthory sa bez ďalších slov uklonil a vyšiel spod prístreška. Uloviť strigu? S nepríjemným pocitom v žalúdku si uvedomil, že nemá ani potuchy, kde začať a ako Ileanu vylákať z tieňov na svetlo.


  „Došľaka,“ precedil cez zuby a pobral sa za Voroninom.

  Dievčina kričala, akoby ju na nože brali.


  Pritom ju brali iba na povraz.


  Skúšala sa schovať v húští pri potoku, kde bola akurát v čase útoku po vodu. Tatársky jazdec však zbadal odhodené vedrá, mykol uzdou, rozhliadol sa úzkymi očami a zachytil záblesk bielej košele v tmavozelenom tieni na druhom brehu. Zasmial sa a popchol koňa tým smerom – voda striekala spod kopýt, podkovy štrkotali na kamení.


  Dievča vyrazilo z krovia a rozbehlo sa po brehu, ale márna nádej, Tatár ho raz-dva dostihol a zrazil na zem úderom chodidla v strmeni. Nato zoskočil, poľahky ju premohol, koncom povrazu jej spútal zápästia, opačný koniec omotal okolo hrušky sedla, nasadol a vyrazil k dedine.


  Zo slamených striech sa husto dymilo, na troch chyžiach už plamene šľahali z okien. Rozliehal sa krik, plač, lomoz, dupot a kedy-tedy tresol výstrel.


  Tatár si veselo pospevoval, dievčina nariekala a prosíkala. Na poli sa potkla a spadla, ale jazdec na to nedbal, dovliekol ju cez strnisko až k šope na kraji dediny a tam zase zosadol. Odmotal povraz z hrušky, prinútil zajatkyňu vstať, vtiahol ju cez otvorené vráta do humna a sotil medzi snopy slamy.


  „Zmilujte sa, pane, pri Bohu vás prosím!“ bedákala, lebo vedela, čo bude nasledovať.


  Prestal si spievať, ale široký úsmev mu z tváre nezmizol. Zakiaľ si ju dychtivo premeriaval, odhodil čiapku s vyhrnutým kožušinovým lemom, povolil si opasok a šerpu, šabľu zavesil na klinec na drevenom stĺpe a rozviazal šnurovanie na gatiach. Potom si kľakol medzi jej chodidlá, ktorými sa od neho odstrkávala, schmatol ju za štíhle lýtka a ráznym pohybom pritiahol bližšie. Tým jej zároveň vyhrnul sukňu aj spodničku.


  Zavrešťala, ale dosiahla len to, že sa zaškeril ešte širšie. Mala zo pätnásť rokov, akurát vek, keď už je panenstvo iba na oštaru. Zvalil sa medzi jej roztrasené stehná, pričom mu jediný prameň čiernych vlasov padol z temena do tváre. Ona mala vlasy ako zrelé obilie. Schmatol povraz, ktorým mala stále zviazané zápästia, a zdvihol jej ruky nad hlavu. Druhou nedočkavou paprčou zakmásal šnurovaním na jej živôtiku. Dievča znovu vykríklo, on naň čosi nedočkavo zrúkol a v tej vrave zaniklo varovné zafŕkanie koňa pred stodolou.


  Tatár nechal šnurovačku tak, siahol si rukou medzi nohy a snažil sa nasmerovať svoj úd do jej lona.


  Vtom začul rýchle kroky a zočil tieň, čo padol na dievča. Zaklial a pokúsil sa nadvihnúť, pričom kolenami nemotorne hrabal medzi stehnami dievčaťa.


  Michal Báthory ho ľavou rukou schmatol za prameň vlasov na temene, mykol hlavou dohora a k sebe a vzápätí mu celou silou vrazil pod ucho nôž.


  Tatárovi vyletel z úst jazyk. Michal rázne trhol nožom dopredu, v štvrťoblúku až k ohryzku. Hneď nato čepeľ vyšklbol a zatiaľ čo na dievča a zlatistú slamu striekala jasnočervená krv, ustúpil dozadu a stiahol chlapa z obete, na hlinenú podlahu, kde ho pre istotu viackrát bodol do hrude. Napokon zbraň nechal v rane a zaspätkoval.


  Nepriateľ sa mykal, kopal, chrčal a prúdom krvácal. Michal podišiel k dievčine. Zase vykríkla a keď jej siahol na zviazané ruky, pokúsila sa odtiahnuť.


  „Neublížim ti!“ zasyčal na ňu. „Počuješ? Nepatrím k hentým.“


  Uhorská reč spôsobila, že sa prestala vzpierať. Michal ju zbavil pút, vstal a ustúpil.


  „Utekaj. Zober sa a bež, niekam sa schovaj, do lesa za jarkom alebo tam voľakde, hlavne nie tu, o chvíľu bude všetko v plameňoch, aj táto stodola. Rozumieš, dievča? Zachráň sa!“


  Schúlená naňho zízala vytreštenými očami. Potriasol hlavou a zvrtol sa. Urobil, čo mohol, na iné mu nezostal čas. Cestou vytrhol z hrude nehybného Tatára nôž, vyšiel z dverí a chytil koňa za kantár. Zviera strečkovalo a fŕkalo, pach krvi ho švacol cez nozdry. Michal si ho však rázne pritiahol, šikovne strčil nohu do strmeňa a vyskočil do vybíjaného čerkeského sedla. Kôň pod ním zatancoval, dokonca sa pokúsil vyhodiť zadkom. Mladík ho pevne zovrel kolenami a ťahom uzdy mu zdvihol hlavu, šijou skoro až k svojej hrudi. Po krátkej dišpute, kto je tu pánom, ho obrátil a popchol cez pole.


  Vľavo od neho zarachotili kopytá a niekto vykríkol. Michal ta švihol pohľadom. Spomedzi jabloní vyklusal ďalší tatársky jazdec.


  Na kopiji niesol nabodnuté dieťa. Nemohlo mať viac ako rok. Pri pohľade na cudzieho junáka na tatárskom koni hodil odpornú trofej na zem a siahol si na opasok.


  Michal s výkrikom popchol koňa k potoku.


  Tresol výstrel. Michal sa inštinktívne sklonil ku konskej šiji, hoci guľka už mu sykla popri uchu. Zišiel po brehu do plytkého koryta a tam, v tieni húštin a stromov, sa vzpriamil a šklbol uzdou. Kôň zastavil v gejzíroch vody.


  Michal vytiahol spoza opaska dolepku a šťukol kohútikom vpravo od dvojitej hlavne. Zvrtol sa a videl, že Tatár už docválal na koniec poľa. Vystrelenú pištoľ stále držal v ruke. Spomalil a začal schádzať k potoku. Prechod zo slnečného jasu do prítmia v poraste spôsobil, že čakajúceho Michala zbadal až v poslednej chvíli. Vyvalil oči, mykol uzdou a vykríkol.


  „Alah!“


  Viac nestihol, pretože namiesto nosa mal odrazu uprostred tváre škaredú dieru. Na druhej strane guľka z dolepky vydrapila zátylok a skropila zadok koňa ružovým slizom.


  „Choď si k nemu,“ zavrčal Michal, odvrátil tvár a vyšiel na koni z potoka skôr, než sa telo s prestrelenou hlavou skydlo na breh.

  Hnal koňa galopom. Natrafil na cestu, čo sa krútila pomedzi polia na západ. Modlil sa, aby viedla k Váhu.


  Prenasledovali ho, ako inak. Občas vrhol pohľad cez plece a na nízko položenom horizonte videl početnú skupinu jazdcov. Hnali sa za kúdolmi prachu zvírenými ukradnutým koňom.


  Pred ním sa objavil pás stromov. Dúfal, že rastú pozdĺž rieky. A naozaj, keď sa k nim priblížil, za tmavými kmeňmi sa zablysla hladina.


  Ukázalo sa, že cesta pôvodne viedla k mostu. Ten už neexistoval. Ako zo všetkých mostov medzi Újvárom a tábormi cisárskeho vojska na pravom brehu Váhu, aj z tohto zostali len čierne pahýle, načahujúce sa z oboch brehov.


  „Doriti,“ zaklial a pritiahol uzdu.


  Z kmeňa najbližšieho stromu odfrkla kôra; vzápätí k Michalovi doľahla ozvena výstrelu. Splašene sa obzrel. Tatári sa blížili, kone a jazdci sa mu priam zväčšovali pred očami.


  Popohnal koňa dolu briežkom popri zvyškoch mosta. Podkovy zaštrngali na pobrežných kameňoch. Kôň zaerdžal, ale potom poslušne vkročil do vody. Rýchlo mu vystúpila k bruchu. Pohadzoval hrivou, no pokračoval, zápasil s prúdom. Napokon musel plávať, oči vypúlené, zuby vycerené. Michal pomyslel na pištoľ a strelný prach. Forgáčove listy mal našťastie v koženom puzdre, zabalené v kuse navoskovaného plátna.


  Z brehu sa ozvali výstrely, z hladiny vyprskli malé biele gejzíry. Michal skĺzol zo sedla a plával vedľa koňa; v jednej ruke zvieral uzdu, druhou sa pridržiaval hrušky sedla. Vedľa neho čľupol do vody šíp. Ponoril sa až po nos.


  Ďalší šíp trafil koňa do šije. Zviera frklo, myklo sa a pod hladinou zavírilo kopytami. Michal sa ho rýchlo pustil. Krvácajúceho tátoša sa zmocnil prúd a jeho tiež. Zo všetkých síl sa snažil približovať k západnému brehu. Okolo neho dopadali ďalšie šípy, opäť zarachotil výstrel. Cítil, ako ho guľka klepla do krížov, ale našťastie ju voda predtým dostatočne zabrzdila.


  Odrazu na západe zahrmelo. Michal preletel breh pohľadom a zočil chumáč dymu neďaleko spáleného mosta. Vypálilo druhé delo, vzápätí tretie. Na východe sa rozľahol ryk koní a smrteľný krik Tatárov. Michal sa ta obzrel. Strely spôsobili medzi jeho prenasledovateľmi hotové jatky – niečo také dokázali len kartáče z húfnic. K delám sa pridalo aj zopár muškiet, ale to sa už zvyšní Tatári ozlomkrky hnali preč.


  Michal prestal bojovať s prúdom a nechal sa ním unášať, pohybom rúk a nôh si iba udržiaval tvár nad hladinou. Strážcovia západného brehu ho videli pricválať na koni s tatárskym postrojom – a to, že naňho Tatári strieľali, ešte v ich očiach nemuselo znamenať, že je priateľ. Nechcel, aby mu odstrelili hlavu.


  Z vody sa vyškriabal hádam štvrť míle od mosta. No len čo sa na piesčitom výbežku pozviechal a chystal sa zmiznúť k pobrežnom húští, z porastu pred ním vyrazilo niekoľko jazdcov.


  „Som kresťan!“ zdvihol ruky ešte skôr, ako ho husári obstali a namierili naňho pištole a karabíny. S nedôverčivým zazeraním ho vyzvali, aby zahodil všetky zbrane. Vytiahol dolepku a nôž a opatrne ich položil na zem.


  „Tatári na mňa usporiadali štvanicu,“ vysvetľoval, „lebo som im zabil dvoch súkmeňovcov.“


  „Odkiaľ si?“ osopil sa naňho jeden z jazdcov.


  „Idem z Újváru,“ odvetil.


  Husári si vymenili pohľady. „Z Újváru? Hádam nie dezertér!“


  „Posol. Nesiem listy podpísané jeho milosťou Adamom Forgáčom. Jeden je adresovaný maršalovi Montecuccolimu, druhý palatínovi Wesselényimu.“


  Porast sa znovu rozhrnul a na výbežok vyšiel muž v bohato tepanom kyryse a vysokej huňatej čiapke so zlatou sponou. V ruke zvieral veliteľský buzogáň. Mal úzku tvár, nos ako kramľu a dlhé čierne fúziská.


  Husári sa pred ním rozostúpili a oznámili mu, že zadržaný mládenec je Forgáčov posol.


  „Naozaj? Listy si zaplávali s tebou, šuhaj.“


  Michal siahol do záhrenia a vybral kožené puzdro. Z neho vytiekol cícerok vody, ale keď puzdro otvoril a rozbalil voskované plátno, zistil, že listy sú nepoškodené.


  „Posol, namojveru,“ pokýval veliteľ hlavou. „Meno?“


  „Michal Báthory, pane.“


  „Báthory?“ zdvihol muž huňaté obočie. „Nie ste vy syn Kornela Báthoryho?“


  „Som, pane. Pridal sa k obrancom Újváru.“


  „Skutočne? Naša Trója má teda svojho Hektora.“


  „S kým mám tú česť, prosím?“ spýtal sa Michal.


  Šľachtic ho za tú drzosť nezahriakol, namiesto toho s úškrnom odvetil:


  „Gróf Ferenc Nádasdy.“


  Michal sa hlboko uklonil. „Vnuk Čierneho beja.“


  „A Alžbety Báthoryovej. Vlastne sme vzdialení príbuzní. Za zvyčajných okolností slúžim ríši ako krajinský sudca, ale toto nie sú zvyčajné okolnosti, takže som sa chopil šable a pomáham strážiť pomedzie kresťanského sveta. Poďte, mladý pán Báthory. Dáme vám suché šatstvo, niečo zjesť a vypiť a potom vás odprevadím do tábora maršala Montecuccoliho.“


  Michal sa znovu uklonil a zohol sa po nôž a dolepku.


  Nechcel byť nezdvorilý, ale po tom, čo zažil v posledných hodinách, ho naraz prepadol pocit, že jeho žalúdok neznesie ani omrvinku jedla.


  Vlastne mal čo robiť, aby sa pred grófom a jeho husármi nepovracal.

  Hlava pätnásta,


  v ktorej Báthory a Voronin natrafia na celkom inú hrozbu, než po akej pátrali. V podzemí sa strhne boj bez víťaza.


  „Žena, okolo tridsať rokov, takto vysoká,“ zdvihol si Báthory dlaň ku koreňu nosa. „Štíhla postava, súmerná tvár, zelenkasté oči, gaštanové vlasy. Biela košeľa, tmavozelená šnurovačka, sukňa rovnakej farby, bez fertuchy...“ Odrazu zmĺkol, zhlboka sa nadýchol a ruka mu klesla. Pred ním stojaci gvardián Beduši akoby sa zmenil na prízrak – kapitán sa zadíval skrz neho.


  „Ale mohla mať aj plavé vlasy a oči ako búrkový mrak,“ doplnil rýchlo Voronin. „Sivé, hrozivé.“


  Predstavený františkánskeho kláštora preskakoval pohľadom z jedného muža na druhého. „Teraz celkom dobre nerozumiem, bratia. Hľadáte teda dve ženy?“


  „Dá sa to tak povedať,“ zahmlieval kozák. „Poďme radšej nabok.“


  Beduši odovzdal veľkú drevenú varechu mladšiemu mníchovi. Ten ňou načrel do kotla a pokračoval v naberaní hrachovej polievky do misiek a hrnčekov v rukách ľudí, ktorí čakali v dlhom rade.


  „Videli ste tu niekoho takého?“ spýtal sa Voronin tlmene, keď sa trochu vzdialili.


  Tu znamenalo v katakombách pod kláštorom. Pivnice boli prepchaté ľuďmi schovanými pred skazou na povrchu. V každom kúte a výklenku, dokonca aj v hrobkách a popri stenách chodieb, ktoré spájali veliteľstvo so zbrojnicou a s hradbami a ustavične sa nimi presúvali početné oddiely a káry s vojenským materiálom, sedeli či ležali na slame a prikrývkach bledí civilisti, celé rodiny utečencov z novozámockých predmestí a okolitých dedín, ale aj zo samotného mesta. Vzduch v tuneloch bol ťažký a páchol telesnými výlučkami; človek sa neubránil dojmu, že s každým nádychom mu vniká do tela škaredá nákaza.


  „A čo mala oblečené tá plavovlasá?“ vyzvedal zmätený františkán.


  „To isté čo hnedovláska,“ spamätal sa Báthory.


  „Celkom to isté?“


  „Celkom. Videli ste ju či nie?“


  „Nešli spolu?“


  „Určite nie. Mohli ste zazrieť len jednu alebo druhú.“


  Gvardián sa zachmúril – premklo ho podozrenie, že tu čosi nie je s kostolným poriadkom.


  „Nuž, marí sa mi, že pred pár dňami...“


  „Nie pred pár dňami. Dnes. Nadránom, ráno, cez deň.“


  „Tak to nie. To by som si pamätal. Ale ako vidíte, konáme Božiu vôľu a staráme sa o blížnych v núdzi. Kŕmime, liečime, opatrujeme, poskytujeme duchovnú vzpruhu v ťažkých chvíľach. Povinností je vyše hlavy, nuž nestojím na mieste a nepremeriavam si každého, čo prejde okolo...“


  „Pochopiteľne.“


  „Je tu hádam rušnejšie ako inde pod mestom; tamtá chodba vedie z kapitanátu na Cisársku baštu, neraz tam stretnete samotného grófa Forgáča s osobnými strážcami...“


  „Takže ste ju nevideli,“ uťal Báthory. Bol unavený ako Pánboh na siedmy deň a podchvíľou naňho drvivo doliehal pocit straty. Už nikdy neuvidí Julianu. Pravú Julianu. Kedykoľvek si to uvedomil, zovrela ho úzkosť, akú človek cíti len pri pomyslení na vlastnú smrteľnosť či skon milovanej osoby.


  „Popýtam sa ľudí, čo majú pelechy tamto na rázcestí,“ navrhol Beduši. „Sú tam dňom i nocou – veď kam inam by chodili? – a vidia každého, čo tadiaľto prejde. Ak sa tu voľaktorá z tých žien ukázala, určite ju zbadali.“


  Báthory nestihol ani prikývnuť a františkán už s pridvihnutou kutňou mieril k nízkemu portálu, ktorým sa z kláštorných pivníc vychádzalo do hlavnej chodby.


  Kapitán si znovu sťažka vzdychol. Voronin naňho po očku pozrel. Čosi chcel druhovi povedať, ale kým mu to skĺzlo z jazyka, privolal ich gvardián.


  „Páni dôstojníci! Poďte!“


  Podišli k skupine zafúľaných ľudí v prostých sedliackych odevoch. Divo zarastený muž nejasného veku ukazoval chrastavou rukou do chodby smerom na Cisársku baštu.


  „Išla tamto, pane.“


  „Kedy?“ sklonil sa k nemu Báthory.


  „Ráno. Skoro ráno. Krátko nato sa striedali hliadky. Akurát som sa zobudil, keď prešla popri mne. Tak blízko, že sa mi jej sukňa obtrela o tvár...“


  „Ako vyzerala?“


  „Svetlovlasá. Čudné oči, ráčte odpustiť, že to tak poviem...“


  „Sivé?“ spýtal sa Voronin. „Ako vlčie?“


  Muž naňho vyplašene pozrel. „Presne také.“


  „Povedala niečo? Nepýtala sa na cestu?“


  „Nie. Mala naponáhlo. Zdalo sa, že vie, kam ide.“


  Báthory prikývol a vzpriamil sa. Nič nepovedal, nepozrel už na Bedušiho ani na bradáča, len rýchlo vykročil naznačeným smerom.


  Voronin poďakoval namiesto neho a pobral sa za druhom, puška prevesená cez plece, v ruke fakľa.


  Hoci nie príliš čerstvá, bola to konečne stopa.

  „Žena? Tu? Kdeže, kapitán,“ krútili hlavou dvaja hajdúsi. Strážili na mieste, kde sa chodba prechádzajúca pod hradbami križovala s delostreleckou poternou a pokračovala do priestorov v útrobách bastiónu.


  „Bolo to skoro ráno,“ naliehal Báthory. „Ešte pred striedaním. Možno si ju všimla nočná hliadka...“


  „Aj keby, pane, určite ju nepustila ďalej. Poznáte predpisy. Žiadni civilisti vnútri bašty. Je tam sklad prachu a horľavín, keby sa k nim dostal špión alebo zradca...“


  „To mi nemusíte vysvetľovať,“ prerušil ho Báthory namosúrene a otočil sa k Voroninovi. „Musíme sa vrátiť.“


  „Kazematy,“ prikývol kozák.


  Kráčali klenutou galériou a nazerali do pravidelne rozmiestnených výklenkov. Mali v nich pelechy vojaci, bežná pechota, najmä hajdúsi. Akýsi mladík, hoci na prvý pohľad vyzeral byť mdlého rozumu, im potvrdil, že plavú ženu v tmavozelenej sukni zazrel.


  „Najprv išla smerom k bašte, ale po chvíli sa vrátila a zmizla tam,“ ukázal na tmavý portál v protiľahlej stene chodby.


  „Čo je to?“ spýtal sa Báthory.


  „Spojovacia chodba. Stará, zriedka používaná.“


  Voronin ta vykročil, v natiahnutej ruke fakľa, druhá dlaň položená na krkavčej hlavici šašky. Báthory vytiahol dolepku a pripravil ju na streľbu.


  Plesnivá chodba plná pavučín ich čoskoro doviedla ku schodisku – klesalo pod úroveň novozámockých ulíc, do podzemného bludiska, z ktorého len nedávno vystúpili.


  V polovici schodov Voronin zastal a obzrel sa.


  „Cítiš to?“ nakrčil nos.


  „Celé podzemie smrdí ako masový hrob.“


  „To hej, ale...“ Kozák zmĺkol a naznačil druhovi, že niečo počuje. Báthory prikývol. Horúčkovitý šramot a občasné zapišťanie. Obaja sa naklonili doprava, kde medzi schodiskom a stenou zívala medzera zhruba na šírku mužských pliec. Voronin do nej posvietil.


  „Dopekla.“


  Zišli dole. Kozák chvíľu váhal, pery štítivo skrivené, ale potom do výklenku vedľa schodov prudko strčil ruku s fakľou a zamával ňou, až sa plameň zvučne zatrepotal.


  Pišťanie sa im zarezalo do uší. Hemženie srstnatých tiel, ktoré videli už zvrchu, vykypelo na všetky strany. Väčšina potkanov našla únikovú cestu pomedzi Voroninove a Báthoryho nohy. Obaja s kliatbami zaspätkovali; kozák pudovo siahol po šaške a kapitán dobre že nevystrelil z pištole.


  „Hnusné potvory!“ zahromžil Báthory a odkopol jedného hlodavca. Ostatné vypísknutie posúrilo ostatné – hrnuli sa popri stenách chodby a ich holé chvosty mizli v puklinách, dierach a chvejivých tieňoch.


  Voronin sa opatrne nahol do priestoru vedľa schodiska a posvietil si na vec, ktorá potkany privábila. Vzápätí vydal dávivý zvuk a rýchlo cúvol.


  „Čo?“ spýtal sa Báthory, palec na kohútiku pištole.


  Kozák mu namiesto odpovede podal fakľu, nech sa pozrie sám. Kapitán to urobil.


  Mŕtvola bola nahá, takže potkany sa poľahky dostali všade a rozhodne to využili. Napriek tomu sa podľa zvyškov pohlavia dalo rozoznať, že šlo o chlapa.


  „Prašivá suka,“ zachripel Báthory.


  Nebožtík nemal tvár a navidomoči o ňu neprišiel iba zásluhou hlodavcov. Z krvavej brečky trčali úlomky rozdrvenej lebky. Obďaleč znetvorenej hlavy ležal kus tehly zalepený krvou a fúzmi.


  V kúte za telom bolo skrkvané ešte niečo. Báthory k tomu priblížil fakľu. Tmavozelená sukňa a živôtik, košeľa, spodnička.


  Kapitán pospiatky vyšiel z medzery, zaodŕhal, odpľul si a posadil sa k Voroninovi na druhý schod. Kozák medzitým vytiahol čibuk a horúčkovito ho napchával tabakom, akoby od toho záviselo jeho prežitie.


  „Je to jasné,“ zahundral Báthory. „Zamordovala ho a znetvorila, aby mu mohla ukradnúť podobu.“


  „A keďže je šelma prebitá, zrejme si nevyhliadla dákeho čeľadníka či sedliaka.“


  „Nie. Akiste sa prevtelila do vojaka. Možno dôstojníka. Tým získala zbrane a prístup do všetkých častí pevnosti, vrátane zbrojnice a prachární v bastiónoch.“


  „Toto hlásenie dona Ropuchu nepoteší.“


  „Ak pred neho predstúpime s týmto, dá nás zbičovať.“


  „Musíme zistiť totožnosť zabitého.“


  „Ako? Jeho tvár... videl si. Koláč, čo spadol z parapetu. To mu Vlčica nespôsobila len tak, vo vražednom záchvate. Dobre vedela, čo robí. Nenechala mu ani prsteň, krížik na krku, nič.“


  „Prezrieme ho pozornejšie. Pohľadáme jazvy, znamienka...“


  „Vyzerá, akoby ho stiahli z kože. Potkany nelenili.“


  „Ležal na chrbte, tam sa možno nedostali.“


  „Môžeme to skúsiť, ale aj keby sme tam niečo našli, povedzme jazvu, kto ho podľa nej spozná?“


  „Pobehlice? Alebo ho niekto videl v kúpeli.“


  Báthory len pochybovačne krútil hlavou.


  „Máš pravdu,“ zafučal Voronin. „Chabá nádej. Do pekla s tým!“


  Zmĺkli. Obklopilo ich až neprirodzené ticho. Aj škrabot drobných pazúrikov sa vytratil. Vonku sa už zvečerilo, celodenná paľba tureckých topčiov stíchla a aj strelci v pevnosti oddychovali.


  Voronin rozťahal čibuk a vyfúkol krúžok bieleho dymu. Aspoň prebil smrad.


  „Prepáč mi to, bratku,“ vzdychol si.


  Báthory naňho nechápavo pozrel.


  „Veď vieš...“ súkal zo seba kozák. „Je to moja vina.“


  „Čo?“


  „Celá táto patália. Sľúbil som ti, že Julianu ochránim. Namiesto toho...“ Nešťastne zavrtel hlavou. „Ani presne neviem, kedy k tomu došlo. Či už v kláštore alebo... Nie. Najskôr na tom statku. Nocovali sme vo vypálenom urbanovskom dvorci, u Juliany doma. Tam sme stretli nitrianskych dobrovoľníkov...“


  „Viem.“


  „Pobrala sa, že pohľadá dačo pod zub. Dlho nechodila... Dočerta! Nemali sme ju nechať bez dozoru. Asi práve vtedy ju Vlčica...“ Zarazil sa.


  „Aspoň vieme, kde hľadať Julianine ostatky,“ zahundral Báthory. „Treba ich kresťansky pochovať.“


  „Ak sa odtiaľto niekto z nás dostane živý.“


  „Hej. Bože.“ Báthory privrel oči a sklonil hlavu. „Čoraz ťažšie to na mňa dolieha. Akoby mi niekto pomaly púšťal na prsia balvan.“


  Voronin vyfúkol ďalší biely oblak. „Mal si ju rád.“


  „Slabé slovo. Pri takej žene si chlap začne kadečo predstavovať... plánovať... a potom...“


  „Rozumiem ti. Ako veľmi ti rozumiem.“


  Báthory zdvihol zrak. „Myslíš na Širin?“


  „Ako vieš?“


  „Niekedy máš ten výraz, akoby si hľadel do nedozernej diaľky. K tomu začneš stenať a nôtiť smutné dumky...“


  „Stále ma z toho bolí pri srdci. Chvíľu potrvá, kým to prejde. A tou chvíľou myslím mesiace. Možno dlhšie... Odpusť, Kornel. Mal som na Julianu lepšie dozrieť.“


  „Nič ti nevyčítam.“


  „Aspoň som mal rozoznať, keď to už nebola ona.“


  „Ako by si mohol? Kriste, ja som s ňou bol v posteli. S tou sukou. Bozkával som ju a... ani vtedy som netušil...“


  „Prekliata fľandra. Keď si pomyslím, že som niekoľko dní strávil tak blízko Vlčice a nemal o tom ani potuchy, obracia sa mi žalúdok. Mohla ma kedykoľvek podrezať. Alebo Michala. Čudujem sa, že to neurobila.“


  „Mala iné plány. Chcela sa dostať do pevnosti. A popri tom... celá tá vec s Michalom a jeho žiarlivosťou... Chápeš? Robila to zámerne.“


  „Počuj, bratku, teraz ti to už môžem povedať...“


  „Čo?“


  „Pristihol som ju, ako sa k šuhajovi túli. Viac, ako je prípustné. Bozkávala ho, šmátrala mu... tam dole. Vravel som si: Ženská bláznivá, čo to stváraš? Prečo tomu chlapcovi mútiš rozum? Veď je to Kornelov syn! Ale keď teraz viem, že to v skutočnosti bola Vlčica...“


  „Kruto sa s nami hrala. Náročky medzi nás vrážala klin.“


  „A úspešne. Kvôli nej je molodec bohvie kde.“


  Odmlčali sa. Voronin pufkal perami na náustku čibuku. Náhle však prestal, naklonil hlavu a zažmurkal. Báthory naňho spýtavo pozrel. Kozák zvraštil obočia. Nemusel nič vysvetľovať. Báthory to začul tiež.


  Tichý, skoro nečujný, zato pravidelný zvuk.


  Ťukanie. V skutočnosti údery, stlmené vrstvami muriva a zeminy pod nohami sediacich mužov.


  Znovu si vymenili pohľady.


  „Toto nie sú potkany,“ sykol Voronin.


  „Práveže sú.“ Báthory rázne vstal. „Ale dvojnohé.“

  „Tak dobre, dobre!“ zvolal Miklós Bercsényi a rozpaženými rukami urobil gesto, akoby dlaňami utľapkával dusný vzduch v hostinci U bratov Baldigarovcov. „Rozpoviem vám to, lebo som tam bol, osobne, uprostred najhoršej mely. Doteraz sa mi nepodarilo celkom zmyť sračky z rozpáraných mohamedánskych bachorov. Pričuchnite si!“


  Najbližšie sediaci muži sa s grimasami odtiahli, ale vzápätí sa pridali k hlasnému rehotu všetkých ostatných. Zavládla všeobecná úľava, lebo pevnosť v noci odolala zákernému útoku. Všetko mohlo dopadnúť horšie. Omnoho horšie.


  „Ryža a mrkva,“ rozvíjal vranovlasý šľachtic tému, ktorá sa stretla s takým búrlivým ohlasom. „Toto z nich tečie, keď im šabľou pozvŕtate v črevách. Kaša z ryže a rozvarenej zeleniny. Kdeže mäso, kdeže chleba. Hlcú len tie svoje pilafy, lebo nič iné nemajú. Jedného sme chytili živého a než sa jeho sprostá kotrba ocitla na kole, rozprával nám, že hladujú, chorľavejú, žerú ich vši...“


  „Ešteže nás nie,“ poznamenal hajtman Horvay, vylovil si niečo z brady a rozpučil to medzi nechtami.


  Všetci sa znovu rozosmiali ako pominutí. Zároveň sa mnohí nevdojak poškrabali vo vlasoch či pod pazuchou, podaktorí v rozkroku.


  „Zavrite zobáky!“ zhúkol plukovník Locatelli, ktorý sedel pri dôstojníckom stole s de Granom, Schlechtenthalom, Hagenom, Waltherom a niekoľkými ďalšími. „A vy konečne prejdite k veci, barón! Nezaujíma nás pohanské stravovanie.“


  „Len vravím, že v osmanskom tábore vládne nespokojnosť. Nedávno poslali veľký oddiel s dromedármi do Ostrihomu, aby priviezol chleba. No len čo tí mamľasi vytiahli päty z tábora, rozutekali sa na všetky strany. Hľadanie čohosi do vlastného brucha im bolo prednejšie ako veľkovezírov rozkaz. Slávne sultánovo vojsko nemá čo žrať a mnohí muži vraj pomýšľajú na vzburu.“


  „Tatári ich nakŕmia,“ ozval sa kapitán dragúnskeho pluku Prokop Kratinoha. „Rozleteli sa na všetky strany ako havrany, čoskoro priženú ukoristené stáda.“


  „Priženú akurát tak ovady a svrab,“ uťal Bercsényi. „Od Nitry ich odrazili...“


  „Nitra!“ ozvalo sa od stola, kde sedel štvrťmajster Corgoň s hŕstkou rodákov.


  „...od Komárna a Rábu ani nevravím. Aj Levice a ďalšie pohronské posádky sa zatiaľ držia. Takže horde zostáva len západ, teda Váh. A na ňom silné stráže pri všetkých brodoch a zvyšných mostoch. Nádasdy, Batthyányi, Csáky, Strozzi, Gorzski, Lacroni, Sporck. Veľká sila. Šaľa, Šintava, Hlohovec a ďalšie pevnosti a palánky. Kdeže, Tatári neprejdú. Okrem toho, medzi osmanskými pohlavármi vládne rozkol. Gróf dostal list od voľaktorého radcu, ktorý poškuľuje po veľkovezírovom stolci. Za truhlicu zlata vraj zariadi, aby sa sultán uspokojil s Újvárom a netiahol na Prešporok a Viedeň. Forgáč sa tomu vysmial a list šmaril do kozuba.“


  „Chceme počuť o nočnej bitke!“ ozvalo sa od výčapného pultu, na ktorý Anna a Agnes Procznerové práve vykladali z podnosov prázdne holby a poháre.


  „Nočná bitka, pravdaže,“ zdvihol Bercsényi čašu s vínom, až ňou skoro buchol do dreveného lustra s blikajúcimi sviečkami. „Najprv si pripime na pánov Báthoryho a Voronina. Nebyť ich, mnohí z nás by tu už nesedeli. A nielen to. Na Cisárskej bašte a možno aj inde na hradbách by viali handry s polmesiacom. Kapitán a jeho kozácky ostrostrelec však skazu odvrátili. Na nich!“


  Poháre a krčahy sa vzniesli zo stolov. Väčšina pohľadov zaletela do kúta miestnosti, kde pri menšom stole sedeli hrdinovia nočného stretu. Báthory na všeobecnú pozornosť zareagoval krivým úsmevom a tiež zdvihol holbu s pivom. Voronin len vyfúkol kúdol dymu z čibuku.


  „Ako všetci viete, obrezaní kopú tri približovacie štôlne,“ pokračoval Bercsényi, keď oslavné volanie stíchlo. „Na Forgáčovu, na Fridrichovu a ku nám na Cisársku baštu. Hrabú usilovne, to sa im musí nechať, zvládnu aj niekoľko rífov denne. Zabíjame kopáčov po tuctoch, ale zakaždým ich nahradia noví. Po nociach háveď lezie zo zákopu a snaží sa podpáliť alebo zváľať kolovú hradbu pod múrom. To nám až také starosti nerobí, za palisádami máme stráže, aspoň si na Turkoch precvičia streľbu a hádzanie granátov. Lenže pred Cisárskou tie špiny nebadane vykopali druhú chodbu, odbočku z hlavnej štôlne. O nej sme vôbec nevedeli. Bola užšia a taká nízka, že ňou prešli iba po štyroch. Viedla zarovno s lícom bastiónu, ale pritom šikmo dole, k dreveným pilierom pod kurtinou.“


  „Mínová štôlňa,“ poznamenal markíz de Grana. „Vo Varadíne ich vyhĺbili hneď niekoľko, nanosili do nich sudy s prachom a odpálili časť hradieb.“


  Barón prikývol. „Podliaci prešibaní. Tentoraz mali iný plán. Rozhodli sa využiť štôlňu na prienik živej sily do kazemát. Čosi také by bola neslýchaná pohroma. Veď si len predstavte, že by sa prebojovali k prachárňam v bastiónoch alebo hlavnej zbrojnici. Boh však stál pri nás. Páni Báthory a Voronin náhodou začuli klepot motýk pod podlahou. Nelenili a podali hlásenie na Cisársku baštu, kde som mal akurát službu. Hneď som zburcoval posádku, zavolal hajtmana Horvaya s posilami hajdúchov a dal som do chodby pod kurtinou nanosiť dostatok granátov, oleja a ďalšieho pohostenia pre nočnú návštevu. Pravdaže, snažili sme sa nenarobiť zbytočný huriavk, aby sme tie šváby v podzemných dierach nevyplašili predčasne. Potom sme už len čakali, kým dokonajú dielo a vystrčia svoje čierne saracénske rypáky...“

  Salih aga, vrchný veliteľ janičiarov, zodvihol obradnú baltu a tupým tylom sekery udrel do obrovského kazanu obráteného hore dnom. Zadunenie kotla utíšilo všetky hlasy, hoci okolo vatry v tábore naproti Viedenskej bráne sedelo či postávalo niekoľko sto mužov.


  „Kerim Allah!“ zvolal aga.


  „Hu!“ odvetil zbor.


  „Naša viera je tu od počiatku vekov,“ zarecitoval Salih zvučným hlasom. „Už od čias hrdinov si ctíme Proroka. Našimi svätými otcami sú kalif Ali a Hadži Bektaš Veli. Nezrátajú nás na prstoch, neporazia nás žiadnou zbraňou. Kerim Allah!“


  „Hu!“


  Salih aga sklonil baltu s hlavicou pokrytou nádhernými ornamentmi.


  „Túto noc mnoho našich bratov vypilo kalich mučeníctva. Padli v mene džihádu a odleteli do raja ako nočné motýle k Božskému plameňu. Každý jeden z nich, prv než statočne obetoval život, rozpáral tucet ďaurov. Čierne duše bezvercov vsiakli do zeme, do hliny plnej chrobákov a zlých duchov. Kerim Allah!“


  „Hu!“


  Aga pokýval hlavou a na chvíľu sa odmlčal, aby si uctil pamiatku padlých druhov. Potom sa zhlboka nadýchol.


  „Naši perzskí bratia, najzručnejší kopáči pred tvárou Boha, vošli do chodby vyhĺbenej zo smeru vznešeného serdára. Z hlavnej štôlne začali hĺbiť vedľajšiu myšiu cestu. Striedali sa v kopaní, vynášaní zeminy a budovaní výstuže len traja, ale aj tak potrebovali iba tri dni a tri noci, aby sa dostali až pod ďaurské hradby. Pomedzi piliere, na ktorých stoja valy a múry, prenikli k skrýšam neveriacich vnútri opevnenia. Vtedy nastal čas udatných serdengečtiov. Öfkeli Iskender, predstúp!“


  Zhromaždenie zašumelo a roztvorilo sa, aby mohol prejsť hrdina uplynulých dní. Dokonca aj čorbadžiovia, velitelia jednotlivých ort, ktorí sedeli v kruhu okolo vatry a kazanu, sa trochu posunuli.


  Mladý veliteľ sa vrchnému agovi hlboko uklonil. Tvár mal bledú, navidomoči unavenú a od kútika oka sa mu cez líce až na čeľusť ťahala čerstvo zošitá rana, po ktorej určite zostane výrazná jazva.


  „Udatný Iskender-baši!“ zvolal Salih aga a rozpriahol ruky, akoby chcel mladíka objať.


  „Hu!“ zvolalo zhromaždenie.


  „Narodil sa medzi kresťanmi,“ rozprával aga. „Na stepiach pri rieke Tise, ktoré sú dnes súčasťou ríše a tamojší bojovníci sa klaňajú sultánovi ako svojmu jedinému pánovi. Aj Iskender prijal dobrého a milostivého Alaha, prešiel skúškou meča v tábore Ok Meydan a dnes bojuje v mene pravej viery. Po zotmení voviedol ortu odhodlaných serdengečtiov do chodby pod hradbami. Peržania sa konečne prekopali do chodby v útrobách opevnenia. Tým sa nám otvoril prístup do obydlia ďaurov...“

  „Čušíme ako zajace v chrastí.“ Barón Bercsényi naozaj stlmil hlas, aby dodal príbehu na pôsobivosti a prinútil všetkých v hostinci zavrieť ústa. „Spod zeme sa ozýva hrkot, šramot a turecké mrmlanie. Čakáme, šable tasené, sypeme prach na panvičky. Chlapi fúkajú do knôtov, od ktorých onedlho pripália zápalné šnúry granátov – inak horí len jedna fakľa. Sudy s čiernym zemským olejom sú načaté, pripravené, len ich prevrhnúť. A potom, odrazu,“ barón sa nahrbil a zúžil oči, „pán Voronin, oko sokolie, šepky vraví: Tamto sa hýbe podlaha. Pozrieme sa lepšie a pravda pravdúca. Udupaná hlina popraskala, prepadla sa a v chodbe zrazu zíva na lakeť široká diera. Okraja sa chytajú zafúľané prsty. Chlapi ani nedýchajú, tuho stískajú šable, ale ja im ukazujem, aby ešte vydržali. Z diery sa vystrčí hlava v zaprášenom turbane, tvár ancikrista, fučí a obzerá sa, oči ako uhlíky. Naraz zjastrí, že chodba je plná chlapov. Vykríkne na poplach, volá svoje pohanské modly, ale pán Voronin k nemu pribehne, kozácka šablička v pästi, a jedným švihom mu odfaklí turban aj s vrchom lebky. A vtedy, bratia kresťanskí,“ Berscényi sa narovnal a doprial si glg vína z kryštálovej čase, „ako keby sa otvorila brána pekelná.“

  „Zvesti neklamali,“ nadviazal Salih aga a ukázal ponad hlavy mužov na novozámocké opevnenie, „tá pevnosť je hadie hniezdo. Len čo prvý z nás nazrel do jej útrob, nepriatelia sa zaraz premenili na zmije a začali štípať a pľuvať jed. Iskender-baši, ty si tam bol, v čele nášho útoku. Rozprávaj!“


  „Ďakujem ti za poctu, vznešený aga,“ znovu sa uklonil mladý bojovník. „Narábaš so slovami ako sultán všetkých meddahov. Nemôžem sa ti rovnať, som iba prostý muž...“


  Veliteľ janičiarov sa hlasno zasmial. „Prostý muž!“


  Aj ostatní muži sa dobromyseľne zasmiali.


  „Hovor,“ zopakoval Salih a ustúpil z najsilnejšieho svetla vatry. „Všetci to chcú počuť od teba.“


  Iskender ešte raz sklonil hlavu, potom vystrel plecia a rozhliadol sa.


  „Už na nás čakali...“


  „Hlasnejšie, Öfkeli!“ zavolal ktosi vzadu.


  „Striehli na nás ako šakaly pri napájadle,“ povedal mladík mocnejším hlasom. „Museli začuť zvuky kopania. No nevyhlásili poplach, nezačali trúbiť a bubnovať. Zhromaždili sa v tichosti, zákerní a podlí. Čakali v chodbe, po zuby ozbrojení, s nachystanými bombami a zemským olejom. Len čo prvý z nás vyzrel z diery, privítali ho šabľou. V krvavom lejaku spadol z rebríka, pol hlavy nechal kdesi hore.“


  Medzi janičiarmi to zašumelo, ale Salih aga zdvihol ruky s otvorenými dlaňami, aby ich utíšil.


  „Iní by sa možno dali na ústup,“ pokračoval Iskender. „Zľakli by sa, akú skazu na nich ďauri zvrhnú. No nie serdengečtiovia!“


  „Hu!“


  „Hneď za mŕtvym mučeníkom spadla do diery bomba – podobná delovej guli, čierna ako šejtánova tvár, s horiacim knôtom. Viacerí z nás vykríkli a ustúpili, ale ja som zbadal, že hlúpi ďauri nechali na bombe pridlhú zápalnú šnúru. Schmatol som ju a celou silou vyhodil otvorom nad našimi hlavami. Odrazila sa od stropu chodby a skotúľala medzi nepriateľov. Vzápätí nastal výbuch.“

  „Neslýchaná skaza,“ niesol sa nad zhrozenými tvárami v hostinci Bercsényiho hlas. „Jedna stena chodby sa zosypala a len-len, že nedošlo k závalu. Niekoľkých chlapov skrvavili železné črepy granátu. No keby len to! Výbuch zapálil súdok s olejom a chodbu razom prehradili plamene. Rozdelili nás na dve skupiny.“


  Barón vyprázdnil čašu a kývol na Agnes Procznerovú, ktorá sa prepletala medzi stolmi. Pohotovo mu doliala z krčahu.


  „Ustupovali sme pred horúčavou a dymom. Počuli sme vresk popálených nešťastníkov pri schodoch, no nemohli sme im pomôcť, ak sme sa sami nechceli uškvariť. Medzitým tá háveď začala liezť z diery a strieľať naším smerom.“

  „Stál som na rebríku a muži mi zospodu podávali nabité zbrane. V tom dyme som veľa nevidel, ale stačilo páliť jedným smerom a v chodbe si už guľky a broky našli cieľ. Počul som ich vrieskať a hrešiť. Päťkrát som vystrelil, kým sa zbabelí bezverci spamätali a opätovali paľbu. Lenže mne stačilo skrčiť sa do diery; guľky mi neškodne lietali nad hlavou a triafali horiacich oplanov na druhej strane.“

  „Zrejme sme zasiahli aj zopár našich,“ priznal Bercsényi. „Nie som na to hrdý. Kto by aj bol? Ale všetci, ako tu sedíte, veľmi dobre viete, že sa to stáva. V bojovej trme-vrme občas stratíte prehľad a trafíte aj druha zo svojej jednotky. Preto ak sme chceli zastaviť prúd nepriateľov spod zeme, nemohli sme brať ohľad na spolubojovníkov v chodbe oproti. A, tak vám poviem, bratia, že keď sa zmrzačení zaživa zvíjate v plameňoch, milosrdná guľka príde vhod.“

  „Medzitým sa dym v chodbe zdvihol.“ Öfkeli Iskender svoje rozprávačské schopnosti hlboko podcenil – všetci muži na ňom viseli pohľadmi. „Zavelil som k útoku. Tasili sme jatagány a začali liezť hore, odhodlane a dychtivo, za slávu Alaha a veľkomožného padišacha. Hnali sme sa proti ďaurom natlačeným v chodbe. O tých na druhej strane, pri schodoch, sme sa nemuseli starať – ohnivá skaza ich od nás odrezala a mnohých celkom zneškodnila.


  Vypukol boj tvárou v tvár, čepeľ proti čepeli. Krvi tieklo ako prvý deň po ramadáne, keď sa režú jahňatá. Mnohí hrdinovia z orty serdengečtiov sa odobrali na poslednú púť, ale každý z nich sa vykúpil aspoň tromi pohanskými dušami.“

  „Utrpeli sme značné straty,“ hovoril Bercsényi, „ale ako je Boh nado mnou, žiadny z chlapov nezomrel na ranu do chrbta či zátylku. Čelili sme tým diablom smelo, urputne. Napriek tomu hrozilo, že nás vytlačia z toho priechodu do hlavnej chodby a potom bohvie, kam by sa až predrali, možno do kláštora alebo na Cisársku baštu. Lenže k tomu, chvalabohu, nedošlo. Odrazu sa dopredu predral štvrťmajster Corgoň z nitrianskych dobrovoľníkov...“


  „Nitra!“ znovu zaznelo od stola, kde sedel spomenutý muž.


  „...a v ruke niesol granát s horiacim knôtom. Nabok, všetci nabok! kričal ako o dušu. Nato hodil granát medzi nepriateľov. Ten výbuch, Pane na nebi... Na okamih sme sa nazdali, že povolia múry a násyp kurtiny sa nám zrúti na hlavu. Kto si nestihol strčiť prsty do uší, na chvíľu celkom ohluchol – mne doteraz trochu píska tuto v ľavom. Ale aspoň sme nepočuli vreskot mohamedánov, ktorí popadali ako žito podťaté kosou. V tom dyme a huriavku sme znovu zaútočili, najmä páni Báthory, Voronin a Corgoň...“


  „Nebuďte skromný, pán barón,“ ozval sa hajtman Horvay. „Aj vaša šabľa hojne prispela k tomu, že sa podlaha šmýkala od tureckých čriev.“


  „Priznávam, zatancoval som si s nimi,“ vykrútil si Bercsényi fúz. „Zatlačili sme ich naspäť a hádzali ich do tej diery ako do hrobu. Boli to tuhí súperi, vybraní bojovníci, medzi janičiarmi je vraj taký oddiel, ktorý sa vrhá do boja bez strachu zo smrti, šialený, posadnutý, neoblomný. Práve oni dobyli Viedenský ravelín a týmto anciášom sme čelili aj v kazematách. Ešte teraz ma všetko bolí. Nakoniec sme ich však premohli a zahnali. Chodbu sme však nesmeli nechať len tak, inak by ju pohania využili na podmínovanie hradieb. Preto ešte nadránom do nej vliezol šikovný strelmajster, na úseku pod priekopou umiestnil súdok s prachom a odpálil ho dlhou šnúrou. Chodba je zavalená a dáme pozor, aby ju neobnovili. Bezverci nám isto chystajú ďalšie príkoria, ale dnes sme zvíťazili, bratia! Hlavy mohamedánskych hrdlorezov zdobia koly na hradbách a ich očami sa kŕmia vrany. Pripíjam na pamiatku padlých druhov, aj vďaka nim sme útok odvrátili. Victoooria!“


  „Victoooria!“ zahučala celá krčma a ruky s pohármi sa vzniesli.


  Báthory potlačil zívnutie.

  „Bol to slávny boj!“ zvolal Salih aga, keď Iskender zmĺkol. „Udatní serdengečtiovia zahubili štyridsať špinavých bezvercov. Dokázali, že pevnosť nie je nedobytná. Že jej múry možno prederaviť či podkopať. Tentoraz nás ďauri odrazili, ale Alahovi bojovníci nestrácajú vieru. Udrieme znovu, na inom mieste, na mnohých ďalších miestach. Prevŕtame ich múry, podkopeme bašty a hradby, zničíme ich výbušninami, rozstrieľame delami. Prebijeme sa až dnu, do ich rozrumeného mesta, a budeme brať životy po tuctoch. Povstanú noví hrdinovia. Takí, ako Öfkeli Iskender-baši! Kerim Allah!“


  „Hu!!!“

  Hlava šestnásta,


  v ktorej sa, ako mnohokrát v dejinách, obetovanie tisícov životov vydáva za nevyhnutný strategický ťah. Báthoryho a Voronina privolajú k ohavnému nálezu.


  Tábor cisárskeho vojska sa rozkladal na širokom brehu medzi riečkou zvanou Čierna voda a neveľkou vyvýšeninou, z ktorej sa do kraja vycierali zubaté zvyšky hradu Čeklís.


  Nádasdy a jeho garda však neviedli Michala medzi rady bielych stanov. Obišli povrazovú ohradu s koňmi kyrysníkov, dragúnov a husárov a vstúpili do dediny na úpätí vršku.


  Hrad bol už na prvý pohľad opustený, schátraný a čiastočne rozobratý na stavbu domov v podhradí; len hlavná bašta sa stále varovne týčila nad krajom. Kúsok pod temenom pahorka stál na svahu kostol, ktorý si tiež pamätal lepšie časy. Obďaleč neho vyrástlo na slnečnej stráni novšie šľachtické sídlo – poschodový vidiecky dom obklopený hospodárskymi stavbami a obohnaný vysokou palisádou.


  „Majetky Pavla Eszterházyho,“ vysvetľoval Nádasdy. „Ale on sám sa tu zdržiava len zriedka. Má sa čo obracať po tom, ako jeho brat a traja bratranci padli pri Vozokanoch. Určite ste o tej bitke počuli od svojho pána otca.“


  „Počul,“ prisvedčil Michal, hoci si nepomínal, že by mu otec rozprával podrobnosti o slávnom boji, v ktorom hrdinsky zahynuli štyria z rodu Eszterházyovcov a nebyť Báthoryho, bol by tam vykrvácal aj Adam Forgáč.


  „Akoby na Eszterházyovcov padla nejaká kliatba. Smrť v ich radoch neľútostne kosí. Ďalší z nich padol nedávno pri Parkáne.“


  Michal iba mlčky prikývol. Bol pri tom osobne.


  „Pavol Eszterházy prevzal po bratovi úrad šopronského župana, navyše je kráľovským radcom a dvormajstrom. Láskavo súhlasil, aby si maršal Montecuccoli zriadil v jeho čeklískom zámku dočasné veliteľstvo.“


  Pri bráne sa ohlásili strážam a zosadli z koní. Michalovi sa takmer podlomili nohy. Telo mu oťaželo podobne ako myseľ. Kým na vlastnú päsť unikal krajom zachváteným vojnou, v žilách mu vrela zmes strachu a odhodlania – dodávala mu silu, poháňala ho vpred a nútila sústrediť sa na prežitie a splnenie poslania. No keď sa dostal do akého-takého bezpečia na západnom brehu Váhu, krv mu vychladla a doľahla naňho únava. Myšlienky sa mu na ceste k Čeklísu upokojili a utriedili. Uvedomil si, ako prchko a nerozvážne sa vrhol do tohto nebezpečného dobrodružstva. Prečo sa vlastne hneval na otca? Hlúpa žiarlivosť, nič iné. Kvôli poblúzneniu sukňou sa správal ako pochabý výrastok. Rozhorčenie v ňom postupne vystriedala istá roztrpčenosť a napokon... hanba. Hanbil sa najmä sám pred sebou, že konal tak unáhlene, akoby ani nebol sám sebou, a vlastným pričinením sa ocitol tu, sám medzi cudzími, na výprave za niečím, na čom mu ktovieako nezáležalo. Don Pio povedal, že v ňom vidí väčšiu oddanosť vlasti a zmysel pre povinnosť ako v jeho otcovi. Michal nič z toho v sebe nenachádzal. Cítil sa iba unavený, sám a priďaleko od všetkého, na čom mu záležalo.


  Vošli murovaným portálom, kde nad stálym erbom majiteľa panstva (zlatým grifom so šabľou v pazúroch) bola vyvesená aj ríšska vlajka a zástava so štítom grófstva Montecuccoli, rozdeleným na štvoro s dvojhlavým orlom v každom poli.


  Slnko hrialo, nuž nečudo, že dôstojníci radšej sedeli pri dlhom stole v tieni košatého javora na nádvorí. Služobníctvo práve spratalo po obede, nechalo len čaše a džbány, ktoré muži posúvali ako šachové figúrky, aby mohli rozprestrieť veľkú mapu Uhorska.


  Hliadka ohlásila príchod posolstva.


  „Domine Nádasdy!“ zvolal muž za vrchstolom.


  „Vaša milosť,“ zrazil gróf päty, až mu ostrohy štrngli, vysokú kožušinovú kučmu si strčil pod pazuchu a krátko sa uklonil.


  Michal sa zohol omnoho hlbšie a pocítil zachvenie v útrobách. Bez ohľadu na to, koľko ohovárania či dokonca nadávok na Montecuccoliho počul, tvárou v tvár chýrnemu vojvodcovi ho naplnil rešpekt hraničiaci až s posvätnou bázňou.


  Pritom keby poľného maršala stretol za iných okolností, bez honosného ošatenia so zlatom prešívanou šerpou a hruďou posiatou jagavými rádmi, ani by mu nenapadlo, že má pred sebou jedného z najlepších stratégov tejto doby, mnohonásobného víťaza nad Švédmi a ďalšími nepriateľmi Svätej ríše rímskej.


  Gróf Raimondo Montecuccoli totiž vyzeral celkom obyčajne. Stredne vysoký päťdesiatnik, vonkoncom nie chudý, ale ani vypasený, dlhé kučeravé vlasy pretkané prvými šedinami. Črty tváre mäkké, bez hrán, oči nečakane vľúdne. Dokonale upravený, vyumývaný, fúzy štramácky vykrútené, briadka pod spodnou perou zastrihnutá do ostrej špičky. Michalovi udrelo do očí aj to, že na maršalovej pleti niet jediného kazu, ani náznak jazvy či iný dôkaz, že sa už dobrých tridsať rokov pohybuje po najzúrivejších bojiskách kontinentu. Napokon, on zvyčajne velil a taktizoval, nepatril k veliteľom, čo sa po boku svojich mužov vrhajú doprostred čmudu z muškiet a iskrenia čepelí.


  „Muselo sa stať niečo vážne,“ oslovil maršal Nádasdyho a Michal v jeho hlase pobadal čosi tvrdé a neúprosné, čo potvrdzovalo, aká šarža pred ním stojí, „keď ste kvôli tomu opustili pridelený post.“


  Nádasdymu šklblo tvárou, akoby ho zabolel zub. „Nanajvýš vážne, vaša jasnosť. Naliehavé posolstvo z Újváru. Považoval som si za povinnosť osobne dozrieť na to, aby sa dostalo do vašich rúk.“


  Montecuccoli mu hľadel do očí. „Aká je situácia na Váhu?“


  „Tatárska horda vyčíňa na východnom brehu. Vypaľuje a drancuje dediny, ktoré ešte nestihli vyplieniť ich tureckí páni. K rieke neustále prichádzajú ďalší a ďalší utečenci. Za nimi sa ženú pohania, zozadu podlo zabíjajú chudákov, lapajú ženy a deti. Ustavične hľadajú brody a nestrážené úseky brehu. Zhatili sme už nejeden pokus prekročiť rieku.“


  „Straty?“


  „Nepatrné, vďakabohu. Na ich strane je to horšie. Ale čo znamená pár tuctov mŕtvych, keď ich je taká mrákava? Obávam sa, že budú dorážať tak dlho, kým nenájdu trhlinu v našej línii.“


  „Preto vás dôrazne žiadam, aby ste sa ešte dnes vrátili k svojej posádke.“ Maršal prešiel pohľadom na mládenca stojaceho krok za grófom.


  „Vy ste teda posol z Újváru.“


  Michal sa znovu uklonil. „Michal Báthory, k vašim službám!“


  „Báthory? Zvučné meno. Z ktorej vetvy rodu pochádzate?“


  „Z hornouhorskej. Z Banských vrchov.“


  „Tú nepoznám.“


  „Jeho otcom je kapitán Kornélius Báthory, vaša milosť,“ povedal Nádasdy.


  Montecuccoli zošpúlil pery. „Ale čo? Chýrny turkobijca.“


  Michalovi neunikol odmeraný tón v maršalovom hlase. Chápal, čo je vo veci – jeho otec bol známy tým, že bojoval v službách grófa Forgáča a chorvátskeho bána Zrínskeho. Obaja často vystupovali proti Montecuccolimu a Zrínsky dokonca vyhlásil, že maršalove kroky spôsobili Uhorsku rovnaké škody ako výbojná politika Köprülüovcov. Odvtedy z nich boli nezmieriteľní protivníci.


  Michal vybral kožené puzdro a rozbalil listy ukryté vo voskovanom plátne. Na jednom bolo nad pečaťou napísané veľké ozdobné M. Mladík ho s úklonom podal maršalovi.


  „Od jeho milosti generála Forgáča.“


  „Predpokladám, že ten druhý s iniciálou W je určený palatínovi,“ prehodil Montecuccoli. „Takže odtiaľto pokračujete do Prešporka.“


  „Tak je, pane. Pokiaľ viem, obsah listov je takmer totožný. Opisuje situáciu v Újvári a nástojčivo žiada o okamžitú vojenskú pomoc.“


  Montecuccoli na údiv všetkých okolo nezlomil pečať, ale zamával listom ako vejárom a neotvorený ho položil na stôl.


  „Posaďte sa, páni. Určite nepohrdnete čašou vína a niečím pod zub.“


  Nečakal na odpoveď a zdvorilo požiadal dôstojníkov, aby dvojici uvoľnili miesta na jeho konci stola. Michala usadil po svojej pravici. Služobníctvo dostalo príkaz, aby prinieslo ešte dva poháre a prihrialo jedlo od obeda.


  „Neprečítate si, čo vám Forgáč píše?“ spýtal sa Nádasdy.


  Montecuccoli sa pousmial. „Najprv chcem o situácii počuť od očitého svedka. Zúčastnili ste sa obliehania, pán Báthory.“


  „Nie od začiatku, vaša milosť. Prišiel som do Újváru pred niekoľkými dňami, spolu so skupinou dobrovoľníkov z Nitry, ktorí sa pokúsili preniknúť cez osmanské pozície a pridať sa k obrancom...“


  „Aha. Takže ste vošli a zase vyšli.“


  „Pane?“


  „Pohania teda nedržia pevnosť v takom železnom zovretí, ako sa povráva.“


  Michal zdvihol dosiaľ sklopený zrak a smelo pozrel maršalovi do očí.


  „Mýlite sa, pane. Predo mnou vyslali iného posla. Turci ho chytili a zaživa narazili na kôl. Ja som mal viac šťastia.“


  Montecuccoli prižmúril oči. „Nuž teda čujme – ako to v Újvári vyzerá? Hoci ste tam pobudli krátko, určite ste si stihli urobiť obrázok.“


  „Nespoznal som okolnosti z pohľadu veliteľa, pane...“


  „Pochopiteľne. Tým skôr ma vaše hlásenie zaujíma.“


  Sluhovia doniesli nové krčahy s vínom a postavili pred Michala a Nádasdyho krištáľové čaše. Obaja sa napili.


  „Pevnosť je vážne poničená, vaša milosť. Ťažko nájsť strechu, čo ešte nie je deravá od tureckých striel. Niektoré sa celkom preborili, viacero domov prišlo o vrchné poschodia a sú aj také, čo ležia v troskách. Kostolné veže sú ako obhryzené nejakými obludami, zvonica nad františkánskym kláštorom už nemá striešku. Všetok život sa premiestnil na zadebnené prízemia, do pivníc a podzemných chodieb. Cez deň a občas aj v noci je turecká paľba taká silná, že sa nikto neodváži vyjsť na povrch, ulice vyzerajú ako po morovej rane. Dokonca aj na bastiónoch si muži budujú zákopy a kryty, aby neboli vystavení neustálemu dažďu olova a železa.“


  „Viac ma zaujíma, v akom stave sú hradby.“


  „Turci dobyli ravelín pred Viedenskou bránou a vraj sa už dlho neudrží ani ten pred Ostrihomskou. Pokiaľ viem, útok sa teraz sústreďuje na južné bašty – najmä Fridrichovu a Forgáčovu. Nemajú dobudované delostrelecké pozície za ušnicami, takže sú viac ohrozené...“


  „Áno, s tým som oboznámený.“


  „Nápor tureckého delostrelectva ich značne poškodil. V armovaní Fridrichovej bašty som zvonka videl dieru, v ktorej by sa schoval človek. Ak tam Turci umiestnia nálože...“


  „Najprv sa tam musia dostať. Pokiaľ viem, Újvár má aj faussebray.“


  „To slovo nepoznám, pane.“


  „Obranný val na úpätí hradieb. Popod kurtiny i bastióny sa tiahne úzka rímsa, chránená palisádou. Má zabrániť práve tomu, aby sa nepriateľ z priekopy dostal k múrom a umiestnil do nich výbušniny.“


  „Ach áno. Sú tam hliadky, ale iba v noci. Cez deň by mužov na rímse príliš ohrozovali odrazené delové gule a trosky z hradieb. Po súmraku tam však nastúpia stráže, lebo pohania pod rúškom tmy vyliezajú z priekopy a útočia na palisádu.“


  „Z toho vyvodzujem, že v priekope už nie je voda.“


  „Kdeže, vaša jasnosť. Vypustili ju hlbokým kanálom.“


  „Približovacie sapy?“


  „Osmani na západnej strane dobyli glacis, šikmo cezeň vyhĺbili šachty, zostúpili nimi do priekopy a teraz kopú štôlne k hradbám. Smerom na Fridrichovu a Forgáčovu, ale aj na Cisársku baštu. Keď som odchádzal, už sa približovali k eskarpe. Okrem toho vláčia do priekopy drevo, raždie a snopy tŕstia, vytvárajú z nich akési cesty, aby mohla pechota suchou nohou prejsť k opevneniu. Vyhrabanou hlinou plnia vrecia a koše a stavajú z nich ochranné šiance proti streľbe z bastiónov. Dovoľte mi podotknúť, že sú šikovní a pracujú rýchlo.“


  Montecuccoli vážne pokýval hlavou a na chvíľu sa odmlčal. Ostatní muži okolo stola si vymieňali znepokojené pohľady, niečo si šepotali a krútili hlavami.


  „Aká je nálada obrancov?“ spýtal sa maršal po chvíli.


  Mladík si nečujne vzdychol. „Klamal by som, keby som ju označil za dobrú, pane. Počul som veľa reptania, videl zvesené hlavy. Nádej sa vytráca. V pevnosti sa povráva, že cisárske vojsko nepríde na pomoc, takže sa množia názory, že by bolo lepšie kapitulovať, vydať pevnosť nepriateľom...“


  „Božechráň!“ zhrozil sa dôstojník sediaci vedľa Michala. „Ak k tomu dôjde, z Ponitria sa stane nová osmanská provincia! To nesmieme dopustiť!“


  Mladík naňho úkosom pozrel. Vysoký muž s chladnými očami a dlhými spľasnutými vlasmi bol zrejme podmaršal Johann von Sporck, veliteľ cisárskeho jazdectva. Vyše šesťdesiatročný barón patril k najskúsenejším vojakom v službách ríše – kariéru začal už v bitke na Bielej hore, kde kynožil českých rebelov. Napriek tomu zatiaľ nedosiahol takú hodnosť ako o desať rokov mladší Montecuccoli – pravdepodobne preto, že bol nízkeho pôvodu, dodnes o ňom mnohí poza chrbát hovorili ako o pastierovi svíň. Aj tak sa pozoruhodne vypracoval – zo zahnojeného zemianskeho chlapca odkiaľsi z Vestfálska vyrástol barón a podmaršal, to človek musel obdivovať bez ohľadu na chýry o Sporckovej bezohľadnosti a krutosti.


  „Pokiaľ viem, velitelia sú odhodlaní pokračovať v boji,“ povedal Michal. „Gróf nechal celú posádku prisahať pred tvárou Boha, že bude brániť Újvár do poslednej kvapky krvi. A knieža Pio...“


  „Pio,“ prerušil ho Sporck, „je schopný sekať a strieľať vlastných, keby ich premohla zbabelosť. Aj keď všetci ostatní zutekajú, on zostane a bude držať vlajku ríše, kým ho pohania nerozsekajú na franforce.“


  „To je pravda, podmaršal,“ potvrdil Montecuccoli. „Pio je skala. O odvahe a schopnostiach ostatných mám vážne pochybnosti. Najmä o Forgáčovej.“


  Okolo stola zavládlo ťaživé ticho, ktoré prerušil akýsi ruch od brány. Krátko nato ten istý strážca, ktorý ohlásil Michala a Nádasdyho, priviedol zaprášeného vojaka, naďaleko raziaceho konským potom.


  „Správy z bojiska, pane!“


  „Z bojiska?“ zachmúril sa Montecuccoli a rázne vstal.


  Jazdec si zložil klobúk a uklonil sa. „Kaprál Brinn z tretej dragúnskej légie generála Strozziho, pane!“


  Nato si zvesil z pleca kožený tubus a urobil krok vpred. „List od generála, pane.“


  Maršal tubus prevzal, ale podobne ako pri Forgáčovom liste, neotvoril ho a začrel spýtavý pohľad do posla.


  „Vravte, čo sa tam deje?“


  „Tatári udreli plnou silou, pane. Spolu s kozákmi, Valachmi, Moldavcami a ďalšími prekliatymi poturčencami...“


  „Kde zaútočili?“


  „Pri Šali im čelí Lacroni, ale vraj už stratil stopäťdesiat mužov...“


  „Bože dobrý, toľko?“


  „Po boku Tatárov bojujú aj tureckí sipáhiovia, obrnená jazda, krutý nepriateľ. Druhá horda skúša prejsť cez brod povyše Šintavy. Už druhý deň tam prebieha ľúty boj, pane. Straty sa rátajú na stovky, dokonca gróf Csáky utrpel zranenie tureckou guľkou na boku. Generál Strozzi naliehavo žiada o posily, inak vraj neudrží pozície.“


  „To by bola neslýchaná pohroma,“ horekoval Nádasdy. „Ak mohamedáni prelomia považskú obranu, vtrhnú do okolia Trnavy a na úpätia Bielych Karpát, možno až na Záhorie či Moravu...“


  „Všetci sme videli mapu, vaša milosť,“ uťal Montecuccoli ostro. „Sme si vedomí, do čoho môže táto invázia vyústiť. Ďakujem, kaprál Brinn. Dajú vám najesť a napiť.“


  Posol sa hlboko uklonil, ale maršal už odvrátil pohľad, posadil sa na svoje miesto za vrchstolom a vytiahol list z tubusu. Kým čítal, prítomní dôstojníci sa rozprávali iba tlmenými hlasmi. Potom Montecuccoli zlomil aj Forgáčovu pečať a venoval pozornosť správe z Újváru. Napokon si kázal doliať čašu, oprel sa v kresle a zamyslene chlipkal víno. Muži čakali.


  „Vaša milosť,“ nevydržal to Johann von Sporck, „musíme konať!“


  „Pravdaže musíme,“ prikývol maršal. „Domine Nádasdy, odporúčam vám čo najskôr sadnúť na koňa a odcválať naspäť k Váhu. Musíte zadržať Tatárov tak dlho, ako sa len bude dať.“


  „Dostaneme posily?“


  Montecuccoli sa zhlboka nadýchol. „Prioritou vojska, ktoré mi bolo zverené jeho veličenstvom a Dvorskou vojenskou radou, je chrániť prístupové cesty k Viedni...“


  „To stále opakujete, milosť, ale...“


  „Nechajte ma dohovoriť, gróf!“


  Michal Báthory zdvihol hlavu a zažmurkal. Už sa nečudoval, prečo je ten vyumývaný Talian bez jedinej jazvy vrchným veliteľom.


  „Toto vojsko,“ Montecuccoli to slovo zámerne vyriekol s istou trpkosťou, „má dokopy pätnásťtisíc mužov. Z toho priamo tu v tábore je okolo sedemtisíc, ostatní sú v zboroch Strozziho a Lacroniho rozmiestnení pozdĺž Váhu. Sedemtisíc, páni. Újvár oblieha vojsko v počte päťdesiattisíc bojaschopných mužov. K nim sa teraz pridali Tatári, kozáci a ostatná chamraď. Forgáč tu píše, že ich počet odhaduje na vyše dvadsaťtisíc jazdcov. Okrem toho, do Uhorska smeruje sedmohradské vojsko toho prašivého zapredanca Apaffyho. Určite si to viete spočítať.“


  „Vaša milosť,“ ozval sa do ponurého ticha Michal Báthory, „znamená to, že Újváru na pomoc nepôjdete? Ani mu nepošlete posily?“


  Montecuccoli pozrel na mládenca. „Keby som to urobil, mladý muž, viedol by som svojich mužov do istej skazy.“


  „Lenže ak Újvár padne...“


  „Veľmi dobre viem, aké to bude mať dôsledky. V Prešporku to dôkladne preberiem s palatínom Wesselényim. Možno niekde nájdeme aspoň pár stoviek mužov a vyšleme ich Forgáčovi na pomoc.“


  „V Prešporku?“ spýtal sa Sporck.


  „Presne tak. Hneď ráno strhneme tábor a ustúpime za Dunaj. Ak Tatári prelomia obranu na Váhu, čomu vzhľadom na ich obrovskú presilu už zrejme nemožno zabrániť, budeme musieť chrániť Podunajsko.“


  „Ale vaša jasnosť,“ namietol opäť Nádasdy, „keby ste namiesto ústupu teraz vyrazili k Váhu...“


  „Nie, gróf. To neurobím. Turci budú stupňovať tlak. Tatári sú len predvoj, po nich príde riadne vojsko, sipáhiovia, janičiari, azabi. Utrpeli by sme obrovské straty a nakoniec by niečo ako cisárske vojsko celkom prestalo existovať. Nikto si neželá druhé obliehanie Viedne.“


  Nádasdy rozčúlene buchol čašou do stola, až sa stopka zlomila a po stole sa rozleteli ligotavé črepy.


  „To je zbabelosť!“


  Dôstojníci zamreli. Montecuccolimu sa do tváre nahrnula krv. Vzpriamil sa v kresle.


  „Ovládajte sa, gróf. Váš odpor by som mohol hodnotiť ako velezradu. Niežeby ma to u uhorského veľmoža prekvapovalo.“


  „Čo tým chcete naznačiť, pane?“ precedil Nádasdy cez zuby.


  „Musím to opakovať? Uhorsko sa v tejto kríze ocitlo vďaka pýche a sebectvu tunajších veľmožov. Keď ich palatín začiatkom leta vyzval, aby zhromaždili svoje vojská pod jednotným cisárskym velením, väčšina z nich odmietla. Vraj potrebujú zbrojnú silu na ochranu vlastných panstiev. Nuž nech si ich teraz chránia, ako vedia, svojpomocne. Keby boli predtým poslúchli, mohli sme spoločnými silami zastaviť Turkov už pri Ostrihome. Veľkovezír, bodaj sa piekol na pekelnom ražni, by vôbec neprekročil Dunaj. Lenže Turci sú tu, odrezali Újvár od sveta a rozliezajú sa do všetkých strán, ukrajujú si z kresťanského územia míľu za míľou. Teraz uhorskí páni bedákajú, volajú po cisárovej ochrane a niektorí majú toľko bezočivosti, že náš nevyhnutný strategický ústup nazývajú zbabelosťou. Teraz im je zrazu Habsburg dobrý. Žiaľ, je neskoro. Musíme sa stiahnuť a dúfať, že Újvár sa udrží až do jesenných pľuští, ktoré Osmanov prinútia odpratať sa naspäť do Ostrihomu a Budína. Budeme mať potom celú zimu, aby sme sa preskupili a postavili vojsko dostatočne silné, aby tejto nevýslovnej hrozbe mohlo čeliť. Páni,“ Montecuccoli sa postavil, „vráťte sa k svojim plukom a kompániám a začnite s prípravami na zrušenie tábora a raňajší odchod k Dunaju. Gróf,“ zagánil na Nádasdyho, „dostanete odo mňa sto mužov. Dragúnov. Viac nemôžem obetovať.“


  Vnuk chýrneho Čierneho beja a Krvavej Alžbety len sklopil zrak.


  „Vy, mladý pán Báthory,“ otočil sa maršal k mládencovi, „pôjdete s nami do Prešporka. Pokiaľ mám správne informácie, palatín Wesselényi je práve tam. Odovzdáte mu Forgáčov list a rozpoviete to isté, čo mne. Uvidíme, ako sa honorácia Uhorského kráľovstva postaví k obrane vlasti tentoraz.“


  Michal bez slova sklonil hlavu. Otupenosť sa aspoň nateraz vytratila. Pri pomyslení, že Raimondo Montecuccoli práve vyslovil nad Újvárom neľútostný ortieľ, v ňom vrelo hádam horšie ako v grófovi Nádasdym.

  Báthorymu sa snívalo o Juliane. No nebol to príjemný sen. Blúdil spálenými rozvalinami zemianskeho dvorca. Zrejme to mal byť urbanovský statok – síce ho nikdy nevidel na vlastné oči, ale myseľ si vytvorila predstavu podľa Voroninovho rozprávania.


  „Kornel...“ volal ho slabý, nešťastný hlas.


  „Juliana!“ odpovedal zúfalo.


  Dlho ju nevedel nájsť, ale napokon objavil dvere a za nimi schody, ktoré klesali strmo do tmy.


  „Kornel...“ zakvílil hlas z podzemia. Znel čoraz nástojčivejšie. A strašidelnejšie.


  Nemal svetlo a odkiaľsi nabral istotu, že ho tam dole nečaká nič dobré, ale napriek tomu začal zostupovať po schodoch. Ako to už v snoch býva, potkýnal sa po nich neprirodzene dlho, v čierňave šmátral rukami po hrboľatých stenách a chodidlami hľadal ďalšie zodraté stupne.


  „Poď ku mne, Kornel... Tak dlho som na teba čakala...“


  Konečne dosiahol úpätie schodiska. V akomsi matnom prísvite videl, že miestnosť, v ktorej sa ocitol, nie je obyčajná pivnica. Bola to hrobka. Vo výklenkoch na stenách práchniveli truhly a v strede stál na katafalku masívny kamenný sarkofág. Bol otvorený. Kornel k nemu pristúpil a odhrnul závoje pavučín.


  Vnútri ležala Juliana Beličová v bielom čepci a čiernych pohrebných šatách, ruky zopnuté na bruchu držali modlitebnú knižku. Tvár mala bielu, viečka zatlačené.


  „Kornel... prečo si ma tu nechal?“ zastenala, hoci pri tom neotvorila ústa.


  „Juliana,“ zopakoval s bolesťou na prsiach. „Nevedel som. Nikto z nás...“


  Otvorila oči a Báthory sa mykol, pretože namiesto nich mala iba diery hmýriace sa červami.


  Niekto naliehavo búchal na dvere. Kapitán sa nadvihol na lôžku, ale hneď zase klesol naspäť.


  „Idem,“ zachripel, no búchanie pokračovalo. Horko-ťažko sa pozviechal a šuchtal sa ku dverám.


  „Čo je?“ otvoril ich prudko.


  Jakub Kopčan, jeden z Forgáčových osobných strážcov, o krok cúvol.


  „Kapitán... posiela ma jeho milosť. Vy a pán Voronin sa máte bez meškania dostaviť k Svätému Vojtechovi.“


  „Kam?“


  „Do farského kostola.“


  „Viem, ale prečo tam?“


  „Došlo k zločinu.“


  „V kostole?“


  „Priamo v ňom. Pred bránou už stoja stráže a nikoho nepustia von ani dnu.“


  „Kto je mŕtvy? Hádam nie otec Lippert?“


  Dráb pokrútil hlavou. „Mám zakázané o tom hovoriť. Všetko vám vysvetlia gróf a don Pio.“


  „Aj plukovník je tam?“


  „To on navrhol, aby sme vás privolali. Popravde, grófovi to veľmi nevoňalo, dokonca sa na tú tému pohádali, ale napokon jeho milosť privolila.“


  Báthory si pretrel tvár. „Koľko je hodín?“


  „Pred chvíľou odbilo sedem.“


  „Došľaka.“


  Spal necelú hodinu. V noci velil posádke bastiónu a vonkoncom to nebola pokojná noc. Turci viackrát zaútočili na palisády pod hradbami a pokúšali sa ich najprv vytrhať, neskôr podpáliť. Báthoryho muži ich odrážali streľbou z muškiet a hádzaním bômb a granátov, dokonca zvrhli do priekopy tri nádoby s horiacou smolou. Pohania však nie a nie ustúpiť, agovia a begovia ich neúprosne poháňali do ďalších útokov. Nebrali ohľad na straty a vytrvali v úsilí takmer do brieždenia.


  Pio vystriedal Báthoryho až s prvými slnečnými lúčmi, takže keď sa teraz kapitán po krátkom spánku vyhrabal z lôžka, cítil sa ako brav, ktorý dostal po čele mäsiarskym mlatom. Skoro si prial, aby to niekto dokončil a pustil mu žilou.


  „Páni čakajú, kapitán,“ posúril ho Jakub Kopčan.


  „Kým sa oblečiem, zabúchajte na susedné dvere. Tie vpravo. Búchajte tak dlho, kým vám kozák nevynadá.“


  Dráb zaváhal – na Voronina sa posádka pevnosti stále dívala ako na záhadnú a nevypočítateľnú cudzokrajnú šelmu, ktorú by mali medzi ľudí vodiť iba na hrubej reťazi. Napriek tomu prešiel k určeným dverám a zdvihol päsť.


  „Len raz,“ ozval sa z vedľajšej izby podráždený hlas. „Len raz sa dotkneš tých dvier a preletí nimi guľka!“


  Kopčan rýchlo odstúpil do chodby.


  „Si hore, Stepan?“ zavolal Báthory a siahol po kabátci.


  „Taký rámus by roztancoval aj kosti svätých v relikviároch!“


  „Dobre. Poď.“


  „Treba ma?“


  „Podľa kniežaťa áno. Čosi mi vraví, že sa to týka... našej veci.“


  Hlas v susednej izbe spustil vodopád nezrozumiteľných, no nesporne veľmi hrubých nadávok v jazyku donských kozákov.


  Báthory zvesil z klinca bandalier.

  „Dnes si rýchlo zložil hlavu,“ utrúsil Báthory. „Rýchlejšie ako zvyčajne.“


  Voronin naňho úkosom zagánil, lebo vytušil, že to nie je nevinná poznámka. „Po takej noci? Stačilo sa najesť, jeden pohár vína a akoby ma naložil do suda s olejom.“


  Náhlili sa za Jakubom Kopčanom krížom cez námestie rozryté tureckými strelami. Dnes topčiovia ešte nezačali s ostreľovaním, takže mohli kráčať cez otvorené priestranstvo. Po pravej ruke mali kalvínsky kostol, radnicu s mestským áreštom a Forgáčov dvorec. Vľavo stál arcibiskupský palác, budova obuvníckeho cechu a domy bohatších mešťanov.


  „To hej, ťažká služba,“ pripustil Báthory. „Ja len, že v posledných dňoch si našiel na dobrý spánok lepšiu medicínu ako víno.“


  „O toto ti ide,“ svitlo kozákovi. „Tenké steny?“


  „Veľmi tenké. Vždy počujem, ako ti Ryšavá Betka nôti uspávanku. Len slovám nerozumiem, väčšinou je to len och, ach, jaj.“


  „Závidíš? Pokojne si ju požičaj. Za groš ti zaspieva, ako si povieš.“


  „Vďaka, radšej nie. Nechám ju tebe. A všetkým ostatným.“


  Podpichovanie a vyrývanie, ktorým sa snažili navzájom prebrať, ich rýchlo prešlo, keď došli ku Kostolu svätého Vojtecha.


  Najstarší a najväčší z troch novozámockých kostolov patril katolíkom. Hrubé kamenné múry ustáli všetky doterajšie zásahy z tureckých diel a mažiarov – a podľa otlčenej omietky, vybitých vitráží a puklín v murive ich nebolo málo. Najviac si to odniesla, prirodzene, veža so zvonicou, ktorú sa nepriatelia snažili zasiahnuť aj preto, že slúžila ako rozhľadňa pre stálu dvojčlennú hliadku. V streche tvaru cibule už zívala škaredá diera, ale zvon bol dosiaľ na mieste.


  Pred kostolom postávali skupinky ľudí privábené zlým chýrom. Brána v bohato zdobenom portáli bola odchýlená, ale prístup k nej zahatalo pol tucta husárov v ťažkej zbroji – prilbice, krúžkové panciere, kyrysy, na remeňoch krížom cez hruď zavesené karabíny.


  „Pán kapitán!“


  Z húfa obsmŕdačov vyšli dvaja muži – františkánsky gvardián Beduši a richtár Ján Lončík. Báthory sa im chcel vyhnúť, ale ponáhľali sa mu skrížiť cestu.


  „Pán kapitán,“ zopakoval Lončík, neobyčajne vysoký, hranatý a napriek zodpovednosti za civilné záležitosti Újváru vojensky pôsobiaci muž, „v mene obecnej rady vás žiadam o vysvetlenie. Odkázali nám, že ranná omša je zrušená, ale dôvod neoznámili. Dokonca ani kaplánovi nedovolili vojsť, zamkli dvere do sakristie.“


  Báthory spomalil, no nezastal. „Pán richtár, neviem ani toľko čo vy.“


  „Niečo sa tam stalo,“ zrovnal s ním Lončík krok. „Zrejme niečo s otcom Lippertom. Obávame sa najhoršieho. Tuná strážnik Kopčan vám určite prezradil...“


  „Zakázané!“ prerušil ho dráb ostro. „Rozíďte sa, občania!“


  „Tento tón si vyprosím, strážnik!“ vybuchol Lončík. „Zvykli sme si na aroganciu vojenskej správy pevnosti, ale mali by ste vedieť, že vám to nedáva právo...“


  „Len pokojne, pán richtár,“ zarazil ho Báthory. „Včas sa dozviete všetko potrebné.“


  „Súvisí to s tou ženskou?“ spýtal sa náhle Beduši. „S tou, po ktorej ste nedávno pátrali?“


  Báthory zastal a pozrel na františkána, ale včas sa spamätal, pokrčil plecami a zvrtol sa naspäť k husárom. Tí sa na všetkých zvedavcov neústupčivo mračili, ale grófovmu drábovi uvoľnili cestu a nechali prejsť aj Báthoryho a Voronina. Pred Lončíkom a Bedušim, ktorí sa pokúsili prešmyknúť za nimi, šík rázne zavreli.


  Jakub Kopčan strčil do ťažkých vrát a voviedol dvojicu do chladného prítmia. Zložili si pokrývky hlavy, ale s kľakaním a prežehnávaním nestrácali čas.


  Pod emporou hneď pri dverách postávali dvaja hajdúsi. Báthory si všimol ich bledé tváre a kruhy pod očami. Jeden z nich si práve zívol tak, že mu ústami mohol prejsť rebrinák s volským záprahom.


  „Nočná služba na zvonici?“ pristavil sa pri nich.


  Unavene prikývli. „Už sme mali chrápať na pričniach, ale pri výmene hliadok sme našli tú odpornosť a gróf nás zadržal ako svedkov.“


  „Odpornosť?“ zopakoval Báthory a zaletel pohľadom k oltáru. Na kraji presbytéria stál Pio di Savoia a tlmene sa dohadoval s Forgáčom, ktorý sedel v prvej lavici s vystretou ľavou nohou – zrejme ho zase trápila lámka. Obďaleč grófa stál druhý z bratov Kopčanovcov, Martin.


  „Pozrite sa sám, kapitán,“ zafufnal hajdúch. „Nežiadajte, aby som vám to opisoval. Bojím sa, že ak to čo i len vyslovím, skončím vo večnom ohni.“


  Báthory a Voronin vykročili uličkou medzi lavicami. Pio a Forgáč k nim obrátili ustarostené tváre. Kapitán s kozákom však ich pohľady neopätovali – ich pozornosť pritiahlo to, čo ležalo na oltári, priamo na bohoslužobnom stole. Síce to niekto napochytre zakryl okrajmi obrusu, ale bielu tkaninu pokrývali veľké tmavočervené škvrny, takže vznikol hrôzostrašný krvavý balík.


  „Kto je to?“ spýtal sa Báthory bez pozdravu a patričných prejavov úcty, čím privolal na Forgáčovu tvár ešte temnejšie chmáry.


  „Otec Lippert,“ odvetil Pio. „Podľa všetkého.“


  Báthory mu pozrel do očí. „Neviete to isto?“


  „Hlavu sme zatiaľ nenašli. A zrejme chýbajú aj ďalšie časti. Nemal som žalúdok skúmať to podrobnejšie. To nechám na vás.“


  „Prečo ste nás vlastne privolali, pane? Myslíte, že to súvisí s...“ Báthory zmĺkol a úkosom pozrel na Forgáča.


  „Vysvetlil som jeho milosti, že v pevnosti máme škodcu,“ povedal Savojčan. „Aj že som pátranie po ňom zveril vám a Voroninovi.“


  „Aby bolo jasné, Báthory,“ ozval sa gróf nevľúdne, „ostro som nesúhlasil s tým, aby sme vás prizvali. Vy sám ste pochybný živel, nad ktorým visí tieň slučky, preto považujem za vrcholne nevhodné, aby ste sa zaoberali vyšetrovaním nejakého zločinu. Tobôž takého závažného.“


  „Beriem to na vedomie, vaša milosť,“ odvetil Báthory stroho.


  „A keď sme si to vyjasnili,“ zasiahol Pio, „prejdime k veci. Na oltári ležia ostatky otca Lipperta. Našli ich hajdúsi pri striedaní hliadok. Našťastie si zachovali duchaprítomnosť a nespustili poplach, nezačali chýr o náleze roztrubovať po celej pevnosti. Oznámili vec vrchnému veliteľovi a ten si zavolal mňa. Po zbežnej obhliadke mŕtvoly som dospel k záveru, že sa to týka aj vás, kapitán. Nazdávam sa, že je to dielo záškodníka, ktorého vypátraním som vás poveril.“


  Báthory a Voronin s istým váhaním zamierili k stolu. Ku krvavej kôpke sa už dostali muchy, s hlasným bzukotom hľadali cestu k čerstvému mäsu, aby doň mohli naklásť vajíčka.


  „Záškodník,“ zopakoval Forgáč. „Toto neurobil obyčajný zradca a rozvracač. Len sa pozrite lepšie, Báthory. Je to dielo démona. Alebo človeka posadnutého diablom. Neslýchaná blasfémia a znesvätenie. Bude treba za sud svätenej vody, aby sme odtiaľto vypláchli pekelné mocnosti.“


  Voronin chytil cíp obrusu a odtiahol ho z mŕtvoly. Ozvalo sa vlhké mľasknutie – zvuk vydali črevá ležiace v klbku pri nebožtíkovom boku. Muchy zabzukotali.


  „Dopekla,“ zaspätkoval kozák a pritisol si k tvári rukáv kabátca.


  Báthory hodnú chvíľu zízal na skrvavené telo. Len jediným zakašľaním dal najavo, že aj jemu sa z toho pohľadu obracia žalúdok. Potom obišiel stôl dookola. Okrem rany, ktorá kňaza zbavila hlavy, videl aj niekoľko ďalších.


  „Zdá sa, že mu vybrala srdce. Nenašli ste ho niekde nablízku?“


  „Nie,“ odvetil Pio. „Ale nedá sa povedať, že by sme hľadali s veľkým nasadením.“


  „Vybrala?“ hlesol Forgáč. „Pri Všemohúcom, chcete povedať, že toto tu spáchala žena? Knieža!“


  „Všetko vám vysvetlíme, pane. Ale pošlite preč hajdúchov. Aj vašich osobných strážcov.“


  „Drábom dôverujem.“


  „Verte mi, toto nie je pre ich uši. Nech vás počkajú vonku. Ale nech držia jazyk za zubami. Nikomu ani slovo o tom, čo tu videli.“


  Forgáč videl, že to Pio myslí vážne, nuž vykázal Kopčanovcov a nakázal im, nech so sebou vezmú aj členov nočnej hliadky.


  „Začnime od začiatku,“ navrhol Savojčan. „Kapitán?“


  Báthory zdvihol pohľad od kýpťa Lippertovho krku. Nepravidelné okraje rany naznačovali, že hlava nebola odseknutá jedným úderom, ale prácne odrezaná, pravdepodobne nožom.


  „Vaša milosť, určite si spomeniete na Julianu Beličovú...“


  „Pamäť mi slúži dobre. Nedávno prišla do pevnosti. Odvtedy som ju nevidel. Kam sa vlastne...“


  „V skutočnosti to nebola ona.“


  „Čože?“


  Báthory sa pustil do rozprávania. Neskôr sa pridal Pio a párkrát sa ozval aj Voronin. Forgáč ich spočiatku prerušoval nervóznymi otázkami, ale postupne stíchol a počúval s čoraz bledšou tvárou a zreteľnejším zdesením v očiach. Zdalo sa, že na lavici uschýna a scvrkáva sa.


  Keď skončili, dlho sedel ako obarený. Napokon zo seba vysúkal:


  „To je... otrasné. Príšerné. Znie to ako diabolské sprisahanie. Veštenie z prasacích vnútorností pri tom pôsobí ako neškodná kratochvíľa.“


  „Nie je to sprisahanie, pane,“ namietol Báthory. „Čelíme jednej jedinej osobe. Je však mimoriadne nebezpečná.“


  „Barónka Ileana Rónayová. Vlčica. Tu v pevnosti. Navyše skrytá v koži iného človeka, možno dokonca dôstojníka. Ježišu Kriste.“


  Opäť sa rozhostilo ticho. Pio di Savoia si odkašľal.


  „Tiež som tej báchorke odmietal uveriť, ale vzhľadom na túto odpornú vraždu... Je isté, že sa medzi nami pohybuje satanská bytosť, vaša milosť. Som naklonený prijať aj kapitánov predpoklad, že je to Vlčica Rónayová a že dokáže meniť podoby. Báthory, dušovali ste sa, že ju nájdete. Prečo ešte nie je na reťazi, alebo lepšie, nestojí pri kole s kopou raždia pod nohami? Ubehli už skoro tri dni.“


  „Pane,“ nadýchol sa Báthory, „boli to rušné dni. Viete sám. Silná turecká paľba, jeden šturm za šturmom. Času na pátranie veľa nezvýšilo. Napriek tomu sme sa snažili. Nenápadne sme načúvali na hliadkach, vyzvedali po krčmách, medzi civilistami. Striehli sme na čokoľvek nezvyčajné...“


  „Je toto pre vás dosť nezvyčajné?“ zavrčal Forgáč.


  Báthory prežrel podráždenú odpoveď. „Pane, toto je začiatok. Všetko preskúmame. Vypočujeme svedkov. Zistíme, kto Lipperta videl naposledy, s kým sa dal včera večer do reči, kde sa pohyboval. Vlčica vyliezla zo skrýše a začala konať. Tým nás zároveň priviedla na svoju stopu.“


  „Čo myslíte, prečo to spravila?“ spýtal sa Pio a prešiel pár krokov tam a naspäť popred presbytérium. „Je azda upír? Ľudožrútsky revenant? Živí sa krvou a ľudskými srdcami?“


  „Nevieme, čo sa odohráva v jej hlave, pane. Neuvažuje ako ostatní. Ak v nej to démonické nadobro prevládlo nad ľudským, Boh nás ochraňuj. Na druhej strane, keby túžila len po zabíjaní, našla by si ľahšiu obeť. Pri vražde kňaza riskovala, že hliadky na zvonici začujú podozrivé zvuky z hlavnej lode. Navyše telo takto vystavila... Toto nie je iba vyčíňanie krvilačnej šelmy. Je za tým zámer, akýsi zvrátený plán.“


  „Chce šíriť strach,“ povedal Pio.


  Báthory prikývol. „A darí sa jej. Vonku sa už zhromaždil dav a šíria sa fámy. Musíme vymyslieť, čo ľuďom povieme. Farárovu smrť neutajíme, ale podrobnosti by malo poznať čo najmenej ľudí.“


  „Vidím to na náhodný zásah tureckou guľou,“ navrhol Voronin. „V noci bola silná paľba. Jedna strela vletela oknom do kostola a zhodou okolností trafila kňaza.“


  „V každom prípade,“ uvažoval Pio prakticky, „posilníme hliadky na všetkých dôležitých miestach, pri skladoch munície i proviantu, na veliteľstve, pred mlynom a pekárňou. Možno by sme mali členom posádky oznámiť, že v pevnosti je zradca. Nech sa pozorne dívajú okolo seba a hlásia každé podozrivé správanie.“


  „Zasypú nás udaniami,“ namietol Báthory.


  „Tak ich všetky preveríte, kapitán! Máte na tejto hrôze svoj diel viny. Vy takisto, Voronin. Ste zodpovední za to, že sa striga dostala do pevnosti. Očakávam od vás, že sa postaráte o jej zneškodnenie. Nemôžeme len tak sedieť a čakať na jej ďalší útok. Neexistuje spôsob, ako ju vylákať, primäť ju, aby zhodila masku?“


  „Niečo vymyslíme, plukovník,“ sklonil Báthory hlavu. V skutočnosti však po hodine spánku nemal ani najmenšiu predstavu, ako ten sľub naplniť.


  „Čo ten medailón?“ ozval sa Voronin.


  Pozreli naňho. Báthory sa najprv zamračil, ale vzápätí sa mu rozsvietilo.


  „Máš pravdu,“ vydýchol. „Došľaka, prečo nám to nenapadlo skôr?“


  „Aký medailón?“ spýtal sa Forgáč netrpezlivo.


  „Vaša milosť,“ otočil sa k nemu Báthory, „všetko nasvedčuje tomu, že barónka sa premieňa pomocou akéhosi medailónu či amuletu. Je to drahokam vsadený do kovového kruhu. Nosí ho na srdci, no nie zavesený na retiazke či remienku, ale začretý priamo do tela, do kože a možno ešte hlbšie. Myslím, že bez tej veci sa zmeniť nedokáže. Ani neudrží cudziu podobu.“


  „Pravdaže!“ svitlo aj kniežaťu. „Takže hľadáme človeka s amuletom na prsiach. Jednoduché riešenie – dáme nastúpiť celú posádku a prezrieme všetkých mužov.“


  „Všetkých tritisícpäťsto vojakov a dôstojníkov?“ zapochyboval Forgáč.


  „Prečo nie, vaša milosť? Ja osobne skontrolujem všetky vyššie šarže, tie si posvietia na poddôstojníkov a tí zase na členov jednotlivých plukov. Vzhľadom na to, akému nebezpečnému protivníkovi čelíme,“ Pio kývol hlavou k oltáru, „je takáto prehliadka nevyhnutná.“


  „Vlčica sa môže zamiešať medzi civilné obyvateľstvo,“ pripomenul Báthory. „Okrem posádky je v pevnosti vyše sedemtisíc ľudí...“


  „Prezrieme aj tých! Pozrite, kapitán, uvedomujem si, že nech budeme akokoľvek dôkladní, striga nám môže prekĺznuť. Ale prinajmenšom zabránime tomu, aby sa votrela medzi dôstojníkov. Pred každým zasadaním Rady obrany necháme všetkých, aby ukázali, že im srdce,“ dotkol sa Pio hrude, „neťaží zrada.“


  „Súhlasím, urobíme to tak,“ povedal Forgáč a s námahou sa postavil. „Teraz sa ale treba postarať o Lippertovo telo. Čo najskôr ho dostať do truhly, kde ho nikto ďalší neuvidí. Báthory, vezmete si to na starosť.“


  „Podľa rozkazu, pane.“


  Náhle k nim spred kostola doľahol rozruch – najprv vysoký ženský výkrik, vzápätí vystrašený hukot viacerých hlasov. Štyria muži zvrtli pohľady ku dverám. Nedobrá predtucha ich prikryla ako mokrá deka.


  Brána sa pootvorila a do kostola vbehol starší z bratov Kopčanovov.


  „Vaša milosť!“ ponáhľal sa stredovou uličkou. „Našli hlavu! Patrila otcovi Lippertovi!“


  „Panebože,“ kríval mu Forgáč naproti, „kde bola?“


  „V studni, vaša milosť. Akási slúžka pred chvíľou vytiahla vedro a z neho na ňu civela odrezaná farárova hlava. Chudera sa skoro pominula od ľaku, ešte stále ju nevedia utíšiť.“


  „Tak teraz už to neutajíme,“ zašomral Pio.


  „Veru nie, pane,“ potvrdil mu Jakub Kopčan. „Všetci sa tam zbehli a mnohí hlavu videli. Vrátane richtára a dobrej polovice prísažných.“


  „Dočerta!“ zaklial plukovník, ale potom si uvedomil, kde sa nachádza, sklopil zrak a prežehnal sa.


  „Tá hlava tam musela byť už v noci,“ zamyslel sa Voronin. „Možno od večera. Takže všetci, čo si dnes ráno stihli nabrať zo studne, majú doma svätenú vodu.“


  Všetci prítomní, Báthoryho nevynímajúc, počastovali kozáka pobúrenými pohľadmi.

  Hlava sedemnásta,


  v ktorej Železný palatín vyprevádza mladého posla na loď. Obrancovia Újváru si historkami a škriepkami krátia daždivý deň. Objaví sa ďalší dôkaz o vyčíňaní démona.


  Slnko už sadlo za obzor, ale oblohu ešte zalievali večerné zore. Prešporský hrad sa zmenil na pošmúrnu siluetu lemovanú ohňom.


  Michal Báthory stál v prístavisku na dunajskom brehu a díval sa cez rieku na juh. Za dreveným mostom vyrástlo na ostrove Engerau rozsiahle zemné opevnenie. Aj na túto vzdialenosť rozoznával valy s palisádami, pravidelne prerušované malými štvorcovými pevnôstkami.


  Práve tam sa stiahol Montecuccoli s väčšou časťou svojho vojska. Strážiť cestu do Viedne bola najvyššia priorita.


  „A kým sa tam zakopáva, Tatári a kadejakí prašiví poturčenci pľundrujú našu domovinu.“


  Michal sa obzrel.


  Gróf Ferenc Wesselényi bol od neho skoro o hlavu vyšší. Ťahalo mu na šesťdesiatku, ale stále pôsobil robustným a mocným dojmom. Nosil dlhé fúzy a hustú bradu siahajúcu skoro po pupok; hlavu si však dával holiť, len na temene si nechával dlhý prameň vlasov, teraz schovaný pod huňatou čiapkou.


  Prezývali ho Železný palatín. Nielen preto, že bol stále aj županom Gemera, kde sa ťažilo železo, v týchto časoch také potrebné. Hlavnou príčinou bola jeho slávna minulosť. Vojnovému remeslu sa vyučil u svojho svokra, chýrečného turkobijcu Tomáša Bosniaka, a rozhodne mu v neskorších rokoch neurobil hanbu. Úspešne bojoval s Turkami, so Švédmi a v poľských službách aj s Rusmi a Tatármi. Na jeho hradoch a pevnostiach si vylámali zuby aj Rákoczyho povstalecké vojská. Vlani mu cisár Leopold a španielsky kráľ udelili Rád zlatého rúna, určený len tým najudatnejším vojvodcom.


  „Popoludní mi doručili správu,“ povedal a napravil si mentieku, prehodenú cez prekrásne vyšívaný zamatový dolomán, „že vyše osemtisíc Tatárov a kozákov sa povyše Hlohovca prebilo cez považské stráže. Za jeden deň prešli za Biele Karpaty. Vraj strašne vyčíňajú na panstvách Korlátka a Šaštín, ba zazreli ich aj Czoborovci z hradieb Holíča. Bodaj ich mor schvátil a vredy zadusili!“


  „Smerujú na Moravu,“ pochopil Michal.


  „Keby len! Druhý, vraj ešte silnejší zbor vyrazil na sever popri Váhu smerom na Trenčín. Vraždí po stovkách, zotročuje po tisícoch. Díval som sa dnes z Korunnej veže,“ ukázal palatín palcom na hradné návršie, „a videl som nad severným obzorom mračná dymu. Muselo horieť v oblasti Pezinka alebo Svätého Jura. Pohanská horda sa neúprosne približuje k Prešporku. A Montecuccoli? Zahrabal sa tamto za mostom. Bodaj to tisíc pohanských bohov skáralo! Mám sto chutí sadnúť na koňa, zhromaždiť posádky svojich hradov a vyraziť do boja. Rúbať hlavy v turbanoch a šišakoch ako za starých dobrých čias vo Fileku a na Muráni.“


  Michal si všimol, že palatínova široká dlaň zviera rukoväť šable, čo mu visela pri stehne v pošve okovanej zlatom a vykladanej drahokamami. Mladík sa v duchu pýtal, či to je tá slávna šabľa. Čepeľ mala širokú a len mierne zakrivenú, s obojstranne brúseným rozšíreným hrotom, takže pripomínala turecký kilič. Mohla to byť ona.


  „Lenže nie, nemôžem,“ vyfúkol Wesselényi. „Som uhorský miestokráľ a mám iné povinnosti, nesiem vyššiu zodpovednosť. Odkážte v Újvári toto, mladý pán Báthory: Opätovne som vydal výzvu krvavého ražňa pre všetky hornouhorské stolice i banské mestá, osobám v zemských i cirkevných úradoch, šľachte i poddaným. Pod hrozbou prísneho trestu musia vykonať insurekciu a zhromaždiť zbrojnú silu k obrane kráľovstva. Pri Bohu, veď ak padne Újvár, bude beda s celým Uhorskom; pohanskí psi vykorenia náš rod a nastolia tu vládu polmesiaca a svojich zvrátených mohamedánskych bludov. Preto som rozkázal každému, kto dosiahol šestnásť rokov a ovláda zbraň – čo zbraň, stačí sa vedieť oháňať palicou alebo hádzať kamene! –, musí sa dostaviť do Pálffyho tábora pri Trnave, a to najneskôr do desiateho septembra. Odtiaľ sa vojsko pohne, kam mu rozkážem.“


  „Krvavý ražeň,“ zopakoval Michal.


  „Presne tak,“ zablyslo sa Wesselényimu v oku. „Vlasť volá, niet času na zbabelé výhovorky. Kto výzvu neuposlúchne, bude postavený mimo zákon a jeho majetky zhabeme v prospech kráľovstva.“


  To sa kráľovská pokladnica neslýchane obohatí, pomyslel si Michal, ale radšej držal jazyk za zubami.


  „Jeho milosti generálovi Forgáčovi osobne odkazujem, aby si stál za slovom a vytrval,“ dodal palatín. „Musí pevnosť udržať v kresťanských rukách, kým mu Pálffy nepríde na pomoc s uhorskou insurekciou. Aj keby musel do pušiek roztaviť kostolné monštrancie a proti jatagánom mu zostali len vlastné zuby a nechty, nech sa nevzdáva a statočne bojuje do posledného dychu. Povzbuďte ho dobrou správou, ktorú včera doniesol jazdec z juhu – bán Zrínsky na chorvátskych hraniciach porazil a rozprášil pätnásťtisícové turecké vojsko a bez meškania so svojimi jazdcami vyrazil na pomoc preddunajským krajom. To je chlap podľa môjho gusta! Rozhodný a neľútostný. Kiežby každému uhorskému veľmožovi narástli takéto býčie gule.“


  Nad dreveným mólom sa rozľahlo trúbenie. Michal a palatín sa pozreli na neďaleko uviazanú loď; zo štíhlej veslice s trojuholníkovou plachtou na sťažni na nich mával lodivod.


  „Je čas. Šťastnú plavbu, mladý pán Báthory. Loď je rýchla, najneskôr ráno ste v Komárne. Budem sa modliť, aby ste cestou nenatrafili na turecké galéry. Tu,“ Wesselényi podal mládencovi zapečatený list, „pre kapitána Puchaima. Viem, že mu nesiete Montecuccoliho rozkaz na vyslanie posíl do Újváru, ale hádam zavážia aj moje slová, aby uvoľnil dostatočný počet hajdúchov.“


  „Ďakujem, výsosť,“ uklonil sa Michal. „Urobím, čo je v mojich silách, aby som všetky vaše správy doručil.“


  Železný palatín sa pousmial a v nezvyčajnom prejave vľúdnosti položil ruku na mladíkovo plece.


  „Srdečne odo mňa pozdravujte svojho otca. Poznáme sa z čias, keď som bol kapitánom Fileku a on slúžil na hrade Drienov. Raz sme vedno podnikli nájazd na územie jágerského ejáletu. Vtedy som mal sily za troch. Jediným úderom som zoťal gebuľu hatvanskému čeri-bašimu i koňovi, na ktorom sedel. Touto šabľou – akurát vtedy ešte nebola pozlátená a vykladaná drahým kamením.“


  Takže predsa! Michal sa znovu uklonil.


  „Najslávnejší úder v dejinách Uhorska, výsosť.“


  Palatín sa krátko zasmial. „Choďte s Bohom, pán Báthory. Vašu odvahu a vlastenectvo vám mnohí môžu závidieť. Nech vás všetci anjeli a svätí chránia.“


  „Ďakujem, pane.“


  Michal sa zvrtol a po úzkej lávke vyšiel na palubu lode. Spoza bočného štítu sa obzrel na breh. Wesseléyi tam zostal stáť, zatiaľ čo ho obďaleč čakal koč s morským levom a trojružou na dverách.


  A stál tam ešte dlho po tom, čo loď odrazila od móla a vyplávala popri ostrove Grössling do hlavného dunajského prúdu. V hrudi muža, čo sa vypracoval až na zástupcu panovníka pre celé kráľovstvo, očividne horela túžba vyraziť doprostred vojnovej vravy a čeliť protivenstvám nie perom a pečaťou, ale nabrúsenou oceľou.

  V noci sa rozpršalo a cez deň nie a nie prestať. Nad povodím Nitry sa preháňali silné poryvy vetra a citeľne sa ochladilo. Nefalšované jesenné počasie, hoci len nedávno skončil august.


  Novozámockým obrancom to vonkoncom nevadilo. Trochu toho chladu, vlhka a nepohodlia ochotne vydržali, ak to zároveň znamenalo prestávku v bojových aktivitách. V daždi sa jednoducho nestrieľalo; topčiovia v predpolí i artiléria na hradbách sa venovali iba zabezpečeniu diel a najmä prachu pred mokrom. Do veliteľského zápisníka večer pribudne záznam v znení: 4. septembra celý deň pršalo, preto sa nestalo nič mimoriadne.


  Na bastiónoch zostali len nevyhnutné hliadky – strážca v hrotovej vežičke a zopár ďalších mužov, ktorí v plášťoch s kapucňami kedy-tedy prešli po ochodzi. Dažďová voda sa hrnula sieťou žľabov a kanálikov do priekopy, kde menila osmanské zákopy na bahnisté pasce. Strážnik v rozhľadni na Cisárskej bašte s neskrývanou škodoradosťou hlásil Bercsényimu, že v tureckej štôlni pod hradbami nevydržala výstuž a úsek kopaný niekoľko dní zavalila rozmočená zemina.


  Posádka Fridrichovej bašty dostala od plukovníka Pia povolenie zdržiavať sa v ubytovni pod valom. Pozdĺž všetkých kurtín stáli rady navlas rovnakých poschodových domov. Tisli sa k sebe tak tesne, že medzi susediacimi múrmi nezostali medzery a lomené šindľové strechy (každá s komínom) vytvárali siluetu píly s jednakými zubami. Na poschodí boli zvyčajne dve samostatné izby pre dôstojníkov a niekoľko väčších spoločných komnát pre poddôstojníkov. Prízemie bolo vyčlenené bežnej posádke. V mierových časoch sa každému mužovi ušlo vlastné lôžko, ale teraz, keď sa v pevnosti zhromaždila o čosi početnejšia sila, sa o jednu posteľ delili aj traja vojaci – deň bol rozdelený na tri služby, takže jeden muž vždy odpočíval a ďalší dvaja boli vonku a plnili si povinnosti.


  Časť mužov z Fridrichovej bašty sa zhromaždila v prvej ubytovni na konci kurtiny – v prípade poplachu to mali blízko k nástupnej rampe v hrdle bastiónu. V domci bolo ako v božom koši, piecka príjemne hriala, muži sedeli v suchu, polihovali či posedávali, hrali karty a kocky, fajčili a podaktorí aj ukradomky chlipkali z čutor, v ktorých akiste nebola voda. Pio di Savoia síce vyhlásil chľastaniu v službe neľútostnú vojnu, ale od počiatku sveta ešte panstvo nevymyslelo taký zákaz, ktorý by sa pri vhodnej príležitosti nedal obísť či porušiť.


  „Moja mamka, nech je jej zem ľahká,“ rozprával štvrťmajster Corgoň, „bola z Čaky. Ani neviem, ako sa to stalo, že si otec našiel dievča z Tekova, od Hrona. Niežeby doma nemal na výber, núkalo sa mu aj desať panien na každý prst. A nitrianske dievčatá, to je dobre známa vec, sú najkrajšie na celom šírom svete...“


  Do ostatných chlapov ako keď strelí – v mihu sa hlasno vzbúrili proti takému tvrdeniu.


  „U nás v Leviciach majú najkrajšie lýtka, spevneli im pri tlačení kapusty...“


  „Veru, do kapusty, inde sa tie vaše škraty nehodia. Dobrá žena je do koča aj do voza, vaše akurát do suda!“


  „Jednu ti zavalaším, namojdušu, ešte slovko o špatách...“


  „Povedal som škraty, nie špaty!“


  „Aký je v tom rozdiel, mudrlant?“


  „Najkrajšie dievčatá rastú pri Váhu,“ ozval sa kaprál Remenár, statný Slováčisko s hlasom ako tur. „Moja žena je od Hlohovca, a tej by ste všetci kľačali pri nohách.“


  „Haha, aj ty to musíš robiť? Kľačať pred ňou, doprosovať sa, nech ťa pustí pod perinu?“


  „Hamuj, mamľas, do mňa môžeš rýpať, ale moju ženu nechaj na pokoji, inak ťa pri najbližšej janičiarskej salve schytím pod krkom a vystrčím ti hlavu nad predprseň. Pohanské olovo z nej raz-dva vyvetrá tie sprostosti.“


  „Všetci viete hovno,“ vložil sa do veci strážmajster Hajda a na chvíľu prestal brnkať na ošúchanej lutne, ktorú púšťal z rúk, len keď sa načahoval po pohári – dokonca aj v spánku ju objímal a istý čas, kým mu to Pio nezatrhol, ju nosieval prehodenú na chrbte aj do služby. „Úplné hovno, kamaráti. Myslíte si, že vaša dedina pánubohu za chrbtom je pupok sveta, žijú v nej najpôvabnejšie devy, rastie najvyššie žito a kravy dávajú najbelšie mlieko. Keby ste precestovali kus sveta ako ja, vedeli by ste, že ženy sú v rôznych končinách rôzne, ale všade majú niečo do seba. Niekde sú cudné, inde ohnivé, tamto zbožné, hentam bosorky, poslušné aj svojhlavé. Ale najkrajšie sú, to sa rozumie, u nás na Morave. Držte huby, chumaji! Hneď vysvetlím prečo! Tie naše,“ znovu prehrabol struny, akoby mu zišla na um oslavná óda, „majú pekné červené líčka. Zrumeneli im od vína, tomu moravskému sa totiž žiadne nevyrovná. Moja Hanka keď si vypije za džbánok...“


  „Moravské víno že je najlepšie?“ zasmial sa nasilu istý Zamec, ktorý vraj dobre šermoval mečom i šabľou, ale ľahké devy z hostincov a kúpeľa mu meno komolili na Samec, lebo podľa nich sa šikovnejšie oháňal niečím iným. „A to sa chvastáte, že ste scestovaný, strážmajster? Prešporské víno je odjakživa...“


  „Ale prosím ťa, prešporské víno!“ oboril sa naňho Remenár. „Keď vypijem fľašu octu a potom ho vysíkam tamto do kýbľa, furt to bude lahodnejšie pitie ako prešporské víno.“


  „Často piješ z kýbľa v kúte?“


  „Ty poondiaty...“


  „Odteraz ťa budem volať Kýbeľ, čo ty na to?“


  „Varujem ťa!“


  „Tak ktoré víno je lepšie? No, ktoré?“


  „Hociktoré. Ale keď si mám vybrať, tak svätojurské, pezinské...“


  „A čo tie vína z Itálie, ktoré u Procznera popíjajú páni oficieri a platia za ne ligotavým striebrom?“ nadhodil bubeník českého dragúnskeho pluku menom Dachovský. „Tie musia chutiť ako rajský nektár, keď sú také drahé.“


  „Omyl, sú to pomyje,“ odfrkol si hajdúch Gutek, prezývaný Sekera – bojovne znejúce meno si v skutočnosti vyslúžil ustavičnými dlžobami v šenku.


  „Odkiaľ to ty môžeš vedieť?“ pochybovačne sa uškrnul zástavník Slámka – chlapina vysoký skoro sedem stôp, vďaka čomu vlajka v jeho rukách vždy viala nad ostatnými. „Veď ledva naškrabeš pár medenákov na pivo.“


  „Locatelli raz nechal na stole nedopitý pohár. Tak som okoštoval. Skoro mi huba stŕpla.“


  „Lebo Locatelli pri pití strká do čaše to svoje nosisko. Spodok vždy nechá, lebo vtedy už je víno samý sopeľ.“


  Muži sa rozrehotali, okrem Sekeru, ktorý ostatných hlasno preklínal.


  „Ja vám prezradím, kde sú najkrajšie uhorské dievčatá.“


  Všetci zmĺkli, akoby udrel zvon posledného súdu. Postupne sa obracali k piecke, kde na najlepšom mieste sedeli Báthory a Voronin. Kozáka halil dym z čibuku, Báthoryho jeho zvyčajné chmáry.


  „V sultánovom háreme v Istanbule,“ dodal kapitán. „Ďalšie utešené dievky sú zamknuté v provinčných sídlach pašov, vezírov a begov. Choďte do paláca v Budíne a určite tam nájdete viac krásnych kresťaniek ako na cisárskom bále vo Viedni.“


  Dobrá nálada povädla. Báthory sa už niekoľko dní díval na svet očami ako čierne diery a svoju mrzutosť roznášal ako nákazu.


  „Nie je to celkom pravda, pán kapitán,“ prerušil zarazené ticho Corgoň. „Ešte nám pohania všetky pekné ženy neuniesli. Presne o tom sa snažím rozprávať, keby ste ma nechali dohovoriť. Namiesto toho sa priečite o víne.“


  „Ešte povedz, že najlepšie je nitrianske,“ podpichol ho Zamec – Samec.


  „Pravdaže je,“ prisvedčil Corgoň smrteľne vážne, a keď sa začala dvíhať nová búrka protestov, zvýšil hlas a rozprestrel obe ruky. „Ticho! Prestaňte! Anciáša, chcete počuť ten príbeh alebo nie?“


  Napočudovanie zmĺkli a nechali ho rozprávať.


  „Keď bola mamka ešte dievča, panna súca na vydaj, jeden rok udrela mimoriadne tuhá zima. Tuhá a taká dlhá, že na jar boli všetky ženy tehotné. Nerehocte sa, vravím pravdu! Nuž a najtuhšie mrazy prišli vo februári, akurát pred Popolcovou stredou. Koniec fašiangu je najlepší čas na zakáľačky. Ráno sa celou Čakou ozývalo kvičanie a než nadišlo poludnie, všade rozvoniavali obarky. Na mrkaní sa už piekli klobásy a hurky...“


  „Netreba až tak podrobne,“ zarazil ho Dachovský. „Všetkým nám škvŕka v bruchu a ty tu ospevuješ zabíjačkové dobroty. K veci, čo sa prihodilo?“


  „Turci sa prihodili, čo iné?“


  „Uprostred zimy?“ nezdalo sa to Remenárovi.


  „Uprostred zimy. Mráz prašťal, ale snehu bolo málo. A Turci, čo dvakrát za rok odchádzali tekovské dediny a vyberali poplatky pre ostrihomského sandžakbega, pricválali aj tretí raz.“


  „Zavoňalo im z kotla a pekáča, dostali chuť na klobásku,“ zaškeril sa vlajkonosič Slámka. „Ach, dal by som si povedať... čo je?“ skrivilo mu úsmev, lebo pobadal, že sa naňho všetci dívajú a niektorí si klopú na čelá. „Aha. Už mi svitá. Pohania bravčovinku neľúbia. Tak po čo prišli?“


  „Po všetko ostatné,“ pokračoval Corgoň. „Ale najmä po dievčatá. Lenže krátko predtým, než vtrhli do dediny, dobehol chasník z vedľajšej dediny a včas čačianskych varoval. Richtárova žena zvrieskla, aby sa všetky súce ženy a dievčatá schovali do stodoly na fare. Tak aj spravili, preto keď sa prihnal Turek, nebolo nikde ani jedinej sukne, len stareny sa na pohanov bezzubo vyškierali. A veliteľ do richtára ako osa, vraj kde sú dievky a že ich má naskutku došikovať. Richtár sa však vlastnej ženy bál viac ako tureckej šable... no jasné, to vám je na rehot! Hej! Čušte! Posmievate sa, ale koľkí z vás sú tu kvôli vlasti a koľkí preto, že už doma nevedeli vystáť ženino táranie a šomranie? Tak či onak, richtár úkryt nezradil, len krčil plecami a balamutil veliteľa, že na fašiangy je v kresťanských krajoch taká obyčaj, že sa ženy odoberú od mužov na tajné miesto a tam párajú perie a rozprávajú si ženské veci. Veliteľ sa nazlostil a prikázal družine presnoriť celú dedinu. Nazreli do každej komôrky, pod postele, do pivníc. Nikde nikoho. Zostala len fara. Lenže na tú sa išlo cez cintorín. A keď sa Turci pustili po chodníku medzi hrobmi, spoza krížov a náhrobkov zrazu vyleteli mátohy a príšery. Rubáše otrhané, namiesto hláv lebky, oči ohnivé, lomozili hnátmi a reťazami. A s nimi kadejaké pekelné zvery, psy a kostlivé tátoše, čerti a démoni. To všetko hučalo, škriekalo, brechalo, zavýjalo. Poverčivým pohanom spadli srdcia do gatí, raz-dva obrátili splašené kone a hnali sa galopom preč, nechali Čaku za sebou a dlho potom sa tam neodvážili vrátiť.“


  Corgoň urobil dramatickú odmlku. Niektorí naňho zízali s vytreštenými očami, iní sa uškŕňali, lebo si domysleli rozuzlenie.


  „Boli by pred tými strašidlami zutekali aj richtár a ostatní chlapi z dediny, ale vtedy ženy a dievčatá poodhadzovali hrable a metly, na ktoré predtým šikovne priviazali slamené snopy a navešali reťaze, plachty a staré háby. Smiali sa do popuku, ako Turkov obrátili na útek...“


  „Ale čo lebky?“ spýtal sa Gutek zvaný Sekera. „A diabolské zvery? Ohnivé oči?“


  „Trik. Pri každom kostole je kostnica, aj pri čačianskom. Ženy si požičali kosti starých otcov, aby si zachránili život a slobodu. Takisto sa v každej stodole nájde konská lebka, na fare možno aj trofeje z poľovačiek. Do nich postrkali zapálené sviečky a bolo, obludy mohli chrliť pekelné plamene. A celý tento klam vymyslela moja mamka. Odvtedy sa v Čake na každý fašiang ľudia prezliekajú za maškary. Mamka ten zvyk doniesla aj do Nitry, kam sa onedlho vydala. Čo je, čo zízate?“


  Všetci na Corgoňa upierali krajne pochybovačné pohľady.


  „Chceš nám tvrdiť,“ ozval sa strážmajster Hajda a podráždene brnkol do strún, „že fašiangové maškary vymyslela tvoja mater?“


  „Presne ako vravím.“


  „Ako je potom možné, že maškarný sprievod máme aj u nás na Morave? Najmenej od čias, keď bol môj dedo chlapec?“


  „Chceš povedať, že klamem?“ zachmúril sa Corgoň.


  „Len sa pýtam, ako je možné, že tvoja mama vynašla niečo, čo už vtedy mali úplne všade, dokonca aj v nemeckých mestách?“


  „Odkukali to od nás. Prvý maškarný sprievod sme usporiadali v Nitre.“


  „Nie v Čake?“


  „Nie! V Nitre, vravím!“


  „Lebo Nitra je stred sveta.“


  „O tom niet sporu. V Nitre sídlili pyšné kniežatá, keď zvyšok Uhorska obývali iba Tatári v stanoch z konských koží.“


  „Tatári?“


  „Tatári.“


  „Ja som zase počul, že za dávnych čias nitrianske kniežatá slúžili tým moravským.“


  „Vezmem ti tú lutnu a roztrieskam ju na tvojej drzej kotrbe.“


  „Dotkni sa jej čo len končekom prsta a ráno ťa nájdu v priekope s podrezaným gágorom.“


  „Ty jeden moravský...“ zdvihol sa Corgoň z peľasti, ale v tej chvíli sa otvorili dvere a vietor chrstol na podlahu dažďovú spŕšku.


  „Kapitán!“ zastal na prahu strážnik v plášti a klobúku. „Plukovník si vás žiada. Aj s Vran... s pánom Vraninom.“


  „Voronin,“ opravil ho kozák, vyklepal popol z fajky na plech pred pieckou a vstal. „Volám sa Voronin.“ Podišiel k poslovi. „Viem, čo si chcel povedať. Začul som, že ma voláte Vrana. Niežeby mi to prekážalo, len je to sprostosť. Voron je po vašom krkavec. Aj toto tu,“ vytiahol šašku na piaď z pošvy a ukázal jej zdobenú hlavicu, „je krkavec.“


  „Keď ti raz podobná potvora vyzobe oči,“ zašomral Báthory a pretiahol si cez hlavu kapucňu plášťa, „bude ti srdečne jedno, aký druh to je.“

  Vo veliteľskom prístrešku na bastióne hriala prenosná piecka, ale aj tak tam bolo chladno, mokro, neútulne. Báthory sa vonkoncom netešil na to, že tu strávi nočnú službu. Okrem Pia sediaceho za stolom bol prítomný Gábor Horvay, veliteľ hajdúchov.


  „Páni,“ privítal plukovník dvojicu, „už dva dni od vás nemám nové správy.“


  „Jednoduchá príčina, don Pio,“ vystrel sa Báthory z úklonu. „Nič nové sme nezistili. Viete sám, že ani dôkladná prehliadka celej posádky k ničomu neviedla.“


  „Pravda, neviedla,“ priznal knieža. „Ale vy ste si zaumienili, že zistíte totožnosť toho mŕtveho z kazemát.“


  „Je to zložité, pane. Vrah mu zničil tvár, potom ho doriadili potkany a navyše telo oškvŕklo počas výbuchu a ohňa, keď Turci zaútočili cez podzemný tunel...“


  „Výhovorky. Ale na tom nezáleží. Už viem, komu mŕtvola patrila.“


  Báthory a Voronin neskrývali prekvapenie. Z Pia prešli pohľadom na Horvaya, pretože tento zvrat očividne súvisel s jeho prítomnosťou. Bol to tvrdý chlap, ktorého len tak niečo nevyviedlo z miery, ale teraz v jeho očiach badali zmätok.


  „Don Pio,“ vysúkal zo seba, „obávam sa, že sa mýlite. Ten mŕtvy, ktorého našli v podzemí pred tureckým útokom, nemohol byť Korniš. Sikul bol nažive ešte niekoľko dní potom...“


  Plukovník ho umlčal netrpezlivým gestom. „Vyvodzovanie záverov nechajte na zasvätených, hajtman. Teraz len zopakujte kapitánovi, čo ste hlásili mne.“


  Veliteľ hajdúchov sa zachmúril.


  „Jeden z mojich mužov sa stratil,“ povedal stroho. „Sikulský strelec menom Vasile Korniš. Do pevnosti prišiel s oddielom zo Sedmohradska.“


  Báthory šibol pohľadom po kniežati. Pio len mierne nadvihol obočie.


  „Pokračujte, hajtman.“


  „Akoby sa vyparil. Alebo, ako sa začalo povrávať medzi mojimi chlapmi, akoby ho uchytil čert.“


  „Poverčivé reči o diabloch a ancikristoch sú neprípustné,“ zašomral Pio. „Dozrite na to, hajtman.“


  „Rozumiem, pane. Tak či onak, po Kornišovi zostalo len jeho ošatenie a výzbroj.“


  Báthory si pre zmenu vymenil pohľad s Voroninom.


  „Včera ráno Vasile nenastúpil do služby na Ernestovej bašte,“ nadviazal Horvay. „Myslel som, že zadrichmal, nuž som poňho poslal strážmajstra. Na prični však Korniš nebol. A ako sa v priebehu dňa ukázalo, ani nikde inde. Stratil sa uprostred noci. Keď ho strážmajster nevysnoril ani v krčme či pri voľaktorej pobehlici, začalo mi to vŕtať v hlave. Ako viete, do včera rána bola silná turecká delostreľba. Ak Vasile z nejakého dôvodu vyliezol na hradby a trafila ho nepriateľská guľa...“


  „To by ste jeho ostatky našli medzi padlými pri jamách,“ skočil mu Báthory do reči. „Zberači mŕtvych sú dôslední, zabudnuté telá môžu spustiť nákazu.“


  „Viem. Dal som to preveriť a Vasile nebol ani medzi nebožtíkmi. Začal som pomýšľať na možnosť, že zradil. V noci dajako zliezol z hradieb a prebehol k Turkom. Také pokusy tu už boli. Dnes však za mnou prišiel dragúnsky kapitán Kratinoha a, čuduj sa svete, podáva mi balík s hajdúskou čapicou, dolománom, čižmami, opaskom a zbraňami. Či vraj netuším, komu to patrilo. Hneď som si spomenul na Korniša a zavolal Sikulov, čo s ním slúžili. Potvrdili, že sú to Vasileho veci. Pýtam sa teda Kratinohu, odkiaľ ich má. Vraj ich jeden z dragúnov našiel v stajni oproti Českej bašte. V noci nahovoril sedliacku dievku, aby ho za groš potešila. Zatiahol ju do stajne a v sene náhodou objavili zakutané veci. Našťastie to bol poctivý chlap a rozhodol sa nález nahlásiť. Kratinoha podľa zvrškov rozoznal, že patrili nejakému hajdúchovi a prišiel za mnou. Odvtedy si s tým lámem hlavu. Kam sa Vasile podel? Ako keby sa vyzliekol donaha, veci schoval do sena a odišiel nevedno kam. Vy poznáte vysvetlenie, páni?“


  „Zašli ste do tej stajne?“ ignoroval jeho otázku Báthory. V očiach mu poskakovali malé nedočkavé ohníky. Od Lippertovej vraždy sa Ileana neukázala, ani nijako neprejavila. Z mysle mu však neschádzala, práve naopak, bol z vedomia jej blízkej prítomnosti čoraz nervóznejší. Teraz sa konečne črtala nádej na zvrat.


  „Poslal som tam strážmajstra,“ prikývol Horvay. „Dôkladne prehľadal miesto nálezu, dokonca dal prehádzať seno, či tam niekde neleží aj Vasileho telo. Na jeho šatách síce nebola žiadna krv, ani diera po guľke či čepeli, ale sú aj iné spôsoby, ako zniesť chlapa zo sveta. Zišlo mi na um, že naňho mohli zaútočiť, akurát keď bol s nejakou ženou. To by vysvetľovalo, prečo sa vyzliekol. Viete, mali sme taký prípad u nás v Koložvári. Dvojica lupičov – kurva a hrdlorez. Ona si vyhliadla chlapa s ťažkým mešcom, vlákala ho do temnej uličky a tam už striehol jej kumpán, ktorý kunčafta zaklal a obral...“


  „K veci, hajtman,“ vyzval ho Pio.


  „Potom som si uvedomil, že lúpež nedáva zmysel. Medzi Vasileho vecami zostali aj také, ktoré by zlodej určite zobral. Handžár s peknou hlavicou, opasok s tepanou prackou a nákončím...“


  „Čo peniaze?“


  „Váčok chýbal, ale som si skoro istý, že ho uchmatol ten český dragún, ktorý veci našiel. Tak či onak, keby Korniša zmárnili kvôli koristi, neozbíjali by ho o všetko? Šabľa, čižmy, vybíjaná torba, plstený kalpak s pierkom za sponou – všetko má svoju cenu. Nuž som rozmýšľal, čo za tým môže byť. A zišlo mi na um, že si Vasile niečo spravil sám. Mohol sa pomiasť na rozume. Uprostred noci ho čosi posadlo, vyzliekol sa dohola a potom šiel a zmárnil sa. Možno skočil z hradieb a utopil sa v bahne, v noci napršalo do priekopy a...“


  „Vojenská choroba?“ prerušil ho Pio.


  „Prečo nie, pane? Mnohí jej podľahnú, tobôž pri takomto dlhom obliehaní. Melanchólia prerastie do trudnomyseľnosti, skľúčenosti a napokon do zúfalstva a znechutenia životom.“


  To Báthoryho zaujalo. „Prejavovalo sa to u Korniša? Bol v poslednej dobe iný ako predtým?“


  „Veruže bol, kapitán. Patrí k mojej kompánii už vyše roka a vždy to bol bodrý chlapík, rád si vypil, zažartoval, zaspieval. Ale v posledných dňoch akoby z neho čosi vysávalo dušu. Zostal málovravný a utiahnutý, bočil od ostatných a mimo službu sa osamote potĺkal nevedno kde. Vojenská choroba, nepochybne. Jeho veselú povahu zlomila beznádej. Neuniesol hrôzy, čo tu zažívame, a rozhodol sa s tým skoncovať.“


  Báthory znovu významne pozrel na knieža aj Voronina. Kozák prikývol – nebolo pochýb.


  „Kapitán, máte na hajtmana ďalšie otázky?“ spýtal sa Pio.


  „Nie, pane, toto mi úplne stačí.“


  „Vďaka, hajtman, môžete sa vrátiť k svojej jednotke.“


  „Pošlete ma preč bez vysvetlenia?“ spätil sa Horvay. „Nie som slepý, pane, vy traja zjavne viete viac. O čo tu ide? Kam sa podelo Kornišovo telo? Čo mám povedať svojim mužom?“


  „Nič, veliteľ. Pretože ani my nemáme jednoznačné odpovede. Je zbytočné šíriť dohady a fámy.“


  „Súvisí to s tým, čo sa stalo farárovi? Podozrievate Korniša, že v tom bol nejako zapletený? A prečo ste sa domnievali, že mu patrilo to telo, čo sa našlo v kazematách? To nedáva zmysel, Vasile bol vtedy ešte zaručene nažive...“


  „Hajtman!“ zarazil ho Pio prísnejšie. „Kapitán Báthory vec znovu prešetrí a potom vás oboznámime. To je všetko. Odchod!“


  Veliteľ hajdúchov zovrel čeľuste, ale Báthory a Voronin jeho nástojčivý pohľad neopätovali a Savojčan sa tváril neoblomne.


  Keď Horvay namosúreným krokom odišiel, Báthory prikročil bližšie k Piovmu stolu.


  „Niet pochýb, pane. Vasile Korniš už pekných pár dní leží v bezmennom hrobe za františkánskym kláštorom. Jemu patrilo to telo s rozdrvenou tvárou, ktoré hrýzli potkany v kazematách. Ileana si vzala jeho podobu a vydržala s ňou až do včerajšej noci. Preto sa zdal Korniš jeho druhom i veliteľovi čudný, zmenený, tajnostkársky – v skutočnosti to už bola barónka. Lenže teraz si našla novú podobu. Ešte ako Korniš niekoho stretla v stajni, zamordovala ho, prezliekla sa zaňho, Sikulove veci zahrabala do sena a von už vyšla s novou tvárou.“


  „Ešte sa potrebovala zbaviť tela,“ pripomenul Voronin. „Nech už sa premenila na kohokoľvek, musela sa postarať, aby sme nenašli – alebo aspoň nespoznali – jeho mŕtvolu.“


  „Stalo sa to uprostred noci,“ pokrčil Báthory plecami. „Našla spôsob, ako telo niekam zašantročiť.“


  „A sme zase tam, kde sme boli,“ zavrčal Pio podráždene. „Nemáme potuchy, kto sa na nás díva očami Vlčice. Ak je na celej tej veci s premieňaním vôbec niečo pravdy.“


  „Pane, nie sme naspäť na začiatku,“ rozmýšľal Báthory nahlas. „Niečo sa zmenilo...“


  „Barónka,“ uškrnul sa Voronin.


  „Musela mať dôvod, prečo na seba vziať novú podobu. Riskovala ďalšiu vraždu, musela sa nenápadne zbaviť tela... nie, toto nepodstúpila len preto, že ju omrzelo byť sikulským žoldnierom. Myslím si, že sa snažila o... povýšenie.“


  „Chápem,“ zašomral Pio di Savoia. „Zrejme má plán, a aby ho uskutočnila, potrebuje byť niekým viac ako obyčajným strelcom zo Sedmohradska. Lenže už určite vie o našich previerkach. O tom, že skoro denne prezeráme všetkých dôstojníkov a ani na Radu obrany nepustíme nikoho bez preukázania, že nemá na hrudi amulet. Ako sa chce týmto inšpekciám vyhnúť?“


  Báthory sa zhlboka nadýchol... a potom dlho vyfúkol nosom.


  „Neviete,“ skrivil Pio ropušie ústa. „A nemáte potuchy, čo ďalej.“


  „Prehľadáme stajne pri Českej bašte, pane,“ navrhol Voronin. „Možno nájdeme niečo, čo hajdúskemu strážmajstrovi uniklo.“


  „Potom sa pokúsime nájsť telo človeka, ktorého tvár si Ileana privlastnila,“ dodal Báthory.


  „Bežte,“ knieža podráždene mávol rukou. „Ale pamätajte, že vás potrebujem najmä pri obrane pevnosti. Ako ste si išlo všimli, múry nášho bastiónu sú už dotlčené tak, že by po nich hravo vyliezol aj chromý.“

  Hlava osemnásta,


  v ktorej sa pohreb osmanského hodnostára zmení na vojnovú poradu. Voronin si užíva zaslúženú odmenu, ale nová hrôza s jeho pôžitkami rázne skoncuje.


  „Bohu náleží kráľovstvo nebies i zeme, On dáva život i smrť. Bez Neho nemáte dôverníka a ani nikoho, kto by vám pomohol a ochránil vás.“


  Čelebi stál pri hlave nebožtíka ležiaceho na pohrebnom kameni. Ostatní účastníci obradu vytvorili v úctivej vzdialenosti kruh. Mali sklonené hlavy a občas urobili rytmický pohyb hornou časťou tela – počas pohrebnej modlitby sa nekľakalo a nedotýkalo čelom zeme. Takisto nikto nenariekal a nelamentoval, smútok prejavovali len stroho, odmerane.


  „Každá duša okúsi smrť, no v deň zmŕtvychvstania vám bude daná odmena,“ pokračoval Čelebi. „Tí, ktorí pokánie učinili, vierou oplývali a dobro konali, uniknú ohňu a vstúpia do rajskej záhrady. To je ich víťazstvo. Život pozemský je len klamlivý pôžitok.“


  Snažil sa hovoriť bez chvenia v hlase. Keďže pochovávali významného veliteľa, pohrebu sa zúčastnila väčšina hodnostárov, vrátane samotného veľkovezíra. Köprülü stál rovno oproti dervišovi a celý čas ho uprene, zachmúrene sledoval.


  „Vy, ktorí veríte!“ zdvihol Čelebi zrak nad turbany okolostojacich mužov. „Vám budú patriť záhrady Edenu, pod ktorými tečú rieky; tam sa budete zdobiť zlatými náramkami, odievať sa do šiat z hodvábu a na ležadlách odpočívať. Budete mať hojnosť ovocia a nápojov ráno i večer a družky očistené so zrakom cudne sklopeným. Nebudete počuť plané reči, len anjeli vás privítajú slovami: Mier s tebou! Veru, taký bude raj, ktorý do dedičstva dávame tým, čo bohabojní boli!“


  Po tých slovách prítomní hodnú chvíľu mlčky rozjímali nad nebohým. Už padla tma, okolo horeli fakle a lampáše, tiene sa chveli.


  Beyko Ali paša zahynul počas pokusu dobyť ravelín pred Ostrihomskou bránou. Čelebi bol rád, že je telo umyté a zavinuté v bielom pohrebnom rubáši. Na chvíľu ho zazrel, keď ho v špinavej prikrývke doniesli ustupujúce oddiely. Guľka z kresťanskej pušky zasiahla vezíra rovno do oka a keď prešla lebkou, tak sa odrazila od tylového chrániča šišaku a pri návrate premenila hlavu na kašu. Hlava pod bielou tkaninou očividne stratila svoj pôvodný tvar.


  Čelebi o krok ustúpil. Ku kameňu pristúpili štyria rumélijskí hodnostári, medzi nimi aj Kadizade Ibrahim paša a Kara Mustafa paša, alaybeg pravého krídla Rumélie. Obaja stáli v hierarchii provincie tesne pod Beykom Alim a teraz sa uchádzali o jeho post „bega nad begmi“.


  Štvorica sa chopila drevených držadiel a zdvihla máry s telom. Nato sa v sprievode ostatných účastníkov vydala k pohrebisku severozápadne od veľkovezírovho tábora.


  Mŕtvych podľa moslimského zvyku pochovávali do zeme, bez zbytočných rituálov a čo najrýchlejšie po potvrdení smrti. Bežní vojaci nachádzali miesto posledného odpočinku priamo v zákopoch. Cintorín pre dôstojníkov vytvorili v záhrade akejsi vidieckej usadlosti, ktorá nedávno ľahla popolom.


  „Toto je len dočasný hrob, brat Ali,“ zopakoval veľkovezír aj teraz, keď muži položili máry vedľa úzkej, asi pol siahy hlbokej jamy. „Keď s pomocou Alaha dobyjeme pevnosť ďaurov, dám tvoje ostatky preniesť dnu. Uložíme ich do hrobu na jednej z bášt a nad ním vztýčime pavilón a náhrobok pripomínajúci tvoje skutky a hrdinskú smrť. Prisahám pri Prorokovi!“


  Telo položili na pravý bok s tvárou obrátenou k Mekke. Potom každý z prítomných pristúpil k jame a hodil do nej tri hrste hliny. Medzitým Čelebi odriekal stručný súhrn nebožtíkovho života. Skrývala sa v tom malá pasca, pretože Beyko Ali paša počas obliehania krétskej Kandie prebehol na stranu nepriateľa a niekoľko rokov bojoval v službách Benátčanov. Až keď sa stal veľkovezírom Fazil Ahmed Köprülü, Beyko vyjednával o návrate výmenou za milosť. Časom sa mu podarilo striasť znamenie zradcu, dokonca sa predvlani stal vezírom celej Rumélie.


  Čelebi vo svojej reči Beykovo „benátske obdobie“ šikovne obišiel. Zatiaľ telo zahrabali a na nízky rov umiestnili dočasný drevený náhrobok so základnými údajmi o mŕtvom. Čelebi opäť predniesol krátku modlitbu a recitoval verše z Koránu, ktoré sa týkali smrti a posmrtných potešení. Nakoniec muži ešte krátko mlčky rozjímali. Odmlku prerušil Fazil Ahmed Köprülü.


  „Kara Mustafa paša. Pristúp bližšie.“


  Všetci po očku fľochli na Kadizade Ibrahima pašu, pretože bolo rozhodnuté. Veľkovezír určil nového miestodržiteľa Rumélijského ejáletu, a nebol to hrdina od Parkánu, ale alaybeg pravého krídla.


  „Výsosť,“ uklonil sa Kara Mustafa paša.


  „Viackrát si dokázal svoju odvahu a vodcovské schopnosti. Menujem ťa vezírom Rumélie s dvoma tugmi.“


  „Nech ti Alah dožičí večné šťastie, nedostižný vezír nad vezírmi!“ zvolal Kara Mustafa, klesol na kolená a otrel tvárou hlinu z veľkovezírových čižiem.


  Kadizade Ibrahim paša nehol brvou, nezbledol ani neočervenel od potláčanej zlosti. Čelebi zazrel v jeho očiach iba záblesk istého trpkého pobavenia.


  „Hoci toto nie je vhodná chvíľa ani miesto,“ povedal Köprülü, „vojská Rumélie nesmú ani chvíľu zostať bez veliteľa. Zajtra sa dostav do môjho stanu na slávnostné menovanie, kde ťa zahrniem darmi a patričnými poctami...“


  „Si sultánom štedrosti, môj pane!“


  „...ale už teraz sa ujmeš velenia vo východnom tábore a ukážeš svoju tvrdú ruku. Beyko Ali paša zomrel v hrdinskom, no neúspešnom boji. Ďalšie zlyhanie je neprípustné! Ravelín a valy pred Ostrihomskou bránou sú stále obsadené prekliatymi bezvercami. Aby Sari Hüseyin paša mohol konečne zaútočiť na Forgáčovu baštu, nesmie byť ohrozovaný strelcami z ravelínu. Dávam ti za úlohu, Kara Mustafa, aby si dobyl predmostie a posunul naše pozície až k priekope.“


  „Tvoj rozkaz, môj meč, výsosť! Nech ma anjel smrti zvrhne do večného ohňa, ak nesplním toto poslanie!“


  „Okrem toho treba v rumélijskom vojsku zaviesť prísny poriadok. Dopočul som sa, že z východného tábora v čoraz väčšom počte utekajú jazdci. Napriek môjmu zákazu jazdia po kraji a zhromažďujú jedlo a korisť bez toho, aby odovzdali príslušný podiel dívánu a sultánovi.“


  „Môj pane,“ ozval sa náhle Kadizade Ibrahim paša a urobil krok vpred, „dovoľ mi osloviť tvoju vznešenosť.“


  Köprülü sa naňho pozrel ako na švába v pilafe. „Nechcem počuť žiadne výhovorky, Kadizade. Ty sám si sa vzoprel mojej vôli a povolil si nájazd sipáhiov a sekbanov na okolie Nitry. Myslíš, že o tom neviem?“


  „Nemienim sa vyhovárať, môj pane. Chcem hovoriť pravdu, ako nám káže Písmo. Tí, ktorí pravdu prinášajú a za ňou si stoja – hľa, tí sú bohabojní.“


  „Pravdu o viere,“ zahundral veľkovezír.


  „Pravdu nám dáva Pán a lži a bludy sú mu odporné. Preto budem hovoriť úprimne, výsosť. Muži naozaj utekajú. Jazdci i pechota. Ale nielen z rumélijského tábora. Počul som aj o zbehoch zo severných a západných rajónov.“


  „Pozor na jazyk, Kadizade!“


  Nikopolský sandžakbeg na chvíľku sklopil zrak. „Zbehovia sú hodní opovrhnutia a zaslúžia si tvrdý trest, môj pane. Ale príčinou dezercie nie je zbabelosť. Vojsko hladuje. Muži ma každý deň prichádzajú žiadať o chleba či aspoň vrecko ryže. Inak vraj nebudú mať silu ďalej bojovať.“


  „To znie ako vzbura,“ zavrčal Köprülü.


  „Môj pane, ak nevládzu bojovať, ako by sa mohli vzbúriť? Prosia o poživeň a s rovnakou požiadavkou teraz ja predstupujem pred tvoju tvár. Potrebujeme jedlo. Potom pre slávu Boha a padišacha dobyjeme ravelín pred východnou bránou a vrhneme sa na hradby!“


  Veľkovezír skrivil ústa a chcel niečo odvrknúť, ale vtedy sa ozval Köse Ali paša.


  „Výsosť, udatný sandžakbeg vraví pravdu.“ Ako zvyčajne, nahluchlý vojvodca hovoril nepatrične hlasno. „Vojsko už netrpí iba nedostatkom, kvári ho hlad. Preto muži ukradomky opúšťajú tábor a snoria po všetkom, čo by mohli zjesť. Dokonca sa mi priznali, že zjedli aj svinské mäso.“


  „Čože? Neslýchané rúhanie!“


  „Prijmi to ako dôkaz, že sú naozaj zúfalí, môj pane.“


  „Poslal som ťaviu karavánu po zásoby do Ostrihomu. Boli to však zradcovia a rozutekali sa.“


  „Odvtedy uplynulo veľa dní.“


  „Jedla bude opäť dostatok,“ zvýšil Köprülü hlas. „Už čoskoro sa Tatári a ostatní jazdci vrátia s bohatou korisťou, otrokmi a plnými vozmi potravín. Kurd Ahmed paša s dvesto dobrudžskými jazdcami prekročil Váh a najneskôr do dvoch dní privezie zásoby.“


  „Alah ťa žehnaj, veľkolepý vezír! Tento prísľub upokojil moje srdce. Uhorsko je krajina oplývajúca hojnosťou, navyše je čas žatvy, preto muži len ťažko nesú bremeno oddanosti, keď im škvŕka v žalúdkoch.“


  Noc pretrhol záblesk, vzápätí začuli zadunenie. Hodnostári sa ako jeden muž obzreli k pevnosti. Juhozápadný výbežok hradieb osvetlili mihotavé svetlá. Zazneli ďalšie výbuchy a výstrely, rozľahlo sa vzdialené cvendžanie poplašného zvonu, zavrešťali poľnice.


  Veľkovezír sa zamračil a náhlivo vykročil. Smútočné zhromaždenie sa pred ním najprv rozostúpilo a potom opäť zhŕklo do sprievodu za jeho pätami.


  Spoločne vystúpili na neveľkú vyvýšeninu, odkiaľ mali dobrý výhľad na tábor i pevnosť.


  „Biela bašta,“ zašomral Köprülü. Tak Osmani nazývali Fridrichov bastión. „Čo sa to tam deje? Hlásenie!“


  „Môj pane,“ pristúpil k rozložitej siluete veľkovezíra výrazne štíhlejší Kibleli Mustafa paša, zodpovedný za juhozápadný rajón.


  „Rozkázal si dnes v noci zaútočiť na Bielu baštu?“


  „Nie celkom, výsosť.“


  „Čo to znamená?“


  „Dnes mala skupina odvážnych bojovníkov nebadane vyjsť z približovacieho zákopu a odstrániť koly v priekope. Ako vieš, pri päte hradby je palisáda, ktorá nám bráni...“


  „Viem,“ uťal Köprülü. „Zdá sa ti, že uspeli? Že zostali nebadaní?“


  Miestodržiteľ Damasku sa nevdojak nahrbil. V jeho tmavých očiach sa odrážali záblesky výstrelov a vybuchujúcich granátov, ale aj prudko šľahajúci oheň z olejových fliaš a smolných hrncov, ktoré obrancovia palisád zvrhávali na hemžiacich sa útočníkov v priekope.


  „Prekliati ďauri,“ zasyčal Kibleli.


  „Neviňme zo všetkého bezvercov,“ zahriakol ho Köprülü. „Za každý neúspešný útok, za každé zlyhanie nesie zodpovednosť aj niekto na našej strane. Z priekopy práve v celých rojoch odlietajú duše mučeníkov do raja.“


  „Môj pane...“


  „Mlč. Ty si vydal rozkaz, aby do priekopy vstúpili hneď po zotmení?“


  „Výsosť...“


  „Odpovedz! Ty si to rozkázal?“


  „Áno, vznešený serdár.“


  „Mali to skúsiť neskôr. Po polnoci, nadránom, v čase, keď pozornosť ďaurských hliadok na hradbách ochabne. Vtedy by mali väčšiu nádej uspieť. Takto si ich poslal na smrť.“


  „Môj pane...“


  „Prestaň s tým! Zlyhal si, Kibleli Mustafa. Tento útok je len ďalšie plytvanie životmi gaziov. Biela bašta je naša brána do pevnosti, ty sám si mi tvrdil, že je to najslabšie miesto opevnenia. Napriek tomu sa ti doteraz nepodaril ani jeden úspešný prienik, nevztýčil si naše vlajky na hradbách. A keby len to, nedobyl si ani ten prekliaty plot pod múrom. Vkladal som do teba väčšie nádeje.“


  Kibleli Mustafa paša klesol na kolená. „Odpusť nehodnému, veľkomožný vezír nad vezírmi!“


  „Už nevelíš útoku na Bielu baštu. Tvoje povinnosti prevezme Sührab Mehmed paša. Ty hneď ráno odídeš na západ. Vezmeš si polovicu damaských jazdcov, tri stotiny kozákov a päť dobývacích diel. Zaútočíš na hrad, ktorý ďauri nazývajú Hlohovec. Stráži prístup k Váhu a tamojšie oddiely neustále podlo zabíjajú našich gaziov na ceste za korisťou. Hrad patrí prašivému Forgáčovi. Keď sa ho zmocníš, akoby si mu vrazil dýku do srdca. Vykonaj to a opäť na teba budem hľadieť s priazňou.“


  „Ďakujem ti, veľkorysý vezír! Prisahám na mená štyroch kalifov, že v svojej duši prebudím ostrie meča!“


  „Už by bolo načase. Môžeš odísť. Chystaj sa na výpravu.“


  Len čo sa skrúšený Kibleli Mustafa paša vzdialil, veľkovezír sa otočil k šedivému bosnianskemu vezírovi.


  „Ctihodný Köse Ali paša, tvoja taktika sa neosvedčila.“


  „Môj pane?“ zvolal starý vojvodca, akoby veľkovezíra nepočul.


  „Viem, že si týmto spôsobom dobyl sedmohradský Varadín, ríša na tvoje hrdinské víťazstvo nikdy nezabudne. Podkopal si varadínske múry a výbušninami ich odpálil, až sa časť hradieb zrútila. Dúfali sme, že týmto spôsobom pokoríme aj Újvár. Lenže ako vidíš, naši gaziovia umierajú po stovkách a nepriateľské múry stále stoja.“


  „Výsosť, táto taktika si vyžaduje veľkú trpezlivosť...“


  „Trpezlivosť znamená čas a ten nemáme. Prekliatec Zrínsky, nech mor zahubí jeho deti, porazil naše vojsko na chorvátskych hraniciach a smeruje do Orta Madžar. Jeho príklad by mohol vyburcovať tunajších veľmožov, aby proti nám konečne postavili jednotné vojsko. Ak sa tak stane, budeme nútení ustúpiť do Ostrihomu a Újvár zostane v rukách ďaurov. To nedopustím!“


  „Pane, hradby Újváru sú pevnejšie ako varadínske. Majú hrubšie múry i valy za nimi, stoja na masívnych drevených pilieroch zapustených do zeme, o hlbšej priekope ani nehovorím...“


  „Bezverci sú učenliví ako opice, ctihodný Köse. Pamätajú si, ako sme zborili varadínske hradby a dávajú si pozor, aby sa to nezopakovalo.“


  „Podarilo sa nám prekopať do chodieb pod kurtinou...“


  „Ale zaplatili sme za to životmi mnohých serdengečtiov. Vymyslel som iný spôsob, ako hradby zdolať.“


  „Dychtíme po tvojej múdrosti,“ zvolal Köse Ali paša bez badateľných pochybností či zatrpknutia v hlase. Starý veliteľ sa vedel dokonale ovládať.


  Köprülü sa otočil k pevnosti a prešiel pohľadom od temných severných úsekov až k rušnému, ohňami osvetlenému juhozápadu.


  „Strieľame zo siedmich batérií na sedem rôznych miest. Zbytočné. Musíme sa sústrediť na jedno, najviac dve miesta. Presunieme väčšinu kanónov na juh, proti najslabším baštám.“


  „Aj bačalušu, výsosť?“ spýtal sa Gürdžü Mehmed paša.


  „Najmä tú. Hneď ráno do nej zapriahnete kone a odtiahnete ju na šiance pred Bielou baštou. Na tú sa oboríme silnou paľbou, až kým múry nebudú deravé ako plášť starého žobráka. Takisto rozstrieľame palisády pod hradbami.“


  „A potom, môj pane?“


  „Pripravíme všetko na útok azabov a janičiarov. Ako pokračuje budovanie násypov na prechod k hradbám?“


  „Kedykoľvek zmĺknu delá,“ referoval Mehmed paša, „najmä pod rúškom tmy, muži vytvoria živú reťaz cez šachty v glacise a znášajú do priekopy vrecia s hlinou, drevo, sutiny z predmestia, snopy raždia a tŕstia...“


  „Dobre. Sústreďte úsilie na dva násypy – k Bielej a k juhovýchodnej bašte. Zároveň nech otroci a tí, čo nemôžu bojovať, zhotovujú dlhé rebríky. Na dĺžku musia mať toľko, ako hradby Újváru na výšku, teda aspoň šesť siah. Keď delá vytvoria prielom v múre, musí byť pechota pripravená na útok.“


  „Múdry plán, výsosť. Nech ťa Alah žehná!“


  „Alah je veľký,“ odvetil Köprülü.


  „Allahu ekber,“ zopakovali okolostojaci pašovia a velitelia a sklonili hlavy.


  Ohne na úpätí Fridrichovej bašty pomaly hasli. Streľba stíchla a s ňou aj vzdialené ozveny bojového či bolestného kriku. Obrancovia odrazili ďalší útok.

  Mala asi dvadsať rokov (ona sama to nevedela presne) a pri krste dostala meno Alžbeta, ale všetci ju volali Ryšavá Betka.


  Voronin ležal vedľa nej v posteli, ešte trochu spotený, vrchovato uspokojený. Rozmýšľal, prečo chodí iba za ňou. V kúpeli, ale aj v hostincoch a pivniciach nebola núdza o ženy, ktoré za groš, alebo len za bochník chleba či tanier polievky potešili hociktorého člena posádky. Nejedna z nich takto živila celú rodinu.


  On však chodil iba za Betkou. Keď práve mala iného zákazníka, trpezlivo počkal.


  Niežeby na ňu chlapi stáli v rade. Vlasy mala hrdzavé ako líščí chvost, tvár pehavú, pleť samé znamienko. To sa považovalo nielen za škaredé, ale aj za nebezpečné – podobné ženy mali sklony k bosoráctvu.


  Voronin si musel priznať, že ani jemu sa bohvieako nepáči. Mala príliš široké boky a priveľké prsia. Vlastne sa v ničom nepodobala na Širin, o ktorej stále často sníval, a nielen počas spánku.


  Ale možno práve o to išlo. Že mu Betka v ničom nepripomínala stratenú lásku.


  Okrem toho, bola naozaj šikovná. Nielen v umeniach rozkoše. Po tom mu vždy naliala víno a zapálila čibuk. Rád sa díval, ako vyfukuje prvé obláčiky dymu, než fajku podala jemu.


  „Dnes si vraj mal veľký deň.“ Ľahla si k nemu a pritisla sa húštinkou, rovnako ryšavou ako vlasy, k jeho stehnu.


  Prikývol. „Zavolali ma na veliteľstvo.“


  „Jeho milosť osobne?“


  „Na návrh dona Pia a markíza... toho, čo velí na Forgáčovej bašte.“


  „De Grana. Volá sa Otto de Grana. Je to rodený gavalier. Dokonca aj k dievčaťu, ako som ja.“


  Stepan na dievča zaškúlil. „Bola si s ním?“


  „Skôr on so mnou. Tak ako so všetkými neviestkami v pevnosti. Muži z Itálie majú oheň v slabinách.“


  „Môj oheň je slabší?“


  Len sa usmiala a prešla mu rukou po bruchu.


  „Nuž hej, stretol som aj Forgáča,“ pokračoval Voronin. „Príliš mu to nevoňalo. Myslí si, že som turecký vyzvedač. Nuž ale predpis je predpis – ak niekto zabije nepriateľského veliteľa a potvrdia mu to aspoň dvaja svedkovia, z toho jeden dôstojník, patrí mu odmena. A mne to potvrdilo aspoň päť chlapov, vrátane mušketierskeho kapitána Schlech... Schlechthala?“


  „Schlechtenthala.“


  „Toho.“


  „Tiež si na ňom lámem jazyk. Teda... na jeho mene.“


  Voronin na Betku opäť zagánil, ale aj tentoraz ho odzbrojila širokým úsmevom.


  „Takže si zabil saracénskeho veliteľa?“


  „Nie toho najvyššieho. Köprülü sa bojov osobne nezúčastňuje. Je ako dobre vypasený brav, bol by príliš ľahký cieľ.“


  „Tak koho si trafil?“


  „Niekoho významného. Agu alebo bega, možno dokonca pašu. Velil útoku na Ostrihomský ravelín. Keď to tam začalo vyzerať zle, privolali posily z celej pevnosti, najmä strelcov. Nechceli, aby to dopadlo ako so západným ravelínom. V jednej chvíli som zazrel chlapa v honosnom pancieri a šišaku. Obklopený sipáhiami a vlajkonosičmi, ľahko som sa dovtípil, že on dáva rozkazy. Nazdával sa, že je v dostatočnej vzdialenosti od bojiska, že mu tam za šiancami nič nehrozí. Ale ja strieľam ďalej ako ostatní. Mám lepšiu pušku.“


  „A oči ako orol.“


  „Aj to. Vravím Schlechthalovi...“


  „Schlechtenthalovi.“


  „Tomu. Vravím mu, že vidím osmanského oficiera a že ho skúsim dostať. Mušketiersky kapitán sa díva ďalekohľadom a krúti hlavou, na takú vzdialenosť nezloží chlapa ani môj najlepší strelec. Tak som si zdvihol pušku k plecu a pozorne namieril. Všetko mi prialo – bezvetrie, slnko svietilo do chrbta... Skrátka a dobre, trafil som ho. Rovno do hlavy. Padol ako podťatý a chvíľu nato Turci zatrúbili na ústup.“


  „Čo na to povedal Schlechtenthal?“


  „Nič.“


  „Nič?“


  „Len si zložil klobúk, zatočil ním a uklonil sa mi ako veľmožovi.“


  „Fíha! Si hrdina dňa.“


  Voronin sa uškrnul a pokrčil plecami.


  „Dostal si odmenu?“ privinula sa Betka tesnejšie.


  Vyfúkol dym. „Ako je predpísané.“


  „Všimla som si,“ jagali sa jej oči, „že máš dnes ťažší mešec.“


  „Mal som. Už si mi ho vyprázdnila.“


  „Myslím ten druhý mešec,“ lupla očami po jeho veciach prehodených cez operadlo stoličky.


  „Ach, ten!“ hral kozák hlúpeho, pričom cedil smiech cez zuby. Načiahol sa k svojmu opasku a vylovil z malej koženej torby mešec. Nebol príliš objemný, ale keď si ho nadhodil v dlani, ozvalo sa zvučné zaštrnganie.


  „Koľko?“ vyzvedala Betka.


  „Desať dukátov.“


  „Fíha!“


  Voronin jej podal čibuk, aby mohol prstami oboch rúk povoliť šnurovanie na mešci a vybrať odtiaľ ligotavú mincu s portrétom cisára Leopolda. Betka na ňu civela ako na úlomok kríža z Golgoty.


  „Už ti niekto niekedy zaplatil zlatom?“ spýtal sa Voronin.


  Pozrela mu do očí, zvážnela, dokonca vyzerala trochu vyplašene. „O takých veciach sa nežartuje. Dukát má veľkú cenu. Za svoje služby som dostala najviac strieborniak – grajciar alebo groš. A to som sa musela veľmi snažiť. Pán markíz de Grana...“


  „Dobre, dobre. Dosť o tom fičúrovi. Zapamätaj si, že prvý chlap, ktorý tvoje služby ocenil zlatom, bol donský kozák. Stepan Dmitrijevič Voronin zo stanice Černograd.“


  „Naozaj?“ vydýchla. „Môžem?“


  „Kým si to nerozmyslím.“


  Vychmatla mu mincu z prstov a chvíľu ju tuho zvierala v dlani, akoby sa bála, že jej ju zase vezme. Až po chvíli päsť roztvorila a vypúlila oči na lesklé koliesko.


  „Pán ti to oplať, Stepan Voronin. Neviem, čím som si to zaslúžila.“


  „To nie je splátka, ale preddavok.“


  „Za zlatku budem mesiac iba tvoja.“


  „A vieš, že som presne na čosi také myslel?“


  „Lenže mužov v pevnosti je omnoho viac ako žien a dievčat, a majú svoje potreby a túžby...“


  Voronin sa natiahol a plesol ju dlaňou po holom zadku.


  „Ty cundra!“


  Najprv sa zamračila, ale potom sa k nemu pritúlila a druhýkrát ten večer prebudila jeho mužnosť.


  Akurát boli v najlepšom, keď niekto dôrazne zaklopal na dvere.


  „Čo je?“ zhúkol Voronin.


  „To som ja,“ ozval sa Báthory.


  „Nedáme ti spať? Už len chvíľu...“


  „Musíme ísť. Niečo sa stalo.“


  Betka zovrela kozáka stehnami. „Neopováž sa prestať!“


  „Dopekla!“ zahromžil a začal sa pohybovať rýchlejšie.


  „Čakajú nás,“ naliehal Báthory za dverami.


  Voronin opäť zaklial, tentoraz sprostejšie.

  Na konci ulice vedúcej z námestia k Ostrihomskej bráne stáli dve budovy, ktoré patrili k najvýznamnejším strategickým bodom v pevnosti – mlyn a pekáreň. Obe mali hrubé kamenné múry a boli umiestnené tak, aby ich čo najmenej ohrozovala nepriateľská streľba z predpolia. Strechy mali podmurované a pokryté pálenou škridlou, podobne ako zbrojnica či prachárne na bastiónoch – nesmela ich prebiť žiadna turecká strela, najmä výbušná či žeravá, pretože požiar by spôsobil neslýchanú pohromu. Všetci vedeli, aký nebezpečný je múčny prach.


  „Počul som, že mlyn poháňa zázračný stroj,“ poznamenal Voronin.


  „Neviem, či zázračný,“ odvetil Báthory, „ale rozhodne dômyselný.“


  „Videl si ho?“


  „Raz som bol vnútri, pred rokmi, keď som tu slúžil prvýkrát. Je tam konský gápeľ, ktorý roztáča trinásť kolies. Nad všetkým sa hojdá ozrutné kyvadlo, pomáha udržiavať stroj v chode. Prevody roztáčajú tri žarnovy. Pravdupovediac, keď sa to všetko dá do pohybu a z niekoľkých sít sa začne sypať múka rôznej hrúbky, človek žasne.“


  „Dúfajme, že ho nikto nepoškodil. Zastav prídely chleba a kaše a posádka sa na druhý deň vzbúri.“


  Do mlyna i pekárne sa vchádzalo jednou bránou. Odkedy sa rozchýrilo, že v pevnosti je záškodník, vchod dňom i nocou strážila dvojčlenná hliadka. Dnes tu však bolo rušnejšie – pred bránou stála skupina dragúnov. Báthoryho s Voroninom zastavila, ale potom ich bez dlhých rečí pustila dnu.


  Klenutý podchod viedol na dvor medzi mlynom a pekárňou. Tam ich čakal Albrecht von Hagen. Stál nad telom prikrytým plachtou s veľkou krvavou škvrnou. Vedľa mŕtvoly sedel so zvesenou hlavou ďalší muž v dragúnskom odeve a chvejúcou sa rukou kedy-tedy zdvihol k ústam čutoru.


  Podplukovník svojím výrazom robil česť prezývke, ktorá mu nedávno prischla. Spod zvyčajnej masky chladu a odmeranej prísnosti však presakovalo márne potláčané zdesenie. Tvár mal sivú, akoby ho preskočila Smrtka.


  „Už som videl veľa vojnových ukrutností, veci také odporné, že ani nejestvujú slová, ktoré by ich opísali, ale toto...“ Náhrobok sa zhlboka nadýchol a stlmil hlas. „Jedna vec je, keď chlapa roztrhá kartáčová strela z húfnice, vybuchne pri ňom granát alebo naňho vylejú vriacu smolu. Privykol som na všetko, čo dokáže spáchať človek na človeku. Lenže toto tu nie je dielo ľudskej bytosti. Panebože, obracia sa mi z toho žalúdok. Ešte viac z pomyslenia, ako málo chýbalo, aby mlyn zachvátil požiar.“


  „Kto je to?“ kývol Báthory bradou na zakryté telo.


  „Toto tu je strážca. Vykrvácal z podrezaného hrdla. Hovorím o druhej obeti, tá leží u seba v izbe.“ Hagen zdvihol zrak k pavlači, ktorá obiehala prvé poschodie pekárne. Stáli na nej ďalší dvaja strážcovia z dragúnskeho regimentu. Vo viacerých oknách sa svietilo, z domu sa ozývali kroky a búchanie dvier, Báthory zachytil aj ženské vzlykanie.


  „Prokop Kratinoha,“ dodal Hagen. „Dragúnsky kapitán.“


  „Vaša pravá ruka.“


  Podplukovník prikývol. „Prišiel do pevnosti so mnou a donom Piom. Zastupuje ma vo velení na Českej bašte. Vlastne... zastupoval. To, čo sa mu dnes stalo, je mimo akúkoľvek pochybnosť čin rovnakého páchateľa, ako smrť otca Lipperta. Viem, že vás dvoch poverili vyšetrovaním, nuž som vám poslal správu. Chcete vidieť jeho ostatky?“


  „Nechceme,“ zaškľabil sa Voronin.


  „Ale musíme,“ doplnil Báthory. „Predtým nám povedzte, čo sa tu prihodilo. Vravíte, že len tak-tak podarilo odvrátiť požiar?“


  „Poporiadku. Kratinohovi dnes s úderom večerného zvona skončila služba. Najprv zašiel do hostinca, dal si večeru a dve-tri holby piva. Po nejakom čase sa pobral k pekárni. Ako dôstojník mal nárok na samostatnú izbu, ale keďže náš pluk prišiel do pevnosti ako posledný, zháňali nám ubytovanie, kde sa dalo. Jemu sa ušla izba nad pekárňou.“


  „Nie zlé miesto,“ uznal Voronin a zhlboka nasal vzduch. Namiesto nevábnych pachov, ktoré dráždili čuch kdekoľvek v pevnosti, sa tu vznášala vôňa čerstvo upečeného chleba. Kozákovi zaškvŕkalo v žalúdku.


  „Treba povedať,“ nadviazal Hagen, „že hoci bol Kratinoha výborný vojak, spoľahlivý a dochvíľny, mal svoje slabosti. Ak trochu poznáte ľahkomyseľnú českú povahu...“


  „Nejaký čas som študoval v Prahe. Pivo, karty, pridlhé rozhovory.“


  „A ženy. V Kratinohovom prípade hlavne ženy. Skoro každý večer – pokiaľ naňho nevyšla nočná služba – si sem priviedol radodajné dievča. Dnešok nevynímajúc.“


  Kapitán a kozák na seba pozreli.


  „Zamordovala ho žena?“ spýtal sa Báthory.


  „Jeho a strážcu. A nebyť šťastnej náhody, mohlo to dopadnúť horšie. Omnoho horšie. Vy tú vrahyňu poznáte? Neprekvapilo vás, že spomínam ženu.“


  „Viaže nás mlčanlivosť,“ zavrtel hlavou Báthory. „Nechceme, aby sa po pevnosti šírili nepodložené fámy.“


  „Na to už je trochu neskoro, nemyslíte? Po smrti otca Lipperta sa už beztak povráva, že tu vyčíňa diabol.“


  „Presne o to tej suke ide,“ povedal Voronin. „Preto vraždí a neľudsky zohavuje telá. Snaží sa šíriť strach.“


  „A darí sa jej to,“ zašomral Hagen. „Keď k tomu prirátam ustavičné osobné prehliadky, rozopínanie košieľ na poradách, hľadanie akéhosi bosoráckeho amuletu... celá pevnosť žije v neistote.“


  „Aj preto o dnešnom zločine musí vedieť čo najmenej ľudí,“ zdôraznil Báthory. „Kto videl kapitánovu mŕtvolu?“


  „Ja, tí dvaja muži na pavlači a tuná Houška,“ kývol na strážcu sediaceho pri druhových ostatkoch.


  „Dobre. Nikto ďalší do tej komnaty nevstúpi. Tí, čo už telo videli, musia odprisahať, že o tom nebudú rozprávať. Celkom vážne, pod hrozbou trestu.“


  „Zastavíme tým šírenie klebiet a strašidelných skaziek?“


  „Nie, ale aspoň čiastočne ich obmedzíme. Vráťme sa k dnešnému incidentu. Houška?“


  „Pane?“ zdvihol dragún hlavu.


  „Hovorí s vami dôstojník,“ napomenul ho Hagen.


  „Prepáčte, pane.“ Houška sa postavil. „Ešte sa mi z toho všetkého podlamujú nohy.“


  „Kapitán Kratinoha dnes prišiel v spoločnosti ženy,“ načal Báthory.


  „Áno, pane.“


  „Nepreverili ste jej totožnosť?“


  „Pane, kapitán si sem často vodil kur... ženy. Takmer každý večer.“


  „Takže nie. Nezisťovali ste, čo je tá pobehlica zač.“


  „Nie, pane.“


  „Je zakázané, aby do priestoru mlyna a pekárne vchádzali cudzie osoby. Nariadenia sa v posledných dňoch sprísnili.“


  „Viem, pane, ale pokiaľ taká osoba sprevádza oficiera... Čo sme mali robiť? Povedať kapitánovi: Odpusťte, pane, ale musíme vašu spoločníčku vykázať? Okrem toho, vyzerala celkom neškodne.“


  „Ako to?“


  „Nuž, viete, kapitán Kratinoha si potrpel na mladé mäsko. Ani táto dievčinka nemala viac ako šestnásť. Štíhla. Tmavé vlasy.“


  „Čo oči?“


  „Už bola tma a v svetle lampáša...“


  „Chápem.“


  „Ale neskôr, keď na nás zaútočila, som v jej očiach čosi pobadal. Čosi... zlé. Nepríčetné. Akoby bola posadnutá peklom.“


  Báthory prikývol. „Ako došlo k útoku?“


  „Asi hodinu po tom, čo kapitán s tou ženou vošli, sme zvnútra začuli výkrik...“


  „Mužský, ženský?“


  „Muž. Ale nebol to kapitán Kratinoha. Rýchlo sme odomkli bránu a vbehli dnu. V podjazde sme sa zrazili s mlynárovým synom. Krvácal a kričal čosi o ohni a diablici s nožom...“


  „Šuhaj sa mi priznal, že po nociach tajne chodil za jednou slúžkou,“ zamiešal sa Hagen. „Ohromná náhoda, pravý Boží zásah. Na ceste od milenky zazrel v miestnosti s mlynským náhonom svetlo. Nazrel tam a pristihol cudzie dievča, ako vyberá z lampáša sviečku a chystá sa zapáliť seno, ktoré tam mali pre koňa, čo ťahá gápeľ. Keď ju okríkol, otočila sa k nemu a vtedy zbadal, že je celá od krvi. Vytiahla nôž, vrhla sa naňho a bodla. Našťastie nie smrteľne. Podarilo sa mu ju odsotiť, je to mocný mladík. Vrazila do steny a spadla. On vybehol na dvor a kričal na ratu. Stráže mu bežali oproti. Houška, pokračujte.“


  „Ponáhľali sme sa do mlyna,“ poslúchol dragún. „Vrahyňu sme nikde nevideli, ale zo sena v kúte už šľahali plamene. Začali sme hasiť, to bolo v tej chvíli dôležitejšie. Vtom sa dievčina znova ukázala, ani neviem, kde sa dovtedy skrývala, naraz sa zjavila ako šelma či démon, zozadu zaútočila na Svátka a v mihu ho podrezala od ucha k uchu. Strhol som z pleca karabínu a namieril na ňu, ale bola rýchla ako had. Trafil som len dvere, ktorými vybehla na dvor. Bol by som ju prenasledoval, ale to seno stále horelo, nuž som sa musel vrátiť. Keď sa mi podarilo plášťom zadusiť plamene, utekal som von, na ulicu, ale po diablici už nebolo ani chýru.“


  „A potom sa šiel pozrieť do Kratinohovej izby,“ uzavrel Albrecht von Hagen a znovu zdvihol pohľad k pavlači. „Prepáčte, ale nepôjdem tam s vami, kapitán. Stačilo mi vidieť to raz.“


  Báthory zafučal a pokynul Voroninovi. Po drevených schodoch vyšli na ochodzu. Dvaja dragúni im uvoľnili cestu k odchýleným dverám Kratinohovej spálne. Vošli.


  Keď o niekoľko minút vyšli naspäť na čerstvý vzduch a zostúpili na dvor, boli rovnako bledí ako podplukovník Náhrobok.


  „Dopekla,“ zaklial Voronin a odpľul si.


  „Čo je to za ženu, páni?“ vypytoval sa Hagen. „Videli ste, čo tomu chudákovi urobila. A podľa všetkého zmárnila aj farára. Musí byť posadnutá diablom.“


  „To srdce...“ Báthory si odkašľal. „Všimli ste si ho? V umyváku.“


  „Ten krvavý chuchvalec? Podľa vás je to srdce?“


  „Nie celé, samozrejme. Len zvyšok.“


  „Ale čo s ním... počkajte, kapitán, hádam mi nechcete tvrdiť, že ho...“ Prusovi sa to slovo zaseklo v hrdle.


  „Zjedla. Zožrala. Rozkmásala zubami.“


  „Panebože.“


  „Potom mu vylúpla oči a vymiškovala ho ako brava.“


  „To sa nedalo prehliadnuť. Neviem, kam sa podela jeho mužská pýcha. Snáď nezjedla aj tú.“


  „Nie. Vopchala ju do tej diery po srdci.“


  „Och... Všemohúci. Teraz som rád, že som telo neskúmal až tak podrobne.“


  „Dala si záležať,“ zavrčal Voronin. „Z Kratinohu urobila Kratihlavu.“


  Nikto jeho temný žart neocenil.


  „Zaujímalo by ma,“ uvažoval Báthory, „či sem prišla zabiť kapitána, alebo skôr podpáliť mlyn.“


  „Jedno s druhým,“ mienil Voronin. „Prekliata striga.“


  „Ostatky spracú muži, ktorí ich už videli,“ navrhol Hagen. „Nech sa k nim nedostane nikto ďalší.“


  „Zapotia sa, kým tam upracú. Všetka tá krv na podlahe a na stenách, rozťahané vnútornosti...“


  „Nemusia to vyglančiť dočista. Nechám izbu zapečatiť. Nikto tam nevojde, kým sa toto obliehanie neskončí.“


  „Dobrý nápad.“


  Hagen šiel vydať rozkazy a Báthory a Voronin si mohli pohovoriť medzi štyrmi očami.


  „Takže teraz je z nej akási pouličná dievka s tmavými vlasmi?“ mračil sa kozák.


  „Prinajmenšom večer ňou bola,“ pokrčil Báthory plecami. „V tejto chvíli už môže byť niekým iným. Podľa všetkého sa dokáže zmeniť aj spätne. Kedykoľvek na seba vziať hociktorú podobu, čo už raz nosila. Videl som, ako sa jej vrátila vlastná tvár. Zrejme sa môže znovu stať aj sikulským strelcom alebo... Julianou.“


  „Mám v tom zmätok,“ priznal sa Voronin. „O čo jej ide? Predpokladali sme, že bude postupovať hore. Že Korniša vymenila za nejakého dôstojníka. Namiesto toho sa zjaví ako tá posledná žobrácka fľandra. Ani dragúnskeho kapitána očividne nezabila preto, aby si privlastnila jeho podobu.“


  „Pravda. Keby chcela vystupovať ako on, zmárnila by ho potajme, na nejakom skrytom mieste, a zbavila sa tela. Hm. Vidím v jej konaní istú logiku.“


  „Naozaj?“


  „Nezabúdaj, že je prefíkaná. Vie, že sme začali preverovať posádku. Že pred každým zasadaním Rady obrany musia všetci prítomní ukázať, či nemajú na hrudi prikvačený bosorácky medailón...“


  „A preto radšej nosí tvár bezvýznamného dievčaťa?“


  „Nedáva to zmysel? Stala sa akousi bedárskou sirotou, ktorá sa pokojne môže stratiť aj na niekoľko dní, trebárs zaliezť do dákej podzemnej kobky, a nikto si to nevšimne. Nikomu nebude chýbať. Táto podoba je dokonalý úkryt.“


  „Bola. Do dneška. Teraz na zoznam podozrivých osôb pripíšeme aj tmavovlasú pobehlicu vo veku okolo šestnásť rokov. Celá posádka dostane výstrahu, aby si na takú osobu dávala dobrý pozor.“


  „Zbytočne. Ona veľmi dobre vie, že to urobíme. Zaobstará si novú tvár.“


  „Dočerta. Koho?“


  Kapitán bezradne rozhodil rukami. „Vyzerám ako jasnovidec?“


  [image: nadpis]


  Hlava devätnásta,


  v ktorej sa k pevnosti pod rúškom noci snažia preniknúť posily. Krátky boj v predpolí ukončí smrtiaca strela. Michal sa dozvie, že sa stal obeťou krutej hry.


  Plavili sa väčšinu noci, usilovne veslovali proti prúdu, najprv kúsok hore Váhom a potom po kľukatej Nitre. Z Komárna do Újváru to bolo po vode zhruba dvadsať míľ, pričom lode za hodinu zvládli čosi vyše dvoch. Vyrazili preto podvečer, aby sa do cieľa dostali ešte za tmy.


  Nasady boli štíhle veslice s jedným sťažňom, dlhé asi dvanásť siah. Do každej sa okrem základnej posádky zmestilo tridsať až štyridsať mužov, ako aj dve ľahšie delá, jedno na prove, druhé vzadu. Nasady tvorili základ dunajskej flotily, ktorá mala v Komárne hlavný prístav – Michal Báthory tam okrem štyridsiatich menších lodí videl kotviť pol tucta bruchatých, ťažko ozbrojených galér. Celkovo ich bolo v cisárskom loďstve dvadsať. Plavili sa po Dunaji a bránili prieniku osmanských lodí k Prešporku a Viedni. Zatiaľ úspešne.


  „V Újvári som svojho času slúžil,“ rozprával hajtman Borina. Sedeli s Michalom Báthorym na kormovej lavici prvej nasady, za nimi sa už len lodivod opieral o vŕzgajúce kormidelné veslo. „Akurát v čase, keď tam bol poručíkom váš pán otec. Krátko po vozokanskej bitke, tej som sa tiež zúčastnil, namojdušu, slávne víťazstvo. Váš otec, ale to isto dobre viete, tam zachránil grófovi Forgáčovi život. A popritom, ako keby sa mu jeden hrdinský skutok málil, v ľútom súboji zmárnil ostrihomského sandžakbega Aliho, obávaného hrdloreza. Veru, veru, veľký honor. Musíte praskať pýchou, že ste synom takého bohatiera.“


  Michal zažmurkal. Prebdel väčšinu noci, ale nakoniec ho pohľad na pravidelný pohyb veslárov ukolísal a začali mu klipkať oči.


  „Áno, som hrdý,“ zachripel nepresvedčivo. Sedel zakrútený v plášti a v skutočnosti myslel na otca v iných súvislostiach.


  Uplynulo iba niekoľko dní a on sa čoskoro vráti tam, odkiaľ tak unáhlene zdupkal. Pretože nič iné to nebolo. Útek. Musel si to priznať, keď mu hlava vychladla a pocity sa v ňom usadili ako kal vo vode. Len preto sa prihlásil za posla – aby sa dostal preč. Nedokázal sa dívať, ako žena, do ktorej sa tak hlúpo zaľúbil, prijíma objatie iného muža, navyše jeho otca. Mimoriadne ironická zhoda okolností.


  V prvom záchvate žiarlivosti, v presvedčení, že celkom samučičký čelí nepochopeniu a neprajnosti celého sveta, si najprv želal, aby v tomto poslaní zlyhal. Nezáležalo mu na doručení posolstva. Nech ma radšej cestou skántria Tatári, vravel si. Potom však zachránil sedliacke dievča, podarilo sa mu odovzdať list Montecuccolimu a v Prešporku sa osobne stretol s palatínom. Zrazu v ňom skrsla celkom iná predstava. Stane sa... nuž, ak nie hrdinom, tak aspoň človekom so zásluhami. Privedie do Újváru posily a možno tak prispeje k záchrane pevnosti. Otec a hlavne Juliana sa naňho budú dívať s uznaním.


  Ale čo potom? vŕtalo mu v hlave teraz, keď sa naozaj približovali nocou k Újváru. Čo si si myslel, trkvas? Že krásna pani Beličová odstrčí tvojho otca a zahrnie priazňou teba, pretože si doručil jeden list a priviedol stopäťdesiat hajdúchov, ktorí sotva zvrátia priebeh obliehania?


  Nič sa nezmenilo. Vracia sa do tej istej situácie, z ktorej pred niekoľkými dňami zdúchol. Dáma jeho srdca zostáva v náručí iného muža a on je stále rovnaký chumaj, zaľúbené chlapčisko, ktorým neovládateľne lomcujú túžby. Kruto sa mýlil, keď sa mu zdalo, že za tých pár dní na cestách potlačil žiarlivosť, získal nadhľad a ovládol svoje pocity. Voda sa opäť sčerila a víril v nej kal. Michal zreteľne cítil, ako sa mu všetko vracia, navyše znásobené hanbou – otec i Juliana nepochybne vedeli, že sa za posla prihlásil v zaľúbenej pomätenosti. Budú sa naňho dívať s posmechom alebo (ešte horšie) s ľútosťou.


  Musel sa zhlboka nadýchnuť, aby premohol nutkanie preskočiť bok lode, doplávať na breh a zmiznúť v tme.


  „Namojdušu, bol som aj pri tom, keď poručík Báthory zoťal hlavu Abdullaha Toptana,“ mlel si svoje Borina a mozoľnatou dlaňou si prihládzal dlhé prešedivené fúzy. „Chýrečný osmanský bojovník, chacha, akurát tak hovno! Ledva svojím kiličom škrtol o meč vášho otca, jeho kotrba sa už kotúľala po lúke. Škoda, že poručíka potom prevelili na východ. Odvtedy som sa s ním nestretol, namojdušu, len som občas zachytil chýry o jeho skutkoch. Vraj strávil niekoľko rokov na tureckých galejach a putoval cez odľahlé pohanské končiny. Je to pravda?“


  „Je,“ prisvedčil Michal neprítomne.


  „Vlani už ale bojoval pod bánom Zrínskym na chorvátskych hraniciach.“


  „Presne tak.“


  „Namojdušu, prešiel lán sveta. Určite vám o svojich cestách veľa rozprával.“


  „Veľa,“ klamal mladík.


  „Musel tam zažiť neuveriteľné veci. Počul som aj také povedačky,“ stlmil Borina hlas, „že súperil nielen s tvormi z mäsa a kostí, ale aj... veď viete... s mohamedánskymi anciášmi.“


  Michal na veliteľa hajdúchov úkosom pozrel. „To je trochu zveličené, pán hajtman, ale áno, spomínal aj veci, ktoré ťažko rozumne vysvetliť.“


  „Čo napríklad?“


  „Tiene mŕtvych. Jazdcov z pekla, ktorých nezabije ani bodnutie do srdca.“


  „Kriste, stoj pri nás,“ prežehnal sa hajtman od plstenej čapice s pierkom za sponou až po šerpu na páse.


  Blížili sa k Újváru. Vedeli to podľa toho, že rieka, doteraz tečúca zo severu na juh, sa zvrtla a lode teraz plávali takmer rovno na východ. Na čeleni každej z piatich veslíc sa hojdal lampáš; chvejivá žiara osvetľovala príkre brehy lemované dole tŕstím, hore húštím a stromami – Nitra tu tiekla v koryte zahĺbenom niekoľko siah pod okolitú rovinu. Nebyť toho, zrejme by už videli svetlá v osmanskom tábore či na hradbách pevnosti.


  „Dnes je akosi ticho.“ Borina vstal a chytil sa lana, napnutého medzi kladkou na konci lode a vrcholom sťažňa. „Tureckí topčiovia oddychujú. Po minulé noci rúbali do hradieb skoro bez prestania. Namojdušu, počuli sme ich až v Komárne – ako neprestávajúce hrmenie na severnom obzore.“


  Hajdúsi na lodiach precitali z driemot, ozýval sa nervózny šepot a cinkanie zbraní. Niekto si odkašľal a hlasno odpľul cez bočný štít.


  Michal myslel na ten nepomer. Dvadsaťtisíc a stopäťdesiat. Prvé číslo bola Forgáčova požiadavka, druhé reálne posily, ktoré na Montecuccoliho rozkaz vyslal do Újváru komárňanský kapitán, gróf Adolf Ehrenreich von Puchaim. Viac zo svojej posádky vyčleniť nemohol – po rovinách okolo ústia Váhu do Dunaja sa preháňali početné skupiny nepriateľov, najmä kozákov, Valachov a Moldavcov. Jazdci z Komárna, husári, dragúni a kyrysníci, im čelili v takmer každodenných potýčkach – vyrážali najmä zachraňovať skupiny vidiečanov, ktorí sa na úteku pred skazou zo všetkých strán zbiehali k citadele.


  Stopäťdesiat chlapov. Pravda, ešte nezomrela nádej, že sa zemepáni spamätajú, poslúchnu palatínovu výzvu a naozaj sa zhromaždia v trnavskom tábore, odkiaľ ich Pálffy povedie do boja s veľkovezírovým vojskom. Tomu však Michal príliš neveril. Už si stihol urobiť obrázok o náture uhorských šľachticov. Za istých okolností boli schopní až absurdne hrdinských, priam nadľudských skutkov, stávali sa skutočnou, živou „hradbou západu“. Inokedy pripomínali húf malicherných rozhádaných truľov.


  V húští na brehu začvirikal vták. Michal natiahol krk a pozrel sa na východ. Zvuk ich varoval, že noc sa kráti a nebo na východe čoskoro zosivie.


  „Je najvyšší čas,“ povedal aj Borina. „Tamto!“ ukázal vľavo.


  Do koryta rieky ústila zo severu akási blatistá struha. Bezpochyby jarok, čo mal odvádzať prebytočnú vodu z priekopy. Nasady sa k nej natočili, hoci tu nemali veľa priestoru na manévrovanie. Kýly rozhrnuli pobrežné tŕstie, zaškrípali na štrku a piesku.


  „Hajde, bratia!“ zavelil Borina.


  Hajdúsi preskakovali nízke boky lodí a po plytčine sa brodili k brehu. Na hlavách mali plstené a kožušinové čiapky, sem-tam klobúk či ukoristenú prilbu, oblečené pestré dolomány, kabanice i krúžkové panciere, v rukách karabíny a pištole, za šerpami a opaskami šable a fokoše, ale aj balty s väčším ostrím a dlhšou násadou. Nepočetné lodné posádky postupne odstrkovali nasady naspäť do prúdu a vystierali trojuholníkové plachty, aby sa bez meškania vydali na spiatočnú plavbu.


  Michal sa držal blízko hajtmana. Spolu prešli uličkou v zástupe bojovníkov na vyvýšené miesto na brehu, odkiaľ uvideli pol míle vzdialené hradby. Na tmavej mase žmurkali drobné svetielka fakieľ a lampášov.


  „Modlime sa, aby ravelín pred Ostrihomskou bránou stále držali kresťania,“ povedal Borina, šťukol kohútikom karabíny, odklopil ocieľku a nasypal na panvičku dávku prachu. Potom vážne kývol na mladíka.


  „Veďte nás, pán Báthory.“


  Michal nič nepovedal, len vytiahol spod plášťa dvojhlavňovú dolepku a rázne vykročil. Snažil sa pôsobiť smelo a odhodlane, hoci opak bol pravdou.

  V rozvalinách voľakedajšieho predmestia sa už schovať nemohli. Ešte pred niekoľkými dňami, keď sa Michal prvýkrát zakrádal k pevnosti, dali sa rozoznať ulice a tvary domov. Nič z nich nezostalo. Delostreľba z pevnosti ich načisto rozrumila, aby sa v nich osmanské orty a bölüky neskrývali počas útokov na východný ravelín. Zostali len kopy sutín, rozdrveného muriva, polámaných trámov. A aj tie postupne mizli, pretože Turci ich cez zákopy odnášali a odvážali k priekope, v ktorej sa snažili vytvoriť násyp pre útok pechoty. Okrem toho oproti Forgáčovej bašte stavali masívny val. Michal aj pri mizernom osvetlení videl, že za tých pár dní sa viditeľne zväčšil; nepotrvá dlho a Turci z neho začnú vodorovne ostreľovať pozície obrancov na vrchole hradieb.


  „Nikde nikoho,“ zašomral Borina. „Namojdušu, nebyť tých ohňov tamto pri rieke,“ kývol hlavou do tmy na východe, kde zopár chvejivých svetiel naznačovalo polohu osmanského tábora, „jeden by sa nazdal, že to pohania vzdali a s dlhými nosmi odtiahli naspäť za Dunaj.“


  „Sú tam,“ ubezpečil ho Michal. „Síce ich nevidno, ale od rieky sa až k priekope ťahá sieť zákopov a približovacích štôlní. Sú plné ozbrojencov, najmä janičiarov. Tam, vidíte?“


  Hajtman vystrčil hlavu spoza kopy raždia. Komárňanskí hajdúsi sa presunuli na rúbanisko, ktoré zostalo po husto rastúcich stromoch – Turci ich vyťali na stavbu mostov, podpier v zákopoch či palisád chrániacich delostrelecké batérie.


  „Namojdušu,“ potvrdil Borina, že vidí pohybujúce sa svetlo uprostred zdanlivo pustého priestranstva. Vyzeralo to ako pekelná žiara v zemskej pukline, ale bola to iba nočná hliadka, čo s lampášom alebo fakľou v ruke prechádzala zákopom.


  „Počúvajte, bratia,“ otočil sa hajtman k svojim pobočníkom, „medzi nami a ravelínom leží dobrej štvrť míle voľného pľacu. Namojdušu, niet sa tam kde schovať. Ak nás pohania zazrú a spustia paľbu, môžeme urobiť len jedno – utekať, čo nám budú nohy stačiť.“


  Muži kývali hlavami, nikto nič nevravel.


  „Takže to urobíme takto: Severne od nás je cesta, čo vedie od rieky k bráne pevnosti. Vyjdeme na ňu a pekne v dvojstupe sa pohneme k ravelínu. Rezko, ale potichu, nikto ani muk, nedupte a železo si držte tak, aby necvendžalo. Koľko prejdeme, toľko prejdeme. Skôr či neskôr nás saracénske hliadky začujú a spustia poplach. Len čo k tomu dôjde, vezmeme nohy na plecia. Je to jasné? Dobre. Oznámte to ostatným. Friško, lebo čochvíľa Turkov zobudí zavýjanie zvolávajúce k rannej modlitbe.“


  Prikrčení desiatnici sa rýchlo rozišli k svojim oddielom. Borina pozrel na Michala.


  „Pre vás mám ťažkú úlohu, mladý pán Báthory...“


  „Viem. Pôjdem dopredu a oznámim váš príchod.“


  „Ste bystrá hlava. Keď sa z tmy pred ravelínom znenazdajky vynorí stopäťdesiat ozbrojencov, posádke ako prvé napadne, že je to ďalší osmanský útok. Potrebujeme, aby o nás vedeli, kryli nás streľbou a včas nám otvorili poternu. Zvládnete to?“


  „Áno.“


  „Bude to nebezpečné a namojdušu, bol by som nerád, keby syn Kornela Báthoryho prišiel k úhone akurát pod mojím velením...“


  „Zvládnem to,“ zopakoval Michal, narovnal sa a vytiahol pištoľ.


  Borina si ho premeral a prikývol. „Boh s vami.“


  „Aj s vami, hajtman.“

  Tma sa zmenila na šero a hoci bolo ovzdušie čisté, matný prísvit vnucoval dojem, že krajinu prikryla hmla. Vtáky už veselo štebotali a, ako správne predpovedal Borina, čoskoro sa k nim pridajú muezíni. Síce tu nemali minarety, z ktorých by sa ezán patrične rozliehal, ale ako sa Michal počas krátkeho pobytu v pevnosti stihol presvedčiť, ich volanie k modlitbe bolo aj tak prenikavé a dokonca aj obrancovia podľa neho určovali čas na striedanie hliadok.


  Michal sa krčil za zvyškom tehlového múra. Keby stál, siahal by mu sotva po pás. Srdce mu búšilo a celou bytosťou sa sústreďoval na to, aby nedýchal príliš nahlas.


  Asi dve siahy od neho sa tiahol úzky približovací zákop. Smeroval k pevnosti a slúžil ako spojnica medzi výrazne širšími paralelami, vyhĺbenými vodorovne s opevnením.


  Zo sapy vychádzalo slabé svetlo a tiché hlasy. Michal zaňuchal tabakový dym.


  Dvaja muži, zrejme nočná hliadka, o niečom trkotali. Michal zachytával slová podobné češtine či hornozemskej slovenčine. Odhadoval, že sú to Chorváti. Ako počul, mnoho ich slúžilo vo vojsku bosnianskeho Ali pašu.


  Kým tam trčali, nemohol sa pohnúť. Zatínal zuby a v duchu tých dvoch preklínal. Poturčenci horší Turka. Zradcovia, čo kynožia vlastný druh.


  Znovu sa pozrel na východ. Vzduch sa rozjasňoval, obzor vystúpil ako zreteľný čierny obrys na pozadí čoraz svetlejšieho neba. Komárňanskí hajdúsi sa už určite pohli. Ak tu zostane trčať, dorazia k ravelínu neohlásení a obrancovia na nich spustia paľbu...


  Zo zákopu zaznel šramot a hlasy sa postupne vytrácali. Michal vyzrel z úkrytu. Svetlo v sape sa vzďaľovalo.


  Vďaka ti, Všemohúci!


  Ešte chvíľku počkal, aby mal istotu, že ho nezačujú, potom prikrčene vykĺzol spoza múra. Rýchlo, ale opatrne kľučkoval medzi sutinami. Dostal sa na okraj priestranstva, ktoré oddeľovalo zrúcaniny predmestia od Ostrihomskej bašty. Už bolo dosť svetla, aby videl, v akom zúboženom stave je ravelín – z tehlovej plenty skoro nič nezostalo, otvárali sa v nej desivé trhliny a prielomy, zvyšky múra pokrývali čierne šmuhy od ohňa a navrchu boli namiesto znivočených predprsní vztýčené provizórne palisády a zátarasy zo šiancových košov. Napriek tomu nad ravelínom stále viseli zástavy s dvojhlavým orlom a forgáčovskou kráľovnou.


  Michal sa zhlboka nadýchol. Čakal ho najnebezpečnejší úsek. Janičiarske hliadky aj posádka ravelínu ho budú mať ako na dlani.


  S krátkou nečujnou modlitbou na perách vyskočil spomedzi sutín a rozbehol sa k ravelínu.


  Práve vtedy sa kdesi na brehu Nitry ozvalo volanie k rannej modlitbe.


  Michal nezastal, ani len nespomalil. Nikým nespozorovaný dobehol k blatistej priekope pri päte ravelínu; bola plná sutín, pováľaných kolov a smrdela ako jama pekelná – smolou, sírou a spáleným ľudským mäsom.


  „Otvorte!“ zakričal po nemecky. „Otvorte brány!“


  Popri južnom líci ravelínu prebehol k miestu, kde sa černela železom skutá poterna, výpadová brána. Čuduj sa svete, drevený most pred ňou tam stále bol, hoci obhorený. Junák po ňom predupotal, pričom výzvu zopakoval po maďarsky.


  „Kto tam?“ ozvalo sa zhora. Nemčina, akiste mušketieri.


  „Michal Báthory, syn kapitána Kornela Báthoryho! Kapitán Schlechtenthal ma pozná, dajte ho hneď zavolať. Prichádzajú posily! Stopäťdesiat hajdúchov z pevnosti Komárno pod velením hajtmana Borinu! Pripravte sa na kryciu paľbu!“


  Pre zdôraznenie Michal zabúchal na bránu hlavicou pištole.


  Na ravelíne vypukol rozruch. Krátko nato k Michalovi doľahla vrava z tureckej paralely na priestranstve pred baštou. Vzápätí tresol prvý výstrel a guľka sa s hvizdnutím odrazila od armovania rovno nad poternou; mladíkov klobúk zasypali úlomky muriva. Klesol do podrepu a namieril na osmanské pozície dolepku, no nevystrelil – iba by plytval strelivom.


  Na výstrel zo zákopov pohotovo odpovedalo niekoľko muškiet na ravelíne. Janičiari nelenili a vzápätí už guľky lietali oboma smermi.


  Za Michalom učupeným vo výklenku brány zazneli zvuky odomykania, hrkot reťazí, vrzgot odsúvanej závory. Obzrel sa práve vo chvíli, keď sa z medzery odchýlenej poterny vysunula hlaveň pištole a jej ústie sa zastavilo tesne pred mladíkovým nosom. Zdvihol ruky, dolepka namierila na nebo.


  „Som Michal Báthory,“ zopakoval. „Adam Forgáč ma pred niekoľkými dňami poslal s listom do tábora maršala Montecuccoliho. Na jeho rozkaz vyslal gróf Puchaim z Komárna rotu hajdúchov. Čochvíľa dorazí, otvorte bránu!“


  Ako na potvrdenie jeho slov zapraskali výstrely na predmestí a rozľahol sa bojový pokrik hajdúchov. Brána sa otvorila dokorán a vyšli z nej dvaja mušketieri. Spolu s Michalom sledovali, ako sa zo šera v predpolí vynára dvojstup ozbrojencov.


  Streľba z osmanských zákopov zhustla, ale posádka ravelínu už pochopila situáciu. Nad Michalom ohlušujúco zaduneli dve delá a krátko nato sa pridali húfnice v strieľňach palisád na glacise.


  „Hajtman!“ vykríkol mladík, keď na čele hajdúchov spoznal Borinu. „Sem sa!“


  Hajtman dorazil k mostíku, ale zastal pred ním a povzbudzoval okolo prebiehajúcich mužov, aby sa ponáhľali dovnútra.


  „Hajde, hajde! Boh je s nami, zvládli sme to!“


  Kým medzi ravelínom a zákopmi svišťalo olovo i železo, prúd hajdúchov mizol v úzkom tuneli výpadovej brány. Aj Michal pritisnutý k stene čakal, kým sa kompánia dostane dnu.


  Borina šiel posledný. Naverímboha vystrelil z karabíny smerom k zákopom, zvrtol sa a so smiechom plným úľavy prebehol po moste.


  „Namojdušu, to bolo o chlp. Stratili sme len asi...“


  Čapica mu odfrkla spolu s temenom hlavy, okolo sa rozprskli kúsky lebky a mozgu. Hajtman sa zrútil ako podťatý, tvrdo narazil do okraja mosta a zvalil sa do priekopy pod ním.


  „Kristepane!“ zvolal Michal a zhrozene zaspätkoval do tieňa brány. Dvaja mušketieri ho schmatli za ramená, vtiahli dnu a šikovne vráta zavreli a zamkli.


  Mládenec ešte hodnú chvíľu stál ako obarený. Z prejazdu k nemu doliehali zmätené otázky hajdúchov. Neodpovedal, pred očami sa mu opakoval škaredý zásah do Borinovej hlavy. Michal sa mu akurát díval do tváre a tak videl tú bleskovú premenu živého výrazu na mŕtvolnú ochabnutosť. Z hajtmana šmahom vyletela duša.


  Možno sa ňou nemal tak často zaklínať.

  Z hlavnej paloty na veliteľstve sa rozliehalo Forgáčovo hromženie. Počuli ho až pred bránu, kde Kornel Báthory sedel na kuse rozbitého múra, čo sa sem zrútil z rozstrieľaného poschodia. Na perách mu pohrával neurčitý úškrn.


  „Len sa nesmej, bratku,“ zagánil naňho Voronin, opierajúci sa o švédsku kresadlovku. „Zlé správy pre grófa sú zlé správy pre nás všetkých.“


  „Viem. Nesmejem sa. Ale nemôžem si pomôcť – keď ten trkvas zúri, robí mi to dobre. Bez ohľadu na príčinu.“


  „Aj ty dokážeš byť malicherný.“


  Báthory pokrčil plecami. Voronin si vybral z kútika úst náustok čibuku.


  „Okrem toho, čistí tam žalúdok tvojmu molodcovi.“


  „Nečistí, nemá dôvod. Michal urobil, čo bolo treba. Doručil žiadosť o pomoc. Forgáč soptí nad odpoveďou, ktorú mu šuhaj doniesol.“


  Kozák si znovu potiahol z fajky a nosom vyfúkol dym. „Stopäťdesiat chlapov.“


  „Stoštyridsať,“ spresnil Báthory. „Jedenásť mužov padlo, kým sa dostali k ravelínu. Vrátane hajtmana; schytal to do hlavy tesne pred bránou.“


  „Aspoň dúfam, že to bola turecká guľka.“


  „To niekedy ťažko určiť. Vraj tam bol riadny zmätok. Ale mŕtvemu môže byť jedno, odkiaľ strela priletela.“


  „Poldruha stotiny,“ zopakoval Voronin s povzdychom.


  „Vedeli sme, že nepošlú dvadsaťtisíc vojakov, ako Forgáč žiadal. Vraj toľko chlapov nemá ani celé Montecuccoliho vojsko. Stoštyridsať hajdúchov nie je málo. V našej situácii.“


  „V našej situácii,“ odcrkol si kozák pomedzi zuby, „je každá posila dobrá. Uznávam. Ale na záchranu pevnosti to stačiť nebude.“


  „Nie. To asi nie.“


  Forgáčov hlas konečne stíchol. Onedlho vrzli dvere, vstupnou halou zazneli kroky a z brány sa vynoril Michal.


  „Molodec,“ usmial sa naňho Voronin.


  „Stepan.“ Podali si ruky a krátko sa objali, tľapli si dlaňami po pleciach.


  Báthory vstal. Mladík si ho premeral.


  „Otec.“


  „Žiješ. Zvládol si to. Rád ťa vidím.“


  Kapitán urobil krok k synovi, ale Michal očividne nemienil zvítať sa s ním ako s kozákom. Namiesto toho vytiahol z pútka na bandalieri dolepku a podal ju otcovi pažbou napred.


  „Vďaka. Zišla sa mi. Pri Váhu som natrafil na Tatárov.“


  „Len si ju nechaj. Ešte ju budeš potrebovať, obávam sa.“


  Michal zvraštil obočie, ale mykol plecom a vrátil pištoľ tam, kde ju mal doteraz.


  „Tam vnútri,“ ozval sa Voronin, „sa na teba zniesli hromy a blesky. Počuli sme grófa až sem. Ale tak už to chodí s poslami zlých správ.“


  „Nepriniesol som iba zlé správy,“ namietol Michal. „Hoci je pravda, že posily sú slabé a Montecuccoli po veľkých stratách na Váhu presunul vojsko do tábora za prešporským mostom...“


  „Doriti,“ uľavil si Báthory. „Teraz už Tatárov nič nezastaví.“


  „Vraj horia všetky dediny až po breh Moravy,“ prikývol Michal ponuro. „Ale palatín vyhlásil novú insurekciu. Pod hrozbou krvavého ražňa. Pálffy je v tábore pri Trnave a zbiera nové vojsko.“


  „Na to by som sa nespoliehal. Najmä teraz, keď sa po všetkých panstvách od Hrona až za Karpaty rozlieva tatárska pliaga...“


  „Možno zemepánov povzbudí, že prichádza Zrínsky.“


  Báthorymu sa rozšírili oči. Pozrel na Voronina a obom sa zdvihli kútiky úst.


  „Zrínsky? Myslel som, že má dosť vlastných starostí...“


  „Už nie. Rozdrvil osmanské vojsko na chorvátskych hraniciach a hneď vyrazil na Hornú zem, aby nám pomohol proti veľkovezírovi. Tak mi aspoň povedal Wesselényi v Prešporku.“


  „Zrínsky!“ vydýchol Voronin. „To je bohatier, akému nieto páru. Takže ešte máme nádej!“


  „Len aby dorazil včas,“ kuvikal Báthory, ale ani on sa neprestal usmievať. „Ale tak či onak, toto je dobrá správa. Čo dobrá, výborná. Ale stačilo vypočúvania. Určite ledva stojíš na nohách, synak. Poď si niekam napratať brucho.“


  Michal sa rozhliadol po námestí. Srdce mu zovrelo. Za tých pár dní, čo bol preč, skaza očividne postúpila. Priestranstvo bolo rozryté ryhami po guliach a krátermi po výbuchoch, všade sa vŕšili sutiny, rozbité vozy a kusiská stromov, ktoré streľba rozštiepala ako najhoršia blýskavica. Domy po obvode rínku už väčšinou nemali strechy a niektoré z nich ani poschodia. Radnica vyzerala ako ruina opusteného hradu z čias lúpežných rytierov. Rozbitá bola aj strieška nad studňou, našťastie rumpál vyzeral nepoškodene. Dalo sa považovať za zázrak, že ešte stoja veže všetkých kostolov.


  „Vari je ešte otvorený voľaktorý hostinec?“ zapochyboval mladík.


  „To by si sa čudoval,“ zaškeril sa Voronin. „Nálada je mizerná, ale poznáš to – čím máš ťažšiu hlavu, o to ľahšie ruka dvíha džbánok.“


  „Aj vývarovne pracujú,“ dodal Báthory. „Mäso už je vzácnosť, ale obilné jamy sú stále spola plné a mlyn neúnavne melie. Pece pečú čerstvý chlieb. Práve teraz. Necítiš, ako vonia?“


  „Ňuchám len spáleninu.“


  „To smrdíme my,“ zachechtal sa Voronin. „Celý deň sa údime v čmude zo strelného prachu, po nociach lejeme z hradieb vriacu smolu, kolomaž a zemný olej. Človek sa ani nemá do čoho prezliecť – ja som rád, keď si aspoň raz za tri dni vymením spodky. Jedno dievča v kúpeli nám perie.“


  „Keď sa naješ, môžeš si pospať v mojej izbe,“ navrhol Báthory. „Je tam bezpečne.“


  Michal naňho lupol okom. „Neviem. Hádam si radšej pohľadám vlastný nocľah.“


  „Prečo?“


  „Nemal by som...“ Mládenec sa zhlboka nadýchol. „Nechcem sa stretnúť... veď vieš.“


  „S Julianou?“ spýtal sa Voronin a ponad Michalovo plece si vymenil pohľad s Kornelom.


  „Ako sa má?“ spýtal sa Michal so sklopeným zrakom.


  „Och, molodec...“ vzdychol si Voronin.


  Mladík sa k nemu zvrtol a premkla ho zlá predtucha. „Čo je? Vravte!“


  „Juliana je preč,“ povedal Báthory.


  „Preč?“ nechápal Michal. „Ako preč? Odišla?“


  „Na večnosť.“


  Michal ostal ako soľný stĺp a z tváre sa mu vytratila krv. „Panebože. Ako...“


  Voronin mu položil ruku na plece. „Najprv si niečo zajedz a hlavne vypi...“


  „Nie, dočerta! Povedzte mi to!“


  „Molodec...“


  „Prestaň s tým, Stepan. Čo sa jej stalo?“


  „Zabila ju Vlčica,“ povedal Báthory.


  Michal naňho vytreštil oči. „Vlčica? Ileana Rónayová?“


  Báthory pomaly, vážne prikývol. „A to nie je všetko...“


  „Ako sa Vlčica dostala do pevnosti?“


  „Počúvaj ma, chlapče...“


  „Nehovor mi chlapče, dofrasa!“


  „Nechaj ma dohovoriť. Chvíľu potrvá, kým to pochopíš a prijmeš. Pravda je taká, že Juliana zomrela, už keď ste nocovali v zrúcaninách jej rodného statku.“


  „Čože? Čo to... ako... nerozumiem!“ Michal sa znovu zvrtol k Voroninovi, ale ten iba smutne kýval hlavou.


  „Je to tak, molodec. Pamätáš si, ako odišla zohnať niečo pod zub a dlho bola preč? Stalo sa to tesne predtým, než sa objavil oddiel z Nitry...“


  „Ale...“


  „Keď sa potom vrátila, už to nebola Juliana. Nie skutočná.“


  „Bola to Vlčica, ktorá na seba vzala Julianinu podobu,“ dodal Báthory.


  Bledý Michal o krok ustúpil a zjavne mal čo robiť, aby potlačil triašku. Neveriacim pohľadom preskakoval z jedného muža na druhého a zjavne rozmýšľal, či nemá vidiny z vyčerpania.


  „O čom to, dočerta, obaja tárate?“ zachripel.


  „Michal,“ povedal Báthory dôrazne, „na vlastné oči som videl, ako sa Juliana premenila naspäť na Vlčicu. V noci po tom, ako si odišiel s listom, sa ma pokúsila zabiť. Máš šťastie, že nezmárnila aj teba. Pretože odvtedy, čo ste odišli z urbanovského statku, to bola ona. Barónka Rónayová. Striga premenená na ženu, ktorú máme obaja radi. Ktorú sme mali radi. Viem, že aj tebe zamotala hlavu. Že ťa... zvádzala. Vtedy to už nebola Juliana. V skutočnosti sa s tebou hrala Vlčica. Chcela medzi nás zatĺcť klin.“


  „Celkom úspešne,“ utrúsil Voronin. „Molodec, očividne si potrebuješ sadnúť. A vypiť. Poď. Všetko ti rozpovieme. Čo ako neuveriteľne ti to znie, priprav sa, že príbeh má ešte desivejšie pokračovanie.“


  Michal sa nehýbal. Napokon si jednou rukou zložil klobúk a druhou pretrel tvár.


  „Takže Juliana... pani Beličová...“ Hlas sa mu zasekol v hrdle.


  Báthory s tichým povzdychom prikývol. „Je mŕtva. Bola mŕtva, už keď ste prišli do pevnosti.“


  „Bože dobrý...“


  „Nehanbi sa, ak sa ti do očí tisnú slzy. Ja... povedal som si, že ju oplačem, až keď ju pomstím.“


  „Takže Vlčica žije?“


  „Bohužiaľ. Je v pevnosti, ale nevieme ju nájsť.“


  „Prečo nie? Ako je možné, že...“


  „Je v tom nejaké bosoráctvo,“ snažil sa vysvetliť Voronin. „Zrejme k nemu prišla v kláštore, ukradla ho tomu prekliatemu opátovi. Berie na seba podoby iných ľudí. Tých, ktorých krv preliala.“


  „A vy neviete, kým je teraz.“


  „Nie,“ zafučal Báthory.


  „Zato vieme, kde nalievajú vínovicu,“ vyhlásil Voronin a pokúsil sa o úsmev, no skoro z neho dostal do tváre kŕč. „Nič lepšie na spláchnutie takýchto správ ešte nevymysleli. Možno okrem vodky.“


  „Vínovica je dobrý nápad,“ pritakal Báthory. „Poďme.“


  Michal kráčal neisto, s neprítomným pohľadom. Muži ho viedli medzi sebou ako človeka, ktorý je odkázaný na pomoc druhých.

  Hlava dvadsiata,


  v ktorej sa Čelebi snaží uniknúť spomedzi mlynských kameňov, medzi ktorými uviazol. Namiesto toho sa pozrie do tváre neľútostného kata.


  Ako zvyčajne, po modlitbe zostal Čelebi kľačať na koberčeku, telo uvoľnené, hlava sklonená smerom k Mekke. Cez dlaň sa mu plazila modlitebná retiazka tespih, palcom posúval jednotlivé koráliky. Neboli obyčajné, z dreva či kosti, ale vybrúsené z medovo jagavého jantáru. Čelebi tento vzácny dar dostal pred skoro dvadsiatimi rokmi od Meleka Ahmeda pašu, matkinho brata, ktorý zastával hodnosť miestodržiteľa vo viacerých významných provinciách a istý čas bol aj veľkovezírom. Boli to dobré časy, keď mu Čelebi slúžil ako posol a vyjednávač a pod ochranou jeho pečate putoval po celej ríši.


  Od Melekovej smrti žil v neistote, zmietaný víchrami osudu. Len na jedno sa mohol spoľahnúť. Köprülüovci, proti ktorým jeho strýko často verejne vystupoval, budú členov jeho rodu navždy považovať za nepriateľov.


  Čelebi si tlmene vzdychol a pokračoval v odriekaní driftu.


  „...Odpúšťajúci, Podmaniteľ, Darca, Živiteľ...“


  Jantárových guľôčok bolo tridsaťtri, takže na všetkých deväťdesiatdeväť mien Boha, musel celú retiazku prebrať trikrát. Modlitbu zakončil trojnásobným „Allahu ekber“ a naposledy sklonil čelo k zemi.


  Keď sa po hodnej chvíli vzpriamil, Kadizade Ibrahim paša už mal koberček zrolovaný a netrpezlivo na Čelebiho čakal. Nad obzor sa práve vynoril žeravý poloblúk slnka.


  „Poď, evliya. Raňajky sú pripravené.“


  Pomedzi sipáhiov nikopolského sandžaku, ktorý si taktiež v tichu balili ošúchané sedždžáde, vošli do veľkého begovho šiatra.


  Raňajky boli mimoriadne bohaté.


  „Kozí syr?“ užasol Čelebi a nechtiac pri tom hlasno mľaskol, toľko slín sa mu nahrnulo do úst.


  „Je chutný, čo povieš? Jednému sa nechce veriť, že taká dobrota vzišla z rúk ďaurov. Síce nie je najčerstvejší...“


  „Práve vďaka tomu má správnu ostrosť.“


  „To áno. Včera sa Kurd Ahmed paša vrátil spoza Váhu s obrovskou korisťou. Na nejaký čas máme dostatok potravín.“


  „Áno, počul som o tej sláve. Na veľkovezírovej strane strieľali čestné salvy a konala sa veľká slávnosť. Bubny duneli až do polnoci.“


  „Kurd paša dostal Köprülüov písomný výnos, že z tejto koristi nemusí odovzdať pätinu sultánovi.“


  „Veľkorysé gesto.“


  „Myslíš? Vidím v tom skôr prefíkaný ťah. Spôsob, ako si zabezpečiť Kurdovu podporu, pričom to Fazila Ahmeda nič nestojí – veď rozdáva zo sultánovho podielu. Mal by si si zaobstarať nového sluhu, evliya. V tábore je teraz toľko kresťanských otrokov, že ich predávajú po päť gurušov.“


  „Päť gurušov? Takú lacnotu ani nepamätám.“


  „A vraj cena ešte klesne, lebo v najbližších dňoch sa vráti princ Geray spoza Bielych hôr a privedie najmenej tritisíc zajatcov.“


  „Spolu s ďalšími zásobami jedla. Gaziovia v tábore zosilnejú a reči o vzbure stíchnu.“


  Kadizade Ibrahim paša sa zamračil.


  „Dobrý postreh, evliya. Situácia sa obracia. Je to ako odliv a príliv. Tí, čo veľkovezíra ešte včera zatracovali a ohovárali, zajtra mu budú tvárami utierať čižmy.“


  „Môj strýko Melek Ahmed paša, nech je naveky velebené jeho meno, hovorieval, že v politike je to ako v manželstve. Ak chceš mať pokoj, postaraj sa o plné bruchá.“


  „Múdre slová. Áno, veľkovezír vyvíja veľké úsilie, aby si znovu získal priazeň vojska. Rozdáva štedré podiely z koristi, ktorú preňho vybojovali iní. Pri neúspešných útokoch na tvrdzu hynú najlepší synovia ríše a Köprülü bez ostychu sľubuje ich pôdu a majetky ďalším, aby tiež šli ako ovce na porážku pod ďaurskými hradbami.“


  „Zo sľubov sa krešú základy, na ktorých vyrastie chrám moci.“


  „Aj to povedal tvoj ctihodný strýko?“


  „Dovolil som si vysloviť vlastnú myšlienku, môj pane.“


  „Niekde si to zapíš, evliya, pretože je to pravda. Kurdovi Ahmedovi včera Köprülü prisľúbil, že ho menuje miestodržiteľom nového ejáletu, ktorý vytvoríme okolo dobytého Újváru. Ak ho dobyjeme.“


  „Neveríš tomu, môj pane?“


  Kadizade Ibrahim paša si strčil do úst ďalšiu hrudku slaného syra a kúsok chleba. Chvíľu zamyslene prežúval. Napokon si vzdychol.


  „Toto je určené len tvojim ušiam, evliya. Pravda je taká, že verím. Áno, dobre počuješ. Myslím si, že to nakoniec dokážeme. Ako sa ukazuje, zmena taktiky prišla v pravej chvíli. Odkedy delá bijú iba do južných bášt, každým dňom sme bližšie a bližšie k víťazstvu. Videl si v poslednej dobe Bielu baštu?“


  „Nie, môj pane.“


  „Tehlová plenta je škaredo poškodená, kde-tu sa už cez diery sype zemina z valu za múrom. Zásah z bačaluše odbil niekoľko kamenných kvádrov na hrote bašty, načo sa zrútila strážna vežička. Keď dokončíme násyp cez priekopu, budeme môcť na hradbu zaútočiť aj bez rebríkov, muži jednoducho vylezú po deravej hradbe. A juhovýchodná bašta, ktorú ďauri nazývajú Forgáčova, je v podobne žalostnom stave. Priekopa pred ňou je už zahádzaná zväzkami tŕstia a raždia, čoskoro sa po nich bude dať prejsť ako po moste. Úprimne si myslím, že víťazstvo máme na dosah.“


  Čelebi sa napil vody ochutenej citrónovou šťavou. „Ctihodný beg, si nositeľom veľkej múdrosti. Snažíš sa vidieť veci, aké naozaj sú. Nepodceňuješ svojho protivníka, ale uznávaš aj jeho prednosti a zásluhy...“


  „Ale znovu ťa žiadam, aby si to nikomu neprezradil. Najmä nie môjmu svokrovi.“ Kadizade sa uškrnul, ale Čelebi jeho úsmev neopätoval.


  „Pravda je taká, môj pane, že aj radoví vojaci veľkovezíra chvália. Možno sa k tvojim ušiam donieslo, že prestal vysedávať v stane pri plných misách, zakázaných nápojoch a čibuku s ópiom. Noc čo noc obchádza pozície gaziov a osobne ich povzbudzuje. Veliteľom rozdáva malé dary – tabak, nápoje, ovocie a chutné sladkosti.“


  „Keď som to počul, najprv som tomu nechcel veriť. Fazil Ahmed Köprülü zdvihol svoj rozkysnutý zadok, vyšiel zo šiatra a osobne sa prihovára aj nižším veliteľom či dokonca prostým vojakom? Neslýchané!“


  „Ale je to pravda, môj pane. Včera vraj navštívil zákopy pred Bielou baštou. A videli ho aj v tábore budínskeho pašu na našej strane pevnosti.“


  „Sotva sa takto zmenil z vlastnej vôle. Niekto mu to poradil a bola to múdra rada. Treba gaziov vyburcovať k väčšiemu úsiliu. Povráva sa, že proti nám ďauri zbierajú nové vojsko. Musíme pevnosť dobyť čím skôr. Ak sa to podarí, Köprülü sa stane hrdinom ríše a všetkých pravoverných. Pravý plameň džihádu. Bodaj ho démoni párali!“ Kadizade Ibrahim paša akoby prestal vnímať Čelebiho prítomnosť. „Musím niečo urobiť,“ šomral si popod nos. „Zvrátiť tento vývoj. Posielaním ohováračských listov sultánovej matke sa nič nezmení. Kým sa dočkáme odpovede, Köprülü zabodne do kresťanských krajov novú osmanskú provinciu. Jeho moc sa upevní, postaví sa na železné nohy. Treba rýchlo zakročiť. Znovu pomýšľam na jed v čaši. A čo tak šikovný strelec schopný zásahu na veľkú diaľku? Kto dokáže, že guľka nepriletela z pevnosti?“


  „Môj pane,“ ozval sa Čelebi nesmelo, „tento naničhodný derviš ti slúži ako musahib a preto ťa prosí o dovolenie vysloviť svoje myšlienky...“


  „Hovor otvorene, evliya.“


  Čelebi sa uklonil. „Ctihodný sandžakbeg, moja rada je prostá – zachovaj si rozvahu. Neunáhli sa, nedovoľ rozhorčeniu, aby poháňalo tvoje činy. Poznám ťa ako uvážlivého človeka, ale pred chvíľou akoby tvojimi ústami hovoril Šamizade Mehmed efendi. Túžba po moci by ťa mohla dohnať k jednoduchým, nepremysleným riešeniam. A to je cesta k záhube. Ani nevieš, po akom úzkom ostrí sa teraz pohybuješ.“


  Kadizade Ibrahim paša zúžil oči a skúmavo sa zadíval na derviša. Premeriaval si ho tak dlho, až to Čelebi nevydržal, zdvihol dosiaľ sklonenú hlavu a opätoval jeho pohľad.


  Útrapy vojnovej výpravy sa na sandžakbegovi zreteľne podpísali. Keď odchádzali z Nikopolu, kde bol správcom, potreboval silného koňa, aby uniesol jeho dobre živené telo.


  Časom, najmä však v posledných dňoch, viditeľne pochudol. A zostarol. Namiesto druhej brady mu na krku ovísala opálená koža podobná pergamenu. Pupok spľasol, telo sa mierne nahrbilo. Oči stratili mladícku iskru, ale nevyhasli, len sa v nich teraz prevaľoval pomalý plameň.


  „Evliya, nie som slepý,“ predniesol dôverným tónom. „Všimol som si, že ťa v poslednej dobe niečo ťaží. Hovor. Sme tu sami, nemusíš si dávať pozor na jazyk, nepotrestám ťa za úprimnosť.“


  Čelebi preglgol. „Môj pane... Buď veľmi opatrný. Radšej drž hlavu sklonenú. Vyvaruj sa akejkoľvek chyby, ktorú by veľkovezír mohol využiť, aby ťa obvinil a potrestal.“


  „Prečo, evliya? Vieš niečo, čo ja nie? Síce nepožívaš Köprülüovu priazeň, ale máš priateľov, čo sa pohybujú v jeho blízkosti. Najmä medzi vzdelancami, ktorí slúžia dívánu ako tlmočníci, pisári, kronikári...“


  „Nie som si istý, či niektorého z nich môžem nazvať priateľom. Ale áno, s viacerými sa dobre poznám. Jeden z nich sa mi nedávno prihovoril...“


  „Kto?“


  „Prosím, nežiadaj jeho meno. Podstatné je, čo mi prezradil.“


  „Už ma nenapínaj.“


  „Varoval ma, že veľkovezír vie o tvojom úsilí nahradiť ho v úrade. Vie aj o úkladoch splietaných tvojím svokrom. Tento nemenovaný priateľ mi povedal: Drahý evliya, ešte než dobyjeme túto pevnosť, Alah si vezme dušu tvojho pána. Taká je vôľa jeho výsosti veľkovezíra.“


  Kadizade Ibrahim paša dlho, dôkladne vydýchol, akoby už nemal v pláne znovu sa nadýchnuť. Tvár mal otočenú k Čelebimu, ale akoby sa díval cez neho.


  „Zaujímalo by ma, koľko toho náš protivník vie,“ riekol tichým hlasom.


  Chlopňa vo vchode stanu sa odhrnula a dovnútra nazrel veliteľ müteferrikov.


  „Môj pane, prišiel čavuš baši Ibširli Mehmed aga a žiada ťa o prijatie.“


  Kadizade a Čelebi si vymenili pohľady. Ibširli Mehmed aga bol vrchný posol dívánu a veľkovezír ho posielal len so správami mimoriadneho významu.


  „Nech vojde,“ pokynul mladík, nadvihol sa z podušiek do sedu s prekríženými nohami a vystrel plecia.


  Do šiatra vošiel nevysoký štyridsiatnik v striebrom vyšívanej dolame a dlhom kabátci bez rukávov. Pri boku mal meč a na hlave čelenku z pestrofarebných pier.


  „Buď zdravý, ctihodný sandžakbeg,“ uklonil sa Ibrahimovi. „Prosím, veľkovezír si ťa žiada.“


  Kadizade znovu fľochol na Čelebiho, tentoraz s náznakom výčitky, akoby derviš vopred vedel, že k tomuto dôjde a nevaroval ho skôr.


  „Pozdravujem aj teba, čavuš baši,“ otočil sa k poslovi. „Prečo ma výsosť volá?“


  „To vie len on a Alah, môj pane. Vo veľkovezírovom šiatri sa zišli vážení členovia dívánu – Köse Ali paša, Sührab Mehmed paša, Gürdžü Mehmed paša, Kaplan Mustafa paša a niekoľkí ďalší. Počul som ich hovoriť o veľkej skupine ďaurských bojovníkov, ktorí prednedávnom priplávali po rieke z Komárna a východnou bránou vnikli do pevnosti.“


  Kadizade Ibrahim paša zovrel ústa a viditeľne zbledol.


  „Alah buď milostivý,“ hlesol. „Nastala chvíľa, ktorú si predpovedal, evliya.“


  „To nemôžeš vedieť, môj pane,“ namietol derviš, ale aj jemu slová ťažko liezli cez stiahnuté hrdlo. „Možno je to iba vojenská porada. Čoskoro sa vrátiš. Počkám ťa pred stanom.“


  „Kdeže, ctihodný Čelebi Mehmed ibn Mehmed Zilli,“ otočil sa k nemu Ibširli Mehmed aga. „Nedostižný veľkovezír si žiada aj teba. Už som ťa hľadal v tvojom stane, ale povedali mi, že si hosťom váženého sandžakbega. Aj ty musíš ísť so mnou.“


  Čelebimu zvädla tvár, akoby v priebehu troch úderov srdca ostarol o desať rokov.


  „Nech sa nad nami zmiluje Boh, môj pane,“ povedal Ibrahimovi. „Náš osud je spečatený.“


  Keď vyšli zo stanu, stálo tam dvanásť müteferrikov ozbrojených mečmi a tirpanmi na dlhých násadách.


  „Načo ti je ozbrojený sprievod, čavuš baši?“ spýtal sa Kadizade Ibrahim paša.


  „Odpusť mi, pane,“ uklonil sa Ibširli, „ale mám týchto bojovníkov pre prípad, že by si odmietol žiadosť jeho výsosti. Veľkovezír mi prikázal, že ak sa budeš vzpierať, mám ťa priviesť pod hrozbou ostria. Pokorne ťa prosím, aby si ma nestaval pred takéto rozhodnutie.“


  Nikopolčan pokýval hlavou. „V takom prípade pôjdem v plnej zbroji a so všetkými odznakmi svojej hodnosti. Osedlajte mi koňa!“


  „Ak dovolíš, pane, neradím ti vysadať do sedla. Ako počuješ, podlí šejtáni v pevnosti už začali ostreľovať naše pozície. Jazdec je pre nich vítaný cieľ.“


  „Pôjdem na koni,“ zdôraznil Kadizade Ibrahim paša. „Ak ma trafí kresťanská strela, prijmem to ako prejav Alahovho milosrdenstva. Mučenícka smrť bude bezpochyby lepšia ako osud, ktorý mi nachystal veľkovezír.“


  [image: decor]


  Guľky z kresťanských pušiek lietali nízko a štípali ako sršne. Kým sprievod vedený Ibširlim Mehmedom agom dorazil po severnom obvode pevnosti do veľkovezírovho tábora, jeden z ozbrojencov prišiel o život, ďalší utrpel vážne zranenie a jeden ľahšie.


  Evliya Čelebi a Kadizade Mehmed paša vyviazli bez jediného škrabnutia. Čelebi rozmýšľal, aký Boží úmysel sa za tým skrýva a aký osud im Najvyšší pripravil.


  Vo veľkovezírovom šiatri už naozaj sedeli členovia dívánu, najvyššej rady. Skúsení velitelia a veľavážení bielobradí vezíri sedeli v polkruhu s Fazilom Ahmedom uprostred. Všetci mali vážne výrazy – u niektorých prevažovalo znepokojenie, ostatní dávali najavo hnev či dokonca opovrhnutie.


  Oproti nim kľačal reis ül-küttab Šamizade Mehmed efendi. Snažil sa tváriť rozhorčene a zároveň nechápavo, ale nedarilo sa mu skryť strach.


  Kdeže porada, pomyslel si Čelebi. Toto je súd.


  „Pozdravujem ťa, veľkomožný vezír nad vezírmi,“ povedal Kadizade Ibrahim paša a podľa pokynu ozbrojenej stráže pokľakol vedľa svokra; Čelebi zaboril kolená do koberca v úctivej vzdialenosti za nimi. „Pozdravujem aj vás, ctihodní členovia rady. Aká je príčina môjho predvolania?“


  Tváre hodnostárov sa natočili k veľkovezírovi. Köprülü vyzeral unavene – nočné obchádzanie zákopov si vyžiadalo svoju daň. Oči však mal ako z mramoru. Hodnú chvíľu nič nehovoril, len si premeriaval sandžakbega a jeho svokra.


  Napokon riekol:


  „Kadizade Ibrahim paša, si obvinený zo zanedbania svojich povinností a niekoľkých vážnych zlyhaní, ktoré budia podozrenie, že nie si oddaný služobník ríše a jediného Boha.“


  „Výsosť...“


  „Mlč!“ vyštekol veľkovezír, až sa mykli aj pašovia po jeho pravej i ľavej ruke. „Vypočuješ si celé obvinenie. Potom môžeš povedať slová na svoju obhajobu. Pred niekoľkými dňami počas nočnej hliadky priplávali po rieke nepriateľskí vojaci z pevnosti Komárno. Jeden a pol stotiny mužov sa vylodilo na brehu Nitry a prešlo až k bašte chrániacej most pred východnou bránou. Tvoje hliadky ich zbadali neskoro a nezabránili ich prieniku do pevnosti. Zabili iba desať ďaurov, ostatní sa dostali dnu a teraz stoja na hradbách a strieľajú na gaziov v službách sultána. Za toto nesieš zodpovednosť ty, Ibrahim paša. Si veliteľom tábora na brehu Nitry a bol si poverený strážením tohto úseku. Nechať prejsť do Újváru takú početnú posilu je vážne zanedbanie povinností. Prehrešok, ktorý môže oddialiť dobytie pevnosti vojskom svätého džihádu.“


  Köprülü sa na chvíľu odmlčal, ale Kadizade správne pochopil, že ešte nenastal čas na jeho slová, nuž čakal. Hlavu mal mierne sklonenú, ale spod zvrašteného obočia sa díval rovno na veľkovezíra.


  „Tvoje druhé zlyhanie je ešte vážnejšie. Ty a oddiely rumélijského ejáletu ste dostali rozkaz dobyť baštu pred Ostrihomskou bránou. Nad ravelínom, ako ho nazývajú ďauri, však stále vejú nepriateľské zástavy. Pri Prorokovi, ako je to možné? Statoční janičiari Saliha agu pred viac ako dvoma týždňami dobyli ravelín pred Viedenskou bránou a zabezpečili nám tak prístup k mostu a priekope. Na východnej strane sa to stále nedarí. Jeden útok za druhým, ale špinaví prasožrúti nás stále ostreľujú z valov na vonkajšej strane priekopy. Dokonca zabili Beyka Aliho pašu. Aj za tento neúspech nesieš svoj diel zodpovednosti. Prostredníctvom svojich prisluhovačov o sebe rozširuješ chýr, aký si vynikajúci vojvodca. Ak je to pravda, prečo si dosiaľ nedobyl východný ravelín?“


  „Výsosť,“ nevydržal to Kadizade, „ja predsa nie som vrchným veliteľom rumélijských jednotiek. Ako jeden zo sandžakbegov...“


  „Ticho! Poznám pravdu. Viem, prečo si zanedbal povinnosti týkajúce sa dobytia pevnosti. Viem aj, prečo tvoji muži neprispievajú k spoločnému úsiliu a namiesto toho cválajú hore-dole po kraji a zhromažďujú nenahlásenú korisť, hoci som to prísne zakázal. Ty totiž nechceš, aby sme Újvár dobyli. Nie pod mojím velením. Vyčkávaš a podporuješ buričské nálady vo vojsku, pretože dúfaš, že budem zosadený a ty zaujmeš moje miesto. To je hrdelný zločin velezrady voči mne, voči vznešenému sultánovi a hlavne voči jedinej pravej viere!“


  „Môj pane,“ zvýšil Nikopolčan hlas, „mýliš sa v odhade mojich úmyslov. Netúžim po tvojom postavení a...“


  „Ešte som neskončil!“ zvolal veľkovezír a urobil netrpezlivé gesto. Na ten pokyn sa z tieňa za hodnostármi vynoril Kethüda Ibrahim efendi a s úklonom vložil do ruky svojho pána akúsi listinu.


  Kadizade Ibrahim paša a Šamizade Mehmed efendi zmeraveli. Čelebi za nimi udrel čelom do zeme a zostal tak. V žalúdku akoby sa mu hmýrili úhory. Vedel, čo je to za list. Sám ho písal. Takže sa to napokon podarilo – veľkovezírovi muži dostihli a zhabali posolstvo určené sultánovi.


  „Tento list dokazuje vašu zradu,“ povedal Köprülü nahnevaným hlasom, ale v očiach mu víťazoslávne iskrilo. „Reis efendi, napísal si ho ty!“


  „Boh uchovaj!“ zvolal Šamizade Mehmed efendi. „O tomto liste nič neviem. Najšťastnejší vezír, syn môj...“


  „Nenazývaj ma svojím synom!“ zavrčal veľkovezír. „Neprináleží ti to, hoci si omnoho starší.“


  „Môj pane! Ten list je podvrh, nech už v ňom stojí čokoľvek. Never, že je to moje dielo. Podstrčili ti ho moji nepriatelia, aby ma očiernili.“


  „Je na ňom tvoja pečať.“


  „Napodobnili ju! Aj môj podpis!“


  Veľkovezír si pohŕdavo odfrkol. „Klameš, reis efendi. A ja to teraz dokážem pred tvárami členov dívánu. Pri písaní listu si sa totiž dopustil chyby.“


  „Môj pane...“


  „Mal si zradné slová napísať sám, potajme. Ale ty si ich nadiktoval pobočníkovi. A ten muž je tu s nami. Ja sám už poznám jeho písmo natoľko, že ho ľahko rozoznám. Kethüda moju domnienku potvrdí. Hovor!“


  „List je napísaný rukou Čelebiho Mehmeda Zilliho,“ prisvedčil tajomník.


  „Daj mu ho,“ zdvihol veľkovezír ruku s listom, „nech potvrdí, že je to jeho rukopis.“


  Kethüda Ibrahim efendi zobral list, obišiel radu i dvoch hlavných obvinených a zastal pri Čelebim, ktorý stále kľačal s čelom na koberci.


  „Evliya,“ oslovil ho.


  Derviš sa narovnal, preletel zrakom zachmúrené tváre hodnostárov a potom zdvihol pohľad ku Kethüdovi. Márne v jeho tvári hľadal nejaké povzbudenie, tajomník sa tváril odmerane a prísne.


  Ruka sa mu chvela, keď vzal list a rozprestrel ho.


  „Povedz pravdu!“ vyzval ho veľkovezír. „Alah ťa vidí. Skús klamať a budeš prísne potrestaný, teraz i v posmrtnej ríši!“


  Čelebi predstieral, že list pozorne skúma, ale v skutočnosti zbieral odvahu, aby urobil konečný krok. V duchu ďakoval Bohu aspoň za to, že Kadizade a Šamizade sú chrbtom k nemu a nedívajú sa mu do tváre. Ich výčitka napriek tomu visela vo vzduchu.


  „Hovor!“


  Čelebi si prešiel jazykom suché pery a pozrel na veľkovezíra. „Áno, výsosť, je to moje písmo. Tento list som napísal ja. Bol mi nadiktovaný.“


  „Kým?“


  Čelebi sa pod upretými pohľadmi vezírov cítil ako zajac sledovaný niekoľkými sokolmi.


  „Ja...“


  „Nahlas!“


  „Na týchto riadkoch som zaznačil slová tu prítomného reis ül-küttaba Šamizade Mehmeda efendiho.“


  Členovia rady sa zamrvili, zašepotali. Veľkovezírovi viditeľne poklesli plecia – vydýchol si.


  „On osobne ti nadiktoval všetko, to tam stojí?“


  „Áno.“


  „Takže je to jeho podpis a jeho pečať?“


  „Áno, môj pane.“


  „Videl si na vlastné oči, ako sa reis ül-küttab pod tie slová vlastnoručne podpísal?“


  „Áno, výsosť.“


  „Prisaháš pri samotnom Alahovi, že hovoríš pravdu?“


  „Prisahám pri Najvyššom, pri Prorokovi a štyroch kalifoch.“


  Veľkovezír prikývol a pokynul Kethüdovi. Tajomník zobral list z dervišových prstov, znovu obišiel sudcov a vrátil ho Köprülüovi.


  „Hľaďte, vznešení mir-i-miránovia, toto poslal reis ül-küttab nášmu najvznešenejšiemu padišachovi. List plný lží a zradného ohovárania. Píše tu, že Kadizade Ibrahim paša sám porazil nepriateľov pri ostrihomskom moste a nebyť jeho statočnosti, pes Forgáč by most zničil a Alahovo vojsko odrezal za Dunajom, čím by mu uštedril potupnú porážku. Jeho zať je vraj záchrancom tejto výpravy a zaslúži si veľkovezírsky úrad. O mne píše, že som neskúsený, chýba mi hrdinské srdce a dávam rozkazy, ktoré spôsobujú hlad a celkovú nespokojnosť vojska. Vraj nie som služobník hodný pečate a pod mojím velením vnuci Osmana nikdy nedobyjú Újvár.“


  Köprülü nechal list kolovať a jedovatým pohľadom preklal Šamizadeho.


  „Ale napísal si ešte jeden list, reis efendi. Ten si poslal do pevnosti. Je to tak?“


  „To je lož, pane!“


  „Darmo sa vykrúcaš. Viem, že si poza môj chrbát vyjednával s nepriateľmi. Tvrdil si im, že moje dni sú zrátané a veľkovezírom sa čoskoro stane tvoj zať. Za mastný úplatok vraj ukončí vojnu s kresťanmi a ustúpi od mnohých požiadaviek, na ktorých trvá Vysoká Porta. Dokonca poznám aj výšku sumy, ktorú si žiadal.“


  Veľkovezír sa významne rozhliadol po prísediacich a povedal:


  „Stotisíc zlatých!“


  Vezíri zastenali a rozhorčene zavrteli hlavami.


  „Boh je veľký!“ zvolal náhle Kadizade Ibrahim paša. Hlas mal plný vzdoru, ostrý, útočný. „V jeho rukách je konečná spravodlivosť! On rozsúdi, kto z nás konal v záujme ríše a kto myslel iba na vlastný prospech. Uvidíme, kto z nás skončí v raji a kto v ohnivej diere. Ale jedno je isté už teraz: Boh neľútostne zahubí všetkých zákerných zradcov!“


  Čelebi sa nevdojak prikrčil. Pochopil, že posledné slová boli určené jemu.


  „Áno, Alah zahubí zradcov,“ odsekol veľkovezír. „Preto vás oboch odsudzujem na smrť. Poprava bude vykonaná okamžite!“


  „Sľúbil si, že môžem predniesť slová obhajoby!“ vykríkol mladý sandžakbeg.


  „Zbytočne by sme strácali čas,“ odsekol Köprülü. „Vaše zločiny sú také ohavné, že žiadne slová nemôžu zmierniť rozsudok. Stráže, odveďte ich na miesto, kde budú usmrtení!“


  Do stanu rázne, s kovovým štrnganím vkročili niekoľkí janičiari, ktorým velil Salih aga osobne.


  „Žiarivý vezír!“ skríkol Šamizade Mehmed efendi a vyskočil na rovné nohy. „Daj popraviť len mňa! Som starý a nebojím sa anjela smrti! Beriem na seba celú zodpovednosť za intrigy proti tvojej výsosti! Prosím ťa pri Prorokovi, osloboď môjho syna Ibrahima. Je ešte mladý, môže oľutovať hriechy a dobre slúžiť ríši!“


  Členovia dívánu sa spýtavo pozreli na veľkovezíra. Köprülü skrivil pery, pokrútil hlavou a urobil rázne gesto.


  „Odveďte tých troch spred mojich očí.“


  Janičiari odobrali sprisahancom opasky so zbraňami, zviazali im ruky za chrbtom a vysácali ich zo stanu.


  Čelebi s hrôzou zistil, že hoci ho Köprülü priamo neodsúdil, stráže aj jeho odvádzajú na popravu. Miesto na to určené bolo neďaleko, v tieni valu s palisádou, kde donedávna stálo najväčšie delo, bačaluša Ali Bali. Tam všetkých troch prinútili pokľaknúť a Salih aga vybral spod kabáta hodvábnu stuhu. Tak znel zákon – vysokí hodnostári ríše nesmú byť popravení krvavým spôsobom.


  „Ako si len mohol, evliya?“


  Čelebi sa prvýkrát od rozsudku pozrel na svojho mladého pána. Zoči-voči bolestnej výčitke v jeho pohľade nenachádzal slová.


  „Okrem nás dvoch ty jediný si vedel o listoch, poznal si ich obsah. Dopustil si sa najodpornejšej zrady. Prečo? Ja som ťa prijal a zahrnul priazňou, kým veľkovezír tebou odjakživa iba pohŕdal.“


  „A mal pravdu,“ odpľul si Šamizade Mehmed efendi. „Si úbohý vierolomný červ. Jedinou útechou mi je vedomie, že skapeš s nami. No kým my zomrieme ako mučeníci, teba čakajú siene bolesti.“


  „Máte právo na poslednú modlitbu,“ povedal Salih aga.


  „Ale nechcem, aby ju predniesol tento potkan,“ zasyčal reis ül-küttab a hneď začal odriekať: „V mene Boha milostivého, súcitného! Chvála Bohu, pánovi tvorstva, milosrdnému, súcitnému, v ktorého moci je súdny deň! Teba uctievame a Teba o pomoc prosíme...“


  Po modlitbe dvaja statní janičiari ovinuli stred stuhy okolo reisovho hrdla a každý z nich uchopil jeden koniec.


  „Buď s Bohom, syn môj,“ povedal Šamizade Mehmed efendi zaťovi.


  Janičiari celou silou potiahli a stuha zovrela efendiho hrdlo. Vytreštil oči, jazyk mu vyliezol z rozďavených úst. Začal sa mykať a spodky mu hlučne naplnila stolica.


  Čelebi odvrátil zrak.


  Keď chrapot stíchol a reisovo telo dopadlo na hlinu, kati prehodili stuhu cez Kadizadeho krk.


  „Odpusť mi, môj pane,“ šepol Čelebi. „Snažil som sa ťa vystríhať.“


  Mladý sandžakbeg naňho ani nepozrel, namiesto toho vyzval janičiarov držiacich konce stuhy:


  „Na čo čakáte? Konajte svoju povinnosť!“


  Poslúchli. Kadizade Ibrahim paša zomrel rovnako rýchlo ako jeho svokor, ale po smrti sa aj na jeho tvári usadil nepekný úškľabok s vyplazeným jazykom a vytreštenými očami červenými od popraskaných žiliek.


  „Nastal tvoj čas, evliya,“ povedal Salih aga. „Rozlúč sa so svetom.“


  Čelebi cítil, ako sa trasie. Zároveň mu napadlo, že je vlastne dobre, že záhuba postihla aj jeho. Nebude žiť so svedomím zaťaženým ťažkým hriechom zrady.


  Hrdlo mu ovinula hodvábna stuha.


  „Alah je veľký,“ zachripel a zavrel oči.


  Janičiari potiahli.


  „To stačí!“ zvolal hlas Kethüdu Ibrahima efendiho.


  Zovretie povolilo, stuha skĺzla z Čelebiho hrdla a ktosi mu rýchlym ťahom noža prerezal putá na zápästiach. Čelebi spadol na tvár. Lapal po dychu, hoci ho v skutočnosti nestihli pridusiť. Vedľa neho zastali Kethüdove črievice.


  „Vstaň a nasleduj ma, evliya.“


  Chvíľu trvalo, kým sa pozviechal. Stále sa triasol a spodky i nohavice mal mokré. Len matne si spomínal, že mu mechúr povolil už vo chvíli, keď sa díval na Kadizadeho posledný zápas.


  Oboch popravených medzitým zavinuli do bieleho plátna a rovno tam pod delostreleckými šiancami im vykopali hroby.


  Čelebi sa potácal za Kethüdom a držal sa za hrdlo. V ústach cítil chuť krvi a zápasil s pocitom, že má rozdrvený ohryzok.


  „Dostaneš podiel zo zhabaného majetku oboch nebožtíkov,“ oznámil mu Kethüda za chôdze. Hovoril chladne a nezúčastnene, akoby sa nič mimoriadne neprihodilo. „Hlavný účtovník Türk Ahmed efendi spolu so správcom pokladnice Muhasebedžim Mehmedom efendim sa už počas súdu postarali o zabavenie všetkých ich cenností a otrokov. Ty za svoje zásluhy dostaneš päťdesiat zlatých, dva kone s postrojmi, desať plných obročníc, tri okky mäsa, dvadsať chlebov a nejaké oblečenie a zbrane. To všetko si so stanom a ostatným majetkom privezieš do tábora na západnej strane. Odteraz budeš slúžiť priamo mne.“


  Tie slová sa len ťažko predierali hukotom v Čelebiho ušiach.


  „Buď pochválený, efendi. Ale prečo... prečo...“


  „Prečo ťa odviedli na popravu s tými dvoma?“


  „Myslel som, že udrela moja posledná chvíľa.“


  „Veľkovezír to tak chcel. Prikázal janičiarom, aby ti dali pocítiť, ako vyzerajú posledné chvíle človeka odsúdeného za velezradu.“ Kethüda Ibrahim zastal a obrátil sa k dervišovi. „Za svoje pravdivé svedectvo teraz požívaš priazeň najvyššieho vezíra. Tvoj život bol ušetrený a dostal si štedrú odmenu. No ver mi, tvoje nové postavenie je veľmi krehké. Všetci si teraz na teba dajú pozor a pri najmenšom náznaku, že konáš inak ako v záujme veľkovezíra a ríše, tiež skončíš zahrabaný niekde v zákopoch. Dobre si zapamätaj, čo si dnes zažil, evliya.“


  Čelebi sa hlboko uklonil. Tajomník mu čosi také nemusel zdôrazňovať. So skalopevnou istotou mohol potvrdiť, že na tento deň do smrti nezabudne.


  „A teraz poď,“ pokynul mu Kethüda a opäť vykročil. „Nové šatstvo sa ti zíde, smrdíš ako strom, pri ktorom sa pristavilo štyridsať psov.“


  [image: nadpis]


  Hlava dvadsiata prvá,


  v ktorej obrancovia Újváru čelia útoku osmanskej pechoty. Do urputného boja sa zamieša ešte horšie nebezpečenstvo – vnútorný nepriateľ.


  Báthory sedel za stolom vo veliteľskom prístrešku na Fridrichovej bašte, podchvíľou namáčal zastrúhané husie brko do kalamára a s mierne zachmúreným výrazom na tvári zapisoval do veliteľského denníka:


  


  17. septembra, pondelok: Pokračuje delostreľba. Predpoludním bola nevídane hustá, na rozum sa až tisne slovo „zúrivá“. Osmanská artiléria už nestrieľa na celé opevnenie, ani sa nesnaží zasiahnuť mesto za ním. Všetky nepriateľské delá a mažiare sú obrátené proti Fridrichovej a Forgáčovej bašte. Od rannej modlitby do nás bijú strely všetkých druhov a hmotností; plné, trieštivé i zápalné. Statočne streľbu opätujeme, ale pohania rozpútali učinenú búrku ohňa a železa. Krátko po jedenástej hodine výbušná strela zasiahla delo na ľavom líci Fridrichovej bašty a roztrhla ho. Jeden muž zostal ležať mŕtvy, traja padli vážne zranení a museli ich odniesť k felčiarovi. Boh im pomáhaj.


  


  Báthory si tých pár viet po sebe prečítal, kývol hlavou, odložil pero a zaštopľoval kalamár. Spočiatku sa s kniežaťom v zapisovaní striedali, ale už po niekoľkých dňoch Pio vyhlásil:


  „Kapitán, odteraz máte denník na starosti vy. Len sa pozrite na moje záznamy – vyzerajú, akoby po stránke poskákalo zablatené kura. Vy píšete priam notárskym krasopisom a máte dar slova. Počul som o vašich básnických sklonoch. Čo sa tak pozeráte? Vašu zbierku som nečítal, mňa zaujíma len Biblia a knihy o vojenstve, ale de Grana sa o vašich básňach vyjadril pochvalne. A keď Talian vezme na milosť poéziu napísanú v inom jazyku, verte mi, je to obrovská poklona. Takže dohodnuté. Odteraz vediete denník vy. Zapíšete aj to, čo sa odohrá mimo vašej služby, všetko vám rozpoviem ja alebo ďalší dôstojníci. Pravdaže, stále je to vojenský záznam, takže sa nepúšťajte do žiadnych homérskych eposov, treba zostať triezvy a vecný.“


  Do bastiónu s rachotom narazila ďalšia nepriateľská strela, všetko sa zachvelo a spomedzi trámov nad Báthoryho hlavou sa na ešte vlhké písmená v denníku zniesol jemný poprašok. Kapitán ho sfúkol a zavrel zápisník. Potom si nasadil šišak, vyšiel spod prístreška a po rampe vystúpil na vrch bastiónu.


  Bolo tam rušno ako na výročných trhoch. Mužov obstojne kryla z hliny navŕšená predprseň, takže sa mohli pohybovať tam a späť bez obáv z priameho zásahu delostreleckou paľbou. Kedy-tedy sa Osmanom podarilo zasiahnuť vrcholok hradby, ale vrstva zeminy guľu zvyčajne zastavila alebo aspoň spomalila natoľko, že nenapáchala väčšie škody. Väčšiu hrozbu predstavovali strely z mažiarov, ktoré lietali vysokými oblúkmi ponad hradby a dopadali za ne.


  Skupina mužov pracovala na okamžitých opravách – do rýh a jám po tureckých guliach opäť nahŕňali zeminu, sypali sutinu dovezenú z mesta, horšie poškodenia upchávali košmi s hlinou a zatĺkali tam kratšie kolové zábrany. Strelci práve chystali ďalšiu salvu. Fridrichova bašta disponovala desiatimi delami – po dve sa nachádzali na lícach, po jednom na ušnicových výbežkoch a po dve na bokoch. Severné bašty mali ďalšie dva páry na terasách, ktoré sa nachádzali pod strieľňami na bokoch zhruba v polovici výšky hradby. Lenže na Fridrichovi, Žerotínovi a Forgáčovi neboli tieto terasy dostavané – to bola jedna z príčin, prečo sa Osmani rozhodli sústrediť útok práve na tento úsek opevnenia.


  Zatiaľ, kým nedošlo k útoku pechoty na hradby a susedné bastióny, sa strieľalo iba z diel na lícach. Jedno síce zničil dopoludňajší výbuch, ale kapitán Antoni ho nahradil kolubrinou z boku. Takisto dal dotiahnuť jedno delo na hrot bastiónu, kde zostala diera po zničenej pozorovacej vežičke – úzky priechod v predprsni, ktorým donedávna chodila hliadka, teraz poslúžil ako strieľňa. Toto delo pálilo ďaleko do predpolia a Antoni ho nechával nabiť trieštivými strelami, aby spôsobil čo najväčšiu škodu v tureckých zákopoch či dokonca v tábore za nimi.


  Okrem artilérie bolo prítomných aj množstvo mušketierov – stáli na bankete, opatrne vyzerali ponad predprseň, pátrali po cieľoch za priekopou a sporadicky strieľali.


  Po nedávnom zásahu sa cez bastión prevalilo mračno dymu a oranžového tehlového prachu. Báthory doň žmúril a pokašliaval. Kapitán Antoni však stál potichu, ani raz nezaodŕhal, neodpľul si, nepotiahol nosom, neprivrel oči. Díval sa na čosi vo svojej dlani a spomedzi prstov mu visela pozlátená retiazka. Báthory sa najprv nazdal, že je to krížik, ale strelmajster sa nemodlil – ukázalo sa, že drží otvárací medailón s miniatúrnym portrétom nejakej ženy. Keď si všimol kapitána, dlaňou medailón rýchlo zacvakol.


  „Manželka?“ prihovoril sa mu Báthory.


  Strelmajster zavrtel hlavou. „Nestihol som sa oženiť. Zverbovali ma ešte ako holobriadka.“


  „To už slúžite poriadne dlho.“


  „Dlhšie, než je zdravé.“


  „Smiem sa spýtať, koľko máte rokov?“


  Antoni na Báthoryho prekvapene pozrel. Napriek mnohým dňom spoločnej služby nikdy neskĺzli k osobným rečiam.


  „Tridsaťjeden,“ odvetil váhavo.


  „Hádal by som vám viac.“


  „Vojna sa s nikým nemazná.“


  „Pravda. Vo vojsku sa starne rýchlejšie. Koho je to teda podobizeň? Snúbenka?“


  „Moja matka,“ odvetil Antoni neochotne, zavesil si retiazku na krk a medailón schoval pod odev. „Vy si nectíte matku?“


  „Ale pravdaže. Jej pamiatku. Už dávno je na pravde Božej. Vaša žije?“


  „Dúfam, že áno. Aj s otcom na statku neďaleko Padovy. Nevidel som ich niekoľko rokov, ale v posledných dňoch si vravím, že ak prežijem toto peklo...“ Veliteľ delostrelcov náhle zmĺkol a vystrašene zažmurkal, akoby vyslovil nejaké rúhanie. Dokonca sa rozhliadol, či ho nepočul ešte niekto okrem Báthoryho.


  „Tieto reči,“ stlmil hlas, „môžu na človeka privolať nešťastie.“


  „Aké reči?“ nechápal kapitán.


  „O domove, blízkych, plánoch do budúcna. Je to ako nejaká kliatba.“


  „Hm,“ zahundral Báthory. „Asi viem, na čo narážate. Raz, ešte som slúžil na hrade Drienov, mi jeden mladý vojak čítal z listu, ktorý dostal od milej. Na druhý deň mu Turci v bitke zoťali hlavu a odniesli ju na kopiji do Novohradu.“


  „Presne o tom hovorím.“ Antoni už skoro šepkal. „Mám dojem, že keď sa vojaci rozprávajú o tom, čo chcú robiť po vojne, Boh ich počúva a vraví si čosi ako: Takže ty si myslíš, že svoj osud držíš vo vlastných rukách? Mýliš sa, vojačik. Zaraz ťa o tom presvedčím...“ Strelmajster sa odmlčal a urobil významnú grimasu s varovne vypúlenými očami.


  „To by ale znamenalo, že Boh je zlomyseľný,“ pousmial sa Báthory.


  Antoni naňho zagánil. „Nevyspytateľný, kapitán. Vraví sa nevyspytateľný.“


  „Pripravení!“ zaznelo od jedného z diel. Veliteľ posádky načrtol na hlaveň dela neviditeľný kríž a chopil sa luntovej palice s dymiacim knôtom na konci. Ostatní muži odstúpili a odvrátili tváre.


  „Pripravení! Pripravení!“ zaznievalo postupne od ďalších strieľní.


  Antoni dal zatrúbiť a vydal rozkaz k paľbe.


  Päť výstrelov sa zlialo do ohlušujúceho hromobitia. Delá odskočili od strieľní, až kým ich nezastavil šikmo zdvihnutý koniec plošín.


  „Dopekla!“ ozvalo sa z mračna čmudu, ktoré sa prevalilo cez vrch bastiónu. Vzápätí sa z neho vynoril Voronin s puškou na chrbte, šaškou pri jednom boku, stočeným korbáčom pri druhom a pištoľou zastrčenou za šerpou. „Stačí tu rozvešať šunky a klobásky a pozajtra sú krásne vyúdené.“


  „Hovor,“ vyzval ho Báthory, „ako to vyzerá?“


  Odkedy osmanská bačaluša zničila strážnu vežičku na hrote bastiónu, posádka nemala prehľad o tom, čo sa deje v priekope priamo pod hradbami. Predprseň z navŕšenej zeminy bola hrubá vyše siahy a človek by musel cez ňu preliezť až ku kordónu na okraji tehlovej plenty, aby sa mohol pozrieť rovno dole. Báthory preto pravidelne posielal Voronina do rozhľadne nad Viedenskou bránou alebo až na Cisárskej bašte, aby situáciu skontroloval odtiaľ.


  „Tvoja predtucha sa potvrdila, bohužiaľ,“ posunul si kozák na hrudi tenký remeň, na ktorom nosil čutoru. „Turecká pechota chystá útok. Azabi, janičiari a zrejme aj sekbani a sipáhiovia v celých zástupoch schádzajú šachtami v glacise do priekopy, zhromažďujú sa v zákopoch a za šiancami. Mnohí niesli rebríky. Povedal by som, že sa ešte za svetla pokúsia dostať na rímsu.“


  Báthory sa zachmúril. Nepriatelia stále nemali bezprostredný prístup k múrom pevnosti – bránil im v tom val s palisádami, navŕšený na úpätí hradieb. Opevnená rímsa zostávala cez deň bez posádky, pretože ju príliš ohrozovala delostreľba, ale v noci tam posielali stráže, ktoré v neustálych šarvátkach odrážali snahy tureckých sapérov vyliezť z priekopy a začať s hĺbením tunelov pod hlavný múr.


  „Čo palisády?“ spýtal sa kapitán. „Zostalo s nich niečo?“


  „Málo.“ Voronin sa napil. „Pozdĺž kurtín ešte ako-tak, ale tie pod bastiónom si topčiovia riadne podali. Kde-tu trčí pahýľ, zvyšok je rozštiepaný na triesky. Keď si tam Turci oprú rebríky, ľahko sa dostanú na rímsu a odtiaľ sa už vyštverajú k nám. Don Ropucha mal pravdu – múr je taký dotlčený a deravý, že sa po ňom dá vyliezť aj bez rebríkov.“


  „Načo im to uľahčovať?“ zvrtol sa Báthory naspäť k rampe. Voronin zastrčil zátku do hrdla čutory a nasledoval ho.


  „Pošlem na rímsu aspoň sto chlapov s puškami a granátmi,“ uvažoval kapitán.


  „Budú to jatky.“


  „Budú. Ale poznám takých, čo sa na stret tvárou v tvár trasú ako pes na koštiaľ.“


  „Ten blázon z Nitry?“


  „Večer som ho počul ponosovať sa, že si boj o Újvár predstavoval inak. Vraj ho už otravuje sedieť za hradbami a počúvať, ako hvízdajú delové gule. Nuž, na rímse sa isto nudiť nebude. Kaprál!“


  Pred veliteľským prístreškom stál na stráži desiatnik Remenár. „Áno, pane?“


  „Nájdite mi štvrťmajstra Corgoňa. Nech sa dostaví čo najskôr.“


  „Áno, pane,“ zahučal obor a pobral sa splniť úlohu.


  Vošli pod striešku z trámov, plachtoviny a zeminy. Báthory sa posadil za stôl, Voronin si zložil z chrbta pušku a zviezol sa na lavicu pri brvnovej výstuži.


  „Dnes ešte bude veselo. Kde máš molodca?“


  „U felčiara.“


  „Čože?“ Kozák sa vystrel, dobre že nevyskočil.


  „Pokoj, nič mu nie je. Pomáha so zranenými. Keď roztrhlo to delo, jednému z chlapov zastavil krvácanie z tepny. Bez zmätku, s chladnou hlavou, šikovne. Môj otec a brat sa celkom vyznali v kurírovaní, možno tie zručnosti pochytil od nich.“


  „Pozrimeže. Nakoniec bude z junáka doktor.“


  „Nie som z tých otcov, čo nútia syna pokračovať vo svojom remesle. Budem omnoho radšej, ak si nájde uplatnenie v zázemí; tobôž ak to urobí z vlastnej vôle, nie na môj rozkaz.“


  „Chápem. Čím ďalej od tureckých striel a mečov, tým lepšie.“ Voronin rozopol torbu a zašmátral v nej. „Tak sa mi vidí, že sa to medzi vami utriaslo.“


  „Neviem-neviem...“


  „Ale áno. Nemôžeš čakať, že sa z vás zo dňa na deň stanú najlepší kamaráti. Ale ten klin, čo bol medzi vás vrazený, už nedrží tak pevne. Časom sa celkom vykýva.“


  „To, čo nás rozdeľovalo,“ zamrmlal Báthory, „je nadobro preč.“


  „Ach... áno. Juliana. Nemysli si, spomienka na ňu neťaží len teba. Aj chlapec ju vláči ako bremeno. Chce to čas. Treba sa upäť na povinnosti. Na tú šlamastiku, do ktorej sme zabŕdli.“


  „A pomsta? Potrestanie vraha? Aj to mám hodiť cez plece?“


  „Nie, pravdaže nie. Ale urobili sme, čo sa dalo. Vlčica za sebou dôkladne zamietla stopy a žiadne nové v posledných dňoch nezanechala. Jej krvavé výčiny ustali.“


  „To ma znervózňuje viac, ako keby pokračovala v mordovaní oficierov. Vyčkáva, striehne na príležitosť. A pritom sa pohybuje medzi nami. Uvedomuješ si to, Stepan? Môže mať tvár hociktorého dôstojníka. Možno s ňou po večeroch popíjame U Talianov. Pozoruje nás, počúva, v duchu sa zlovoľne smeje a spriada plány na... niečo hrozné. Niečo, čo nás zničí a možno zvráti celé obliehanie.“


  Začuli rýchle kroky. No nebol to kaprál, vracajúci sa s Corgoňom. Hore rampou vyšiel Michal. Ruky a tvár si niekde umyl, ale rukávy kabátca mal ešte nasiaknuté krvou.


  „Jeden z tých troch zomrel,“ vošiel bez pozdravu pod striešku. „Ale ten, ktorému som zaškrtil tepnu, vraj má nádej prežiť. Domanický povedal, že som ho zachránil v poslednej chvíli.“


  „Nevravím?“ uškrnul sa Voronin. „Zo šuhaja nám rastie felčiar.“


  Michal pokrčil plecami. „Dobre mi padne, keď môžem byť užitočný.“


  Báthory zagánil na kozáka, ktorý z kapsy vybral čibuk a mešec s tabakom. „Čo to stváraš?“


  „Akože čo?“


  „Pred chvíľou si šomral na čmud a chrchlal ako starý suchotinár.“


  „Ale toto je iný dym. Voňavý a zdravý. Upokojuje myseľ i žalúdok, vyháňa z tela choroby, čistí zlý vzduch.“ Voronin si pripálil a potiahol, načo hlučne, vlhko zakašľal. Znelo to, akoby sa mu odlúpol kus pľúc.


  „Počujete?“ usmial sa spokojne. „To sa uvoľňujú škodlivé hlieny.“


  „Ten dym na hradbách má svoje výhody,“ utrúsil Michal a pretrel si slziace oči.


  Spýtavo sa naňho pozreli.


  „Zaháňa muchy,“ vysvetlil. „Keby ste videli, ako to vyzerá v špitáli. Bzukot ako na hnojisku. Tie potvory po všetkom lozia, hádžu sa do očí, na všetko špinia. Stačí závan krvi a už ti do rán kladú vajíčka. Hnus. September v polovici, ale roja sa ako uprostred leta.“


  „Lebo slnko stále pečie,“ načiahol sa Báthory za pohárom na stole. „K tomu tie močariská okolo, vŕšiaci sa odpad, splašky, bahno vo vypustenej priekope...“


  „Mŕtvolný smrad.“


  Kapitán pozrel na syna a prikývol. „Najmä ten. V tomto majú Turci výhodu: habadej miesta na nové hroby. Nám sa už skoro minula voľná zem. Pri františkánoch a za kostolmi je v hline hlava na hlave, doslova. Pochováva sa plytko, vzduch razí rozkladom, muchy majú raj.“


  „A komáre,“ doplnil Voronin. „Tie sú ešte horšie. Som samá chrasta.“


  Ako to povedal, jeho spoločníci sa hneď museli poškriabať za golierom a na lakti – Báthory sa do toho oprel tak, že mu za nechtami zostala krv.


  „Nebezpečná vec,“ zašomral. „Vraj roznášajú choroby.“


  „To je pravda,“ prisvedčil Michal. „Stojí to aj v Písme.“


  „Egyptské rany,“ pokýval hlavou Voronin, potešený tým, že napriek hriešne slabým znalostiam Biblie uhádol, o čom je reč. „Najprv muchy a komáre, potom mor a vredy.“


  „Toto sú možno nejaké uhorské rany,“ vzdychol si Báthory. „Akurát namiesto Nílu sme mali krvavý Dunaj a namiesto žiab a hadov sa na kresťanské brehy vyvalilo veľkovezírovo vojsko.“


  „A tatárske kobylky,“ odfrkol si Voronin.


  „Namiesto ľadovca železo,“ ukázal Báthory palcom na vrch bastiónu. „Počujete to krupobitie?“


  „Ocenil by som,“ odkašľal si Michal, „keby Hospodin tentoraz vynechal smrť prvorodených.“


  Báthory a Voronin na mládenca vážne pozreli, ale vzápätí sa všetci traja ponuro zachechtali.


  „Nech sa už konečne ochladí,“ zatúžil kozák a znovu zabafkal z fajky. „Nedbal by som, keby už zajtra udreli tuhé mrazy. To by nás zbavilo nielen múch, komárov a ovadov, ale škodcov všetkého druhu. Rýchlo by sa pratali k pieckam a kozubom v Ostrihome a Budíne.“


  Ďaleko v predpolí zatrúbili poľnice.


  „Dopekla,“ zaklial Voronin. „Žeby zase?“


  „Ali Bali!“ ozvalo sa zborové volanie. „Ali Bali! Ali Bali!!!“


  „Veru zase,“ potvrdil Báthory. „Treba im vysloviť uznanie, skurvysynom. Vypáliť z tej opachy trikrát za doobedie, to chce naozaj šikovnú obsluhu.“


  Spoza tureckých šiancov zaznelo:


  „Alah! Alah! Alah!!!“


  Michal a Voronin sa prikrčili a vopchali si prsty do uší. Báthory si vzdychol a nasadil si na hlavu šišak. Osmani pred niekoľkými dňami premiestnili svoje najväčšie delo na pozície oproti Fridrichovej bašte. Odvtedy sa muži na bastióne trikrát alebo štyrikrát denne krčili pred jeho ničivou silou. Rýchlo sa naučili, že keď sa ozve volanie „Ali Bali!“, treba niekam zaliezť, pretože bačaluša roztrasie zem.


  Varovné volanie na hradbách prehlušil hrom. Inak sa to nedalo nazvať. Zem sa prvýkrát zachvela už v okamihu výstrelu. Keď železná guľa vážiaca stodvadsať funtov narazila do pravého líca bastiónu, odrazila sa od neho a švacla ešte do úpätia kurtiny, obrancovia boli presvedčení, že teraz už naozaj pukne svet a celá pevnosť sa preborí kamsi do hlbín.


  Vo veliteľskom prístrešku zavíril prach, zaprašťali podpery. Stojaci Michal sa zapotácal. Báthorymu klepla do prilby uvoľnená skala. Voronin kýchol.


  Keď si vytiahli prsty z uší, ešte chvíľu počuli hrozivý praskot a zvuk sypúcich sa tehál.


  „Nechápem, prečo to robia,“ krútil Michal hlavou.


  „Prečo na nás strieľajú?“ spýtal sa Voronin s úškrnom.


  „Prečo pred každým výstrelom z tej veľkej svine kričia na poplach. Ja by som sa snažil protivníka prekvapiť. Takto sa zakaždým stihneme pripraviť a zaliezť do krytov.“


  „Snažia sa tým hlavne vystríhať svojich druhov,“ mienil Báthory. „Stáť v okruhu päťdesiatich krokov od dela a nechrániť si pri výstrele uši, to môže narobiť poriadne škody. Navyše tam majú kone.“


  „Hej, asi rozumiem. Čo vlastne znamená to Halabala?“


  „Ali Bali,“ opravil ho Voronin. „Vraj to bol slávny džebedži.“


  „Čo?“


  „Zbrojár. Odlieval delá.“


  Michal s porozumením pokýval hlavou. Aj delá na hradbách Újváru mali svoje mená. Naopak, pre turecké kanóny mali obrancovia skôr nelichotivé označenia. Bačalušu nazývali Opacha, Drvič kostí alebo jednoducho „tá veľká sviňa“.


  Po rampe zišli k vchodu do prístrešku kaprál Remenár a Juraj Corgoň. Nitran otváral a zatváral ústa a špáral si v ušiach.


  „Pán kapitán!“ ohlásil sa.


  „Štvrťmajster, načase!“ privítal ho Báthory. „Počul som, že sa vám zunovalo sedieť na zadku. Nuž, dnes dostanete príležitosť priložiť ruku k dielu. Osmanská pechota chystá veľký útok na valy pod hradbami. Chcem pohanov vrelo privítať. Aspoň sto chlapov zíde na rímsu a dá im nažrať ohňa a železa.“


  Corgoňovi zasvietili oči a po tvári sa roztiahol zubatý úsmev. „Rád sa na to podujmem, kapitán! Pri Bohu, konečne rozštiepim zopár saracénskych lebiek!“


  „Najprv ale obídete všetky bašty a zhromaždíte dobrovoľníkov, najmä hajdúchov, dragúnov a takých, čo vedia narábať s výbušninami a horľavinami. Potom zájdete za Bonbonom...“


  „Kam?“


  „Do hlavnej zbrojnice. Komisár Perpignan vám vydá všetko potrebné – strelivo, granáty, smolné hrnce, nádoby s olejom a dechtom...“


  „Rozumiem, kapitán. Poriadne tým hadom podkúrime!“


  „Ponáhľajte sa, štvrťmajster. Dnes nebudú čakať na súmrak. Musíte byť pripravení a len čo začnú trúbiť a bubnovať, vyjdete malou fortňou pri Viedenskej bráne a rozviniete obrannú líniu za valom a zvyškami palisád. Tam, pod múrmi, sa ukáže, či Nitra naozaj rodí najudatnejších bojovníkov.“


  „Niekto o tom pochybuje, kapitán?“ nafúkol sa Corgoň, ale Báthory urobil iba netrpezlivé gesto, ktorým ho prepustil. Štvrťmajster sa zvrtol a priam vybehol spod prístrešku.


  „Zostalo ticho, alebo som nadobro prišiel o sluch?“ spýtal sa Voronin.


  „Možno len nabíjajú,“ zdvihol Báthory hlavu a započúval sa.


  Streľba spoza priekopy však naozaj ustala. Onedlho sa ozvalo melodické volanie k modlitbe.


  „Poludnie,“ povedal Báthory. „Máme chvíľu pokoj.“


  „A potom... Boh nás ochraňuj,“ vyfúkol Voronin obláčik dymu. „Už viem, prečo do nás doobeda tak bili. Snažili sa nás zastrašiť, ohlušiť, unaviť. A teraz, len čo poprosia Alaha o ochranu, sa na nás vrhnú.“


  Kozák sa nemýlil. Zhruba o pol jednej začal najmasívnejší turecký útok, akému Újvár doposiaľ čelil.

  „Alah! Alah! Alah!!!“


  Nepriatelia postupovali k hradbám. Ako nejaký hmyz sa hrnuli zo širokej približovacej štôlne, valili sa po násypoch z prútia, tŕstia a zeminy, postupovali poza šiance z košov a vriec naplnených hlinou. Príslušníci všetkých národov porobených Osmanskou ríšou (od Peržanov, Arménov či kozákov cez Grékov, Srbov a Bulharov až po Bosniakov, Chorvátov a Maďarov) opierali rebríky o val pod hradbami a so zborovým pokrikom liezli hore, na rímsu so zvyškami rozstrieľaných palisád.


  „Kerim Allah!“


  „Hu!!!“


  Do toho im rezko hrali posádkové orchestre. Rytmus udávalo dunivé búchanie na bubny a kazany.


  V tejto chvíli delostrelci na Forgáčovej a Fridrichovej bašte, ku ktorým smerovali dva útočné prúdy, nemohli šturm nijako ohroziť. Zato na susedných bastiónoch, najmä na Žerotínovom, ktorý sa týčil medzi nimi a zdanlivo Osmanov nezaujímal, sa artiléria mala čo obracať. Delá na lícach a bokoch bastiónu spustili flankovaciu paľbu – smerovala pozdĺž hradieb na nepriateľov v priekope pred susednými baštami. Rovnako strieľali na juh kanóny z Cisárskej a Českej bašty. No napriek tomu, že streľba páchala na tureckej živej sile strašnú skazu, útočníkov to nezastavilo a ďalší odhodlane liezli na valy.


  „Nitraaa!“


  Corgoňom zverbovaní hajdúsi a dragúni nerozumeli, čo to ten kolohnát vlastne kričí, ale znelo to odhodlane, nuž sa pridali.


  „Nitraaaaa!!!“


  V dlhom rade prúdili z malej fortne pri Viedenskej bráne a po úzkej krytej ceste pod kurtinou sa ponáhľali k Fridrichovej bašte. Keď to zbadali janičiari na valoch za priekopou, začali na rímsu zúrivo strieľať z muškiet a lukov. Corgoňov oddiel však aj v roji olova a šípov dorazil na úpätie bastiónu a tvrdo sa oboril na azabov a janičiarov, ktorým sa už podarilo vyliezť hore. Na predlaktiach niesli prútené štíty s kovovými puklicami, v rukách jatagány, meče alebo bojové sekery. Vyli ako pekelné šelmy.


  „Prašiny!“ zrúkol Corgoň a vrhol sa na robustného počerného azaba s tmavými fúziskami, ktorý sem akiste prišiel hľadať slávu až zo vzdialených južných končín ríše. Pred chvíľou preliezol vyvýšený, asi po pás siahajúci okraj valu, rozkročil sa medzi ním a otlčeným múrom bastiónu a bol odhodlaný stať sa hrádzou proti pribiehajúcim kresťanom, kým za ním sa budú na rímsu štverať ďalší gaziovia.


  Jeho hrdinský odpor však trval žalostne krátko. Vlastne sa stihol iba zahnať na Corgoňa kiličom. Meč sa ani nenapil nepriateľskej krvi – ruku, ktorá ho zvierala, uprostred švihu zasiahol Nitranov bojový čakan. Praskla kosť, kilič vyletel z prstov, muž zreval. Corgoň celou váhou, pravým plecom dopredu vrazil do nastaveného štítu. Azab stratil rovnováhu a zrútil sa na chrbát.


  Štvrťmajster sa zvrtol k rebríku, opretému o zvyšok kolovej hradby. Nad pahýle naježené ostrými trieskami sa práve vynorila hlava v janičiarskej čiapke.


  Corgoň pribil börk k lebke bodcom čakanu. Janičiarovi sa z nosa vyvalila krv a bez hlesnutia sa zviezol na svojich druhov na rebríku. Jeden z nich sa udržal, ale nestihol to využiť, pretože Corgoň čakanom zapretým do vrchnej priečky odtisol rebrík a zhodil ho nabok, kde vrazil do ďalšieho.


  Azab s krvácajúcou rukou čosi bľabotal a pokúšal sa vstať. Čakan zaborený v uchu jeho snahy rázne ukončil.


  „Nitraaa!“


  Niekoľko obrancov sa s chuťou pustilo do sekania, bodania a podrezávania. Ďalší muži začali hádzať granáty. Výbuchy rozmetávali nielen kovové a sklené črepiny, ale aj sutiny po delostreľbe a úlomky palisádových kolov – to všetko šklbalo ľudské telá na franforce.


  Rev útočníkov zreteľne zosilnel; namiesto odhodlania v ňom však konečne prevážila bolesť a strach.

  Báthory dal zakúriť pod dvoma kotlami so smolou a prikázal priniesť nádoby s dechtom a olejom. Takisto odkázal do prachárne, aby boli pripravení doviezť na hradby zásobu granátov a výbušných hrncov a sudov. Ak sa nepriateľom podarí dobyť rímsu a pokúsia sa vyliezť po múre na bastión, zvrchu sa na nich zosype nevýslovná skaza a budú sa liať čierne vodopády lepkavých horľavín.


  Okolo druhej popoludní však Turci pod Fridrichovou baštou začali trúbiť na ústup a zvuky boja pod múrom postupne slabli.


  „Tak to vidíte,“ pristúpil Báthory k Antonimu a tľapol ho po pleci.


  „Prosím?“


  „Žijete. Kliatba sa nenaplnila.“


  „Deň sa ešte neskončil. Ani bitka.“ Antoni kývol hlavou na východ. Z kúdolov čmudu nad Forgáčovou baštou stále zaznieval krik, lomoz a praskot výstrelov.


  „Kapitán! Všetka česť.“


  Zvrtli sa za hlasom. Od rampy sa k nim blížil knieža Pio vo svojom čiernom pancieri, prilba pod pazuchou. „Odrazili ste tú háveď. Boh stál pri vás.“


  „Vraví sa, že šťastie praje pripraveným, pane,“ opáčil Báthory. „S Bohom to bude podobne.“


  Pio sa zamračil, lebo si nebol istý, či nejde o rúhanie. „Tak či onak, dobrá práca...“


  „Zásluhy si dnes pripíše najmä štvrťmajster Corgoň a ostatní dobrovoľníci, pane. Bránili rímsu vyše hodiny a napriek ťažkým stratám udržali postavenie.“


  „Videl som, že v špitáli je rušno, od Viedenskej brány tam neustále prúdia nosidlá so skrvavenými telami. No ešte viac ich nosia z Forgáčovej bašty. Sám markíz skončil pod felčiarskym nožom.“


  „De Grana?“ zhrozil sa Báthory.


  „Delová guľa ho trafila do nohy.“


  „Kriste... Kto tam teraz velí? Groh?“


  „Áno, ale obaja dobre vieme, že kapitán Groh je zelenáč, bez skúseností, ľahko sa môže stať, že nevydrží ten nápor.“


  Báthory znovu zaletel pohľadom na východ. „Šiel im niekto na pomoc? Locatelli má na Žerotínovi oddýchnutú posádku...“


  „Locatelli,“ odfrkol si Pio. „Ten sa stará len o to, aby udržal vlastné pozície.“


  „Flankuje dobre, streľba zo Žerotína nám veľmi pomáha...“


  „Don Pio!“


  Z východnej kurtiny vbehol na ochodzu bastiónu vojak v pancieri a morióne. „Kaprál Soavi z Forgáčovej bašty, pane! Dovoľte mi podať hlásenie!“


  „Von s tým, kaprál.“


  „Na Forgáčovi je zle-nedobre, pane! Osmanské oddiely dobyli rímsu pod múrom a začali sa štverať hore. Lejeme na nich olej a smolu, hádžeme granáty, ale nevzdávajú sa. Markíz de Grana je po zásahu do nohy vyradený z boja...“


  „Viem o tom, kaprál! Ako si počína kapitán Groh?“


  „Držal sa statočne, kým ho pohanská guľka nezasiahla do hlavy.“


  „Čože?“


  „Ako vravím, pane. Zaliala ho krv a zrejme to neprežije. Velenie prevzal nadporučík Gerhardt, ale situácia sa neustále zhoršuje.“


  Pio zostal ako obarený. Báthory sa, naopak, rozhýbal – ruky sa mu začali mihať okolo dolepky, prachovnice a vačka s guľkami. Voronin stojaci pri ňom pochopil a skontroloval si pušku.


  „Idem tam, pane!“ vyhlásil Báthory a neznelo to ako návrh, ale nezlomné rozhodnutie. „Zvolám mužov, ktorým zostalo dosť síl, a vyrazíme na Forgáčovu baštu. Ak ju Turci dobyjú a zriadia si na nej postavenie...“


  „Uvedomujem si to, kapitán!“ Pio sa zvrtol k Soavimu. „Kaprál, utekajte na Českú baštu. Nech podplukovník Hagen vezme toľko mužov, koľko môže oferovať, a ponáhľa sa vašej posádke na pomoc.“


  „Rozkaz, pane!“ zvolal vojak a vyrazil k rampe, krížom cez pevnosť na protiľahlý cíp.


  „My tam budeme skôr, plukovník,“ povedal Báthory, vrátil nabijak do drážky medzi hlavňami a nabitú pištoľ zastrčil do puzdra na ľavom boku.


  Knieža si ho premeral, akoby hodnotil, či mu na čosi také zostalo dosť síl. Potom prikývol.


  „Nenechajte sa zabiť, Báthory.“


  Kapitán sa len krátko uklonil, pokynul Voroninovi a rázne sa zvrtol na päte.

  V Ileane to vrelo. Mala plán a dnes ho konečne mohla uskutočniť. Bol najvyšší čas. Na túto príležitosť čakala príliš dlho a šelma v nej už netrpezlivo vyla po krvi.


  Istý čas prežila ako Vasile Korniš, jeden zo sikulských strelcov, ktorí pod velením hajtmana Horvaya slúžili na Ernestovej bašte. Rýchlo zistila, aké zradné je prevteliť sa do člena oddielu zloženého zo starých kumpánov. Vasile mal dokonca v rote priateľa z rodnej osady, ktorý sa ustavične túžil deliť o spoločné spomienky. Ileana síce s krvou obete vstrebala okrem telesnej podoby aj časť jej znalostí a pamäte, ale preberať počas dlhých služieb akési lotrovstvá z detských čias? Tomu sa snažila vyhnúť, takže Sikulovia čoskoro pobadali, že Vasile je akýsi čudný a stráni sa ich spoločnosti. Nemohli tušiť, že ich dlhoročný druh už v skutočnosti leží s rozdrvenou tvárou v bezmennom hrobe.


  Ale nielen preto potrebovala novú podobu. Po tom, ako sa vyvŕšila na tom dušpastierovi, začala dôkladná prehliadka celej posádky. Hľadala sa osoba s medailónom na prsiach. Ileana pochopila, že toto je jej slabé miesto. Musela sa rýchlo stratiť z obzoru. Stať sa niekým, kto môže aj na dlhší čas zaliezť do úkrytu a nikto si to nevšimne.


  Uličkami pevnosti sa potulovalo veľa sirôt, žobrákov a pobehlíc. Dievča menom Dorota to všetko spájalo v jednej osobe. Smrdelo grošom (i všeličím iným), nemalo v pevnosti žiadnych príbuzných ani priateľov a bola to neveľmi zhovorčivá samotárka, prežívajúca vďaka ochote poskytovať mužom lacné rozkoše.


  Ileana v podobe Vasileho Korniša zatiahla Dorotu do stajní oproti Českej bašte a po nejakom čase vyšla už s novou tvárou. Telo dievčaťa zaťažila kameňom a spustila do hlbokej žumpy za maštaľami. Sikulovo ošatenie a výzbroj zahrabala do sena s tým, že ak ho niekedy bude potrebovať, vráti sa k nemu.


  Niekoľko dní sa skrývala v podzemných chodbách a bez väčších ťažkostí sa vyhýbala pátraniu po osobe s medailónom na prsiach. Šelma v jej vnútri však vysmädla. Ukojila ju srdcom českého kapitána, ktorý sa ochotne nechal zviesť mladou radodajkou. Len škoda, že sa jej nepošťastilo uskutočniť druhú časť plánu – podpáliť mlyn. To by bol pre morálku obrancov tvrdý úder. Ale čo už, beztak plánovala niečo iné, väčšie. Omnoho väčšie.


  Po jatkách v mlyne sa opäť znásobilo pátranie, tentoraz aj po ľahkom tmavovlasom dievčati. Znovu teda zaliezla do temných kobiek a niekoľko dní sa vôbec neukázala na povrchu. Čas využila na to, aby si dôkladnejšie premyslela plán. Jednoznačne potrebovala ďalšiu podobu. Človeka s hodnosťou, pred ktorým stráže neskrížia halapartne, nech už podíde k akýmkoľvek dverám. Zároveň to mal byť človek so samotárskou povahou, s čo najmenším okruhom priateľov a spolubojovníkov, tobôž príbuzných. Len v koži niekoho takého mohla zavŕšiť svoj plán. Zúročiť čas, ktorý celej veci obetovala.


  Netrvalo dlho a vyhliadla si vhodnú osobu. Patril k veleniu, ale nie k najužšiemu, takže mohla rátať s tým, že sa jej aspoň niekoľko dní podarí vyhýbať účasti na Rade obrany – ako sa dozvedela, všetci členovia sa museli pri vstupe podrobiť prehliadke, či pod odevom neskrývajú čarodejný medailón. Jej obeť neudržiavala s ostatnými dôstojníkmi príliš vrelé vzťahy a v rozhovoroch sa vyhýbala osobným veciam. Bol to upätý, odmeraný, málovravný muž.


  Presne ako potrebovala.


  Keď 17. septembra poobede začal dosiaľ najmasívnejší osmanský šturm, Ileana Rónayová vystúpila na Žerotínovu baštu už v novej koži. Janičiari, azabi a ostatné oddiely sa drali k hradbám a ona cítila, že nastala príležitosť, na ktorú tak dlho čakala. Na Fridrichovi útočníci nepochodili, nepodarilo sa im obsadiť ani valy pod múrmi bastiónu, ale na Forgáčovej bašte to po hodine ľúteho boja vyzeralo na prielom. De Grana padol (hoci sa šírili protichodné správy – podľa niektorých ho turecká guľa nezabila, iba zranila) a Leopold Groh, ten bavorský utrinos, čo sa k vojenskej hodnosti dostal len vďaka dobrému pôvodu, velenie očividne nezvládal. Turci dobyli nielen rímsu pod múrom, ale čoskoro opreli rebríky o hlavné armovanie a začali sa driapať hore. Netrvalo dlho a prví z nich preliezli predprsne a na vrchole bastiónu vypukol boj muža proti mužovi.


  Teraz! vyl démon v Ileaninom vnútri. Urob to! Zasaď rozhodujúci úder!


  „Pane!“ ráznym krokom podišla k Locatellimu. „Niet pochýb, že na Forgáčovi súrne potrebujú pomoc. Naša posádka okrem obsluhy diel zaháľa. Dovoľte mi zhromaždiť hajdúchov a dragúnov...“


  „Nie,“ odsekol plukovník. „Neoslabím posádku a nehrozím tak naše postavenie. Ak sa bezverci prebijú na kurtinu a vyrazia naším smerom, potom na nich udrieme a zatlačíme ich späť.“


  „Vaša milosť, tento váhavý postoj by mohol mať vážne následky...“


  „Spochybňujete moje velenie?!“ vyštekol Locatelli zlostne.


  Ileana sklonila hlavu a pomyslela si, že ak dostane príležitosť, tohto skorumpovaného nafúkanca vlastnoručne vyvrhne ako prasa.


  Našťastie pre ňu, onedlho z Forgáčovej bašty pribehol posol, akýsi kaprál Soavi, a ohlásil smrť kapitána Groha a vztýčenie prvých bunčukov a vlajok s polmesiacom nad predprsňami. Locatelli zavrčal popod fúzy čosi, čo nepatrilo do úst poriadneho kresťana, pozrel sa na čakajúceho pobočníka a vyceril konské zuby.


  „Dvadsať mužov, ani o jedného viac.“


  „Rozkaz, pane!“


  Na čele neveľkého oddielu barónka vyrazila na Forgáčovu baštu. Blížila sa jej chvíľa. Ak sa jej podarí uskutočniť, čo si zaumienila, bude to zvrat v obliehaní pevnosti. Možno konečný.


  Niežeby jej až tak záležalo na víťazstve Turkov. Túžila po pomste. V posledných dňoch v nej opäť vreli spomienky na všetko, čo v živote stratila. Nastal čas na odvetu. Uštedrí bolestivý úder tým prekliatym habsburgským psom. Ak vďaka nej padne Újvár, bude to rana pre celú monarchiu. Odplata za to, čo ríša spôsobila jej domovine a najmä jej osobne.


  Ale možno ani nepotrebovala motív. Démona v nej uspokojí už len to, že vykoná niečo také nehorázne a zákerné. Čosi, čo tie cisárske špiny neočakávajú a čo im zlomí väzy.


  Posily zo Žerotínovej bašty vbehli do dymu, ktorý víril nad vrcholkom Forgáča. Takmer okamžite narazili na skupinu janičiarov, smerujúcich ku kurtine.


  Ileana ako správny veliteľ odskočila nabok, zvrtla sa k svojim mužom a s taseným mečom zavelila do útoku.


  Oddiely sa tvrdo zrazili. Zapraskalo niekoľko pištolí a karabín a dym zmenil už aj tak neprehľadnú situáciu na totálny zmätok.


  Presne to Ileana potrebovala. Odvrátila sa od bojujúceho chumľa a rozbehla sa k nástupnej rampe. Vedľa jej ústia na vrchnú plošinu bola (tak ako na všetkých baštách) čiastočne zahĺbená pracháreň.


  K vrchu rampy dobehla len chvíľu po dvoch mužoch v turbanoch, ktorí sa práve so šabľami v rukách vrhli na odchýlené dvere prachárne.


  Vnútri tresol výstrel. Guľka odtrhla okraj dvier a v smršti triesok trafila prvého osmanského bojovníka do tváre. Zrútil sa, ani nehlesol. Druhý útočník zaspätkoval.


  Ileana sa bleskovo rozhodla a zbehla k prachárni. Turek začul štrngot jej zbroje a prekvapene sa zvrtol.


  Šabľa a meč sa zrazili len raz. Potom hrot rovnej čepele preklal Turkovi hrdlo. Muž klesol na kolená v prívale krvi. Ileana ho kopnutím zrazila na chrbát a prikročila k dverám. Pohľad na trieskami naježený okraj, z ktorého akoby ktosi odhryzol, ju varoval pre unáhleným konaním.


  „Tu podplukovník Walther!“ zavolala. „Nestrieľajte, hrozba je zneškodnená!“


  „Boh vás žehnaj, podplukovník!“ ozvalo sa zo zrubu.


  Poťažkala meč v ruke. Vnútri bude poddôstojník zodpovedný za rozdeľovanie munície a možno nejakí nosiči. Len čo vojde, musí bleskovo zaútočiť a všetkých pobiť skôr, než sa spamätajú z počiatočného ohúrenia.


  Potom stačí zapáliť knôt granátu alebo súdka s prachom a ozlomkrky utekať preč.


  Voľnou rukou strčila do dvier a stisla meč tuhšie. Musí byť rýchla...


  „V mene Božom! Do útoku!“


  Trhlo ňou, akoby ju zasiahla guľka, šíp alebo črep granátu. Zvrtla sa k mužom, ktorí z ulice pod bastiónom vtrhli do zárezu v násype a rozbehli sa hore rampou. Ich náhly príchod však nebol tým jediným, čo ju zaskočilo. Spoznala hlas, ktorý zavelil do útoku. Vždy ju naplnil búrkou protichodných pocitov. Červeným prívalom nenávisti prebleskovali spomienky na tú spoločnú noc na lôžku...


  „Podplukovník!“ zakričal na ňu Báthory, bežiaci hneď za vysokánskym zástavníkom. „Takže Locatelli sa predsa rozkýval a poslal pomoc! Výborne, udrieme na Turkov spolu a pohádžeme ich naspäť do priekopy.“


  Nezmohla sa na slovo. Báthory ju tľapol po pleci, až kyrys zazunel.


  „Poďte! Smelo! Predvediem vám, že to viem aj s mečom,“ zdvihol schiavonu.


  V duchu hrubo zahrešila. Nemala však na výber. Musela svoj plán odložiť na neskôr.


  Chvalabohu, nevadilo jej síkať postojačky.


  Bojová vrava na bastióne zahučala s novou vervou. K posilám zo Žerotína a Fridricha sa po niekoľkých minútach pridal početný oddiel z Ernestovej bašty, vedený osobne Albrechtom von Hagenom.


  Akýsi sipáhi v šišaku a krúžkovom pancieri stál na predprsni a mával zástavou s bielou hviezdou, nápisom velebiacim Boha a mečom kalifa Aliho s dvojklanou čepeľou. Jeho vojnovú slávu ukončil svištiaci korbáč. Koniec sa omotal okolo žrde sotva piaď od bojovníkovej ruky.


  Turek sa obzrel.


  Voronin sa naňho zaceril a mocne trhol bičom. Sipáhi tyč nepustil, takže sa aj s vlajkou zrútil na banket a z neho na ochodzu, rovno pred Báthoryho. Schiavona sekla nepriateľa do tváre, až šišak so zacvendžaním odskočil. Krvou zaliaty sipáhi však odmietal zomrieť, nezrozumiteľne kričal a snažil sa vytiahnuť spoza opaska pištoľ s postriebrenými ornamentmi.


  Báthory sa prudko predklonil a jediným úderom meča mu oddelil hlavu.


  „Ale trofej je moja!“ zmotával Voronin bič.


  „Vlajka alebo pištoľ?“


  „Oboje!“ zachechtal sa kozák, ale najprv siahol po pištoli. Z dymu nad ochodzou sa k nim blížil dupot a odhodlaný krik.


  „Kerim Allah!“


  „Hu!!!“


  Voronin zdvihol postriebrenú pištoľ a vystrelil na prvého nepriateľa, ktorý sa ako démon vyvolaný čertovským rituálom vynoril z čmudu. Guľka odtrhla kus kričiacej tváre a Turek sa zrútil ako podťatý.


  Za ním sa však hrnuli ďalší útočníci. Kozák prvého z nich zrazil pažbou pištole, nato ukoristenú zbraň zahodil a dal sa do práce šaškou. Báthory nelenil a aj schiavona sa zahryzla do nepriateľského mäsa.


  „Nitraaa!“ zaznelo za ich chrbtami.


  Voronin sa obzrel a zbadal Ďura Corgoňa, ktorý práve pribehol po kurtine zo západu. Za ním utekala zmes hajdúchov, nemeckých knechtov a valónskych žoldnierov.


  „Nitra!“ zasmial sa Báthory brechavo. „Žijete, štvrťmajster?“


  Corgoňovu krvou zafŕkanú tvár rozkrojil vlčí úsmev. Skočil medzi kapitána a kozáka a jeho čakan prerazil hrudnú kosť najbližšieho janičiara.


  Oceľ rinčala a hlina na povrchu bastiónu sa postupne menila na krvavé blato.


  Krátko po tretej hodine sa pod Forgáčovou baštou konečne ozvalo trúbenie na ústup. Osmanskí vojaci, na chvíľu presvedčení o konečnom prelomení obrany a skorom dobytí pevnosti, sa doslova sypali popri zjazvenom múre do priekopy, na svojich kričiacich spolubojovníkov na rímse a v priekope. Boli vyčerpaní a poriadne preriedení, ale nemálo z nich si odnášalo trofeje v podobe kresťanských hláv.


  Corgoň vo víťazoslávnom záchvate schmatol bezhlavé telo v janičiarskej uniforme, zdvihol ho nad hlavu a cez predprseň šmaril do priekopy.


  „Mrciny si berte so sebou, nech nám tu nesmrdia!“ zakričal, akoby mu niekto tam dole mohol rozumieť.


  Boj utíchol, ale nie nadlho. Podvečer sa Turci znovu zhromaždili v priekope pod Fridrichovou baštou, ale aj tentoraz ich zahnali granáty, výbušné sudy a zapálené prívaly smoly a kolomaže.


  Na večernej porade predložili velitelia bastiónov grófovi Forgáčovi súhrn strát. Päťdesiatdva mŕtvych a vyše sedemdesiat zranených, z toho skoro polovica tak, že sa s nimi už nedalo rátať v ďalších bojových akciách. Jedinou dobrou správou bolo, že porady sa zúčastnil aj markíz de Grana. Vyzeral, akoby odpadol zo šibenice, ale nohu nemal zlomenú ani inak vážne poranenú a dušoval sa, že zajtra opäť nastúpi do služby. Zachránilo ho brnenie s kovovými račími šosmi po kolená – keby neodrazilo guľu, nepochybne by prišiel o nohu a zrejme aj o život.


  Než sa dôstojníci rozišli na lôžka či do nočnej služby, museli si priznať, že už aj tak slabá posádka pevnosti sa každým dňom povážlivo stenčuje a chradne. Pritom Osmanov akoby vôbec neubúdalo a ako sa ukázalo v nasledujúcich dňoch, ich odhodlanie a priam samovražednú odvahu nedokázalo nič zlomiť.

  Hlava dvadsiata druhá,


  v ktorej rokujú velitelia nepriateľských vojsk. Hlasy volajúce po prímerí a kapitulácii umlčí nezmieriteľná nenávisť.


  Gróf Adam Forgáč sa zvíjal v bolestiach.


  Nie, neutrpel zranenie počas obrany Cisárskej bašty, ktorej bol hlavným veliteľom. Zriedka sa tam ukázal osobne, a keď už, išlo zväčša o krátke náhodné inšpekcie. Bastión mal pod palcom barón Bercsényi a v jeho neprítomnosti velil vicekapitán novozámockých husárov Mihók Szabó.


  Forgáča skolila lámka, inak zvaná dna, pakostnica, podagra. Alebo, ako ju učene označoval doktor Domanický, arthritis. Občas to bolo lepšie, ale väčšinou zlé a niekedy ešte horšie. V polovici septembra, akurát v najťažšej fáze obliehania, sa bolesť vystupňovala ako nikdy predtým.


  Okrem zvyčajne opuchnutého palca na ľavej nohe grófovi očervenel aj členok a napokon koleno. Nič nebolelo viac ako zapálené kĺby. Nič. Forgáčovi sa zdalo, že má nohu uväznenú v ťažkej španielskej čižme s množstvom hrotov na vnútornej strane a krutý kat pomaličky uťahuje závit. Niektoré dni ani nedošiel na latrínu, museli ho tam, skučiaceho a hryzúceho si rukáv, nosiť sluhovia.


  Všetko ešte zhoršil doktor Domanický, keď mu zakázal mäso a víno.


  „Preto dnu považujú za chorobu mocných a bohatých, vaša milosť. Títo totiž majú dostatok mäsa a vína. V nich sú okrem prospešných látok aj škodlivé a tie sa ukladajú akurát v kĺboch.“


  Zároveň mu ale odporučil veľa piť, aby sa bolesť z tela vyplavila. Čo mal ale piť, ak nie víno? Hádam čistú vodu? Lekári občas tárajú piate cez deviate.


  Noc zo sedemnásteho na osemnásteho septembra bola o čosi lepšia. Večer sluhovia vykúpali milosťpánovi nohu v odvare zo žihľavy, dubovej kôry a koreňa kostihoja. Bolesť trochu poľavila a gróf si v noci dokonca trochu pospal.


  Ráno sa ukázalo, že sa mu sila zíde. Pred Viedenskú bránu prišlo osmanské posolstvo s bielou vlajkou.


  Veľkovezír žiadal o osobné stretnutie s vrchným veliteľom pevnosti.


  Forgáč váhal. Niektorí dôstojníci, najmä don Pio, boli rázne proti.


  „Niet o čom vyjednávať, vaša milosť! Ten pes bude nepochybne žiadať kapituláciu. Odmietnite ju už tým, že jeho pozvanie zmietnete zo stola. Načo niekam chodiť a zbytočne sa vystavovať nebezpečenstvu? Prisahali sme pred tvárou Ukrižovaného, že sa nevzdáme, aj keby sme mali zahynúť do posledného muža!“


  Muži ako Locatelli alebo de Grana naopak radili vypočuť si, čo má ten pohan na srdci. Keď nič iné, aspoň sa dozvedia čo-to o náladách v tureckom tábore. Šírili sa zvesti, že tam vládne horší hlad ako v pevnosti a niektorí pašovia sa chcú vzbúriť proti dívánu.


  Forgáč napokon na stretnutie pristal. Pohŕdavý pohľad, ktorým ho Pio počastoval, nechal bez povšimnutia.

  Drevený most pred Viedenskou bránou stále slúžil svojmu účelu. Delostreľba ho viackrát poškodila a Osmani sa ho pred niekoľkými dňami pokúsili podpáliť (prekazil im to rýchly protiútok dragúnov), ale obrancovia ho zakaždým v noci opravili.


  V pompézne zdobenom portáli, nad ktorým dve dvojice antických stĺpov držali trojuholníkový frontón s reliéfom habsburského orla a latinským nápisom uvádzajúcim dátum vzniku pevnosti a mená panovníka a ostatných zakladateľov pevnosti, sa otvárala brána s krídlami okovanými železnými plátmi. Dnes ju odomkli prvýkrát po mnohých dňoch, zvyčajne sa používala len malá bočná fortňa.


  Gróf Forgáč vyšiel z vrát v sedle nádherného žrebca so skvostným postrojom a slávnostnou čabrakou. Aj on si obliekol to najlepšie, čo sa našlo v truhliciach s ošatením. Hruď mu chránil kyrys, na ktorom sluhovia dôkladne vyleštili každý jeden nit, takže sa na slnku blýskal ako zlatý pancier bájneho Achilla. Sprevádzali ho, ako zvyčajne, bratia Kopčanovci, niekoľko vlajkonosičov, posádkový orchester a oddiel husárov na koňoch pod velením vicekapitána Szabóa.


  Zastavili sa pred strednou časťou mosta, ktorá sa dala zodvihnúť. Muzika stíchla a brána za sprievodom sa zavrela. Z kurtiny po stranách vežičky umiestnenej rovno nad klenákom brány stúpali prúžky dymu z knôtov pripravených odpáliť delá a muškety – kapitán Schlechtenthal vybral najlepších strelcov, aby grófa kryli v prípade náhleho ústupu do pevnosti.


  Onedlho sa od ravelínu, ktorý Osmani premenili na delostrelecké batérie namierené proti pevnosti, ozvali bubny. K nim sa pridal zvyšok mehteru, ostrá útočná melódia rozrezala vzduch. Forgáč skrivil ústa a sykol cez zuby. Nijako mu nešlo na rozum, ako túto kakofóniu môže niekto považovať za hudbu. Hneď ho z toho rámusu viac rozboleli kĺby. Zvrtol sa a dal pokyn svojmu orchestru. Bubny zavírili a zaraz sa pridali trubky a píšťaly.


  Na most vyšiel honosný osmanský sprievod, hýriaci farbami, ligotavými ozdobami a pestrými perami na prilbách, turbanoch i konských kantároch.


  Na Forgáčov rozkaz začala obsluha popúšťať povrazy vahadiel, takže zdvihnutá časť mosta držaná reťazami na opačnom konci ramien pomaly klesla do vodorovnej polohy. Tým sa vytvorilo spojenie medzi oboma brehmi priekopy.


  Veľkovezírov sprievod zastal a skupina nosičov položila nádherné nosidlá s pozláteným rámom a hodvábnymi závesmi. Forgáč sa uškrnul. Aj on uvažoval o koči, ktorý by bol omnoho pohodlnejší, ale napokon sa rozhodol pre konské sedlo. Bez ohľadu na bolesti chcel pred vrchného pohana predstúpiť hrdo, po vojensky. Jeho protivník si zvolil ľahšiu cestu.


  Fazil Ahmed Köprülü vystúpil z nosidiel. Mal ohromný turban s vysokým zrezaným kužeľom v strede, zdobený zlatými retiazkami, strapcami a chocholom farebných pier za sponou vykladanou drahokamami. Na sebe mal bohato vyšívaný kaftan lemovaný leoparďou kožušinou. Spod neho vykúkala šerpou prepásaná hodvábna dolama, ale najmä rukoväť ťažkého meča.


  Otroci postavili doprostred mosta veľkovezírsky stolec, ale Köprülü zostal stáť a díval sa na Forgáča. Gróf natočil koňa ľavým bokom k nemu a prehodil spodný koniec brokátového plášťa na pravú stranu. Tým dal znamenie Kopčanovcom, ktorí mu priskočili na pomoc. Opatrne zosadol popri konskom boku odvrátenom od Turkov, čím aspoň čiastočne zakryl svoje ťažkosti.


  Sluhovia mu priniesli taburet a postavili ho asi desať krokov od veľkovezírovho kresla. Potom tajomníci oboch vojvodcov svojich pánov predstavili aj so všetkými titulmi, hodnosťami a zveličenými prívlastkami. Muži sa jeden druhému krátko uklonili a obaja si s viditeľnou úľavou sadli.


  Forgáč si zámerne nepriviedol tlmočníka. Keďže o rokovanie požiadal veľkovezír, predpokladalo sa, že tento problém vyrieši on. A skutočne, šľachovitý päťdesiatnik, ktorý ho pred chvíľou predstavil, teraz urobil krok k Forgáčovi, hlboko sa uklonil a plynulou nemčinou povedal:


  „Vaša milosť, som Nicusios Panagiotis a už niekoľko rokov slúžim ako tlmočník cisárskych emisárov v Istanbule. S vaším dovolením budem slová jeho výsosti prekladať do reči vášho panovníka. Vyhovuje vám to?“


  Forgáč prižmúril oči. O Panayotovi, ako ho skomolene nazývali Osmani i kresťanskí vyslanci na sultánovom dvore, už počul. Ak si dobre spomínal, okrem Istanbulu študoval aj s Padove. Na okamih sa zamyslel, či nemá robiť drahoty a požadovať tlmočníka ovládajúceho maďarčinu, ale akurát vtedy sa mu pripomenul členok (akoby doň niekto znenazdajky zavŕtal nebožiec), nuž si povedal, že najlepšie bude mať to čo najskôr za sebou.


  „Vyhovuje mi to,“ odvetil po nemecky, keďže „reč panovníka“ bezchybne ovládal.


  Grécky učenec sa vďačne uklonil a oznámil grófov súhlas veľkovezírovi. Ten kývol hlavou a povedal niekoľko viet. Panayot prekladal:


  „Pozdravujem ťa, serdár kresťanov. Hovorím v mene jediného pravého Boha, nášho najžiarivejšieho sultána a dívánu, rady vznešených vezírov. Vyzývam ťa, aby si tento hrad aj so všetkými zbraňami odovzdal do osmanských rúk. Ak tak urobíš, dovolím tebe a všetkým tvojim vojakom slobodný odchod. Dávam ti slovo držiteľa pečate, že od vyvesenia bielej zástavy už neublížime ani jednému z vás.“


  Forgáč prešiel chladným pohľadom z tlmočníka na veľkovezíra. Po krátkej odmlke odvetil:


  „Čo sa stane, ak odmietnem?“


  „Potom budeme pokračovať v obliehaní a neprestaneme, kým nad tvrdzou nevztýčime naše tugy, bunčuky a zástavy,“ odvetil Köprülü a Grék jeho slová plynulo prekladal do nemčiny. „Včera ste zažili veľký útok. To bola len prvá ukážka sily a odvahy bojovníkov džihádu. Z jednej bašty ste nás odrazili len s vypätím všetkých síl. Druhýkrát sa vám to už nepodarí. Tvoji muži sú unavení a ich počet sa stále zmenšuje, kopije v našom tábore sú vyzdobené kresťanskými hlavami. Ja mám stále stotisíc vojakov. Dosť na to, aby som každý deň poslal do útoku nových, oddýchnutých mužov. A presne to aj urobím. Dňom i nocou budeme liezť na vaše znivočené bašty, až kým neprenikneme do srdca hradu a nevztýčime vlajky nad vašimi palácmi. Ale varujem ťa, veliteľ Uhrov – potom už nebude platiť moja veľkorysá ponuka. Ak získame Újvár silou, s nikým nebudeme mať zľutovanie. Prisahám pri prorokovi Mohamedovi, že zahubíme každú kresťanskú dušu v pevnosti. Od dôstojníkov až po najmenšie deti.“


  Gróf podráždene cmukol cez štrbavé zuby. Hodnú chvíľu mlčal, potom skrivil ústa do úškrnu človeka, ktorý prekukol zložitú lesť.


  „Prišiel si ma presviedčať o svojej prevahe, najvyšší vezír. Pravda je ale iná. V skutočnosti ti tečie do topánok. Poznáte v osmanskej reči tento výraz? Hovorí sa tak o človeku, ktorého plány sa rúcajú a dochádza mu čas. Presne v takom rozpoložení si sa ocitol i s celým svojím vojskom.“


  Köprülü sa mierne predklonil v kresle. „Prečo si to myslíš, generál?“


  „Obliehanie trvá pridlho. Chceli ste dobyť Újvár do konca augusta a potom sa pohnúť na Prešporok a Viedeň. To sa už nestane, nie tento rok. Aj keby som ti hneď tu na mieste odovzdal kľúče od pevnosti, už je neskoro pokračovať v ťažení na Viedeň. Leto sa končí, čoskoro sa ochladí a udrú jesenné dažde. Zimy po minulé roky prichádzali čoraz včaššie a trvali dlhšie. Ak ťa zlé počasie zastihne s vojskom uprostred kresťanského územia, bude to pre vás pohroma. Už takto hladujete. Veru tak, viem o vašich ťažkostiach so zásobovaním. Vyzerá to, že útočíte čoraz zúrivejšie a smelšie, ale v skutočnosti je za tým stupňujúce sa zúfalstvo. Potrebujete sa dostať k našim sýpkam. Načo to tajiť, sú stále plné. Aj mlyn melie, pekáreň pečie čerstvý chlieb. Moji muži netrpia nedostatkom. Pokojne vydržíme ešte mesiac obliehania. Aj viac.“


  Veľkovezír sa nasilu usmial. Zdvihol tvár a nastavil ju slnečným lúčom.


  „Len sa pozri, prvý z Uhrov. Počasie je stále dobré. Alah nám praje. Aj chleba a mäsa máme dostatok. Určite si videl jazdné vojsko, ktoré mi prišlo slúžiť. Títo odvážni bojovníci vyplienili vašu krajinu tisíc míľ na sever i na západ. Oheň sa dostal až k Prešporku a bezpochyby aj vo Viedni videli stĺpy dymu nad obzorom a triasli sa od strachu. Jazdci sa vrátili s bohatou korisťou, doviezli tisíc vozov obilia, prihnali štyridsaťtisíc kusov dobytka. Moji muži netrpia núdzou. Sú silní a plní odhodlania.“


  Forgáč sa nenechal vyviesť z miery. „Tatári a kozáci sa vrátili do tábora, lebo sa báli cisárovho vojska.“


  Veľkovezír sa takmer zasmial. „Niekto ti podstrčil falošné správy, veliteľ. Cisárske vojsko sa rozutekalo. Krivý vezír Montecuccoli ušiel za Dunaj a tam sa zakopal v palánku z hliny a kolov.“


  „O tom dobre viem. Ale mýliš sa, nebol to útek, lež taktický ústup. V prešporskom tábore sa teraz zbiera nové, omnoho väčšie vojsko. Zo všetkých kresťanských krajín prichádzajú tisíce a tisíce vojakov a čoskoro sa pohnú na pomoc Újváru. Okrem toho sa zišla početná insurekcia v tábore pri Trnave. Gróf Pálffy zozbieral obrovské vojsko uhorských zemepánov, mieri s ním k Nitre a len čo tam naberie ďalšie posily, vyrazí na juh, cez Komjatice a Šurany k Újváru. Valí sa na vás nevýslovná skaza, najvyšší vezír. Ak si chcete zachrániť holé životy, už zajtra strhnete tábor a odtiahnete naspäť do Ostrihomu.“


  Na veľkovezírovej tvári naďalej pohrával úsmev. „Veliteľ Forgáč,“ oslovil grófa priam blahosklonným tónom, „nič z toho nie je pravda.“


  „Obviňuješ ma z klamstva?“


  „To nie, Alah chráň! Len vravím, že sa tvoji poslovia a vyzvedači buď pomýlili, alebo si bohapusto vymýšľali. Prinajmenšom si nedostal najčerstvejšie zvesti. Veliteľ Pálffy v trnavskom tábore zozbieral ledva tisíc mužov. Pred tromi dňami sa s nimi pohol k Váhu. Pri brode ho čakal udatný Kaplan Mustafa paša s piatimi tisíckami anatólskych sipáhiov a rovnakým počtom Tatárov. K nim sa pripojil zbor Kibleliho pašu, ktorý pred piatimi dňami vypálil Hlohovec a prinútil tamojšiu posádku, aby sa zbabelo zavrela na zámku. Vojaci pravej viery poľahky rozmetali Pálffyho stádo a gróf sám sa skoro utopil.“


  Forgáč mal čo robiť, aby nedal najavo svoje ohúrenie. Veľkovezírova verzia fiaska v trnavskom tábore omnoho viac zodpovedala jeho očakávaniam. Uhorská insurekcia zlyhala ako už mnohokrát predtým. V duchu zahromžil.


  „Mám pre teba ešte jednu zlú správu,“ nadviazal Köprülü, keď sa nedočkal odpovede. „Viem, že si dostal list, ktorého obsah mi mal zostať utajený. Šamizade Mehmed efendi, reis ül-küttab, vyslanec sultána v rade najvyšších vezírov, ti poslal návrh. Pokúšal sa presvedčiť ťa, že moja vláda sa čoskoro skončí a vojsku pred Újvárom bude veliť jeho zať Kadizade Ibrahim paša. Títo dvaja zradcovia ti sľúbili prímerie, ak im zaplatíš štedré výkupné v zlate. Je to tak? Dostal si list s týmito slovami?“


  Forgáč sa zatváril, akoby si na čosi také nevedel spomenúť.


  „Musím ťa sklamať,“ pokračoval veľkovezír. „K takej dohode nikdy nedôjde. Šamizade Mehmed efendi a Kadizade Ibrahim paša, tie podlé potkany, už nežijú. Odsúdil som ich za velezradu proti Osmanskej ríši a samotnému Bohu. Pred niekoľkými dňami boli popravení.“


  „To ma teší,“ odvrkol gróf podráždene. „Kiežby si dal zmárniť všetkých vzbúrencov vo svojom tábore. Počul som, že ich je neúrekom. Mnohí pašovia odmietajú poslúchať tvoje rozkazy a cválajú si hore-dole do krajine, lúpia a neodvádzajú ti patričný podiel z koristi. Urob s nimi poriadok. Pozatýkaj ich a daj im zoťať hlavy. Zostane menej roboty pre naše delá a meče.“


  Veľkovezírova už aj tak nezdravo červená tvár ešte stmavla. Forgáč cítil, že je na koni a vytiahol svoj hlavný tromf.


  „Ani ja pre teba nemám dobré správy. Včera v noci si určite počul delostreľbu na juhu.“


  Köprülü stuhol. „Áno, desaťkrát vypálili kanóny v pevnosti Komárno.“


  „Bol to signál pre nás, obrancov Újváru. Znamenal: Vydržte, pomoc je na ceste!“


  „Naozaj? Prezraď mi, aká pomoc by to mala byť?“


  Forgáč sa zahniezdil na taburete, noha sa ozývala a potreboval trochu zmeniť polohu. „Akiste si sa už dopočul o osude svojho druhého vojska. Toho, ktoré si poslal na chorvátske hranice, aby zabavilo bána Zrínskeho.“


  Hoci ich delilo desať krokov, gróf zreteľne videl obavy, ktoré sa mihli očkami v guľatej tvári. Meno Zrínsky naháňalo Turkom strach, znelo im ako čosi diabolské.


  „Zrínsky tvojich vojakov na hlavu porazil,“ pokračoval Forgáč, „a už koncom augusta vyrazil s veľkým počtom chorvátskych turkobijcov k Dunaju. Presne tak, Zrínsky a ďalší statoční vojvodcovia sa ponáhľajú Újváru na pomoc. Výstrely v Komárne značia, že konečne dorazili. Onedlho okúsite ich meče.“


  Veľkovezír si vybral dlhšiu odmlku. Potom povedal: „Snažíš sa ma zastrašiť, veliteľ Uhrov. No mýlil si sa v nádejach na záchranu od Montecuccoliho a Pálffyho, a mýliš sa aj tentoraz. Ani Zrínsky, nech je prekliaty, nedokáže spasiť Újvár. Na všetky strany som poslal tisíce jazdcov a keby sa nejaké kresťanské vojsko blížilo k nášmu táboru, včas sa o tom dozviem, pripravím sa a útok odrazím. Zmier sa s tým, že tvoj hrad je odrezaný od sveta. Nikto ho nezachráni a tebe už dochádzajú sily a strelivo. Naposledy ťa žiadam: vzdaj sa a zachráň tak životy svojich ľudí.“


  „Nie,“ odsekol Forgáč. „Prisahali sme na krv nášho Spasiteľa, že pevnosť nikdy nevydáme do rúk nepriateľa. Budeme bojovať do poslednej kvapky krvi.“


  „V tom prípade sa všetci stanete potravou moslimských mečov,“ vyhlásil veľkovezír ostrým tónom a zdvihol sa z kresla.


  Forgáč sa taktiež pokúsil vstať, ale noha ho zradila. Zapotácal sa, a nebyť Jakuba Kopčana, ktorý ho pohotovo podoprel, klesol by naspäť na taburet. Gróf nabral rovnováhu a podráždene drába odstrčil, ale Köprülü si ho už zvedavo premeriaval. Tlmočník Panayot sa medzitým s úklonom odvrátil od kresťanského veliteľa, ale veľkovezír ho gestom zastavil a rýchlo čosi povedal. Grék sa zvrtol naspäť ku grófovi.


  „Vaša milosť, veľkovezír vám chce položiť ešte jednu otázku.“


  Forgáč, hoci mu od bolesti vyrážal pot na čelo, úsečne prikývol.


  „Jeho výsosť si všimla, že máte veľké bolesti,“ pokračoval Panayot. „Pýta sa, či ste utrpeli zranenie v boji.“


  Gróf zvraštil čelo. Nerád sa o svojich ťažkostiach rozprával s kýmkoľvek okrem doktora Domanického, tobôž s nejakým pohanským psom. Mal dojem, že priznaním slabosti ohrozí svoje postavenie, že jeho choroba môže ovplyvniť osud celej pevnosti.


  „Nie som zranený,“ odsekol. „Je to len prechodná bolesť kĺbov.“


  Chcel sa otočiť, ale veľkovezír urobil krok vpred a opäť čosi povedal.


  „Jeho výsosť má s bolesťami kĺbov osobné skúsenosti,“ prekladal grécky učenec. „Pýta sa, či sa u vás objavili aj sčervenané opuchy na prstoch nôh a členku.“


  Forgáč zaváhal, ale potom prikývol.


  „V noci máte pocit, že vám na nohe namiesto prikrývky leží železná platňa?“


  Gróf opäť prisvedčil. Veľkovezír sa zatváril sústrastne a, čuduj sa svete, vyzeralo to úprimne.


  „Jeho výsosť hovorí: Môj otec, veľkovezír Mehmed Köprülü, nech mu dá Alah večné šťastie, trpel rovnakým neduhom. Niekedy po nociach kričal od bolesti. Aj mňa už bolia kosti, hoci som omnoho mladší. Zrejme ma čaká rovnaký osud ako môjho vznešeného otca. Lámka je krutý nepriateľ. Keď sa objavia aj červené opuchy, je zle. Naši felčiari radia striedmosť, čo sa týka mäsa a vína.“


  Forgáč zafučal a prikývol. „Môj lekár mi poradil to isté. Zrejme chce, aby som zahynul od hladu a smädu. Čo je vlastne dobrý recept, lebo ak ma nadobro vystrie, bolesti kĺbov zaručene pominú.“


  Keď Grék tie slová preložil, veľkovezír sa krátko zasmial.


  „Mám dobrého lekára. Je to napoly Arab, napoly Peržan, nehodná púštna krysa, ale študoval v Bagdade a tam sú najlepšie liečiteľské školy. Tento človek vraví, že bolesť a zápal, ktorými trpíš, spôsobuje piesok v kĺboch. Z mäsa a vína sa v krvi vytvárajú drobné zrniečka a ukladajú sa práve v kostiach nôh. Čo užívaš proti bolesti, veliteľ Uhrov?“


  „Kúpele a zábaly z kostihoja, dubovej kôry, žihľavy a konopného koreňa.“


  Tlmočníkovi chvíľu trvalo, kým názvy rastlín preložil do turečtiny. Köprülü prikývol a spýtal sa:


  „Skúsil si ópium? Viem, že vy kresťania ópium poznáte, dostalo sa k vám našou zásluhou, ako mnoho ďalších užitočných vecí.“


  „Pravdaže poznáme ópium,“ zamračil sa Forgáč. „Náš doktor ho má veľkú zásobu, ale používame ho len pre ťažko zranených vojakov, ktorí by inak nezniesli bolesť. V pevnosti je zakázané užívať ho len tak, pre otupenie mysle. Ja osobne ho považujem za nebezpečný jed, ktorý sem mohamedáni zavliekli, aby nás pripravili o zdravý rozum. Než ním znečistiť svoje telo, to radšej otrčím kopytá.“


  Gróf dobre vedel, že vyslovil urážku, pretože už počul o veľkovezírovej záľube vo fajčení ópia. Köprülü sa však nerozhneval – zrejme zásluhou tlmočníka, ktorý Forgáčove útočné slová pozmenil či celkom vynechal.


  „Potom už môžeš skúsiť len jediné, veliteľ Uhrov – včely.“


  „Včely?“ zdvihol Forgáč obočie.


  „Najmä propolis. Je to vec, ktorú nájdeš v úľoch.“


  „Viem, čo je propolis.“


  „Rozpusti ho v liehu alebo v pálenke, ktorú vy kresťania máte dovolené piť, a tým si potieraj kĺby. Najlepšie však od bolesti pomôže včelí jed.“


  Forgáč sa zatváril nechápavo.


  „Nech ti doktor priloží na miesto opuchu živé včely. Aby ťa uštipli.“


  „A od toho sa mi uľaví?“ zapochyboval gróf.


  „Najprv to bude bolieť viac, ale potom jed zo žihadiel až zázračne utlmí bolesť v kĺbe. Ver mi, liečitelia z Bagdadu sú majstri svojho remesla.“


  Nato sa Köprülü krátko uklonil a chystal sa odísť.


  „Ty!“ zvolal Forgáč na tlmočníka a gestom mu naznačil, že aj on chce niečo dodať. Panayot oslovil veľkovezíra, ktorý sa otočil so spýtavým výrazom na tvári.


  „Zvolám poradu veliteľov pevnosti,“ vyhlásil gróf. „Predložím im tvoju požiadavku. Spolu sa rozhodneme, akú ti dáme odpoveď. Než dnes zapadne slnko, očakávaj môjho posla.“


  Zdalo sa, že tvárou Fazila Ahmeda preletel úsmev.

  „Do riti s tým!“ zvolal Erberto Pio di Savoia, prudko vstal a päsťou tresol po stole, až riad zarinčal.


  Podaktorí dôstojníci sa vyľakane strhli, pretože v posledných dňoch nemali času na oddych, nuž po dvoch troch čašiach vína na pohodlných čalúnených stoličkách, navyše vo vydýchanej zadebnenej miestnosti na prízemí kapitanátu začali už počas Forgáčovho súhrnu vyjednávania s veľkovezírom podriemkavať.


  „To nie sú požiadavky, ale bezočivý výsmech,“ hromžil Savojčan. „Smrteľná urážka. Veľkovezír si tú výzvu môže spísať, potom strčiť do zadku a zapáliť. Na jeho podmienky nikdy nepristúpime!“


  Ak Pio očakával, že jeho plamenná reč strhne ostatných veliteľov, prerátal sa. Nikto ho nepovzbudil súhlasným výkrikom, ba ani len zamrmlaním, nikto nezdvihol pohár, aby si na tie slová pripil. Okolo dlhého stola sa v mihote sviečok črtali bledé, unavené tváre. Niektorí, najmä markíz de Grana, boli strhaní, s tmavými podkovami pod očami a množstvom čerstvých modrín, škrabancov či rán zošitých hrubými stehmi.


  Do rozpačitého ticha sa ozval Adam Forgáč.


  „Ovládajte sa, knieža. Uvedomte si, že už nie ste na bastióne a nečistíte žalúdky žoldnierom, ktorých ste nachytali pri zanedbávaní povinností.“


  „Vaša milosť,“ zvrtol k nemu Pio brunátnu tvár, „pevnosťou sa šíri mor porazenectva. Obávam sa, že nakazil aj viacerých tu prítomných pánov.“


  „To si vyprosím...“ začal kapitán Schlechtenthal, ale plukovník ho prehlušil.


  „Tieto myšlienky treba zadusiť hneď v zárodku! Mohamedánska háveď nás žiada zložiť zbrane, odovzdať kľúče od pevnosti a vari si aj kľaknúť a prosíkať o životy. Nikdy!“ Ruka s hrubými prstami sa znovu zovrela do pästi. „Nevzdáme sa! Bránime Hradbu západu a ak ju pohania prelomia, sklameme – a vážne ohrozíme! – celý kresťanský svet. Len si predstavte, ako čosi také vysvetľujete panovníkovi. Upadneme do nemilosti a už nikdy, zaživa či na večnosti, si neodpárame biľag hanby.“


  „Nikto z nás nechce pokľaknúť pred Turkom,“ ozval sa plukovník Locatelli svojím zvyčajným nevzrušeným hlasom, ktorý vyvolával (ostatní dúfali, že mylný) dojem, že mu je vlastne všetko ľahostajné. S každým slovom vypustil z úst trochu dymu z fajky. „Ani zradiť ríšu. Stav je však vážny a bremeno, ktoré sme vzali na plecia, nás hrozí rozdrviť. Zišli sme sa, aby sme prehodnotili situáciu. Pokiaľ možno s chladnou hlavou, bez zbytočných vášní.“


  Pio rozpáral zrakom sivý kúdol, ktorý Locatelliho obklopil. „Dočerta, plukovník, čo tu chcete prehodnocovať?“ zvolal, až mu z gamby odfrkla spenená slina. „Všetci sme prisahali na Kristovu krv, že radšej zomrieme, ako by sme sa mali vzdať! Páni, apelujem na vašu vieru! V každom z vás by malo búchať srdce rytiera, odvážne a plné nezmieriteľného odhodlania. No srdcia niektorých z vás sa premenili na lajno...“


  „To stačí, knieža!“ zvýšil Forgáč hlas a udrel dlaňou do hrany stola. „Ste opitý, alebo na vás iba dolieha vyčerpanosť? Dôrazne vás žiadam, aby ste prestali ziapať a urážať nás. Svoj postoj ste vyjadrili dostatočne. Teraz sa posaďte a dajte priestor ostatným.“


  Ropušia tvár sa nafúkla, ale pri pohľade na odmietavé výrazy všetkých okolo spľasla a Savojčan sa namosúrene posadil.


  „Len hovorte,“ urobil rukou gesto, akoby sa ohradzoval voči všetkému, čo odteraz zaznie. „Nech buričské myšlienky vyplávajú na povrch. Príde čas, keď budete braní na zodpovednosť – za každé slovo, každé slabošské rozhodnutie. A nielen pred pozemskou spravodlivosťou.“


  Ticho, ktoré sa vzápätí rozhostilo, opäť prerušil Forgáč. „Dostali sme sa do bodu, keď si treba priznať pravdu. Nemaľovať obraz pestrými farbami, keď všetci vieme, že stačí čierna, popolavá a krvavočervená. Plukovník?“


  Locatelliho mierne prekvapilo, že mu gróf zveril slovo. Potiahol si z fajky a vyfúknutím dymu aspoň čiastočne zamaskoval povzdych.


  „Bastióny sú ťažko poničené, najmä Forgáčova a Fridrichova bašta. Škody, ktoré nám turecká paľba počas dňa spôsobí, už v noci nestíhame opravovať – tým skôr, že ostreľovanie často pokračuje aj potme. Osmanskí kopáči sa snažia dostať pod múry, k roštom a pilierom, aby ich zapálili alebo rovno odstrelili náložami. Podľa môjho odhadu sa im to podarí najneskôr do troch dní. Keď umiestnia míny pod dostrieľané, popraskané múry, výbuch spôsobí kolaps tehlovej plenty i valu za ňou. A v okamihu prelomenia hradieb už sotva niečo zabráni pohanskej pechote, aby sa prebila do pevnosti. Naša posádka si to uvedomuje, preto sú vojaci v biednom rozpoložení. Nezdráham sa nazvať to zúfalstvom. Ten včerajší prienik pohanov na Forgáčovu baštu... nechýbalo veľa a mohlo byť po všetkom. Ak sa budú takéto silné útoky opakovať, ťažko odhadnúť, dokedy vydržíme.“


  „Veľkovezír, bodaj zotlel na prach,“ doplnil Forgáč, „sa mi vyhrážal, že práve toto je ich nová taktika. Nepretržitý tlak. Zúrivá delostreľba striedaná ešte zúrivejšími útokmi mužstva na najviac poškodené bastióny. Až kým sa neprebijú dovnútra a všetkých nás nepovraždia.“


  „Čo sa môže stať kedykoľvek v nasledujúcich dňoch,“ zdôraznil opäť Locatelli. „Máme značné straty. Mnoho dôstojníkov padlo alebo je zranených,“ kývol hlavou na vedľa sediaceho de Granu, bledého ako múka a nezvyčajne tichého. „Ako som už povedal, nálada medzi obyčajnými vojakmi nestojí ani za falošný grajciar.“


  „Ani medzi civilistami.“


  Všetci sa otočili k richtárovi Lončíkovi. Dlháň sa predklonil, akoby chcel, aby naňho lepšie videli.


  „Ak dovolíte, vaša milosť, s tu prítomným cteným gvardiánom Bedušim by sme vám radi predostreli názory a vôľu civilných obyvateľov Újváru.“


  Vedľa richtára sa na stoličke zahmýril predstavený františkánskeho kláštora, ktorý sa inak na Rade obrany nezúčastňoval, ale dnes mu na Lončíkovu žiadosť dovolili prisadnúť si. Dalo sa očakávať, že neprišiel len tak.


  „Pozorne vás počúvame,“ súhlasil Forgáč, ale nevyhol sa odmeranému tónu. Nemal rád, keď sa do rozhodovania o osude pevnosti miešali predstavitelia civilnej správy. Na druhej strane, nemohol ich ani vykázať z porady.


  „Ďakujem,“ poposadol Lončík. „Prosím, berte to tak, že zastupujem obecnú radu, ale aj ďalších významných obyvateľov, majstrov remeselníckych cechov, kupcov či statkárov, čo našli útočisko v pevnosti. Gvardián Beduši bude hovoriť za kresťanské ustanovizne, nielen katolícke, ale aj so súhlasom protestantskej obce.“


  „A v neposlednom rade za ženy,“ doplnil františkán.


  Muži okolo dlhého stola zdúpneli.


  „Za ženy?“ zopakoval Forgáč, akoby zle počul.


  „Áno, vaša milosť. Ich hlas je dôležitý. Tak ako hlas prostého ľudu.“


  „To hádam nie,“ zavrčal Pio. „Budeme sa na vojenskej porade, kde rozhodujeme o našom prežití, zaoberať aj názormi žien a neurodzeného mestského obyvateľstva? Napokon nás požiadate, aby sme brali ohľady aj na vôľu poddaných!“


  „Knieža,“ otočil sa k nemu Beduši, na tvári prívetivý, ale rozhodný výraz, „medzi ženami, ktoré ma navštívili s prosbou, aby som ich žiadosť tlmočil vrchnému veleniu, boli mnohé ctihodné dámy, manželky a dcéry významných mešťanov, ako aj tu prítomných dôstojníkov. Predovšetkým milosťpani di Locatelli na mňa dôrazne naliehala, aby som...“


  „Čože?“ prudko sa predklonil plukovník. „Moja žena? Doma nič nespomínala.“


  „Zrejme si uvedomuje, koľko povinností teraz leží na vašich bedrách,“ pousmial sa zmierlivo Beduši. „Tak či onak, prišla za mnou s viacerými urodzenými dámami a predostrela mi požiadavky, ktoré predstavujú vôľu civilného obyvateľstva.“


  „A takmer do bodky sa zhodujú s názorom obecnej rady,“ dodal rýchlo Lončík a postavil sa v celej svojej úctyhodnej výške. „Nechcem vás zdržiavať, páni oficieri, všetci máme povinností vyše hlavy, preto budem stručný. Občania Újváru sú na pokraji síl. Obliehanie trvá už vyše tridsať dní. Tridsať dní naplnených skazou, smrťou a neustálym strachom. Osmanské delá na nás vypália vyše tristo striel denne. Zahynulo už päťsto členov posádky a najmenej dvesto civilistov. Mesto sa zmenilo na žalostné ruiny. Dochádzajú nám zásoby potravín a šíria sa choroby. Na druhej strane, nepriatelia nepoľavujú v úsilí, práve naopak, útočia čoraz zúrivejšie a včera takmer dobyli juhovýchodnú baštu. Nechýbalo veľa a boli by zaplavili ulice a rozpútali vraždenie a znásilňovanie. Kto nám zaručí, že sa to zajtra nezopakuje a že tentoraz Turci nezvíťazia?“


  „Ja,“ prerušil ho Pio di Savoia. „Ja vám odprisahám, že viackrát obrezanci takí úspešní nebudú.“


  „Odpusťte, knieža, ale sľubov sme už dostali mnoho, a máloktorý sa naplnil. Vyše mesiaca čelíme pohanskej nenávisti a za celý ten čas nám neprišla pomoc. Len malé posily, ktoré sa zväčša ani nedostali do pevnosti, Saracéni ich rozprášili už kdesi v predpolí. Nezostala nám žiadna nádej na záchranu.“


  „Nehovoriac o tom,“ pridal sa gvardián Beduši, „že sa ulicami Újváru zakrádajú temné sily. Vyčíňa tu diabol, páni. Zabil a strašne zohavil nešťastného otca Lipperta,“ mních sa prežehnal, „dragúnskeho kapitána a údajne aj niekoľko ďalších ľudí, medzi nimi dieťa. Pokúsil sa podpáliť mlyn a dopočul som sa, že žerie srdcia svojich obetí. Chráň nás, Pane! Tohto démona určite vyvolali tureckí černokňažníci, deň čo deň ich počujeme zavýjať tie strašné kacírske zaklínadlá. Čo ak takých besov vyvolajú viac a poštvú ich na nás, aby nás vyhubili?“


  Otázka zostala visieť vo vzduchu. Nikto nemal najmenšiu chuť na ňu odpovedať.


  „Viem, že posádka prisahala pred tvárou Ježiša Krista,“ pokračoval po krátkej odmlke gvardián. „Ale v mene celej kresťanskej obce v Újvári vás prosím, páni, aby ste zvážili, či je naozaj nevyhnutné bojovať na smrť. Mnohí z vás tu majú aj ženy a deti. Pomyslite na ne a dajte bokom svoju hrdosť. Ak padnete v boji s ukrutnou pohanskou presilou, aký osud čaká vaše rodiny? Zostanú napospas neveriacej čvarge, ktorá ich zotročí alebo povraždí.“


  „Preto žiadame,“ nadviazal hladko Lončík, „aby pevnosť vyvesila kapitulačné zástavy. Môžeme sa vzdať a napriek tomu si zachovať dôstojnosť. Inak všetci skončíme ako nešťastníci na bojisku pri Parkáne.“


  S tými slovami sa richtár posadil a siahol po čaši s vínom. Tváre všetkých prítomných zastreli chmáry.


  „Moje podozrenie sa potvrdilo,“ ozval sa kapitán Schlechtenthal škrípavým tónom. „Stojíme na pokraji vzbury.“


  „Nič také tu predsa nezaznelo!“ bránil sa Lončík.


  „Ale presne to sa vo vašich slovách skrýva. Porazenectvo, malovernosť, zbabelosť.“


  „To si vyprosím, kapitán!“


  Veliteľ mušketierov si richtárove protesty nevšímal. „Žiaľ, týmito myšlienkami netrpia len civilisti. Aj v posádke je čoraz viac takých, čo nesúhlasia s velením a myslia si, že Rada obrany vedie celý Újvár do záhuby. Vojenská česť je pojem, ktorý im nič nehovorí. Nezakrývajme si pred tým oči, páni, lebo sa nám to škaredo vypomstí. Aby sa nestalo, že naše hlavy zanesú veľkovezírovi naši vlastní vojaci.“


  „Čo to splietate, kapitán?“ rozčúlil sa Forgáč. „Aká vzbura? Mal som vás za vzor vernosti a odhodlania.“


  „Ale na tom sa nič nezmenilo, vaša milosť,“ vystrel Schlechtenthal kostnaté plecia. „Zle ste si vyložili, čo sa snažím povedať...“


  „Tak hovorte jasne, dofrasa!“


  „Ja osobne som pripravený bojovať do posledného dychu. Aj svojim mužom sa snažím vliať do srdca odvahu. Ustavične ich povzbudzujem, pripomínam im svätú prísahu, apelujem na ich česť a kresťanskú vieru. No keď vidia zlý príklad ostatných oddielov, aj oni podliehajú malomyseľnosti a šepkajú si o kapitulácii.“


  „O akom zlom príklade hovoríte?“ zamračil sa gróf.


  „Uhri,“ zapojil sa Albrecht von Hagen. Pruský podplukovník nikdy nechodil okolo horúcej kaše. „Predovšetkým hajdúsi, ale ani morálka husárov nie je práve príkladná.“


  „Sto hromov, už zase to vyťahujete?“ vybuchol okamžite barón Bercsényi a aj hajtmanovi Horvayovi na vedľajšej stoličke navreli žily na sluchách. „Už raz ste ma tým na smrť urazili, a znovu máte tú drzosť osočovať Uhrov zo zbabelosti? Sú podľa vás horší bojovníci ako ostatní?“


  „Nie,“ odsekol mu nečakane ostro markíz de Grana. „Ale ich zanietenie pre službu vlasti je trestuhodne chabé. Kapitán Schlechtenthal a podplukovník Hagen to majú od mušketierov a dragúnov, ja som to isté počul u talianskych kyrysníkov, u valónskych a španielskych žoldnierov. Uhri sa vyhýbajú povinnostiam, neustále na všetko šomrú, ba čoraz otvorenejšie nadávajú na velenie a svojich mocipánov. Šíria porazenecké či dokonca povstalecké reči. To podrýva vieru a odvahu všetkých ostatných. Keď sa Uhrom lení bojovať za svoje vlastné kráľovstvo, prečo by zaň mali umierať žoldnieri zo vzdialených krajín?“


  Bercsényi vyskočil, až prevrhol kreslo. „Varujem vás, markíz! Ešte raz obviníte Uhrov z lenivosti a malovernosti a vezmem to ako osobnú urážku!“


  „Veď to tiež patrí k uhorskej náture – každá kritika je pre vás osobná urážka. Celý svet vám krivdí. Ale zamyslieť sa nad sebou, čo robíte zle, to nikdy.“


  „Markíz, ešte slovo...“


  „Darmo sa vyhrážate, barón, nebojím sa vás. Ak chcete satisfakciu, budem vám k dispozícii, len čo si vyliečim nohu.“


  „Nestrpím,“ osopil sa na nich Forgáč, „aby ste si dohadovali duely rovno pred mojimi očami! Zakázal som ich a to stále platí!“


  „Vaša milosť, musím brániť svoju česť, i česť Uhorského kráľovstva,“ namietal rozčúlený Bercsényi. „Žiadam tu prítomných pánov, aby ihneď prestali s hanebným ohováraním. Lebo tak sa mi zdá, že si vymysleli báchorku o zbabelosti Uhrov, len aby mali ospravedlnenie pre vlastné zúfalstvo. Veru tak! Ak sa chcete vzdať, povedzte to priamo, nevyhovárajte sa na údajnú slabosť Uhrov!“


  Dôstojníci zahučali, niektorí súhlasne, väčšina pobúrene. Dym z viacerých fajok zavíril nad stolom.


  „Chladnú hlavu, páni!“ zvolal Locatelli. „S horúcou ešte nikto zo žiadnej šlamastiky nevybŕdol.“


  „A tá vaša chladná hlava,“ zagánil naňho Bercsényi, „má aj nejaký návrh, alebo vám len prekáža výmena názorov, lebo vás vyrušuje z vášho bohorovného pokoja? Tak ako vás boje o susedné bastióny obťažujú pri posedávaní na Žerotínovej bašte?“


  Locatelli skoro prehryzol náustok fajky. Plameň, čo mu vyšľahol z očí, však v sebe zadusil skôr, než mu skĺzol z jazyka v slovách plných hrotov a ostrých hrán.


  „Ten mohamedánsky tchor,“ kývol plukovník niekam na západ, k veľkovezírovmu táboru, „by pukal od rehotu, keby počul, akým tónom sa tu zhovárame, ako na seba brešeme sťa sedlač v krčme a nevieme sa zhodnúť ani na farbe hovna. Pýtate sa, či mám návrh? Myslím si, že by sme mali pokračovať v boji. Ale treba počítať aj s možnosťou kapitulácie.“


  Pio di Savoia ho šľahol nesúhlasným pohľadom, ale Locatelli si ho nevšímal a pokračoval: „Dnešný veľkovezírov návrh predsa nie je tesaný do kameňa. Je to len začiatok vyjednávania. Považujem za prirodzené, že nám na úvod ponúkol neprijateľné podmienky. Zostavme protinávrh. Predložíme ho Turkom v prípade, keď už pevnosť nedokážeme udržať a zomrie aj posledná nádej na príchod nejakej pomoci.“


  „Toto nemienim počúvať,“ zavrčal Pio a pozrel na Forgáča. „Vaša milosť, musíme si obrniť srdcia a mysle, nevpustiť do nich ani tieň pochybností o kresťanskom víťazstve...“


  „Myslím aj na vašu česť, knieža,“ uťal Locatelli.


  Savojčan sa k nemu prudko zvrtol a tvár mu opäť sčervenela a spuchla. „Moju česť? Vy ma chcete poúčať v otázkach cti? Vy?!“


  „Trochu predvídavosti, don Pio. Predstavte si situáciu, že nám nepríde žiadna pomoc od panovníka. Osmanské delá budú neúprosne pokračovať v skaze a na bastióny budú aj viackrát za deň útočiť besné hordy. Hrozba vzbury, ktorú už teraz všetci cítime, prudko vzrastie. V pevnosti je stále skoro trojtisícová posádka a takmer sedemtisíc civilistov. Ak proti nám povstanú, čo bude nasledovať? Vzbúrenci odovzdajú Újvár Osmanom a nás pravdepodobne tiež. Zviazaných ako teľce. Chcete skončiť v potupnom zajatí?“


  „Máte pravdu, plukovník,“ prisvedčil Forgáč. „Ak sa okolnosti vyvinú týmto smerom...“


  „A to sa môže stať už v najbližších dňoch,“ zdôraznil Otto de Grana.


  „Áno. Ak k tomu dôjde, bude lepšie, ak s veľkovezírom vyjednáme kapituláciu pevnosti my. Kým ešte máme velenie vo svojich rukách. Ten váš protinávrh, plukovník – ako si ho predstavujete?“


  Pio sa stále tváril ako granát pred výbuchom, ale inak vášne v sieni vychladli. Locatelli zabafkal z fajky a zamyslene pokýval hlavou.


  „Predovšetkým si musíme zachovať česť. Žiadne kľakanie a odovzdávanie zbraní. Turci nám musia zaručiť slobodný odchod so všetkou výzbrojou, vztýčenými zástavami a vojenskou muzikou. Musia nám poskytnúť dostatok vozov na odvoz ranených, osobného majetku a časti vojenského vybavenia pevnosti. Takisto potrebujeme potraviny na cestu do Komárna či Rábu. A budeme žiadať, aby do Újváru nevstúpil ani jeden osmanský vojak, kým ju neopustí každý kresťan, ktorý chce odísť.“


  „Mnohých ranených tu budeme musieť nechať, prevoz by neprežili,“ podotkol de Grana.


  „Veľkovezír nám musí v kapitulačnej dohode zaručiť, že sa o týchto ľudí postará. Taktiež nesmie siahnuť na životy kňazov a mníchov. Ale čo je najdôležitejšie, mal by nám zaručiť bezpečnosť aj po odchode z pevnosti. Mohlo by sa stať, že nás hneď za humnami prepadnú Tatári a kozáci alebo iná čvarga. Köprülü im to musí zakázať, prípadne nám dať ozbrojený sprievod na ochranu.“ Locatelli sa oprel v kresle. „Ako som povedal, toto sú požiadavky pre prípad, že sa situácia stane neúnosnou. Vtedy ich predložíme veľkovezírovi s ultimátom, že ak ich nesplní, budeme naďalej zúrivo brániť pevnosť a zabijeme mu ešte tisícky mužov. Prirodzene, aby taká hrozba zabrala, Turci sa za žiadnu cenu nesmú dozvedieť o buričských náladách v našom vojsku. Musia si myslieť, že sme jednotní a odhodlaní bojovať do posledného muža.“


  V ťaživom tichu, ktoré sa v palote rozhostilo, si gróf Forgáč hlasno vzdychol a pokýval hlavou.


  „To znie rozumne.“


  „Rozumne?!“ vybuchol Pio, ktorý už hodnú chvíľu prechádzal blčiacimi očami po tvárach oficierov za stolom a márne v nich hľadal rovnaké pobúrenie, aké klokotalo v ňom. „Znie vám to rozumne?!“


  Savojčan rázne vstal a prv, než ktokoľvek stihol zareagovať, tasil meč. Čepeľ sa zablysla, preťala tabakový dym nad stolom a jej hrot sa zastavil na piaď od Locatelliho hrdla. Páni zhíkli, zahrkotali stoličkami, niektorí tiež siahli po zbraniach.


  „Mne to znie ako velezrada!“ zrúkol knieža. „Ako zámerné neuposlúchnutie rozkazu panovníka. Ten znie jasne: bojovať a nevzdávať sa. Za žiadnych okolností! Plukovník Locatelli, obviňujem vás zo vzbury, sprisahania a zákerného intrigovania proti majestátu. Zo zrady kresťanských hodnôt! Ten váš zbabelý porazenecký protinávrh nie je reakcia na dnešné rokovanie s veľkovezírom. Očividne ste ho mali dobre pripravený, takže pomýšľate na kapituláciu už dlhšie. Vaša milosť, žiadam, aby bol Locatello di Locatelli zatknutý a vsadený do želiez!“


  Rozhostilo sa ticho, že by počuli ihlu spadnúť. Pio odtrhol pohľad od Locatelliho prekvapivo chladnej tváre a pozrel sa na Forgáča. Veliteľ pevnosti vstal, hoci sa musel držať okraja stola a zjavne mu pohyb spôsobil nemalé bolesti.


  „Skončite s tým divadlom, knieža. Ak odtiaľto niekoho odvedú v okovách, tak jedine vás – ak sa okamžite neupokojíte. Pamätáte si, prečo ste pustili zo žalára Báthoryho?“


  „Čože? Ako to súvisí...“


  „Pamätáte si, ako ste mi to zdôvodnili? Pripomeniem vám to – nedostatok schopných dôstojníkov. Z toho istého dôvodu teraz potrebujeme plukovníka.“


  „Je to zradca! Burič!“


  „Odložte ten meč, don Ropucha, a sadnite si alebo opustite miestnosť!“


  Pio zostal ako obarený. „Ako ste ma to nazvali?“ zasyčal.


  Forgáč chladnokrvne opätoval jeho pohľad. „Počuli ste ma. Teraz poslúchnite, inak prikážem drábom, aby vás odzbrojili násilím a okamžite vyviedli zo siene!“


  Savojčan sa rozhliadol pozdĺž stola. Hľadal podporu, ale nenašiel ju. Bratia Kopčanovci vystúpili z tieňov za Forgáčovým kreslom a položili ruky na rukoväte šabieľ.


  „Idioti,“ precedil Pio cez zuby. „Len idioti môžu veriť, že prašiví bezverci dodržia takú dohodu. Postarať sa o ranených? Nechať nažive kňazov a mníchov? Dovoliť nám vziať si zbrane a ešte nás strážiť, aby nás cestou do Komárna neprepadli Tatári? Pomiatli ste sa na rozume? Naozaj veríte, že pohania majú v sebe toľko cti, aby nám čosi také poskytli a stáli si za slovom?“


  „Odložte ten meč, knieža,“ zopakoval Forgáč tvrdo.


  Pio sa znenazdajky rozohnal a sekol do stola, až sa poháre a kosti rozleteli na všetky strany. Nato odstrčil kreslo, odvrátil sa a s palošom v ruke zamieril ku dverám. Pri nich sa ešte raz otočil a zvolal:


  „Nájdete ma na Fridrichovej bašte. Budem tam, kým dokážem stáť na vlastných nohách. A budú tam so mnou všetci moji muži. V neľútostnom boji s pohanmi. Ak čo len jeden z nich vypustí z úst slová zrady, aké som počul na tejto porade, na mieste ho popravím.“


  Potom plukovník rázne vyšiel z miestnosti. Rozhostilo sa ticho, ktoré po hodnej chvíli prerušil slabý hlas gvardiána Bedušiho.


  „Dúfam, že toto všetko nespustili moje slová.“


  Locatelli vyfúkol mračno dymu a vstal.


  „Ospravedlňte ma, páni. Zdá sa, že sa musím pozhovárať s manželkou.“


  [image: nadpis]


  Hlava dvadsiata tretia,


  v ktorej padne rozhodnutie o konečnom útoku. Voroninova pýcha dostane tvrdý úder. Počas útoku cez prielom v hradbách tečú potoky krvi.


  Na tvári Fazila Ahmeda Köprülü pohrával úsmev. Vezíri a velitelia, ktorí sa zišli na poradu dívánu, sa tým nenechali uchlácholiť. Vedeli, že tento vzácny úkaz nie je prejav veľkovezírovej spokojnosti či nebodaj radosti. Podľa zreničiek stiahnutých do veľkosti makových zrniek ľahko určili, čomu vďačí za dobrú náladu.


  Ópium bolo v ríši veľmi rozšírené, hoci ho vládcovia opakovane zakazovali. Sultán Murad IV., strýko súčasného panovníka, sa obával povstalcov splietajúcich úklady v kaviarňach a vinárňach, preto vydal prísny zákaz vína, ópia, kávy a dokonca aj obyčajného tabaku. Dodnes sa rozprávalo, že on osobne v preoblečení za prostého muža obchádzal istanbulské ulice a keď niekoho prichytil pri šálke kávy alebo zapálenom čibuku, na mieste mu vlastnoručne zoťal hlavu. Pritom sám Murad bol neslýchaný korheľ a zomrel ako dvadsaťsedemročný – oficiálne na následky zranenia z výpravy proti Bagdadu, ale zasvätení vedeli, že mal zničenú pečeň.


  Podľa slabej vône, ktorá sa doteraz vznášala v šiatri, hodnostári dokázali uhádnuť, že veľkovezír si doprial ópium v zmesi so živicou pistáciových stromov. Tá sa dovážala z jedného gréckeho ostrova, bola veľmi drahá a preto si tento spôsob fajčenia ópia mohli dovoliť len tí najbohatší.


  Salih aga, vrchný veliteľ janičiarov, si odkašľal. Na večerných poradách už zvyčajne podával hlásenie o priebehu obliehania v ten ktorý deň. Dnes bol štvrtok 17. safera 1074, podľa kalendára neveriacich 20. septembra 1663.


  Köprülü sa na okamih vynoril zo slastného omámenia a pokynul mu rukou obťažkanou prsteňmi. Aga sa uklonil.


  „Vďaka Alahovi, včera popoludní sme nadobro dobyli a zničili palisády pod múrmi Bielej bašty,“ začal.


  „Alah je veľký,“ sklonili vezíri hlavy v turbanoch.


  „V noci perzskí kopáči vyliezli na rímsu a pokúsili sa preraziť múr na severnom líci bašty. Lenže neveriace zmije ich začuli a ihneď začali štípať – vrhali bomby a hrnce s horiacou smolou, liali decht a zemný olej. Peržania museli ustúpiť. Keď nadránom oheň zhasol, znovu vyšli k úpätiu hradby. Tentoraz na nich ďauri zhodili sud s prachom, štrkom a železným hrachom. Výbuch roztrhal dvoch kopáčov a ich majstra Lagimdži agu, nech nájde šťastie v záhradách hojnosti.“


  Vezíri zamrmlali slová uznania a krátke modlitby na pamiatku majstra podkopov.


  „Hneď po rannej modlitbe sme spustili streľbu z diel i pušiek,“ pokračoval Salih aga. „Tým sme ich zahnali z hradieb, takže sa v priekope mohla zhromaždiť pechota. Poslal som tam tri orty janičiarov a pridalo sa aj niekoľko bölükov chorvátskych a bosnianskych azabov, sekbanov a sipáhiov.“


  „Vyše štyristo mužov,“ spresnil bielobradý Köse Ali paša. Chorváti a Bosniaci spadali pod jeho velenie.


  „Zhruba hodinu po poludňajšej modlitbe sme uskutočnili útok,“ nadviazal Salih aga. „Na čele, ako zvyčajne, Iskender-baši a sto serdengečtiov dychtiacich po kresťanskej krvi. Nepotrebovali ani rebríky či povrazy, šikovne ako jašterice vyliezli po dotlčenom múre. Na bašte zoťali tri tucty kresťanských hláv a ukoristili štyri zástavy. Zozadu im však neprišla pomoc, preto museli ustúpiť. Nepriatelia opäť začali hádzať bomby a smolné hrnce, až priekopa stála v jednom ohni. Nech sú prekliati, ich zásoby akoby nemali dna!“


  „Opak je pravdou,“ namietol Gürdžü Mehmed paša. „Žeravým železom sme rozviazali jazyk jednému zajatcovi a dozvedeli sme sa povzbudzujúce správy. V pevnosti hrozí vzbura uhorských hajdúchov a aj Nemci hovoria o kapitulácii. Mesto za hradbami je zničené, ani jeden dom nestojí ako predtým, všetky prišli o strechy a vrchné poschodia a z niektorých zostali len rozvaliny. Okrem toho im dochádzajú zásoby streliva. Vraj už tavia cín z tanierov, pohárov a okenných rámov, aby mali guľky do pušiek.“


  „To môžem potvrdiť, výsosť,“ ozval sa budínsky Sari Arslan Hüseyin paša. „Včera postrelili Sun-ulláha agu a felčiar mu vytiahol z brucha cínovú guľku.“


  „Alah je veľkorysý,“ ozval sa konečne Köprülü. Stále sa neprítomne usmieval a hlas mal zastretý. „Naše úsilie nevyjde nazmar, ani životy stoviek mučeníkov. Už čoskoro dosiahneme slávne víťazstvo, vznešení bratia. Toto je moja vôľa: zajtra uskutočníme rozhodujúci útok. Nie sedemsto mužov ako dnes, ale sedemtisíc!“


  „Ctihodný serdár,“ vyfúkol Köse Ali paša dym z vodnej fajky, „ak dovolíš, aby s tebou tento starec hovoril celkom úprimne...“


  „Vrav, priateľu.“ Veľkovezír bol pod vplyvom ópia stelesnená prívetivosť.


  „Podľa mňa sa musíme sústrediť na zničenie hradieb. Je pravda, že kvôli zúrivému odporu ďaurov sa nám nedarí prebiť múr a umiestniť doňho nálož. Avšak perzskí kopáči, Boh žehnaj ich zručnosť, vyhĺbili zo štôlne na dne priekopy chodbu pod hradby. Tam narazili na mohutné drevené piliere, na ktorých celé opevnenie stojí. Dnes v noci ich polejú smolou a podpália. Od zajtra sústredíme delostreľbu na múry nad podkopom. Budú rozrušené ohňom a už o niekoľko dní by mohli...“


  „Lenže my nemáme niekoľko dní, udatný paša,“ prerušil ho veľkovezír.


  „Výsosť?“ stuhol Köse Ali.


  Köprülü, doteraz napoly ležiaci na poduškách a vankúšoch, sa zdvihol do sedu a prekrížil si nohy. Zreničky sa mu už trochu rozšírili, myseľ sa vracala do tohto sveta. Prikázal otrokom, aby mu naliali víno. Účastníci dívánu trpezlivo počkali, kým sa napije.


  „Bratia vezíri, čo vám teraz poviem, nesmie opustiť tento šiator. Ak sa o tom dozvedia prostí gaziovia, vojsko sa rozuteká na všetky strany.“ Fazil Ahmed sa znovu napil a zhlboka sa nadýchol. „Utešovali sme sa myšlienkou, že nedávna delostreľba v Komárne bol iba trik; snaha ďaurov rozochvieť nám srdcia, naplniť ich neistotou. Dnes mi však vyzvedači doniesli správy, že za Dunajom sa naozaj ukázalo veľké množstvo kresťanských jazdcov. Zrejme sú to Chorváti a velí im osobne Zrínsky, nech je prekliaty na tisíc rokov!“


  Všetci prítomní zostali ako obarení.


  „Chráň nás, Najmocnejší,“ hlesol Kara Mustafa paša, novopečený paša Rumélie.


  „Veru,“ prikývol Köprülü, „je to vážna hrozba. Všetci dobre vieme, čo sú Chorváti zač. Krutí, nemilosrdní hrdlorezi. Stelesnení šejtáni. A Zrínsky je z nich najhorší. Zrejme má namierené do Komárna a odtiaľ mieni podnikať výpady na náš tábor. Poslal som na juh strážiť bratov kozákov, Moldavcov a Valachov, spolu skoro dvadsaťtisíc jazdcov. Dbajú na to, aby sa sem z Komárna nedostali ďalšie posily, aby neprenikol ani jediný posol. Napriek tomu sa musíme poponáhľať. Preto zajtra zaútočí na Bielu baštu čo najväčší počet gaziov.“


  Köse Ali paša si počuteľne vzdychol, ale nič nepovedal.


  „Odkážte svojim ortám a bölükom toto,“ pokračoval veľkovezír. „Zajtra je veľký sviatok a radostný deň, pretože do raja odletia duše mnohých mučeníkov. No tí, čo prežijú a vyznamenajú sa v boji, dostanú štedrú odmenu. Každý jeden muž, ktorý vystúpi až na vrchol hradieb a stretne sa s ďaurmi tvárou v tvár, dostane päťdesiat gurušov a môže si ponechať získanú korisť i zajatcov. Navyše, za každú nepriateľskú hlavu vyplatím dvadsať gurušov...“


  „Výsosť,“ ozval sa z prítmia mimo kruhu vezírov Türk Ahmed efendi, vrchný účtovník vojska. Akiste chcel namietať, že toľko striebra už z truhlíc nevyškrabe, ale Köprülü ho umlčal varovne vztýčeným ukazovákom.


  „Okrem toho,“ dodal dôrazne, „sa tí najstatočnejší môžu uchádzať o voľné timáry a zeámety po padlých držiteľoch lén. Každý vojak bez ohľadu na svoj pôvod sa môže stať sipáhiom s ročným príjmom najmenej dvetisíc akče. Inšalláh!“


  „Inšalláh!“ zvolali vezíri a sklonili hlavy pred veľkovezírovou nekonečnou štedrosťou.

  Juraj Corgoň a Stepan Voronin sa dívali jeden druhému do očí. Nitriansky štvrťmajster sa mračil ako anjel posledného súdu a ústa mal skrivené v rozhorčenom, nevraživom výraze. Kozák sa sebaisto uškŕňal, čo Corgoňa dráždilo ešte viac.


  Sedeli oproti sebe za malým stolom pre štyroch hostí. Ľavačkami zvierali protiľahlé hrany štvorcovej tabule. Pravé ruky práve spojili nad stredom stola, lakte opreté o fľakatú, poškriabanú dosku. Báthory stojaci zboku pri stole položil dlaň na ich spletené prsty.


  „Pripravení? Rátam do troch.“


  Súperi mali vyhrnuté rukávy, takže všetci videli, ako im na predlaktiach navreli svaly a žily. Corgoň bol mohutnejší ako Voronin, ale kozákove svaly sa črtali zreteľnejšie, vyzerali ako povrazy uväznené pod opálenou zjazvenou kožou a nebolo na nich ani štipky tuku.


  „Raz...“ začal Báthory a celá krčma stíchla, že bolo počuť komáre bzučať.


  Čuduj sa svete, U Talianov sa stále nalievalo. Pravdaže, posedenie na nádvorí zrušili vo chvíli, keď ponad hradby presvišťala prvá turecká guľa. Stoly a lavice preniesli do pivnice, kde hostinský Proczner vypratal časť priestoru a vytvoril tak ďalšiu miestnosť, kde sa dalo posedieť pri džbánku či holbe. Okná na dvor najprv zatĺkol hrubými fošňami a po čase ich jednoducho zamuroval. Najväčšiu hrozbu predstavovali hlavné vchodové dvere, ale nádvorie pred nimi bolo úzke, takže priamy zásah delovou guľou nehrozil.


  Platil poriadok pre prípad obliehania, takže už sa nemohlo jesť a piť, čo hrdlo ráči. Hostinský mal dbať na to, aby každý dostal primerane stravy a aby nedochádzalo k opilstvu. Lenže ako všetky pravidlá, aj tieto sa dali obísť. Stačilo si priplatiť.


  „Dva...“


  Corgoň a Voronin zaťali zuby.


  Ako každý večer, aj dnes tu vládla beznádejná tlačenica. Všetky stoličky a lavice, ba aj hokerlíky či kláty boli obsadené, a tak sa posedávalo a postávalo všade možne; dokonca aj na slame nasypanej pozdĺž stien.


  „Tri!“ zvolal Báthory, rýchlo zdvihol dlaň a o krok ustúpil.


  Protivníci zavrčali cez vycerené zuby, telá sa im napli ako železné perá a obaja sa mierne nadvihli zo stoličiek. Zovreté dlane sa chvíľu chveli na mieste, potom začala tá Corgoňova klesať chrbtom ku stolu.


  Štvrťmajster vytreštil oči.


  „Nitraaa!“ vykríkol za ním stojaci vojak, načo celá krčma prepukla do huriavku, v ktorom sa skoro nedalo rozoznať, kto povzbudzuje koho.


  Corgoň zaúpel od vynaloženého úsilia, tvár mu sčervenela a na sluchách vystúpili žily. Jeho ruka sa opäť začala dvíhať a čoskoro sa vrátila do pôvodnej polohy. Voronin zafučal a pokúsil sa soka zastaviť, ale Nitran nepoľavil v tlaku a tentoraz začala klesať kozákova dlaň.


  „Stepan!“ zhúkol Báthory. „Stavil som na teba tri zlatky!“


  Po kozákovom čele sa skotúľala kropaj potu, ale už bolo rozhodnuté. Voronin hrubo zaklial v rodnej reči a odrazu poľavil, takže jeho hánky buchli do stola. Corgoň víťazoslávne zreval, vyskočil zo stoličky a so zdvihnutými rukami sa otáčal dookola. Jeho priaznivci sa hlasno smiali a volali mu na slávu. Tí, čo stavili na kozáka, vehementne protestovali, hrešili a vymýšľali dôvody, prečo výsledok neplatí.


  „Došľaka, čo je s tebou?“ vrhol Báthory na druha vyčítavý pohľad.


  Voronin si šúchal zápästie. „Ešte chvíľu a zlámal by mi kosti. Má sily ako Iľja Muromec.“


  „Kto?“


  „Bohatier Muromec. Nikdy si nepočul...“


  „Zahováraš. Nepekne na tebe tratím. Možno ťa príliš vysáva tá ryšavá bosorka. Počujem vás vyvádzať noc čo noc.“


  „Nezveličuj. Niektoré noci som v službe.“


  „Ale, ale, čo to vidím?“ rozsekol vravu ostrý hlas.


  Muži zvrtli tváre ku dverám, ktorými práve vošiel Francesco Locatello di Locatelli. Za ním kríval markíz de Grana a zopár nižších dôstojníkov.


  „Mužstvo má dobrú náladu,“ kýval plukovník hlavou. „K tomu dosť sily, aby ňou plytvalo na vzájomné dokazovanie si, kto je väčší valibuk. Výborne, chlapi, výborne! Zajtra sa vám sila, odhodlaná myseľ a smelé srdce zídu. Pohanské pandravy niečo chystajú. Možno najväčší útok, akému sme dosiaľ čelili. Verím, že vďaka nášmu spoločnému úsiliu opäť odídu s dlhými nosmi a natrhnutými riťami!“


  Počas veliteľovej reči hlasy v hostinci postupne stíchli. Aj na tváre mužov, ktorých potešila výhra v stávke, rýchlo padli chmáry. Locatelli aj so suitou prešiel k dôstojníckemu stolu, kde sa napriek tlačenici odrazu našlo plno voľných miest.


  „Dobrý Bože!“ Plukovník zmraštil nos. „Poručík, nechajte dvere na dvor otvorené! Zase varíte kapustu, Proczner?“


  Krčmár bezradne rozhodil rukami. „Čo iné, vaša urodzenosť? Žito a kapusta je to posledné, čoho ešte máme dostatok.“


  „Ja nič necítim,“ ozval sa jeden z hajdúchov, zovrel ústa, trochu sa predklonil a vypustil dlhé, hlasné prdnutie.


  Chlapi v krčme sa rozrehotali. Locatelli na trúfalca zagánil, ale rozhodol sa nechať to tak. Zložil si klobúk a bandalier, no zatiaľ zostať stáť.


  „Muži!“ zvolal, čím na seba opäť strhol pozornosť všetkých prítomných. „Mám pre vás dve správy z veliteľstva. Prvá: Boj pokračuje. Viem, že mnohí z vás už majú tohto obliehania vyše sáry. Najradšej by ste zahodili zbrane, bozkali zem pod nepriateľskými nohami a rozišli sa domov. Aj za cenu, že budete platiť dane správcom nových osmanských sandžakov a Tatári si prídu po vaše ženy a dcéry. Tak to si vyhoďte z hlavy! Gróf Forgáč a knieža Pio rozhodli, že kapitulácia neprichádza do úvahy. A kto sa v rozpore s týmto nariadením dopustí zbabelého konania alebo neuposlúchnutia rozkazu, bude obvinený z velezrady a skončí na šibenici.“


  „To platí aj pre vás, strelci!“ oboril sa kapitán Schlechtenthal na skupinu nemeckých mušketierov a vytiahol z koženého pútka na boku nôž s dlhou zakrivenou čepeľou. „Vidíte tento tesák? Ja osobne ním zakolem a vyvrhnem každého strachopuda, čo sa v boji obráti Turkovi chrbtom. Rozumiete?“


  Muži si čosi hundrali a temnými pohľadmi blúdili po doskách stolov a podlahe.


  „Druhá správa vám pozdvihne ducha!“ Locatelli opäť zvýšil hlas. „Zrínsky sa blíži.“


  Všetci prítomní zdvihli hlavy.


  „Prichádza aj s udatnou chorvátskou jazdou,“ dodal plukovník. „Počuli ste signál z Komárna. Zrínsky je na ceste, za Dunajom alebo už v pevnosti, a s Puchaimom plánuje úder na turecké pozície. Báthory!“


  „Pane?“ opáčil prekvapene kapitán.


  „Vraj ste vlani bojovali v bánových oddieloch, dokonca po jeho boku. Je to pravda?“


  „Áno, mal som tú česť.“


  „Tak potom viete, čo je Zrínsky za chlapa. Povedzte to všetkým.“


  Báthory sa trochu zmätene rozhliadol. Každá tvár v šenku sa obrátila k nemu.


  „Nuž,“ nadýchol sa, „pri všetkej úcte ku všetkým prítomným, v tejto pevnosti niet vášnivejšieho turkobijcu, ako je chorvátsky miestokráľ. On nebude vyčkávať a otáľať ako Montecuccoli, nebude vypisovať listy ako Wesselényi. Je to muž meča. Pricvála a oborí sa na mohamedánov ohňom i železom bez ohľadu na presilu, aj keby bola desaťnásobná. Ak dovtedy vytrváme, spolu môžeme zlomiť osmanskú zlobu.“


  „Počujete to?“ vzal si slovo opäť Locatelli. „Boh sa od nás neodvrátil. Nádej žije. Veď aj veľkovezír sa borí s ťažkosťami – jeho vojsko je vyhladované, unavené a rozhádané. Köprülü sám vytáral jeho milosti Forgáčovi, že musel potlačiť vzburu na najvyšších miestach, dokonca dal popraviť svojho tajomníka a pašu, ktorý velil oddielom pri Parkáne. Ešte môžeme zvíťaziť, chlapi! Udržať pevnosť a zachovať si česť. Lebo ak zlyháme, z Újváru sa stane sídlo novej pohanskej provincie. To chcete? Aby sa hranice Osmanskej ríše posunuli k Váhu?“


  Nikto neodpovedal. Locatelli sa chopil čaše s vínom.


  „Na víťazstvo! Na skazu pohanov!“


  Muži sa ani teraz nenechali strhnúť, no zdvihli poháre, holby a džbánky na prípitok.


  „Pekná reč, plukovník,“ pochválil Otto de Grana a s úľavou klesol na stoličku. Stlmil hlas. „No obávam sa, že posádku by už nepovzbudilo, ani keby na hradbách mávala vlajkou Panna orleánska a bola pri tom nahá ako Eva v rajskej záhrade.“


  „Čo noha?“ spýtal sa ho Báthory.


  „Lepšie, kapitán, vďaka za opýtanie. Modrina vyzerá ako morová škvrna, ale Domanický mi dal masť a vraj sa to zahojí. Ráno sa vraciam na bastión.“


  Báthory si Taliana premeral a musel ho obdivovať. Na zovňajšku všetkých ostatných, vrátane najvyšších veliteľov, už boli badať dôsledky dlhého obliehania. De Grana však stále chodil ako zo škatuľky, ani zranenie na tom nič nezmenilo. Líca mal prepadnuté, oči vodnaté a pod nimi vačky, ale prišiel vyumývaný, navoňaný, s belostnými čipkami na rukávoch a golieri, s vykrútenými fúzikmi a ostro zastrihnutou briadkou. Aj pancier, ktorý nosil do služby, sa zakaždým ligotal, akoby práve opustil dielne talianskych majstrov. Napriek tomu už nikto markíza neoznačil za „cudzieho fičúra, čo prišiel do Uhorska poúčať miestnych o vojnovom umení“. Na Forgáčovom bastióne viackrát dokázal, že sa vojnovému umeniu naozaj rozumie a posádka ho bezvýhradne rešpektovala.


  „Počul som, že dnes ste opäť potvrdili svoju povesť zdatného turkobijcu,“ podotkol de Grana.


  „To sotva. Utrpeli sme ťažké straty.“


  „Ale zabili ste dvakrát toľko nepriateľov a odrazili dva silné útoky. Videl som čierny čmud, čo sa valil z priekopy pred Fridrichom. Pekne ste pohanom podkúrili.“


  Kapitán pokrčil plecom. „Máločo horí tak dobre ako turecké háby.“


  Markíz a ostatní dôstojníci sa ponuro zasmiali. Báthory sa s úklonom porúčal a spolu s Voroninom sa pretisol hostincom k neveľkému stolu v kúte za výčapom.


  Chrbtom k stene sedel Michal a k nemu sa ponad stôl nakláňala krčmárova mladšia dcéra. Čosi mu tlmeným hlasom hovorila a mládenec sa očividne musel ovládať, aby jej hľadel do očí.


  „Pozri ho,“ uškrnul sa Voronin. „Chvíľu ho necháme samého a už ním lomcujú hriešne úmysly.“


  Anna Procznerová sa rýchlo vzpriamila a odvrátila – stihli však zbadať rumenec na jej lícach a oblinách kypiacich zo živôtika. Rovnako rozhorúčený a v rozpakoch bol aj Michal.


  „Pozor na to, molodec,“ zviezol sa na lavicu vedľa neho Voronin. „Pred krčmárovými dcérami krútia chvostom hádam všetci chlapi v pevnosti, od posledného knechta až po najvyššie šarže. A dievčatá na ne ochotne žmurknú. To ich naučil Proczner, aby sa štamgasti vracali večer čo večer. Síce sa kvôli dievkam často pobijú, ale čo na tom, hlavne že obracajú džbány a štrngajú mincami.“


  „Nie som žiadny vrtichvost,“ odsekol mladík.


  „Ja viem. Ale buď opatrný – ak sa ukáže, že zo všetkých uchádzačov venuje svoju priazeň práve tebe, budeš mať do činenia s regimentom žiarlivých sokov.“


  „Nechaj ho,“ zahriakol kozáka Báthory. „Každému sa zíde niečo, čo ho popri tom krviprelievaní a skaze privedie na iné myšlienky. Aj keď láska v tomto veku býva zväčša boľavá.“


  „Chceš povedať, že je na ňu primladý?“ spýtal sa Voronin. „Šuhaj má pätnásť rokov, priateľu, je zrelý na ženenie.“


  „Svrab na vás,“ zahromžil Michal dobromyseľne. „Usmialo sa na mňa dievča a vy hneď splietate nezmysly o svadbe.“


  „Svadba, božechráň,“ chopil sa Báthory nedopitej holby s pivom. „Na ozajstnú lásku treba mať nielen vek, ale aj rozum. A ten zväčša prichádza neskôr. Ja som sa prvýkrát ozajstne zaľúbil až na štúdiách v Prahe.“


  Michal sa prestal uškŕňať. Keď kapitán vycedil pivo a položil holbu na stôl, opätoval jeho pohľad.


  „Čo?“


  „Na štúdiách v Prahe? Hovoríš o mojej...?“ Mládenec zmĺkol, akoby to slovo ani nedokázal vyriecť.


  „O tvojej matke,“ prisvedčil Báthory.


  „Zvláštne.“


  „Čo je zvláštne?“


  „Nikdy si mi o nej nerozprával.“


  „Som si istý, že pred pár rokmi na dedovom statku...“


  „Ach áno, hovoril si o tom, ako ju kvôli tebe odvrhla rodina, ako ste sa vzali, ako krátko po pôrode podľahla nákaze. Ale nikdy si mi nerozpovedal, aká naozaj bola. Ako vyzerala, čo mala rada... a čo si na nej mal rád ty.“


  Voronin ani nemukol, zrakom preskakoval z otca na syna a späť. Báthorymu unikol tichý vzdych.


  „Nuž hej.“


  „Rád by som o nej počul. Prečo o nej nikdy nehovoríš?“


  „Pretože,“ Báthory si dlaňou zamyslene pretrel fúzy a strnisko na brade, „keď si na ňu spomeniem, akoby mi niekto vŕtal v srdci nebožiecom. Aj po pätnástich rokoch.“


  „Je to vari horšie ako...“ Michal znovu nedopovedal.


  „Ako pomyslenie na Julianu? Je to podobné. Čo ako sa snažím myslieť na pekné spoločné chvíle, zakaždým to prekryje spomienka na to, ako hrozne jedna i druhá skončili. Tvoja matka... musel som sa dívať, ako ju stravuje choroba. Zbavila ju krásy, sily a napokon i vôle žiť. Zažil som potom veľa zlých vecí, ale nepamätám si nič hroznejšie ako stratu prvej lásky.“


  „A to si prešiel peklom,“ podotkol Voronin chrapľavým hlasom. „Doslova. Bol som tam s tebou.“


  Báthory zavrtel hlavou. „Keď sa uprostred noci strhnem zo zlého sna, sníva sa mi o Katke na smrteľnom lôžku, nie o démonoch a bráne do podsvetia.“


  „Brána do podsvetia?“ zopakoval Michal s rozšírenými očami, ale odpovede sa už nedočkal.


  „Kapitán Báthory!“


  Kornel zdvihol hlavu. Portálom prešiel v predklone kaprál Remenár.


  „Pane, zlé správy. Horíme.“


  Báthory vstal, premknutý obavami. „Horíme?“


  „Fridrichov bastión,“ pritakal obor.


  „Nerozumiem, čo horí? Pracháreň alebo...?“


  „Múry, pane.“


  „Ako môžu horieť múry? Hovorte jasne!“


  „Tureckí sapéri vyhĺbili podkop pod pravé líce bašty...“


  „O tom viem.“


  „Večer sa z neho vyvalil dym. Podľa smradu tam zapálili olej a smolu. Zašiel som na rozhľadňu nad Viedenskou bránou a videl som, že z diery pod hradbami šľahá plameň, akoby tam ústil pekelný komín.“


  „Doriti!“ zaklial Báthory. „Rošt a pilóty.“


  „Prefíkaní skurvysynovia!“ vybuchol Voronin, čelo preškrtnuté hlbokou vodorovnou vráskou.


  „Čo je?“ nechápal Michal. „O čo sa pokúšajú?“


  Báthory pokynul Remenárovi. „Vie o tom don Pio?“


  „Myslel som, že ho nájdem tu.“


  „Nie. Bežte na veliteľstvo. Počkám ho na bastióne.“


  „Je tu močaristý terén,“ vysvetľoval Voronin Michalovi, zakiaľ sa chystali na odchod. „Mokrá, mäkká zem. Hradby by sa do nej časom vlastnou váhou prepadli. Preto celá konštrukcia spočíva na drevenom rošte, akejsi mreži z hrubých drevených trámov. Tá je na spojoch podopretá silnými dubovými stĺpmi, zapustenými kolmo do zeme.“


  „A Turci sa k nim prekopali a podpálili ich,“ pochopil Michal.


  „Má to dvojaký účinok,“ dodal Báthory neprítomne, akoby v duchu čítal z vojenskej knihy. „Jednak sa narušia základy hradby, jednak tehlový múr nad roštom od páľavy popraská a murivo sa začne drobiť. Keď na miesto nad podkopom spustia paľbu z kanónov, a oni to nepochybne majú v pláne, hradba sa rozsype ako chliev z tŕstia a blata.“


  „Matka Božia,“ vydýchol Michal.


  „Obávam sa,“ zašomral Báthory a zvrtol sa k dverám, „že Zrínsky by musel poriadne šibnúť do koní, aby nás stihol zachrániť.“

  Osmanskí topčiovia nelenili. Delá zaburácali hneď po rannej modlitbe a než sa z východných hmiel vynorilo slnko, Fridrichovu baštu a nepriateľské zákopy a šiance oproti nej už halil hustý dym. Ako Báthory správne predpokladal, Turci sa oborili na ohňom oslabený múr nad podkopom.


  Zhruba o pol desiatej došlo k prielomu. Bačaluša Ali Bali druhýkrát toho dňa vypálila do pravého líca Fridrichovej bašty. Po ohlušujúcom náraze gule sa na minútku rozhostilo ticho plné napätého očakávania. Potom sa od úpätia hradby ozvalo hrozivé praskanie a dunenie. Pôda na bastióne sa zachvela a pohla. Značná časť poškodeného armovania najprv viditeľne poklesla, potom spoje nadobro povolili a múr skolaboval. Do priekopy sa zosypala lavína tehál a za ňou hlina a štrk zo samotného tela hradby. Pád strhol aj ucho bastiónu s jedným delom a niekoľkými členmi obsluhy.


  „Allahu ekber! Allahu ekber! Allahu ekber!!!“ zaburácal za priekopou zborový pokrik.


  „Boh skáral celé mohamedánske plemeno!“ hrešil Erberto Pio di Savoia, zatiaľ čo sa od nástupnej rampy ponáhľal k poškodenému miestu.


  „Opatrne, plukovník!“ zastavil ho Báthory a sám zaspätkoval. Najmenej päť siah predprsne zmizlo a zlom sa zahryzol hlboko do ochodze – z jeho okraja sa stále oddeľovali ďalšie vrstvy hliny a diera sa hrozivo zväčšovala. Pio popri kapitánovom pleci nazrel do trhajúcich sa kúdolov dymu a uvidel zvažujúcu sa rozsadlinu.


  „Milosrdný Bože...“


  Vojaci, ktorí sa zrútili s múrom, kdesi dole kričali o pomoc. Mnohých privalili sutiny a nedokázali sa pohnúť. Ostatní, čo nejakým zázrakom prežili pád bez vážnejších zranení, sa ich pokúšali vyslobodiť.


  Rachot diel vystriedalo o čosi tichšie, no nemenej zlovestné pufkanie mažiarov v paralelách za glacisom.


  „Kryte sa, pane!“ sotil Báthory do Pia.


  Topčiovia sa rozumeli svojmu remeslu – nabili trieštivými. Niekoľko zavýjajúcich gúľ spadlo do prielomu a explodovalo. Z bastiónu naďaleko vychrstli mohutné gejzíry zeminy, kameňov, úlomkov tehál a zdrapov ľudských tiel.


  Ledva krupobitie črepov a trosiek trochu ustalo, strhol sa lejak guliek z janičiarskych pušiek. Súčasne zahrmeli bubny, zajačali trúbky a osmanské orchestre spustili rezkú, do kostí režúcu melódiu.


  „Nastal čas, kapitán,“ povedal Pio a vytiahol spoza opaska ťažký veliteľský palcát. „Teraz sa ukáže, kto je kresťanský rytier hodný Božej milosti a kto iba zbabelé lajno, čo skončí na Luciferom kopyte.“


  Báthory vytasil pištoľ a šťukol oboma kohútikmi.

  „Kerim Allah!“ vykríkol Öfkeli Iskender baši a zdvihol nad hlavu ruku s mečom.


  „Hu!!!“ odvetili zborovo serdengečtiovia, zalomozili zbraňami a zamávali bunčukmi a vlajkami.


  Ešte pred úsvitom sa niekoľko tisíc bojovníkov zhromaždilo za glacisom, v poslednom paralelnom zákope, prípadne za šiancami, násypmi a palisádami. Keď začala delostreľba, Iskender a tri orty vybraných serdengečtiov zostúpili šikmou chodbou do priekopy. Tam na násype z tŕstia, kamenia a dreva čupeli schovaní za valmi, navŕšenými z vriec a košov plných zeminy. Strieľali na nich delá z boku a ucha Cisárskej bašty, ale oni nepodľahli strachu a nedali sa na ústup. Čakali na svoju príležitosť. Tá nastala v okamihu prielomu.


  „Vpred, bratia!“ zreval Iskender. „Zaduste neveriacich ich vlastnou krvou! V mene Boha a Proroka!“


  Serdengečtiovia s odhodlaným pokrikom vyrazili z krytého zhromaždiska k hradbe.


  „Kerim Allah!“


  „Hu!!!“


  „Kerim Allah!“


  „Hu!!!“


  Neniesli rebríky, nepotrebovali ich. Sutiny bastiónu vytvorili akúsi rampu, po ktorej sa začali driapať hore. Štrk a hlina im utekali spod chodidiel, muži sa šmýkali a padali, ale nevzdávali sa, pomáhali si navzájom, vstávali a pokračovali. Medzitým sa chodbami pod glacisom hrnuli do priekopy stovky a stovky ďalších azabov, janičiarov, sekbanov i sipáhiov a nasledovali najsmelších bojovníkov.


  Hodnú chvíľu sa zdalo, že skaza bastiónu natoľko ohúrila posádku pevnosti, že sa nezmôže na obranu. Iskender a ostatní muži na čele šturmu sa vyškriabali najmenej do polovice stúpania a zhora sa ich stále nikto nepokúšal zastaviť. Zrejme k tomu prispel aj hustý dym, v ktorom obrancovia a útočníci na seba vôbec nevideli.


  „Allahu ekber!“ vykríkol prvý odvážlivec, ktorý sa po sutinách dostal až na úroveň prelomeného kordónu, vyliezol na okraj ochodze a zdvihol nad hlavu bunčuk ozdobený konskými vlasmi a diviačími klami.


  V dyme sa zablyslo, zarachotil výstrel. Iskender zdvihol zrak a videl, ako padá bunčuk i jeho nosič; mužovi chýbala najmenej polovica hlavy. Na bašiho a najbližších serdengečtiov sa zniesla spŕška krvavého slizu.


  Na bastióne zatrúbila poľnica, velitelia vykríkli ostré povely.


  Vzápätí sa na útočníkov znieslo to najlepšie (alebo najhroznejšie, záleží od uhla pohľadu), čo komisár Bonbon našiel v zbrojnici.


  Útočné brvno s veľkými kolesami na koncoch, po celej dĺžke pobité ostrými železnými hrotmi, zhrkotalo dolu zlomom a strhlo a skrvavilo najmenej tucet serdengečtiov. Len čo sa ostatní trochu spamätali a preskupili, obrancovia na nich zvrhli druhé a tretie brvno, tieto však na dôvažok poliali smolou a zapálili. Blčiace ohavy sa predrali zástupmi útočníkov ako hrôzostrašné žacie stroje a zastavili sa až na dne priekopy, hroty ovešané horiacimi zdrapmi tiel.


  Útočný pokrik vystriedal bolestný rev. Za brvnami sa do prielomu skotúľali ťažké kamenné gule, guče horiacej kúdele a zopár kolies z vozov a rozbitých lafiet, obruče pobité dlhými bodcami. Zároveň začali lietať železné i sklené granáty a smolné hrnce. Výbuchy menili štrk a úlomky tehál na smrtiace strely, ktoré šklbali mužov na franforce – Iskendera zafŕkala ryža v páchnucej hnedastej brečke, akiste obsah roztrhnutého brucha. Vystrelil z pištole do dymu na vrchole bašty a znovu povzbudzujúco vykríkol. Nikto mu však neodpovedal. Zaskočene sa obzrel.


  Vyzeralo to, akoby niekto vylial do prielomu niekoľko sudov krvi a horiacej kolomaže. Mnohí serdengečtiovia sa zvíjali v spletiach vyvalených vnútorností a polámaných či odtrhnutých končatín, iní horeli a príšerne vyli od bolesti, zatiaľ čo sa im smola a decht prehrýzali tkanivami ku kostiam.


  Iskender sa ocitol sám len pár krokov od obrannej línie nepriateľa. Zhora sa čosi s hrmotom skotúľalo. Len tak-tak uskočil pred sudom s dymiacimi zápalnými šnúrami na oboch koncoch. Vedel, že vnútri je prachová náplň, obložená kamením, sekaným olovom, rozbitým sklom a železným hrachom. S hlavou vrazenou medzi plecia vodorovne prebehol po úšuste. Z okraja prelomenej hradby trčal kordón, kamenná rímsa oddeľujúca múr od predprsne. Skočil do preliačiny pod ním.


  Sud sa dovalil až do priekopy a tam sa zastavil medzi kričiacimi a cúvajúcimi mužmi. Na okamih sa zdalo, že zlyhal.


  Potom explodoval. Niekoľko postáv v dolamách a krúžkových pancieroch doslova vyletelo do vzduchu a popadalo v mľaskavom daždi krvi a čriev. Mnoho ďalších mužov zmietol tlak a smršť štrku a guliek. Vzápätí všetko zahalilo mračno dymu.


  Iskender si až teraz uvedomil prenikavú bolesť v ľavej polovici tváre; čosi mu zaškrípalo na zuboch. Siahol si na líce a vytiahol z neho črep zo skleného granátu. Do úst sa mu navalila krv. Vypľul ju spolu s menšími úlomkami.


  Cez trhajúce sa kúdoly čmudu uvidel most pred Viedenskou bránou a o kus ďalej susedný bastión. Medzi osmanskou artilériou v predpolí a delostrelcami na Cisárskej bašte už hodnú chvíľu prebiehala zúrivá prestrelka. Delá na ľavom uchu a boku bastiónu mali za úlohu ostreľovať priekopu pred Fridrichovou baštou a spôsobovať čo najväčšie škody na živej sile nepriateľa, ničiť valy, ktoré pechotu kryli pri postupe k hradbám. Turci to, samozrejme, vedeli, nuž sa z delových plošín na dobytom Viedenskom ravelíne a ďalších šiancov urputne oborili na predprsne a strieľne Cisárskej bašty. Úspešne odvrátili tamojšiu paľbu, dokonca sa im podarilo zničiť delo na líci bašty a vážne poraniť obsluhu.


  Hore prielomom znovu vyletel bojový pokrik. Iskender sa pozrel dolu. Serdengečtiovia, hoci besný odpor kresťanov zmietol najmenej polovicu z nich, v sebe znovu vykresali odvahu a vyrazili do druhého útoku. Prví sa čoskoro vynorili z dymu a prachu kúsok pod Iskenderom. Ešte raz vypľul krv a vyskočil zo skrýše.


  „Kerim Allah!“


  „Hu!!!“ vykríkli a zaradovali sa, že Öfkeli žije. Gaziovia znásobili úsilie dostať sa na vrchol prielomu. Väčšie kusy sutín a mŕtvoly svojich druhov používali ako schody.


  „Vpred, v mene Alaha a sultána, vpred!“


  Čosi sa s kovovým štrkotom skotúľalo po svahu a buchlo Iskenderovi do čižmy.


  Nevykríkol, nevrhol sa nabok, ani len nevytreštil oči. Bezmyšlienkovite, no bez najmenšieho zaváhania sa zohol, schmatol železnú guľu veľkosti mužskej päste a ako sa dvíhal z predklonu, vysokým oblúkom ju vyhodil naspäť na vrchol bastiónu. Zápalná šnúra za sebou ťahala chvost iskier.


  Z dymu nad prielomom zaznel varovný výkrik.


  Granát vybuchol a krik prešiel do skuvíňania a chrčania, rinčala zbroj na padajúcich telách, ozývali sa kliatby a brechanie povelov.


  „Teraz!“ zreval Iskender a cítil, ako sa ho zmocňuje povestná bojová zúrivosť. „Do nich! Nakŕmte meče dušami neveriacich diablov!“


  Prví serdengečtiovia sa vyškriabali na vrchol prielomu. Tam ich privítali pušky, karabíny a pištole obrancov. Olovené, železné i cínové guľky trhali z tiel útočníkov krvavé chuchvalce.


  Iskender vyskočil na ochodzu a tasil kilič. Zo zvíreného čmudu proti nemu vybehol hrot kopije. Vyhol sa mu, preťal násadu a druhým švihom odfaklil pikanierovi hlavu. V sivých kúdoloch sa pomstychtivo rozkričali obrancovia – rozoznal svoju rodnú reč, ale aj nemčinu a čosi, čo považoval za taliančinu. Blízko tresol výstrel a guľka mu hvizdla tesne popri uchu. Zreval a plný hnevu a nezmieriteľnej nenávisti sa vrhol medzi kresťanov. Železný kosák žal krvavú úrodu a hneď sa pridali ďalšie meče, šamširy a jatagány. Serdengečtiovia za svojím vodcom vytvorili živý klin lemovaný svištiacou oceľou a vďaka divokému úsiliu sa im podarilo zatlačiť obrancov od okraja prielomu. Ďalší gaziovia mohli šplhať až hore bez toho, aby ich zvrchu niekto ohrozoval. Nad predprsne sa zdvihli prvé bunčuky a vlajky s polmesiacmi. Keď to zbadalo vojsko za priekopou, spustilo oslavný pokrik.


  „Alah! Alah! Alah!“


  Bubny duneli a mehtery hrali tak oduševnene, že sa hudobníci potili horšie než bojovníci na hradbách.


  „Ochranca, Najdôstojnejší, Všemohúci!“ vykrikoval Iskender mená Boha, ale namiesto posúvania guľôčok na modlitebnej retiazke švihal mečom. Najmenej každým tretím úderom zhasol kresťanský život alebo aspoň uštedril vážne zranenie.


  „Svedok, Pravdivý, Mocný, Priamy, Odpúšťajúci...“


  Vyhol sa bojovej sekere hajdúcha, ktorý podľa oblečenia pochádzal z rovnakých končín Hajdúságu ako on. Záblesk spomienky na rodný kraj ho nezastavil, práve naopak – vzbĺkla v ňom ešte väčšia nenávisť a pomstychtivosť. Keď hajdúch kvôli váhe vlastnej zbrane stratil rovnováhu, Iskender sa vztýčil za ním a zúrivo ho sekol do chrbta, až hlasno chrupli stavce.


  „Zúčtujúci!“

  „Bojujte! Neustupujte! Za Boha a za cisára!“


  Báthory počul Piovo povzbudzovanie a na chvíľu zazrel jeho čierny pancier v divej spleti bojujúcich mužov. Turci sa hrnuli z prielomu a už si vybojovali hádam tretinu priestoru na vrchole bastiónu. Snažili sa dostať k rampe v hrdle bašty alebo k prechodom na kurtiny, no zatiaľ narážali na tvrdý odpor.


  Jeden prúd nepriateľov sa valil popri predprsni a snažil sa zmocniť diel, prípadne ich zneškodniť. Báthory, Voronin, Corgoň a ďalší vyrazili ten príval zahatať. Rúbali Turkov hlava-nehlava a hádzali ich ďalším útočníkom pod nohy.


  Za ich chrbtami Antoni brechal rozkazy na jednotku delostrelcov. Odtiahli od strieľne jedno z diel, trojštvrťovú kolubrinu, spoločne uchopili čapy na chvoste lafety a zvrtli zbraň proti prielomu v líci bastiónu. Strelmajster prikázal nabiť do dela reťazovú strelu – pozostávala z dvoch k sebe priliehajúcich železných pologulí, spojených reťazou o dĺžke viedenského lakťa.


  „Kapitán!“ zakričal Antoni, keď bolo delo pripravené. „Všetci nabok!“


  Báthory vytrhol schiavonu z trupu kľačiaceho janičiara, ustúpil za Corgoňa a obzrel sa. S hrôzou vytreštil oči do čierneho ústia kolubriny. Na opačnom konce masívnej hlavne uvidel Antoniho s luntovou palicou v ruke – strelmajster práve fúkol do knôtu.


  „Preč!“ zrúkol Báthory na mužov, ktorí čelili osmanskému náporu na širokej ochodzi. „Všetci preč, ak vám je život milý!“


  Medzi údermi vrhali pohľady cez plecia a pochopili, čo hrozí. Bez otáľania skákali nabok a utekali smerom k rampe. Turkov najprv zmiatlo, že sa ich protivníci tak náhle dali na ústup. Potom sa zrazu ocitli zoči-voči kolubrine a svitlo im. Ale už bolo neskoro.


  Antoni vyceril zuby a sklonil palicu s knôtom k zápalnej panvičke pri zadnom rebrovaní dela.


  Zo zátravky vyšľahol plameň. Antoni pustil palicu a vrazil si prsty do uší. Tvár však neodvrátil, iba trochu prižmúril oči – nechcel sa pripraviť o ten pohľad.


  Kolubrina so zaburácaním odskočila dozadu a zrútila sa z drevenej plošiny.


  V tom kratučkom okamihu, než celý výjav zahalil čmud, Antoni videl, ako sa roztočená reťazová strela v monumentálnom krvavom výbuchu prehnala nepriateľským húfom a vykosila v ňom príšernú uličku až po prielom v líci bastiónu. Ochodzu zasypali hlavy, ruky, roztrieštené hrudné koše a zdrapy vnútorností. Strela rozsekala najmenej tucet mužov a rovnaký počet ohavne zmrzačila.


  Antoni sa divo zarehotal, zoskočil z plošiny a rozbehol sa k susednej, aby tam postup zopakoval.


  Guľka, ktorá priletela odkiaľsi z dymu, ho trafila do pravej lopatky a roztrieštila ju.


  Bez dychu sa zrútil dolu tvárou, vrazil do hrany banketu a prevalil sa na chrbát.


  „Strelmajster!“ vykríkol Báthory a klesol k nemu na jedno koleno.


  Antoni k nemu s námahou otočil matnejúce oči.


  „Nevravel som?“ zachripel. „Hlavne nič... osobné. Inak... je po vás...“


  Nato vykašľal prúd krvi, kŕčovito sa zatriasol, prehrabol nohami štrk a vypustil dušu.


  „Báthory!“


  Kapitán zvrtol pohľad za hlasom. Vedľa ešte dymiacej kolubriny sa potácal Prešporčan Zamec. On však na Báthoryho nekričal. Nemohol. Mal preseknuté hrdlo a z rany striekal silný červený prúd. Krv kropila mladého osmanského bojovníka s planúcimi očami a mečom v ruke. Zamec zvaný Samec s chrapotom narazil do kolesa kanónu a zviezol sa na zem. Janičiar prekročil jeho trasúce sa nohy a namieril hrot kiliča na Báthoryho. Kapitán sa vzpriamil. V ruke zvieral schiavonu a rukavicu mal stmavnutú od preliatej krvi.


  „Sándor,“ povedal.


  „To nie je moje meno,“ zavrčal poturčenec. „Som Öfkeli Iskender, baši udatných serdengečtiov! Kerim Allah!“


  S tým zvolaním zaútočil. Ostria mečov zaiskrili. Kým sa Báthory spamätal z prekvapivo tvrdého úderu, mladík bleskovo sekol znovu. Kapitán len tak-tak stihol výpad vykryť.


  „Vševediaci!“


  Tretí zvonivý úder.


  „Vladár!“


  Štvrtý.


  „Vzkriesenie!“


  Báthory bol od prvej chvíle nútený brániť sa a ustupovať; súper mu nedával ani najmenší priestor na to, aby prešiel do protiútoku. Kapitán nechápal, kde sa v mladíkovi berie toľká húževnatosť. Ktokoľvek iný by pri takom nasadení už dávno začal strácať silu, ale Sándora hnala priam diabolská zúrivosť, nefalšované vojnové šialenstvo. Dokonca sa zdalo, že jeho výpady sú čoraz drvivejšie.


  „Pán smrti!“ vykríkol poturčenec v okamihu, keď Báthory zadkom narazil do delovej plošiny pred ďalšou strieľňou.


  Kilič opäť tresol o čosi mocnejšie a takmer pribil schiavonu ku kapitánovej tvári. Báthory zaťal zuby a len s vypätím všetkým síl od seba Sándora odstrčil. Mladý zurvalec sa iba zasmial – jeho hlas pretekal nenávisťou, opovrhnutím, triumfom.


  Vtom vzduch rozrezal výhražný sykot. Obaja súperi najprv inštinktívne pozreli hore, vzápätí sa skrčili a vrazili hlavy medzi plecia.


  Čosi narazilo do predprsne vedľa strieľne – strela z dela alebo mažiara, čertvie. Výbuch vmietol medzi Báthoryho a Iskendera smršť zeminy a štrku. Kapitán s tvárou zakrytou predlaktím spadol dozadu a zátylkom narazil do okraja delovej plošiny.


  Než sa zviezol na ochodzu, pred očami sa mu zatmelo a zvuky boja na bastióne, všetok ten huriavk, rinčanie čepelí a rachot výstrelov, akoby sa prepadli do bezodnej priepasti.

  Obrancovia Fridrichovho bastiónu ustupovali, hoci sa im knieža Pio vyhrážal šibenicou, a keď to nezabralo, aj okamžitým trestom. Aby svojim slovám dodal váhu, umlčal jedného zúfalo jačiaceho utečenca tým, že ho rukoväťou palcátu udrel do tváre. Muž sa zrútil ako podťatý a prúd krvi z uší a oboch nosných dierok svedčil o tom, že už nikdy nevstane.


  Lenže Turkov na hradbách nezadržateľne pribúdalo, valili sa hore ako nenásytný hmyz a bez ohľadu na vlastné ťažké straty tlačili kresťanských bojovníkov k rampe v hrdle bastiónu.


  Voronin s puškou prevesenou na chrbte zvieral v jednej dlani šašku, v druhej ukoristený jatagán a oboma čepeľami sekal a bodal ako stelesnený anjel smrti. Po jeho boku sa činil Corgoň s bojovým čakanom a otváral jeden krvavý prameň za druhým. Jedného Turka tak silno udrel zboku do sluchy, že mu hrotom zbrane vytrhol kus lebky s takmer celou tvárou.


  Voronin sa zvrtol a zbehol po rampe na plošinu pred veliteľským prístreškom. Ten sa zmenil na dočasnú ošetrovňu.


  „Molodec!“


  Michal Báthory práve pomáhal naložiť na nosidlá muža s odtrhnutou nohou.


  „Stepan! Kde je otec?“


  Kozák bezradne zavrtel hlavou. „Nemám potuchy. Naposledy som ho zazrel pri delách, šermoval tam s akýmsi pohanom.“


  Michal vytiahol spoza opaska dolepku a palcami natiahol oba kohútiky. „Nájdeme ho. Ak potrebuje pomoc...“


  „Možno je na pravde Božej.“


  „Tak jeho telo. Nedovolím, aby jeho hlavu vystavili pred veľkovezírovým stanom.“


  Voronin pristúpil k mladíkovi a zblízka mu pozrel do očí. „Naspäť na ochodzu sa už neprebiješ. Nikto z nás. Je tam viac Turkov ako čertov v pekle. Musíš sa zachrániť. Všetci ustupujú. Poď!“


  „Knieža zakázal. Vraj každého zbabelca na mieste zabije.“


  „On alebo nepriatelia, čo si vyberieš?“


  „Nitraaa!“ rozľahlo sa z terasy a po rampe medzi prístreškom a prachárňou sa skotúľalo ďalšie telo s hlavou prederavenou bodcom čakanu. Za ním zoskočil nitriansky strážmajster.


  „Špiny mohamedánske, je ich priveľa!“ zanadával a pobehol dolu rampou.


  Voronin rázne sotil do váhajúceho Michala a spolu nasledovali Corgoňa. Za nimi sa hrnuli janičiari a sipáhiovia v takom množstve, až to vyzeralo, akoby sa sypali z neba.


  V zdanlivo beznádejnej situácii predsa len jedna nádej zostala. Už večer, keď Peržania podpálili základy hradby, gróf Forgáč prikázal vybudovať retranchement – provizórne vnútorné opevnenie, ktoré malo izolovať Fridrichovu baštu od zvyšku pevnosti v prípade, že ju Osmani dobyjú.


  Tá situácia práve nastala. Aj knieža Pio napriek hromženiu na všetkých zbabelcov zostúpil na úpätie rampy, kde sa zo zárezu v hrdle bastiónu vychádzalo do širokej ulice pod hradbami. Práve tu v priebehu noci vojaci i civilisti spoločným úsilím navŕšili poloblúkový val zo sutín a zeminy. Dokonca na ňom vytvorili plošiny pre dve húfnice a predprseň z kolov a šiancových košov, za ktorou sa mohli rozmiestniť strelci.


  Corgoň, Voronin a Michal zabočili doprava a prebehli úzkym priechodom na mieste, kde sa val primkýnal k násypu bastiónu. Obrancovia za nimi rýchlo zasunuli zátarasu s dlhými drevenými bodcami namierenými dopredu. Dvaja muži zhora vysypali pred val za sud železných ježkov.


  „Strelci!“ vykríkol Pio di Savoia a zdvihol nad hlavu buzogáň.


  Turci sa rútili dolu rampou.


  „Kerim Allah!“


  „Hu!!!“


  „Páľ!“ zreval Pio a mávol palcátom, až z ostrých listov odfrkla krv.


  Muškety zarachotili. Niekoľko útočníkov sa zrútilo. Iní sa o nich potkýnali a padali tvárami a hrudníkmi na hroty ježkov na úpätí valu. Ostatní po nich bezohľadne dupali a snažili sa vyštverať na násyp.


  „Húfnice!“ druhýkrát švihol plukovníkov buzogáň.


  Dve delá s kratšími hlavňami zahrmeli a vychrlili do nepriateľskej masy obsah kartáčových striel – železné guľky, štrk, dokonca sklené črepy. Desivo rozkmásaní Turci padali v záplavách krvi, vnútorností a mozgov. Ich druhovia spomalili, zaváhali, niektorí začali spätkovať. Zozadu ich však velitelia huckali do novému útoku.


  „Bismilláhi! Za sultána! Vpred!“


  Osmanskí bojovníci sa opäť vyhrnuli z hrdla bastiónu. Obrancovia usúdili, že je najvyšší čas na granáty. Železné a sklené gule so syčiacimi knôtmi lietali ponad násyp a vybuchovali na úpätí rampy. Jeden janičiar chcel napodobniť hrdinský kúsok Zúrivého Iskendera, zdvihol zo zeme granát a pokúsil sa ho vyhodiť naspäť na val. Železná guľa vybuchla v okamihu, keď sa ňou rozohnal k hodu. Horná časť janičiarovho tela sa doslova rozstrekla na všetky strany a na zem spadli nohy spojené akýmsi krvavým chuchvalcom.


  Pred valom sa už vŕšili skrvavené telá. Útok poľavil a po ďalšej mušketierskej salve sa Turci definitívne dali na ústup – hore rampou sa potácali na vrchol bastiónu, odkiaľ sa ich spolubojovníci pokúšali preniknúť po ochodzách na kurtiny. Lenže aj tam ich čakala vrstva železných ježkov a za nimi retranchement – zátarasy zo sutín, košov naplnených zeminou a drevených kôz s dopredu trčiacimi zastrúhanými kolmi. Obe barikády boli obsadené mušketiermi a mužmi vycvičenými na hádzanie granátov. Tí bez váhania nepriateľom dožičili ohňa a železa. Osmanskí gaziovia po ďalších krutých stratách ustúpili.


  Keď sa nadobro rozplynul dym, naskytol sa obrancom i dobyvateľom otrasný pohľad na stovky zohavených tiel, ktoré ležali doslova všade – najmä okolo prielomu a na rampe človek pomaly nemal kam stupiť, aby mu pod nohami nečvachtalo krvavé blato. Vo vrstvách mŕtvych sa plazilo a zvíjalo množstvo ranených, zmrzačených a umierajúcich mužov. Ich neznesiteľné zavýjanie však prehlušil víťazoslávny pokrik Turkov na vrchole bastiónu.


  Nad predprseň sa vzniesli bunčuky a vlajky. Obrancovia ich narátali sedemnásť. Z dobytého Fridricha i spoza priekopy sa ozývalo oslavné volanie:


  „Allahu ekber! Allahu ekber! Allahu ekber!!!“


  Zdalo sa, že osud Újváru je spečatený.

  Hlava dvadsiata štvrtá,


  v ktorej sa Báthory pokúša prebudiť vo svojom premožiteľovi aspoň kúsok voľakedajšej duše. Posádka sa nezmieri so stratou bastiónu.


  Syčanie sa rýchlo blížilo a silnelo, až prešlo do neznesiteľného piskotu, z ktorého mu išlo rozdrapiť hlavu. Pomyslel si, že na bastión isto padá ďalšia strela z tureckého mažiara – železné gule mali na jednej strane hrubšiu stenu, aby dopadali hore zapaľovačom, a kvôli tomu nepomeru váhy sa zvykli vo vzduchu roztočiť a prenikavo syčali či hvízdali.


  Báthory sa inštinktívne mykol, chcel sa vrhnúť nabok, skrčiť sa, kryť si hlavu.


  Nemohol. Pätami rozhrnul štrk a hlinu, ale hornou časťou tela nedokázal pohnúť.


  Ruky mal vo výške hlavy k niečomu priviazané.


  Krátko nato si uvedomil, že ten zlovestný zvuk znie iba v jeho hlave. Ukrutne ho bolela. Rozlepil oči, tmu vystriedal sivý kal. Spomenul si na súboj na ochodzi, výbuch, pád...


  „Došľaka,“ zaklial, no sám seba počul iba nezrozumiteľne mrmlať, ako keď sa snaží hovoriť človek zobudený z hlbokého spánku.


  Čosi ho nepríjemne šteklilo na tvári. Mykol hlavou a zistil, že syčanie v ušiach predsa len nie je klam – zmenilo sa však na hlasný bzukot.


  Muchy. Roje múch.


  Sústredil sa a žmurkal, kým sa mu zrak neprečistil.


  Nad Fridrichovou baštou sa týčili bunčuky a vlajky s arabskými nápismi. Zneli povely v turečtine, rýchle kroky, kopanie a šuchot prehadzovanej zeme, hrkot kameňov, zvuky kotúľajúcich sa sudov a prútených košov, sekanie a buchot nástrojov zatĺkajúcich koly.


  Osmani sa opevňovali na dobytom bastióne. To bola zlá, ale ešte nie celkom najhoršia správa. Znamenalo to, že sa im zatiaľ nepodarilo preniknúť hlbšie do pevnosti.


  Báthory otočil hlavu a zistil, že ruky má priviazané k lúčom kolesa. Patrilo k lafete dela, tej kolubriny, ktorú spätný ráz zhodil z plošiny. Obzrel sa na druhú stranu a pochopil, že nielen on vábi muchy.


  Hláv museli byť najmenej tri tucty. Všetky navŕšené na jednej lepkavej kope. Smrť ich takmer okradla o podobu, rysy ochabli, oči zhasli pod poklesnutými viečkami, pootvorené ústa ponúkali hostinu pre hmyz. Niektoré z nich boli škaredo poškodené guľkami či ostriami, z roztlčených škrupín lebiek liezol mozog.


  Napriek tomu Báthory mnoho tvárí spoznal a dokázal im priradiť mená. Našťastie medzi nimi nevidel Michala ani Voronina.


  Na vrchu malej mohyly s vlhkým zvukom pristála hlava kapitána Antoniho. Báthory vystúpil pohľadom po ruke, ktorá práve pustila krvou zlepené vlasy.


  „Žiješ?“ oslovil ho muž. „Dobre. Budeš svedkom nášho veľkého víťazstva.“


  Báthory zaostril zrak.


  „Sándor Szilárd.“


  Mladík si sadol na kraj delovej plošiny. Líce prederavené sklenou črepinou mal zošité niekoľkými hrubými stehmi.


  „Nie. Už sa tak nevolám. Nechcem to meno znovu počuť.“


  „Sándor Szilárd,“ zopakoval Báthory. Ledva chripel, prahol po dúšku vody, ale nemienil sa doprosovať.


  „Som Öfkeli Iskender,“ precedil poturčenec cez zuby.


  „Sándor Szilárd,“ zaťal sa Báthory. „Z Hajdúságu, z pusty v Potisí. Syn hajtmana Szilárda, ktorý hrdinsky zahynul po boku kniežaťa Kecskeméthiho v boji s tureckou presilou pri obrane kostola v Szoboszló...“


  „Prestaň s tým!“


  Báthory pevne hľadel mladíkovi do očí. „Synovec neskoršieho vrchného hajtmana Tamása Szilárda, ktorého zabili prisluhovači Turkov blízko Pohanského hradu v Sedmohradsku...“


  „Dosť!“ vybuchol poturčenec. „Som Öfkeli Iskender, baši serdengečtiov – tých, čo stratili hlavu. Sme vyvolení, prvá útočná línia, najstatočnejší bojovníci vo vojsku. Nás posielajú, aby sme prelomili nepriateľskú obranu a rozsievali strach a smrť.“


  „Sándor Szilárd...“


  Mladík sa zahnal a päsťou udrel Báthoryho do brady, až mu vyčnievajúci hriadeľ kolesa uštedril druhú. Pred očami sa mu zatmelo a takmer znovu upadol do mrákot.


  „Öfkeli Iskender!“ zavrčal Sándor. „Vieš, čo znamená Öfkeli? Divý, besný, zúrivý. Ten, ktorého nič nezastaví. Muž posadnutý bojovým šialenstvom zabíja až do posledného dychu alebo kým nezahubí všetkých nepriateľov. To meno som si nevybral sám. Dali mi ho bratia janičiari.“


  Báthory vypľul krvavú slinu; prilepila sa mu na peru a po strnisku stiekla na kabátec – než ho spútali, vzali mu kyrys. Odkašľal si a unavene oprel tylo o koleso.


  „Nerozumiem tomu. Nedokážem to pochopiť.“


  „Čo?“


  „Ako sa z teba mohlo stať... toto. Čo ti to urobili, Sándor?“


  Mladík zúžil oči. „Naozaj nič nechápeš. Precitol som. Osvietilo ma slovo Proroka a vyslalo na cestu pravého poznania. Stačilo striasť kresťanské bludy, to odporné modloslužobníctvo.“


  „Tie bludy sú viera tvojich predkov. Otec a matka za ne položili život.“


  „Boli hluchí, nemí a slepí. Tak hovorí Písmo o tých, čo žijú vo falošnej viere. Boh im odňal oheň a ponechal ich v temnote. Aj ja som v nej dlho tápal, ale podarilo sa mi nájsť správnu cestu. K poznaniu najvyššej pravdy mám ešte ďaleko, ale dôležité je kráčať za svetlom Alahovej múdrosti.“


  Báthory si zhlboka vzdychol. „Spomínaš na Hajdúság?“


  „Nie.“


  „Naozaj? Nepamätáš sa na ten mlyn, kde som ťa našiel s dušou na jazyku? Odohnal som od teba beštie, čo sa chceli hostiť na tvojom mäse...“


  „Nie!“ zdôraznil Iskender.


  „Vlastne to nebolo prvýkrát, čo som ťa vytiahol zo šlamastiky. Predtým som ťa oslobodil z tureckého zajatia...“


  „Mal si ma v ňom radšej nechať.“


  „Tvoja hlava by skončila na kole.“


  „Vtedy som si nič iné nezaslúžil. Bol som zaostalý ďaur.“


  „Nie. Bol si sám sebou. Nejaký čas sme boli priatelia, pamätáš? Bok po boku sme cestovali končinami, kde si sa narodil a vyrástol. Krajom, ktorý vydrancovali, vypálili a vyvraždili tí, ktorým teraz slúžiš...“


  „Mlč! Už som na to všetko zabudol.“


  „Nemohol si zabudnúť. Sú to len tri roky.“


  „V tých časoch som blúdil tmou...“


  „To už si vravel.“


  „Bol som len schránka plná bezbožných bludov. Až v tábore Ok Meydan do mňa vstúpil duch. Vďaka bratom z rádu bektaši som sa znovu narodil. Spálil som v sebe spomienky na predošlý život. Slúžim Bohu!“


  „Takto? Vraždením svojich rodných?“


  „Každý veriaci je povinný konať džihád. Musí šíriť slovo Proroka o Alahovom dobrodení. Tým, čo ho zaslepene odmietajú, patrí nemilosrdný trest.“


  Báthory skrivil ústa. „Dobre sa poobzeraj, Sándor. Smrť a skaza. To je dielo tej tvojej pravej viery. Alahovo dobrodenie. Celé kráľovstvá zotročené alebo v plameňoch, pretože vládca, čo sídli tisíce míľ odtiaľto, považuje svojho boha za nadradeného všetkým ostatným...“


  „Boh je len jeden!“ zvolal mladík rozčúlene a vstal.


  Báthory sa mu stále uprene díval do tváre – zrak sa mu už vyčistil a aj bolesť hlavy ustúpila.


  „Máš pravdu. Boh je len jeden. A my ho nie sme hodní. Nikto z nás. Sme len červy hmýriace sa v pozemskom blate. Pravá viera... Došľaka. Vieru sme prekrútili na náboženstvo, na čosi, čo nás núti nenávidieť a mordovať sa navzájom. Aj ty si obeť toho omylu, Sándor.“


  „Ty vari nie?“ odvrkol mladík. „Chceš mi kázať? Odrazu sa považuješ za svätého?“


  „Kdeže. Som rovnaký červ ako všetci ostatní. Lenže ty, chlapče...“


  „Nie som chlapec!“


  „Ty si sa v mene pravej viery zmenil na nepriateľa vlastnej krvi. Tvoji noví páni ťa prinútili znenávidieť všetko, čím si bol predtým. Len aby ťa mohli poslať do prvej línie. V skutočnosti nebojuješ za Boha. Vraždíš a nakoniec aj skapeš v mene tých, čo ťa zotročili a zneužili.“


  „Mlč, inak oľutuješ, že si vôbec otvoril ústa.“


  Báthory poslúchol len na chvíľu. „Keď nás vtedy pri Varadíne zajali, teba poslali na výcvik do janičiarskeho tábora, mňa prikovali k veslu na galejach. Myslíš, že si bol na tom lepšie? Nie. Obaja sme poslúchali ruku, čo zvierala bič. Ja som sa však s okovami nikdy nezmieril a nakoniec, so šťastím, sa mi ich podarilo zlomiť. Ty ich nosíš doteraz. Stále si otrok, Sándor. Pes na reťazi. Zradca, poturčenec, pomýlený fanatik. A to všetko preto,“ kapitán sa predklonil, „že si bol vždy slaboch.“


  Iskender sa pohol náhle, nečakane. Tvrdo kopol Báthoryho do ľavého boku. Zajatec pridusene zaskučal a skrútil sa, ovisol v putách. Mladík si k nemu čupol.


  „Ešte uvidíme,“ schmatol ho za vlasy a trhol mu hlavou dozadu, aby sa dívali z očí do očí, „kto je tu slaboch. Kto bude žobroniť o milosť. Budeš si priať, aby tvoja kotrba skončila na kole pred veľkovezírovým šiatrom. Ale to sa nestane. Nedožičím ti rýchlu smrť. Vrátiš sa do otrockých reťazí. Prežiješ zvyšok života zhrbený v chomúte ako zviera.“


  „Tak ako ty,“ zaškľabil sa Báthory a odpľul si.


  Iskender sa vzpriamil a chcel ho ešte raz kopnúť, no vtedy zaduneli bubny a rozľahlo sa vyvolávanie vlajkonosičov. Mladík sa obzrel.


  Všetko nasvedčovalo tomu, že na baštu dorazil niekto významný.


  O niekoľko minút baši serdengečtiov pokľakol pred vrchným veliteľom janičiarov a bosnianskym pašom. Podal im hlásenie o priebehu boja, o počte mučeníkov, o terajšej situácii a rozložení síl. Ukázal im kopy kresťanských hláv, ukoristené vlajky, množstvo zbraní.


  Blahoželali mu k víťazstvu a paša v mene serdára sľúbil bohatú odmenu všetkým bojovníkom.


  „Musíme baštu udržať za každú cenu,“ hladil si Köse Ali paša bielu bradu. „Tentoraz sa už nestiahneme z dobytých pozícií, neustúpime za priekopu. Inšalláh, vytrváme a vo vhodnej chvíli vyrazíme proti zátarasám a prebijeme sa dovnútra pevnosti.“


  „Veľkomožný paša,“ uklonil sa Iskender, „bude mi cťou viesť útok až k palácu, v ktorom sídli prekliaty Forgáč. Poznám pevnosť, každý dom a uličku. Zaženieme ďaurov do podzemných chodieb a tam ich postupne vyhubíme ako potkany. Na to všetko však potrebujeme posily. Máme ťažké straty a...“


  „Posily prídu,“ prerušil ho Salih aga. „V priebehu noci sem pošlem najmenej desať ort janičiarov.“


  „Až po súmraku?“ zdvihol mladík hlavu. „Do tmy zostáva niekoľko hodín. Prasožrúti by sa medzitým mohli pokúsiť...“


  Zmĺkol, pretože Ali paša zdvihol ruku.


  „Najprv musíme baštu opevniť. Takisto treba opraviť rozstrieľané krycie valy v priekope. Až potom prídu posily. Dovtedy je zodpovednosť na tvojich bedrách, Öfkeli. Pošleme ti kopáčov, ktorí pomôžu vyhĺbiť na bašte zákopy.“


  „Prikázal som, aby muži v prielome vytvorili živú reťaz,“ dodal Salih aga. „Tak na baštu dopravíme ďalšie koše a vrecia so zeminou. Navŕšite ich, aby vás chránili pred ostreľovaním z pevnosti.“


  „Ako rozkážeš, ctihodný aga.“


  „Pravdaže, dostanete aj jedlo a čerstvú vodu. Po tých jatkách sa isto potrebujete posilniť.“


  „Si stelesnenie štedrosti.“


  „Ale dovtedy netreba zaháľať,“ povedal Köse Ali paša. „Podarilo sa nám získať nejaké nepoškodené delá?“


  „Skoro všetky, môj pane.“


  „Koľko?“ spýtal sa starec hlasno a priložil si dlaň k uchu.


  „Sedem diel a dva mažiare!“


  „Výborne. S kopáčmi prídu aj topčiovia. Všetky ukoristené delá otočíte dovnútra tvrdze. Niektoré proti susedným baštám a zátarasám na hradbách, ostatné namierte na domy a kostoly. Chválil si sa, Öfkeli, že poznáš úkryt prekliateho Forgáča. Pokúste sa ho zasiahnuť. Obráťte jeho palác na prach.“


  Asi o hodinu sa topčiovia naozaj dostavili a pustili sa do plnenia pašovho rozkazu. Delá a oba mažiare na Fridrichovej bašte spustili paľbu na susediace časti opevnenia i zvyšky zástavby vnútri pevnosti. Nemohli strieľať iba na val pod rampou bastiónu, pretože bol príliš nízko pod pozíciami diel.


  Okolo štvrtej guľa z najväčšieho dela tresla do veže kalvínskeho kostola a odtrhla z nej juhozápadný roh. Keď sa rozplynul prach a dym, vyzeralo to, akoby zo zvonice odhryzol drak. Chvíľu sa zdalo, že konštrukcia zjazvená mnohými predchádzajúcimi zásahmi predsa len vydrží. Potom sa však z diery vysypala kamenná drvina i polámané trámy, vrcholok veže sa so škripotom a praskotom naklonil a piliere elegantných poloblúkov, cez ktoré bolo vidieť zvon, povolili. Cibuľovitá strecha s krížom na špičke sa v lavíne sutín a kúdoloch prachu zrútila na deravý krov susednej fary a rozdrvila ho na márne kúsky. Zvon pri dopade nešťastne cvengol, akoby dával znamenie o posledných hodinách kresťanskej vlády nad Újvárom.


  Janičiari na Fridrichovej bašte spustili radostný pokrik.


  „Alah! Alah! Alah!!!“


  „Hu!!!“

  Padla noc. Nebo zatiahli mračná a pevnosť zámerne neosvetlili, takže tma v uliciach bola čierna ako čmud z hranice, na ktorej upálili samotného Antikrista.


  Keď sa po celodennej búrke ohňa a železa rozhostilo ticho, bol to ten druh pokoja, z ktorého človeka obchádza pocit, že sa mu pijavice prilepené pozdĺž chrbtice snažia vysať miechu. Ticho len maskovalo horúčkovité prípravy na ďalší boj. Priam hučalo šepotom, nečujnou gestikuláciou a kradmými krokmi.


  Aj v uličkách, ktoré sa tiahli pod kurtinami a ústili na priestranstvo pod Fridrichovou baštou, šumeli tlmené hlasy. Občas cinkla oceľ. Niekto hlučne potiahol nosom a odpľul si. Dragúni z 10. českého regimentu, uhorskí hajdúsi, husári a stotina talianskych kyrysníkov čakali na signál k útoku.


  Rovnako vyčkávali mušketieri a delostrelci na násype pod hrdlom bastiónu, ale aj dva početné oddiely na zátarasách, ktoré bránili Turkom preniknúť na kurtiny smerom na Cisársku a Žerotínovu baštu.


  Stepan Voronin a Michal Báthory stáli na úpätí schodiska, ktoré vedľa Viedenskej brány stúpalo po vale na ochodzu. Schody už boli odsadené hajdúchmi hajtmana Horvaya, mnohí ďalší postávali na pľaci oproti prejazdu brány.


  Voronin starostlivo nabil pištoľ i pušku; prvú si zastrčil za opasok, druhú zavesil na chrbát. Napokon vytiahol šašku a s výrazom mäsiara, ktorého čaká namáhavý deň na bitúnku, palcom skúšal ostrie.


  Michal mal pri boku šabľu a v pútku na ľavom boku dolepku. Ruky mal pokojné, ale prezradilo ho občasné prešliapnutie z nohy na nohu.


  „Na čo ešte čakajú?“ zahundral. „Stavím sa, že Turci využijú tmu, aby na bastión poslali masívne posily.“


  Kozák sklonil šašku a venoval Michalovi skúmavý pohľad. „Naozaj to chceš, molodec? Budú to jatky, aké svet nevidel. Ešte stále sa môžeš zvrtnúť...“


  „To sme si už predsa vyjasnili.“


  „Nebude žiadna hanba, ak...“


  „Už som sa rozhodol a nezmením to, Stepan.“


  Voronin vážne prikývol. „Dobre. Ako povieš. Ja len, že v posledných dňoch si sa osvedčil v špitáli. Naozaj, všetka česť. Kornelovi odľahlo, keď si ho poslúchol a držal sa radšej v závetrí.“


  „Nerobil som to kvôli nemu.“


  „Nie?“


  „No dobre, tak nie len kvôli nemu.“


  „Hm. Asi rozumiem. Muži v bojovej línii rozsievajú skazu, vŕšia mäso. Ty teraz patríš k tým, čo životy zachraňujú. Alebo, keď už zranenému niet pomoci, aspoň poskytnú poslednú útechu. Odprevadiť niekoho z tohto sveta tak, aby odchádzal zmierený, to nie je maličkosť.“


  „Mnohí to považujú za robotu pre ženy a mníchov...“


  „To nie je pravda. Taký felčiar, čo v tyle zašíva bruchá a píli rozdrvené ruky a nohy, musí mať silnejší žalúdok ako vojak uprostred bitky. Ako vravím, klobúk dole. Preto sa aj čudujem, že chceš ísť do útoku. Budú to...“


  „Jatky, ja viem.“


  „Jatky. Bola by ťa škoda.“


  „Musím to skúsiť.“


  „Čo?“ spýtal sa kozák, ale vzápätí pochopil. „Zachrániť ho?“


  Michal zamyslene prikývol.


  Voronin si povzdychol. „Nádej zomiera posledná, ale...“


  „Hej.“


  „Bude to zázrak, ak ho nájdeme živého.“


  „Viem. Aj keby mal dosiaľ hlavu na krku, útok začne paľbou na bastión...“


  „Veď to. A nemožno brať ohľad na zajatcov.“


  „Hlavne aby sa to už začalo. Na čo ešte čakáme?“


  „Neviem. Ale zdá sa, že si ešte stihnem pofajčiť.“


  Voronin vytiahol fajku, ale práve v tej chvíli ševel hlasov pod kurtinou zosilnel. Zazneli kroky rinčiace oceľou a ulicu, ktorá k bráne viedla od Kostola svätého Vojtecha na námestí, naplnili svetlá fakieľ a lampášov.


  „Alebo aj nie,“ vybral si kozák náustok spomedzi zubov.


  Čakajúcich hajdúchov rozhrnul oddiel mužov v rôznorodej zbroji. Vlajkonosič niesol zástavu s kráľovnou a dvoma polmesiacmi. Muži rýchlo skladali čiapky, baranice a klobúky a skláňali hlavy.


  „Nech sa prepadnem,“ začudoval sa Michal. „Gróf osobne?“


  „Vidíš dobre, molodec,“ pritakal Voronin.


  Forgáč viditeľne kríval na ľavú nohu, no hlavu držal hrdo a tváril sa prísne. Na sebe mal plnú zbroj, akoby sa naozaj vychystal do boja. Za grófom kráčali Kopčanovci v krúžkových pancieroch a moriónoch, takisto dobrovoľníci spomedzi civilistov, vedení richtárom Lončíkom v akejsi starožitnej prilbe, s bambitkou za pásom a šabľou v ruke.


  „Báthory mladší, ak ma zrak neklame.“ Forgáč zastal pri schodoch, jeho sprievod sa rozostúpil okolo. „A vy ste ten čarostrelec.“


  „Stepan Dmitrijevič Voronin, pane.“


  „Voronin. Ste pripravení na boj?“


  Michal si zložil klobúk, Stepan čiapku.


  „Už aby to vypuklo, vaša milosť,“ odvetil kozák. „Nevieme sa dočkať.“


  Gróf sa pozrel na mládenca. „Donieslo sa mi, že váš otec padol do zajatia.“


  „Vyzerá to tak, vaša milosť. Najprv sme si mysleli, že zahynul, ale potom plukovník Pio ďalekohľadom skúmal nepriateľské pozície a zočil zajatca priviazaného ku kolesu dela. Podľa neho je to môj otec. No nevieme, či je ešte nažive.“


  „Keby ho chceli popraviť,“ utrúsil Voronin, „už by to urobili. Turci nemajú nasraté v hlavách a vedia, že každý zajatý dôstojník má cenu zlata.“


  Forgáč pokýval hlavou. „Predpokladám, že máte v úmysle ho oslobodiť.“


  „Pokúsime sa o to, pane,“ potvrdil Michal.


  „Pritom ale nepúšťajte zo zreteľa, že našou prvoradou úlohou je dobyť bastión.“


  „Vaša milosť, sme pripravení kántriť Turkov,“ vyhlásil Voronin. „Napraceme do nich olova a železa, koľko sa len zmestí. Na dôvodoch až tak nezáleží, ak je to na prospech spoločnej veci.“


  „Bojujeme za Boha a kresťanskú vlasť, pán Voronin. Aj keď vaša domovina je ďaleko odtiaľto, isto chápete, že tu ide o vyšší, vznešený cieľ.“


  Kozák iba sklopil zrak. Forgáč si ešte raz premeral Michala. „Boh s vami. Dúfam, že otca nájdete živého a podarí sa vám ho dostať z pohanských pút.“


  „Aby ste ho potom mohli obesiť?“ vykĺzlo Michalovi skôr, ako doňho Voronin stihol varovne drgnúť.


  Gróf zúžil oči. „Nezapriete, že ste syn svojho otca. Osožný, ale s buričským duchom.“


  „Ospravedlňujem sa, vaša milosť,“ zahabkal Michal a hlboko sa uklonil.


  Forgáč len neurčito kývol hlavou a obrátil sa k ostatným hajdúchom.


  „Kresťanskí rytieri! Boj o Újvár sa neskončil. Viem, že ste unavení. Zrejme sú medzi vami aj takí, ktorým sa po páde Fridrichovej bašty uľavilo – očakávali ste kapituláciu a možnosť odísť z pevnosti. Namiesto toho vás oficieri povolali do protiútoku. Vzchopte sa! Vykrešte v sebe vieru, hoci už vo vás takmer vyhasla. Dodá vám odvahu a odhodlanie. Pro patria, pro victoria!“


  Nech si už muži mysleli o vrchnom veliteľovi čokoľvek, jeho osobná prítomnosť a slová určené priamo im v nich naozaj čosi prebudili – ako keď v tme škrtne ocieľka, vyletia iskry a zatrepoce sa prvý plamienok. Odvetili zborovým zahučaním a nejedna ruka rozhodne zdvihla šabľu či bojovú sekeru.


  Forgáč pokynul svojmu sprievodu a zamieril k hrdlu Fridrichovho bastiónu. Za vysokým valom, na ktorom čakali nabité húfnice a pripravení mušketieri, sa okrem dobre vyzbrojených vojenských oddielov chystali na boj aj civilní obyvatelia – nielen muži, ale aj húf žien, starcov a odrastených detí. Mali pomáhať s nabíjaním zbraní a odnášaním ranených, ale v prípade potreby sa aj priamo zúčastniť útoku.


  Forgáčov príchod medzi nimi vyvolal vzrušený mumraj.


  „Vaša milosť?“ neskrýval Erberto Pio di Savoia prekvapenie. „Očakával som z veliteľstva iba posla s rozkazmi, nie je nutné...“


  „Budem veliť osobne,“ prerušil ho Forgáč netrpezlivo. „Situácia je vážna a aby sme ju zvrátili, všetci musia priložiť ruku k dielu.“


  „S tým môžem iba súhlasiť. Všetci sme pripravení.“


  „Každé delo nabité, aj každá mušketa, karabína či pištoľ,“ doplnil zbrojný komisár Perpignan, ktorý sa takisto dostavil, akoby chcel osobne dozrieť na správne použitie vydaného materiálu. „Mažiare nastavené na pohanské šiance na bašte, takisto na prielom, aby už počas útoku neprichádzali Turkom posily.“


  „Granátov je dostatok?“ spýtal sa Forgáč.


  „Zásoby sa stenčujú, ale dal som prehľadať pivnice, špajzy a kôlne a muži priniesli množstvo užitočných vecí. Bon, bon. Zhotovili sme za truhlicu zápalných fliaš, niekoľko výbušných hrncov a krčahov, naplnili sme prachom kožené mechy...“


  „Výborne,“ prerušil ho gróf. „Najprv obrezancov poriadne pokropíme z kanónov, mažiarov a húfnic. Potom začne priamy útok pechoty. Knieža?“


  Pio sa zvrtol naspäť k Forgáčovi. V grófových očiach tancoval odraz horiacej fakle.


  „Buďte taký láskavý a vyprášte tú mohamedánsku háveď z mojej pevnosti.“


  Oduté ústa sa skrivili do úškrnu.


  „S potešením, vaša milosť.“

  Najprv suché prasknutie pištole.


  Vzápätí ostrý zvuk poľníc.


  Krátko nato majestátne, postupne zrýchľujúce kovové údery zo zvoníc na františkánskom kláštore a Kostole svätého Vojtecha.


  Potom zaburácajú kanóny na Cisárskej a Žerotínovej bašte – pália do priekopy pod Fridrichom, na valy a delostrelecké šiance oproti. Vystrelia mažiare rozmiestnené za hradbami a na kurtinách, načo trieštivé strely zasypú vrch bastiónu a prielom plný osmanských posíl. Za zátarasami na kurtinách a pod nástupnou rampou Fridrichovej bašty zahrmia húfnice. Zlovestne prskajú granáty hádzané vysokými oblúkmi ponad retranchement. Nasledujú salvy z muškiet, karabín a pištolí.


  Oheň, dym, oslepujúce záblesky výstrelov a explózií. Neustávajúci dážď hliny, štrku, črepov, úlomkov, triesok, krvi a vlhkých kusov tiel. Rev ranených, umierajúcich a mužov hľadajúcich úkryt, brechanie dôstojníkov, prosby k Bohu, anjelom a všetkým prorokom a svätcom, ktorých kedy nosila Zem.


  A napokon, po neslýchanej ohnivej smršti, zborový útočný pokrik bijúci do bastiónu z troch strán.


  „V mene Krista!“


  „Za Boha a za cisára!“


  „Victoooria!!!“

  „Hajde, bratia! Hajde!!! Bite pohana!“


  Hajtman Horvay sa týči na ochodzi nad Viedenskou bránou a máva buzogáňom. Hajdúsi dupú po schodisku na hradby a po širokej kurtine utekajú k Fridrichovej bašte. Zátarasa z košatiny, drevených kôz a ostrých kolov sa už v strede roztvorila – bojovníci sa hrnú medzerou ako piesok hrdlom hodín, potom sa opäť rozptýlia do strán a útočia na turecké zákopy, chránené valmi z hliny, vriec a košov.


  Janičiari spustia streľbu z muškiet a lukov, útočníci padajú, kričia a kľajú, no šturm to nezastaví – hajdúsi sa štverajú na šiance, preskakujú plytké zákopy, strieľajú z bambitiek a karabín. Onedlho sa dostanú k slovu chladné zbrane – šable, sekery, fokoše, bojové čakany a buzogáne, ale aj nože, dýky, tesáky. Krv čliape. Medzi osmanskými vlajkami a bunčukmi sa v osmičkách krúti hajdúska zástava s odťatou tatárskou hlavou na červeno-zelenom poli – symboloch krvi a rodnej dolnozemskej pusty.


  Michal a Voronin bežia bok po boku, už sa predrali škárou v zátarase a spomaľujú v hustnúcom chumli hajdúchov pred tureckými násypmi. Kozák niečo kričí, ale mládenec mu nerozumie – ani nie tak pre rachot výstrelov a výbuchov, skôr kvôli huriavku. Hajdúsi priam nepríčetné kričia, revú, zavýjajú, akoby chceli nepriateľov zahnať iba tým rykom, potvrdiť moslimskú predstavu, že kresťan je stelesnený démon, neľudská bytosť posadnutá pekelnými silami.


  Druhá vlna priam fanatického pokriku stúpa hore rampou zakrojenou v hrdle bastiónu – odtiaľ útočí Pio Savojský, Hagenovi dragúni, talianski kyrysníci, novozámockí dobrovoľníci vedení richtárom Lončíkom.


  Tretí útok sa valí z kurtiny od Žerotínovej bašty – najmä Bercsényi s husármi a žoldniermi z celej ríše.


  „Nitraaa!“ začuje Michal Corgoňov rev. Je v ňom toľko neľútostného odhodlania, že opäť strhne aj cudzích žoldnierov.


  „Nitraaa!“ kričia v smrtonosnom ošiali nemeckí knechti, valónski a španielski žoldnieri, Česi a Moravania – to slovo nadobro stratilo pôvodný význam a stalo sa prísahou totálnej skazy nepriateľa.


  Voronin výstrelom z pištole prederaví turban i čelo pod ním, seknutím šašky oddelí hlavu v šišaku od tela v korazinovom pancieri. Michal sa potkýna za ním, nabitá dolepka stále v bandalieri, šetrí si ju na lepšiu príležitosť, v pästi zviera šabľu a občas sa ňou naslepo zaženie. Kedy-tedy niečo zasiahne, ale v tom chaose ani nevie, čo vlastne trafil.


  Už dosiahli prielom v hradbách a snažia sa prebiť k miestu, kde Pio videl Kornela. Pri odtrhnutom líci bastiónu však vládne krvavá tlačenica – hore sa driapu streľbou preriedené posily, dole sa snažia dostať ranení; do toho zmätku vrazia hajdúsi. Michal a Voronin zapadnú do strkanice ako do bahna.


  „Stále pri mne, molodec!“ kričí kozák. „Stále pri mne!“


  Mladík zbadá postavu v janičiarskom börku; muž sa naňho zaženie mušketou, ktorú drží za hlaveň. Michal v hlbokom predklone skočí pod svištiacu pažbu a bodne šabľou hore, do nepriateľovho brucha. Cíti, ako hrot preniká šatstvom a kožou a po zdolaní prvotného odporu sa hladko zaborí do niečoho mäkkého, poddajného. Janičiar sa s chrčaním zvalí na šuhaja a obaja v krvavom objatí padajú pod nohy besniacich bojovníkov.

  Báthory je presvedčený, že pri ňom stojí anjel strážny. Nie je iná možnosť. Kdežeby šťastná náhoda. Toto musí byť zásah zhora.


  Keď zarinčali novozámocké zvony a kresťanskí strelci zvrhli na bastión záhubu ako zo Starého zákona, kapitán bol stále priviazaný ku kolesu kolubriny. Mohol iba zatisnúť oči, stiahnuť hlavu medzi plecia, odvrátiť tvár a modliť sa, aby ho netrafilo nič z toho, čo si posádka pevnosti prichystala pre nevítanú osmanskú návštevu.


  Náhle delo, pri ktorom nedobrovoľne sedel, dostalo zásah. Našťastie nie z húfnice, je to plná železná guľa s kalibrom asi šesť funtov, podľa všetkého vystrelená z falkonu umiestneného na poschodí budovy oproti bastiónu.


  Strela zasiahla koleso ledva piaď od kapitánovej ľavej ruky a roztrieštila obruč aj dva lúče. Nato tresla do lafety a celé delo o krok posunula.


  Drvivý náraz a prudké trhnutie. Otrasený a ohlušený Báthory nemá najmenšiu pochybnosť o tom, že nastala jeho posledná chvíľa. V hlave mu opäť píska, telo prebodáva bolesť z celkom nových smerov. Vidí záblesky vybuchujúcich granátov a trieštivých striel na bastióne, ale počuje ich ako z hlbokej vody. Zovšadiaľ sa valí dym. Rozkašle sa a vďaka kŕčovitému pohybu zrazu zistí, že môže pohnúť ľavou rukou. Prekvapene zvrtne hlavu a vidí, že zápästie visí v uvoľnených slučkách – lúč sa pri zásahu odlomil od obruče a putá povolili. Báthory skúša vymaniť si ruku. Musí pohnúť celým trupom, pretože pažu si vôbec necíti. Napriek tomu sa mu ju podarí uvoľniť. Bezvládne mu odkväcne k boku. Je zlomená alebo len stŕpnutá?


  „Kriste...“ chripí nečujne.


  Rukou pochodujú tisíce mravcov. Báthorymu sa chce kričať a zároveň cedí cez zuby smiech – uprostred tej apokalypsy, vresku a špinavého umierania on trpí tým, že sa mu prekrvuje meravá ruka.


  Už môže hýbať prstami a čoskoro zdvihne ruku k tvári, aby si mohol zubami vytiahnuť z predlaktia ostrú drevenú triesku. Prvýkrát mu napadne to o strážnom anjelovi. Zdá sa totiž, že ruka nie je zlomená a okrem slabého krvácania z niekoľkých šrámov je nezranená.


  O chvíľu sa už pasuje s putami na pravom zápästí. Nikto z Turkov si ho nevšíma, majú dosť iných starostí, navyše bastión halí hustý dym.


  Blízko dopadne strela z mažiara, výbuch plynulo prejde do vreskotu ranených. Báthoryho kropí krv, skálie a hrudy hliny, úlomky cinkajú na hlavni dela.


  Konečne je voľný. Okamžite sa zvalí na zem a prekotúľa sa k drevenej delovej plošine, ktorá ho aspoň z jednej strany ako-tak kryje. Cez jej okraj visí mŕtvola, ktorej celkom chýba hlava a veľký kus hrudného koša s plecom a jednou rukou. Z trupu lezú potrhané vnútornosti. Báthory naň napriek tomu siahne a prstami zavadí o masívnu kostenú hlavicu. Mŕtvy má za šerpou zastrčený jatagán. Kapitán sa ho bez váhania zmocní.


  Niekto vykríkne po turecky. Báthory sa zvrtne za hlasom. Od dela s roztriešteným kolesom a zvyškami pút k nemu pobehne janičiar a obojručne sa zaženie kiličom. Kornel sa bleskovo odvalí nabok a útočiaci meč sa s chrupnutím zaborí do zohavenej mŕtvoly. Janičiar ho rýchlo vytrhne a znovu sa zaženie, ale Báthory sa nadvihne na lakti a sekne ho ostrím jatagánu do kolena.


  Turek strašne zavyje a zrúti sa nabok, lakťom vrazí do stupienka banketu. Čepeľ kiliča minie kapitána iba o vlas. Báthory ľavou rukou schmatne súpera pod krkom, odtisne ho od seba a zboku sekne jatagánom do hlavy. Chlap sa mece, vrieska, krváca. Kapitán ho sekne znovu, a keď lapí dych, ešte raz.


  Opäť myslí na strážneho anjela.


  Vezme mŕtvemu poloprázdnu čutoru a niekoľkými dúškami ju vyprázdni. Až sa mu z toho zakrúti hlava, zabolí ho v bruchu. Zmocní sa chlapovho kiliča a vstane. Opretý o hlaveň kolubriny chvíľu lapá po dychu. Tmu šklbú kmitnutia výstrelov a výbuchov, na kapitána sa bez prestania sype zemina, iskry, črepy a úlomky.


  Bolesť v bruchu konečne ustúpi. Báthory sa vystrie a narovná plecia.


  V jednej ruke drží jatagán, v druhej meč. Váha zbraní ho neťaží, skôr naopak – vracia mu silu.

  Skupina hajdúchov, do ktorej sa zamiešali aj Voronin a mladý Báthory, prenikla za turecké šiance a zanovito tlačí nepriateľov pred sebou.


  Michal v nestálom svetle zazrie delo obrátené proti pevnosti, ale je si takmer istý, že to nie je to, ku ktorému bol ešte podvečer priviazaný jeho otec. Za kanónom našla útočisko hŕstka janičiarov. Spoza masívnej bronzovej hlavne strieľajú z lukov; šíp tesne minie Michalovo hrdlo, mladík sa zľakne a vtom doňho nechtiac vrazí jeden z hajdúchov. Zmätený junák sa zapotáca a napoly zoskakuje, napoly padá do plytkého zákopu za provizórnym opevnením z košov, sutín a zeminy.


  Udrie sa, vyrazí mu dych, zachváti ho panika. Snaží sa pozviechať, v jame je tma a zadúša ho smrad obhorených tiel a rozkmásaných vnútorností.


  „Molodec!“ začuje odkiaľsi Voronina. Premkne ho hrôza, lebo to znie zďaleka a akosi prerývane.


  „Stepan!“ zakričí na odpoveď, ale vtedy za ním zahučia bojovné hlasy. Zvrtne sa a vidí príboj tmavých postáv v zákope. Na nič nedbá, začne ich sekať hlava-nehlava, nemá kedy rozlišovať, či náhodou nestojí proti vlastným. Siluety kľajú a kričia po srbsky či chorvátsky, nevie to rozoznať. Dobre, to sú isto nepriatelia, prekliati poturčenci, janičiari či martalovci, rúbe ešte zúrivejšie a krv mu fŕka do tváre. Je ako tí hajdúsi – posadnutý démonom.


  „Nitraaa!“ ozve sa blízko a hneď nato zapraští lebka pod úderom čakanu. Do zákopu sa zrúti roztrasené telo, zrazí Michalovho súpera a oddelí mladíka od nejasných postáv. Využije to, vylezie zo zákopu a tacká sa preč, pomedzi smolné ohne, cez dym a chaos kamsi k hrotu bastiónu.


  Skoro sa potkne o dolámanú a obhorenú delovú plošinu a za ňou zazrie kolubrinu, ktorá z nej spadla, keď strelmajster Antoni vypálil proti horde útočiacej cez prielom. Najprv v duchu zajasá, lebo toto delo hľadal, ale vzápätí mu srdce poklesne. Kanón očividne dostal zásah – pravé koleso je rozbité, lafeta akoby unavene naklonená, po zajatcovi ani vidu.


  „Do pekla s vami!“


  Mládenec žmúri kamsi k odtrhnutému hrotu bastiónu. Zúri tam nerovný boj – hŕstka osmanských zurvalcov doráža na osamelého muža stojaceho na bankete. Z mierne vyvýšeného miesta striedavo častuje súperov kiličom a jatagánom, no presila je značná.


  Michal si prehodí šabľu do ľavačky a pravou rukou vytiahne dolepku. Toto je príležitosť, na ktorú si ju šetril.


  Jeden zo sekbanov aj v tom huriavku, lomoze a bojovom zápale začuje cvaknutie kohútikov. Obráti sa a vycerí na Michala zuby.


  Vzápätí mu tie zuby preletia mozgom a spolu s olovenou guľkou vytrhnú zátylok. Jeho druhovia sa v spŕške krvavého slizu zlostne rozkričia. Dvaja zostanú pri Báthorym (pretože ten muž na bankete nie je nikto iný), tretí sa zvrtne proti novému protivníkovi.


  Stihne spraviť jediný krok. Strela z druhej hlavne dolepky mu preletí hruďou a zrejme zasiahne niečo dôležité, lebo muž sa zrúti ako púťová bábka so znenazdajky prestrihnutými vodiacimi lankami.


  Medzitým ďalší Turek nájde smrť na kapitánovom meči – padá na kolená a cez prsty pritlačené ku kľúčnej kosti mu cŕka krv. Posledný muž zaspätkuje a s krikom podobným vyvolávaniu muezína sa rozbehne preč, cez jamy, sutiny, kusy ľudských tiel a záveje zeme naviate výbuchmi.


  Báthory odlepí chrbát od predprsne a zostúpi z banketu. Kľačiaci janičiar chrapľavo bedáka. Kapitán švihne mečom tak mocne, že sám stratí rovnováhu a klesne na kolená. Turkova hlava sa skotúľa do jamy po výbuchu. Cez krvavý dážď z klesajúceho trupu Báthory zočí syna.


  „Miško...“ dychčí. „Kde sa tu... Došľaka! Nemal si...“


  „Žiješ,“ podíde k nemu mladík.


  „Ako povieš. Si zranený?“


  „Nič vážne. Ty?“


  „Ani neviem.“


  Michal podá otcovi ruku, pomôže mu vstať, o krok ustúpi, premeria si ho.


  „Nič vážne,“ zhodnotí.


  Báthory prejde pohľadom z pištole v Michalovej ruke na dvoch zastrelených Turkov. Potom znovu pozrie mládencovi do očí a kývne hlavou.


  „Ešte sa to neskončilo. Kde je Stepan?“


  „Neviem. Niekde. Dúfam.“


  Popri predprsni na ľavom líci bastiónu sa k nim valí dupot a vrava. Michal s otcom vedno o krok cúvnu, šabľa a kilič pripravené čeliť každej hrozbe.


  Traja osmanskí bojovníci však už túžia iba ujsť, hľadajú cestu z obkľúčenia. Jeden sa s krikom vrhne na Báthoryovcov, zvyšní dvaja prudko zabočia. Útočiaci muž za svoje chybné rozhodnutie ihneď zaplatí – kapitánov meč mu presekne brucho a keď muž klesne na kolená, do krku sa zatne Michalova šabľa.


  Zároveň sa obďaleč rozkričia aj zvyšní dvaja, ale ich hlasy umlčí niekoľko tvrdých úderov.


  „Skurvení pohania!“ zhúkne jedna z dvoch statných postáv, ktoré sa vynoria zo zadymenej tmy. „Všemohúci ich skáral, beťahy párali a čerti duše pražili!“


  Báthoryovci sklonia zbrane. Juraj Corgoň a Stepan Voronin vyzerajú, akoby sa vyváľali v čerstvom hromadnom hrobe – krv je to najmenej hnusné, čo z nich kvapká. Oči im divo svietia.


  „Nebesá!“ raduje sa Voronin. „Už som myslel, že vás oboch stretnem až na onom svete.“


  „Ako sa to vyvíja?“ spýta sa Báthory, keď sa s kozákom krátko chlapsky objímu.


  „Skupina hajdúchov a dragúnov zahatala prielom v líci bastiónu a metá skazu na všetko, čo sa pokúša vojsť alebo uniknúť. Zopár pohanov sa dosiaľ bráni v zákopoch, ale sú odrezaní.“


  Kdesi v tme pretrhávanej ohnivým mihotom zaznie bojový pokrik, stúpa s novou intenzitou.


  „Kerim Allah!!!“


  „Hu!!!“


  Posledná skupina Turkov sa skrýva za valom z košov a zeminy a urputne vzdoruje ataku vedenému Piom a Forgáčom. Občas zarachotí výstrel, no v tomto štádiu boja už najmä cvendží oceľ.


  Corgoň podvihne čakan. Má odlomenú špičku, ale stále by hravo prebil šišak i lebku.


  „Saracénske kotrby čakajú,“ povie a vykročí za zvukmi boja. Nitriansky satanáš, čo nikdy nemá dosť krvi.


  „Kerim Allah!“ rozľahne sa opäť a Báthorymu šklbne tvárou. Ten hlas pozná.


  „Toto musím dokončiť ja,“ povie. „Miško, Stepan, vy nemusíte...“


  „Sme hneď za tebou,“ utne Voronin. „Aby ťa niekto nebodol do chrbta.“


  Kapitán sa nadýchne, ale potom mlčky prikývne.


  Vykročia k bojisku.

  Zúrivosti má stále na rozdávanie, vlastne ešte nikdy nebojoval tak besne, ale sila sa mu míňa.


  Zostalo ich len pár. Poslední serdengečtiovia, najzručnejší hrdlorezi z orty, čelia čoraz tesnejšiemu obkľúčeniu. Každý z nich, kým padne, skolí aspoň pol tucta ďaurov. On ich zabil už najmenej trikrát toľko. Jeho telo je jeden uzol bolesti, dych sa mu kráti, pľúca horia, no Öfkeli Iskender baši stále bojuje, rúbe a chrapľavými výkrikmi povzbudzuje zvyšky jednotky.


  Pomstychtivosť bezvercov je neúprosná. Serdengečtiov v divej skrumáži rýchlo ubúda, ich telá sa vŕšia v zákope. Napokon zostanú len dvaja. Chvíľu bojujú chrbtom k sebe, kryjú sa navzájom. Potom chlapa za Iskenderom zabije dobre mierená strela z pušky.


  Posledný janičiar vyje a krúži okolo seba mečom. Kruh mužov sa rozšíri, akoby sa rozhodli, že mu pred osudovou ranou dovolia ešte jeden nádych.


  Je koniec. Zostal sám. Všade blčia fakle a rozliata smola, odraz plameňov sa chveje na čepeliach mečov, ostriach sekier a hrotoch pík, ktoré naňho mieria zo všetkých strán.


  Napriek bolesti a nevýslovnej únave sa usmeje. Nastal čas. Tu a teraz naplní poslanie toho, ktorý stratil hlavu. Stane sa mučeníkom, hrdinom, čo sa obetoval v boji za pravú vieru. V raji ho čaká hojnosť a nekonečné potešenia.


  Naposledy v sebe rozdúcha nenávisť a rozoženie sa mečom.


  „Allahu ekber!“


  Mocným úderom rozhrnie železnú húštinu, vkliní sa do medzery a voľaktorému kresťanovi rozsekne tvár. Nepriatelia kľajú a spoločným náporom ho sotia naspäť. Zatacká sa, no nespadne, tú radosť im neurobí, nezahynie na kolenách.


  „Prasožrúti!“ kričí na nich zachrípnuto. „Špinavé pápeženské stádo! Zaostalí modloslužobníci! Pekelné muky na vás všetkých!“


  „Už toho potkana konečne niekto zastreľte!“ zavelí knieža Pio podráždene.


  „Nie!“ sekne rázny hlas. „Ustúpte! Pustite ma k nemu!“


  Muži sa prekvapene obzerajú; v húfe sa naozaj vytvorí ulička.


  „Všetci nabok!“ velí Báthory. „Ja sa oňho postarám!“


  „Prečo vy, kapitán?“ umlčí vravu Forgáčov hlas.


  Báthory nájde pohľadom vrchného veliteľa – gróf je zaliaty krvou a potom, pancier má dotlčený, prilbu poškriabanú.


  „Lebo ho poznám, vaša milosť.“


  „Všetci ho poznáme, kapitán. Je to ten prašivý zradca, čo nás vylákal do bitky pri Parkáne.“


  „Ale ja som ho poznal aj predtým, pane. V dobách, keď bol ešte kresťanom. Spolu sme bojovali v Hajdúságu a pri Varadíne. Dvakrát som mu zachránil život...“


  „Tým by som sa veľmi nechvastal, kapitán. Ten ancikrist dnes zmárnil viac životov ako ktorýkoľvek iný mohamedán. A nielen dnes.“


  „Kto vtedy tušil, čo sa z neho stane? Čo z neho v janičiarskom tábore vytvoria? Ale áno, prijímam zodpovednosť za to, že je stále nažive a pácha škody na kresťanských životoch. Preto je na mne, aby som s jeho vyčíňaním nadobro skoncoval.“


  Forgáč však vrtí hlavou. „Chcem ho ukážkovo potrestať, Báthory. Môžete ho odzbrojiť, ak si trúfate, ale potom na kacírskeho odrodilca dopadne ruka Božej spravodlivosti!“


  Báthory na to nič nepovie, len sa obráti k poturčencovi a vkročí do kruhu vytýčeného namierenými zbraňami.


  Öfkeli Iskender je zhrbený od vyčerpania, ale zhlboka sa nadýchne a narovná chrbát, zdvihne hlavu. Mečom v sklonenej ruke mieri šikmo asi dva lakte pred seba, akoby vyznačoval hranicu, za ktorou striehne smrť.


  Báthory zahodí jatagán, teraz je to kilič proti kiliču, dve široké zahnuté čepele s výbrusmi, čo sa dnes zmenili na riečiská krvi.


  „Máš môj meč,“ povie.


  Sándor má cez trup prevesený ukoristený bandalier aj s Dolepovou pištoľou a schiavonou. Rukoväť meča s mačacou hlavicou a doškriabaným košom mu trčí nad plecom.


  „Poď si ho vziať.“


  Ich pohľady sa stretnú.


  Čepele sa dvíhajú, najprv pomaly, váhavo, ale keď dosiahnu najvyšší bod, odrazu prudko prejdú do výpadu.


  Ostria zaiskria, podošvy čižiem zadupocú v šermiarskom tanci, z úst oboch súperov uniknú chrapľavé stony. Okolostojaci muži to nevydržia a začnú hlasno povzbudzovať Báthoryho a hrubo urážať poturčenca.


  Ani jeden ich nevníma. Vykresali v sebe zvyšky síl a do každého výpadu či krytu dávajú všetku svoju zručnosť, všetky skúsenosti. Báthory si spomenie, ako pred tromi rokmi Sándorovi vštepoval základy šermu. Mladíkova vtedajšia ťarbavosť je dávno preč; dnes je kapitánovi prinajmenšom rovnocenným súperom. Keď ostria zacvendžia vo vysokom strete, urobí úkrok doprava a prudko zvrtne svoju a súčasne protivníkovu zbraň – odrazu o seba kiliče škrípu tupou stranou. Iskender pohotovo využije jelman, rozšírený hrot, aby Báthoryho meč zachytil a kmasol ním dole. Tým prenikne k súperovi a udrie ho rukoväťou do tváre – malá kovová hruška na konci záštity roztrhne Báthorymu líce, len-len že mu nevypichne oko. Kapitán sa zapotáca, muži zborovo zahučia a opäť zalomozia zbraňami.


  „Nie!“ skríkne Báthory. Bolesť ho neochromí, práve naopak, zapáli v ňom túžbu na niekom sa za ňu vyvŕšiť.


  Zúrivý proti Zúrivému.


  Kiliče sa zrazia a čepele sa opäť skrútia jedna okolo druhej. Tentoraz stratí rovnováhu Iskender, musí ukročiť ľavou nohou, ale tým si odkryje pravý bok a Báthory bez zaváhania sekne. Ostrie zasiahne mladého bojovníka do bedier, tesne pod opasok a šerpu, a hrot mu rozpára košeľu, nohavice a slabiny.


  Iskender kričí a pokúsi sa o úder zvrchu, ale Báthory zachytí dopadajúce zápästie a prudko od seba mladíka odsotí. Poturčenec padá chrbtom do zákopu. Ruka s mečom sa naposledy zanovito dvíha, ale Báthoryho surové dupnutie rozdrví prsty aj kosti v dlani a rukoväť s masívnou hlavicou nadobro padá do krvavého blata.


  Okolostojaci muži nadšene hulákajú. Ich hlasy sa miešajú s víťazoslávnym pokrikom od prielomu v hradbách. Osmani ustupujú od hradieb i z priekopy. Fridrichova bašta je opäť v rukách obrancov pevnosti.


  Báthory sa díva na Sándora. Ten sa skrútený drží za masívne krvácajúcu ranu v rozkroku. Zatína zuby, aby nekričal.


  Báthory pevne zovrie rukoväť meča.


  „Kapitán!“


  Hlas vníma, ale neobzrie sa.


  „Viem, na čo myslíte,“ prikročí gróf bližšie – kríva a očividne ledva stojí na nohách, „ale ten sukin syn si ranu z milosti nezaslúži. Musí zaplatiť za to, že zradil kresťanskú vieru. Za všetko to vraždenie.“


  Báthory sa stále díva na zraneného mladíka. Snaží sa nemyslieť na ich voľakedajšie priateľstvo.


  „Už aj tak dlho nevydrží,“ zašomre.


  Iskender lapí dych, s námahou zdvihne zrak k Báthorymu, roztiahne pery do úsmevu a zachripí:


  „La iláha ill-Allah. Smrť všetkým neveriacim psom!“


  V kapitánovej tvári sa čosi zmení. Ruka s mečom klesne, zovretie na rukoväti povolí. Otočí sa k Forgáčovi.


  „Viem, čo s ním. Keď som ho už načal zospodu...“


  Gróf prikývne a odrazu položí Báthorymu ruku na plece v geste uznania a vďaky. Obďaleč stojaci Michal sa na otca díva s nečitateľným výrazom na tvári.


  Turecké vlajky a bunčuky padajú z predprsní.

  Hlava dvadsiata piata,


  v ktorej Michal s otcom hľadajú spoločnú reč. Zaznie rada, že kde niet prirodzenej cesty, mohla by pomôcť tá nadprirodzená.


  Báthory zatínal zuby, až hlasno škrípali. Na čele mu vyrážali kropaje potu a v cícerkoch stekali na obrvy a dolu tvárou. Nechty oboch rúk zatínal do sedadla stoličky, na ktorej sedel.


  „Vydrž.“ Michal sa k nemu nakláňal so sústredeným výrazom. „Toto je posledný.“


  Zakrivená felčiarska ihla sa začrela do kože pod ranou (Báthory syčivo vtiahol vzduch), potom prepichla opačný okraj a potiahla za sebou niť. Hlboký šrám na lícnej kosti sa nadobro zavrel.


  „Hotovo,“ vydýchol si mládenec, keď urobil posledné úkony a odrezal niť ostrým koncom noža. „Ďalšia jazva do zbierky.“


  Odtrhol kus mäkkého bieleho plátna, namočil ho do umyváka s prevarenou vodou a poutieral zvyšky krvi z okolia rany.


  „Mala tmavé vlasy.“


  Michal venoval otcovi nechápavý pohľad.


  „Tvoja mama.“ Báthory cedil slová cez zuby, aby čo najmenej hýbal svalmi na tvári, takže mu nebolo ktovieako rozumieť. „Tmavé, skoro čierne. V tomto si po mne.“


  „Prečo mi to teraz hovoríš?“


  „Pýtal si sa na ňu.“


  Michal neurčito zavrtel hlavou, vzal inú handričku, pritisol ju k hrdlu neveľkej sklenej fľaše a tú rýchlo obrátil hore dnom a späť. Vlhkú tkaninu potom opatrne pritlačil k zošitej rane. Báthory zagúľal očami, temne zaskučal, vytrhol Michalovi fľašu z ruky a prajne si prihol.


  „Mala rada hudbu. Často sme tancovali. Nie na panských báloch. Vedľa domu, kde sme žili, bývali na dvore hostinca tancovačky. Rezká sedliacka muzika.“


  Michal podvihol obočie nad predstavou, ako jeho otec tancuje.


  „A milovala básne. Aj ich sama písala. Omnoho lepšie ako ja.“


  „Ani to som nepodedil,“ zahundral mladík a pokračoval v čistení rany.


  „Máš po nej toto. Felčiarske zručnosti, potrebu opatrovať druhých. Hájkovci to mali v krvi. Jej dedo...“


  „Viem. Osobný lekár cisára Rudolfa.“


  „Niečo z Katkinho rodu do teba prešlo. Vlastne som rád, že si sa nepodal na mňa. Vojnové remeslo je najodpornejšie zo všetkých. Niežeby si ho neovládal. Dnes si sa predviedol...“


  „Radšej mi to nepripomínaj. Ešte teraz sa mi z toho dvíha žalúdok.“


  „To neznamená, že si zbabelec. Zachránil si mi krk.“


  „Don Pio ťa videl priviazaného k lafete. Preto som sa prihlásil k útoku na baštu. Ale teraz už viem celkom naisto, že sa nechcem živiť mečom. Ak sa z Újváru dostanem s hlavou na krku, urobím všetko pre to, aby som už nikdy nemusel zobrať do ruky zbraň.“


  „Radšej ľudí zošívať a naprávať ako párať a sekať?“


  „Presne tak.“


  „Chápem. A schvaľujem.“


  „Ale čo?“ Michal zdvihol zrak od umyváka, v ktorom si oplachoval ruky. „Myslel som, že každý otec túži, aby syn kráčal v jeho šľapajach. A ty si vojak každým cólom. Žiješ pre boj.“


  „Možno voľakedy. Dnes... tiež by som bol najradšej niekde inde. A moje veliteľské schopnosti... ech, odkedy som v pevnosti, mám na rováši jedno zlyhanie za druhým.“


  „To neviem posúdiť, ale videl som ťa uprostred bojovej vravy a... panebože. Akoby si to ani nebol ty.“


  Báthory zafučal a presadol si na kraj lôžka. „Boj je ako... bezbožný rituál. Chlapa v ňom čosi posadne. Démon skazy. Nikdy si to necítil?“


  „Nie, chvalabohu.“ Michal naposledy pohľadom zhodnotil otcovu dokatovanú, štichmi zdeformovanú tvár. „Zdriemni si. Čoskoro zakikiríkajú kohúty.“


  „Všetky dávno skončili v polievke. Daj mi ešte napiť.“


  „Šetri. Obliehanie sa neskončilo, bude viac rán na zašívanie a čistenie.“


  „Len mi daj. Bolí to, že až počujem anjelov spievať.“


  Michal mu podal fľašu a keď sa Báthory napil, zase ju vzal, zaštopľoval a odložil. Zhrnul si rukávy košele sponad lakťov, vyzul čižmy a natiahol sa na úzku pričňu. Aj kapitán sa medzičasom zvalil na lôžko, jedna noha na zemi, druhá vyložená.


  „Kde si ju vlastne vypriadol?“


  „Hm?“


  „Pálenku. Zásoby pijatiky v pevnosti dochádzajú. Za každý glg sa platí ako za svätenú vodu z Jeruzalema. Niektorí vravia, že to je pravý dôvod, prečo uhorské oddiely pomýšľajú na vzburu.“


  „Zohnal som.“


  „Ale odkiaľ?“


  „Tak. Pošťastilo sa mi. Z tajných zásob U talianskych bratov.“


  „Ach tak. Už mi svitá.“


  „Čo také?“


  „Proczner je držgroš, akému niet páru. Fľašu by predal len za zlato, ktoré ty nemáš. Takže zostáva len jedna možnosť: máš v hostinci spojenca.“


  „Myslíš?“


  „Anička je pekné dievča. Šikovné.“


  „Anička. Vravíš to, akoby bola dieťa. Do ženy jej už nič nechýba.“


  „Pravda. Len slepý by si nevšimol. Ale Stepan mal pravdu – dávaj pozor, aby si sa nesklamal. Ženy sú... veď vieš. Líšky prešibané. Žmurknú na chlapa...“


  „Nežmurkala na mňa. Díval som sa na ňu, ona pohľad opätovala. Potom sa usmiala. Inak ako na druhých. Aspoň sa mi zdalo.“


  „Hmmm.“


  Odmlčali sa. Spoza steny sa ozývalo Voroninovo chrápanie. Bola to tá lepšia možnosť; ešte nedávno zreteľne počuli jeho vzdychy a Betkin chichot a rytmické jojkanie. Dievka najprv prišla kozákovi iba ošetriť škrabance a odreniny, ale čo ako bol po nočnom boji dobitý, skončilo to zvyčajným spôsobom.


  Napriek únave Kornel nedokázal zaspať. Po chvíli si zhlboka, sťažka vzdychol.


  „Myslíš na ňu,“ povedal Michal. Nebola to otázka. „Na Julianu.“


  Ďalší ston. „Bez prestania.“


  „Nezaslúžila si takto skončiť.“


  „Ani nevrav. Ak sa odtiaľto dostaneme, nájdeme ju. Jej ostatky. Aj keby zostala len hŕbka kostí, riadne po kresťansky ich pochováme a pomodlíme sa za jej dušu.“


  „Modlím sa za ňu každý deň.“


  „Ja tiež. Počuj...“


  „Hm?“


  „Viem, že si k Juliane niečo cítil.“


  „Hm.“


  „Vôbec sa ti nečudujem. Ani ti to nemám za zlé. Nežiarlim, nevyčítam... Rozumieš?“


  „Rozumiem.“


  „Ak medzi nami bola zlá krv, je to preč. Sme otec a syn. Rodina. Čudná, rozbitá a vláčená okolnosťami, ale rodina. A kvôli žene... nemali by sme... Veď vieš.“


  Michal neodpovedal. Báthory sa nazdal, že chlapec zaspal, ale potom sa predsa ozval.


  „Jedno tu ale zostalo. Tŕň v päte, hlboko začretý. Treba ho vytrhnúť, raz a navždy.“


  „Vlčica,“ povedal Báthory omnoho temnejším tónom.


  „Myslíš, že je stále nažive? Že sa skrýva medzi nami?“


  „Áno. Rád by som veril, že zahynula počas bojov, ale... nesmieme sa na to spoliehať. Treba mať oči a uši otvorené, lebo suka striehne nablízku. Možno v podobe človeka, ktorého stretávame každý deň. Nesmieme nikomu veriť. Nikomu. Ileana sa nám už raz dostala pod kožu, mne i tebe. Druhýkrát sa jej to nesmie podariť.“


  Voroninovo chrápanie nabralo na intenzite, až skončilo v hlasnom zachrochtaní a stíchlo. Za stenou zavŕzgala pričňa; kozák sa obrátil na druhý bok.


  „Možno...“ načal Michal už trochu zastretým hlasom.


  „Čo?“ zamrmlal Kornel.


  „Niečo mi chodí po rozume. Ohľadom barónky. Asi je to hlúposť, som na smrť uťahaný...“


  „Len vrav. Keď ide o Vlčicu, každý nápad sa cení.“


  „Skúšali ste všetko možné, aby ste ju našli. Hľadali človeka s medailónom, vypočúvali svedkov, sledovali stopy na povrchu i pod ním, všetko nadarmo. Možno je načase použiť proti nej jej vlastné zbrane.“


  Zavládlo ticho, Báthory však nezadriemal, práve naopak – keď sa ozval, mal omnoho prítomnejší hlas.


  „Ako to myslíš?“


  „Pátrali ste po nej... hm... pozemskými spôsobmi. Neosvedčili sa. Čo tak skúsiť tie druhé?“


  Báthory sa s tichým zastenaním posadil.


  „Opatrne s takými nápadmi,“ zašomral, ale oči už nemal matné ako pred chvíľou – zvláštne sa leskli. „Forgáč a Pio hrozia prísnym trestom za všetko, čo nie je s kostolným poriadkom. A nezostalo len pri hrozbách. Než si prišiel do pevnosti, konala sa poprava...“


  „Viem.“ Aj Michal sa zdvihol a spustil nohy z okraja prične. „Hajdúch, čo veštil z prasacích vnútorností. Spomínali ho tie ženy.“


  „Aké ženy?“


  „V špitáli som náhodou zachytil ich rozhovor. Akési bylinkárky, pomáhali Domanickému s prípravou hojivých mastí a odvarov proti bolesti. Poznáš ten druh. Vedia liečiť aj veštiť, ale poznajú aj spôsoby, ako niekomu pobosorovať, vrhnúť kliatbu...“


  „Zhovárajú sa s duchmi nebohých manželov,“ zahundral Báthory.


  Michal prikývol. „Tie dve netušili, že ich niekto počúva. Poznali obeseného veštca a vraveli, aká krivda sa mu stala. Jedna povedala čosi, čo ma trklo: Keby tak Forgáč tušil, že v pevnosti je osoba s onakvejšími schopnosťami, ako ten chudák, čo sa bŕľal v svinských črevách... Niečo v tom zmysle. Potom však zbadali, že som nablízku a rýchlo sa začali tváriť ja nič, ja poriadny kresťan.“


  „Kam tým smeruješ?“


  „Mohli by sme nájsť toho... človeka s onakvejšími schopnosťami...“


  „No, len to pomenuj. Čarodejníka, strigu, bosorku. Stačí to počuť a už cítiš, ako ti slučka sťahuje hrdlo. V lepšom prípade. Forgáč by neváhal vrátiť sa k starému dobrému upaľovaniu na hranici.“


  „Ako myslíš. Bol to len návrh.“


  „Nepovedal som, že ho odmietam.“


  „Aha. Takže?“


  Báthory si poškrabal strnisko na čeľusti. „Vlčica je hrozba. Istým spôsobom horšia ako osmanské vojsko v predpolí. Treba skúsiť všetko, aby sme ju našli a zneškodnili. Verím, že jestvujú ľudia nadaní jasnozrivosťou. Ja sám som pred časom... videl veci. Bol to dar a zároveň kliatba. Ale nič z toho vo mne nezostalo. Stratil som to v súboji s tvorom, čo nebol z tohto sveta.“


  „Čo-to som si domyslel z tvojich a Stepanových náznakov. Radšej nechcem vedieť viac.“


  „Múdro. Tak či onak, ak je v pevnosti človek s takýmito schopnosťami, nájdeme ho a presvedčíme, aby nám pomohol vypátrať barónku. Len musíme byť nanajvýš opatrní a neroztrubovať to. Toto nie sú veci, ktoré človek môže vytiahnuť na Rade obrany a vešať ich na nos Piovi a Forgáčovi.“


  „Pochopiteľne.“


  Báthory sa s priduseným stonom zdvihol z lôžka. „Poďme.“


  „Čože? Kam?“


  „Do špitála. Ukážeš mi tie ženy, aby som ich mohol vypočuť.“


  „Hneď teraz?“


  „Načo to odkladať? Beztak by mi to nedalo spať.“


  „Potrebuješ oddychovať. Nie si celkom pri zmysloch.“


  „A práve to,“ uškrnul sa kapitán a zobral z operadla stoličky bandalier, „je na uskutočnenie tohto plánu najvhodnejšie rozpoloženie.“

  Na úsvite sa striedali hliadky i celé mužstvá bastiónov. Čerstvých síl bolo málo, lebo takmer každý, civilistov nevynímajúc, sa nejako zúčastnil na nočnom boji o Fridrichovu baštu. Ráno mali velitelia na výber len z unavených a ešte unavenejších mužov a len horko-ťažko zostavovali oddiely schopné pokračovať v obrane. A tá bola potrebná, lebo hneď po prvej modlitbe opäť zaduneli osmanské delá a na zhromaždiskách za šiancami sa začala schádzať pechota na nový šturm.


  Gábor Horvay, vrchný hajtman novozámockých hajdúchov, až do brieždenia stál na hradbách. S východom slnka už ledva žil, nuž zdráhavo predal velenie na Ernestovom bastióne vicekapitánovi Madačovi a pobral sa domov, aby si aspoň pár hodín oddýchol.


  Hajtman patril k stálej posádke, takže v pevnosti vlastnil dom. V ošarpanej budove v ulici za kalvínskou školou býval so svojou manželkou, jej ovdovenou sestrou a rákošom detí rôzneho veku. Báthoryho na dvore privítala Zuzana Horvayová – akurát sypala sliepkam zrno. Bola to ako prst chudá štyridsiatnička s prísnymi črtami, výrazným obočím a prenikavými očami neurčitej farby, prechádzajúcej od hnedej po tmavozelenú, podľa toho, v akom svetle stála. Pokúsila sa kapitána vykázať s tým, že manžel si už načisto vyčerpaný ľahol a potrebuje si pospať, aby sa ešte dopoludnia mohol vrátiť do služby, ale Báthory trval na svojom, nuž ho nakoniec pustila dnu. V hlavnej komnate našiel Horvaya nad tanierom dusenej kapusty. Obliehali ho prekrikujúce sa deti, ale hajtmanovi to očividne neprekážalo, dokonca sa zdalo, že mu ten ruch vracia stratenú silu.


  „Dofrasa, Báthory,“ zamrzol mu úsmev na tvári, „vyzeráte ako Božie umučenie.“


  „Vzhľadom na všetko, čo ma včera postretlo, som mohol dopadnúť aj horšie. Omnoho horšie.“


  „Pravda. Ale videl som, že za útrapy v zajatí, čo ako krátko trvalo, ste sa pomstili ukrutne. Len neviem, či to ešte viac nerozdúcha pohanskú zúrivosť. Toho janičiara, ktorého ste porazili v súboji, zjavne považovali za hrdinu. Vystaviť ho takto na hrote bastiónu, potupne narazeného na kôl, panebože...“


  Deti medzičasom stíchli, viseli na otcovi ako bobule hrozna na strapci a načúvali s vypúlenými očami.


  „O tom môžeme špekulovať inokedy, hajtman. Som tu z inej príčiny.“


  „Vravte. Zuzka, nalej kapitánovi pohár vína a odveď deti.“


  „Víno nie,“ odmietol Báthory. „Skôr by ma vzpružila káva.“


  „Čierna polievka v tomto dome? Nikdy.“


  „Tak potom ďakujem. Môžeme sa pozhovárať medzi štyrmi očami?“


  Horvay pokynul žene. Skúsene zohnala deti do stádočka, vysácala ich von dverami a privrela za sebou. Báthory sťažka klesol na stoličku oproti hajtmanovi.


  „Chcem,“ začal váhavo, „aby toto zostalo medzi nami...“


  „Rozumiem. O čo ide?“


  „Ako viete, gróf a knieža ma poverili vyšetrovaním zločinov, ktoré sa tu nedávno odohrali. Vražda otca Lipperta a kapitána Kratinohu, pokus o podpálenie mlyna, zmiznutie toho sikulského strelca...“


  Horvay sa zachmúril. „Hlavne viem, že ste ma s plukovníkom rýchlo vyprevadili, keď som sa pýtal na ďalšie podrobnosti...“


  „Za to sa ospravedlňujem. O tejto záležitosti by malo vedieť čo najmenej ľudí.“


  „Na to je už trochu neskoro, kapitán. Doslova každý v Újvári roznáša historku o démonovi, o akejsi strige s čarodejným talizmanom, vďaka ktorému sa môže premeniť na hocikoho, komu vypije krv. Keď už sme pri tom, čo vy?“


  „Prosím?“


  „Ukážte sa. A pamätajte, že mám bambitku a šabľu na dosah.“


  Báthory zaváhal, požiadavka ho zaskočila. Horvay to však očividne myslel vážne a zbrane mal skutočne poruke. Kapitán si teda rozopol kabátec i košeľu a ukázal hajtmanovi, že má na hrudi len zbierku jaziev. Vzápätí požiadal o to isté. Horvay si bez rečí rozhrnul košeľu. Na prsiach mu visel zájdený strieborný krížik.


  „Teraz k veci, kapitán. Mám len pár hodín na oddych, škoda nimi plytvať. Ako vám pomôžem s pátraním? Lebo o to tu ide, predpokladám.“


  „Pravdu? V skutočnosti som prišiel za vašou ženou. Mrav ale káže, aby som vec najprv predložil vám.“


  Horvayove obrvy najprv vyskočili vysoko na čelo, potom klesli k zvraštenému koreňu nosa.


  „Čo je s mojou ženou?“ spýtal sa ostražito, takmer nepriateľsky. „Hádam si nemyslíte, že má niečo spoločné s tými...“


  „Nie. Ale mohla by mi pomôcť. Ak je pravda, čo som sa o nej dopočul.“


  „Čo také? A od koho?“


  „Od dvoch mastičkárok, ktoré pomáhajú v špitáli. Jedna z nich je vaša švagriná. Stálo ma veľa presviedčania, kým mi potvrdila, že jej sestra je osoba, ktorú hľadám. Osoba, ktorá má dar.“


  Horvay položil lyžicu do prázdneho taniera a premeral si Báthoryho, akoby sa zoznámili len teraz.


  „Varujem vás, kapitán,“ zasyčal, „ak je to nejaký úskok, poľovačka na kacírov...“


  „Nie je.“


  „Forgáč dal jedného z mojich desiatnikov obesiť za čarodejníctvo.“


  „Viem.“


  „Za takú taľafatku. Trocha prasacích vnútorností, dajsamisvete. Tam, odkiaľ pochádzam, sa z nich veští bežne. Aj z iných vecí.“


  „Nemusíte mi to vysvetľovať, hajtman. Keby to bolo na mne, ja by som desiatnika dal natiahnuť na dereš, vyplatil mu tucet rán za opustenie hliadky a poslal ho naspäť na hradby.“


  Hajtman hodnú chvíľu skúmal Báthoryho tvár a hľadal v nej faloš. Zrejme nič také nezazrel, lebo sa zase naklonil dopredu, oprel lakte o kraj stola a spýtal sa: „Čo presne chcete od mojej ženy?“


  „Aby som našla vraha.“


  Báthory sa obzrel. Dvere sa otvorili a Zuzana Horvayová nečujne ako duch podišla k stolu. Hlasy detí doliehali odkiaľsi z dvora – turecké delá v posledných dňoch búšili iba do bastiónov, za hradby ich strely skoro vôbec nelietali.


  „Bude to nebezpečné, kapitán,“ tvárila sa hajtmanova žena ustarostene. „Tá osoba je démon. Skrz-naskrz zlý a mocný démon. Cítim v pevnosti prítomnosť diabolskej sily, dokonca aj teraz, kým sa zhovárame. Už som sa jej dotkla v jednej svojej vízii a bol to pocit, akoby ma niekto rozpáral ľadovým črepom. Viac som sa o spojenie nepokúšala. Ona to totiž cítila. Zachytila vedomie, čo po nej pátralo.“


  „Videli ste ju? Ako vyzerala?“


  „Vnímala som ju len ako tieň, čo sa zakráda tmavými zákutiami. Keby som sa snažila rozoznať jej ľudskú podobu, zároveň by som sa pred ňou musela odhaliť. Zistila by, kto ju hľadá a prišla by sa pomstiť. Zjesť moje srdce.“


  „Nič také nedopustím,“ zavrčal Horvay, ale žena ho umlčala rukou položenou na plece. Pritom však nespúšťala zrak z Báthoryho.


  „Ak privolím, že vám pomôžem, kapitán, musíte mi niečo odprisahať.“


  „Vravte.“


  „Len čo zistíte, koho tvár ten démon nosí, okamžite pôjdete a zabijete ho.“


  Báthory vážne prikývol. „Presne to mám v úmysle.“


  „Sľúbte mi to.“


  „Prisahám.“


  „Dobre. Urobme to. Potrebujem však niečo, čoho sa démon dotkol.“


  Báthory prižmúril oči. „Nestačil by človek, s ktorým striga súložila?“


  Zuzana Horvayová nehla brvou. „Poďte so mnou. Gábor, zostaň tu a dozri, aby nás nerušili deti.“


  Hajtman si len vzdychol a potichu zaklial.

  Skrýval sa v úzkej uličke, napoly zasypanej sutinami z rozstrieľaných domov.


  Bola hlboká bezmesačná noc. Podľa toho vedel, že sa to nedeje teraz. Vonku bolo v skutočnosti slnečné ráno. To, čo videl, uprostred čoho sa ocitol, musela byť spomienka a určite nepatrila jemu. Cítil sa ako vo sne, ale hoci si to uvedomoval, neprebral sa.


  Bytosť, ktorej očami sa díval, na niečo striehla. Z temného bočného priechodu pozorovala širšiu, len o čosi svetlejšiu ulicu. Na opačnej strane videl ďalší dom so zničenými poschodím a obhorenou strechou. Nedokázal však určiť, kde presne je.


  Objavilo sa chvejivé svetlo. Šírilo sa z lampáša v ruke osamelého chodca. Neznámy v plášti a jazdeckom šišaku prešiel po hlavnej ulici len kúsok od skrytého lovca.


  Vlčica (lebo kto iný to mohol byť?) nezaváhala a ľahkým, rýchlym krokom vyšla z bočnej uličky. Muž ju začul až v poslednej chvíli; už sa nestihol otočiť. Prehodila mu cez hlavu povraz, na zátylku ho prekrížila a strhla obeť k sebe. Výkrik, čo sa vydral z pľúc, zanikol už v hrdle. Lampáš spadol na zem, rozbil sa a zhasol. Hneď za ním zhrkotala prilba.


  Bola priam nadľudsky silná. Odvliekla chrčiaceho muža do tmy. Pokúšal sa brániť, alebo si aspoň uvoľniť krk a zakričať o pomoc, ale nedala mu najmenšiu šancu. Povraz sa začrel hlboko a muž čoskoro prestal kopať a šmátrať si po hrdle.


  Chvíľu oddychovala. Potom šla zobrať lampáš a šišak, aby ich na ulici nezbadal náhodný okoloidúci. Vyzliekla mŕtveho, nechala mu len pomočené spodky. Z kopy trosiek zobrala ostrý kameň a začala ním neznámemu búšiť do tváre.


  Z hlavnej ulice k nej doľahli kroky a tiché hlasy. Prikrčila sa a znehybnela.


  Dvaja vojaci si svietili na cestu fakľou. Prešli niekoľko lakťov od ústia uličky, zabratí do akejsi škriepky. Nič si nevšimli.


  Chvíľu počkala, potom znovu zovrela lepkavý kameň a tĺkla ním do mužovej lebky, kým z tváre nezostal len krvavý chuchvalec. Chytila neznámeho za nohy a bez väčšej námahy ho odtiahla na opačný koniec uličky. Stáli tam rozvaliny akéhosi domu – medzi sčernetými múrmi sa vŕšili zuhoľnatené trámy.


  V popole už čakala čiastočne vykopaná jama. Dokončila ju a zvalila do nej telo. Potom sa vyzliekla a šaty hodila k mŕtvole. Pri tom vydávala akýsi tlmený zvuk, cedený cez zuby.


  Báthory pochopil, že sa smeje.


  Než mŕtvolu zahrabala, ešte raz jej siahla na tvár, vopchala prsty do krvavých dier po očiach. Ruku zababranú čerstvou krvou si priložila medzi nahé prsia. Okrúhly amulet, ktorý tam mala prichytený, dychtivo zažiaril. Svet sa jej náhle zavlnil pred očami. Vrahyňa zaskučala a spadla na zem...


  Báthory prudko otvoril oči a zalapal po dychu.


  Pomedzi okenice vnikala do komnaty úzka čepeľ slnečného svitu. Ležal na drevenej podlahe uprostred kruhu nakresleného kriedou. S námahou sa zdvihol do sedu. Príšerne ho bolela hlava.


  „Videli ste, čo ste chceli vidieť?“ spýtala sa Zuzana Horvayová. Z hlinenej misky v jej dlaniach stúpal voňavý dym z tlejúcich zeliniek a ktoviečoho ešte.


  „Nie celkom.“ Prstami si pretrel oči. „Videl som človeka, ktorého zavraždila, aby mohla ukradnúť jeho podobu. Ale všetko sa odohralo v tme, jeho tvár som nerozoznal.“


  „To je zlé.“


  „Našťastie viem, kde zakopala telo.“


  Do ženinho výrazu sa vrátila nádej. Prikývla.


  „Ponáhľajte sa, kapitán!“

  Voronin hlasno zívol, dobre že si nevykĺbil čeľusť.


  „Čo to bol za dom?“ rozhliadol sa po obhorených troskách.


  „Drevený cech,“ odvetil Báthory trochu neprítomne. Horúčkovito sa lesknúcimi očami sledoval dvoch hajdúchov, ktorí usilovne začierali lopaty do vrstvy popola. „Oficiálne, ak ma pamäť neklame, Cech ctihodných tesárov, stolárov a debnárov novozámockých. Aj s pílou, sušiarňou reziva a viacerými dielňami.“


  „Čo sa stalo?“ spýtal sa Michal.


  „Pár dní predtým, než ste vy dvaja prišli do pevnosti, Turci vystrelili z mažiara žeravú guľu. Prerazila strechu cechu a na pôjde tlela, kým sa nepreborila do skladu reziva.“


  „To musel byť veľký požiar,“ usudzoval Voronin.


  „Najväčší od začiatku obliehania. Len zázrakom nepreskočil na ostatné budovy. Drevený cech však vyhorel do základov.“


  „Šľak to trafil!“ zvolal jeden z hajdúchov, zaspätkoval a chvíľu sa zdalo, že zahodí lopatu a rozbehne sa preč. Druhý muž si zdvihol ruku k tvári a zhnusene zakašľal.


  Báthory, Voronin a Michal podišli bližšie. Z rozhrabaného popola svietilo čosi, čo určili ako polovicu ľudského zadku v zafúľaných spodkoch.


  „Pokračujte,“ prikázal Báthory.


  „Pane...“ pokúsil sa protestovať bližšie stojaci hajdúch, ale Báthory netrpezlivo zavrčal, vykmasol mu lopatu z ruky, prešiel tam, kde odhadoval hlavu mŕtveho a začal odhadzovať zmes popola a rozdrveného muriva. Čoskoro pod lopatou niečo chruplo. Báthory klesol na koleno, siahol do sypkej čiernej hmoty, schmatol chumáč vlasov a vyslobodil nebožtíkovu hlavu.


  „Pomôžte mi, dofrasa!“ vyštekol.


  Hajdúsi priskočili. Spoločnými silami vytiahli telo z provizórneho hrobu a obrátili ho naznak. Nato zase rýchlo ustúpili a očividne premáhali dávivé nutkanie.


  „Zrelý,“ poznamenal Voronin sucho.


  Báthory si bez ohľadu na smrad čupol k telu a prikývol. „Leží tu už niekoľko dní.“


  „Tvár má na kašu. Takže sme zase tam, kde sme boli.“


  „Musí byť spôsob, ako určiť totožnosť mŕtveho,“ nadhodil Michal. Dlaň v rukavici si tisol k nosu a ústam. „Odvezieme ho na veliteľstvo, umyjeme, dôkladne preskúmame...“


  „Netreba,“ prerušil ho Báthory, sklonený k nebohému. Opäť ho držal za vlasy a otáčal mu hlavu zboka nabok. „Viem, kto to je.“


  Mladík a kozák si vymenili pohľady a nedočkavo podišli bližšie. Báthory sa posunul, aby lepšie videli, a ukázal na mužovo hrdlo.


  „Tu, pod uchom.“


  „Čo je to?“ zohol sa Voronin a prižmúril oči. „Bradavica?“


  Báthory prikývol, pustil vlasy plné lepkavého popola, utrel si ruku do kabátca a vztýčil sa.


  „Viem, kto má presne takú, na tom istom mieste. Počas súboja som mu ju skoro odškrabol ostrím šable.“


  „Nenapínaj nás,“ naliehal Michal. „Kto je to?“


  Kapitán rázne vykročil k sčernetému portálu. „Nemáme veľa času. Poďte.“


  „Kam?“ potkýnal sa za ním Voronin.


  „Na Žerotínovu baštu. Tam slúži. Musíme Vlčicu zastaviť skôr, ako pochopí, že jej maskovanie je prezradené.“


  „Prezradíš nám to meno, dopekla?“


  „Walther,“ sykol Báthory. Za chôdze siahol po prachovnici a vytiahol z puzdra na bandalieri dolepku.


  „Podplukovník Walther?“ vydýchol Michal.


  „Poznáš nejakého iného?“

  Hlava dvadsiata šiesta,


  v ktorej sa naplní veštba o veľkom ohni.


  „Mor na celé saracénske pokolenie!“ zaklial Locatello di Locatelli, keď do západného ucha bastiónu s ohlušujúcim rachotom udrela ďalšia nepriateľská strela a rozľahol sa krik mužov zasiahnutých črepmi a úlomkami. „Dnes štípu ako vydymené sršne. Snažia sa nám poškodiť delá na pravom boku a líci, aby sme nemohli ostreľovať priekopu a valy pred Fridrichom. Zrejme tam chystajú ďalší útok.“


  Veliteľský prístrešok na Žerotínovej bašte bol, ako všetkých bastiónoch, zahĺbený pri ústí nástupnej rampy na vrchnú ochodzu, oproti muničnému skladu. Plukovník sedel za hrubým stolom na dvoch kozách a po každom dunivom zásahu si zlostne potiahol z fajky.


  „Človek musí obdivovať ich vytrvalosť,“ cedil cez konské zuby. „Toľko neúspešných šturmov, tisíce mŕtvych, a stále to skúšajú. Po včerajšom bitúnku a nočnom boji by jeden čakal, že dnes dajú pokoj. Aspoň deň odpočinku. Ale kdeže! Zanovito na nás sypú železo, akoby už zajtra mala doraziť stotisícová cisárska armáda a vyprášiť ich za Dunaj. Čo, ako všetci vieme, neprichádza do úvahy. Sme v tom celkom sami a len Všemohúci vie...“


  „Plukovník,“ prerušil ho Báthory dôrazne, „sme tu v neodkladnej záležitosti.“


  Locatelli prižmúril oči, akoby sa v dyme snažil rozoznať, s kým to vlastne hovorí.


  „O čo ide, kapitán?“


  „O podplukovníka Walthera.“


  „Čo s ním?“


  „Kde je?“


  „Mimo služby. Celú noc velil posádke. A bola to zlá noc. Mali sme tu požiar prachárne – len sa pozrite, vidíte tie šmuhy na streche? Veľa nechýbalo a celý bastión mohol vyletieť do povetria. Našťastie hliadky včas zbadali...“


  „Kde Walthera nájdeme teraz?“


  „Pod perinou, predpokladám. Na svitaní som mu prikázal, aby sa šiel natiahnuť. Má voľno až do poludňajšieho zvonenia.“


  „Kde býva?“


  „Pôvodne mal izbu na veliteľstve, ale odkedy je poschodie rozstrieľané...“


  Báthory sa netrpezlivo nadýchol.


  „...má náhradné ubytovanie u františkánov.“


  „V kláštore?“


  „Vyčlenili mu jednu z mníšskych ciel. Tak ako viacerým dôstojníkom a zámožnejším civilistom.“


  „Vďaka, plukovník,“ uklonil sa Báthory a mal sa na odchod. Voronin a Michal ho čakali na rampe a snažili sa nezavadzať mužom, ktorí hore vozili muníciu a dole odnášali ranených.


  „Kapitán!“ zdvihol sa Locatelli spoza stola. „Len tak si odídete bez slovka vysvetlenia? Čo máte s Waltherom rozrobené? Dúfam, že nie ďalší súboj. Tvárite sa, akoby ste ho plánovali zahlušiť.“


  Báthory sa obzrel. „To sa uvidí, pane.“


  „Kapitán, za týchto okolností sú osobné potýčky nanajvýš nevhodné!“


  „Pane, musím Walthera vsadiť do želiez a predviesť na výsluch.“


  „Čože? V akej veci? Na čí rozkaz? A prečo sa o tom dozvedám takto? Som jeho priamy nadriadený a...“


  „Všetko sa zomlelo príliš rýchlo, pane. Ešte rýchlejšie musíme zakročiť. Na vysvetľovanie niet času. Neskôr dostanete hlásenie.“


  „Dočerta, Báthory, tento tón na mňa nepoužívajte!“ volal Locatelli rozčúlene, ale trojica sa už náhlila po rampe do uličky pod hradbami.


  [image: decor]


  Bratia Kopčanovci strážili pred plátennou plentou, ktorá oddeľovala veľkú drevenú vaňu na konci miestnosti od zvyšku kláštorného kúpeľa. Niežeby bolo potrebné plachtu zaťahovať – ostatné štyri kade zostali prázdne.


  Martin Kopčan stál opretý o násadu halapartne. Snažil sa držať oči otvorené, aj keď ho to stálo veľa premáhania. O tri roky starší Jakub sedel na stolci, chrbát a hlava opreté o stenu, driemal. V grófových službách si zvykli, že musia vydržať na nohách naozaj dlho, ostražití a pripravení. Niežeby sa ponosovali. Považovali to za svoju svätú povinnosť, nepoznali nič okrem toho, vzdali sa súkromného života. Boli takí húževnatí, vytrvalí a zanovití, až to zaváňalo istým fanatizmom. No kedy-tedy, a dnes bol jeden z tých dní, toho bolo už aj na nich priveľa. Vtedy, ak im to okolnosti aspoň trochu dovolili, si službu rozdelili spôsobom „jeden dáva pozor, druhý odpočíva“.


  Včera po súmraku sprevádzali Forgáča do bitky o Fridrichovu baštu. Rondašírskymi železnými štítmi chránili grófa pred tureckými ostriami, guľkami a šípmi. Odrazili ich toľko, až sa nechcelo veriť, že oni sami vyviazli bez vážnejšieho zranenia. Po niekoľkých hodinách boja a následného zabezpečovania pozícií však boli na pokraji síl. Nádej na aspoň krátky nočný odpočinok sa rozplynula, keď grófa znovu rozbolela noha. Tentoraz to bolo zlé. Naspäť do paláca sa ledva došuchtal a potom začala agónia. Kričal, klial, lamentoval, chcel hrýzť nábytok a driapať sa po stenách. Dal sa zavesiť dolu hlavou, lebo počul, že to pomáhalo francúzskemu kardinálovi Richelieuovi, ktorého taktiež kvárila dna. Bolesť však z nôh nevytiekla, skôr naopak, Forgáča okrem kolena a členka príšerne rozbolela aj hlava.


  Ráno po prebdenej noci prikázal Kopčanovcom, aby ho dopravili do kláštora. Chodiť nemohol, ani palica nepomáhala. Drábi teda zohnali dvojkolesovú káru a podzemnou chodbou odviezli milosťpána k františkánom. Po schodoch ho jednoducho vyniesli.


  Gróf slabým hlasom poprosil gvardiána Bedušiho, aby ho zachránil. A keďže počuť Forgáča prosiť bola vec zriedkavá, ba neslýchaná, Beduši mu vyhovel aj napriek tomu, že mnísi sa po boji starali o dobrú stovku ranených a v kláštore vládol chaos a tlačenica.


  Zakiaľ kláštorný mastičkár chystal horúci kúpeľ z dubovej kôry, žihľavy a kostihoja, gróf sa ho spýtal: „Nemáte včely?“


  „Včely?“ začudoval sa mních.


  „Živé včely. Ich uštipnutie vraj tlmí bolesť v kĺboch.“


  „Ale ba? Kde ste prišli k takému poznatku, vaša milosť?“


  „Vravel mi to...“ Forgáč zaváhal, „... jeden učený človek.“


  „Zvláštne. Ale aj keby to bola pravda, včely priamo v pevnosti nemáme. Azda ste si niekde všimli úle?“


  Gróf na mastičkára škaredo zazrel. „A čo propolis?“


  „Ten nájdem.“


  „Výborne. Rozmiešajte ho v liehu...“


  „Nie som si istý, či ešte zostal nejaký lieh.“


  „Dočerta!“


  „Nehrešte, vaša milosť. Inak bolesť nikdy neustúpi.“


  Forgáč pochyboval, že je medzi nadávaním a pakostnicou nejaká súvislosť, ale poslúchol a so zaťatými zubami, v modlitbách, čakal na kúpeľ. Kopčanovci s ním, stále poruke. Bledí, no bdelí.


  Keď si posedel vo vylúhovaných bylinkách, bolesť ako-tak ustúpila a grófovi oťaželi viečka. Tylo si oprel o vyvýšený okraj kade. Kopčanovci usúdili, že aj oni môžu na chvíľu poľaviť v pozornosti.


  Vtom vrzli dvere a na kamennej podlahe zaklepotali podpätky čižiem.


  Martin zodvihol hlavu a vystrel sa. Jakub otvoril oči, vstal a pravou rukou siahol na rukoväť šable.


  Z prítmia na opačnom konci dlhej miestnosti sa vynorila vysoká postava. Pri boku sa jej hojdal nemecký meč. Kopčanovci muža spoznali a uvoľnili sa. Keď vkročil do jasnejšieho svetla kahanov zavesených nad vaňou, všimli si, že jeho zvyčajne strohá tvár odráža vnútorné napätie.


  „Pane?“ oslovil ho Jakub tlmeným hlasom. Keď na to prišlo, vždy hovoril starší z bratov. „Stalo sa niečo?“


  Martin urobil dva kroky, čím mužovi zahatal prístup k plente. Halapartňu držal hrotom k stropu, ale položil na násadu aj druhú ruku.


  „Stalo,“ odvetil podplukovník Johann Walther. „Nutne musím hovoriť s jeho milosťou.“


  Jakub Kopčan zavrtel hlavou. „Gróf odpočíva. Máme prísny zákaz rušiť ho.“


  „Toto nepočká,“ zašomral Walther neústupne. „Pustite ma k nemu.“


  „Ráčte odpustiť, pán podplukovník, ale pre nás je rozkaz jeho milosti Písmo sväté. Večer sa zúčastnil boja a po niekoľkých hodinách na nohách dostal záchvat bolesti. Celú noc nezažmúril oka, až teraz sa mu vďaka bylinkám v kúpeli uľavilo a zadriemal. Nemá zmysel...“


  „Je to otázka života a smrti,“ zavrčal Walther cez zuby a urobil krok k plente.


  Martin Kopčan sa mierne rozkročil a halapartňu si sklonil šikmo cez prsia, akoby ňou chcel dôstojníka už-už odstrčiť.


  „Verím vám, pane,“ povedal ponad bratovo plece Jakub, „ale gróf v tomto stave aj tak nie je schopný rozhodovať a dávať povely. Potrebuje odpočívať. Zájdite za donom Rop... donom Piom, on má všetky právomoci, keď vrchný veliteľ pevnosti nie je schopný...“


  Walther zaútočil bleskovo ako zmija. Priskočil k mladšiemu Kopčanovi, oboma rukami schmatol násadu halapartne a mocným trhnutím ju zvrtol tak, že drába udrela do krku. Vzápätí, než ohúrený Martin stihol akokoľvek zareagovať, ňou zo všetkých síl potiahol k sebe.


  Halapartňa mala na konci dlhý hrot, pod ním sekerovité ostrie a oproti nemu ostrý bodec zahnutý dozadu. Ten rozfaklil Martinovo hrdlo. Z tepny vytryskla krv a skropila druhého Kopčana i plentu.


  „Doboha!“ zhúkol Jakub Kopčan prekvapene.


  Akiste by zvolil menej rúhačský výkrik, keby tušil, že bude jeho posledný. Walther odstrčil halapartňu aj s chrčiacim Martinom a než kovová hlavica zacvendžala na podlahe, tasil meč a zaútočil na Jakuba. Ten medzitým vykmasol z pošvy šabľu a o krok ustúpil. Waltherov diabolsky rýchly výpad horko-ťažko odrazil, ale potkol sa o stolec, na ktorom donedávna sedel, stratil rovnováhu a to ho stálo život. Hrot rovného nemeckého meča sa mu zabodol tesne pod rebrá a zospodu šikmo vnikol do hrudníka. Jakub Kopčan sa z posledných síl zahnal šabľou, ale jeho zápästie uviazlo v protivníkovom zovretí.


  Ileana Rónayová v koži Johanna Walthera na drába vycerila zuby, vytrhla meč z rany a nechala rozochvené telo spadnúť na podlahu. Potom prekročila dve zlievajúce sa kaluže krvi, ľavou rukou schytila okraj plenty a rázne ju odhrnula.

  „Podplukovníkova izba? Tamto na konci chodby,“ ukázal gvardián Beduši.


  Báthory kývol hlavou a nasledoval Michala a Voronina, ktorí už vykročili tým smerom.


  „Ale teraz ho tam nenájdete,“ dodal františkán.


  Prudko zastali a zvrtli sa k nemu.


  „Pred chvíľou som ho stretol,“ namieril gvardián palec cez plece. „Mal namierené do kláštorného kúpeľa.“


  „Do kúpeľa?“ zopakoval Báthory hlucho.


  „Zrejme chce hovoriť s jeho milosťou.“


  „Čože?“


  „Grófa ráno priviezli v ukrutných bolestiach, poprosil ma o kúpeľ z liečivých zeliniek...“


  Beduši musel uskočiť ku stene, aby doňho tí traja nevrazili.

  Z kade vyšplechla voňavá voda, keď sa Adam Forgáč pravou nohou zaprel do plachtou zakrytého dna nádoby a cez okraj sa načiahol za šabľou, ktorú mal aj so šatstvom zavesenú na operadle stoličky.


  Zovrel pozlátenú rukoväť vykladanú rubínmi a mykol ňou k sebe. Čepeľ však z pošvy zo žraločej kože vybehla ledva do polovice, keď na grófovo zápästie dopadol kovový záštitný oblúk nemeckého meča. Forgáč chrapľavo vykríkol a zviezol sa naspäť – do stien kade narazil príboj z vody a tmavých lístkov.


  „Walther! Pre všetko sväté, čo to do vás...“ Gróf prudko zmĺkol, pretože pod bradou pocítil studené ostrie meča. Zmeravel. Očami prešiel po zbrani a ruke na podplukovníkovu tvár. Za Waltherom sa ešte vlnilo plátno zafŕkané krvou Kopčanovcov.


  „Už viem,“ zachripel Forgáč. „Viem, čo do vás vstúpilo. Tá diablica.“


  Walther sa uškrnul a ľavou rukou si siahol do záňadria kabátca. Jeho tvár sa náhle zmenila. Nie iba výraz – samotná podoba. Forgáč zatajil dych. Dosiaľ o tom pochyboval, snažil sa presvedčiť sám seba, že čosi také nie je možné, ale teraz sa podplukovníkove ostré, hranaté črty priamo pred jeho zrakom zmenili na jemnejšie, nepochybne ženské, a namiesto nevýrazných studených očí sa ukázali zelenkasté dúhovky šelmy, v ktorých akoby sa trepotali plamene.


  „Bože dobrý,“ hlesol. „Si to ty. Vlčia barónka. Tak na toto si čakala.“


  „Nenamýšľaj si.“ Aj hlas sa zmenil, stratil Waltherov hlboký tón. „Striehla som na hocijakú príležitosť zvrátiť obliehanie. Raz som sa pokúsila podpáliť mlyn a dvakrát pracháreň, no zakaždým mi to prekazili. Tvoja smrť však tiež poslúži. Nadobro zlomí morálku posádky a povedie k pádu pevnosti. Okrem toho, veľkovezír ma isto štedro odmení za tvoju hlavu.“


  Grófovi sa vrátila duchaprítomnosť. „Za živého zajatca dá isto viac ako za hlavu. Rukojemník s mojou hodnosťou a postavením...“


  „Márna snaha,“ zasmiala sa žena syčivo a obišla vaňu, aby mohla Forgáča zozadu chytiť za vlasy. „Hlavu vynesiem ľahšie.“


  Na druhom konci miestnosti sa rozleteli dvere a dovnútra vtrhol dupot nôh. Popri odhrnutej plente Ileana hneď zbadala, kto prichádza. Voronin niesol v rukách pušku s natiahnutým kohútikom. Pohľady sa im stretli.


  „Suka!“ skríkol kozák a prirazil pažbu k plecu. Michal a Kornel vystreli pred seba ruky s pištoľami.


  „Stojte!“ zvrieskla Vlčica, mykla Forgáčovou hlavou a priložila mu čepeľ meča k ohryzku. „Nepribližujte sa, inak ho podrežem ako brava!“


  Zbadali grófov zdesený výraz i vražedné odhodlanie v barónkinej tvári, spomalili a asi v polovici miestnosti zastali. Voroninova puška a Michalova pištoľ poklesli. Báthory urobil presný opak – zdvihol si dolepku do výšky očí a namieril barónke do tváre.


  „Nepočul si?“ skríkla a prikrčila sa za Forgáča. „Daj to preč! Zabijem ho, prisahám pri všetkých diabloch!“


  Báthory skrivil ústa. Vrela v ňom nenávisť. Túžil pomstiť Julianu, ale hádam ešte viac chcel skončiť pátranie a striasť sa strachu zo zradnej barónky.


  „Ak ťa trafím rovno do hlavy...“ precedil cez zuby.


  „Ešte si nepochopil, že mám sedem životov?“


  Celý výjav na chvíľu zamrzol. Miestnosť nemala okná, para z kade vírila v svetle kahanov. Žliabky medzi dlaždicami vypĺňala krv bratov Kopčanovcov. Obaja sa ešte trochu chveli, Jakub ticho chrčal a v kútiku úst mu praskali červené bubliny.


  Báthory zafučal a pomaly sklonil pištoľ.


  „Položte zbrane na zem,“ prikázala barónka.


  „Urobte to, kapitán,“ zachripel Forgáč. „Pán Voronin... mladý pán...“


  Mladík a kozák vrhali na Vlčicu nevraživé pohľady plné krutých prísľubov, ale poslušne si čupli a položili pušku a pištoľ na podlahu.


  „Všetky!“


  Voronin vytiahol z pútka na boku pištoľ a nechal ju vedľa pušky.


  „Na čo čakáš?“ osopila sa Ileana na Báthoryho.


  Kapitán sklonil zrak k dolepke, akoby sa čudoval, odkiaľ sa mu nabrala v ruke. Zhlboka sa nadýchol.


  „Neskúšaj moju trpezlivosť, inak...“ Barónka zľahka potiahla mečom a spod ostria vyrazil pramienok krvi. Forgáč čosi pridusene zamumlal.


  Báthory zdvihol hlavu a pozrel Vlčici do mačacích očí. Už sa jej celkom vrátila skutočná podoba.


  Nato bleskovo vystrel ruku pred seba a zdanlivo bez mierenia vystrelil.


  Alebo aspoň stisol spúšť. Kýz v zveráku kohúta vykresal iskru na ocieľke a prach na panvičke sa vznietil, výstrel však nevyšiel.


  Ileana sa v pude sebazáchovy vrhla za kaďu. Čepeľ meča rozťala kožu na grófovej čeľusti a zviezla sa po okraji nádoby.


  Báthoryho ukazovák plynulo skĺzol na druhú spúšť.


  Spodná hlaveň nesklamala. K ohlušujúcemu výstrelu sa pridalo hvizdnutie guľky, ktorá sa odrazila od steny len kúsok za vaňou.


  „Kristepane!“ zreval Forgáč a zviezol sa do kade, až voda vystrekla cez nižší okraj pri nohách.


  Báthory zaklial a rozbehol sa k vani, pričom si naučeným pohybom prehodil dolepku do ľavej ruky a pravou tasil schiavonu.


  Ileana na nič nečakala, vyskočila z úkrytu a rozbehla sa kamsi do kúta.


  „Zadný vchod!“ skríkol Michal.


  Zradkyňa ráznym šklbnutím otvorila dvere. Prah preskočila tesne predtým, než guľka z Voroninovej pušky vytrhla z veraje spŕšku triesok. Kozák s hrubými nadávkami vyskočil z pokľaku.


  Báthory prebehol klenutým portálom krátko po Vlčici, Voronin ho nasledoval len s malým omeškaním. Michal pribehol ku kadi.


  „Vaša milosť?“


  Voda sčervenela od krvi, ale stačil mu jediný pohľad, aby sa uistil, že gróf krváca len z povrchového zranenia na sánke. Ošetria ho mnísi, ktorí sa sem čoskoro zbehnú.


  Michal vyrazil zadným vchodom z kúpeľa. Skoro sa zrútil zo schodov, klesajúcich do nižšie položenej pivničnej miestnosti – tam sa kúrilo v peci a zohrievala voda.


  Za dverami oproti schodisku našiel úzky priechod, ktorý zhruba po troch siahach ústil do širšej podzemnej chodby. Švihol pohľadom na obe strany; vpravo zazrel pohyb a pustil sa tým smerom.


  Útroby mu zvierala hrôzostrašná predtucha.

  Utekala smerom k Fridrichovej bašte. Z nižšie položenej spojovacej chodby vybehla po niekoľkých schodoch do galérie, ktorá sa tiahla poza kazematy v kurtine pri Viedenskej bráne.


  Báthory jej bol v pätách.


  „Je koniec, Ileana!“ zakričal. „Nemáš kam ujsť!“


  Vedel však, že Vlčica sa nevzdá. Kým dýcha, bude okolo seba kopať a hrýzť. A keď ju zaženú do kúta, keď aj ona sama pochopí, že je po všetkom... čo urobí? Aké škody v tom poslednom zúfalom záchvate vzdoru napácha?


  Bežal, čo mu sily stačili, ale bola rýchlejšia a čoskoro sa mu stratila v temnote kdesi vpredu. Na mieste, kde sa kurtina primkýnala k bastiónu, klenutú chodbu kolmo križovala úzka poterna. Ňou sa dalo popod hradby dostať na nedokončenú delostreleckú plošinu za uchom bašty.


  Báthory na križovatke zaváhal. Vlčica mohla pokračovať galériou do útrob bastiónu, ale aj zabočiť do poterny a vybehnúť na priestranstvo pod hradbami. Kadiaľ sa tá prekliata...


  „Nevrav mi, že si ju stratil,“ zastal vedľa neho Voronin. Nabijakom štuchal v hlavni pušky.


  Vtom spredu začuli výkriky a rinčanie mečov, dokonca tresol výstrel.


  Rozbehli sa chodbou do útrob bastiónu. Onedlho zazreli vchod do veľkého muničného skladu. Okované dvere boli dokorán a dvojčlenná hliadka sa váľala v krvi na dlažbe – muž s takmer oddelenou hlavou práve v poslednom kŕči vystrel nohy, jeho druh s preseknutým bruchom sa pätami odstrkával od dverí a nešťastne kvílil. Pri nohe mu ležala pištoľ – z hlavne stúpala stužka dymu.


  „Vydrž, pomoc je na ceste,“ povzbudil Báthory zraneného a prekročil mŕtveho strážcu.


  Dvere viedli do priestranného skladu s klenbou z umne kladených tehál. Pracháreň už zďaleka nebola taká plná ako pred niekoľkými týždňami, no stále v nej zostalo dosť streliva a horľavín na rozpútanie neslýchanej skazy.


  Báthory zmeravel na prahu, Voronin s namierenou puškou krok za ním.


  „Len smelo ďalej. Vitajte.“


  Vlčica stála vedľa suda s odrazeným vekom a držala nad ním sliepňajúci lampáš. Druhá ruka jej bezvládne visela pri boku a z prstov kvapkala krv. Výstrel zo strážcovej pištole teda našiel cieľ.


  „To neurobíš,“ zachripel Báthory. „Nezabiješ samú seba.“


  Zasmiala sa tak nenávistne, že ich z toho zamrazilo.


  „Tá Cigánka mala napokon pravdu. Veštila mi, že budem kráčať ulicami pevnosti s cudzou tvárou. Budeš to ty, ale zároveň niekto iný. Ako to tá špina mohla vedieť?“


  „Predpovedala aj veľký oheň,“ pripomenul Voronin. „A teba v ňom.“


  „Nielen mňa.“ Ileana sa dívala na Báthoryho. „Poď bližšie, Kornel. Je nám to súdené, tak načo vzdorovať? Pred chvíľou si na mňa kričal, že je koniec. Veru. Práve tu, práve teraz. Nemohlo to vyjsť lepšie. Keď už mi anjel smrti dýcha na krk, rada so sebou vezmem aj vás.“


  „Obetuješ sa?“ odfrkol si Báthory. „Zahodíš svoj život pre skazu pevnosti a víťazstvo Turkov? Myslel som, že im slúžiš kvôli koristi. Možno aj pre pomstu, z nenávisti, z túžby po vraždení. Tak či onak, zo sebeckých dôvodov. Mám veriť, že si našla odvahu na mučenícku smrť?“


  „Možno si predstavuje, že ju v raji čakajú zástupy panicov,“ zavrčal Voronin.


  V Ileaniných očiach sa zlovestne zablyslo, hoci na perách jej stále pohrával úškrn.


  „Čo sa týka panicov, postačí mi jeden.“


  Báthorymu stuhla krv v žilách. Miško. Zaostal za nimi, ale čochvíľa sa ukáže. Preto Ileana naťahovala čas.


  Kapitán sa okamžite rozhodol a zovrel schiavonu v pästi. Ak je skaza neodvratná, treba ju rozpútať hneď, ešte predtým než...


  „Otec?“


  Báthory sa prudko obzrel. Michal stál na prahu, oči vypúlené.


  „Výborne,“ zaškľabila sa Ileana a rozohnala sa rukou, v ktorej držala lampáš.


  „Preč!“ zreval Báthory a rozbehol sa naspäť ku dverám.


  „Do pekla s tebou,“ zavrčal Voronin a stisol spúšť.


  Puška zarachotila. Guľka zasiahla barónku do pŕs a šmarila ju medzi sudy.


  Báthory schmatol Michala, ale obaja stratili rovnováhu a skotúľali sa do karmínovej kaluže medzi dosekanými strážcami.


  Kapitánovi zaľahlo v ušiach, no aj tak vnímal ticho, ktoré sa rozhostilo po kozákovom výstrele. Ešte zo zeme vrhol pohľad cez dvere.


  V sklade víril dym. Voronin sklonil pušku a vykročil k Ileane.


  „Stepan!“ zavolal Báthory. Vlastný hlas mu nepríjemne hučal v hlave.


  Kozák ho nepočúval. Vlčica ležala na chrbte pod pyramídou sudov, oči vytreštené do klenutého stropu. V pravej ruke stále zvierala lampáš, ktorý sa nejakým zázrakom nerozbil.


  „Otec!“ začul Báthory ako spoza hrubej steny, hoci sa Michal skláňal tesne k nemu a rukou strčenou pod pazuchu mu pomáhal vstať. Báthory zobral zo zeme schiavonu a ťarbavo sa pozviechal.


  Voronin si zavesil pušku na chrbát a tasil šašku. Otočil ju hrotom dole a pevne zovrel rukoväť s krkavčou hlavicou.


  Okamih pred bodnutím mu zrak padol na ranu medzi barónkinými ňadrami. Guľka z pušky zasiahla amulet na jej hrudi a roztrieštila ho. Jej čary boli nadobro zlomené. No zároveň...


  Vlčica sa prehla ako luk a kŕčovito zalapala po dychu.


  „Bežte!“ zreval Voronin. „Už aj!“


  Báthory nezaváhal, priam surovo zdrapol Michala za rameno a dal sa na útek chodbou.


  Voronin bodol, ale barónka sa zavčasu prevalila nabok. Hrot šašky narazil do kamennej dlažby a štíhla čepeľ sa zlomila. Kozák sa zatackal a zlostne vykríkol.


  Ileana sa nadvihla a šmarila lampáš o načatý súdok. Zarinčali sklené črepy, vyčľapol horiaci olej. Vlčica spadla naspäť a rozosmiala sa, pričom prskala krv. Voronin sa k nej sklonil práve vo chvíli, keď zo suda vytryskol gejzír iskier.


  Tesne predtým, než ich oboch pohltil oheň, zlomená čepeľ šašky vnikla Ileane Rónayovej pod ľavé ucho a pribila jej hlavu k podlahe.


  Báthoryovci dobehli na križovatku galérie s poternou. Za nimi to zahučalo, oviala ich horúčava, jasná ohnivá žiara vrhla ich roztrasené tiene ďaleko dopredu. Ozlomkrky vyrazili užším priechodom k obdĺžniku denného svetla. Neobzerali sa, takže nevideli, ako za nimi vyšľahol z chodby plamenný jazyk. Vedeli však, že jedným ohnivým dýchnutím sa to neskončí.


  Nemýlili sa. Ledva vybehli z poterny na priestranstvo za bastiónom, z útrob násypu sa ozval viacnásobný rachot podobný salve z batérie diel. Vybuchovali sudy s prachom a olejom, výbušné strely, zvyšné granáty. Všetko sa triaslo a narušené múry praskali a načisto sa rúcali.


  Kornel a Michal spätkovali od bastiónu. Násyp na vrchu rampy odrazu poklesol o niekoľko lakťov – nepochybne kvôli kolapsu múrov v prachárni. Do zeme sa prepadol aj menší muničný sklad oproti veliteľskému prístrešku. Chvíľku sa zdalo, že tým sa to skončilo, ale potom z podzemia zaznel ďalší výbuch, z prepadliska vyšľahol oheň a vzápätí explodovala aj horná pracháreň – rozletela sa v impozantnej záplave ohňa; sila výbuchu dokonca rozmetala aj hrubizné steny a murovaný krov. Na všetky strany vytryskla horiaca smola. Bastión, okolité kurtiny i priekopu zasypali kusy muriva, horiace trámy, kamene, hrudy hliny, rozbité škridle, útržky kovu a vrieskajúce ľudské telá.


  Burácanie sa rozľahlo nielen nad pevnosťou, ale nad celou ponitrianskou rovinou.


  Mŕtvola Sándora Szilárda, vystavená na hrote bastiónu tvárou k tureckým valom a zákopom, sa zvrátila nabok aj s dlhým kolom, na ktorom bola narazená, a s troskami armovania sa zrútila do priekopy.


  [image: decor]


  Zvírený prach sa pozvoľna usádzal, ale z trhlín v tele Fridrichovej bašty sa stále valil hustý dym. Zo stredu bastiónu šľahal oheň, nad ním sa krútili čierne kúdoly a občas ešte zarachotil menší výbuch. Do toho znelo zavýjanie popálených a dotrhaných vojakov.


  Osmani na to spoza priekopy civeli s otvorenými ústami a vypúlenými očami. Rozsiahle úseky hradby sa v lavínach tehál a zeminy zosypali popri eskarpe. Vyzeralo to, akoby bastión preťala pekelná trhlina.


  Köse Ali paša nestratil duchaprítomnosť.


  „To je zásah samotného Alaha!“ okríkol okolostojacich poddôstojníkov. „Vypočul naše modlitby a zoslal na neveriacich oheň a smrť. Chopte sa zbraní! Trúbte do útoku! Dnes dobyjeme pevnosť prekliateho Forgáča!“


  Mehter pohotovo spustil, janičiarske kazany zaduneli, rohy a poľnice zahučali. Zákopmi začali prúdiť bojovníci. Útočné voje zostupovali chodbami pod glacisom do priekopy a hrnuli sa k zdevastovaným hradbám.


  Bastión na šturm nijako neodpovedal, priamo z neho sa neozývala streľba, nelietali granáty, neliala sa smola. Posádka sa ešte nespamätala z pohromy. Kto prežil, snažil sa pomôcť desiatkam zranených a umierajúcich.


  „Alah! Alah! Alah!“ kričali zborovo osmanskí gaziovia a ako mravce sa štverali hore včerajším prielomom i celkom novými trhlinami.


  Začal sa rozhodujúci útok.

  Hlava dvadsiata siedma,


  v ktorej zúri boj a vŕšia sa padlí. Knieža Pio napriek nečakanej pomoci musí pod tlakom okolností prehodnotiť svoje postoje.


  Michal Báthory stál čelom k Fridrichovej bašte a oči mal dokorán, ale už hodnú chvíľu nič z tej hrôzy nevnímal – ani rozhádzané škvarky ľudských tiel (niektoré sa ešte pokúšali plaziť), ani zmätene pobehujúcich preživších, ani klbká čierneho čmudu nad ohnivým kráterom, ktorý zhltol vrchnú časť rampy.


  „Stepan,“ hlesol neprítomne.


  „Stepan,“ zachripel aj Báthory, akoby to bola nejaká forma modlitby, žalospevu, rozžehnania sa.


  „Božemôj. Ani ho nebudeme môcť pochovať.“


  Kapitán na to nemal čo povedať – po takom výbuchu sotva nájdu niečo, čo by sa dalo nazvať ostatkami. Chabou útechou im bolo, že rovnako dopadla Vlčica. S démonickým požieračom sŕdc bol nadobro koniec.


  Kapitán sa cítil, akoby ho ponorili do hustého bahna a prinútili dýchať cez úzku slamku. Zhlboka sa nadýchol a odkašľal si, vytiahol z bandaliera dolepku a dal sa ju nabíjať. Potreboval zamestnať rozochvené ruky. Okrem toho, podľa osmanského pokriku a zvukov mehteru spoza hradieb predpokladal, že sa mu nabitá zbraň čoskoro zíde.


  „Toto je náš Armagedon,“ šepol Michal. Zdalo sa, že stojí len s vypätím všetkých síl a každú chvíľu sa mu podlomia kolená. „Od začiatku sme boli odsúdení na skazu.“


  Báthory sa postavil tak, aby sa mladík naňho musel pozrieť. „Náreky aj bezútešné biblické podobenstvá si odlož na neskôr. Potrebujem, aby sa ti vrátila duša do tela. Ja musím ísť.“


  Michal si chrbtom dlane pretrel zafúľanú tvár. „Na bastión? Bude to tam zlé.“


  „Horšie ako kedykoľvek predtým. Ty sa k bašte nepribližuj, rozumieš? Choď do špitála, už tam začali znášať popálených a dotrhaných mužov. Čoskoro pribudnú vojaci dosekaní tureckými šabľami. Domanický ocení každú pomoc.“


  Michal sa vrátil duchom do prítomnosti. „Dobre. Máš pravdu. V špitáli budem užitočný. Tu máš.“ Spoza opaska vytiahol dolepku a podal ju otcovi pažbou napred. Kornel urobil odmietavé gesto.


  „Ešte sa ti môže zísť.“


  „Tebe viac. Ber!“


  Báthory z Michalovho výrazu pochopil, že tentoraz neustúpi. Zobral teda pištoľ a siahol po prachovnici.


  „Pamätaj,“ hovoril, kým sypal prach na panvičky, „ak sa pohania prebijú do ulíc, drž sa pri doktorovi a zranených dôstojníkoch. Tých možno ušetria. Neklaď odpor, ak to nebude nevyhnutné. Nenechaj sa zabiť. Už nezostal dôvod.“


  „Ty zjavne nejaký máš.“


  Kapitán mykol plecom. „Možno vo mne predsa len zostal zmysel pre povinnosť a oddanosť kresťanskej vlasti.“


  S poslednými slovami sa zúfalo zachechtal, akoby mu absurdnosť toho celého strelila zaucho.


  „Boh s nami!“ rozľahol sa odhodlaný pokrik. „Do boja! Smrť pohanom!“


  Báthory sa obzrel. V celej pevnosti videli, čo sa stalo na Fridrichovej bašte, a z viacerých smerov sa už zbiehali posily. Z uličky medzi rozbitými a obhorenými domami sa poklusom vynoril oddiel dragúnov na čele s Albrechtom von Hagenom.


  Báthory zastrčil jednu pištoľ do puzdra a ešte raz položil synovi ruku na plece.


  „Večer U Talianov?“ usmial sa krivo.


  „Platíš.“


  „Ako vždy.“


  Báthory sa na Michala povzbudzujúco usmial, zvrtol sa a s dolepkou v dlani pobehol k dragúnom.


  „Kapitán?“ zbadal ho Náhrobok.


  „Podplukovník. Môžem sa pridať?“


  „Len smelo.“


  „Hore rampou nevyjdete...“


  „Vidím. Kadiaľ...?“


  „Za mnou!“


  Vedľa poterny boli do svahu valu zapustené prosté drevené schody. Dragúni po nich liezli na ochodzu a z nej prebehli na hornú plošinu Fridrichovej bašty.


  Skaza bola všadeprítomná. Tí, čo so šťastím unikli výbuchu, sa pokúšali hasiť požiar a zachraňovali ranených mužov. Hoci mali nacvičený postup aj pre takéto krajné situácie, na bastióne vládol chaos. Hagenovi muži doňho narazili ako do steny a ich dvojstup sa potrhal v tlačenici, sácaní a huriavku. Z dymu slzili oči, zo smradu mäsa prežratého škvrčiacou smolou a dechtom sa obracal žalúdok.


  Báthory našiel cestu popri predprsni. Pruský podplukovník a dragúni ho nasledovali k prielomu v líci bastiónu. Tam už zúril boj – okolo tucta mužov sa pokúšalo zastaviť azda stovku Turkov, čo sa driapala hore úšustom. Po výbuchu zostala posádka bez granátov a horľavín a rýchlo sa míňal aj strelný prach, takže na hlavy útočníkov padali zväčša kamene a kusy tehál. To ich nemohlo zastaviť a onedlho sa dostali až hore. Okolo prielomu sa rozpútal boj muža proti mužovi; cvendžala oceľ, praskali kosti, občas zarachotil výstrel. Rev bol ohlušujúci, stal sa jednou zo zbraní. Hlasnejšie kričiaci muž mohol zastrašiť alebo zneistiť protivníka.


  „Nitraaa!“


  Corgoň v krúžkovom pancieri stál rozkročený nad strminou a jeho bojový čakan črtal do vzduchu rozšafné krvavočervené obrazce. Opäť zabrúseným bodcom, ale aj masívnym kladivovým tylom dopadal na šišaky, turbany, fezy či vysoké janičiarske börky, prerážal ich, šklbal, mliaždil a metal naspäť do prielomu spolu s kusmi lebiek, vydrapenými čeľusťami a fŕkajúcimi očami, v daždi krvi a mozgov, v krupobití zubov.


  Báthory zbadal, ako odkiaľsi priletel šíp a zasiahol štvrťmajstra do brucha. Corgoň ukročil jednou nohou, na okamih zneistel, ale vzápätí sa s ešte zúrivejším pokrikom vrátil do pôvodného postoja a opísal čakanom ďalší poloblúk lemovaný krvavými spŕškami z osmanských hláv. Strela mu ovisla na pancieri; medzi oceľové krúžky zjavne vnikol iba hrot.


  Báthory sa pozrel, odkiaľ priletel šíp. Pri prelomenom kordóne hradby sa krčil janičiar s lukom v ruke. Práve k tetive priložil ďalší šíp. Kapitán namieril dolepku a stisol spúšť.


  Lukostrelec sa s dierou v hrudi skrbáľal popri roztlčenom múre do priekopy.


  „Vitajte, kapitán!“ zvolal hlas tlmený vizírom prilby.


  Pio Savojský v čiernom pancieri s pozlátenými nitmi vyzeral vždy veľkolepo, dupľom teraz, keď v jednej ruke chránenej železnou rukavicou zvieral meč a v druhej veliteľský buzogáň. Dlhá čepeľ i ostré kovové listy na hlavici palcátu už boli hojne zanešvárené telesnými tekutinami a zalepené chumáčmi vlasov.


  Báthory sa v prvom okamihu nazdal, že vidí ducha. Podvedome rátal s tým, že plukovník bol v čase výbuchu vo veliteľskom prístrešku a prepadol sa s ním do ohnivej diery. Potešilo ho, že sa zmýlil.


  „Skántrite s nami zopár mohamedánov?“ zhúkol knieža cez mriežku burgundky a mečom sa oboril na dôstojníka sekbanov v šišaku a pancieri. Turek vykryl výpad svojím šamširom, ale kým sa zmohol na čokoľvek iné, z druhej strany priletel palcát a rozdrvil mu tvár.


  „S radosťou, vaša jasnosť,“ odvetil Báthory a guľkou z druhej hlavne dolepky prestrelil brucho útočiaceho janičiara i čelo nepriateľa štverajúceho sa za ním.


  „Pán Voronin sa nepridá?“


  Báthory tasil druhú pištoľ a pokropil olovom nepriateľov v prielome. „Bohužiaľ, pane. Bol v tej prachárni.“


  Čierna prilba sa k nemu prudko zvrtla.


  „Spolu s barónkou,“ dodal kapitán. „Pokúsil sa ju zastaviť, ale...“


  „Pri Všemohúcom. Takže to ona? Ten oheň a...“


  „Ona, pane.“ Báthory schoval pištole a tasil schiavonu. „Nezostal z nej ani mastný fľak.“


  „To rád počujem. Ale cena je privysoká.“


  Nad nimi sa ozvalo silnejúce hvízdanie a muži na bastióne, kresťan či moslim, sa varovne rozkričali.


  Guľa z osmanského mažiara dopadla na poškodenú ochodzu len kúsok od podplukovníka Hagena. Ten práve vytrhol meč z trupu janičiarskeho čorbadžiho. Pri pohľade na strelu s iskriacim zapaľovačom nezrozumiteľne zaklial v rodnej reči a zvrtol sa k nej zadkom.


  Výbuch ho odhodil dobré dve siahy. Súčasne spadlo pol tucta dragúnov, ale aj zopár nepriateľov.


  „Hagen!“ zakričal Pio na podplukovníka, ktorý zostal ležať dolu tvárou.


  Nebolo však kedy ratovať ranených. Útočníci sa štverali nielen prielomom, ale aj po rebríkoch a deravom múre na iných miestach bastiónu. Preskakovali zvyšky predprsní i počas noci navŕšené valy, palisády a košatinu, strieľali, sekali, bodali. Nad Fridrichovou baštou sa opäť vztýčili bunčuky a vlajky s arabskými znakmi.


  „Allahu ekber!“


  „Kerim Allah!“


  „Hu!!!“


  Pio, Báthory a Corgoň bojovali uprostred najbesnejšej mely. Kresťanskí druhovia okolo nich padali ako pri Moháči, ale oni traja tvrdošijne vzdorovali a ústup pre nich neprichádzal do úvahy.


  Prvý padol Savojčan. To nik nečakal, lebo Pia najlepšie chránila zbroj. Akýsi poturčenec sa k nemu dostal príliš blízko a z karabíny s hlavňou ako trúba vypálil kniežaťu do hlavy. Olovené broky zacvendžali a zaiskrili na prilbe a kovovom golieri, plukovník sa zaknísal ako podťatý dub a s plechovým hrkotom sa zvalil na chrbát.


  „Ty špina!“ Corgoň zozadu priskočil k strelcovi a zaťal mu čakan do krížov, len tak chruplo. Báthory k mužovi priskočil zboku a sekol ho schiavonou do ohryzka. Čepeľ vyletela z poturčencovej šije, dobre že nezasiahla štvrťmajstra. Oddelená hlava s mľasknutím spadla a trup i oboch bojovníkov skropil červený dážď.


  „Knieža ranený!“ skríkol kapitán. „Na pomoc!“


  Horko-ťažko sa k nim prebila hŕstka hajdúchov a dragúnov. Schmatli Pia, ale v plnej zbroji bol priťažký, nuž ho len po zemi ťahali preč, zatiaľ čo im Báthory, Corgoň a zopár ďalších krylo ústup. Vzdorovali však z posledných síl a nepoľavujúci osmanský tlak ich prinútil ustupovať. Horšie bolo, že im Turci odrezali cestu ku kurtinám, a teraz ich zvierali v kliešťach a tlačili k diere v hrdle bastiónu, odkiaľ stále šľahali plamene.


  „Musíme sa prebiť!“ prevzal Báthory velenie. „Všetci spolu, vpred!“


  Sotva sa oborili na osmanský šík, nad baštou zahlaholila útočná poľnica. Kapitán pozrel ponad krvavú tlačenicu doľava, k ústiu východnej kurtiny. Zaznel odtiaľ ostrý povel a vzápätí zarachotila salva z muškiet.


  Z Turkov na bastióne fŕkali krvavé zdrapy. Báthory stiahol hlavu medzi plecia, lebo aj jemu bzikla popri uchu guľka.


  „Útok!“ začul známy hlas, chrapľavý od tabaku. „Nahádžte tú pohanskú háveď naspäť do priekopy! V mene nášho pána Ježiša Krista!“


  Zahučal zborový bojový pokrik a z dymu po streľbe z muškiet sa vyrútil plukovník Locatelli s takmer celou posádkou Žerotínovej bašty. Oddýchnutí muži vtrhli na bojisko a oborili sa na neusporiadané osmanské húfy mečom i olovom. Najmä však niesli zásoby granátov, dokonca na táčkach viezli smolné hrnce a výbušné sudy.


  Skrvavení Turci sa sypali z roztlčených hradieb, nedávno vztýčené bunčuky a vlajky padali ako skosené obilie. Posily zatlačili nepriateľov naspäť k prielomu a na ich druhov stúpajúcich hore zvrhli sústredenú skazu – roje guliek plieskali do mäsa, dunel výbuch za výbuchom, svišťali úlomky sutín, liala sa horiaca smola. Víťazoslávny pokrik zredol a zmenil sa na zúfalý vreskot.


  Spoza priekopy sa ozvalo trúbenie na ústup.


  Ďuro Corgoň, od hlavy po päty zaliaty krvou, v ktorej bolo len málo jeho vlastnej, sa nepríčetne, zachrípnuto rehotal. Zvláčal k prielomu ranených Turkov, prebíjal im lebky čakanom a telá zhadzoval dole.


  „Újvááár!“ zmenil svoj víťazný pokrik. Jeho hulákanie akiste počuli až ďaleko v predpolí.


  [image: decor]


  Erberto Pio di Savoia precitol akurát v okamihu, keď sa ho v stane na dvore špitála snažili preložiť z nosidiel na stôl. Pri pohľade na pričňu na dvoch kozách, príšerne znečistenú všetkým, čo mohlo vytiecť z poškodeného ľudského tela, sa vzoprel, odstrčil chlapov, ktorí ho priniesli, pozviechal sa na nohy a sám si zložil prilbu a odhodil ju.


  Ľavú stranu tváre mal zababranú krvou v rôznych odtieňoch – od tmavej zrazeniny až po čerstvé svetlé pramienky vytekajúce z dierok po brokoch. Plukovník zakašľal, pokrútil ústami ako človek, ktorého prinútili okoštovať akúsi nechutnosť, a čosi si vypľul do železnej rukavice.


  Zaškúlil na broky a zuby v krvavom slize.


  „Doriti,“ zaklial, zatackal sa a bol by spadol, keby ho nechytili a neposadili na prostú drevenú stoličku.


  „Jazyk i čeľusť sa zdajú byť v poriadku,“ sklonil sa k nemu Domanický so zväčšovacím sklom v jednej a lekárskymi klieštikmi v druhej ruke. „No zopár brokov ešte treba vybrať...“


  „Nechajte,“ zamumlal Pio a z úst a deravých líc mu vyčvrkla ďalšia krv. „To má čas. Potrebujú vás iní.“


  Krvou podliatymi očami sa díval na popáleného a črepmi výbušnej gule došklbaného Hagena, ktorý sa zvíjal a skučal na ďalšom stole.


  „Plukovník, určite nechcete...?“


  „Určite, doktor! Vráťte sa k Hagenovi.“


  Domanický bez slova ukázal kniežaťu chrbát a ponáhľal sa k veliteľovi dragúnov.


  „Pridržte ho,“ prikázal pomocníkom, medzi ktorými nechýbal Michal Báthory.


  Kým bojovali o Hagenov život, akási žena a mladý mních pomohli Piovi zložiť kovový golier, račie náplecníky, chrániče lakťov, rukavice a napokon aj prsný a chrbtový plát. Pancier po dnešku vyzeral, akoby ho podupal a nabral na rohy zúrivý býk. Knieža vypľúval krv a úlomky zubnej skloviny a nedbal na to, že mu to tečie po suknici s rodovým erbom.


  Niekto mu podal čutoru. Schmatol ju, nabral trochu tekutiny do úst, ale hneď ju vycrkol pomedzi kovové šosy na stehnách.


  „Voda,“ zašomral.


  „Voda,“ prisvedčil Locatelli. „Víno ani pálenku teraz neodporúčam. Ak nechcete znovu omdlieť od bolesti. Na tie čerstvé rany... chápete.“


  Pio zdvihol hlavu a zachmúrene si premeral plukovníka. Aj jeho odev bol dotrhaný a skrvavený, kyrys poškriabaný a poprehýbaný.


  „Vyzeráte, akoby ste sa osobne zúčastnili boja, plukovník.“


  „Ó áno. Zabehol som ku vám na návštevu. Pri pohľade od nás sa zdalo, že sa vám to na Fridrichovi trochu vymklo z rúk.“


  „Trochu. Nebyť toho výbuchu v prachárni, poradili by sme si.“


  „O tom nepochybujem. Máte tam výnimočných bojovníkov. Ale dovolím si povedať, že im naša pomoc prišla vhod.“


  „Aká je vlastne situácia? Pohania sa znovu zakopali na vrchu bastiónu, alebo...?“


  „Kdeže.“


  „Zahnali ste ich?“


  „Utekali svinským krokom. Aspoň tí, čo ešte mali nohy.“


  Pio vrátil Locatellimu čutoru a krátko, takmer nebadane kývol hlavou. Plukovník sa pousmial – s takým prejavom vďaky ani nepočítal. Tiež sa napil a zavzdychal, akoby bol dúšok vody lepší než víno z tajnej Procznerovej police.


  „Viete rovnako dobre ako ja,“ nadviazal, „že sa vrátia. Možno už dnes v noci. A vzhľadom na straty, ktoré sme dnes utrpeli...“


  „Hej,“ zahundral Pio s pohľadom upretým na zem, kde sa povaľovali čižmy, zdrapy šatstva, kusy zbroje a odpílené končatiny. „Viem.“


  „Vy sám by ste teraz potrebovali pár dní na lôžku. Ideálne niekoľko týždňov.“


  „Nič mi nie je.“


  „Tvár máte ako rešeto.“


  „Akurát budem teraz škaredý ako vy, to je celé.“


  Doktor Domanický ich počul a hoci neprerušil prácu so skalpelom, cez plece prehodil: „Po výbuchu mi sem doniesli vyše štyridsať mužov. Polovica z nich už je na pravde Božej a mnohí pôjdu za nimi v najbližších hodinách. Ostatní už nikdy nebudú schopní boja a zvyšok života prežijú v bolestiach. A to bol iba začiatok dnešnej mäsiarčiny. Dnes môžete z posádky odpísať najmenej stodvadsať mužov.“


  Pio mal stále zvesenú hlavu.


  „Obávam sa,“ vysúkal zo seba napokon, „že ten výbuch je posledný klinec do rakvy, v ktorej sa ocitla naša morálka.“


  Locatelli sa zachmúril. Myslel si to isté, ale počuť porazenecké slová z úst veliteľa, ktorý slúžil ako vzor tvrdošijného odhodlania, ho bodlo do srdca ako kindžal.


  „Nuž hej,“ vzdychol si. „Fridrichova bašta je ruina. Ďalší takýto útok už nezastavíme. A ak, tak len za cenu ďalších stoviek životov. Stále ste presvedčený, že to má zmysel?“


  Knieža pomaly zdvihol hlavu, unavene sa oprel na stoličke a pozrel Locatellimu do tváre.


  „Pripúšťam... možno...“ Zhlboka sa nadýchol. „Mali by sme veľkovezírovi doručiť podmienky, ktoré ste navrhli na poslednej porade.“


  Locatelli zdvihol obočie.


  „Ako návrh,“ dodal Pio. „Naše ultimátum. Buď ich prijme bez vyjednávania, alebo budeme pokračovať v boji.“


  „Môj súhlas máte, to viete. Ale čo ostatní dôstojníci? Najmä Forgáč...“


  „Gróf dnes hľadel smrti do očí,“ ozval sa Báthory stojaci obďaleč. „Verte mi, páni, presvedčiť ho o nutnosti kapitulácie nebude žiaden kumšt.“


  „Kapitán,“ oslovil ho Pio, „dnes ste sa držali statočne. Všetka česť. Teraz sa nechajte ošetriť.“


  „Netreba, pane. Som celý.“


  „Určite? Tečie z vás ako z vola.“


  „Zopár škrabancov, pane. Nemyslím si... že by...“ Báthoryho hlas sa odrazu kamsi prepadol. Zamračil sa, nezrozumiteľne zahrešil a zaknísal sa. Locatelli ho pridržal a Michal, ktorý rýchlo priskočil na pomoc, si prehodil otcovu ruku cez plece.


  „Bolí ťa niečo?“ vyzvedal.


  „Bolesť?“ uškrnul sa Báthory krivo. Rozprával ako opitý. „To je to jediné, čo teraz cítim. Asi potrebujem zopár stehov.“


  „Zopár?“ hodnotil ho mladík ustarosteným pohľadom. „Dúfajme, že má doktor dosť felčiarskej nite, lebo na teba jej spotrebujeme niekoľko lakťov.“

  Čelebi sa ponáhľal zákopom, poza plošiny s mažiarmi a palisádami a košmi chránené batérie diel. Ako za ním mocnelo volanie, ku ktorému sa pridávali ďalšie a ďalšie hlasy, kráčal čoraz rezkejšie. Napokon si pridvihol kaftan a rozbehol sa.


  Aspoň raz chcel byť nositeľom dobrých správ.


  Bol pondelok 21. safera 1074, podľa kalendára ďaurov 24. septembra 1663. Včera ráno vyšlo z Viedenskej brány s bielou vlajkou Forgáčovo posolstvo a doručilo veľkovezírovi návrh podmienok, za ktorých boli kresťania pripravení odovzdať pevnosť. Köprülü zvolal svojich radcov a díván vypracoval vlastné podmienky, ktoré Kethüda Ibrahim s Čelebim spísali a odovzdali čakajúcim poslom.


  Kým osmanské velenie čakalo, ako sa Forgáč a novozámocká Rada obrany postavia k protinávrhu, vojsko nezaháľalo. Prímerie bolo síce na spadnutie, ale kým sa veľkovezírska a Forgáčova pečať neobjavia vedľa seba na kapitulačnej zmluve, trval vojnový stav. Na žiadosť pašov však Köprülü súhlasil s tým, aby už neplytvali životmi gaziov. K útoku pechoty teda nedošlo, zato topčiovia celé nedeľňajšie popoludnie neúnavne ostreľovali južné bašty a ravelín pred Ostrihomskou bránou. Paľba pokračovala aj v noci a pevnosť na mnohých miestach horela.


  Posádka Újváru streľbu neopätovala.


  V pondelok ráno sa stalo niečo, čo chcel Čelebi oznámiť vrchnosti ako prvý. Keď však konečne vybehol zo zákopu a rýchlo sa preplietol rušným severozápadným táborom, veľkovezír už stál pred šiatrom a s očividným uspokojením počúval hlásenie kľačiaceho Ali pašovho müteferrika.


  „Vyvesili biele zástavy, najstatočnejší serdár! Najprv nad Viedenskou bránou, potom na Cisárskej bašte a postupne na všetkých baštách aj nad Ostrihomskou bránou. Zbabelí bezverci sa vzdali, výsosť. Otvorene sa ukazujú na hradbách. Aj naši gaziovia začali vychádzať zo zákopov, ale Köse Ali paša a Gürdžü Mehmed paša prikázali, aby sa všetci vrátili a zostali na miestach.“


  „Tí šediví vlci majú rozumu, čo sa pod jeden turban nevojde,“ prikývol Köprülü. „Ďauri sú úskoční ako jašterice. Toto všetko môže byť iba lesť, ktorou nás chcú vylákať z úkrytov, aby mohli zabiť čo najviac udatných moslimov. Alebo sa len snažia získať čas. Čujte môj rozkaz a zaneste ho všetkým ortám a bölükom! Nestrieľajte z diel ani pušiek, ale nech je každá zbraň nabitá a pripravená. Meče pri boku, tetivy napnuté, tulce doplnené. Každý na svojej pozícii. Nepoľavujte v pozornosti a nedajte sa oklamať a vylákať. Zostaňte skrytí, rátajte so zákernosťou bezvercov.“


  Čavuši a müteferrikovia sa hneď rozbehli k jednotlivým oddielom okolo celej pevnosti. Veľkovezír sa obrátil tvárou naspäť do stanu.


  „Výsosť!“ zvolal Čelebi. „Nositeľ múdrosti, stelesnenie vznešenosti, sokol islamu!“


  Köprülü sa obzrel. „Evliya. Aj keby som nespoznal tvoj hlas, nemôžem si pomýliť tvoju zaliečavosť. Čo chceš?“


  „Nesiem ti správu, môj pane. Čerstvejšiu ako tú, čo si práve vypočul.“


  „Pustite ho,“ pokynul veľkovezír strážcom. Tirpany, ktoré sa len pred chvíľou skrížili, zase zdvihli hroty k nebu.


  Derviš padol čelom k zemi. „Veľkomožný vezír...“


  „Prestaň s tým a vrav!“


  „Ďauri otvorili bránu a spustili padací most.“


  Köprülü sa celkom otočil a urobil krok k Čelebimu. „Ktorú bránu?“


  „Na našej... na tvojej strane. Viedenskú. Otvorili železné vráta dokorán a potom spustili padací most. Krátko nato vyšla z pevnosti skupina kresťanských hodnostárov s ozbrojeným sprievodom a bielymi vlajkami na vysokých žrdiach. Ctihodný Ali paša im poslal naproti svojich agov a chystá sa ich osobne privítať.“


  Veľkovezírovi sa rozjasnili oči. „To sú dobré zvesti, evliya. Veľmi dobré. Prihlás sa u pokladníka, nech ti vyplatí dvadsať gurušov.“


  „Si najštedrejší z mužov pod slnkom!“


  Na juhu spustil mehter a zaznelo hlasné, radostné volanie. Veľkovezír sa ta zadíval. Onedlho sa ukázala skupina jazdcov na nádherných plnokrvných koňoch, so všetkou pompou s vlajkami a bunčukmi. Nasledoval ju odušu hrajúci orchester Bosnianskeho ejáletu. Táborom sa šírilo vzrušenie, každá duša sužovaná vojnovými hrôzami sa modlila za ukončenie bojov.


  Sprievod tvorili osobne Köse Ali paša a Gürdžü Mehmed paša, k nim sa pridal Salih aga, niekoľko begov v pancieroch sipáhiov a dvaja janičiarski čorbadžiovia. Tí všetci sprevádzali sedemčlenné posolstvo z pevnosti. Tvorili ho dvaja dôstojníci a päť husárov v jagavých kyrysoch a prilbiciach.


  Veľkovezír medzitým prikázal otrokom, aby mu vymenili turban (vzal si ten najväčší so zlatým a strieborným vyšívaním, strapcami a sponou z drahokamov) a na dolamu si dal navliecť brokátový kaftan podšitý sobolinou. Svoje kreslo nechal vyniesť pred stan, aby stretnutie videlo čo najviac vojakov.


  Jazda zastala pred šiatrom a otroci sa hodili na štyri pod strmene pašov i novozámockých vyslancov. Ali paša a Mehmed paša to využili, takisto starší z kresťanov. Mladší dôstojník však zovrel ústa a zoskočil popri opačnom boku koňa. Okolostojaci Osmani sa zatvárili zhrozene a aj veľkovezír prižmúril oči – muž tým činom odmietol časť pohostinnosti a dopustil sa tak hrubej urážky. Niežeby také grobianstvo u bezverca niekoho prekvapovalo.


  Obaja vyslanci vkročili na pestrofarebný perzský koberec pred veľkovezírovým kreslom, zložili si pokrývky hlavy (starší z nich mal široký klobúk s pestrofarebným volavčím perím, mladší vysokú uhorskú čiapku s chlopňou a troma orlími perami za sponou), pokľakli na jedno koleno a sklopili zrak.


  „Výsosť!“ ozval sa Ali paša. „Toto sú významní begovia posádky Újváru. V mene vrchného veliteľa Forgáča ti prinášajú posolstvo a pokorne ťa žiadajú o vypočutie.“


  Köprülü pokynul Panayotovi, ktorého dal medzičasom privolať, aby prekladal jeho slová.


  „Vitajte v tábore vojska žiarivého padišacha, ktoré bojuje v mene jediného Boha na večnú slávu a víťazstvo islamu. Predstavte sa!“


  „Gróf plukovník Francesco Locatello di Locatelli,“ povedal starší muž s konskou tvárou. Na túto príležitosť si vzal kyrys, napochytre vyklepaný a vyleštený, ale aj tak nesúci viditeľné stopy bojov. Z pliec mu splýval zelený plášť.


  „Barón kapitán Miklós Bercsényi,“ predstavil sa opovážlivec, oblečený v dolománe z červeného hodvábu a mentieke s rukávmi po lakte, lemovanej vlčou kožušinou.


  „Smelo vravte, aké posolstvo mi prinášate?“


  „Ctihodný veliteľ Osmanov,“ ujal sa slova Locatelli, „prišli sme v mene jeho milosti grófa Adama Forgáča, generála preddunajských vojsk a vrchného kapitána pevnosti Újvár. Takisto hovoríme za Radu obrany, ktorá spravuje vojenské záležitosti tejto pevnosti. Včera večer prerokovala tvoj veľkorysý protinávrh a rozhodla sa podmienky prijať. S úsvitom sme vyhlásili kapituláciu a prikázali posádke, aby zložila zbrane a vyvesila biele vlajky.“


  Veľkovezír chvíľu sedel bez slova. Potom sa chytil opierok na ruky a vstal z kresla. Rozpriahol paže v širokých rukávoch a zvolal:


  „Nech vás žehná Alah! Vojna o Újvár sa skončila! Udeľujem kresťanskej posádke milosť a sľubujem pri Prorokovi, že ak dodržíte dohodu, nevytečie už ani kvapka krvi!“


  Okolostojaci Osmani zajasali. Vyslanci sa znovu uklonili. Bercsényi však zdvihol hlavu prvý.


  „Ak dovolíš, najvyšší vezír, prejdime si ešte raz podmienky kapitulácie. Pre konečné potvrdenie zmluvy. Takisto ti v mene Rady obrany chceme predložiť niekoľko ďalších požiadaviek.“


  Köprülü zvesil ruky a nevľúdne pozrel na uhorského bojovníka. Nechal nepríjemný moment vyznieť, a keď ovzdušie dostatočne zhustlo napätím, znovu sa posadil a blahosklonne kývol rukou.


  „Hovor.“


  „Prvá podmienka: necháte slobodne odísť posádku pevnosti i civilné obyvateľstvo a nespôsobíte ďalšie škody na životoch ani na majetku. Môžeme odísť s rozvinutými vlajkami, s bubnovaním a hudbou, dôstojníci na koňoch. Môžeme si vziať dostatok vody a potravín a odviezť uhorských poddaných, ženy a deti, ako aj všetkých ranených, čo sú schopní cesty.“


  Köprülü prikývol. „Ako som sľúbil, poskytnem vám tristo vozov. Viac nie je možné.“


  „Po druhé: Ťažko ranení, ktorí musia zostať v pevnosti, budú naďalej v opatere mníchov, žien a felčiarov. Nikomu z nich neublížite, a len čo budú schopní odísť, slobodne ich prepustíte.“


  Veľkovezír iba mlčky pritakal.


  „Po tretie: Kým neodídeme z pevnosti, dovnútra nevstúpi žiadny člen osmanského vojska.“


  „Inšalláh, nech sa stane! Dnes si ešte strážte bašty, hradby a brány. Hliadky odídu ako posledné a hneď nato vstúpia do pevnosti moslimské oddiely. Vy vyjdete východnou bránou, my vojdeme západnou. Vaše zhromaždisko bude na brehu rieky. Keď sa tam pripravíte na cestu a naložíte všetky vozy, príde Türk Ahmed efendi, môj defterdar, pokladník a hlavný účtovník, a prezrie všetok náklad i osobnú batožinu. Ak nájde niečo, čo patrí do pokladnice alebo zbrojnice, zabaví to. Vy mu v tom nesmiete brániť.“


  „Čo sa týka zbrojnice,“ nadviazal Bercsényi a už z jeho výrazu bolo zrejmé, že ďalšie slová sa veľkovezírovi nebudú páčiť, „žiadame ťa o možnosť ponechať si osobné zbrane – meče, pištole a pušky. Potrebujeme ich na ochranu žien a detí, ako aj majetku. Cestou do Komárna sa môže prihodiť všeličo. Na tej strane táboria Tatári a ich krvilační kumpáni – kozáci, Moldavci, Valasi. Určite sa nás pokúsia prepadnúť.“


  „Zakážem im, aby na vás útočili.“


  „Môžeš však zaručiť, že ten zákaz naozaj dodržia? Sám si vo včerajšom liste napísal, že sú voči nám nepriateľsky naladení a preto nám poskytneš ochranu. To znamená, že ani ty sám sa nespoliehaš na ich poslušnosť.“


  Köprülüovi stmavla tvár. „Sľúbil som, že nebudete musieť prejsť popri ich ležovisku. To zabezpečia sipáhiovia aydinského a saruhanského ejáletu pod vedením Kaplana Mustafu pašu. Vyše tisíc mužov! K nim pridám tri orty janičiarov. Pôjdu na ľavom i pravom krídle vášho sprievodu a postarajú sa, aby vás Tatári neobťažovali.“


  „Napriek tomu nám dovoľ ozbrojiť sa. Takisto žiadame o delá, ktoré nie sú potrebné k zabezpečeniu pevnosti. Sú to štyri húfnice a jeden veľký mažiar. A ešte o jednu láskavosť ťa prosí gróf Forgáč osobne – dovoľ nám odviezť tucet z tých stoviek ťažkých delových gúľ, ktoré ste vystrelili do pevnosti.“


  „Načo vám budú?“


  „Keď sa nás panovník spýta, prečo sme odovzdali pevnosť Turkom, ukážeme mu tie strely a povieme: Štyridsať dní a nocí sa na nás sypali takéto železné gule. Keďže ste nám neprišli na pomoc, museli sme sa vzdať.“


  Veľkovezír sa pousmial jedným kútikom úst. „Dobre teda. Súhlasím, aby ste si vzali osobné zbrane a štyri húfnice. Dám vám aj balyemezové gule, aby váš cisár videl, čo onedlho rozdrví steny jeho viedenského paláca. Mažiar však necháte v zbrojnici! A varujem vás – ak v pevnosti nastražíte nejakú ohnivú pascu, výbušný podkop či inú zákernú lesť, naša dohoda prestane platiť a tí, čo vás majú strážiť, dostanú rozkaz zaútočiť na vás. Nikto z vás neunikne meču!“


  „Žiadne podlosti na vás nechystáme,“ ujal sa slova Locatelli. „Nakoniec ťa žiadame o sedemdňové prímerie, výsosť. Aby sme mali dosť času pripraviť sa na odchod. Na ôsmy deň vyjdeme z pevnosti.“


  Köprülü sa prudko naklonil v kresle. „Sedem dní? Toľko čakať nemôžeme a nebudeme. Všetky moje sľuby platia len v prípade, že z Újváru odídete hneď zajtra!“


  „Zajtra?“ zhrozil sa plukovník. „To je nemožné. Tak skoro sa nezbalíme a nenachystáme pevnosť na odovzdanie. Päť dní!“


  „Tri. To je moje posledné slovo. Zajtra je utorok. Najneskôr do stredy vyjdete z hradu a zhromaždíte sa pred Ostrihomskou bránou. Prímerie bude platiť do polnoci zo stredy na štvrtok – dovtedy sa snažte dostať do Komárna, inak vás dostihneme a pobijeme.“


  Locatelli mykol fúzmi a pozrel sa na Bercsényiho. Barón mal zovreté ústa a zaťaté čeľuste. Nebadane mykol plecom a siahol si na opasok. Strážcovia spozorneli, ale barón spod šerpy vylovil objemný mešec z hodvábu vyšívaného zlatom. Podal ho Locatellimu. Vnútri čosi zaštrngalo. Veľkovezír zvedavo zdvihol obočie. Plukovník mešec rozšnuroval, siahol doň a potom začal na koberec pred sebou vykladať kľúče.


  „Veliteľ Osmanov! Toto sú kľúče od pevnosti Újvár. Prvé dva, najväčšie, sú od brán, Ostrihomskej i Viedenskej. Ďalšie sú od dôležitých stavieb – zbrojnice, mlyna, sýpok, palácov, spoločnej pokladnice, veliteľstva, ba aj od kláštora a troch kostolov. To všetko...“ Locatelli sa zarazil a musel preglgnúť, „je odteraz majetkom tureckého sultána. Boh žehnaj!“


  Veľkovezír vstal a zvolal:


  „Elhamdulillah wa summ elhamdulillah!!!“


  Locatelli zase zhrnul kľúče do mešca a podal ho strážcovi, ktorý ho odovzdal Köprülüovi.


  „Toto sú kľúče od hradu Újvár!“ kričal veľkovezír a otáčal sa s mešcom v ruke na všetky strany. „Víťazstvo je naše! Alah je veľký a niet mocnejšieho boha! Sláva džihádu! Silu a večné šťastie nášmu vznešenému sultánovi!“


  „Alah! Alah! Alah!“ zahučali Turci zborovo.


  Köprülü sa hodnú chvíľu kúpal vo vlnách radosti a úspechu. Očividne mu nesmierne odľahlo. Napokon sa vrátil pohľadom ku kresťanským vyjednávačom.


  „Vstaňte a vojdite do môjho stanu – ako priatelia a hostia. Budete štedro odmenení a do čiaš vám nalejú najlepšie víno.“


  Locatelli a Bercsényi sa vztýčili a nasledovali veľkovezíra a jeho suitu do priestranného šiatra. Na tvárach sa im však zreteľne zračilo, že túto udalosť nepovažujú za hodnú prípitku.

  Hlava dvadsiata ôsma,


  v ktorej obe znepriatelené strany vymýšľajú ľsti a úskoky. Kresťanská kolóna opúšťa pevnosť, ale cesta do Komárna neprebehne podľa plánu.


  Keďže veľkovezír súhlasil, že si členovia novozámockej posádky môžu vziať osobnú výzbroj, komisárovi Perpignanovi zišlo na um, ako to využiť a odniesť z Újváru čo najviac zbraní. Návrh predniesol na poslednom stretnutí Rady obrany v pondelok večer.


  „Ozbrojíme ženy. Bon, bon?“


  Vrava v palote stíchla. Dlhý stôl bol zaprataný podnosmi s pečenou bravčovinou a baraninou, ako aj množstvom mís s dvojakou polievkou, rôznymi omáčkami, slanými aj sladkými kašami, dusenou hovädzinou a dokonca koláčmi. Súčasťou príprav na odchod z pevnosti bolo vyjedanie zvyškov zásob, zakáľanie posledných kusov dobytka a rezanie hydiny. Čím menej zostane Turkom, tým lepšie.


  „Ženy?“ zdvihol Forgáč zrak od plátku varenej bravčovej pečene, hoci mu Domanický akékoľvek vnútornosti výslovne zakázal.


  „Prečo nie?“ uškŕňal sa Bonbon potmehúdsky. „Zajtra s nami odchádza vyše tritisíc civilistov. Z nich dobré tri štvrtiny tvoria ženy, najmä vdovy po padlých vojakoch...“


  „Nemôžeme vyzbrojiť ženy, komisár. To Turci nedovolia. Nezabúdajte, že dohoda o osobných zbraniach sa týka iba členov posádky.“


  „Nespúšťam to zo zreteľa, vaša milosť.“ Územčistý Francúz si dlaňou zmietol z fúzov omrvinky tvarohového koláča s hrozienkami. „Ale pohania predsa nevedia, koľko nás prežilo. Zo žien a ďalších civilistov, trebárs aj z obyčajných poddaných, vytvoríme ďalšie oddiely pechoty.“


  „Prezlečieme ich?“ spýtal sa s úsmevom markíz de Grana, zatiaľ čo mu sluha nakladal na tanier sladkú huspeninu z fíg a mandlí.


  „Presne tak. Ženám dáme mužské šaty. Vlasy si skryjú pod klobúky a prilbice.“


  Forgáč vydal neurčitý zvuk, ktorý mal zrejme vyjadriť jeho pobúrenie nad predstavou žien v mužskom odeve. Do slov ho však nepretavil, nuž Bonbon pokračoval:


  „Každá vezme mušketu či karabínu, za pás pištoľ, meč alebo šabľu, k tomu sekery a dýky. Mešce s guľkami a prachovnice, koľko uvládzu. Takto odľahčíme zbrojnicu o väčšinu zbraní a munície. Každá puška, ktorú obrezanci nezrekvirujú pre vlastné vojsko, sa počíta, bon?“


  „Zabudli... ste... na inšpekciu,“ zamumlal Pio Savojský. Okolo celej hlavy mal obtočené obväzy a slová len ťažko cedil pravým kútikom úst. Ani jedlu veľmi neublížil, nemohol žuť a tak si dal iba kašu.


  „To je pravda,“ pritakal Locatello di Locatelli. „Keď vyjdeme z pevnosti, podľa dohody musíme Osmanom umožniť, aby prezreli všetky vozy a batožinu a zhabali všetko, čoho sa netýka veľkovezírovo povolenie. Predovšetkým zbrane a cennosti, to sa rozumie. Ľahko odhalia, že časť pechoty sú len ženy a sedliaci. Nebezpečná vec, lebo podvod by mohli považovať za porušenie zmluvy. Čo ak na revanš odstúpia od svojich sľubov a dovolia Tatárom, aby na nás zaútočili?“


  „Aj na to som myslel, plukovník,“ povedal Bonbon. „Riešenie je jednoduché: Nedovolíme Turkom, aby sa k ženským oddielom priblížili.“


  „Ako to dosiahnete?“


  „Počas inventúry vozov budú inde.“


  „Stále v pevnosti?“


  „Uhm. Zoradené a pripravené ako posledná stráž pred vstupom pohanov do Újváru. Len čo sa inšpekcia skončí a vozy sa pohnú, aj falošná pechota vyjde Ostrihomskou bránou a pripojí sa ku kolóne ako zadný voj.“


  „To by ale znamenalo,“ zamračil sa de Grana, „že niekoľko hodín, možno dokonca celú noc z utorka na stredu zostanú ženy osamotené a bez ochrany mimo hlavného sprievodu.“


  „Nie celkom. Zostane s nimi, pochopiteľne, aj mnoho pravých vojakov a dôstojníkov.“


  „Tak či tak ich vystavíme značnému ohrozeniu. Ak sa niečo zvrtne, uviaznu v pasci, odrezané od nás ostatných. Mohli by sme o ne prísť. O všetky.“


  „Teraz z vás hovorí gavalier, nie stratég.“


  „Podľa mňa to stojí za pokus,“ vyhlásil Forgáč a siahol po pozlátenej čaši. Než si ju priložil k ústam, krátko zaváhal, akiste si spomenul na ďalšie lekárove zákazy, ale potom pokrčil plecami a napil sa. „Ale nemýľte sa: Predstava žien v mužskom, tobôž vojenskom ošatení sa mi nevýslovne prieči. Som si istý, že by sme v Písme našli pasáž, ktorá to označuje za niečo neprípustné, ba hriešne. Žena, ešte k tomu z poddanskej vrstvy, v nohaviciach? Odpusť nám, Hospodin! Na druhej strane je pravda, že z posádky prežilo len okolo dvetisícštyristo mužov. Z nich je viac ako polovica ranených a neschopných boja. Len s vypätím všetkých síl dôjdu do Komárna. Ak aspoň tisíc žien prezlečieme za strelcov, Tatárom sa bude zdať, že máme omnoho väčšiu ozbrojenú silu. Mohlo by ich to odradiť od lúpežných úmyslov.“


  „Dobrá poznámka, pane,“ zabafkal Locatelli z fajky. „Keď sa vydáme na cestu, Turci sa k nám už nesmú priblížiť. Janičiari a sipáhiovia nás budú chrániť a udržiavať Tatárov a ostatné lúpežné oddiely v dostatočnej vzdialenosti. Napriek tomu tá svoloč zaručene potiahne za nami a bude čakať na príležitosť k útoku. Z tej diaľky však vďaka ďalším ľuďom prezlečeným za vojakov budeme vyzerať silnejší, než v skutočnosti sme.“


  „Nehovoriac o tom,“ napadlo Perpignanovi, „že sa Tatárom nebudú zbiehať slinky na skoro trojtisícový húf žien. Bon, bon!“


  „Urobme to, páni,“ podporil ho Bercsényi.


  Forgáč po krátkej odmlke prikývol. „Ešte dnes v noci rozdáme ženám a sedliakom šatstvo a zbrane. Prezlečieme za vojakov toľko ľudí, koľko sa len bude dať. Tá predstava ma stále pohoršuje, ale za týchto okolností... Dobrý nápad, komisár.“


  „K vašim službám,“ uklonil sa Perpignan so širokým úsmevom.

  Krčmárova manželka a dcéry sa k prezlečeným ženám nepridali. Proczner ich chcel mať stále na očiach, preto s ním v utorok popoludní vyšli z pevnosti na voze s nákladom všetkého, čo malo U bratov Baldigarovcov ešte akú-takú cenu. Michal Báthory sa zdržiaval nablízku.


  Hintovy ťahané konskými štvorzáprahmi jeden za druhým prechádzali po nitrianskych mostoch a zhromažďovali sa na východnom brehu rieky. Boli vrchovato napratané všetkým možným od čerstvo upečeného chleba cez sudy s nápojmi, hrnce s jedlom, truhlice so šatstvom a menšie kusy nábytku až po sochy svätých a organ z Kostola svätého Vojtecha. Na siedmich vozoch viezli mŕtvych zabalených v plátne.


  Za riekou vytvorili vozovú hradbu a vnútri postavili stany a zapálili ohne. Museli tu prečkať do rána a dúfať, že ich nepriatelia v noci neprídu povraždiť.


  Popoludní prišiel do tábora veľkovezírov účtovník Türk Ahmed paša a ďalší úradníci v sprievode janičiarskych hliadok. Začali s dôkladnou prehliadkou nákladu.


  „Len nech pokojne prehrabú celý voz,“ krčil plecami Proczner. „Mne nemajú čo zhabať.“


  „Naozaj?“ pochyboval Báthory, ktorý k skupine nedávno dokríval a posadil sa k ohnisku. „Veziete množstvo fliaš a súdkov s vínom a pálenkou.“


  „No práve. Načo by im to bolo? Mohamedáni predsa nemôžu piť nič tuhšie.“


  „To je síce pravda, výslovne im to zakazuje Korán...“


  „Čo je Korán?“ vyhŕkla Agnes, čím si vyslúžila otcov prísny pohľad – nepatrilo sa, aby sa žena, tobôž taká mladá, miešala do mužského rozhovoru.


  „Ich sväté písmo,“ porušila dobré spôsoby aj Anna. „Niečo ako naša Biblia.“


  Michal sa na ňu usmial.


  „Napriek tomu,“ nadviazal kapitán, „Osmani sú veľkí znalci vína. A aj si ho hojne doprajú. O veľkovezírovi sa hovorí, že má väčšiu spotrebu vína ako ktorýkoľvek kresťanský pohlavár. Nehovoriac o tom, že je vášnivý tiryaki.“


  „Čo to znamená?“


  „Ópium,“ ozvala sa znovu Anna, čím si vyslúžila ďalší Michalov uznanlivý pohľad. „Fajčí ópium.“


  „Fajčí alebo pije v podobe čierneho nálevu. Je viac spôsobov.“


  „Nejako sa v tom vyznáte, kapitán,“ zaškúlil naňho Proczner.


  „Strávil som istý čas v tureckom zajatí.“


  „Ach áno, o tom som počul. Takže veľkovezír je vlastne hriešnik.“


  „Tak ako my všetci,“ povedal Michal, pohľad stále upretý na Annu. Proczner si to všimol a mávol na mladšiu dcéru ako na ovečku, čo sa zatúlala od čriedy.


  „Heš do voza! A obleč si niečo, čo sa dá pozapínať až pod bradu. Už nie sme v hostinci. O chvíľu je tu pohanská inšpekcia, ešte im padneš do oka a zrekvirujú ťa ako súčasť koristi.“


  „To by sme nedovolili,“ stvrdla Michalovi tvár.


  „Aj keby sme tým mali porušiť prímerie,“ prisvedčil Báthory.


  K vozu podišla dvojica tureckých úradníkov v sprievode niekoľkých janičiarov. Báthory zdvihol obočie, keď zbadal známu tvár.


  „Evliya?“ privítal derviša.


  „Kapitán,“ premeral si ho Čelebi. „Prežil si.“


  „Ty tiež.“


  „Alah je veľkorysý. Ale môj život viackrát visel na vlásku.“


  „Ani nevrav. Po tomto obliehaní považujem Smrtku za starú známu.“


  „Vidím, že ti pribudlo pár jaziev. Vlastne si pozošívaný ako nebožtík, ktorého roztrhal výbuch, ale rodina si zaumienila pochovať ho v jednom kuse.“


  „Aj sa tak cítim.“


  „A Kuzgun? Nikde ho nevidím.“


  Báthory si vzdychol a črty tváre mu ovisli. „Zahynul počas toho veľkého výbuchu na Fridrichovej bašte.“


  „Och.“ Čelebi posmutnel a zjavne to nepredstieral. „Nech jeho duša spočinie v záhradách Alahových.“


  „Obrátil sa naspäť ku kresťanskému Bohu. Ale na tom nezáleží, beztak nepatril k tým, čo strávia priveľa času v modlitbách.“


  Derviš neurčito pokýval hlavou. „Bojoval dobre?“


  „Ako lev. Ale takúto smrť si neprial a ani nezaslúžil.“


  „Čo vlastne zapríčinilo ten veľký oheň? To nebolo dielo našich gaziov a zbraní.“


  „Mala v tom prsty Vlčica.“


  „Kanli-kurt?“ zhrozil sa Čelebi. „Pri Prorokovi, čo tá porábala v pevnosti?“


  „Dlhý príbeh. Dlhý a zamotaný. Ak si to chceš zaznačiť do svojej kroniky, radšej tam napíš niečo jednoduchšie. Trebárs, že niekto fajčil blízko muničného skladu a popol z fajky zapálil prach.“


  „Evliya!“ zavolal na derviša druhý muž v honosnom turbane a kaftane.


  „To je Türk Ahmed efendi. Veľkovezírov defterdar – hlavný účtovník. Sprevádzam ho ako tlmočník.“


  „Evliya,“ povedal Türk Ahmed prísne, „na tom voze sú sudy. Veľa sudov. Každý treba otvoriť.“


  „Zbytočná námaha,“ namietol Báthory. „Voz patrí krčmárovi a v sudoch je len víno.“


  „Aj tak ich musíme prezrieť,“ pokrčil Čelebi plecami. „Presvedčiť sa, že tam nie sú schované zbrane alebo strelný prach.“


  Báthory sa otočil k Procznerovi, ktorý rozhovoru nerozumel. „Chcú otvoriť všetky sudy.“


  „Čože? Prečo?“


  „Myslia si, že by v nich mohlo byť niečo iné ako víno.“


  „Pravdaže je tam víno! Pre mňa nič iné nemá takú cenu.“


  „Tomu rozumiem,“ chlácholil ho rýchlo Báthory. Krčmárov odmietavý tón spôsobil, že defterdarova janičiarska suita podišla bližšie a pevnejšie stisla v rukách násady tirpanov. „Ale oni na tom trvajú.“


  „Zničia mi celý náklad, pačmagy pohanské.“


  „Upokojte sa. Myslím, že to vyrieši malá pozornosť.“


  Proczner sa zachmúril, ale tejto reči rozumel lepšie. „Koľko?“


  „Tomu úradníkovi dajte súdok a pridajte zopár fliaš pre ostatných.“


  „A potom mi dajú pokoj a pôjdu ďalej?“


  „Dúfajme.“


  Ukázalo sa, že osmanskí úradníci sú rovnako úplatní ako hociktorí iní. Čoskoro bol „obchod“ uzavretý a časť zvyšných zásob z krčmy U Talianov sa premiestnila na voz, kam Türk Ahmed efendi ukladal zhabaný tovar.


  „Buď s Bohom, kapitán,“ rozlúčil sa Čelebi.


  „Aj ty, evliya. Hoci tebe to priať nemusím. Viem, že s Alahom zostaneš, kým budeš dýchať.“


  „Som len úbohý derviš plný chýb,“ usmial sa Čelebi. „Dávaj si pozor, kapitán. Tatári si na vás brúsia zuby. A nielen zuby.“


  „Porušia veľkovezírov zákaz?“


  „Sú slobodomyseľní a majú svojrázny zmysel pre česť. Velí im Ahmed Geray, syn krymského chána. Považuje sa za rovnocenného s osmanským sultánom, čiže Köprülü je preňho človek na nižšej priečke.“


  „Došľaka,“ zamračil sa Báthory. „Takže si s jeho zákazom môže vytrieť riť.“


  „Trefne povedané. Bude vás chrániť Kaplan paša s niekoľkými bölükmi sipáhiov a troma ortami janičiarov, ale to je dokopy necelých tritisíc mužov. Tatárov je omnoho viac, a ak sa k nim pridajú kozáci a moldavskí a valašskí ďauri...“


  „Rozumiem. Vďaka za výstrahu.“


  „Možno sa už nikdy nestretneme, kapitán.“


  „To nikdy nevieš. Osud má zjavne záľubu krížiť naše cesty.“


  „Pravda. Sme v Božích rukách. Neprajem ti nič zlé. As-Selamün Aleyküm.“


  „Pokoj aj s tebou, evliya.“


  Len čo sa mu derviš stratil z očí, krívajúci Báthory sa čo najrýchlejšie pobral k veliteľskému stanu. O tom, čo sa práve dozvedel, oboznámil všetkých dôstojníkov.


  Ako sa dalo predpokladať, kapituláciou Újváru sa boje neskončili.

  V noci na stredu došlo k niekoľkým menším šarvátkam. Rôzne skupiny osmanského vojska sa pokúšali preniknúť k vozom a zmocniť sa koristi. Vo väčšine prípadov ich odohnali vojaci Kaplana pašu, len raz musela zasiahnuť hliadka novozámockých hajdúchov.


  Ráno 26. septembra vyšli z pevnosti posledné kresťanské oddiely. Toto bola kritická chvíľa, ale Turci lesť neodhalili a civilisti prezlečení za pechotu sa čoskoro pripojili k ostatným v tábore za Nitrou.


  Zdalo sa, že odchodu do Komárna nič nebráni. Vozová hradba sa rozdelila a usporiadala do kolóny. Cestu však stále blokovalo početné osmanské vojsko. K Forgáčovi prišiel posol od veľkovezíra. Köprülü kresťanom oznámil, že musia počkať, kým jeho oddiely neobsadia bašty a hradby a nepresvedčia sa, že je pevnosť bezpečná a nikde nestriehnu záškodníci a pasce s výbušninami.


  Nervozita medzi kresťanmi narastala. Nemohli si nevšimnúť, že Turci stále nevyšli zo zákopov, že držia bojové pozície. Mnohí boli presvedčení, že veľkovezír svoj sľub nedodrží a v istom okamihu dá rozkaz k útoku. Na otvorenom priestranstve by sa obrovskej presile neubránili ani hodinu.


  Napoludnie však na všetky múry a bastióny Újváru vyšli muezíni a začali spievať ezán, volanie k modlitbe. Nato osmanskí vojaci konečne vyšli zo zákopov, vynorili sa zo zeme ako nebohí v deň zmŕtvychvstania a vypukol radostný huriavk. To bol zároveň signál pre vojsko v poli, aby uvoľnilo cestu.


  „Ideme!“ zavelil Forgáč zo sedla. „Rezko a hrdo, so vztýčenou hlavou! Hrajte a spievajte, aby sme prehlušili to ich bezbožné skuvíňanie!“


  Bubny, trúbky a píšťaly okamžite spustili, dokonca sa pridal aj kostolný organ. Zazneli povely, plesli biče a opraty, vztýčili sa vlajky a sprievod sa konečne pohol.


  Hrdosť však nikto z nich necítil. Len úľavu, že šesťtýždňové obliehanie sa konečne skončilo. Nebola to však radostná úľava, ale smutná, bolestná, unavená. Mnohými lomcovali obavy z budúcnosti. Nech už mala kapitulácia Újváru akékoľvek príčiny, kresťanský svet ju bude považovať za neodpustiteľné zlyhanie a hanbu. Pevnosť sa pravdepodobne stane sídlom novej osmanskej provincie s hranicami na Váhu či dokonca pri Prešporku, sotva deň rýchlej jazdy od cisárskej Viedne.


  Nie, na hrdosť a muziku naozaj nebol dôvod.

  Pretože vyrazili až popoludní a vliekli sa doslova krokom, súmrak ich zastihol zhruba na polceste do Komárna.


  „Necestujme v noci, vaša milosť,“ radil Locatelli. „Boli by sme príliš zraniteľní a okolo sa stále potulujú tatárski a kozácki mrchožrúti. Potme sa ľahšie prikradnú bližšie, možno sa aj prešmyknú pomedzi hliadky, ktoré nám pridelil veľkovezír. Utáborme sa, vytvorme vozovú hradbu, postavme dobre vyzbrojené stráže, nabime húfnice a vydržme do rána. Budeme pokračovať za svetla.“


  „Ja navrhujem ísť ďalej,“ namietol kapitán Schlechtenthal a nervózne prestúpil z nohy na nohu. „Prímerie vyprší dnes o polnoci. Ktovie, čo si potom pohania zmyslia, ako sa zachovajú. Tí, čo nás teraz strážia, sa môžu obrátiť proti nám.“


  „Za svetla,“ rozvíjal Locatelli svoju myšlienku, „budeme mať lepší prehľad o pohybe nepriateľa. Včas zbadáme, ak sa pohania rozhodnú prejsť do útoku. Dovtedy bude lepšie zostať v opevnenom tábore.“


  „Najistejšie riešenie je dostať sa čo najskôr do Komárna,“ trval na svojom veliteľ mušketierov.


  „Kapitán, rozhliadnite sa,“ zamračil sa naňho Locatelli. „Vezieme množstvo zranených. Ženy sa celý deň vláčili s ťažkým vojenským výstrojom. Všetci sú na smrť unavení, ďalšiu cestu už beztak nezvládnu.“


  „Súhlasím... s plukovníkom,“ zamrmlal Pio Savojský cez obväzy a aj ostatní dôstojníci pritakali. Forgáč rozkázal, aby sa zariadili podľa Locatelliho návrhu.


  Krátko po ohňoch v kruhu z vozov sa vatry rozhoreli aj na okolitej rovine. Vďaka nim bolo vidieť, kde sa usalašil Kaplan paša s janičiarmi a sipáhiami. Vyzeralo to, že sa Osmani snažia záväzok dodržať a dozrú na kolónu, až kým neprejde bránami Komárna.


  Michal Báthory práve preväzoval otcovi zranenia z poslednej bitky, keď sa k nim došuchtal Juraj Corgoň. Aj on okrem potokov nepriateľskej krvi vycedil aj nemálo vlastnej.


  „Nitra,“ privítal ho kapitán s krivým úsmevom.


  „Nitra,“ opáčil štvrťmajster, ale hlas mal chrapľavý a namiesto hrdosti a odhodlania v ňom znela už len nekonečná únava. „Prišiel som sa rozlúčiť, kapitán. Aj s vami, mladý pán.“


  „Odchádzate?“ otočil sa k nemu Michal. „Teraz?“


  „Teraz. Kým je čas. Niekoľko chlapov ide so mnou.“


  „Takto proti noci... príliš nebezpečné.“


  „Viem, ale neskôr už možno nebude príležitosť. Bojím sa, že keď dôjdeme do Komárna, tak nás buď zavrú do žalára, alebo hneď pridelia k tamojšej posádke.“


  „To je veľmi pravdepodobné,“ prisvedčil Báthory. „Chápem vás. Chcete sa čo najskôr vrátiť domov. Pomôcť brániť mesto.“


  Corgoň prikývol. „Újvár padol a Nitra je na rade. Pohania už dobyli Šurany a Komjatice a určite potiahnu ďalej na sever.“


  „Všetko tomu nasvedčuje. Nuž, choďte s Bohom, štvrťmajster. Oči na stopkách, kraj sa hemží nepriateľmi.“


  „Dám si pozor...“


  Odrazu sa zablýskalo – niekoľko zreteľných, rôzne silných svetelných kmitnutí nad severným obzorom. Mnoho hláv v tábore sa zvrtlo tým smerom. Báthory prudko vstal.


  „Čo, došľaka...“


  Vzápätí k nim doľahlo viacnásobné zadunenie.


  „To nie je búrka,“ vydýchol Michal, hoci obloha dnes bola zatiahnutá a napriek končiacemu sa letu sa ešte kedy-tedy prihnala náhla hrmavica.


  „Ani streľba z diel,“ usúdil Báthory. „Muselo to byť niečo silnejšie.“


  Kapitán zamieril k veliteľskému stanu, z ktorého práve vyšiel Forgáč a niekoľko dôstojníkov. Medzerou medzi vozmi sa dívali na sever, kde sa nad obzorom stále mihotalo svetlo, už nie také jasné ako pred chvíľou, ale stále zreteľné.


  „Požiar,“ odhadoval de Grana. „Niečo vybuchlo a teraz tam horí. Zdá sa, že priamo v pevnosti alebo blízko nej.“


  „Žeby hlavná zbrojnica? Alebo pracháreň na voľaktorej bašte?“ zamyslel sa nahlas Locatelli. „Tureckí zbrojári a delostrelci sa po našom odchode určite pustili do súpisu zbraní a streliva.“


  „Na to si oni potrpia, mať všetko spísané,“ prisvedčil Bercsényi. „Do posledného zrnka strelného prachu. A zrejme niektorý urobil chybu.“


  „To je zlé, páni,“ zarazil rodiace sa veselie Forgáč. „Osmani si pomyslia, že v tom máme prsty, že sme výbuch nachystali. S dohodou o prímerí by bol amen. Nanajvýš nešťastná náhoda.“


  „Nie je to náhoda.“


  Zvrtli pohľady do stanu – vďaka zdvihnutým chlopniam mal jednu stenu otvorenú smerom do tábora. Kapitán Schlechtenthal lyžicou vyškrabával z cínového taniera zvyšky dusenej hovädziny. On jediný nevstal od stola, akoby ho vôbec nezaujímalo, čo sa vonku deje.


  Locatelli rázne vošiel do stanu a oprel sa rukami o stôl vedľa kapitána.


  „Schlechtenthal?“ vyzval ho rázne, no hlas mu preskočil obavami. „Čo ste vykonali?“


  Mušketier oblizol lyžicu, položil ju do taniera a siahol po chlebe. „Pre toto som trval na tom, aby sme sa nezastavovali na noc.“


  Locatelli plesol dlaňou po stole. „Vravte!“


  Schlechtenthal si chladnokrvne odtrhol z krajca a začal vytierať tanier. „Nachystal som tým bezbožným hnidám malé prekvapenie. Niečo sa privítanie, aby vedeli, čo ich čaká, keď vrazia nôž vojny do srdca kresťanského sveta...“


  „Serte na metafory, kapitán! Čo presne ste urobili?“


  „To, čo zostalo z Českej bašty, teraz stojí v plameňoch. Výbuch bol zrejme ešte ničivejší ako ten na Fridrichovi. Zaplatil som jednému žoldnierovi, aby sa zamiešal medzi poddaných, čo zostali v pevnosti.“


  „Samovražedný útok?“


  „Načo? Nachystali sme dosť dlhý knôt a skryli ho tak, aby sa dal zapáliť z kazemát. Chlap mal habadej času odísť do bezpečia.“


  „Ste blázon!“ zhúkol de Grana. „Chápete, čo ste spôsobili?“


  „Plán sa trochu zvrtol,“ strčil si Schlechtenthal do úst chleba so zvyškom gulášu. „Ale pôvodne sme v tomto čase mali byť už v Komárne. Nemôžem za to, že nás Turci zdržali až do poludnia a teraz trčíme uprostred poľa.“


  „Pre Krista, kapitán...“


  „Čo?“ uťal mušketier náhle, schytil prázdny tanier a šmaril ho doprostred stola. „Všetci ste len zbabelo sklopili uši. A ešte si k tej nevýslovnej hanbe veselo vyhrávate a uisťujete sa navzájom, že toto je najrozumnejšie riešenie. Pre mňa sa však vojna s mohamedánskou pliagou neskončila. To, čo som urobil, zabilo pekných pár obrezancov...“


  „Lenže týmto činom ste zrejme zabili aj nás,“ ozval sa škrípavo Forgáč. „Je po prímerí. Čo navrhujete, páni? Zapriahneme do vozov a šibneme do koní?“


  „Neunáhlime sa, vaša milosť,“ otočil sa k nemu Locatelli. „Situácia je vážna, ale treba konať s chladnou hlavou. Kým zrušíme tábor a zapriahneme, pomstychtiví Turci už budú na dosah. Dostihnú nás a pobijú na úteku. A aj keby sme sa stihli dostať do Komárna, nezabúdajte, že nás od pevnosti delí Váh. Musíme sa preplaviť na druhý breh.“


  „Budú nás čakať člny a pramice,“ pripomenul Forgáč. „Už v pondelok som Puchaimovi poslal list, aby ich pripravil.“


  „Aj tak – kým sa nalodíme, kým preložíme náklad, budeme niekoľko hodín zraniteľní a pohania nás rozsekajú na franforce.“


  „Takže zostaneme?“ spýtal sa de Grana. „Počkáme, kým nás obkľúčia a zaútočia zo všetkých strán?“


  „Vozová hradba nás ochráni,“ zdôraznil Locatelli. „Tu sa môžeme brániť. Streliva máme stále dosť, do pušiek i húfnic.“


  „Ale čo potom? Skôr či neskôr sa budeme musieť pohnúť. Nepriateľom stačí počkať na správny okamih.“


  „Pošlem do Komárna ďalšieho posla,“ navrhol Forgáč. „Puchaim nám poskytne vojenskú pomoc.“


  Všetci zmĺkli a preberali si tie možnosti v hlavách.


  Báthory, ktorý dosiaľ načúval pri vchode do stanu, sa zvrtol a zamieril naspäť k vozu Procznerovcov. Vedel, že sa musia pripraviť na najhoršie.

  V naširoko otvorených očiach Ahmeda Geraya sa odrážali plamene. Šľahali zo severovýchodnej bašty pevnosti. Výbuch bol taký silný, že sa zrútila veľká časť tehlovej plenty na pravom líci bastiónu. Vnútorný násyp zrejme načisto rozmetalo.


  Aj za princovým chrbtom horelo – táborové ohne Tatárov, ktorí sa rozložili na brehu Nitry, na rovnakom mieste, kde minulú noc táborila posádka Újváru.


  „Daj Boh, aby to bola pasca nachystaná Forgáčovými ľuďmi.“


  Syn krymského chána sa otočil. Vedľa neho zastal Pavlo Teterja, kozácky hajtman, statný štyridsiatnik v koženom kalpaku s vyhrnutými kožušinovými okrajmi. V jednej ruke držal veliteľský buzogáň, druhou si šúľal koniec dlhých fúzov.


  „Znamenalo by to koniec prímeria,“ dodal s dychtivým svitom v očiach.


  „Kolónu prepadneme tak či tak,“ mykol Geray plecami. „Moji muži už sedlajú kone.“


  „Moji už na ne sadajú. Ale ak sa ukáže, že posádka porušila dohodu, môžeme vozy vydrancovať s veľkovezírovým požehnaním. To nám ušetrí neskoršie zvady a obvinenia.“


  Ahmedova chlapčenská tvár stvrdla. „Nepotrebujem povolenie od Turkov. Poďme!“


  Od nitrianskych mostov zarachotili kopytá a dvaja velitelia zazreli jazdca s fakľou v ruke.


  „Veličenstvo!“ Muž len pár krokov pred tatárskym princom šklbol uzdou a svižko zoskočil z koňa.


  „Evliya?“ začudoval sa Ahmed. „Akoby si mal v pätách samotné peklo.“


  Čelebi padol na kolená a čelo sklonil do podupanej trávy. „Môj pane, som verný priateľ tatárskych sokolov a preto ti nesiem správu, ktorá ťa isto poteší.“


  „Týka sa toho ohňa?“ spozornel princ.


  „Nebol to náhodný výbuch, veličenstvo! Podlí ďauri nám nachystali pascu, odpálili pracháreň v podkopoch bašty. Zahynulo vyše tucta janičiarov. Pevnosťou i táborom letí zvesť, že tým bezverci porušili dohodu o prímerí. A že ich za to treba prísne potrestať. Mnohí už sedlajú kone a hotujú sa prenasledovať Forgáčov sprievod. Ponáhľal som sa oznámiť ti to, aby ti niekto nevyfúkol korisť.“


  „Pri Alahovi! Za túto správu ťa štedro odmením!“


  „Môj pane, žiadam jediné – dovoľ mi cválať s tvojimi mužmi. A vziať si podiel z prípadnej koristi.“


  „Cha! Újvár sa ti rýchlo zunoval, evliya. Túžiš po sedle pod zadkom a vetre vo vlasoch. Tak nasadaj, zaraz vyrazíme a nedoprajeme koňom oddych, kým sa ich kopytá nenamočia v krvi prasožrútov!“


  Tatárskym táborom sa rozľahlo hučanie rohov, obďaleč zaduneli kozácke bubny. V mihotavom svetle fakieľ sa mnohotisícová jazda pohla popri Nitre na juh a čoskoro prešla do rýchleho klusu.


  Noc páchla dymom a túžbou po krvi.


  [image: nadpis]


  Hlava dvadsiata deviata,


  v ktorej sa strhne nočná potýčka. Krviprelievanie zlomí mnoho sľubov a ukončí spojenectvá, priateľstvá i životy.


  Kaplan Mustafa paša odpočíval vo svojom stane, hlava položená na poduške. Vedel však, že nezažmúri oka, a ani to nemal v úmysle. Dokonca si ani nevyzliekol korazin, krúžkový pancier s väčšími železnými plátmi na prsiach. Večer videl plamene nad hradom bezvercov a počul burácanie, ktoré mohlo znamenať jedine veľkú explóziu (alebo niekoľko menších nasledujúcich krátko po sebe). Zatiaľ nemal správy, čo presne sa prihodilo, ale počítal s možnosťou, že došlo k porušeniu kapitulačnej zmluvy. To by bola zámienka pre Tatárov, kozákov a ostatné krkavce, aby sa zlietli na kresťanský tábor.


  Ako tak ležal, zem sa pod ním zachvela. Hneď sa posadil. Mal už päťdesiatku na krku, ale sluch mu stále slúžil. Začul vzdialené dunenie, ktoré postupne silnelo.


  Jeden z müteferrikov, čo stáli na stráži pred stanom, odhrnul chlopňu vo vchode.


  „Môj pane?“


  „Počujem. Idem. Trúbte a bubnujte. Nech sa všetci ozbroja a zaujmú svoje miesta!“


  Kaplan paša sa opásal mečom a nasadil si šišak s bohatým ornamentálnym gravírovaním a dvoma belostnými chocholmi nad čelom. Za šerpu si zastrčil handžár a pištoľ, do ruky vzal veliteľský palcát s pozlátenou hlavicou.


  Keď vyšiel pred stan, na severnej rovine sa už vlnila temná masa s rojom chvejúcich sa svetielok – fakieľ a lampášov.


  „V mene Božom, všetci do strehu!“


  Kaplan paša a jeho bojovníci pochádzali zo západnej Anatólie. Zväčša boli rodení Turci, hrdí potomkovia starých rodov, ktorí prišli zo stepí a dobyli Konštantinopol. Patrili k srdcu osmanského vojska a verne slúžili sultánovi (nech už bol ten súčasný akýkoľvek), ale aj dívánu na čele s veľkovezírom.


  Porobené národy, tobôž kresťanské ako kozáci, Moldavci a Valasi, boli pre nich menejcenné stvorenia. Sluhovia, otroci, spodina.


  Preto keď sa mnohotisícová jazda roztiahla na všetky strany a opovážlivo sa blížila ku kruhu sipáhiov a janičiarov, chrániaceho kresťanský tábor za vozovou hradbou, anatólski bojovníci neustúpili ani o krok, zbrane držali pripravené a boli odhodlaní pustiť sa s tou čvargou do vzájomného krviprelievania.


  Kaplan Mustafa paša sa zhlboka nadýchol, nasadil prísny výraz a v sprievode müteferrikov vykročil v ústrety menšej skupine, ktorá sa odtrhla od prívalu jazdcov a klusala k jeho táboru.


  Skupinu viedli Ahmed Geray a Pavlo Teterja. Kaplan paša ich poznal, ale nemal v úmysle preukazovať im úctu. Tí smradľaví stepní hrdlorezi a zlodeji detí ho neprinútia, aby pred nimi pokľakol. Ani len hlavu neskloní.


  „Ty!“ zavolal naňho tatársky mladík. „Tvoje meno!“


  „Som Kaplan Mustafa paša, alaybeg s právomocou nad oddielmi zo sandžakov Aydin a Saruhan. Kto si ty, pane?“


  Ahmed stuhol. Ako syn pyšného chána nemal vo zvyku niekomu sa predstavovať.


  „Taká opovážlivosť!“ zvolal. „Nemáš právo takto hovoriť s krymským sultánom!“


  Kaplan paša sa nenechal vyviesť z miery. Vnútri mu len tak vrelo, no zachoval si odmeraný výraz. „Prečo si prišiel, mocný sultán? O čo žiadaš?“


  „Priviedol som svoje slávne a mocné vojsko, aby dokončilo, čoho váš veľkovezír nebol schopný. Zvíťazíme nad neveriacimi, všetkých mužov zabijeme, ženy vezmeme do otroctva a korisť si rozdelíme. Ustúpte nám z cesty!“


  Anatólčan chvíľu chladne hľadel na napaprčeného mládenca. Potom povedal:


  „To vám nedovolíme. Nepriateľ vyšiel z pevnosti pod ochranou pečate. Ja a moji muži sme prisahali, že ďaurov postrážime. Plníme tým vôľu sultána a vznešeného veľkovezíra a kto sa postaví proti nám, akoby sa protivil ríši Osmanov i samotnému Alahovi!“


  „Lenže kapitulačná dohoda už neplatí!“ vyštekol Ahmed Geray. „Bezverci ju porušili. Evliya, predstúp a povedz, čo vieš!“


  Kaplana pašu príliš neprekvapilo, keď medzi Tatármi a kozákmi zbadal Čelebiho. O ľstivom dervišovi bolo známe, že má pre konské národy slabosť.


  „Môj pán Kaplan paša!“ Čelebi zosadol z koňa a uklonil sa. „Vznešený sultán Tatárov vraví pravdu. Podľa zmluvy, ktorú veľkovezír podpísal so psom Forgáčom, bol ďaurom dovolený odchod z pevnosti pod podmienkou, že už proti Alahovmu vojsku nepodniknú žiadne nepriateľské skutky. Lenže tie potkany nastražili nálož, ktorá vyhodila do povetria severovýchodnú baštu. Pozri sa sám, aj odtiaľto je vidieť, že stojí v ničivom ohni ako prorok Ibrahim v ohni Nimrudovom! Pri výbuchu zahynulo mnoho statočných gaziov. Tým bola dohoda porušená a ty už nemusíš tých podliakov ochraňovať. Naopak, opäť sú nepriateľmi viery a tvojou povinnosťou je bojovať s nimi.“


  Kaplan Mustafa paša výhražne zavrčal a zdvihol ruku s buzogáňom.


  „Čelebi, ty prašivý pes! Mal by som ti na mieste rozštiepiť lebku a dupnúť na mozog! Ako sa opovažuješ hovoriť mi, čo je moja povinnosť pred tvárou Alaha?!“


  Derviš sa zľakol a s prosbami o milosť si kľakol a udrel čelom o zem, až mu spadol turban. Kaplan paša sa pozrel na dvoch vojvodcov.


  „Ak bola porušená dohoda, radi sa k vám pripojíme a zaútočíme na ďaurský tábor. Lenže toto rozhodnutie neprináleží ani mne, ani žiadnemu z vás. Len díván a veľkovezír môžu zrušiť prímerie. Povedzte, máte v rukách rozkaz, aby sme prestali strážiť a namiesto toho sa na bezvercov vrhli s mečom v ruke? Ak áno, ukážte mi ho. Hneď potom vám ustúpim z cesty.“


  „Žiadne povolenie nepotrebujem!“ vyštekol Ahmed Geray. „Som následník sultána a pred Bohom stojím vyššie ako ten arnavutský tchor! Prikazujem ti, aby ste nás nechali prejsť! Brániš svätému boju!“


  Kaplan paša si významne capol poriskom buzogáňa do ľavej dlane a zovrel zbraň oboma rukami.


  „Jeho výsosť Fazil Ahmed Köprülü je serdárom tejto výpravy. Z vôle sultána a Alaha stojí nad všetkými, čo sa jej zúčastnili. Nad všetkými! Aj nad tebou, princ. Tvoj otec prisahal vernosť Osmanskej ríši. Je sultánov vazal, a ty tiež! Ak nemáš veľkovezírovo povolenie, nedovolím ti zaútočiť na kresťanský tábor.“


  Tatársky mládenec očervenel. S blčiacimi očami sa znovu naklonil v sedle.


  „Prac sa nám z cesty, inak sa cez vás presekáme a ty potupne zomrieš pri ochrane nepriateľov islamu.“


  Anatólčan skrivil ústa, takmer si odpľul. „Ak na nás zaútočíte, chán z rodu Gerayovcov sa tým stane nepriateľom veľkomožného sultána a nasledujúca osmanská výprava udrie na Krym!“


  „Ty drzý...“


  Noc rozrezal krvilačný pokrik. Geray a Teterja sa prekvapene obzreli. Ich muži to nevydržali a veľká skupina na koňoch s bojovným vytím vyrazila k vozovej hradbe.


  „Nesmiete!“ skríkol Kaplan paša. „Nikto nesmie drancovať!“


  Osmanské hliadky sa postavili tatárskym a kozáckym útočníkom do cesty. Zapraskali výstrely, zarinčala oceľ, ozvali sa smrteľné výkriky. Okolo kresťanského tábora sa rozhorelo niekoľko menších potýčok.


  „Než vyjde slnko,“ pohrozil Ahmed Geray zlostne, „ostria našich mečov prejdú krkmi bezvercov!“


  Nato obrátil koňa a surovo ho popchol. Teterja, Čelebi a zvyšok sprievodu ho nasledovali.


  Kaplan Mustafa paša sa namosúrene vracal k svojmu stanu a za chôdze rozdával povely.


  „Odvahu, gaziovia! Alah je s nami. Žiadny tatársky ani kozácky šakal neprenikne k táboru ďaurov. Kým nedostaneme nové rozkazy, plníme pôvodnú vôľu ctihodného serdára!“


  Vtom sa z opačnej strany tábora ozvalo hlasné trúbenie, hrmenie kopýt, bojový pokrik a streľba.


  „Čo sa to tam deje?“ zvolal paša pobúrene.


  Ako na zavolanie k nemu pricválal posol, ešte za jazdy zoskočil a padol čelom k zemi.


  „Vznešený beg! Zaútočili!“


  „Kto?“


  „Moldavci a Valasi! Mrákava jazdcov z južnej roviny. Vraj ich vedú begovia Ghica a Dabija. Odrazu sa vyrútili z tmy, rozmetali janičiarske stráže a vrhli sa na vozy.“


  V nasledujúcej chvíli sa trúbenie a bubnovanie ozvalo aj z ďalších miest po obvode tábora. Tatári a kozáci nechceli, aby im niekto vyfúkol korisť, nuž popchli kone do útoku.


  Kaplan Mustafa paša mal dojem, že mu srdce bije kdesi v žalúdku.


  „Alah s nami!“

  Munície nemali na rozhadzovanie, preto mušketieri aj obsluha húfnic dostali rozkaz vydržať, kým sa nepriateľ nepriblíži na vzdialenosť „očného beľma“.


  „Nieže budete strieľať naverímboha na tiene v poli!“ zdôrazňoval Locatelli, ktorý osobne velil strelcom na južnej strane tábora. „Musíte si byť istí zásahom. Keď sa ich oči zalesknú v svetle našich lampášov – vtedy tie hlísty z diablovej riti skolíte! Čo výstrel, to mŕtvola! Ubránime sa! Boh je s nami!“


  O priazni nebies mnohí z nich po páde Újváru pochybovali, ale kto by sa teraz škriepil s plukovníkom?


  Na rovine pozdĺž janičiarskej línie pukotali výstrely a rozliehal sa zlostný huriavk. Veľkovezírom pridelené stráže sa pokúsili zastaviť prepadové oddiely, ale riedke záblesky z janičiarskych muškiet hovorili o chabom odpore. Tábor za vozovou hradbou stíchol napätím – namiesto predchádzajúceho brechania povelov, nadávania, trúbenia, bubnovania, buchotu, dupotu a fŕkania koní bolo odrazu iba kde-tu počuť detský plač a ženské kvílenie. Na mužov tým viac doľahlo, že dnes sa nebijú za cisára a ríšu, za víťazstvo kresťanstva nad moslimskou hrozbou, ale za záchranu seba a svojich najbližších. Tuhšie stisli pažby, rukoväte, násady. Strach im napodiv dodal odhodlania, premenil ich na tvrdošijné uzly tichého hnevu a vôle bojovať do posledného dychu.


  Janičiarska streľba nadobro stíchla. Naopak, pokrik útočiacich jazdcov nabral na sile. Posledná nádej sa rozplynula. Mnohotisícová lúpežná horda sa tryskom pustila k vozovej hradbe. Obrancovia vyčkávali skrčení za kolesami, za sklopenými bočnicami a ojami vozov, za reťazami, povrazmi a zátarasami v medzerách medzi hintovmi. V rukách zvierali muškety i novšie kresadlové pušky, karabíny a pištole. Znelo cvakanie kohútikov a fúkanie do knôtov.


  „Ešte nie!“ prechádzal poza mužov Locatelli. Na juh a juhovýchod mali obrátené dve húfnice, zvyšné dve napochytre odtiahli na sever, odkiaľ hrozil útok Tatárov a kozákov. „Vydržať! Na môj povel!“


  Kopytá zahrmeli mocnejšie a z tmy sa znenazdajky vynorili vlajky s krížmi a kresťanskými symbolmi, žiadne saracénske háky-báky. Obrancov vozovej hradby to zmiatlo a mnohých naplnilo falošnou nádejou. Azda sa namiesto pohanského útoku dočkali vytúženej pomoci z Komárna?


  „To sú prasce z Moldavska a Valašska!“ zreval Forgáč nenávistne. Všetko sledoval zo sedla koňa, na ktorom sa mohol rýchlo presúvať rozľahlým táborom. „Ghica a Dabija, všivaví zradcovia, čo nastavujú zadok sultánovi a v jeho mene drancujú kresťanské kraje. Nemajte s nimi zľut...“


  „Páľ!“ zreval Locatelli. „V mene Božom, dajte im nažrať ohňa!“


  Najprv zarachotili ručné zbrane. K dlhej salve sa napokon pridali dve robustné zahrmenia – húfnice odskočili z medzier medzi vozmi, koncami lafiet rozryli zem. V chabom svetle a mračnách čmudu strelci nevideli, akú skazu spôsobili, počuli však konský ryk, vreskot mužov, kovové rinčanie a buchot padajúcich tiel. Súvislé dunenie kopýt sa potrhalo a vyrazilo viacerými smermi.


  „Dobíjať!“ kričal Locatelli na delostrelcov. „Hýbte sa, kože lenivé!“


  Útočný voj sa síce rozpadol, ale mnohí nepriatelia prenikli krupobitím olova a náhle sa ako démoni vynárali z temnoty a dymu blízko wagenburgu. Za jazdy strieľali z karabín a pištolí a pokúšali sa dostať k vozom a ich nákladu. Obrancovia ich zasypali skazou zo zbraní, ktorých mali vďaka triku s prezlečenými ženami neúrekom. Skoro každý strelec mal poruke tri nabité pušky, a zakiaľ ich vyprázdňoval, civilisti učupení za ním rýchlo dobíjali. Počas obrany pevnosti, najmä v posledných fázach, v tom získali nemalú zručnosť a dokonca aj ženy a väčšie deti šikovne narábali s prachom, muníciou a nabijakmi.


  Napriek intenzívnej paľbe sa viacerí útočníci predrali až k vozom a začali ich pľundrovať. K slovu sa dostali kopije, šable a sekery.


  Delostrelci vymietli húfnice, znovu ich nabili a zatlačili naspäť do prieluk.


  „To je rýchlosť!“ štekal Locatelli. „Výborne! Zaslúžite si zápis do kroník. Páľ!“


  Strelmajstri sklonili knôty na luntových paliciach k panvičkám na koncoch hlavní. Noc rozdrapili ďalšie zaburácania, nasledované revom jazdcov a zúfalým erdžaním dotrhaných koní.


  Útok poľavil a obrancov zaplavila nádej, že sa môžu ubrániť.


  Aj táto však bola falošná.


  Zo severného konca tábora sa ozvalo poplašné trúbenie, krik a prvé výstrely. Forgáč otočil koňa a popchol ho tým smerom.


  „Tatárska strela to párala!“ hromžil, ako mal vo zvyku.


  Tentoraz jeho nadávka presne vystihovala skutočnosť.

  Ponad vozy sa sypali šípy. Pre Tatárov luk stále predstavoval hlavnú a aj najúčinnejšiu zbraň. Kým guľky z pušiek a pištolí dokázala vozová hradba ako-tak zastaviť, oblúkom lietajúce operené strely dopadali za ňu a vyberali si krvavú daň.


  Horda zo severu si rýchlo poradila s hliadkami pridelenými veľkovezírom a prihnala sa k vozom. Rozpútala sa prestrelka, v ktorej hvízdali šípy i olovené guľky. Mocným hlasom sa pridali húfnice, hrôzostrašný nástroj na výrobu krvavých zdrapov z človečiny i koňaciny.


  Báthory stále velil a povzbudzoval mužov, ale zároveň sa snažil príliš nevzďaľovať od Procznerovho voza, kde sa zdržiaval Michal. Krátko pred útokom znovu ponúkol synovi jednu z dolepiek, ale mladík rázne odmietol.


  „Máš lepšiu mušku. Ja budem nabíjať.“


  Ukázalo sa, že je to veľmi účinný spôsob. Dvojhlavňové pištole preskakovali medzi otcom a synom a postupne pred krčmárovým vozom navŕšili hádam tucet mŕtvych. Corgoň, ktorý s čakanom v ruke čakal na svoju príležitosť, zlostne vykríkol:


  „Veď ich zopár nechajte prejsť, kapitán! Nič mi nezostane!“


  Akoby to privolal, Tatárom sa pomocou lana s hákom podarilo vytrhnúť spomedzi vozov zátarasu a hneď sa nahrnuli do medzery. Báthory do vrieskajúceho húfu vyprázdnil jednu z pištolí, hodil ju Michalovi, tasil schiavonu a nasledoval besne kričiaceho Corgoňa a jeho kumpánov do víru ocele a krvi.


  Presila bola značná a útočníkov hnala nielen túžba po koristi, ale aj vzájomná rivalita – Tatári i kozáci sa snažili prebiť k nákladu vozov skôr ako ich dočasní spojenci. Nehovoriac o súperení s Moldavcami a Valachmi, ktorí sa už na juhu presekali do tábora a dokonca sa im podarilo odtiahnuť zopár vozov.


  Prielomov vo wagenburgu pribúdalo.


  „Páľte!“ vykrikoval Schlechtenthal. „Nechajte dieru v každom pohanskom srdci, v každej kotrbe!“


  Lenže kozáci vedení samotným hajtmanom sa už predrali k pozíciám jeho mužov a prinútili ich odhodiť muškety, ktoré pod takýmto náporom nestíhali dobíjať. Strelci najprv použili pušky ako kyjaky a furkety ako kopije, a keď to nestačilo, tasili meče a tesáky. Zozadu im pribehli na pomoc dragúni, ktorých viedol osobne Pio Savojský, v ruke ťažký palcát, na ofačovanej hlave prilba.


  „Bodaj ste sa do pekla prepadli!“ brechal Schlechtenthal v ústrety útočiacim húfom. „Bodaj vám Lucifer duše žral! Vy skurvení...“


  Guľka z kozáckej bambitky ho zasiahla do krku. Kapitán mušketierov sa zatackal a otvoril ústa v snahe pridať ešte aspoň jednu kliatbu, ale zmohol sa len na zachrčanie. Z úst i prederaveného hrdla mu vychrstla krv.


  „Kapitán!“ zabrblal Pio a začal sa k nemu prebíjať, ale Schlechtenthal už klesol do tlačenice ako do morského príboja a viac sa nevynoril.

  „Miško!“


  Mládenec sa snažil nepodľahnúť panike. Premyslenou streľbou z oboch dolepiek kryl otca i Corgoňa v divom súboji s Tatármi, ktorí sa pchali do čoraz širšej medzery medzi vozmi. Na vysoké zajačanie sa zvrtol. Pani Procznerová a jej dcéry sa chúlili pri kolese.


  „Sú vo voze!“ ukazovala Anna nad seba.


  Proczner sa práve vyštveral na kozlík, v ruke širočina, akou sa štiepali hrubé polená.


  „Nechajte moje víno, hovná bezbožné!“ zakričal do voza. Nepriatelia zrejme z vonkajšej strany rozpárali plachtu, šuchli sa dnu a sliedili po čomkoľvek, čo sa dalo odniesť. „Paprče preč, inak z vás narobím niekoľko menších. Počujete, boha vášho pohanského?!“


  „Nie, pán Proczner!“ pobehol k nemu Michal. Vedel, že mu zostala nabitá len jedna zo štyroch hlavní. Hranou ľavej dlane natiahol kohútik. „Zoskočte, rýchlo! Oni vás...“


  Proczner sa zahnal sekerou, ale uprostred pohybu stuhol a bolestne zaskučal. Širočina mu vykĺzla z prstov a buchla do kozlíka. Krčmár sa zvrátil dozadu, pričom sa mu spomedzi rebier vynorila čepeľ kindžalu. Neborák narazil do spustených ojí a zvalil sa na zem. Jeho žena a dcéry srdcervúco zakvílili.


  Michal namieril pištoľ na kindžal. Zvierala ho päsť fúzatého tatárskeho lúpežníka, ktorý práve vyzrel spod plachty. Zbadal mládenca a nenapadlo mu nič lepšie, než doňho kindžal hodiť.


  Michal sa mu poľahky vyhol, zase sa narovnal, rýchlo namieril a vystrelil.


  Lotor narazil do výstuže pod plachtou a zošuchol sa popri nej, pričom plátno znečistil obsahom svojej hlavy.


  Z voza zaznela nezrozumiteľná kliatba a nad kozlíkom sa ukázala ďalšia hlava v špicatom koženom kalpaku. Michal na ňu namieril prázdnu dolepku.


  „Skapeš, krkavec!“ vykríkol a dal do hlasu všetku zúrivosť.


  Tatár vypleštil oči, bleskovo sa stiahol naspäť pod plachtu a vzápätí dierou na boku napoly vyskočil, napoly vypadol do tmy na opačnej strane voza.


  Tri ženy sa s nárekom vrhli k Procznerovi, ktorý kŕčovito vykašliaval krv. Michalovi stačil jeden pohľad, aby vedel, že hostinskému už nemôžu pomôcť.


  Zvrtol sa doľava. Báthory zostal sám. Corgoňovi druhovia ležali v krvi a sám štvrťmajster kľačal na zemi a namiesto pravej ruky mal iba pahýľ. Odseknuté zápästie ležalo tri kroky od neho; v dlani stále zvieralo čakan.


  Štvrťmajster nevykríkol od bolesti, ani len nezaskučal. Hrubo svojich nepriateľov preklial, ľavou rukou tasil dýku a ohnal sa ňou po tatárskych šabliach. Tým však minul posledné zvyšky síl a zvalil sa na tvár.


  Schiavona jedným šmahom odrazila tri krvavé čepele. Báthory čosi zreval – sršala z neho nenávisť. Tatári cúvli do medzery medzi vozmi, ale nemali v úmysle ujsť, lebo dobre videli, že aj ich posledný protivník sa už potáca od vyčerpania.


  Michal sa rozbehol k otcovi. Pištoľ uchopil za horúcu hlaveň ako kyjak a druhou rukou tasil šabľu.


  „Miško, nie!“ zbadal ho Báthory tesne predtým, než sa mladíkova čepeľ so zarinčaním zrazila s tatárskymi zbraňami.


  Traja vlci sa znovu vrhli dopredu. Unavený býk a teľa, zdala sa im to ľahká korisť.


  Čepele sa roztancovali, ostria zaiskrili. Prvý z toho virvaru vypadol mladý tatársky bojovník s bruchom rozpáraným schiavonou. Nariekal ako choré dieťa, možno dokonca volal matku.


  Sily sa zdanlivo vyrovnali.


  „Nabok, synak!“ zhúkol Báthory a nešetrne Michala odstrčil. Strach o syna mu vrátil silu. Skočil medzi dvoch Tatárov a udrel mečom naľavo-napravo. Prvý súper spadol s preseknutými slabinami. Druhý sa bránil statočne, ale po dvoch vykrytých výpadoch sa prudko zlomil v páse – schiavona mu preklala brucho, až hrot vyšiel z chrbta.


  Báthory Tatára odstrčil, čim meč vytiahol z rany. Muž sa s chrapotom zvalil na chrbát. Kapitán sa zvrtol k mužovi s krvácajúcim rozkrokom. Ten sa prevrátil na brucho a snažil sa odplaziť. Schiavona sa mu zabodla medzi lopatky a pribila ho k zemi.


  „Pozor!“


  Báthory sa zvrtol k synovi. Michal k nemu priskočil a sotil doňho, až Kornel stratil rovnováhu a spadol medzi umierajúcich Tatárov.


  Medzerou medzi vozmi bzikol šíp.


  „Miško!“ zreval Báthory.


  Na okamih nie dlhší ako jeden úder splašeného srdca mal dojem, že všetko zamrzlo a toto je koniec času.


  Potom strela preklala odev, pokožku a sval, škrtla o kosť. Michal zaskučal cez stisnuté zuby a tackavo zaspätkoval. Snažil sa udržať na nohách, ale kolená sa mu podlomili; zvalil sa do krvou zafŕkanej trávy. Pani Procznerová s dcérami znovu zvrieskli.


  „Miško!“ skríkol Báthory znovu a po štyroch sa vrhol k mladíkovi.


  Šíp mu prebodol stehno, zastavil sa až o operenie. Pri páde sa odlomil hrot. Báthory sa prinútil odvrátiť zrak od syna a vyzrel pomedzi vozy do tmy vonku.


  Stál tam jazdec s turbanom na hlave. V ruke zvieral luk a práve priložil k tetive druhý šíp. Báthory sa pozviechal, postavil sa medzi strelca a ležiaceho junáka, zdvihol schiavonu nad hlavu ako na počesť nočných bohov a vykríkol v pomstychtivej výzve.


  Vtedy sa stalo, čo nečakal – jazdec sklonil luk. Báthory aj v tom huriavku a neustávajúcom rachote zbraní začul jeho prekvapený hlas.


  „Kapitán?“


  Čosi sa mu pohlo v žalúdku. O tri vozy ďalej znovu vypálila húfnica a v ohnivom záblesku Báthory na chvíľku uvidel jazdca zreteľnejšie.


  „Evliya?“ hlesol a vzápätí skríkol: „Evliya!“


  Čelebi povolil tetivu. „Kapitán... ja...“


  „Môj syn!“ zrúkol Báthory a rázne vykročil pomedzi vozy, pričom prekračoval tatárske mŕtvoly.


  „Nevidel som! Svetlo je slabé. Prisahám pri Prorokovi!“


  „Do pekla s tvojím Prorokom!“ vyštekol Báthory a rozbehol sa k dervišovi.


  Zmätený Čelebi potiahol uzdou, otočil koňa a vyrazil do noci.


  „Evliyaaa!“ zreval za ním Báthory, no vtom sa k nemu odkiaľsi zľava prihnal dupot kopýt. Útočník s vejúcim prameňom vlasov na holej lebke ho chcel zraziť na zem a podupať, ale kapitán sekol koňa do nohy a keď sa zviera zrútilo, pribehol k jazdcovi uväznenému pod sedlom a jediným úderom schiavony mu preťal zdvihnuté zápästie i hrdlo. Hlavu schmatol za vrkoč, zatočil ňou a šmaril ju do tmy.


  „Evliyaaa!“ zatriasol mečom ako barbarský zabijak nad práve skoleným netvorom z počiatku vekov. Jeho výzvu však už nemal kto prijať. Situácia sa znenazdajky obrátila – nad poľom sa prelievalo vystrašené pokrikovanie Tatárov a kozákov a trúbenie na ústup. Horda nechala vozovú hradbu tak a ozlomkrky vyrazila naspäť na sever.


  Báthory to najprv nechápal, ale vzápätí na juhu zahrmela dlhá salva a bojovú vravu okolo wagenburgu rozsekol celkom nový pokrik. Ktosi bol nepriateľom v pätách – majestátne duniaca jazda, ktorá sa znenazdajky privalila od Komárna a šmahom rozmetala moldavské a valašské húfy. Krátko nato sa dala prenasledovať svoloč z Krymu a dneperských stepí. Dokonca aj zvyšky janičiarov a sipáhiov sa pred ňou radšej dali na útek.


  Za kapitánom sa ozvalo ženské bedákanie. Obzrel sa a uvidel Annu a Agnes Procznerové sklonené nad raneným Michalom. Jednou rukou kŕčovito zvieral šíp, druhou sa pokúšal zdvihnúť do sedu. Báthory sa spamätal a prebehol medzerou vo vozovej hradbe naspäť do tábora. Neočistenú schiavonu zastrčil do závesníka a kľakol si k Michalovi.


  „Bolí to ako čert,“ dychčal mladík, „ale asi netrafil tepnu...“


  „Nechaj, ja ti šíp vytiahnem.“ Báthory pozrel na krčmárove dcéry. „Potrebujem čistú látku na obväz.“


  Anna si bez zaváhania vyhrnula sukňu a začala párať spodničku.


  „Čo sa to tam deje?“ hlesol Michal s pohľadom upretým cez otcovo plece.


  Po vonkajšej strane vozovej hradby sa neznámi jazdci hnali nocou sťa Boží trest a neľútostne kántrili utekajúcich Tatárov a kozákov.


  Báthory zachytil ich bojový pokrik a spoznal reč.


  „Zrínsky,“ usmial sa na syna. „Chorvátsky bán a jeho turkobijci.“

  „Mrzí ma, že sa stretávame za takýchto okolností, kapitán. A tým nemyslím len zranenie vášho syna, aj keď chápem, že to vám teraz robí najviac starostí.“


  Báthory úkosom pozrel na Michala, ktorý ležal na prikrývke vedľa voza. Tvár mal sinavú; pri vyťahovaní šípu z nohy skoro omdlel, rýchlo však prišiel k sebe a sám otcovi a sestrám Procznerovým radil, ako ranu čo najlepšie ošetriť. Chvalabohu nestratil príliš veľa krvi, no aj tak bol vyčerpaný. Kým krčmárova žena usedavo nariekala nad manželovým telom, Anna a Agnes sa zo všetkých síl starali o mládenca.


  Kapitán sa znovu obrátil k mužovi, ktorý ho oslovil.


  „Zachránili ste nás, výsosť. Hoci je pravda, že sme vás čakali skôr. Odkedy sme dostali správu, že ste pri Mure rozdrvili osmanské vojsko, modlili sme sa a túžobne vyzerali na obzore vaše vlajky.“


  Gróf Nikola Zrínsky, chorvátsky bán, pokýval hlavou. Prvé šediny, úzka tvár a šľachovité telo mu dávali vlčí výzor.


  „Meškám, viem. Celá pohroma s Újvárom padá aj na moju hlavu. Dofrasa, Krsto, mali sme viac šibnúť do koní!“


  Vojvoda Fran Krsto Frankopan, svetlovlasý dvadsaťročný junák, no už teraz chýrny bojovník a básnik, akoby bána nepočúval – zvedavo sa díval na kapitána.


  „Považovali sme ťa za mŕtveho, Kornel. Akiste chápeš, Jelena... zrazu si jej prestal odpovedať na listy. Ona ti písala mesiac čo mesiac, ak nie častejšie. K tvojmu bratovi do Štiavnice. Lenže keď nechodili odpovede, napokon prestala. Zmierila sa s myšlienkou, že si zahynul. Zlomené srdce sa jej zahojilo len toť nedávno, keď zahorelo pre iného.“


  Báthory si sťažka vzdychol. „Je mi to ľúto. Odkedy som sa vyliečil zo zranení, bol som ustavične na cestách...“


  „Hľadal si syna, viem. Krv nie je voda.“


  Nikola Zrínsky si stiahol rukavicu posiatu čerstvými červenými fľakmi a vystrel dlaň k Báthorymu. Kornel na ňu prekvapene pozrel. Aby miestokráľ podával ruku obyčajnému rytierovi, to bola vec neslýchaná. Opatrne gesto prijal.


  „Rád vás opäť stretávam, kapitán. Naozaj. Hoci, ako som už povedal, tieto nepriaznivé okolnosti...“


  „Prestaňte už s tými okolnosťami, výsosť,“ oboril sa naňho Frankopan tónom, aký si voči bánovi mohol dovoliť len dlhoročný priateľ. „Ak chcete opísať, čo sa teraz v severnom Uhorsku deje, zvoľte patričný výraz. Na um mi zišla dávno nevyčistená žumpa. Alebo, ešte presnejšie, mŕtvola ozobaná mrchožrútmi.“


  „A pán Voronin?“ predviedol Zrínsky svoju výbornú pamäť.


  „Padol, pane,“ sklopil Báthory zrak. „Na hradbách Újváru.“


  „Ach. Škoda ho. Krsto.“


  „No?“


  „Podaj pálenku.“


  „Konečne rozumná reč, výsosť.“


  Čutora putovala z ruky do ruky. Zrínky sa vážne pozrel Báthorymu do očí.


  „Teraz ma dobre počúvajte, kapitán, lebo niet času nazvyš. Musíte hneď odísť.“


  „Pane?“ zachmúril sa Báthory.


  „Poslúchnite ma. Pozbierajte si veci a zmiznite. Tak ako ste to už viackrát urobili. Nech vás považujú za mŕtveho, aspoň na nejaký čas.“


  „Čo to vravíte, výsosť?“ začudoval sa aj Frankopan. „Čakajú nás urputné boje, akurát dnes ste navrhli, že prepadneme kolónu s otrokmi a korisťou, ktorú Köprülü pošle sultánovi. Tak prečo posielate kapitána preč, nahovárate ho na dezerciu? Bojovník jeho kvalít...“


  „Krsto,“ prerušil ho Zrínsky, „uvažuj hlavou! Zabudol si, čo čaká novozámockých dôstojníkov v Komárne?“


  „Ach. Nuž hej. Dopekla.“


  „O čo ide?“ spýtal sa Báthory.


  „Temnica a súd. Takú odmenu vymeral cisár Leopold obrancom Újváru.“


  „Čože?“


  „Dobre ste počuli. Gróf Puchaim dostal z Viedne list s pečaťou a podpisom samotného panovníka. Rozkazy pre prípad, že posádka Újváru kapituluje a vydá pevnosť handrovým hlavám – čo sa práve stalo. V očiach cisára a Dvorskej vojenskej rady sa tým velitelia dopustili velezrady. Takže len čo táto kolóna dorazí do Komárna, Forgáča a všetkých dôstojníkov vsadia do okov a zamknú do žalára. Tam zostanú až do súdu a stavím celý svoj majetok na to, že niektorí pobudnú v hladomorni omnoho, omnoho dlhšie.“


  „Niektorí by mohli prepadnúť katovmu meču,“ doplnil Frankopan.


  „Veru,“ prikývol Zrínsky. „Ešte stále som vám vďačný za život, kapitán...“


  „Výsosť...“


  „Nechcem nič počuť. Dajte na moju radu. Ak sa na vás niekto opýta, poviem, že som vás videl cválať za Tatármi a váš ďalší osud nepoznám. Ale musíte hneď vyraziť.“


  „Žiadate, aby som opustil syna? V tomto stave nemôže sadnúť na koňa...“


  „Odvezieme šuhaja do Komárna, tam sa oňho dobre postarajú. Ja osobne na to dozriem, to vám sľubujem na svoju česť.“


  „Ale nechať ho len tak...“


  „Kapitán, rozum do hrsti. Puchaim už čaká so zatykačom. Z temnice synovi beztak nijako nepomôžete.“


  „Urob to,“ povedal slabý hlas.


  Báthory sa obrátil k Michalovi, ktorý všetko počul.


  „Sadni na koňa a cválaj preč,“ chripel mladík. „Niečo sme si zaumienili, pamätáš?“


  „Pravdaže pamätám, ale...“


  „Tak to urob. Dlžíme jej to.“


  „Šuhaj má rozum, kapitán, počúvnite ho,“ naliehal Zrínsky.


  Báthory podišiel k synovi a kľakol si na jedno koleno. „Si si istý? Zvládneš to?“


  „Zvládnem. Musím. Treba sa postarať o pani Procznerovú a obe slečny.“


  Kapitán sa smutne usmial a v oboch dlaniach zovrel Michalovu ruku.


  „Zase sa stretneme. Nájdem ťa.“


  „Ja viem.“


  „Boh s tebou, synak.“


  „Aj s tebou.“


  Báthory sa zhlboka nadýchol, vstal a pozrel na Zrínskeho.


  „Toto ma opäť postaví mimo zákon. Jedného dňa budem musieť prijať zodpovednosť...“


  „To nech vás teraz neťaží. Treba vás inde, nie v žalári a pred súdom, ktorý nebude hľadať spravodlivosť, ale obetného baránka.“


  Báthory sa uklonil. „Boh vám to oplať, výsosť. Prisahám, že ak toto prežijem a ešte sa niekedy zídeme...“


  „Bežte už!“ zavrčal bán a ukázal mu chrbát.


  Báthory sa krátko rozlúčil s Frankopanom a zamieril k svojmu koňovi. V bandalieri ho ťažili obe dolepky, pri stehne sa hojdala schiavona.


  Vyskočil do sedla a keď mu chorvátski pandúri uvoľnili cestu, vyrazil do noci.

  Epilóg,


  v ktorom Báthory nájde, čo nehľadal.


  Koncom septembra niekoľko dní pršalo, malý dážď sa striedal s väčším a občas lialo ako z deravého džberu. Mnohí vraveli, že sám Boh plače nad víťazstvom pohanov. Veľkovezír vyhlásil v Újvári novú provinciu Osmanskej ríše a jeho vojsko sa chystalo proti Nitre, Leviciam a ďalším mestám a hradom severne od Dunaja.


  Báthoryho to ktovieako nezaujímalo. Sužovali ho výčitky a pochybnosti, či sa neunáhlil, keď opäť nechal syna napospas osudu. Len horko-ťažko sa dokázal sústrediť na úlohu, ktorú si vytýčil. Urbanovský statok hľadal celých päť dní, pretože Turci a ich prisluhovači jazdili tam a späť povodiami Nitry a Žitavy a on sa pred nimi musel často schovávať. Cestu zhruba poznal z Miškovho a Stepanovho rozprávania, ale napokon poblúdil a musel sa spýtať hŕstky dedinských utečencov, na ktorých náhodou natrafil.


  V deň, keď konečne našiel popraskaný kamenný portál uprostred zváľanej a spálenej palisády a na klenáku rozoznal erb Urbanovcov, akurát prestalo pršať. Stále však bolo zatiahnuté, sychravo, chladno a celkovo pľuhavo.


  Báthory prespal v zrúcaninách. Ráno sa pozviechal a pustil do hľadania. Prelozil rozvaliny aj pivnice pod nimi, ale po Julianiných ostatkoch ani pamiatky. Iste, jej telo mohla rozvláčiť zver, no za celý deň nenašiel ani jedinú kosť či útržok šiat.


  Akoby sa vyparila. Netušil, čo to znamená.


  Pobudol na pustom statku ešte dva dni, sám ako prst, len s koňom, ktorého opatroval a kŕmil lepšie ako seba. Bol vychudnutý, vycivený, rany sa mu nechceli hojiť a tá na tvári dokonca začala hnisať.


  Medzičasom zhotovil dva kríže. Do jedného vyrezal meno Stepan Dmitrijevič Voronin z Černogradu, do druhého Juliana Beličová rodená Urbanová. Blízko dvorca našiel malý rodinný cintorín chránený košatou lipou. Kríže tam vsadil do zeme a viackrát sa pri nich pomodlil. Zármutok nad stratou milej, priateľa a dočasne aj syna naňho konečne naplno doľahol. Cítil sa zlomený, stratený, prázdny.


  Na štvrtý deň ráno sa vzchopil, nasadol na koňa a vyrazil. Nevedel, kam vlastne ide. Myslel na Čelebiho, na luk v jeho ruke a syna zraneného šípom, ale necítil hnev a túžbu po pomste. Ani nemal v úmysle prenasledovať Turkov a poturčencov. Mal dojem, že ich krvou svoj smútok a výčitky svedomia neutíši.


  Nechal koňa kráčať popri potoku, ktorý pretekal cez urbanovské pozemky na juh, k Žitave. Prešiel hádam tri míle, keď zacítil dym. Krátko nato ho aj zbadal – stúpal spomedzi stromov v úvale potoka. Nezdalo sa, že je tam nejaké obydlie. Žeby tábor? Najprv mu napadlo, že sa miestu vyhne, ale potom predsa len zatúžil po troche tepla a čerstvých správ. A keby sa niečo zvrtlo, pištole mal nabité a meč nabrúsený.


  V bučine na brehu potoka ho privítalo fŕkanie koní. Potom zazrel voz – s drevenými stenami, pomaľovaný, ovešaný amuletmi. Obďaleč voza horel oheň a nad ním sa v kotlíku niečo varilo. Pri ohnisku sedela žena s čiernymi vlasmi previazanými farebnou šatkou. Bafkala z fajky a občas pomiešala v kotlíku.


  Báthory zastavil koňa. Žena k nemu zdvihla zrak. Bola mladá a jej iskrivé oči sa dívali až do duše. Vytiahla fajku z úst, usmiala sa a povedala:


  „Trádino.“


  Zízal na ňu bez slova, akoby za tie dni osamote zabudol hovoriť. Cigánka mu pohľadom skúmala tvár a postupne sa prestala sa usmievať.


  „Poď k ohňu. Zohreješ sa, niečo zješ. Aj tie rany potrebujú ošetriť. Potom vymyslíme, čo s tebou.“


  Poslúchol ako dáky slabomyseľný sluha opantaný Eržikinými zaklínadlami.


  Len čo si sadol k ohňu, ozvali sa kroky.


  Od potoka sa blížila druhá žena a niesla vedro s vodou.


  Báthory na ňu tupo civel.


  Mala medené vlasy; nad ľavým uchom výrazne redšie, lebo sa tam črtala nedávno zhojená škaredá rana. Keď zbadala, že majú spoločnosť, zháčila sa a vyľakane pozrela na Cigánku.


  „Neboj sa,“ chlácholila ju Eržika. „Neublíži nám. Je to priateľ. Muž, ktorého si kedysi poznala. Veru, videla som ho v tvojich spomienkach. V tých, čo sú najhlbšie a vrátia sa ti až časom.“


  Žena s medenými vlasmi upierala oči na Kornela. Báthory jej pohľad opätoval.


  „Našla som ju na statku,“ rozprávala Cigánka. „Vyplazila sa z pivnice, hlava rozbitá, duša na jazyku. Zachránila som jej život, ale tá rana, prasknutá lebka... stratila pamäť, trádino. Spomienky má kdesi v sebe, čítala som v nich a spolu sa ich snažíme obnoviť, ale bude to chcieť trpezlivosť. Teraz si nespomenie ani na vlastné meno.“


  Báthory konečne rozlepil ústa.


  „Juliana,“ zachripel.


  Žena naklonila hlavu, akoby začula čosi povedomé, ale nebola si tým celkom istá.


  „Juliana,“ zopakoval zreteľnejšie. Cítil, ako sa mu po zjazvenom líci skotúľala slza.


  Eržika Chmurová potiahla z fajky a s úsmevom pokývala hlavou.


  „Kruh sa uzavrel,“ povedala a vyfúkla dym.


  Vysvetlivky


  alaybeg – v Osmanskej ríši veliteľ alaya, jednotky lénnych jazdcov o sile asi 1 000 mužov. Významný hodnostár v rámci provinčnej správy, podliehal priamo beglerbegovi, teda miestodržiteľovi provincie.


  Ali kalif – Ali ibn Abi Talib bol štvrtý volený kalif v druhej polovici 7. storočia. Bol bratrancom a zároveň zaťom proroka Mohameda, manželom jeho dcéry Fatimy. Za jeho vlády došlo k rozštiepeniu moslimov na sunitov a šiítov.


  armovanie – murované spevnenie zemného pevnostného prvku, hradby alebo bastiónu


  arnavutský – dobové označenie Albánska


  azabi – druh osmanskej pechoty, vznikli ešte pred janičiarmi. Ich oddiely pozostávali predovšetkým zo „starých mládencov“, teda neženatých mladých mužov najmä roľníckeho pôvodu. Spočiatku sa verbovali výhradne z etnických Turkov z oblasti Anatólie, neskôr aj z provinčného obyvateľstva. Ich zbraňami boli šabľa a luk, neskôr luk nahradila mušketa.


  Baldigarovci – Giulio Cesare Baldigara a Ottavio Baldigara boli významní talianski architekti a stavitelia, ktorí pôsobili v druhej polovici 16. storočia v Uhorsku a okrem pevnosti Nové Zámky sa podieľali na výstavbe opevnenia Košíc, Trenčína, Jágru a mnohých ďalších miest, hradov a pevností.


  Bektaš Veli Hadži – zakladateľ sufistického šiítskeho rádu bektašija, pochádzal pravdepodobne z Perzie a žil v 13. storočí. Členovia rádu (medzi nimi aj príslušníci janičiarskeho zboru) prevzali do svojho svetonázoru aj pohanské a kresťanské prvky, takže sunitmi sú považovaní za nemorálnych kacírov.


  bölük – oddiel osmanského vojska, pešieho či jazdného. Počet členov sa líšil, v janičiarskom bölüku bolo spravidla sto mužov.


  avuš – osmanský posol rôznej úrovne, od bežného kuriéra až po diplomatických vyslancov


  čorbadži – veliteľ orty, základného janičiarskeho oddielu


  deli – doslova „blázniví“, vojenské a „policajné“ oddiely v pohraničných oblastiach Osmanskej ríše, najmä na kresťanskom pomedzí. Členovia týchto jazdných jednotiek boli známi malebnými odevmi s doplnkami ako zvieracie kožušiny, perá či celé dravčie krídla.


  „Elhamdulillah wa summ elhamdulillah!“ – Chvála Bohu a znovu chvála Bohu!


  fausse-braye – val alebo rímsa s palisádou či murovanou predprsňou, lemujúca vonkajšie úpätie kurtín a bastiónov. Slúžila na bránenie prístupu nepriateľa z priekopy k samotnému opevneniu. Niektoré dobové nákresy a záznamy v kronikách, hovoriace o „bojoch o palisády v priekope“ naznačujú, že tento obranný prvok mala aj pevnosť Nové Zámky.


  flankovanie – bočná paľba z bastiónov, smerovaná proti nepriateľským oddielom a postaveniam priamo v priekope alebo tesne pred ňou, napr. na krytej ceste


  gabión – šiancový kôš. Bol prútený, oválneho tvaru a naplnený hlinou, používal sa ako mobilná súčasť poľného opevnenia alebo na vyplnenie nepriateľských prielomov vo fortifikáciách, prípadne na stavbu retranchementu.


  galéria – v dobovej vojenskej terminológii označenie klenutej krytej chodby v útrobách hradieb, mohla spájať kazematy alebo byť opatrená strieľňami smerujúcimi do predpolia


  Geray Ahmed – syn krymského chána Mehmeda Geraya, významného spojenca Osmanskej ríše. Princ Ahmed velil tatárskemu vojsku počas obliehania Nových Zámkov, hoci v tom čase ešte nedosiahol dospelosť a niektoré odhady uvádzajú, že nemal viac ako 15 rokov.


  Ghica Gregor – (1628 – 1675) valašské knieža, syn valašského a moldavského kniežaťa Juraja Ghicu, ktorý pochádzal z Albánska a aj preto bol blízkym priateľom a podporovateľom Köprülüovcov


  gorget – súčasť zbroje, kovový ochranný golier či nákrčník


  gülbank – janičiarska modlitba (vychádzajú najmä z učenia rádu bektaši), prednášaná často pred bojom alebo pri rôznych vojenských prehliadkach a slávnostiach


  Hagen – podplukovník von Hagen patril k dôstojníkom na hradbách Nových Zámkov, podľa všetkého pochádzal z pruského rodu von Hagenovcov a velil dragúnom, konkrétne 10. regimentu zvanému Český


  Hindi baba – podľa Evliyu Čelebiho významný potulný derviš, údajne potomok proroka Mohameda. Čelebi navštívil jeho hrobku vo Vukovare.


  Hüseyin – vnuk proroka Mohameda, zakladateľa islamu, syn jeho dcéry Fatimy a kalifa Aliho. Žil v 7. storočí a padol krvavou smrťou v bitke o Kerbelu v roku 680.


  Jazidži Kütahyeli Osman – významný kaligraf, ktorý padol počas obliehania Nových Zámkov. Evliya Čelebi uvádza, že dostal zásah guľkou z pušky do hrude a bol pochovaný priamo v zákopoch. Keď telo po dvadsiatich dňoch vykopali, aby ho premiestnili na dôstojnejšie miesto posledného odpočinku, údajne bolo stále čerstvé a tiekla z neho červená krv.


  Katirdžioglu Mehmed paša – vodca banditov a rebelov, ktorí povstali proti osmanskej vláde v oblasti anatólskeho mesta Bursa v rokoch 1648 – 1649. Neskôr vstúpil do služieb veľkovezíra a získal zásluhy a tituly počas vojny o Krétu.


  kontreskarpa – vonkajší breh pevnostnej priekopy, zemný alebo murovaný, náprotivok eskarpy, teda líca priekopy na úpätí hradieb


  kordón – kamenná rímsa na vrchu armovania bastiónovej hradby, nad kordónom sa ešte nachádzala masívna hlinená predprseň chrániaca delostrelecké a mušketierske pozície


  krytá cesta – v bastiónových fortifikáciách chránený priestor lemujúci vonkajší breh priekopy. Slúžil na presúvanie mužstva, diel a materiálu poza glacis, val vybiehajúci do predpolia. Glacis bol pri krytej ceste zvyčajne ukončený palisádou a tiahol sa popri ňom banket, stupienok pre strelcov z ručných zbraní.


  líce bastiónu – strana obrátená do predpolia, k nepriateľovi. Líca bastiónu sa zbiehali do hrotu, na ktorom zvyčajne čnela strážna vežička. Vzadu, smerom k hradbe, líca často prechádzali do uší alebo ušníc (aj v prípade Nových Zámkov), ktoré chránili delostrelecké pozície na bokoch bastiónu. Boky bastiónu sú úseky primkýnajúce sa ku kurtinám.


  marifa – v islame stav, v ktorom veriaci prostredníctvom mystického tranzu dospeje k vrcholnému duchovnému poznaniu


  mažiar – typ dela s krátkou hlavňou a veľkým kalibrom, strieľajúci strely rôzneho typu (od kamenných gúľ až po zápalné a výbušné strely) v uhloch nad 45°, teda vysokým oblúkom ponad nepriateľské fortifikácie


  morión – typ otvorenej prilby, ktorú preslávili španielski conquistadori. V priebehu 16. a 17. storočia sa vďaka nenáročnej výrobe a nízkej cene stala najrozšírenejším typom prilby v Európe.


  müteferrika – v Osmanskej ríši druh elitných služobníkov prevažne vojenského charakteru. Ako müteferrikovia často začínali svoju kariéru synovia významných vazalov. Priamo u sultána, veľkovezíra alebo provinčných miestodržiteľov plnili funkciu osobných strážcov či poslov.


  načak – osmanská bojová sekera s výrazným poloblúkovým ostrím a masívnym protihrotom


  Nádasdy Ferenc (František) – (1622 – 1671) vnuk Františka Nádasdyho a Alžbety Báthoryovej. Bol vašským županom, kráľovským radcom a dvormajstrom a neskôr krajinským sudcom. Aktívne sa zúčastňoval protitureckých vojne, najmä víťaznej bitky pri Svätom Gottharde v roku 1664. Za účasť na Wesselényiho sprisahaní proti panovníkovi bol však odsúdený na smrť a spolu s Petarom Zrínskym a Krstom Frankopanom popravený sťatím.


  nasada – druh lode v rámci dunajskej flotily, ktorá chránila riečne cesty k Viedni


  paralela – obliehací zákop, ktorý sa tiahol paralelne s hradbami pevnosti. Rovnobežné paralely spájali sapy, smerované kolmo na opevnenie.


  pavlíni – presnejšie Rád Svätého Pavla Prvého Pustovníka. Mníšska rehoľa založená v Uhorsku počas 13. storočia. Pre rád je významný kult Matky Božej, preto mal vo svojej správe rôzne mariánske pútne miesta. Mnísi tohto rádu sa venujú predovšetkým rozjímaniu o Bohu. V minulosti bolo zaužívané, že práve v pavlínskych kláštoroch hľadali pokánie previnilci šľachtického pôvodu.


  pauldron – kovová časť zbroje chrániaca plece a časť ramena, niekedy celé rameno až po lakeť, náplecník


  Pio di Savoia Erberto – taliansky šľachtic a veliteľ. Zachovalo sa o ňom málo údajov, ale okrem obrany Nových Zámkov sa ako veliteľ jazdy zúčastnil aj bitky pri Svätom Gottharde v auguste 1664, v ktorej kresťanské vojská pod vedením maršala Montecuccoliho porazili osmanské vojská.


  poterna – chodba či prejazd naprieč opevnením, ktorý slúžil na presun vojska z pevnosti do priekopy, na delostrelecké pozície na bokoch bastiónov, prípadne na výpady z ravelínov proti nepriateľským pozíciám v predpolí


  Puchaim Adolf Eric von – gróf, generál habsburského vojska a v čase nášho príbehu veliteľ pevnosti Komárno


  retranchement – provizórne opevnenie budované obrancami vnútri pevnosti v prípade, že hrozilo nepriateľské vniknutie či prerazenie hradieb. Ako je opísané v románe, počas obliehania Nových Zámkov sa Turkom podarilo na niekoľko hodín dobyť Fridrichovu baštu, ale neskôr museli ustúpiť – obrancovia totiž zo všetkých strán izolovali bastión retranchementom, teda narýchlo navŕšenými barikádami, a spoza tohto dočasného opevnenia spustili na osmanských vojakov na bastióne silnú paľbu a doslova smršť granátov.


  rondašír – špeciálny druh pechoty, používaný skôr ako osobná stráž alebo na zvláštne úlohy v boji. Pomenovanie je odvodené od okrúhleho, zväčša kovového štítu, ktorý bol schopný účinne odrážať nielen rôzne druhy chladných zbraní, ale dokonca aj guľky z pušiek. Okrem neho boli rondašíri vyzbrojení predovšetkým mečom.


  sapa – približovací zákop, ktorý spájal paralely a slúžil pre postup obliehateľov smerom k dobývanej pevnosti. Sapa bola väčšinou kľukatá, aby lepšie chránila mužov pred streľbou z pevnosti.


  sekban – v Osmanskej ríši druh pechoty, pôvodne nepravidelné oddiely žoldnierov prostého pôvodu. Neskôr boli sekbani priradení k janičiarskemu zboru.


  serdengečti – doslova „tí, čo stratili hlavu“. V osmanskom vojsku dobrovoľníci, ktorí plnili nebezpečné úlohy v prvej línii, ako prví útočili na nepriateľské vojsko alebo pri prielomoch hradieb vnikali do pevností. V týchto oddieloch boli vysoké straty na životoch, ale tí, čo prežili, dostávali štedré odmeny v podobe léna.


  Sporck Johann von – (1600 – 1679), významný generál habsburského jazdectva, ktorý počas 30-ročnej vojny získal značné majetky v Českom kráľovstve a titul grófa. V Poľsku bojoval proti Švédom, v Uhorsku proti Turkom a kuruckým povstalcom – okrem iného dobyl Oravský hrad a kruto potlačil povstanie Gašpara Piku.


  Šahi topu – obrovské delo, ktoré Osmani použili na rozbitie hradieb Konštantínopolu počas obliehania v roku 1453. Traduje sa, že ho zostrojil uhorský zbrojár menom Orbán.


  šajka – (niekedy čajka) druh menšej lode určenej najmä na riečnu plavbu, mohla slúžiť aj na vojenské účely a mať ozbrojenú posádku či dokonca delá


  tasset – kovové šosy, časť zbroje pod opaskom, chrániaca bedrá, prípadne aj slabiny


  Teterja Pavlo – ataman záporožských kozákov v rokoch 1663 – 1665. Jeho účasť na obliehaní Nových Zámkov nie je historicky potvrdená.


  Varvar Ali paša – vodca povstania v anatólskom meste Sivas v roku 1648, na konci vlády sultána Ibrahima I.


  zátravka – zápalný kanálik na konci zbrane (predovšetkým dela), ktorým sa oheň zo zápalnej panvičky dostane k prachovej náloži vnútri hlavne


  


  Pre ďalšie neznáme výrazy odporúčame vysvetlivky v Dobrodružstvách kapitána Báthoryho 1 – 4.


  Poďakovanie


  Moja manželka, dcérka, celá rodina a kamaráti so mnou mali nekonečnú trpezlivosť (najmä v okamihoch, keď písanie nešlo celkom hladko).


  Michal Spáda si prečítal rukopis a poradil mi, čo je dobré a čo zmeniť.


  Tomáš Klubert so mnou pátral po českých dragúnoch, podplukovníkovi Hagenovi a novozámockých richtároch.


  Miroslav Slámka ma zásoboval užitočnými knihami a láskavo mi zapožičal Kámen a oheň Christophera Duffyho, bibliu tých, čo sa zaujímajú o bastiónové opevnenia.


  Michal Šimkovic ochotne konzultoval problematiku fortifikácií a poskytol mi cenné dobové nákresy a rytiny, ktoré mi pomohli „zrekonštruovať“ Nové Zámky.


  Miroslav Eliáš ma inšpiroval svojimi knihami o protitureckých vojnách a jeho schému pevnosti som používal počas celého písania.


  Ján Barič mi pomohol s prekladom janičiarskej modlitby.


  Roman Mocpajchel sa s dunajskou flotilou plavil po Dunaji.


  Jaroslav Náhlík rád poradil so všetkým, čo smrdí strelným prachom.


  Pavol Uličný ma poučil, ako sa bojuje šabľou proti meču.


  Rudi Rus a Jožo Kuric so mnou riešili problematiku „nitrianskej povahy“.


  Andrej Kovár ma sprevádzal do pevnosti Komárno a na posledný novozámocký bastión a pri každom jednom posedení pri pive sa dožadoval nového Báthoryho.


  Tomáš Lazar na mňa pamätal, keď do Antikvariátika dorazila nejaká zaujímavá kniha.


  Braňo Vanko sa vytrvalo stará o facebookovú skupinu „Ďuro Červenák Fans“.

  Dano Antoni, Radek Hajda, Ján Lončík, Ľuboš Houška, Peter Gutek a ďalší sa viac-menej dobrovoľne pripojili k Báthorymu v jeho boji.

